denatsjai = 


jh PARVILAHTI 


6 N | 
| 
| : | ; K E v J 8 ” 
HST am EE JA 
fe] yi ; i yks N ! 
Ps | | t y b. ) N ; 
— | | tÄ KP VAIN 4 DS] Sa = 
+ / ; X = L. i . / 
= W v N J 
/ : l 


—1"--<aK--a 


a 
Pal 


30% Dudinka 
X Norilsk 


" S Sanja Molotov 

Koreat 
Saransk aa, N 
Potjima X KSverälovsk 


N : a E ö 
N o? %. A - N Krusnojarsk | |. BB E R L JAN 3 === 
Novosibirvsk | J: TAR HAT 


Unto Parvilahden, ll 
matkat Neuvostolitassa 


lentomatkat 


st z = 
Pa STN 
aama 
[Ta KJ 
maun 
aa an 
Pane 
annamm Junamatkat fm 
Ks alen 
mat" ammin 


; m wil "i TU 
2 >> | ja 
Pos 
NGOLIA JLA UN Pa aan 


O 


M 


Berijan tarhat 


Unto Parvilahti 


Berijan tarhat 


Havaintoja ja muistikuvia 
Neuvostoliitosta 


vuosilta 1945—1954 


Yhdeksäs painos 


OTAVA 


Kustannusosakeyhtiö Otava 


Kustannusosakeyhtiö Otavan kirjapaino 


Helsinki 1958 


SISÄLLYS 


| Osa: Berijan tarhat 


Prologi . O O . O o e e O O o . o 


Aselevon seurauksia 
Pidätyksiä — Turvasäilöön Katajanokalle - — Vankilan atki- 
elämää — Vankilalääkäri —- Ammattihurmuri Auervaara — 
Joulunvietto ja kreivi Björn Armfelt — Eduskunnan oikeus- 
asiamiehen kannanotto 


Ihmisryöstö . . : 
Yrjö Leino valtaa Valtionpoliisin —- - Pidätykset 21. 4. laa 5 — 
»Punaiseksi» muuttuneessa Valtionpoliisissa 


Lähtö tuntemattomaan 
Parittain käsirautoihin — Lentokentälle . — ”Kodeistaan työs 
tetyt — Ristinmerkkejä ja rukouksia — Pitkän matkamme 
alku — Tulo Moskovaan 


Lubjankassa . n 
Huolellinen vastaanottotarkastus — - GPU: n kellarissa — sub 
jankan käytäväliikennettä 


Lefortova N 
Jälleen vaukiautossa. -— Kenraali Vlasovin adjutantti -— ja 
fortovaan — Vakoilijoita — Hyviä neuvoja — Nälkää ja 


vatsavaivoja — Toisen maailmansodan loppu 


Kuulusteluni alkavat : 
GPU:n majuri Harkov — Kielivaikeuksia 


Kuolema vakoilijoilles . 


Uudelleen Lubjankaan — Uusia sellitovereita — " Napintekoa = 


Luteita ja torakoita — Gorillamies — Kenraali Kutjepovin 
poika — Aliluutnantti Kiuru esiintyy 


11 


13 


23 


32 


36 


43 


6 


Jälleen Lejortovaan N ä ; 
Pilkkarunoja Stalinista = Läpsir akas joukkomurhaaja. — 
41 kuulaa — Aivopesua lämpökaapissa — Näkö- ja kuulo- 
harhoja — Lääkäri pelastajana 


Vastavakoilun päälliköitä 
Major de Securitö Theodor Botesatu: — Eversti Nikiforovin 
suojelevat merkit — Latvialaisen varomattomuus — Hätä- 
huutoja yössä 


Butyrkan vankilaan 
Suurvankilan ahtautta . — Piispoja ja paroneja, maa 
ja kenraaleja — Tietoja Raoul Wallenbergista — Kirjavaa 
väkeä — Harkovin oveluus — Tuttuja kasvoja Butyrkassa — 
Ikävä käänne kuulusteluissani — Matti Tammisen raportti 


Kuulusteluni päättyvät 
Rosvojen mielivaltaa — Palstan kirkkoon — - Kaupantekoa 
pykälöistä — FraritiSek Urban ja 75. $ — Nälkäpsykooseja — 
Atomifyysikkoja — Oopperalaulajan esityksiä — Ruhtinas 


Sergei Obolenski, Mannerheimin ystävä — Merkkejä juu- 


talaisvainoista — Ahneuden uhreja 


OSO:n tuomio 
Uudenlaista oikeudenkäyttöä = Ahiksi. 5 vuotta — - Vaihto- 
kauppoja vankilassa 


Lähtö Berijan tarhoille : 
Weber ja katekismus — Temnikovskin leirille - —— Sukkasillaan 
pakkasessa — Flimme nokkosilla — Sosialistiseen virsun- 
tekoon — »Tuhtaa» — Obolenskin kuolema ja viimeiset ter- 
veiset — Kylmälle marssille — 10 


Leirisairaalassa . : a 
Perunatalkoot — Kuolemati sadonkorjuuta. -— Ruumiin 
ryöstöä 


Leirielämää ja teollisuutta! 
Puusorvaajana — Banditokratiaa jä veritekoja -— — Marsalkka 
TuhatSevskin lemmitty — Mustalaisrakkautta — Kuuro- 
mykkä propagandisti — Vappujuhlintaa — Sionistien vie- 
raana 

Kansojen kohtaloita a 005 = 15 SUS N 3 5 3 3 
Vähemmistökansojen tuho — - Inkeriläisten kohtalo — Jos 
Lenin olisi saanut elää . 5 ; 


04 


68 


88 


104 


107 


126 


130 


139 


Kuuliua ja koettua : N 
Jaroslavin komedia — Viesti kotiin — Tullimaksuja — Ur- 
banin erehdys — 15-vuotiaita elinkautisia — Leiripäällikön 
vaimo — Uusia töitä — Urbanin tarina — Vaarallista ver- 
tailua 


Pakoyritys : ] 4 
Vapaudenkaipuuta = Tietoja Banderan partisaaneista. — 
Pakovalmisteluja — Kylmät aseet, kartta ja kompassi — 
Dramaattinen yö — Pako ja paluu — Kylmenneitä miehiä 


Vladimirin vankilaan . : N 
Pakkotyöstä vankeuteen — Tuttu pimeässä karsserissa. —- 
Lähtö Vladimiriin — »Poliittisessa isolaattorissa» 


Uusia tuttavuuksia 


Frank Kelly — Gotthold Starke — Eestiläisiä veljiä - -— Ta 


Tshin-Yi — »Käärme paratiisissa» — Kiristystä ja vastajuonia 


Sellielämää ; 
Kristoffer Klemmin nälkälakot - — Suur-imami Kurban-Galin 
kirje Stalinille -— Kenraalimajuri Liebermannin ihmeelliset 
vaiheet — Leninin testamentti — Opettajavanhuksen paasto 
— Uskonnonvainoa — Moldovian ihmissyöjiä — Ukrainalai- 
nen patriootti ja Suomi-konepistoolit — Toiveajattelua 


Jälleen tuntemattomille teille 
Ensimmäinen viisivuotiskauteni päättyy — — Lähtö Vladimirista 
— Uusi tuomio, elinkaudeksi Siperiaan — Matka Uralille — 


Komilainen taikuri — Professori Juan Madridista — Sta- . 
rostinin veljekset — Euroopasta Aasiaan — Tulo Krasno- 


jarskiin — Jälleen etapille — »Marija Uljanovan» kaunella — 
Taiteilija Frimanin aiheet — Uimahousuissa Neuvostoliit- 
toon — Vangin viesti Igarkasta Englantiin 


II Osa: Dudinka, »Kovien kasvojen kaupunki» 


Taimyrin niemimaalle 
Tulo napapiiriin — Nykyajan orjamarkkinat — Kalastus. 
kolhoosin ihanuuteen — Kalastuksen mekanisointia — Valas 
pelastaa kolhoosin — Taimyrin elämää — Yhdenmiehen lakko 
— Myrskyinen venematka 


143 


150 


155 


162 


169 


182 


197 


8 


Kovien kasvojen kaupunki N 
Sairaalaoloja — Kastijako lääkejakelussakin —— "Peknillisiin 
töihin — Toivottu lopputili — Työhinnoittelijana — Normi- 
systeemi — »Minun, sinun ja yhteistävo — Varkaiden työ- 
tapoja — Johtavien tovereiden »tuhtaa» 


Neuvostovapautta . . < 0.0. e 
Puoluemiesten etuoikeuksia — Näspiitä juomiatapoja: — 
Rikollisten hegemonia — Huijauksia — Sodanpelko 1952 — 
,;Otmetka» — Kansainvälistä väkeä — Sotavanki Matti Kok- 
konen — Konsuli Nordströmin vieraat — Neuvostolaista 
perhe-elämää — Vaalit ja vaalivapaus — Kytevää vihaa — 
»Rauhan puolesta» — Koulukirjat ja totuus — Virkavaltaa ja 
vallattomuutta — Virkamiehen, työläisen ja talonpojan asema 
Neuvostoliitossa — Työkuri — Yksityinen yritteliäisyys kom- 
munistisen talouden pelastajana 


Eturivin miehiä a 
Ansioituneita tovereita — Jänolnsn maa. — N n 
hurmuri Petrov 


Dudinkan arkea 
Aappo Ojanperä Siperiassa — Papojen raakuutta —— — Tietoja 
eetteristä — »System Blaat» 


Uuteen aikakauteen . . ä 
Diktaattori kuolee — Henkilökultin älyttömivyksiä —- Toi- 
veikas kevät 


Armahdus v. 1953 . ä ; 
Rikollisia vapauteen — Rosvojen terroria — Gangsteritaiste- 
luja kaupungissa — Atamaanin hautajaiset — Tuomari Lynch 


Vankikapina Dudinkassa 
Riita ja tappo — Kapina Joimahtaa. — Nokka leirikapi- 
noita — Urhoollisia naisia 


Kuulumisia sotavangeistamme . N 
Työnjohtaja K:n kertomus — Leiri Uralilla — Mikspärast 
tapsit?» 


Uusi suuntako? . 
Kansainvälinen osalle. — Visvenälälset äänmaalli- 
suus — Maailman lahjakkain kansakunta — Uudet esikuvat 
— Vastavallankumouksen mahdottomuus 


212 


231 


267 


272 


277 


282 


289 


291 


294 


Vankihuumoria . | 
Leikkisä työilimoitäs — Valekeitasli (kaatasmatkalla. = 
Leirikassan lainaus 


Tie vapauteen 
Jäänlähtö Jeniseillä — ”Vskomatonta. uskottavaa —- Matka- 
valmisteluja — System Blaat» auttaa — Tundran laki — 
ystävällisiä neuvoja — Lentäen etelään — Intourist erehtyy 
Novosibirskissä — Tulo Suomen lähetystöön Moskovassa — 
Havaintoja Moskovassa — Näen suurimman valheen — Voi- 
maton lähetystömme 


Neuvosto-Karjalaa . : 
Lähtö Petroskoihin — Seinillä on otat -— Viisumivaikeuksia 
— Huomioita Karjalassa — Suomalaisen kulttuurin nousu ja 
tuho — Gyllingin ja Kuusisen valtataistelu — Valkeameren 
kanaalin hinta — Gyllingin viimeinen elinvuosi — Suomen 
kielen asema Karjalassa — Suomenkielistä kirjallisuutta — 
Suomalaiskohtaloita — Maatalouskritiikkiä 


Byrokratiaa ja paperisotaa . 
Toivotonta odotusta — Moskovan lähetystömme avottomuus 
— Paperisotaa — Kirje toveri Molotoville — Odottamaton 
tulos — Lähtö Leningradiin — Yli rajan — Tervetuloa takai- 
sin Suomeen!» 


Epilogi 
Pakollisen opintomatkani vaikutelmia = Sotavankikysymys 
— Leinon vankien» kohtalot — Ruhtinas Obolenskin puu- 
lusikka 


302 


37 


333 


340 


PROLOGI 


Nykyiset olot ja Suomessa vallitseva painovapaus antavat 
minulle mahdollisuuden panna paperille muistikuviani ja havain- 
tojani Neuvostoliitosta vuosilta 1945—1954. 

Yhtenä niistä yhdeksästätoista miehestä, jotka kommunis- 
tisen sisäministetimme Yrjö Leinon valtakaudella ryöstettiin 
kotimaastaan ja luovutettiin neuvostoviranomaisille, sain nähdä 
paljon sellaista, mitä tavallinen turisti ei näe, kuten elämää 
vankiloissa ja pakkotyöleireillä samoin kuin tavallisessa neu- 
vostovapaudessa. Tuhannet suomalaiset ovat lähteneet vapaa- 
ehtoisesti tätä vapautta etsimään ja pettyneet. Ehkä on olemassa 
vieläkin suomalaisia, jotka tätä vapautta ihannoivat. Erikoi- 
sesti heidän toivoisin tutustuvan kokemuksiini. 

Mutta ennen kaikkea katson, että yleisömme on lopultakin 
saatava tietää niiden 19 miehen kohtaloista, jotka 21. 4. 1945 
Yrjö Leinon ja eräiden muiden virkamiestemme toimesta luovu- 
tettiin Neuvostoliittoon. Sotasyyllisyysprosessin ohella tämä oli 
karkein perustuslakiemme loukkaus. Hallituspiireissämme on 
asiaa pidetty sellaisena, josta vei saanut puhua», ja vasta 1954— 
56 ovat eräät näistä yhdeksästätoista miehestä päässeet palaa- 
maan kotimaahansa nälän ja tautien runtelemina. Monet 
näistä »Leinon vangeista» menettivät henkensä tällä matkalla 
ja joidenkin kohtalo on heidän omaisilleen edelleenkin epätietoi- 
suuden peitossa. 


Helsingissä 1957 
Unto Parvilahti 


Berijan tarhat 4 osa 


Aselevon seurauksia 


Syyskuu 1944 oli Suomessa suurten tapahtumien aikaa. Sak- 
san sotavoimien tappio kaikilla rintamilla oli jo ilmeinen tosi- 
asia ja se pakotti Suomen irroittautumaan sodasta. 4. 9. 1044 
voimaan tullut aselepo lopetti aseellisen toiminnan Suomen ja 
Neuvostoliiton välillä. Nyt alkoi kiihkeän poliittisen toiminnan 
kausi, jolloin ehdoitta antautunut pieni valtio yritti säilyttää 
poliittisen ja kansallisen olemassaolonsa. 

Heti aselevon voimaantulon jälkeen asettui Liittoutuneiden 
kontrollikomissio Helsinkiin valvomaan tilannetta voitetussa 
maassa. Komission päämajasta, hotelli Tornista sateli mää- 
räyksiä ja vaatimuksia Suomen viranomaisille, ja niiden kate- 
gorinen sävy aiheutti ilmeistä paniikkitunnelmaa eräiden virka- 
miestemme taholla. Varsin selvästi kuvastui tämä Suomen 
Valtionpoliisin virkamiesten keskuudessa. Heitä painosti, paitsi 
huoli maansa kohtalosta, myös epävarmuus omasta henkilö- 
kohtaisesta koskemattomuudestaan näissä jyrkästi muuttuneissa 
olosuhteissa. 

Muuttuneissa olosuhteissa joutuivat ennen muita kärsimään 
ne kansalaiset, jotka isänmaallisista vaikutteista olivat palvel- 
leet suojeluskuntajärjestössä, sisäministeriön alaisissa laitoksissa 
tai puolustusvoimissamme. Niinpä heti välirauhan tultua alle- 
kirjoitetuksi pidätettiin useita kymmeniä ansioituneita upsee- 
reja. Heidän saksalais-suomalaista aseveljeyttään ehkä pidettiin 
niin lujana, etteivät he pystyisi lojaalisti täyttämään yli- 
päällikön ja uuden hallituksen käskyjä. Tämä aiheeton toimen- 
pide riisti vapauden monilta isänmaanystäviltä pitkiksi ajoiksi. 

Syksyn tapahtumat kuitenkin osoittivat, että suomalainen soti- 
las täytti tinkimättä esimiestensä käskyt entisiä aseveljiään 
saksalaisiakin vastaan, kun Pohjois-Suomen tapahtumat ja 
Operaatio Tanne sitä vaativat. 

Pidätettyjä ja turvasäilöön määrättyjä isänmaanystäviä ei 
silti kiirehditty vapauttamaan. Eräät tunnetut kenraalimmekin 
saivat palvella isänmaataan telkien takana, mm. kenraalit 
Lagus, Pajari ja Airo. Tuhannet suomalaiset katsoivat parhaaksi 
poistua maasta ja siirtyivät ulkomaille odottamaan tilanteen 
kehitystä. 

Ilmeisesti oli minuakin vasemmistomme taholla pidetty hei- 
dän pyrkimyksilleen haitallisena henkilönä, koska pidätystäni 
oli vaadittu. Syyskuun 2. p:nä 1944 saapui asuntooni neljä 
Valtionpoliisin etsivää ylietsivä Vesterisen johdolla suoritta- 
maan pidätystäni. Hän selitti kyseessä olevan vain parinkym- 
menen minuutin kuulustelun, mutta kun kysyin, eikö olisi syytä 
ottaa parranajovälineitäkin mukaan, myönsi hän sen ehkä ole- 
van aiheellista. Otin siis mukaani mitä vankilassa arvelin tar- 
vitsevani. Kotitarkastuksesta etsivät kuitenkin varsin järkevästi 
luopuivat kun kuvailin tarkalleen heille niiden kahden etsivän 
ulkomuodon, jotka jo parisen viikkoa olivat varjostaneet minua. 

Aluksi minut sijoitettiin Valtionpoliisin pieneen vankila- 
rakennukseen Ratakatu 12:een. Sellit olivat siellä lämpöisiä ja 
valoisia. Ruuassa kuvastui sota-ajan niukkuus, mutta oli se 
laadultaan hyvää, eikä mikään estänyt hankkimasta ulkoapäin 
lisämuonaa. Valtionpoliisin henkilöstö suhtautui minuun kuten 
muihinkin pidätettyihin ystävällisesti ja osaaottavaisesti — 
mehän muodostimme aivan vastakkaisen ryhmän siellä aikai- 
semmin säilytettyihin henkilöihin nähden. 

Pidätykseni jälkeen suoritettiin joitakin muodollisia kuulus- 
telujakin. Tämä kaiketi kuului asiaan, vaikka hyvin tiedettiin 
etten ollut syyllistynyt mihinkään valtionvastaiseen toimintaan. 
Kuulustelijani vaihtuivat tiheään, sillä niihin aikoihin yksi toi- 
sensa jälkeen Valtionpoliisin vanhoista virkailijoista katsoi par- 
haaksi siirtyä Ruotsiin tai jonnekin muualle. Useat heistä olisi- 

vat auttaneet minuakin lähtemään mukaansa ja ehdottivat sitä 
ennen lähtöään. Vartijoitteni kanssa olivat välit myös täysin 
luottamukselliset. Saatoin iltaisin käydä toisissa selleissä ter- 
vehtimässä muita pidätettyjä, joiden joukossa oli mm. hyvä 
ystäväni jääkäriluutnantti Gunnar Lindgvist. — Hän lähti 
vähää myöhemmin tilanteen vuoksi Ruotsiin, kuten monet 
muutkin niihin aikoihin. 

Varsin mielenkiintoiseksi osoittautui Valtionpoliisin ammatti- 
kirjasto, johon sain tilaisuuden tutustua iltaisin. Se ei tosin 
ollut tarkoitettu pidätettyjen luettavaksi vaan niiden, joiden 
hartioilla lepäsi huoli ja vastuu valtiomme turvallisuudesta. 
Kirjastoon oli koottu mielenkiintoista ammattikirjallisuutta eri 
maista ja tällaisen todellisen »dekkarikirjallisuuden» parissa 
kuluivat päivät nopeasti. Kun sen lisäksi sain ottaa iltaisin 
vastaan ystäviäni ja vaikkapa itsekin pistäytyä ulkosalla, on 
minulla täysi syy kiitollisuudella muistella niitä reiluja Valtion- 
poliisimme miehiä, jotka minun kohdallani tekivät mieluisia 
poikkeuksia vankilan ohjesäännöstä. 

Sellissäni oli aikaisemmin ollut pidätettynä joku eestiläinen 
heimoveli, joka varsin filosofisesti oli raapustellut mietelauseensa 
sellin seinälle: 


»Unusta mis oli, (Unohda mitä oli, 


ära mötle mis tuleb, älä mietiskele mitä tulee, 
vötta vastu mis antakse.» ota vastaan mitä annetaan.) 


Löysin siitä paljon varteenotettavaa myöhäisemmissä vai- 
heissani. 

Kuulustelijoiltani olin saanut selville, mikä oli ollut pääasia!- 
lisena syynä pidätykseeni. Aiheena olivat vilmiannot»,jotka eräät 
Suomalaisessa Vapaaehtoispataljoonassa palvelleet sotilaat oli- 
vat tehneet minua vastaan provokatorisessa mielessä. Olin jou- 
tunut v. 1943 vaikuttamaan heidän erottamiseensa pataljoo- 
nasta ennen määräaikaa ja palauttamaan heidät Suomeen toi- 
miessani saman pataljoonan yhdystehtävissä Berliinissä. Mie- 

histä oli kaksi homoseksuaaleja, toiset kaksi muista syistä arvot- 
tomia edustamaan Suomea vieraan vallan armeijassa. Katsoin 
parhaaksi silloin »painaa asian villaisella», koska heidät saksalai- 
sessa sotaoikeudessa olisi epäilemättä tuomittu ammuttaviksi. 
Tämänlaatuinen häväistysjuttu olisi ikävällä tavalla vahingoit- 
tanut Saksan itärintamalla taistelleen ja sotilaallista tunnustusta 
saaneen Suomalaisen Vapaaehtoispataljoonan mainetta. 

Valtionpoliisin taholla oli nämä vilmiannot» havaittu aiheet- 
tomiksi ja kuulustelijoistani on vain eräs luutnantti Loukola 
jäänyt mieleeni miehenä, joka uumoili pidätykseeni olevan 
jotain asiallista syytä. Hän piti virkailmettä, josta olisi riittänyt 
vaikkapa Scotland Vardin päällikölle. 

Ilman häntä olisikin mieleeni jäänyt silloisen Valtionpoliisin 
miehistä perin yksipuolisen myönteinen muistikuva. Kun minut 
sittemmin saman vuoden marraskuussa siirrettiin turvasäilöön 
Katajanokan Lääninvankilaan, hän tuli kerran vielä sinnekin 
tiedustelemaan minulta, olenko monestikin poistunut salaa 
lääninvankilasta ja jälleen palannut sinne vartijoiden huomaa- 
matta. Kysymykseen oli vaikeaa vastata vakavasti. Selitinkin 
hänelle, että tuollainen kysymys käy ennen kaikkea vankila- 
virkailijoiden kunnialle, vaikkapa hän minua pitäisikin tarpeeksi 
kevytmielisenä mainittuihin iltakävelyihin. — Niine hyvineen 
hän sitten poistuikin ja pohtinee ehkä vieläkin tätä ratkaisema- 
tonta arvoitusta. Mutta jos hän olisi tiennyt, kuinka satapro- 
senttisen täydelliset karkaamisvälineet olin valmistanut itselleni 
eräässä vankilan työhuoneista, ei hän varmaankaan olisi saanut 
mielenrauhaa. Turvasäilöön määrättynä sain vapaasti tehdä 
hobbytöitäni kaikissa vankilan työhuoneissa ja mietiskelyyn 
käytetty aika luo kekseliäisyyttä. Olin varautunut pahimman 
varalle ja varmistanut itselleni mahdollisuuden karkaamiseen, 
jos tilanne näyttäisi sitä vaativan. 

Näinä aikoina oli Valtionpoliisin päällikkönä tuomari Paavo 
Kastari ja sisäasiainministerinä maaherra Hillilä. Ollessani vielä 
Ratakatu 12:ssa kävin pari kertaa tuomari Kastarin puheilla 
tiedustellen syytä pidätykseeni ja vaatien vapauttamistani. Suo- 

raa vastausta pidätykseni syistä en häneltä saanut, mutta hän 
selitti sen johtuvan tilanteesta ja kehotti minua rauhallisesti 
tyytymään tähän osaan, joka nyt oli tullut monen muunkin 
kestettäväksi. Sittemmin, vähän ennen eroaan Valtionpoliisin 
päällikkyydestä hän kehotti minua lyhyesti kertomaan poliitti- 
sista harrastuksistani ja ennen kaikkea toiminnastani Saksassa. 
Hän sanoi tarvitsevansa tätä selostusta esittääkseen vapautta- 
mistani sisäministeri Hillilälle. Tein kuten kehotettiin ja kir- 
joitin kaikesta pyydetystä, mutta jätin kirjelmän tuomari Kasta- 
rille sillä nimenomaisella välipuheella, ettei se missään tapauksessa 
joudu Valtionpoliisin arkistoon tai muiden nähtäväksi. 

Tätä kirjelmää sain myöhemmin katua, kun suomalainen 
leppoisa vankilamiljöö vaihtui neuvostovankilaksi ja vaiheisiini 
alkoi ilmaantua tragiikkaa. 

Kun muutamien päivien kuluttua pyysin jälleen päällikön 
puheille kuullakseni miten asiani on kehittynyt, istuikin VP:n 
päällikön tuolilla jo toinen mies, varatuomari Niilo Saarnio. 
Tiedusteluuni sain vastauksen, että asiani pian selviää ja minut 
päästetään vapaaksi. Hyvä niinkin, tuumin, ja poistuin selliini. 
Parin päivän kuluttua häiriytyi aamiaiseni kuitenkin ilmoituk- 
seen, että minut on määrätty turvasäilöön ja tullaan siirtämään 
Helsingin Lääninvankilaan Katajanokalla. Samana päivänä 
minut sinne saatettiinkin VP:n autolla ja kolmen etsivän saat- 
tamana. Perusteluja tähän toimenpiteeseen ei minulle ilmoitettu, 
eikä ole ilmoitettu vielä tähän päiväänkään mennessä. 

Kevättalvella 1945 kävi Lääninvankilassa kontrollikomission 
edustaja, luutn. Popov, etsimässä käpykaartilaisia ym., joita 
ehkä armahduksesta huolimatta vielä säilytettäisiin pidätet- 
tyinä. Hän tuli minunkin selliini kysyen syytä pidätykseeni. 
Tarkalleen en voinut hänelle vastata ja sanoin syyksi, että 
minua epäillään mielipiteiltäni isänmaalliseksi. Keskustelu ei 
muodostunut antoisaksi kummallekaan ja häntä alkoikin ennen 
pitkää kiinnostaa enemmän seinällä riippuva nahkainen päällys- 
takkini kuin henkilöllisyyteni. Kun sain hänet vakuuttuneeksi, 
etten missään tapauksessa istunut vankilassa neuvostosympa- 

tioista, siirtyi hän viereiseen selliin. — Useat vankilassa säily- 
tetyt rikosvangit käyttivät hyväkseen tilaisuutta ja selittivät 
pidätyksensä aiheutuneen poliittisista syistä. Kontrollikomission 
vaatimuksesta heidät vapautettiin viipymättä. 

Lääninvankilaan tullessani olin ainoa poliittisista syistä turva- 
säilöön tuotu. Toisin kuin rikosvangeille myönnettiin minulle 
useita helpotuksia vankilan säännöistä. Työtä ei minulta vaa- 
dittu, mutta sain aikani kuluksi avustella vankilan talouspääl- 
likköä seuraavan vuoden talousarvion laatimisessa. Sellini sain 
kalustaa lisähuonekaluilla, postia ja sanomalehtiä sain rajoituk- 
sitta, samoin sain vastaanottaa vieraitani milloin tahansa. Huoli- 
matta tilanahtaudesta ei minua sijoitettu muiden vankien kanssa 
yhteen ja kaikessa muussakin suhtautui Lääninvankilan hen- 
kilökunta minuun myönteisesti. Vankilan vartiopäällikkö Kolppo 
teki myös monella tavalla oloni siedettävämmäksi ja hänen reh- 
distä ystävällisyydestään olen erikoisesti kiitollinen. Mutta kai- 
kesta huolimatta tämä vanha vankila oli vähemmän viihtyisä 
paikka, vaikka se tarjosikin mainion tilaisuuden eräisiin vanki- 
psykologisiin ja sosiaalisiin havaintoihin. 

Harmia tuotti alussa vankilassa vallitseva tupakointikielto, 
joka ei tietystikään estänyt ketään tupakoimasta, mutta tuntui 
sellaisenaan älyttömältä. Harmillista oli myös lääkintähuollon 
omalaatuisuus. Rintamalla haavoittunut jalkani oli edelleenkin 
hoidon tarpeessa ja pidätykseeni saakka olin päivittäin käynyt 
Tilkan Sotasairaalassa jalkaani hoidattamassa. Vankilalääkä- 
rillä, lääkintöneuvos Anttisella oli kuitenkin vammastani aivan 
toisenlainen käsitys kuin muilla lääkäreillä tai Tilkan kirurgeilla. 
Mennessäni pyytämään vammaani jatkuvaa hoitoa vilkaisi neu- 
vos vain ohimennen jalkaani ja käski minun sitten nilkuttaa 
pariin kertaan lattian poikki edestakaisin. Kertakaikkisena hoi- 
tona hän määräsi minulle yhden aspiriinipulverin. Keskenjää- 
neen hoidon seurauksena sain jalkaani lihassurkastuman, jonka 
vuoksi haavoittunut jalkani sittemmin kutistui pohkeen koh- 
dalta n. 6 cm tervettä jalkaa ohuemmaksi. Muistakin tapauk- 
sista lääkintöneuvos näytti selviytyvän yhtä helposti päätellen 

nopeudesta, millä hän sairaiksi ilmoittautuneiden vankien jo- 
nosta selvisi vastaanottopäivinään. — Haluaisin uskoa, että 
tämä epäkohta on vankilassa korjaantunut ja neuvos päässyt 
eläkkeelle. 

Olisi väärin otaksua, että vankilaelämä on ainoastaan jonkin- 
laista harmaata yksitoikkoisuutta. Sielläkin tapahtuu jokaisena 
päivänä jotain ja ulkomaailman tapahtumia seurataan varsin 
suurella mielenkiinnolla. Henkilögalleria vankilassa on perin 
monisävyinen eikä suinkaan vähemmän mielenkiintoinen siksi, 
että monet vangeista ovat varsin epäsosiaalisia luonteita. 

Havaitsin vankien keskuudessa vallitsevan määrätyn arvo- 
järjestyksen. Vähemmän tässä merkitsi se, mistä syystä tai 
rikoksesta hänet oli vankilaan tuotu, sillä vasta vankilassa 
hänestä muodostunut käsitys oli pätevä. Jos vankilaan tuotu 
rikosvanki oli ns. vvanha kundin, oli hänellä jo tullessaan auktori- 
teettia vankien keskuudessa. Jos hän sen lisäksi ansiokkaasti 
osallistui kaikenlaiseen juonimiseen, oli hän mies miesten jou- 
kossa. Juuri tällaiseen »juonimiseem näyttikin vankien pää- 
huomio keskittyvän — se oli jonkinlaista perinteellistä vastaan- 
hangoittelua ja purnausta, jolla vankilaohjesäännön ja virkaili- 
jain määräyksiä yritettiin kiertää. Se tuntui olevan »purnausta 
purnauksen vuoksi», eikä sillä näyttänyt olevan tarkoituksena 
minkäänlaisten etujen saavuttaminen. 

Uuden vangin tulo Katajanokalle oli melkein kuin uuden 
jäsenen liittyminen johonkin suljettuun klubiin. Sakkojaan sovit- 
tamaan tulleet olivat tietysti vanhojen vankien mielestä roska- 
väkeä, johon ei kannattanut mielenkiintoaan tuhlata. Mutta 
useasti saapui miehiä, joiden ansiot »viidakkopuhelim oli jo 
etukäteen tiedottanut. Sellainen oli mm. ammattihurmuri Auer- 
vaara, joka tuotiin vankilaan syytettynä useiden naisten pet- 
kuttamisesta. Hänen menestyksistään naismaailmassa olivat 
sanomalehdet jo antaneet melko tyhjentävän kuvan, mutta nyt 
vangit tiesivät saavansa kuulla mieheltä itseltään ehkä pikant- 
tejakin yksityiskohtia. — Auervaara oli pienikokoinen, jok- 
seenkin mitättömän näköinen mies, mutta ehtymättömän hyvän- 

tuulinen ja sanavalmis. Ulkonäön perusteella oli vaikeaa uskoa 
hänen naismaailmassa saavuttamaansa menestystä ja yhä arvoi- 
tuksellisempaa se oli minulle, kun tutustuin hänen kirjallisiin 
kykyihinsä. 

Vankien kesken tiedettiin, että minulla oli sellissäni kirjoitus- 
kone, ja kun useiden asiat vielä olivat oikeudessa, pyysivät he 
useinkin minua kirjoittamaan puolestaan erilaisia anomuksia ja 
vastineita milloin mihinkin. Kieltäydyin tästä yleensä, koska 
vankilan puolesta oli käytettävissä oikeudenkäyntiavustaja. 
Mutta tämän kuuluisan hurmurin suhteen en voinut kieltäytyä. 
Olin utelias näkemään, miten hän aikoo puolustautua lukuisten 
pettämiensä naisten syytteitä vastaan. Kehotin häntä kirjoit- 
tamaan vastineensa, jonka jälkeen kirjoittaisin sen koneellani 
puhtaaksi. Sen hän tekikin, mutta helppoa ei ollut saadä selkoa 
hänen harakanvarpaistaan. Samoin oli oikeinkirjoituksen laita, 
se oli aivan pikkulapsen tasoa,'ja sitä merkillisempää on, että 
tämä Casanova oli useimmat valloituksensa tehnyt nimenomaan 
kirjeenvaihdon avulla. 

Vastapalvelukseksi kirjoitusvaivoistani hän siivosi sellini lat- 
tian mallikelpoisesti ja toi usein selliini kukkavihkoja ja sika- 
reja. Viimeksi mainittuja hän sai jatkuvasti naisilta, jotka eivät 
voineet hurmaajaansa unohtaa. — Naisen rakkaushan' on 
ymmärtämystä ja anteeksiantoa. 

Yleensä säilyi järjestys Lääninvankilassa moitteettomana, 
mutta eräs iäkäs vartija L., joka yleensäkään ei ollut ruudin- 
keksijä, oli jostain syystä joutunut vankien kiusoittelun koh- 
teeksi. Hän ei ollut löytänyt oikeata otetta vankeihin pitkästä 
palvelusajastaan huolimatta. Kun L. joutui vartiovuoroilleen 
joskus yölläkin, oli silloin odotettavissa hulinointia. Vankila- 
elämän ratkaisematon pulma näyttää olevan .kysymys, kumpi 
on tyhmempi: käytävässä oleva vartija vai kopissa istuva vanki. 
Hyvätapaisinkin vanki osoittaa vartijalleen hiljaista halveksun- 
taa. Syynä siihen, että hän istuu lukkojen takana, on ollut vain 
huono onni. — Kerran tällainen kiusoittelu oli muodostua kal- 
liiksi kahdelle nuorelle lättähatulle, jotka istuivat syytettyinä 

ryöstöyrityksestä. Saadakseen yövartijalleen, joka tietystikin 
oli mainittu 1,., puuhaa ja hämmennystä aikaan he sytyttivät 
olkipatjansa tuleen lukitussa sellissään ja alkoivat sen jälkeen 
jyskyttää ovea ja huutaa apua. Vartija L. sattui kuitenkin ole- 
maan kierroksellaan alimmassa kerroksessa ja ennen kuin hän 
ehti köpittää kolmanteen kerrokseen ja avata sellin oven, 
alkoivat lättähatut jo muistuttaa savusilakoita. 

Vankilassa oli myös naisosasto, joka luonnollisesti oli mies- 
puolisten vankien huomion kohteena. Siellä säilytettiin niihin 
aikoihin kahtakin huomattavaa naista. Molemmat olivat ahke- 
rassa kirjeenvaihdossa miesvankien kanssa. Kirjeet kulkivat 
vilkkaasti niitä salaisia postiteitä myöten, jotka risteilivät eri 
osastojen ja kerroksien välillä vankilaviranomaisten pystymättä 
sitä estämään. Toinen näistä naisvangeista oli kuuluisuutta 
saavuttanut tohtorinna L., jonka valuuttajutuista lehdissä 
usein mainittiin. Minullekin, täysin tuntemattomalle henkilölle, 
hän kirjoitti pari varsin sisältörikasta kirjettä. 

Suurta huomiota osakseen sai myös eräs kenttäpostissa toi- 
minut neitonen, joka oli syytteessä jostain väärinkäytöksistä. 
Tyttö työskenteli vankilan kansliassa ja jokainen vanki, joka 
suinkin keksi syyn pistäytyä kansliassa, kävi ihailemassa 
tämän »Skatan meteorin» kauneutta. Ihailun aihetta hänessä 
olikin. 

Vuosi 1944 läheni loppuaan ja poliittinen tilanne osoitti jat- 
kuvasti kärjistymisen oireita. Vankilaan tuotiin pidätettyjä, 
jotka eivät tuntuneet tähän ympäristöön sopivan. Vähää ennen 
joulua kysyi vartiopäällikkömme, haluaisinko itselleni poliit- 
tisen sellitoverin. Vastasin tähän myöntävästi ja hetken kuluttua 
ilmestyikin ovelleni koko oviaukon täyttävä mies, kaksimetri- 
nen pankinjohtaja, kreivi Björn Armfelt. Hän oli suojeluskunta- 
harrastuksista tuttu hahmo, toiminut Old-Boys rykmentin 
pataljoonankomentajana. Hänet oli pidätetty yhtä löysin perus- 
tein ja määrätty turvasäilöön, mutta hän pääsi muutamien viik- 
kojen kuluttua kuitenkin kotiarestiin maatilalleen. Samoin sain 
selliini myöhemmin Petsamon Nikkeli OV:n isännöitsijän Peter- 

senin, joka oli vangittu erään kaivosalueella sattuneen venäläi- 
sen sotavangin kuolemantapauksen johdosta. 

Joulun vietimme kuitenkin kreivi Armfeltin kanssa kahden. 
Olin teettänyt vankilan puuseppäosastolla suuren piirustus- 
laudan ja sille katoimme nyt joulupöytämme. Siinä oli monen- 
laista herkkua, jota pula-aikana ei varmaankaan kaikissa joulu- 
pöydissä ollut vankilan ulkopuolellakaan. Uskollinen ystäväni 
T. oli tuonut mainioita jouluruokia, samoin oli kreivitär Arm- 
felt tyttärineen tuonut miehelleen monenlaista hyvää. Pieni 
joulukuusikin kynttilöineen koristi joulupöytäämme. Yhteisin 
tuumin olimme myös hankkineet ainakin viittä laatua juomia, 
joten joulumme muodostui olosuhteisiin katsoen viihtyisäksi. 

Tammikuun alussa 1945 olin kirjoittanut Eduskunnan Oikeus- 
asiamiehelle valituksen vapauteni riistosta. Sain valitukseeni 
vastauksen, jossa kyllä todettiin, ettei minua voitu syyttää 
mistään rikoksesta, mutta tilanteen vuoksi ei valitus kuiten- 
kaan aiheuttanut mitään toimenpiteitä oikeusasiamiehen puo- 
lelta. 

Paniikkimielialaa esiintyi siis ylimmissäkin portaissa. Itse 
Eduskunnan Oikeusasiamies saattoi allekirjoittaa paperin, josta 
käy selville, ettei edes pidätyksen syytä ole ilmoitettu turva- 
säilöön määrätylle, mutta asia voi silti jäädä ennalleen. Perustus- 
lain määräykset kansalaisen vapauden loukkaamattomuudesta 
ja yhdenvertaisuudesta taisivat vuonna 1945 jäädä useillakin 
tahoilla unohduksiin. 

Vaikka minua ei tuon vastauksen sävy miellyttänytkään, 
päätin kuitenkin vielä odottaa vapautumistani laillista tietä. 
Omavaltainen lähtöni vankilasta olisi tavallaan antanut pohjaa 
Valtionpoliisin mahdollisille kuvitteluille. Valitukseni seurauk- 
sena sain kuitenkin kerran vartijan saattamana käydä Sotilas- 
poliklinikalla jalkavammani vuoksi. Pitkä jono potilaita oli 
odottelemassa vuoroaan ennen minua. Sovimme vartijani kanssa 
siitä, että jonottelisin yksinäni ja hän voisi mennä kaupungille 
hoitelemaan muita asioita. Näin ollen olisin voinut mainiosti 
häipyä omille teilleni minäkin, koska olin siviilipuvussa, ja Meri- 

karvialla oli minulla tiedossa moottorivene, joka veisi minut 
samaa kyytiä Ruotsiin. Olin kuitenkin antanut vartijalle sanani 
enkä tahtonut pettää hänen luottamustaan. 

Toinen maailmansota oli lähenemässä loppuaan. Sellini sei- 
nälle kiinnittämäni sotakartta osoitti rintamalinjojen lähesty- 
vän jo Saksan kotialuetta. Länsivalli oli murtunut, kenraali 
Pattonin panssarit ylittivät Reinin ja joka taholla kärsivät 
Saksan sotavoimat raskaita menetyksiä. 

Tuleva maailmankuva askarrutti ajatuksia. Tulisiko punai- 
nen hyökyaalto hukuttamaan koko Euroopan? 


Ihmisryöstö 


Alkuvuodesta 1945 tapahtui hallituksessa oleellisia muutoksia 
ja kommunistiset ainekset valtasivat monia tärkeitä ministeri- 
paikkoja. Huhtikuussa 1945 tuli sisäministeriksi Yrjö Leino, 
joka jo aikaisemmin oli tuomittu vakoilusta Neuvostoliiton 
hyväksi viideksi vuodeksi vankeuteen. Nyt alkoi Valtion- 
poliisimme nopeasti »punastua» ja siitä tuli se surullisen- 
kuuluisa Valpo, joka useiksi vuosiksi teki elämän maassamme 
epävarmaksi. 

Kommunistiemme päämajassa tietysti katsottiin samanlainen 
puhdistus välttämättömäksi Suomessakin kuin Virossa, Lat- 
viassa ja Liettuassa oli tehty näiden maiden jouduttua Mosko- 
van hallintaan. Aluksi oli laadittu musta lista, joka käsitti 
todennäköisesti 86 nimeä. Luettelo oli uitettu Kontrollikomis- 
sioon ja väitetään, että kenraali Savonenkov Kontrollikomis- 
siosta oli esittänyt tämän luettelon hallituksellemme ja vaatinut 
näiden henkilöiden luovuttamista neuvostoviranomaisille. Val- 
tionpoliisin päällikkönä toimi tällöin tuomari Saarnio ja apulais- 
päällikkönä kommunisti Aimo Aaltonen. Heidän tehtäväkseen 
jäi siis nuotan vetäminen. 

Eräät suomalaiset virkamiehet, jotka asiasta saivat vihiä, 

ennättivät varoittaa monia luettelossa mainittuja henkilöitä ja 
monet näistä ehtivätkin välttää vangitsemisen. 

Myöhempi historiantutkimus tuonee lisävalaistusta tähän 
asiaan, josta virallisella taholla on visusti vaiettu ja vaietaan 
edelleenkin. Asiantuntevalla taholla väitetään, että luovutuk- 
sesta olivat etukäteen tietoisia ainakin J. K. Paasikivi ja oikeus- 
ministerinä toiminut U. K. Kekkonen. 

Myöhemmin on luovutusta koetettu selittää Välirauhansopi- 
muksen 13 8:ään nojautuvaksi, mutta tosiasiaksi jää, että tässä 
tapahtui karkea perustuslakiemme loukkaus. Myöskään Väli- 
rauhansopimuksen 13 8:n sanamuoto ei edellytä Suomen kan- 
salaisten luovuttamista vieraan vallan edustajille. Mainittu 
pykälä edellytti sellaisten henkilöiden pidättämistä ja tutki- 
mista, joita voitiin epäillä sotarikoksista. Viranomaisemme 
luovuttivat siis neuvostovallan edustajille kansalaisensa tutki- 
matta, olivatko kyseiset henkilöt syyllisiä tai oliko sellaista 
rikosta yleensä tehtykään, josta heitä voitaisiin syyttää. 

Tosiasiaksi jää edelleen, ettei yksikään luovutetuista henki- 
löistä ollut syyllistynyt sotarikoksiin, eikä heitä myöskään 
Neuvostoliittoon luovutuksen jälkeen sielläkään syytetty sota- 
rikoksista. 

Suurin osa pidätyksistä suoritettiin, täysin itäisten esimerk- 
kien mukaisesti, keskellä yötä 20—21 p:nä huhtikuuta 1945. 
Yllättäen yksityiskoteihin tunkeutuneet Valpon etsivät suorit- 
tivat pidätysten yhteydessä huolellisen kotitarkastuksen. Pidä- 
tetyt kuljetettiin pois perheittensä keskuudesta sanallakaan 
ilmoittamatta mihin, pidätyksen syytä ei myöskään mainittu. 
Pidätettyjen ei sallittu ottaa mukaansa vaatekertoja varalle 
tai muuta tarpeellista. Eräskin pidätetyistä, jonka jalka oli 
amputoitu polven yläpuolelta, ei saanut ottaa mukaansa edes 
jalkaproteesiaan, vaan oli hänen hypittävä ainoalla jalallaan 
portaita alas ulkona odottavaan autoon. 

Pidätettyjen koteihin jäi joitakin Valpon miehiä vartioimaan, 
ettei kukaan perheenjäsenistä voinut poistua asunnosta, käyt- 
tää puhelinta tai muulla tavalla ilmoittaa tapahtuneesta ihmis- 

ryöstöstä. Vartijat poistuivat kodeista vasta sitten, kun pidä- 
tetyt oli ehditty kuljettaa Neuvostoliiton alueelle. Koko toimen- 
pide oli etukäteen huolellisesti valmisteltu ja sujuikin se tarkal- 
leen aikataulun mukaan. — Tästä kaikesta sain tietää vasta 
paljon myöhemmin. 

Minun kohdaltani tämä Odysseia alkoi Katajanokan Läänin- 
vankilasta. Huhtikuun 21 p:nä klo 01,20 yöllä herätti vartio- 
päällikkö Kolppo minut ja kertoi kahden etsivän tulleen nou- 
tamaan minut kuulusteltavaksi. Ihmettelimme epätavallista 
aikaa, sillä koskaan ennen ei ollut tapahtunut, että vanki 
noudettaisiin kuulusteltavaksi keskellä yötä. Siksi Kolppo va- 
roittikin minua lähtemästä mukaan ja selitti, ettei hänen ole 
pakko luovuttaa minua. Vankilan ohjesääntö edellytti van- 
kien luovuttamista vain toimistoaikana. Päätimme kuitenkin 
katsella lähemmin näitä noutajiani ja pukeuduttuani lähdin 
vartiopäällikön kanssa vankilan kansliaan. Siellä odotti kaksi 
miestä, joista toisen tunsin ulkonäöltä Valtionpoliisin mieheksi. 
Kumpikin esitti poliisikorttinsa sekä poliisitarkastaja Jäntin 
allekirjoittaman kirjelmän, jolla minut pyydettiin luovuttamaan 
Kontrollikomission kuulusteltavaksi. Etsivät mainitsivat koko 
juttuun tarvittavan ehkä parisen tuntia. Kun en huomannut 
miehissä mitään epäiltävää ja kun toisaalta olin utelias kuule- 
maan, mitä kysyttävää venäläisillä olisi minulta, päätin lähteä 
mukaan. — Otin mukaani päällystakkini ja rasian savukkeita — 
ja pitkä matkani alkoi. 

Autoa ohjannut poliisipukuinen mies ei kuitenkaan ajanut 
Kontrollikomission päämajaan hotelli Torniin, vaan Valtion- 
poliisin toimitaloon Ratakatu 12:een. Tässä vankeuteni alku- 
aikoina tutuksi käyneessä talossa olikin jo tyyli muuttunut. 
Eftsivät ja vartijat olivat miltei kokonaan vaihtuneet uusiin 
miehiin, ja käytävissä seisoskeli varsin hämäräperäisen näköisiä 
tyyppejä. Minut vietiin enemmittä selityksittä vankilan puo- 
lelle, vapautettiin arvoesineistäni ja papereistani, jotka suljet- 
tiin isoon kirjekuoreen. Sen jälkeen sain poistua s 
selliin odottamaan tapahtumain kehitystä. NTT 

Tänä yönä tuntui Valpossa olevan tavallista vilkkaampaa. 
Käytäviltä kuului kiireisiä askeleita ja sellien ovia availtiin ja 
suljettiin tavallista tiheämpään. Sellissäni oli vuode valmiina 
ja päätin jatkaa häiriytynyttä yöuntani liikoja pohtimatta mitä 
on tapahtumassa. Arvelin tulevani siirretyksi Riihimäen vanki- 
laan, johon muutkin tilanteen johdosta» vapautensa menettä- 
neet oli keskitetty, ja siinä autuaassa uskossa nukahdinkin. 


Lähtö tuntemattomaan 


Klo 07.00 tienoilla aamusella alkoivat tapahtumat jo kehit- 
tyäkin. Olin vielä syvässä unessa, kun eräs Leinon kaartilaisista 
avasi sellini oven, kehotti minua ottamaan päällysvaatteeni ja 
seuraamaan. Käytävässä oli jo eräitä minulle tuntemattomia 
herrasmiehiä ja lisää tuotiin eri selleistä. Ainakin toistakym- 
mentä uuden Valpon etsivää piiritti ryhmämme ja mitään selit- 
telemättä alkoivat he niputtaa meitä käsiraudoilla kahden mie- 
hen pareiksi. Vasen käteni kiinnitettiin erään minua vanhem- 
man herran oikeaan käteen ja esittelyn tapahduttua tiesin, että 
hän oli entinen tsaarinaikaisen laivaston upseeri, nykyisin Hel- 
singissä liikemiehenä toimiva Boris Björkelund. Häneltä oli 
pidätyksen yhteydessä takavarikoitu jalokiviä ja kultaesineitä 
useiden satojentuhansien markkojen arvosta. Näitä arvoesinei- 
tään ei hän sen koommin enää nähnytkään. 

Kun kaikki pidätetyt oli kahlehdittu pareiksi, marssitettiin 
meidät kuin rikolliset pihanpuoleisia portaita alas pihalla odot- 
taviin poliisiautoihin. 

Tilanne kävi yhä arvoituksellisemmaksi. Mikäli kyseessä olisi 
siirto Riihimäelle, ei umpinaisessa poliisiautossa tarvittaisi käsi- 
rautoja. Suurin osa pidätetyistä oli sitä paitsi ikämiehiä, jopa 
vanhuksiakin, jotka tuskin yrittäisivät karkuun aseistetuilta 
vartijoilta. 

Saimme lisää ihmettelemisen aihetta. Eräästä pihanpuolei- 

sesta ovesta marssi ulos venäläisiä konepistoolimiehiä, jotka 
arvomerkeistä huomasin GPU:n (= MVD) starsinoiksi, vää- 
pelinarvoisiksi aliupseereiksi. He asettuivat autoihin meidän 
jälkeemme konepistooliensa piiput suunnattuina suoraan mei- 
hin. Hetken kuluttua tulivat esille kuljetuksen johtajatkin, 
GPU:n everstiluutnantti ja kapteeni. Meille selitettiin venäläi- 
sen kaavan mukaan, että olemme nyt varestantteja» ja että pie- 
ninkin pakoyritys aiheuttaisi tulenavauksen. — Everstiluutnan- 
tilla oli kainalossaan joukko suurikokoisia ruskeita kirjekuoria, 
samanlaisia, joihin luovuttamamme arvoesineet ja henkilökoh- 
taiset paperimme oli suljettu. Kun hän istuutui samaan autoon, 
johon minäkin jouduin, näin kuorien päälle kirjoitetun omista- 
jain nimet. Omaisuutemme seurasi mukana tuntemattomaan 
päämääräämme. 

Keitä olivat muut pidätetyt? Katselin heitä löytääkseni ehkä 
jonkun tutunkin, mutta kaikki olivat minulle tuntemattomia 
miehiä, yleensä minua vanhempaa ikäluokkaa. Ulkonäöstään 
päätellen olivat useimmat venäläisiä emigrantteja ja kuuluivat 
puhuvan keskenään venäjää. 

Vasta vuosia jälkeenpäin on minulle selvinnyt näiden miesten 
henkilöllisyys. Suomen hallitus ei koskaan antanut mitään 
selostusta tapahtumasta ja pidätettyjen omaisten tiedusteluihin 
annettiin vain vältteleviä vastauksia. Asia oli niitä, joista ei 
hyvän naapurisovun» nimessä sopinut puhua. Eräät ulkomaa- 
laiset sanomalehdet olivat onnistuneet kuitenkin hankkimaan 
tietoja tapauksesta ja n. 2 vuotta myöhemmin, 21. 3. 1947 
raotti ruotsinmaalainen sanomalehti Dagens Nyheter tätä sala- 
peräisyyden verhoa antamalla Neuvostoliittoon luovutetuista 
henkilötietoja. Jäljennän sen tähän muutamin oikaisuin: 


Suomen kansalaisia: 


Boris Björkelund, liikemies, ent. meriupseeri Tsaari-Venäjän 
laivastossa 

Unto Parvilahti, liikemies, toimi sodan aikana yhdysupseerina 
Berliinissä 

Peter Bystrojevskij, toimessa tupakkatehdas Fenniassa, toimi 
sodan aikana rintamapropagandan palveluksessa 

Richard Dahm, liikemies, toimi sodan aikana kielenkäännös- 
tehtävissä 

Dimitri Kusmin-Karavajev, ratsumestari, sanomalehdentoim., 
venäl. emigranttien toimihenkilö 

Vladimir Kuznetsov, toiminut johtajana yksityisessä liikeyrityk- 
sessä 

Vasili Maximov, ylioppilas, osallistunut molempiin sotiin kent- 
täarmeijassa, sotainvalidi 

Georg Narbuth, autonkuljettaja, toimi sodan aikana ilmator- 
juntajoukoissa 

Feodor Pihra, radioteknikko 

Boris Popper, kemian opiskelija 

Kyril Pushkarev, kapteeni, toimi sodan aikana YF:n tiedotus- 
osastolla 


Suomessa Nansen-passilla oleskelevia: 


Vladimir Bastamov, työskenteli tupakkatehdas Fenniassa 

Dimitri Daragan, dipl.iinsinööri, ins.luutnantti, sodan aikana 
toiminut teknillisissä tehtävissä 

Severin Dobrovolskij, tsaarin armeijan kenraali, toimitti venäl. 
emigranttien sanomalehteä 

Maximilian Loudon, työskennellyt eri lähetystöjen autonkuljet- 
tajana, viimeksi Romanian lähetystössä 

Georg Popper, opiskelija 

Stepan Petrisienko, oli Kronstadtin kapinan aikana vastavallan- 
kumouksellisen matruusineuvoston puheenjohtajana, elänyt 
sen jälkeen Suomessa 

Andrei Sumbarov, toimi radiopropagandan palveluksessa sodan 
aikana 

Igor Verigin, insinööri, toimi sodan aikana kaiutinkuuluttajana 
rintamalla 

Joukkomme pääosa oli siis venäläistä syntyperää, joskin siinä 
oli myös puhtaasti suomalaisia tai muita kansallisuuksia. Yksi: 
toista oli Suomen kansalaisia, joita Suomen valtion velvolli- 
suus oli Perustuslain mukaan suojella. Muut kahdeksan hen- 
kilöä oleskelivat Nansen-passilla Suomessa, ja kansainvälisten 
sopimusten nojalla oli valtiomme velvollisuus suojella heitä 
samoin kuin oman maamme kansalaisia. 

Oli tultu ajankohtaan, jolloin valtiomme ei enää kyennyt 
takaamaan lakien edellyttämää koskemattomuutta kansalai- 
silleen. 

Ja niin lähdimme tuntemattomaan päämääräämme. Autoamme 
ohjasi suomalaisen poliisin virkapukuun pukeutunut mies, mutta 
suunnan määräsi GPU. Matkamme suuntautui halki kaupungin 
Hämeentielle. Katselin matkatovereitani. Kaikkien kasvoilla 
kuvastui epätietoisuus ja levottomuus. Eräät vanhemmat muti- 
sivat venäjänkielisiä rukouksia. Joku yritti kysyä vartijoiltamme 
minne olemme menossa, mutta vartijamme istuivat jäykkinä 
kuin kivikuvat eivätkä vastanneet. Pariin kertaan uudistettuun 
kysymykseen he kuitenkin ärjäisivät: Nje gavarit! (= olkaa 
vaiti). 

Matkamme jatkui Porvoon maantielle ja kun automme kään- 
tyi Malmin lentokentän tienhaarasta kentälle, alkoivat aavis- 
tuksemme jo saada kiinteämpiä muotoja. Pysähdyimme kentän 
laidalla venäläisten hallussa olevien parakkien luo ja meidät 
komennettiin astumaan sisälle. Parakki, johon tulimme, oli 
tyhjä kaikesta kalustosta ja niin saimme istua parakin likaiselle 
lattialle. Toisessa poliisiautossa tulleet komennettiin toiseen 
parakkiin. — Istuessani siinä tuli mieleeni, etten ollut Valpossa 
luovuttanut taskustani saksalaista sotilaspassiani muiden pape- 
rieni mukana, jotka sattuivat olemaan mukanani Katajanokalta 
lähtiessäni. Kun jo saatoin arvata, että matkamme jatkuisi 
itään päin, arvelin sotilaspassiini merkityt meriitit ehkä haital- 
lisiksi nyt uusissa olosuhteissa. Mietin, miten siitä vapautua, 
sillä konepistoolimiehet seisoivat huoneessamme tarkkaillen 
meitä. Tiesin jo, että parikseni osunut herra Björkelund enti- 

senä Venäjän laivaston upseerina puhui venäjää. Kehotin häntä 
puolestani pyytämään pääsyä käymälään. Ihme kyllä, varti- 
jamme suostuivatkin siihen. Heillä ei kuitenkaan ollut käsi- 
rautojemme avaimia ja siksi saimme marssia parina kahden 
starSinan saattamina parakin lähistöllä olevaan käymäläraken- 
nukseen. Vartijat jäivät oven ulkopuolelle odottelemaan ja niin 
juoneni onnistui. Sain tilaisuuden repiä sotilaspassini pieneksi. 
silpuksi ja heittää palaset käymälän alle tavoittamattomiin. 
Takinkäänteeni alle jääneen saksalaisen rynnäkköansiomerkin 
(Sturmabzeichen) pienoisjäljennöksen työnsin seinässä olevaan: 
laudanrakoon. Sen jälkeen palasimme takaisin parakkiimme. 

Jo kentälle tullessamme olin nähnyt käytettävän kahden 
DC-3-mallisen lentokoneen moottoreita lämpimiksi ja arvelin, 
että matkamme jatkuisi niillä koneilla. Otaksumani osoittau- 
tuikin oikeaksi. 

Lähellä parakkejamme oli kentän laidalle rakennettu maa- 
valleja lentokoneiden sirpalesuojiksi. Lauma konepistoolimiehiä. 
tuli nyt parakkiimme ja komensi meidät kulkemaan maavallien 
luokse ja asettumaan riviin niiden eteen. Tämä hermostutti. 
kovasti vanhempia emigrantteja. Ilmeisesti he arvelivat, että 
meidät likvidoitaisiin ilman pitempiä puheita. Koetin rauhoit- 
taa lähimpiä naapureitani sanomalla, ettei näin hyvin puettuja 
ihmisiä ammuta vaatteet yllä, mutta useimmat syventyivät. 
rukouksiinsa ja tekivät hartaasti ristinmerkkejä vapaana ole- 
valla kädellään. Näiden vanhojen miesten sieluntuska aiheutti 
äänekkään röhönaurun vartijoittemme taholla ja jotkut heistä. 
irvistelivät matkien ristinmerkkien tekoa. Saimme tutustua heti: 
alkuvaiheissa uudenaikaiseen »kulturaan», joka ei hyväksy 
uskontoa. Hiljaisuus palasi vasta hetken kuluttua, kun kulje-. 
tustamme johtavat everstiluutnantti ja kapteeni saapuivat pai-- 
kalle suorittamaan joukkomme nimenhuutoa. Tätä varten mei- 
dät olikin komennettu maavallia vasten seisomaan, vaikka sitä. 
oli vaikea edeltäkäsin arvata. 

Välittömästi nimenhuudon jälkeen marssitettiin meidät kiito-- 
radan päässä odottaviin lentokoneisiin ja pian olimme ilmassa. 

Altamme hävisi isänmaan kamara. Meitä seuranneet konepis- 
toolimiehet istuivat nyt lentokoneessa kuin sfinksit, pistoolien 
piiput meihin suunnattuina ja sormi liipaisimella. Björkelundia 
ja minua vastapäätä istui everstiluutnanttimme. Koetimme 
tehdä juttua hänen kanssaan heikoin tuloksin. Tarjosin hänelle 
savukkeen, josta hän kuitenkin kieltäytyi, — sehän saattoi olla. 
myrkytetty. Sen sijaan hän kaivoi manttelinsa taskusta omiaan 
ja tarjosi minullekin Kasbek-savukkeen. Mutta Björkelundin 
kysyessä matkamme päämäärästä hän hienotunteisesti 
vaikeni. 

Häiriintynyt yö ja odottamattomat tapahtumat alkoivat rau- 
kaista ja kun siinä tilanteessa oli vaikeaa keksiä muutakaan jär-- 
kevää, aloimme Björkelundin kanssa vuorotellen torkkua pää toi- 
sen polvella. Kone oli sisustettu sotakoneeksi ja sen istuimet olivat 
varsin epämukavat. Käsiraudat ranteissamme tekivät mukavan 
lepoasennon muulla tavoin hankalaksi, mutta näin saatoimme: 
saada kumpikin vuorollamme unen päästä kiinni. — Vanhem- 
mat emigrantit sen sijaan eivät pystyneet rauhoittumaan. Suo-- 
men rannan häipyessä näköpiiristä he tekivät ristinmerkkejä ja. 
toistivat rukouksiaan ehkä omaistensa, itsensä ja ehkä Suo-- 
menkin puolesta, joka oli ollut heille uutena kotimaana Venäjän 
vallankumouksen jälkeiset vuodet. 

Lentokoneemme ottivat heti startin jälkeen suunnan kaak-- 
koon. VYlitimme Suomenlahden ja koneemme laskeutui Lenin- 
gradin lentokentälle polttoainetäydennystä varten. Toinen kone- 
sen sijaan lensi suoraan Moskovaan. 

Leningradin — Moskovan välisen taipaleen nukuimme Björke-- 
lundin kanssa vuorotellen. Olin juuri syvässä unessa kun herä-- 
sin siihen, että koneemme alkoi jyrkästi lasköutua. Ikku-- 
nasta näkyikin jo laaja lentokenttä, jolle ennen pitkää las- 
keuduimme. 

Tässä ihmisryöstössä ei mitään oltu jätetty sattuman varaan. 
Olimme joutuneet nuottaan ja pian olimme sumppuun suljet- 
tuina. GPU:n tummanvihreät vankiautot odottivat jo kentällä. 
ja ajoivat lentokoneiden pysähdyttyä suoraan niiden oville. 

Meidät sullottiin vankiautoihin niin tiukkaan, ettei kaatumi- 
sesta ollut pelkoa, vaikka auto ajoikin kurvat melko jyrkästi 
ja vauhdikkaasti. 


Lubjankassa 


Kotvan ajettuamme pysähtyi automme ja meidät komennet- 
tiin autosta ulos. Huomasimme tulleemme jonkin suuren 
rakennuskompleksin sisäpihalle. Olimme tulleet surullisenkuului- 
saan Lubjankaan, joka on GPU:n päämaja ja tutkintovankila. 

Pian saimme nähdä, millä rutiinilla sen henkilökunta selviy- 
tyi vankien vastaanottopuuhista. Nopeassa tahdissa suoritettiin 
alustava kuulustelu henkilöllisyyden toteamiseksi, riisuutumi- 
nen, äärimmäisen tarkka ruumiintarkastus ja samoin vaatteiden 
tarkastus. Ruumiintarkastuksessa tutkittiin nopeasti ja asian- 
tuntemuksella kaikki paikat ihmisruumiissa, mihin suinkin voisi 
otaksua jotain voitavan kätkeä, korva-aukkoja, sieraimia ja 
hampaankoloja myöten. Vaatteet ja jalkineet eivät päässeet sen 
helpommalla. Kaikki metallinapit ratkottiin pois, samoin hou- 
sujen hakaset. Takkien ja päällystakkien vuorit ratkottiin 
monista kohdin, samoin vuorit hihojen suista. Hatuista lähtivät 
nauhat ja vuorit, kengistä korkolaput ja vuorit. Tottuneet kädet 
hypistelivät jokaisen käänteen ja saumakohdan vaatetuksessa 
ja jos kankaan paksuuden vuoksi ei tullut täyttä varmuutta, 
leikattiin sellainen kohta auki siekailematta. 

Keneltäkään meiltä ei kuitenkaan löytynyt mitään etsittyä, 
ei salakirjoitettuja koodeja, ei myrkkyjä, ei käsikranaatteja tai 
muuta, mitä kavalien porvarien hallussa saattoi olettaa olevan. 

Seurasi pintapuolinen lääkärintarkastus kulkutautien ja syö- 
päläisten varalta. Kumpiakaan ei havaittu. Sitten hiukset pois, 
saattoihan päänahkaankin olla kirjoitettuna jotain maailman- 
vallankumoukselle vaarallista. Tämän jälkeen tuli lähtö pari 
kerrosta syvälle tämän synkän talon kellariin. Suomesta tuotu 

joukkomme oli jo näissä vaiheissa ja käsittelyissä joutunut eril- 
leen ja kellarissa minut suljettiin yksinäni ahdasta puhelin- 
koppia muistuttavaan komeroon. Täällä piti jälleen riisuutua 
alastomaksi ja jättää vaatteet koppiin, jonka jälkeen vartija 
lähti kuljettamaan minua aataminpukuisena pitkin kellarin 
kylmiä käytäviä, — minne, siitä ei ollut aavistustakaan. Käve- 
lin edellä ja vartija pari askelta takanani, kunnes hän työnsi 
minut eräästä ovesta sisään ja häipyi itse jonnekin muualle. 

Tarkastelin uutta ympäristöäni ja huomasin sen tarkalleen 
samanlaiseksi kuin Winnitzassa, Ukrainassa, näkemäni GPU:n 
vankilan teloitushuone. Huoneessa oli kalteva sementtilattia, 
siinä ura ja viemäri, kolme seinää kivestä, mutta neljäs, ovea 
vastapäinen seinä, paksulla lankulla vuorattu. Winnitzan vas- 
taavassa lankkuseinässä oli kuulanreikiä tiheässä ja veriläiskiä, 
mutta tässä en huomannut kumpiakaan. 

* Kauempaa käytävästä kuului kumeita jysähdyksiä, aivan 
kuin seinän läpi kuuluvia laukauksia. Tilanne ja ympäristö oli 
vähemmän rohkaiseva, — vastikään kotimaastaan ryöstettynä 
ja nyt jo alastomana GPU:n kylmässä kellarissa. Mieleeni tuli 
yhtä ja toista aikaisemmin kuulemaani ja näkemääni. Olin 
Lembergin valtaukseen osallistuneena nähnyt parituhatta mur- 
hattua vankia Lembergin vankilan pihalla venäläisten peräyty- 
misen jälkeen kun sotilaspastorimme Ensio Pihkalan kanssa 
katselimme kaupunkia. Muistin myös Katynin tapahtumat ja 
paljon muuta näkemääni ja kuulemaani, jonka ei juuri sinä 
hetkenä olisi tarvinnut tulla mieleen. 

Mietiskelyni keskeytyi vartijani tullessa sisään ja työntäessä 
käteeni karamellin kokoisen palasen mäntysuopaa tai jotain 
muuta saippuaa muistuttavaa törkyä. Kun hän vielä väänsi sei- 
nällä olevaa hanaa saaden vesisuihkun vuotamaan katonrajassa 
olevasta putkenpäästä, selvisi minulle, että kylpyähän naapuri 
tässä vieraalle tarjoaakin. Hämärän valaistuksen vuoksi en ollut 
huomannut vesihanaa ja putkenpäätä katonrajassa. Siitä tuli nyt 
säästeliäästi vahvasti kloorintuoksuista vettä. Väkevää olikin 
GPU:n kylpyvesi, kun sain sitä silmiini, pelkäsin tulevanisokeaksi. 
5 


JA 


FEhdittyäni hätäisesti pestä itseni tuli vartija pesuhuoneeseen 
ja takaani kuului myöhemmin varsin tutuksi tullut komento: 
davai. Sana on käytöltään varsin monipuolinen, kuten sit- 
temmin huomasin. Tilanteesta riippuen se voi merkitä: lähde, 
mene, tule, tee, ota jne. Jos siihen lisää monikon päätteen -tje, 
merkitsee se: lähtekäämme, menkäämme jne. Pian sain sanas- 
tooni toisenkin käsitteen: ruki nazad. Kun en tätä ko- 
mentoa parinkaan toistamisen jälkeen ymmärtänyt, antoi vat- 
tijani havainto-opetusta järjestämällä käteni selän taakse. Nyt 
jo ymmärsin komennon merkityksen: kädet selän taa ja ala 
painua! Kävelin siis komennon mukaisesti kellarin kylmiä käy- 
täviä takaisin huoneeseen, johon olin jättänyt vaatteeni. Var- 
tija työnsi minut samaan komeroon, josta olin kylpyyn lähte- 
nyt, mutta sillä aikaa olivat vaatteeni hävinneet. Kengät sen- 
tään olivat jäljellä ja mietiskelin, miksi eivät varkaalle kelvanneet 
hyvät kenkäni. Istuin ja palelin ehkä tuntikaupalla Ajan ku- 
lusta en tiennyt mitään, sillä kellonihan oli sosialisoitu jo Hei- 
singissä Ratakadulla. Pitkältä odotus joka tapauksessa tuntui, 
mutta lopulta koppini lukko alkoi rämistä, ovi kiskaistiin seläi- 
leen ja valkoiseen työtakkiin pukeutunut mies heitti sylillisen 
tulikuumia vaatteita suoraan kasvoilleni. Vartija potkaisi oven 
kiinni aivan kuin rajatonta mahtiaan näyttääkseen. Pengot- 
tuani vaateläjää totesin ne omikseni. Puin ne kiireesti ylleni 
ja ihanaa oli saadakin kuumat vaatteet kananlihani peitoksi. 

Olin jälleen kokemusta viisaampi. Samaan aikaan kun sain 
pestä itseni kloorivedessä, olivat vaatteeni olleet kuumailma- 
kaapissa. Proletariaatin diktatuuri desinfioi luokkavihollisensa 
perusteellisesti. Ulkonaisesti olin siis valmis sen koneiston jau- 
— hettavaksi, joka on jauhanut olemattomiin kymmeniä miljoonia 
ennen minua. Jäisipä puhdas ruumis, jos fyysillinen likvidazija 
pikapuolin tapahtuisi, tuumiskelin kävellessäni vartijani edellä 
äskettäin oppimani komennon mukaan. 

— Toivoin jo pääseväni levolle, mutta vastaanoton seremoniat 
jatkuivat edelleen. Minut vietiin huoneeseen, joka sisustuksel- 
taan muistutti vuosisatamme alussa olleita valokuvaamoja. 

Välttämätöntä korituolia lampaannahkoineen ei kuitenkaan 
näkynyt, vaan antiikkisen jalustakameran edessä keskilattialla 
oli jykevätekoinen tuoli, jonka selkänojan yläpuolella oli teline 
numerolevyineen. Ymmärsin heti istua tuoliin kun davai 
kuului. Minut valokuvattiin sekä edestä että profiilista, ja jäl- 
leen davai. Mutkittelevia käytäviä mentiin toisen »kabinetin» 
ovelle, jolle vartijani koputti. Kun sisältä kuului mörähdys, 
ehkä myös davai, työnnyin sisään opittuani jo, että vartija 
pysyttelee koko ajan vangin takana. Olimme nyt tulleet sormen- 
jälkiosastolle, jossa sen alan spesialisti otti sormistani painal- 
luksia lukemattomiin kaavakkeihin. Muutamiin niistä jouduin 
myös kirjoittamaan nimeni. — Jälleen ruki nazad, davai, ja 
pian oltiin lääkärin vastaanottohuoneessa. Ihmettelin jälleen, 
mitä tuleman piti, sillä ensimmäisissä tarkastuksissa minut oli 
punnittu, pituuteni mitattu, tutkittu silmien väri, etsitty arpia 
ja muita tuntomerkkejä, joten kehoni piti jo olla yhtä tuttu 
tässä talossa kuin itsellenikin. 

Pian ilmestyi lääkäri avustajineen sivuhuoneesta. Razde- 
vaitjes-.komennon mukaan osasin jo riisuutua ja lääkäri otti 
esille injektioruiskuja ja ampulleja. Sain 3—4 eri ruisketta 
lapojeni seutuville ja vasta nyt olin kypsä selliini istutettavaksi. 

Kävely huoneesta toiseen näissä Lubjankan käytävissä ei 
kuitenkaan ollut niin yksinkertaista kuin edellä olevasta saat- 
taisi olettaa. Käytävät olivat erittäin mutkikkaita, ja niiden 
jokaisen mutkan kohdalla oli seinällä punainen ja vihreä merkki- 
valo. Jos kulmauksessa paloi punainen, merkitsi se sitä, että 
käytävässä mutkan takana kuljetettiin jotain toista vankia. 
Vartijani komensi silloin: Stoi! ja työnsi minut pieneen 
puhelinhytin kokoiseen komeroon, joita oli jokaisen käytävän- 
mutkan lähellä. Lähestyessään kulmausta antoi vartija sitä 
paitsi äänimerkin kielellään: klak, klak, klak, aivan samoin 
kuin lapset matkiessaan hevosen kavioiden ääntä. Kun kerros- 
vartija, joita käytävissä seisoi varsin tiheässä, kulman takaa 
vastasi klak, klak, ja kun vihreä valo paloi, saatoimme jatkaa 
matkaamme kulman ympäri. — Sama järjestys vallitsi yleensä 

kaikissa GPU:n vankiloissa, joissa myöhemmin sain oleskella. 
Tämän kaiken tarkoituksena oli estää vankeja näkemästä ketä 
muita oli täällä pidätettynä ja äärimmäisen huolellisesti varti- 
jat näitä määräyksiä noudattivatkin. Lubjankassa ollessanien ker- 
taakaan nähnyt käytävillä muita vankeja kuin omat sellitoverini. 

Tunsin itseni perin väsyneeksi ja toivoin jo pääseväni levolle, 
mutta minua olikin odottamassa uusi yllätys. Jouduin ensin 
suljetuksi ehkä tunnin ajaksi ensimmäisessä kerroksessa olevaan 
komeroon, kunnes kaksi vartijaa vei minut sieltä talon pihalla 
odottavaan vankiautoon. Vartijat eivät puhuneet sanaakaan 
vangeille, paitsi komentojaan. Jälleen olin menossa jonnekin 
tuntemattomaan. 


Lefortova 


Auto, johon vartija minut työnsi, oli jaettu pieniin yhden- 
miehen lokeroihin, joissa saattoi istuakin. Mutta lähtijöitä 
ilmaantui enemmän kuin autossa oli tiloja. Istuttuani lokerooni 
työnnettiin siihen vielä toinenkin mies. Hänellä oli saksalaisen 
upseerin kenttäpuku, mutta päässä komeili punareunainen 
tsaarinaikainen kasakkaupseerin lakki. Hän esitteli itsensä huo- 
nolla saksankielellä yhdeksi kenraali Vlasovin adjutanteista, 
kapteeni Petroviksi. Miehellä oli mukanaan kookas eväspussi 
säilykkeitä ja savukkeita, jotka hän sanoi tuoneensa Baden-bei- 
Wienistä. Kun lokerossani oli istumatilaa vain yhdelle ja kun 
ahtaus esti vaihtamasta paikkaa, jouduin pitämään tätä koo- 
kasta miestä eväspusseineen sylissäni. Toivoin sen vuoksi mat- 
kan pian päättyvän ennenkuin tuon painon alla tykkänään 
litistyisin. Mies kertoili hilpeästi vaiheistaan ja kuultuaan minun 
olevan Suomesta, hihkaisi hän: 

»Aa, finn, kunpa päästäisiin samaan koppiin perille tultuamme.» 

Hän kertoi kenraali Vlasovin menneen uudelleen bolSevikkien 
puolelle luottaen lupauksiin täydestä armahduksesta itselleen ja 

joukoilleen, mutta tulleen vangituksi heti Moskovaan saavut- 
tuaan. Kenraali Vlasov hirtettiinkin sitten myöhemmin kansan- 
vihollisena Moskovassa samanaikaisesti Kauko-Idän valkokaar- 
tilaiskenraalin Semjonovin kanssa. 

Matkamme ei muodostunutkaan pitkäksi. Saimme astua 
pimeästä vankiautosta ulos kevätaamun kirkkauteen. Edes- 
sämme oli korkea vankilanmuuri ja siinä keskiaikaisen linnoi- 
tuksen porttia muistuttava, raskaasti raudoitettu portti. Sen 
yläpuolella näkyi vanhan vankilarakennuksen julkisivu, jossa 
vanhanaikaisin kohokirjaimin luki LE FORT. — Tämä oli 
Katariina II:n aikana rakennettu vankila, jota venäläiset kut- 
suivat Lefortovaksi. Nykyisin se oli myös GPU:n tutkinto- 
vankilana. 

Portissa oleva pieni luukku avautui ja portinvartija tirkisteli 
joukkoamme. Kuljetuksemme johtaja antoi vartijalle joitakin 
»bumaagoja» sekä mukanaan olevan avaimen. Portin sisäpuolella 
oleva vartija vuorostaan antoi saattajallemme avaimen ja näin 
kumpikin avasi lukon omalla puolellaan saamillaan avaimilla. 
Portti aukeni ja saimme marssia sisään. — Järjestely oli mainio: 
vaikka portin sisäpuolella oleva vartija olisi tullut yllätetyksi 
ja joutunut luovuttamaan avaimensa, ei se olisi riittänyt portin 
avaamiseen. Hän oli itsekin vanki vankilassaan, kunnes joku 
ulkopuolinen virkailija toi hänelle toisen avaimen. Myös van- 
kilaa ympäröivä muuri oli riittävän korkea estääkseen mahdol- 
liset pakoyritykset. 

Koko tulopäivämme ja sitä seurannut yö oli kulunut vastaan- 
ottoseremonioissa Lubjankassa. Siirrettyinä nyt toiseen vanki- 
laan saimme aloittaa saman uudelleen. Ensin saimme mennä 
Petrovin kanssa avaraan pesuhuoneeseen, kylvyn jälkeen lää- 
kärintarkastukseen ja sormenjälkien ottoon. Valokuvaaminen 
jätettiin sentään lähipäivien ohjelmaan. 

Pian jouduin erilleen tästä huolettomasta Donin kasakasta. 
Meidät vietiin vastaanottopuolelta vankilaosastolle ja jou- 
duimme eri selleihin. »Do svidanije», sanoi Petrov, ja punalak- 
kinen mies häipyi näköpiiristäni ainiaaksi. 

Jouduin vankilan neljänteen kerrokseen, onnekseni, sillä var- 
sinkin alin, puoleksi maanalainen kerros, oli kuulemma varsin 
kylmä ja kostea. Kolea oli sekin selli, johon lähiviikoiksi jou- 
duin. Seinät hikoilivat kylmyyttä ja kosteus kerääntyi pisa- 
roiksi, joista muodostui pieniä puroja seinille ja vesilätäköitä 
lattialle. Keskuslämmitys rakennuksessa kyllä oli, mutta ehkäpä 
polttoainehankinnoissa oli tapahtunut »zrivo — repeämä. Puo- 
leksi maanalaisissa selleissä kerrottiin säilytettävän saksalaisia 
diplomaatteja ym. pitkän tuomion saaneita poliittisia vankeja. 

Astuessani selliin olivat sen kaksi asukasta jo nousseet yö- 
puultaan ja järjestäneet vuoteensa. Koko tulopäivä ja sitä seu- 
rannut yö oli kulunut vastaanottopuuhissa niin, että pääsin 
selliini vasta klo 07.00 tienoilla, juuri ennen aamuteen jakelua. 
Esittelyn tapahduttua sain tilaisuuden lähemmin tutustua sel- 
lissä oleviin miehiin. Ulkomaalaiset vaatteeni, sormenjälkien 
ottamisesta vielä mustat sormenpääni ja se, etten osannut venä- 
jää, antoivat minulle heti luottamusta uusien toverieni silmissä. 
Minua ei pidetty »vasikkana», so. GPU:n vankien joukkoon 
sijoittamana urkkijana, joita näissä vankiloissa sai erikoisesti 
varoa. Sellitoverini olivat istuneet kahden jo joitakin viikkoja 
ja ehtineet vaihtaa keskenään kuulumisensa ja kokemuksensa. 
Minusta, uudesta tulokkaasta, he nyt saivat uuden kuulijan ja 
kertoilivatkin mielellään vaiheistaan, kun olivat ensin saaneet 
kysymyksiinsä — kuka, mistä, miksi — vastaukseni. 

Taskussani oli vielä joitakin suomalaisia savukkeita, mutta 
tulitikkuja ei enää ollut. Toverini selittivät tulta saatavan talon 
puolesta aamuteen jälkeen. Juttu pääsi hyvään alkuun ilman 
savujakin kummankin heistä puhuessa saksaa melko sujuvasti. 

Vanhempi miehistä, n. 60-vuotias Michailov, oli Romaniasta 
napattu emigranttivenäläinen. Ammatiltaan hän oli proviisori, 
mutta sivutöikseen vakoillut Ploestin öljykentillä saksalaisten 
laskuun. Puna-armeijan jo miehitettyä osan Romaniaa ja lähes- 
tyessä Ploestia oli Michailov saanut määräyksen luovuttaa kai- 
ken hallussaan olevan aineiston saksalaiselle vakoiluemissaarille. 
Onnettomuudeksi oli Michailov tälle viimeiselle tehtävälleen 

lähtiessään pannut jalkaansa vastikään mustasta pörssistä 
ostamansa paksupohjaiset amerikkalaiset kengät, jotka narinal- 
laan paljastivat hänet, kun hän yön pimeydessä hiipi toimeksi- 
antajansa asunnolle. Puna-armeijan kärkipartio sai haltuunsa 
salkullisen todistusaineistoa, joten Michailov odotteli vain »vii- 
meistä herätystä». Michailovin huolettomuus oli todellista venä- 
läistä fatalismia. Kun kysyin, mitä hän arveli asiasta seuraavan, 
hän sanoi hilpeästi: »Huze smerti nje budet» — ei siitä kuole- 
maa pahempaa tule. 

Melko huolettomalta vaikutti toinenkin miehistä, n. 18-vuo- 
tias latvialainen. Hän oli palvellut latvialaisessa Waffen-SS:n 
yksikössä ja saksalaisten vetäytyessä Riiasta oli nuorukainen 
komennettu jäämään siviilipukuisena Riikaan ja radiollaan 
ilmoittamaan puna-armeijan Latviaan tulleiden yksikköjen 
sijoituksia, vahvuuksia yms. 

Miesten kertoillessa vaiheistaan olimme tulleet aamuteen 
aikaan ja nyt seurasi ensimmäinen ateriani suuressa naapuri- 
maassa. Ovessa olevasta luukusta annettiin kannullinen heikkoa, 
mutta sitä kuumempaa teetä, teelusikallinen sokeria mieheen 
ja 400 g:n painoinen pala kosteaa vankilalimppua. Uudet ystä- 
väni joivat aamuteensä miltei hartaan hiljaisuuden vallitessa, 
josta päättelin sen muodostavan tärkeän osan päivän muoni- 
tuksesta. | 

Latvialaisella pojalla oli melkein kilon pussillinen mahorkkaa 
ja vankilan puolesta oli hänelle annettu savukepaperiksi paksua 
käärepaperia. Poika kääri näistä aineista n. 15 cm:n pituisia 
sätkiä valmiiksi ja asetti ne pöydälle riviin. Tulta emme olleet 
vielä saaneet, mutta pian sain kokea uuden yllätyksen. Ovessa. 
oleva luukku aukeni rämähtäen ja siitä työntyi sisään sormen- 
paksuista, savuavaa lunttaa pitelevä käsi. Luukusta kuului 
myös komento: »prikuriil» (ota tulta!), mutta ilman sitäkin 
syöksyivät toverini sätkineen luukulle, ottivat tulta luntasta 
ja tarjosivat sitä minullekin. Pian täytti sellin mahorkan hapan 
tuoksu ja käärepaperista lähtevä metsäpalon katku. Mutta 
tupakannälästä kärsineille tämä oli autuutta. Poltettuamme 

kukin sätkämme jatkoi yksi meistä tupakoimistaan, antaen 
ennen sätkänsä loppumista tulen toiselle. Vastuu tulen säilymi- 
sestä oli suuri, sillä vasta päivällisen jälkeen oli tulta jälleen 
saatavissa. Mahorkkaorgia jatkui siten päivälliseen asti. 

Selli meille kolmelle oli kohtalaisen suuri sikäläistä mitta- 
puuta käyttäen. Meillä se olisi ollut yhdenmiehen selli. Rauta- 
sängynrämä seisoi kolmella seinällä, neljännellä seinällä oli vah- 
vasti raudoitettu ovi muurinsyvennyksessään. Ovi aukeni, kuten 
sellinovet yleensä, ulospäin, eikä sisällä ollut minkäänlaista 
kahvaa. Oven ulkopuolella oli tavattoman raskastekoinen keski- 
aikainen lukko ja kaksi oven yli asetettua ranteenpaksuista 
rautasalpaa. Niiden avaaminen ja sulkeminen aiheutti kaiku- 
vissa holvikäytävissä valtavan räminän, ja kun ovia oli sata- 
määrin käytävissä, muistutti melu varsinkin ruoanjakeluaikoina 
jonkin metallitehtaan työskentelyä. — Sellaista yörauhaa ja 
hiljaisuutta, joka oli vallinnut Helsingin lääninvankilassa, en 
neuvostovankiloista tavannutkaan. Vankiloiden henkilökunta 
ja kuulusteluaparaatti toimi samalla paineella kolmessa vuo- 
rossa ympäri vuorokauden pyhät ja arjet.Se tietysti oli välttä- 
mätöntä sen monimiljoonaisen vankimäärän käsittelemiseksi, 
mikä sodanjälkeisinä vuosina kulki näiden laitosten kautta 
teloitusryhmien eteen, vankiloihin ja kuritushuoneisiin, orja- 
työleireihin tai Siperian ja Keski-Aasian karkotusalueille. 

Minkäänlaista yhteyttä ei täältä voinut saada ulospäin eikä 
myöskään mitään tietoja ulkomaailmasta. Sellin paksuilla ris- 
tikkoraudoilla varustettu ikkuna sijaitsi lähellä katonrajaa ja. 
sen ulkopuolella oli peltisuojus, joka esti näkemästä muuta 
kuin kämmenenlevyisen kaistan taivasta. Sanomalehtiä tai 
muuta lukemista ei vangeille annettu ja vartijat eivät vastan- 
neet mihinkään vankien kysymyksiin. Vartijoita oli aina parit- 
tain käytävillä. He kontrolloivat toinen toistaan, joten mitään 
kosketusta vankien ja vartijain välillä ei päässyt tapahtumaan. 
Uutisia maailmalta saattoi siis tulla vain uusien vankien mukana. 

Niinpä minäkin sain vastailla uusien toverieni lukemattomiin 
kysymyksiin viime viikkojen tapahtumista maailmalla. 

Minä puolestani olin kiinnostunut GPU:n kuulustelumenetel- 
mistä ja vankien kohtelusta yleensäkin. Toverini olivat jo itse 
olleet kuulusteluissa ja tavanneet myös useita muita vankeja. 
Sain heiltä hyviä neuvoja vangin käyttäytymiseen kuuluste- 
luissa: 

— Älä kerro mitään, mikä ei jo ole kuulustelijasi tiedossa; 
saatuaan »langan päästä» kiinni he kyllä osaavat keriä, 
etkä silloin saa yön etkä päivän rauhaa. 

— Parhaat vastauksesi ovat: nje znaju (=en tiedä), nje 
pomjuu (=en muista), nje videl (=en nähnyt), nje 
ponimajuu (=en ymmärrä). 

— Kuulustelijasi ovat aina tietävinään enemmän kuin todel- 
lisuudessa tietävät. Älä anna heidän hämäännyttää itseäsi. 

— Joudut kirjoittamaan moneen kertaan oman elämäkertasi. 
Tee se mahdollisimman lyhyesti, mutta joka kerralla 
ehdottomasti samanlaisena. 

Näistä neuvoista olin sittemmin näille ensimmäisille selli- 
tovereilleni varsin kiitollinen. Ne auttoivat minua mainiosti 
ensimmäisten kuulustelujen yli, kunnes jo itsekin sain jonkin- 
laisen rutiinin »kuulusteluntorjunnassa. 

E:n muista vielä näinä päivinä erikoisemmin kärsineeni nälästä. 
Suomen vankilamuona oli ollut riittävää ja sitä paitsi olin 
tuottanut ruokani etupäässä vankilan ulkopuolelta. Flin alku- 
ajat ruumiini vararavinnon varassa, mutta ennen pitkää alkoi 
näläntunne tulla yhä kiusallisemmaksi. Aamuteen ja kostean 
limpunpalan lisäksi saimme päivälliseksi ja illalliseksi pienen 
annoksen epämääräistä kalalta ja kaalilta tuoksuvaa, äärettö- 
män hapanta lientä. Tästä meni jokaisen vatsa alkuaikoina 
epäkuntoon ja liemi pyrki poistumaan väkivaltaisesti sisuksista 
n. 20 minuutin kuluessa. Sellin nurkassa oleva käymäläastia oli 
niin ollen varsin varattuna meidän kaikkien kärsiessä samasta 
viasta. — Venäjää puhuvana Michailov useita kertoja pyysi 
vartijalta pääsyä lääkärille tai lääkkeitä, mutta vastauksena 
oli vain tavanomainen nitsevoo, eikä lääkäriä enempää kuin 
lääkkeitäkään kuulunut. 

Toukokuun 9. p:nä ymmärsimme maailmalla tapahtuneen 
jotain tavatonta. Jo sitä edeltäneinä päivinä olivat Moskovan 
ilmatorjuntapatterit ampuneet lukuisia yhteislaukaus-sarjoja, 
joita aivan oikein arvelimme tärkeiden sotilaallisten menestysten 
juhlinnaksi. Mutta 9. p:nä antoi vartijamme meille puhdistus- 
välineitä käskien raaputtaa sellin ikkunasta sinisen suojavärin. 
Sellimme kävi hiukan valoisammaksi ja kun ilma alkoi olla jo 
keväisempää, jätimme vartijan huomaamatta ikkunamme hie- 
man raolleen. Näin kuulimme paremmin mitä Moskovassa 
tapahtui. Kaupungilta kantautui valtavaa ihmismassojen hur- 
raamista, kunnialaukauksia ja marssimusiikkia kovaäänisistä. 
Kovaäänismusiikkia annettiin moskovalaisille myös taivaalla 
risteilevistä lentokoneista ja koko Moskova tuntui olevan yhtä 
barbaarista uraata, marssimusiikkia ja tykkitulta. Illan pime- 
tessä jatkui voitonjuhlinta ja valtava ilotulitus muutti aika ajoin 
yön kirkkaaksi kuin päivä. 

Ymmärsimme, mitä tämä merkitsi Euroopalle, koko maail- 
malle ja meille itsellemmekin. Saksa oli laskenut aseensa, Ame- 
rikan ja Englannin sotilaallinen mahti oli pelastanut Neuvosto- 
liiton varmalta tappiolta. Kommunismin leviäminen koko 
Eurooppaan oli nyt mahdollisuuksien rajoissa; se saattaisi hävit- 
tää koko Euroopan vanhan kulttuurin. 

Tunsimme elävämme historian käännekohdan hetkiä ja omat 
henkilökohtaiset huolemme jäivät taka-alalle. Vaiteliaina mie- 
hinä yritimme sinä yönä saada unta silmiimme. 

Seuraavana päivänä koetimme Michailovin kanssa kaavailla 
poliittista tulevaisuutta Euroopassa. Kahden kovaotteisen dikta- 
tuurin valtataistelu oli tuhonnut monen pienen kansakunnan 
riippumattomuuden. Michailov sanoi syövänsä narisevat ken- 
känsä, jos Neuvostoliitto luopuisi yhdestäkään valloittamastaan 
maasta vapaaehtoisesti, Kun esitin hieman optimistisempaa 
kantaa, suuttui Michailov ja sanoi: vOlette yhtä hölmö kuin 
Stalin, jos hän jättää Pariisin, Rooman ja Madridin valloitta- 
matta. Amerikan Neuvostoliitolle antamilla säilykkeillä voisi 
marssia samaa kyytiä Afrikkaan asti» 

Kuulusteluni alkavat 


Ehkäpä kuulusteluja edeltävä nälkäkuuri kuului GPU:n tut- 
kintomenetelmiin, sillä mitään kiirettä ei minun asiassani tun- 
nuttu pidettävän. Vasta oltuani n. 3 viikkoa Lefortovassa vei- 
vät vartijat minut eräänä päivänä kuulusteluosastolle. Tämä 
oli pitkä kolmikerroksinen, uudenpuoleinen lisärakennus, joka 
oli kokonaan jaettu kuulusteluhuoneiksi. Eteisessä istuva vahti- 
mestari otti suureen päiväkirjaansa kuulusteltavan nimen ja 
merkitsi siihen minuutin tarkkuudella kuulustelun alkamisajan. 
Vanki sai sitten myös kirjoittaa nimensä tähän kirjaan, mutta 
tällöin peitettiin kirjan sivu peltilevyllä niin, että levyssä oleva 
aukko osui vastaavalle sarakkeelle. Vangilla ei siis ollut nimeään 
kirjoittaessaan mahdollisuutta nähdä, keitä muita täällä on ollut 
kuulusteltavana. 

Kuulusteluhuoneet olivat kaikki melkein samanlaisia. Kalus- 
teina olivat suuri kirjoituspöytä, pari tuolia tai nojatuolia, lepo- 
sohva, ikkunoissa raskaat verhot. Ovet oli pehmustettu sisä- 
puolelta ja päällystetty vahakankaalla. 

Fullessani ensimmäiseen kuulusteluun istui pöydän takana 
n. 35-vuotias mies, ilmavoimien majurin virkapuvussa. Mies 
oli tanakka, lihavahko, hyvinvoivan näköinen. Tullessani hän 
melko kohteliaaseen sävyyn sanoi jotain ja viittasi istumaan. 
Kuulustelusta ei kuitenkaan tullut mitään, kun majuri puhui 
vain venäjää ja minun vastaukseni olivat lakoniset nje poni- 
majuu, nje gavarjuu po ruski (= en ymmärrä, en puhu venäjää). 
Majuri ei näyttänyt tätä hämmästelevän, jutteli jotain itsekseen 
ja painoi nappia. Vartijat tulivat sisään ja veivät minut takai- 
sin selliini. 

Tähän aikaan olikin venäjänkielen sanastoni varsin köyhä. 
Tosin olin aikoinaan Sortavalan lentoasemalla palvellessani 
muun kantahenkilöstön mukana joutunut opiskelemaan hieman 
venäjänkielen sotilaallista sanastoa, samoin muistin melko hyvin 
vielä venäjänkielen kirjaimiston. Myös rintamalla oli sanasto 
hieman karttunut sellaisilla sanoilla kuin stoi! kto tam? ruki 


E 


verhj! (= seis! kuka siellä? kädet ylös!), mutta senlaatuisella 
sanastolla ei täällä enää ollut käyttöarvoa. Kuulustelujen piti 
siis tapahtua tulkin avulla. 

Muutaman päivän kuluttua oli sellainen löytynytkin. Hän oli 
venäjää ja vironkieltä puhuva naishenkilö. Tulin toimeen viron- 
kielessä ja niin päästiin alkuun. Ja perusteellisesti aloitettiinkin. 
Aloitettiin ajasta ennen syntymääni, isovanhemmistani 
ja heidänkin vanhemmistaan. Tärkeätä oli, olivatko he olleet 
»kulakkeja», palveluskuntaa omistaneita henkilöitä. Vähitellen 
siirryttiin koulunkäyntiini, toimipaikkoihini ja käytiin lävitse 
koko tähänastinen elämäni. Muistin toverieni ohjeet ja koetin 
kertoa mahdollisimman vähän ja mutkattomasti. Samoin koe- 
tin painaa muistiini kaiken sanomani. Tulkin käyttö helpotti 
tässä suuresti, sillä hänen kääntäessään venäjäksi kertomaani 
sain aikaa sommitella seuraavaa lausetta ja painaa mieleeni 
aikaisemmin kertomani. 

Kuulustelijakseni määrätty majuri oli nimeltään Harkov. 
Hän osoittautui melko rauhalliseksi, ajoittain melkeinpä hyvän- 
tahtoiseksi mieheksi. Harvoin hän korotti ääntään ja pysyi 
uhkailuissaankin lähellä sikäläistä kohtuutta. 

+ Vironkielisellä tulkilla näytti olevan paljon muita asiakkaita 
tässä vankilassa, koska hän usein myöhästyi kuulusteluista. 
Majuri Harkov purki tällöin harminsa yksinpuheluihin, jotka 
eivät suinkaan olisi sopineet painettaviksi mutta neitosen 
tultua lopetti hän monologinsa ja siirtyi välittömästi asiaan. 

Saatuaan tietää minun puhuvan myös saksaa hankki hän 
saksankielisen tulkin. Myös tämä oli naishenkilö, nuori ja kau- 
niskin, mutta kovin valvoneen näköinen neitonen. Hän puhui 
saksaa balttilaisella korostuksella. Kuulustelijani näytti nopeasti 
ja varsin läheisesti ystävystyvän neitoseen ja useiden kuuluste- 
lujen ajan he käyttivät ns. kevyeeseen keskusteluun. Istuin 
kolmantena, äänettömänä todistajana tässä romanssissa, ja 
koetin ymmärtää mistä kulloinkin oli kysymys. 

Samainen tulkkineitonen antoi minulle ensimmäisiä hyviä 
esimerkkejä siitä, kuinka rajoitettua on uuden neuvostointelli- 

gentsian käsityspiiri ja yleissivistys. Hän oli miltei tyylikkäästi 
pukeutunut, osasi maalata huulensa ja pitkät kyntensäkin räi- 
kein värein ja käytti melko sivistynyttä puhetapaa keskustel- 
lessaan kanssani. Mutta tämän tästä hän mykistyi joutuessaan 
jonkin uuden käsitteen eteen, jota hän ei ymmärtänyt. Sellainen 
oli esimerkiksi niin tavallinen käsite muualla kuin — osakeyhtiö. 
Minun piti laajasti selittää käsitteen merkitystä, mutta hän 
intti yhä, että se on venäjäksi ko-operativa. Kielsin kääntä- 
mästä sanaa siten, koska se on väärin. Majurikin kiinnostui 
keskustelustamme ja lopulta hän muisti sanan jossain kuul- 
leensa, vaikka ei ymmärtänytkään mitä se merkitsi. Yritin 
selittää asiaa havainnollisesti tulitikkujen avulla, jolloin kukin 
tikku esitti yhtä osaa osakepääomasta, osaketta, mutta kun 
asia kuitenkin jäi hämäräksi, keräsi majuri tulitikut takaisin 
rasiaan ja poistui johonkin naapurihuoneeseen. Palattuaan sieltä 
hän jo tiesi, että osakeyhtiö on venäjäksi akzienernoje ob- 
Stestvo. Ehkä joku kapitalistisen ajan hakuteos oli auttanut 
pulmasta. 

Muistaakseni kesäkuussa 1945 siirrettiin minut — ja tietysti 
yöllä, kuten tavallisesti — Lefortovan vankilasta takaisin Lub- 
jankaan. Näitä alituisia siirtoja vankilasta toiseen tehtiin jonkin 
vangeille käsittämättömän järjestelmän mukaan. Myös siirtoja 
sellistä toiseen saman vankilan puitteissa saattoi odottaa koska 
tahansa. Ennakolta ei vanki koskaan tiennyt mihin häntä 
lähdettiin viemään, kuulusteluun, lääkäriin, saunaan, tuomiolle, 
toiseen vankilaan tai toiseen selliin. »Fyysillisesti likvidoitavat» 
eristettiin kuitenkin erikoiseen kuolemaantuomittujen osastoon, 
jollainen oli kaikissa näissä vankiloissa. — Jos lähtö tuli jon- 
nekin pitemmälle, haettiin vangilta selliin jääneet henkilökoh- 
taiset tavarat vartijain toimesta jälkeenpäin, joten selliin jää- 
neillä ei ollut aavistustakaan mihin miestä vietiin, eikä myös- 
kään tilaisuutta hyvästellä lähtijää. 

»Kuolema vakoilijoille» 


Olin jälleen surullisen maailmanmaineen saavuttaneessa 
Lubjankassa. Tulin sinne parhaiksi aamuteen jakeluun. Toi- 
sen kerroksen sellissä N:o 15, johon jouduin, oli jo ennestään 
neljä vankia. Neljäs heistä otettiin jonnekin muualle heti aamu- 
teen jälkeen, joten en ehtinyt: häneen tutustua. Mutta muut 
olivat kyllin mielenkiintoisia tyyppejä siihen suureen henkilö- 
galleriaan, joka vuosien kuluessa kertyi muistiini tältä neuvosto- 
liittolaiselta opintomatkalta. 

'Säälittävin heistä oli luurankomaisen laihaksi ja sameakatsei- 
seksi kuihtunut mies, Moskovan yliopiston maantieteen profes- 
sori Aleksander PetrovitS. Mies oli keski-ikäinen, kumaraan 
painunut vartalo oli vieläkin kookas. Hän oli ollut jo neljä 
vuotta Lubjankassa joutumatta vielä kertaakaan kuulusteluun. 
Se oli käynyt hänen hermoilleen ja ruumiinvoimilleen tuhoisaksi. 
Järjeltään hän oli vielä terävä, mutta jaksoi ottaa osaa keskus- 
teluun vain n. viisi minuuttia kerrallaan. Myös sellissä olevaa 
Sakkipeliä hän mielellään yritti pelata, mutta tuumittuaan 
jotain kombinaatiota muutaman minuutin sai hän niin valtavan 
päänsäryn, että oli kivusta päästäkseen juosta päänsä sellin 
seinään. 

Ilmeisesti oli häntä vastaan tehty jokin nimetön ilmianto 
ehkä tekemättömästä rikoksesta ja nyt GPU odotti; ehkäpä 
syytä ajan kuluessa löytyisikin. Idässä on aikaa runsaammin 
kuin muualla. Toinen mieleenpainuva ilmestys oli komea venä- 
läinen partisaanikapteeni. Professori puhui jonkin verran sak- 
saa ja hänen kanssaan saatoin keskustella, mutta kapteeni 
puhui vain venäjää. Mies oli vilkas ja raju kuin jonkin oopperan 
metsärosvo, eikä häntä paljoakaan häirinnyt se, että ymmärsin 
hänen kertomuksestaan tuskin puoliakaan. Vilkkaasti elehtien 
hän kertoi jääneensä saksalaisten rintaman selustaan Ukrainassa 
ja muodostaneensa siellä partisaanijoukon. Hän oli hyvällä 
menestyksellä toiminut saksalaisia vastaan parisen vuotta ali- 
tuisissa seikkailuissa ja saanut korkeita venäläisiä kunniamerk- 

kejä ansioistaan. Mutta saksalaisten peräännyttyä ja hänen 
saatuaan kosketuksen venäläisiin joukkoihin oli hänet heitetty 
tyrmään. Miksi??? »Töort poberii», vannoi mies, »jos vielä 
joskus pääsen vapaaksi, taistelen bolSevikkeja vastaan viimei- 
seen hengenvetooni asti». 

Miehessä oli paljon sellaista, jota Stepan Rasinissakin balla- 
dien perusteella voi olettaa olleen: tarmoa, vihaa ja rohkeutta. 
Epäilen kuitenkin, ettei hän päässyt purkamaan vihaansa kiroa- 
milleen sinilakeille (= GPU:n sotilaille). Selleihin kätketyt 
mikrofonit kyllä paljastivat hänen avomieliset tulevaisuuden- 
suunnitelmansa. 

Kolmas naapurini tässä sellissä oli hiljainen, itsevarma ja 
hyvin tasapainoinen mies. Hänet oli jostain syystä hiljattain 
alennettu everstistä sotamieheksi ja vasta vähän aikaa sitten 
vapautensa menettäneenä hän oli fyysillisesti hyvässä kunnossa. 
Syitä arvonalennukseen hän ei halunnut kertoa, mutta sanoi 
saaneensa jo 10 vuoden pakkotyötuomion. Hän arveli piakkoin 
joutuvansa etapille, so. vankikuljetukseen, ja valmisteli nyt 
pukimiinsa nappeja. 

Fx-everstillä oli hieno univormunsa jäljellä ja siihen kuului 
myös komea kamelinvillainen mantteli. Pukimista oli kuitenkin 
ratkottu pois kaikki napit, koska ne olivat olleet metallisia. 
Nyt sain nähdä ensi kerran miten leivästä voi tehdä pieniä 
tarve-esineitä kun muita raaka-aineita ei ole saatavissa. 

Niinpä mies vatkasi taikinamaista limppua kädessään tunti- 
kaupalla kuin muovailuvahaa, pani sen yöksi kostean rätin 
sisään ja jatkoi massan vatkaamista taas seuraavana aamuna. 
Parin päivän kuluttua massa oli nähtävästi tarpeeksi elastista 
ja nyt siitä syntyi everstin valkeissa ja herkissä sormissa eri- 
kokoisia nappeja mantteliin, asetakkiin ja housuihin. Näitä 
napintekeleitä hän aluksi kuivatteli pari päivää lattialla vii- 
leässä paikassa, siirsi ne sitten hieman lämpöisempään paikkaan 
lämpöpatterin päälle ja asetti ne lopuksi kuivumaan kuu- 
man teekannun kupeelle aina kun teevettä saatiin. Kun napit 
olivat täysin kuivuneet, alkoi niiden huolellinen hionta. Ensin 

niitä hangattiin seinän rappaukseen, sitten saappaan pohjaan ja 
lopuksi kangastilkulla. En voinut olla ihmettelemättä miehen 
kärsivällisyyttä ja pedanttisuutta tässä työssä. Pariin tusinaan 
nappeja hän käytti kymmeniä työtunteja. Mutta tulos oli myös 
vaivojen arvoista, napit olivat tarkalleen samanmuotoisia ja 
säännöllisiä, kauniin kuperia ja kiiltäviä, jokseenkin samaa väriä 
kuin univormun kangas. 

Saatuaan nappinsa valmiiksi anoi hän kerrosvartijalta neulaa 
ja lankaa ja ompeli napit huolellisesti paikoilleen. Sen jälkeen 
hän esiintyi hyvin ryhdikkäästi ja muistutti enemmän everstiä 
kuin monet muut vielä palveluksessa olevat virkaveljensä. 

Myöhemmin näin samalla menetelmällä valmistettavan lei- 
västä savukkeenimukkeita, piippuja ja kalvosinnappeja. Eräs 
puolalainen vankitoverini valmisti leivästä ihmeen kauniita 
pieniä ristiinnaulitun kuvia ja möi niitä muille katolisille. — 
Sellin tarjoamat mahdollisuudet näiden esineiden värittämiseen 
olivat vähäiset, mutta ikkunapuitteista saattoi raaputtaa sinistä 
-pimennysväriä, seinistä valkoista kalkkia, nokimustaa saatiin 
polttamalla kangasriepua. Jotkut huomasivat purkaa värillisiä 
langanpätkiä sukista tai muista vaatekappaleista ja käämiä 
niitä savukkeenimukkeen tai piipunvarren ympärille massan 
vielä ollessa tuoretta ja langan painuessa siihen. Kun tekele 
oli kuivunut, siveltiin se useampaan kertaan leipämassasta 
tehdyllä liuoksella, jolloin langat jäivät kuin lakkakerroksen 
.alta antamaan värisävyjä valmisteelle. 

Alituinen nälkä rajoitti kuitenkin tätä puuhailua. Vain lujan 
luonteen tai pahan vatsavian omaava saattoi uhrata riittämät- 
*tömästä leipäannoksestaan askarteluun. Toisaalta siihen kiihotti 
se, että se oli kiellettyä. Omituista kyllä, useasti suoritetuissa 
-sellitarkästuksissa, ratsioissa, ei näitä valmisteita takavarikoitu, 
-mutta jos »paloi» askartelussaan, menetti kyllä puolivalmisteensa 
ja joutui melko varmasti muutamaksi päiväksi kovennettuun 
arestiin, karsseriin. 

Oltuani muutaman päivän Lubjankassa vietiin minut saman 
-rakennuksen yläkerrassa olevalle kuulusteluosastolle. Tulkki, 

joka oli ollut jo Lefortovassa, oli myös paikalla. Myös kuulus- 
telijani majuri Harkov oli huoneessa ja hänen lisäkseen joku 
kapteenin arvoinen virkailija. Viimeksi mainittu otti puheen- 
vuoron: 

yTiedättekö, missä olette?» 

»GPU:n vankilassa», vastasin. 

» Tiedättekö, mikä on GPU?» 

» Venäjän valtiollinen poliisi.» 

»Mistä te sen tiedätte?» 

»Olen kuullut ja lukenut siitä aikaisemmin.» 

Tiedättekö, millä GPU:n osastolla olette nyt?» 

En tiedä.» 

»Tämä on osasto Smerts. Tiedättekö, mikä se on?» 

»Siitä ei minulla ole aavistustakaan.» 

yTämä osasto on Smertj Spionam, ”Kuolema Vakoilijoille” » 

»Mitä tekemistä minulla siinä tapauksessa on tässä osastossa?» 
kysyin vuorostani, ja ajattelin pian päästävän asian ytimeen. 

»Te kuulutte nyt tämän osaston kuulusteltaviin, koska olette 
toiminut vakoojana», ilmoitti kapteeni täsmällisesti. 

yOlen joutunut siinä tapauksessa väärään paikkaan, koska 
en ole toiminut vakoojana», ilmoitin vuorostani yhtä täsmälli- 
sesti. — Tulkki koetti nähtävästi kääntää sanamme kirjaimel- 
lisesti, ja keskustelumme tämä osa päättyi. 

Sen jälkeen ojensi kapteeni allekirjoitettavakseni pienen lo- 
makkeen. Pyysin tulkkia kääntämään minulle sen sisällön. 
Paperi oli tiedoksianto, että minut oli pidätetty. Sanoin, että 
olen todennut asian jo pari kuukautta sitten joutuessani Mos- 
kovaan vastoin tahtoani. Kapteeni selitti nyt paperin olevan 
asiakirjan, josta kävisi selville mistä päivämäärästä aika laske- 
taan hyväkseni tullessani tuomituksi. Päivämääräksi oli mer- 
kitty 23. 4. 1945. Kuljetus- ja vastaanottopäivät jäivät siis 
tappiokseni »virkaikääni» laskettaessa. 

Keskustelun aikana olin saanut istua ja lähellä tuoliani oli 
suuri röykkiö matkalaukkuja, monet niistä hyvää valmistetta 
ja ulkomaalaista alkuperää. Muutamissa oli niiden omistajien 

nimikortti näkyvissä ja eräästä saatoin ohimennen lukea nimen 
Feodor Pihra, Radioteknikko, Helsinki. Arvelin tämännimisen 
miehen kuuluneen Helsingistä tuotuihin, ja myöhemmin tapa- 
sinkin laukun omistajan Butyrkan vankilassa Moskovassa. 
Hänet olikin samalla kerralla tuotu Moskovaan, mutta toisella 
lentokoneella. 

Kuulustelijani otti nyt puheenvuoron ja tavanmukainen kuu- 
lustelu alkoi. Ensimmäiseksi kysyttiin taas, joko alan kertoa 
todenmukaisesti kolttosistani Neuvostoliittoa vastaan, ja kun 
vastasin, että olen jo aikaisemmin kertonut mitä on kerrotta- 
vaakin, sain jälleen muutaman arkin paperia ja määräyksen 
kirjoittaa oman elämäkertani. Keskityin muistelemaan tarkkaan, 
miten olin sen edellisellä kerralla kirjoittanut, ja kulutettuani 
tähän työhön parisen tuntia luovutin kirjoitelmani kuulusteli- 
jalle. — Sen jälkeen sain poistua selliini, mutta joka kerran 
kirjoitettuani elämäkertani jäi minua kiusaamaan epävarmuus, 
olinko kirjoittanut samansisältöisen kuin aikaisemmin. 

Kuulustelu päättyi tavallisesti uhkailuihin, joita tulkkini 
ilmeisesti koetti saada lievempään asuun. Sisältö niissä oli suun- 
nilleen seuraava: ellen nyt seuraavassa kuulustelussa suostu 
kertomaan totuutta, odottaisi minua joko likvidoiminen, elin- 
kautinen kuritushuone; toisinaan luvattiin vain kymmenen 
vuotta pakkotyötä. Saatuani nämä eväät nousin tuoliltani ja 
tehden sotilaallisen asennon tervehdin majuria venäjäksi: »Do 
svidanije, Gospodin Major.» 

Tämä ele tuntui olevan hänelle mieleen. Majuri, varsinkin 
GPU:n majuri, on herra, vaikka neuvostomuodollisuudet 
sallivat puhuteltavan vain ”TovariS major, tai Gra$danin 
major (toveri majuri, kansalainen majuri). Ilmeisesti hän piti 
myös sotilaallisesta käytöksestä ja saattoi ottaa kasvoilleen 
jotain hymyntapaistakin erotessamme. 

Lubjankaa muistellessani tulee aina ensimmäiseksi mieleeni 
se suunnaton määrä syöpäläisiä, luteita ja torakoita, jotka sen 
asukkaita vaivasivat. Lubjankan rakennus oli aikaisemmin, 
ennen vallankumousta, ollut erään varakkaan vakuutusyhtiön 

toimitalona. Sen entiset laajat salit oli väliseinillä jaettu selleiksi, 
joka näkyi katossa olevista kipsikoristeistakin. Samalta ajalta 
oli myös lattioissa hoidotta jätetty tammiparketti, joka nyt 
rakoilleena muodosti hyviä lisääntymispaikkoja syöpäläisille. 
Lefortovan vankilassa en ollut nähnyt ainoatakaan syöpäläistä, 
mutta ehkäpä ne kuuluivat Lubjankan järkiperäisiin kuulustelu- 
menetelmiin. Huonosti nukkuneen miehen henkinen ja ruumiil- 
linen kestävyys ei luonnollisesti ole sama kuin yönsä kunnolla 
levänneen. Luteet olivat liikkeellä pääasiassa nukkumaanmenon 
jälkeen, vaikka kirkas sähkövalo paloikin sellissä ympäri vuoro- 
kauden, mutta torakoilla päivä näytti olevan vilkkainta aikaa. 
Torakkahan ei pure ihmistä, mutta leivän se oli viedä käsistä. 
Jos laski leipäannoksensa pöydälle, oli se hetkessä kauttaaltaan 
torakoiden peittämä. Vatsani oli näihin aikoihin kipeä sopimat- 
tomasta ravinnosta ja koetin nälästä huolimatta säännöstellä 
leipäannokseni syömällä sitä useampana eränä. Saadakseni lei- 
päni jotenkin suojelluksi torakoilta jouduin repimään hyvästä 
silkkipaidastani toisen hihan ja sulkemaan sen kummatkin päät 
solmulla. Siten säilyi leipäni, sillä solmuja eivät nämä vintiöt 
sentään pystyneet aukomaan. 

Mutta luteiden paljous pyrki tekemään yöt helvetiksi. Ne 
tulivat kimppuun suorastaan suljetussa järjestyksessä ja puri- 
vat armotta hereilläkin olevaa miestä. Kun joka kymmenes 
päivä pääsimme kylpyyn ja saimme puhtaat lakanat, olimme 
jo itse ja lakanamme täynnä veritahroja lutikoista. 

Kuitenkin oli Lubjankassa eräs hyvä puoli Lefortovaan 
verraten. Siellä saattoi saada luettavaa. Ei luonnollisestikaan 
sanomalehtiä tai muuta ajankohtaista, vaan vanhoja kirjoja 
vankilan kirjastosta. Kirjojen jakelu oli epämääräistä ja satun- 
naista, ja saaduissa kirjoissa saattoi yhtä hyvin olla poliittista 
propagandaa kuin kaunokirjallista tai historiallista kirjallisuutta. 
Onnistuin kerran saamaan saksankielisen Shakespearen koottu- 
jen näytelmien toisen osan, vanhanaikaisena loistopainoksena 
ja korukansissa. Tämä, kuten monet muutkin siellä näkemäni 
kirjat olivat joutuneet sinne jostain säätyläiskodeista sosialisoi- 

tuina. Niiden etulehtiä koristivat usein kauniit koukeroiset 
omistuskirjoitukset tai aatelisvaakunat. 

Kuulusteluni jatkuivat muutamien päivien väliajoin edelleen. 
Kuulustelijani päämääränä oli saada minut myöntämään, että 
olin joko Gestapon, Secret Servicen tai Suomen Valtionpoliisin 
agentti, samantekevää, minkä näistä. Majuri Harkov näytti 
keskittyvän milloin minkin teorian kehittelyyn. Joskus hän 
väitti ja vaati minua tunnustamaan, että olin v. 1941 lähtenyt 
Saksaan Suomen Valtionpoliisin agenttina. Toisella kerralla 
saattoi väite olla päinvastainen: olin tehnyt useita matkoja 
Saksasta Suomeen vakoillakseni Gestapon laskuun Suomessa, 
ja joskus hän saattoi esittää väitteen, että olin vakoillut E:ng- 
lannin hyväksi Suomessa, Saksassa ja Ukrainassa! 

Tämä haja-ammunta näytti häntä itseäänkin huvittavan ja 
joskus hän kysyi minulta melkeinpä kollegiaalisesti: »Eikö tuo 
väite näytä teistäkin todennäköiseltä?» Kun sanoin, että väite 
on yhtä perusteeton kuin kaikki edellisetkin, julmistui majuri 
ja selitti voivansa ammuttaa minut hävyttömyyteni vuoksi jo 
huomisaamuna. Sain taas poistua odottamaan majurin uusia 
teorioita ja todisteluja pääni menoksi. 

Toistuneista uhkailuista huolimatta ei ruumiillista väkival- 
taa minuun sentään sovellettu. Tästä minun lienee kiittäminen 
vain kuulustelijani mielenlaatua ja rauhallisuutta. Vallitsevan 
systeemin mukaan kuulusteltava on täysin kuulustelijansa 
armoilla. Jos kuulustelija sattui olemaan raaka tai sadistinen 
henkilö, ei mikään estänyt häntä käyttämästä väkivaltaa ja 
kidutuksia. GPU toimi Stalinin käskyn mukaisesti: »lyökää, 
lyökää, lyökää» ja ainoa virkaporras, jolle kuulusteltava saat- 
toi valittaa, oli GPU:n kuulusteluosaston päällikkö, kuuluisa 
Rjymin. Berijan jutun yhteydessä myös hänet vangittiin ja 
teloitettiin, ja Neuvostoliiton nykyinen johto oli pakotettu 
myöntämään julkisesti, että Rjyminin alaisissa laitoksissa käy- 
tettiin runsaasti väkivaltaa ja epäinhimillisiä kuulustelumene- 
telmiä tunnustuksen saamiseksi syyttömiltäkin. 

En tiedä, onko asiassa perää, mutta vankien kesken kerrottiin 

kuulustelutapojen GPU:ssa tulleen humaanisemmiksi vuoden 
1042 jälkeen — amerikkalaisten viranomaisten vaatimuksesta. 

Itsepäinen Harkovin teorioiden todeksi kieltämiseni oli näh- 
tävästi käynyt hänen hermoilleen ja kerran yritettiin minuun 
jonkinlaista sielullista Sokkimenetelmää. 

Ollessani kerran kuulustelussa tuli huoneeseen GPU:n maju- 
rin puvussa oleva mies, mutta aivan poikkeuksellinen ulkomuo- 
doltaan. Mies oli lyhyt, mutta varsin leveäharteinen, melkeinpä 
neliömäinen. Matalan otsan alta tuikkivat pienet ilkeät silmät 
ja alaleuan kulmahampaat olivat pitkät ja ulostyöntyvät kuin 
gorillalla. Väärät sääret ja polviin ulottuvat suuret, karvaiset 
kädet korostivat vielä vaikutelmaa apinasta. Kokonaisvaiku- 
telma oli sanomattoman vastenmielinen ja uhkaava. 

Huoneeseen tultuaan hän pysähtyi hetkeksi lähelle ovea ja 
tarkasteli kiukkuisesti kulmiensa alta minua. Sitten hän kar- 
jaisi mahtavan kiroustulvan minua kohti ja tuli lähelle tuolia, 
jolla istuin. Tuijotin hämmästyneenä tätä ilmestystä. Kun 
gorilla veti henkeä alkaakseen ehkä uuden karjunnan, kysyin 
äkkiä tulkilta, mitä kansalainen majuri haluaa sanoa. Tulkki- 
kaan ei ollut ymmärtänyt majurin purkausta ja kysyi, mistä 
on kysymys. Vieras majuri selitti nyt hieman rauhallisemmin, 
että minun, konnan ja faSistin, on noustava seisomaan, kun 
hän tulee huoneeseen. Vastasin, etten tiennyt sen olevan tar- 
peellista, kun huoneessa jo ennestään on samanarvoinen upseeri, 
eikä kuulusteltava sitä paitsi saa kuulustelun aikana liikehtiä 
ilman käskyä. — Tulkki kehotti minua nyt kuitenkin nouse- 
maan ja niin jäin seisaalleni kuulustelun loppuun saakka. 

Majuri Harkov teki joitakin tavanmukaisia kysymyksiään 
ja majurinpukuinen gorilla alkoi kävellä huoneessa edestakaisin 
Harkovin ja minun välitse, ohittaen minut aina parinkymme- 
nen sentin etäisyydeltä. Käveltyään jo muutamia kertoja edes- 
takaisin tarttui hän yhtäkkiä oikeaan käteeni, käänsi sen 
kämmenpuolen ylöspäin ja kiljui, että olen murhaaja ja käteni 
on vieläkin veressä! 

Mitään Sokkivaikutusta ei kuitenkaan syntynyt. Ymmärsin 

jo kyllä, mitä hän sanoi venäjäksi, mutta otin sopivasti aikaa 
kysymällä tulkilta jälleen, mitä kansalainen majuri sanoo. 
Kuulin nyt saksaksi tulkittuna saman lauseen, mutta änkyttäen 
ja pelokkaasti käännettynä, ja vailla mitään yllätystehoa. 
Tulkkineitoseenkin oli tämä psykologinen hyökkäys vaikutta- 
nut epämiellyttävästi. 
tämän välikohtauksen jälkeen. Majuri Harkov keskusteli sitten 
hyvin hiljaisella äänellä jotain virkaveljensä känssa. Kuulustelu 
oli taas päättynyt yhtä tuloksettomana kuin aikaisemminkin 
ja sain poistua sulattelemaan vaikutelmiani gorillamiehestä. 

Kerran sattui Lubjankan vartijoille harvinainen erehdys. 
Kun sellimme miehet vietiin eräänä aamuna pesuhuoneeseen, 
oli siellä vielä muutamia miehiä jostain naapurisellistä. Häm- 
mästyksemme oli suuri ja molemminpuolinen, tällaista ei ollut 
aikaisemmin tapahtunut. Huomioni kiintyi heti naapurien jou- 
kossa olleeseen nuoreen, komeaan mieheen, jolla oli saksalai- 
nen upseeripuku. Vmmärsimme, että vartijat pian huomaisi- 
vat erehdyksensä ja vaihdoimme nopeasti uutisia ja kokemuk- 
siamme. Nuori mies esittäytyi venäläisen emigranttikenraali 
Kutjepovin pojaksi, saman, jonka GPU 29. 1. 1930 kidnappasi 
Pariisista ja jonka häviäminen aikoinaan askarrutti koko maail- 
man sanomalehdistöä. Kenr. Kutjepov oli Ranskassa olevien 
emigranttivenäläisten johtohenkilö ja hänen salaperäinen katoa- 
misensa jäi selvittämättömäksi arvoitukseksi. Erään olettamuk- 
sen mukaan oli hänet kadulla pidätetty ja kuljetettu autolla 
Le Havreen, jossa hänet oli huumattuna pakattu pianolaatik- 
koon ja nostettu heti sen jälkeen Neuvostoliittoon lähteneeseen 
höyrylaivaan. Perille tultua oli hänet hiljaisuudessa VROTaTEN 
ja teloitettu. 

Luutnantti Kutjepov oli tällöin ollut nuori poika, mutta sen 
jälkeen hän oli saanut hyvän kasvatuksen ja tullut NSN 


kraattisimmista TIT PAN Toisen maailmansodan puhjettua 
hän liittyi vapaaehtoisena Saksan armeijaan ja taisteli luutnant- 

tina bolSevikkeja vastaan Saksan itärintamalla. Sittemmin hän 
oli joutunut sotavangiksi ja oli ollut kuukausia jossain sota- 
vankileirissä venäläisten tarkemmin tietämättä hänen henkilöl- 
lisyyttään. Joku vankitovereista oli kuitenkin antanut hänet 
ilmi ja siitä lähtien häntä oli käsitelty poliittisena vankina. 
Tutkimusten jälkeen hän oli jo saanut 25 vuoden kuritushuone- 
tuomion. 

Syyttäjän (prokurorin) ja nuoren läikän välillä oli syn- 
tynyt. seuraava keskustelu: 

K.: »En käsitä, miksi minut on tuomittu näin ankaraan ran- 
gaistukseen. Olen tavallisen sotavangin asemassa eikä minua 
ole muusta syytettykään.» 

Syyttäjä: »Asiassanne ei muuta tarvitakaan. Olette isänne 
poika.» 

Sain keskustella tämän miellyttävän nuoren miehen kanssa 
vain sen verran, että ehdimme polttaa savukkeen puoliksi. Sil- 
loin olivat vartijat jo huomanneet erehdyksensä ja meidät ero- 
tettiin kiirettä pitäen omiin selleihimme. 

Kuulustelut minun asiassani kulkivat jonkinlaista kehää tule- 
matta sen valmiimmiksi. Asiakirjakansiooni tuli vain uusia 
elämäkertojani, mutta nekin olivat ilmeisesti tulleet samalla 
tavoin kirjoitetuiksi, joten ne niitä vertailtaessa kestivät. Eräissä 
kuulusteluissa yritettiin myös väsytystaktiikkaa. Eräskin kuu- 
lustelu kesti n. 22 tuntia yhteen menoon ja noin tunnin väli- 
ajan jälkeen vielä 11 tuntia. Aikaa ja tupakkaa kului Har- 
kovilta, mutta valmiimpaa ei tullut. Hän näytti jo melkoisen 
haluttomalta koko juttuni suhteen, mutta sitten tapahtui odot- 
tamatta käänne pahempaan. Tulkiksi suomalaisten kuuluste- 
luissa määrättiin nyt eräs nuorehko inkeriläinen mies, GPU:n 
aliluutnantti Kiuru. Tämä ilmeistä alemmuuskompleksia poteva, 
täysin. sivistymätön mies koetti nyt loputtomilla uhkauksillaan 
ja törkeyksillään saada jotain aikaan. Hänen tultuaan melkein 
joka kuulustelu päättyi isoon rähinään, mutta muuten tulok- 
settomasti. Näihin aikoihin alkoi majuri Harkov olla vain 
sivustakatsojana, tai jäi tykkänään pois kuulusteluista. 

Harkov oli jostain saanut tietoonsa, että olin Helsingissä 
tutustunut erääseen saksalaiseen majuriin, jonka hänen tieto- 
jensa mukaan välttämättä piti olla Gestapon miehiä. Mahdolli- 
sesti GPU:n agentuuri oli pitänyt silmällä tätä majuria, koska 
heidän tiedossaan oli, että olin kerran Aeron linja-auton läh- 
tiessä jättänyt tälle upseerille pienehkön nelikulmaisen päketin 
hänen matkustaessaan lentoteitse Saksaan. Tämä olikin totta, 
olin lähettänyt kerran hänen mukanaan pullon cointreau-likööriä 
eräälle ystävälleni Königsbergiin. Tämä viaton pullo näytteli 
sitten tärkeätä osaa kuulusteluissa, kun muutakaan ei minua 
vastaan ollut. 

Lubjankan vangin elämä oli yleensä erilaisten tapahtumien 
odottamista. Hartaammin kuin muuta odotettiin tietysti ruoan- 
jakelua; vaikka nälkä ei ateriasta lähtenytkään, helpotti se 
kuitenkin hiukan. Samoin odoteltiin pesuhuoneeseen pääsyä 
aamuin ja illoin, joka kymmenes päivä puhtaita alusvaatteita, 
kylpyä ja parturia. Jonkinlaista onnellista odotusta oli nuk- 
kumaanmenon odotus. Uni lupasi muutamiksi tunneiksi unoh- 
duksen raskaasta nykyisyydestä, mikäli syöpäläisiltä onnistui 
unta saada. 

Luulisin, että kaikkien muiden maiden vankiloissa odotetaan 
myös vapautumista, mutta täällä ei. Miestä, joka GPU:n van- 
kilassa olisi puhunut tovereilleen tällaisista toiveista, olisi pidetty 
löylynlyömänä. Siinä suhteessa ei odotuksia ollut, GPU:n pidät- 
tämä mies on loput elämäänsä vailla oikeusturvaa. 

Useimmat vangit kärsivät lähimpinä pidätystään seuranneina 
kuukausina depressiokauden, ja silloin tapahtuivatkin useim- 
mat itsemurhayritykset. Useimmiten ne jäivät vain yrityksiksi, 
sillä äärimmäisen tehostettu vartiointi kuulusteluaikana ei tähän 
juuri antanut mahdollisuutta. Tällaisen masennuskauden jäl- 
keen alkoi ihmisten itsesäilytysvaisto jälleen herätä tai tilalle 
tuli välinpitämättömyyttä ja apatiaa. 

Omat hermoni kestivät hyvin kaikki tähänastiset kokemuk- 
seni ja pystyin hyvin seuraamaan monien miesten henkistä 
tilaa, toisinaan heitä rohkaisemaankin. Ollessani ainoana suo- 

malaisena eri kansallisuutta olevien keskuudessa pidin velvolli- 
suutenani edustaa sellaisia kansallisominaisuuksiamme kuin 
rauhallisuutta ja kylmäpäisyyttä. Tästä oli itselleni paljon etua, 
sillä katkeria ja hysteerisiä miehiä kartettiin ja vieroksuttiin. 

Pieniä juonia piti tietysti myös yrittää tehostetusta vartioin- 
nista huolimatta. Yhteys naapuriselleihin oli hyvin vaikeata, 
sillä koputuksia morsella ei kannattanut yrittää — niitä valvot- 
tiin mikrofoneilla — ja koko sellin miehistö joutui karsseriin, 
jos siitä joutui kiinni. Piti siis keksiä jotain uuttakin, ja ennen 
pitkää tiesin, että saman käytävän selleissä säilytettiin mm. sel- 
laisia kuuluisuuksia kuin kuningas Cyril ja diktaattori Anto- 
nescu. Kuulustelujen jälkeen vietiin heidät takaisin kotimai- 
hinsa, Cyril Bulgariaan ja Antonescu Romaniaan ja teloitettiin 
siellä. 

Uusi tulkkini Kiuru alkoi myös hermostua, kun asiassani ei 
päästy eteenpäin, so. tunnustukseen. Vastenmielisyytemme toisi- 
amme kohtaan oli peittelemätön ja molemminpuolinen. Sain kuul- 
la häneltä kaikenlaisia epämiellyttäviä asioita: tulisin ammutuksi 
viimeistään huomenna, saisin nähdä v»oman nahkani orrella 
kuivumassa», kun se seuraavassa kuulustelussa olisi irroitettu 
yltäni jne. Joskus hän yritti rauhallisempaakin tyyliä kysyen 
mm. mielipidettäni Viipurin maanalaisesta rautatiestä verrat- 
tuna Moskovan Metroon. Kun selitin hänen erehtyneen, Viipu- 
rissa kun sellaista ei olekaan, suuttui Kiuru taas tummanpunai- 
seksi. Jälleen sain kuulla elämäni lyhyydestä ja tuskallisesta 
lopustani. Lopuksi sanoi Kiuru ottavansa omaan hoitoonsa 
koko juttuni. Tämä pahensi asemaani ja sen seuraukset näkyi- 
vätkin pian. 


Jälleen Lefortovaan 
Parin päivän kuluttua olinkin jo viety takaisin Lefortovan 


vanhaan vankilaan. Sain aluksi jäähdytellä tunteitani alim- 
massa kerroksessa kahden vaarallisen vangin sellitoverina. 

Toinen heistä oli nuori opettaja Moskovasta. Hänet oli pidä- 
tetty monien muiden kanssa syytettynä ennenkuulumattomasta 
törkeydestä, pilkkarunojen levittämisestä Stalinista. Tästä 
syystä oli samalla pidätetty suurehko joukko Moskovan yli- 
opistonkin oppilaita ja opettajia. Skandaali oli mitä kauhein. 
Stalinhan oli »kaikkien maiden työtätekevien suuri opettaja», 
kansojen onni ja aurinko», »kaikkien aikojen suurin sotapääl- 
likkö», vneuvostokansan isä ja kasvattaja» jne. loputtomiin, ja 
nyt joukko mitättömiä opiskelijoita ja opettajia rohkeni epäillä 
kaikkea tätä. Mikään keskiaikainen majesteettirikos, kerettiläi- 
syys tai jumalanpilkka ei liene saanut niin ankaraa ja äkillistä 
loppua kuin tämä moskovalaisen Pegasoksen pillastuminen. 

Kun olin voittanut nuoren opettajan luottamuksen, kuiskasi 
hän korvaani eräitä näytteitä tästä runoudesta. Ymmärsin jo 
sen verran venäjää, etten ollenkaan ihmetellyt Stalinin reak- 
tiota. Runot olivat mehevän satiirisia. 

Toinen miehistä oli senlaatuinen, jota ei vapaaehtoisesti 
kukaan ottaisi asuintoverikseen. Kansallisuudeltaan hän oli 
turkmeeni ja ammatiltaan joukkomurhaaja. Tältään hän oli 
ehkä 45-vuotias, mutta aasialaisten iässä saattoi pahasti ereh- 
tyäkin. Hänellä oli koko joukko kirjavaa menneisyyttä, mutta 
sitä vähemmän tulevaisuutta — hänet ammuttiin vähän myö- 
hemmin. | | | | 

Turkmeeni oli parisenkymmentä vuotta toiminut GPU:ssa 
ja nimenomaan niissä osastoissa, jotka suorittivat vähemmistö- 
kansojen keskuudessa poliittista ja kansallista apuharvennusta. 
Siinä suhteessa hän oli ansioitunut ja kohonnut majurin arvoon 
sotamiehestä. — Pidin häntä psykologisesti niin mielenkiintoi- 
sena harvinaisuutena, että koetin voittaa vastenmielisyyteni ja 
käyttää tilaisuutta haastatteluun. Mielellään ja ilman turhaa 
häveliäisyyttä hän kertoili asioistaan yhtä luonnollisesti kuin 
jonkin muun alan ammattimies töistään. Majuri oli joutunut 
sotavangiksi Saksan itärintamalla, mutta ehtinyt vaihtaa vaat- 
teensa ja paperinsa kaatuneen sotilaan kanssa. Saksalaisesta 
sotavankeudesta hän ennen pitkää siirtyi niihin muhamettilai- 

siin joukko-osastoihin, jotka Saksan armeijassa taistelivat bolSe- 
vikkeja vastaan. Kukaan ei tiennyt hänen virkauraansa GPU:ssa 
ja myöhemmin hänen joukko-osastonsa oli siirretty Ranskaan 
taistelemaan siellä toimivaa maanalaista vastarintaliikettä — 
Maguis ja Resistance — vastaan. Saksan laskettua aseensa oli 
hänenkin joukkonsa antautunut vangiksi ja Spezlagerissa, sota- 
vankien seulontaleirissä, oli hänet tunnettu. Sen jälkeen oli 
hänellä huonot oltavat. 

Saksan sotavoimissa oli majuri oppinut auttavasti saksaa ja 
se helpotti tutustumistani hänen virkauraansa. Hän kertoili 
mielellään osallistumisestaan Kaukasian kansojen 'kukistami- 
seeri, komennuksistaan Mongoliaan ja viimeksi ennen rintama- 
komennustaan »töistäänm Latviassa. Siellä hän sanoi tappa- 
neensa nelisensataa poliittista vankia, enimmän osan oma- 
kätisesti. 

Tarkastelin miestä hänen puhuessaan. Mikään ei osoittanut, 
että hän olisi tuntenut jonkinlaista katumusta tai paheksunut 
tekojaan. Ne olivat hänelle yksinkertaisesti virkatoimeen kuu- 
luvia ja luonnollisia. Idän mentaliteetti on toinen kuin lännen, 
sen todisti jälleen tämäkin mies. Ja hän ei ollut kommunisti. 
Tapaus oli minulle siksi mielenkiintoinen, että puhuttelin häntä 
tuntikaupalla saadakseni selville hänen kantansa poliittisiin 
virtauksiin nähden. Mitään muuta kantaa en hänessä löytänyt 
kuin ansiontavoittelun — tapporahaa kai maksettiin pääluvun 
mukaan. 

Mutta motiivin, miksi ansaita, löysin kyllä. Hänellä oli kaksi 
lasta, poika ja tytär. Poika valmistui juuri insinööriksi jossain 
Kauko-Idän korkeakoulussa ja tytöstä piti tulla lääkäri. Näistä 
hän puhui suurella lämmöllä ja kaipauksella, ja oli tyytyväi- 
nen, että oli voinut taloudellisesti varmistaa heidän opiskelunsa. 

Aamvuisin, heti herätyksen jälkeen, hän suoritti kymmenisen 
minuutin aamuvoimistelun. Siinä oli jotain huvittavaa. Hänen 
keskiruumiinsa oli varsin pyöreä ja tasapaksu, mutta kädet 
aivan liian pienet ja lyhyet. Pienten käsien ojentelu eteen, ylös 
ja sivuille sai hänet muistuttamaan sätkyukkoa. Siinä tempoil- 

lessa tuli hänen buddhankasvoilleen kärsivä ilme. Kysyin 
kerran, eikö tio ole jo turhaa touhua, kun lähtö on niin lähellä, 
myönsi hän sen kyllä, mutta sanoi siitä tulleen tottumuksen. — 
Voimistelunsa jälkeen kaivoi hän esille 41 pientä leivästä val- 
mistamaansa helmeä ja alkoi jokapäiväisen ennustelunsa. Joka 
päivä päättyi ennustus samoin: hänelle kuolema lähiaikoina, 
samoin opettajalle, mutta sairauden kautta, ja minulle vapaus, 
mutta vasta vuosien kuluttua. 

Ennustus kävi tarkalleen toteen. Kuulin jälkeenpäin majurin 
tulleen ammutuksi, opettaja oli saanut keuhkokuumeen vanki- 
lassa ja kuollut, mutta minua odotti sittenkin vapaus joskin 
kymmenen vuoden kuluttua. — Pyysin usein turkmeenia opet- 
tamaan minullekin tämän itämaisen ennustamiskeinon, jonka 
kiinalaiset ja muut aasialaiset yleisesti tuntevat. Idässä siihen 
käytetään apinan tai lampaan selkärangan nikamia, mutta 
näkyivät vankilalimpustakin tehdyt kuulat pätevän. Hän ei 
kuitenkaan suostunut opettamaan minua ja sanoi liian tiedon 
olevan vain haitaksi ihmiselle. 

Kuultuaan minunkin palvelleen Saksan sotavoimissa suhtau- 
tui majuri minuun melkeinpä kunnioituksella ja varoitti minua 
aina sellimme kolmannesta miehestä, venäläisestä opettajasta, 
kun tämä oli viety kuulusteluun ja olimme sellissä kahden. 
»Heute wenig gute Mann», sanoi hän murteellisella saksankielellä 
ja kehotti olemaan liikoja puhumatta venäläisen kuullen. 

Muutaman päivän kuluttua otettiin minut tästä seurasta ja 
vietiin ristinmuotoisen vankilarakennuksen keskikohdassa ole- 
vaan ikkunattomaan huoneeseen. Heti tullessani havaitsin, että 
selli oli räikeän voimakkaasti valaistu ja tukehduttavan läm- 
min. Oven yläpuolella sellissä paloi melkein jalkapallon kokoi- 
nen projektiolamppu, joka kuumensi ilman huoneessa sietämät- 
tömän kuumaksi. Elokuussa 1945 oli Moskovassa muutenkin 
varsin helteistä. — Sellissä oli tilapäisesti eräs nuori serbialai- 
nen, mutta hänet otettiin sieltä muualle pari tuntia tuloni jäl- 
keen. Hän ehti kuitenkin kertoa tavanneensa vankilassa toi- 
senkin Suomesta tuodun miehen, kapteeni Pushkarevin. 

Uusi koppi erosi muista selleistä muutenkin kuin valon ja 
lämmön suhteen. Vuoteen tilalla oli seinään saranoilla kiinni- 
tetty vanerilla päällystetty levy, joka päivällä oli lukittuna 
seinälle. Ikkunaa tai muuta tuuletusaukkoa ei ollut. Nurkassa 
oli keskiaikainen, löyhkäävä käymäläastia. 

Ymmärsin uuden sijoitukseni olevan aliluutn. Kiurun kek- 
sintöä. Viime tapaamalla oli hän viime sanoikseen lausunut 
löytävänsä kyllä keinoja, millä saisi minut puhumaan. Tämä 
olisi siis ensimmäisiä niistä. Päätin itsekseni, ettei Kiurulla 
olisi enempää venäjäksi käännettävää kuin tähänkään asti. En 
aikonut antaa langanpäätä kerittäväksi ja tuumiskelin kuten 
Michailov: »Huze smerti nje budet.v 

Oltuani kymmenisen minuuttia tässä kopissa tunsin hiesty- 
väni ja pian olivat alusvaatteeni jo läpimärät. Etsin muissa 
selleissä olevaa tSainikkia, teekannua, mutta sitä ei ollut. 

Istuin, hikoilin ja ihmettelin. Muutakaan ei tässä tilanteessa 
voinut tehdä. Näläntunne tässä lämmössä tuntui helpottavan, 
mutta tilalle tuli jano ehkä nälkääkin pahempana. Käänsin 
selkäni lamppua kohden voidakseni omasta varjostani hengittää 
hiukan viileämpää ilmaa, mutta sen esti vartija, joka avasi 
oviluukun ja komensi istumaan kasvot ovea kohden. — Täs- 
säkään suhteessa ei muissa selleissä ollut määräyksiä, paitsi 
yöllä, jolloin ei saanut peittää päätään ja käsiään peitteen alle. 
— Sitenhän olisi voinut kuristaa itsensä tai leikata valtimonsa 
ehkä löytämällään lasinsirulla. 

Tämän uuden sellini erikoisuuksiin kuului myös täydellinen 
epäsäännöllisyys leipäannoksen saannissa. Samoin keitoksi kut- 
suttua lientä, vankilakielellä »balanda», sain entistä vähemmän 
ja epäsäännöllisesti. Vettä sain ehkä 300 g mukillisen päiväksi, 
jos senkään vertaa. Tarkoitus oli siis ottaa luulot pois lyhyessä 
ajassa. 

Päivien kulumista oli vaikea arvioida, kun leivän ja veden 
jakelu tapahtui epäsäännöllisesti, samoin kuin levollemeno, 
jolloin vanerilevy laskettiin alas seinältä. Makuuvaatteita ja 
patjaa ei annettu ja sain nukkua vaatteet ylläni. Parrankasvusta 


62 


päätellen arvelin kuluneen noin viikon, kun hikoiluni loppui 
melkein kokonaan. Sen jälkeen alkoivat näköhermoni rasittua 
ja pidinpä silmiäni kiinni tai auki, näin aivan kuin parabo- 
loidin muotoisen kierukan kieppuvan edessäni. Yhä useammin 
aloin myös nähdä silmissäni pienen pieniä erivärisiä renkaita, 
jotka painuivat hiljaa alaspäin kuin lumihiutaleet. Käsitin 
tämän johtuvan silmähermojen rasituksesta ja heikkoudesta 
enkä ollut siitä erikoisemmin huolissani. 

Kiusallisemmaksi muodostui oloni, kun näköharhojen lisäksi 
aloin saada kuuloharhojakin. Kuulin korvissani hälyä, aivan 
kuin yleisön keskustelusorinaa teatterin väliajoilla, samoin kuu- 
lin muutamien minulle tuttujen äänien keskustelevan ja naura- 
van ääneen. Olin erottavinani joitakin sanojakin puheesta, 
mutta keskustelunaihe jäi aina epäselväksi. Toisinaan olin kuu- 
levinani sekavaa musiikkia, aivan kuin useampia orkestereja 
olisi samaan aikaan soittanut eri sävelmiä. 

Hermostoni alkoi siis olla pahasti rasittunut. Huomasin sen 
käsieni vapisemisestakin — vesimukiin oli tartuttava molem- 
min käsin voidakseni juoda siitä kallisarvoista vettä läikyttä- 
mättä. Koetin kuitenkin säilyttää mielenrauhani primitiivisin 
keinoin: kokeilin monta kertaa päivässä, muistanko vielä ker- 
tomataulun. Samoin suoritin erilaisia päässälaskutehtäviä ja 
kun totesin laskeneeni oikein, uskoin jälleen, että kysymys on 
vain hermorasituksesta. Ja sehän menisi kyllä ohi, jos tilaisuus 
tulisi. Pahempaa olisi, jos järki olisi alkanut rakoilla. 

Tiesin, että vointiani seurattiin oven tirkistysreiästä ja kuu- 
lusteluja ei varmaankaan suoritettaisi niin kauan kuin näyttäi- 
sin pirteältä. Koetin siis näyttää »hyviä ilmeitä huonossa pelissä» 
ja sain olla pitkään rauhassa. 

Kuumuus, huono ilma ja vedenpuute alkoi lopulta heikentää 
sydäntäni ja oltuani arviolta parin viikon ajan tässä kopissa 
sain ensimmäisen sydänkohtaukseni. Vartija näki tirkistys- 
reiästään kaatumiseni, avasi luukun ja kysyi, mikä minua vai- 
vaa. Sanoin tarvitsevani lääkärin ja nitroa. Vartijalla näkyi 
kuitenkin olevan ohjeensa: jos alkaisin kertoa mitä vaaditaan, 

saisin apua. Muuten ei. — Kohtaus meni vähitellen ohi ja olin 
tyytyväinen tähänastiseen taktiikkaani. Sydämeni alkoi taas. 
lyödä tasaisemmin ja sanoin voivani jo paremmin. Vartija sulki 
luukun ja jäin taas katselemaan silmieni edessä kieppuvia 
kuvioita ja kuuntelemaan kuuloharhojani. 

Toisen ja pahemman sydänkohtauksen sain paria päivää 
myöhemmin. Vartijana sattui olemaan sama mies ja samat. 
olivat hänen ohjeensakin: apua tulisi jos alan puhua. En voi- 
nut vastata mitään. Menin hetkeksi tiedottomaksi ja kun tajun-- 
tani palasi, löi sydämeni taas kuuluvasti. Vartijani oli sillä välin. 
avannut oven ja tullut koppiin, mutta huomatessaan minun 
virkoavan hän lähti pois. Sydämeni toimi jälleen, mutta vasen. 
olkavarsi oli kuin halvaantunut useita päiviä ja vasempaan. 
puoleen rintakehääni teki kipeää hengittäessäkin. 

Oltuani tässä lämpökäsittelyssä ehkä kolmisen viikkoa tuli. 
vankilan lääkäri kierroksellaan minunkin koppiini. Hän tar- 
kasti kojeillaan silmänpohjani, kuunteli stetoskoopilla sydäntäni: 
ja poistui sanaakaan sanomatta. Mutta tuskin oli kymmentä. 
minuuttia kulunut, kun kaksi vartijaa tuli hakemaan minut 
pois tästä lämpökaapista. Minut vietiin ensimmäisessä kerrok-. 
sessa olevaan valoisaan selliin. Yrittäessäni kävellä sinne lan- 
kesin muutamia kertoja heikkoudesta ja vartijaini oli autet-. 
tava minua kävelemään portaita alas. 

Uuden sellini numero oli 11. Ne Lefortovan vangit, jotka. 
osuivat tähän koppiin, tietävät sen edut. Sellin ovea vastapäätä 
oli ruoanjakeluhuone, josta vartijat kantoivat balandan eri: 
osastoille. Kun kanisterit tuotiin takaisin, oli niiden pohjille 
jäänyt keitosta vetelää pohjasakkaa. Tämän kaatoivat vartijat. 
ruokailun jälkeen sellin n:o 11 vankien kuppeihin ylimääräisinä. 
annoksina. 

Tullessani lämpökopista olin tosiaankin lisäruoan tarpeessa. 
ja luullakseni vankilan lääkäri minut määräsikin selliin n:o 11. 
Pian aloin voida paremmin ja jaksoin lähteä uusien toverieni: 
käsipuolesta pitäen päivittäiselle kävelyllekin vankilan pihalla. 
olevaan lautaseinäiseen kävelykarsinaan. 

Vastavakoilun päälliköitä 


Uudessa sellissäni sain jälleen tutustua kahteen uuteen mie- 
heen, joiden kummankin erikoisala oli ollut vastavakoilu. Tämän 
alan asiantuntijoita oli ilmeisesti joutunut GPU:n nuottaan 
Euroopan kaikilta kulmilta. Uudet tuttavani olivat Romaniasta 
ja Bulgariasta. 

Ensinmainittu oli vielä romanialaisen upseerin komeassa 
virkapuvussa, josta kuitenkin arvomerkit ja napit oli ratkottu 
pois. Hän esitteli itsensä: Major Theodor Botesatu, Securite, 
so. Romanian valtionpoliisin majuriksi. Musta lappu peitti 
hänen oikeaa silmäkuoppaansa. Silmää siinä ei enää ollutkaan. 
Hän kertoi itse ampuneensa sen taivaan tuuliin yrittäessään 
itsemurhaa vangiksi joutuessaan. 

Tämä oli tapahtunut myrskyisenä yönä kymmenisen kilo- 
metriä Odessasta, jossa Botesatu oli ollut Romanian vasta- 
vakoilun päällikkönä. Hän oli perääntynyt Puna-armeijan tieltä 
viimeisen kolonnan mukana, joka ennätti perääntyä Odessasta 
punaisten panssarien sulkiessa kaupungin mottiin. Venäläinen 
panssarikärki sai kuitenkin kiinni ja murskasi kolonnan, ja 
huomatessaan pelin pelatuksi yritti Botesatu lopettaa itsensä. 
Pistoolinluoti oli kuitenkin saanut siinä kiireessä väärän suun- 
nan ja tunkeutui ohimosta oikean silmän suuntaan. Schade 
wirklich — vahinko tosiaankin — pahoitteli Botesatu, sillä 
sellainen mahdollisuus tuskin enää uusiintuu. Nyt pääsevät 
nuo jysäyttämään, sanoi hän tarkoittaen GPU:ta. 

Muuten oli majuri miesten mies. Hän ei kohtaloaan ruiku- 
tellut. Hän oli elänyt nelisenkymmentä vuotta ja puolet siitä 
ajasta saanut palvella maataan. Monelta oli tie katkennut jo 
aikaisemmin, tuumaili hän vain. Botesatulta oli jäänyt vaimo 
ja kaksi lasta Romaniaan, mutta ei hän heidän kohtalostaan 
ollut erikoisemmin huolissaan, olihan vaimo järkevä nainen ja 
pystyisi kyllä hoitamaan asiat. Pahiten suretti häntä, ettei voi- 
nut lähettää viimeisiä terveisiään ystävättärelleen Kronstadtiin 
Romaniassa. Lupasin sen tehdä, jos saisin joskus tilaisuuden 

ja kertasin nimen ja osoitteen joka ilta mielessäni. Aamuisin 
tentti Botesatu minua, muistinko nimen ja osoitteen oikein. 
Lopulta hän oli vakuuttunut siitä, että muistaisin, ja näytti 
tuntevan helpotusta uskoessaan siihen pieneen mahdollisuuteen, 
että terveiset edes joskus menisivät perille. — Majuri oli sitä 
tyyppiä, jonka kanssa oli hauska keskustella. Hän oli paljon 
matkustellut ja ollut monissa asioissa mukana. Politiikkaan 
hän tunsi suurta kiinnostusta kuten romanialaiset yleensä. 
Toinen heikkous oli hänellä pelihimo. Sellissä oli dominopeli, 
jonka nappuloilla keksimme ruveta pelaamaan korttipeliä, Sieb- 
zehn und vier, eli »venttiä», kuten sitä Suomessa kutsutaan. 
Yritimme kehittää myös dominonappuloilla pelattavaa pokeria, 
mutta systeemi jäi keskeneräiseksi joutuessamme eri tahoille. 
» Viimeistä tikkiän saatoimme myös pelata, ja ehkäpä B. ehti 
saada valmiiksi pokerisäännötkin ennen likvidointia. 

Kolmas sellimme mies, Bulgariasta tuotu sikäläinen vasta- 
vakoilupäällikkö, emigranttieversti Nikiforov moitti harva se 
päivä sitä kevytmielisyyttä, millä me kuolemaan menevät mie- 
het vietimme viimeisiä aikojamme. Mutta kun hän oli katsellut 
aikansa peliämme tarttuivat pelihalut häneenkin ja niin riitti 
meille kaikille ohjelmaa. 

Ihmisenä oli Nikiforov perin mielenkiintoinen tyyppi. Hän 
näytti harrastaneen koko ikänsä okkultisia asioita ja näki kai- 
kessa jotain enteellistä. Se oli myös hänen mieluisin keskustelun- 
aiheensa. B. ja minä saimme kuunnella pitkiä luentoja kaiken- 
laisista kabbalistisista merkeistä, joilla erilaisia pahoja henki- 
olentoja pidetään loitolla. Mies närkästyi, kun kerran kysyimme, 
eikö hän mitään merkkiä tiennyt GPU:n varalle. 

Joutuessani tähän selliin olin liian rasittunut voidakseni 
tehdä tuttavuutta uusien sellitoverieni kanssa ja nukahdin heti 
kun saimme luvan mennä makuulle. Mutta seuraavana iltana 
jaksoin jo katsella, miten Nikiforov valmistautui yöpuulle. 
Hän sanoi mainiosti tuntevansa henkimaailman mukanaolon 
täälläkin ja selitti, kuinka välttämätöntä on varmistaa itselleen 
häiriintymätön yöuni. Sen vuoksi hän kädellään teki sängyn- 
15 

mittaisen ristinmerkin vuoteensa alle ja yläpuolelle, sen jälkeen 
molempiin päätyihin ja seinälle vuoteen sivulle. Näin hän 
ristinmerkeillä teki aivan kuin oletetun vuoteensuuruisen laati- 
kon, jonka etumainen sivu vielä oli avoinna. Sen jälkeen hän 
riisuutui ja kömmittyään vuoteeseen hän lopullisesti sulki laa- 
tikkonsa tekemällä kädellään avonaiseksi jääneelle sivulle vielä 
yhden suuren ristinmerkin. — Pari minuuttia tämän jälkeen 
kuului jo hänen rauhallinen kuorsauksensa aamuherätykseen 
asti. 

Pidimme vanhan miehen puuhia hieman omituisina, mutta 
toisaalta taisimme hänen lujaa uskoaan hiukan kadehtiakin. 
Kumpikaan meistä ei niin nopeasti päässyt unen alkuun kuin 
Nikiforov. 

Ollessamme päivittäisellä kävelyllämme lauta-aitauksessa 
pihalla Botesatu kertoi minulle mielenkiintoisia vaiheita vasta- 
vakoiluasioista Odessassa. Sellissä hän puhui vain naisista ja 
hevosista», mutta kävelykopissa hän ei arvellut mikrofoneja 
olevan. — Myöhemmin kyllä kuulin GPU:lla olevan erittäin 
herkkiä äänitutkalaitteita, joilla matalaäänisenkin keskustelun 
saattoi kuulla n. 300 metrin etäisyydelle. Näitä käytettiin ker- 
toman mukaan ulkovaltojen lähetystöjen puistojen ja terassien 
kuunteluun. 

Punnitessamme mahdollisuuksiamme katsoi B. varsin realisti- 
sesti omiensa olevan nollan arvoisia. Venäläisten käsiin oli jou- 
tunut arkistomateriaalia, joka teki kuulustelut tarpeettomiksi. 
Minun kohdallani hän arveli olevan kuitenkin vähäisiä mahdol- 
lisuuksia selvitä hengissä joskus vapaaseen maailmaan. Ja sil- 
loin, ensimmäisen viikon aikana, piti minun toimittaa hänen 
terveisensä perille. — Perille ne lienevät tulleetkin, sillä nimi 
ja osoite säilyivät muistissani. 

Näihin aikoihin sain todeta, että keskusteluja selleissä oli 
todellakin syytä varoa. Ensimmäisellä kerralla Lefortovassa 
ollessani oli nuori latvialainen kertonut Michailoville ja minulle 
sellaistakin, jota hän ei kuulusteluissa ollut kertonut. Ollessaan 
Saksan sotavoimien palveluksessa oli hänet komennettu sota- 

poliisin tehtäviin muistaakseni Poseniin Puolassa. Siellä hän oli 
tutustunut erääseen venäläiseen naikkoseen, jonka hän sittem- 
min oli varsin erikoisissa olosuhteissa ampunut. Kumpikin oli 
ollut tämän tapahtuessa humalassa, mutta miehen saksalaiset 
esimiehet olivat tulkinneet tapon hätävarjeluksen ylittämiseksi, 
jota se ilmeisesti olikin, eikä häntä siitä rangaistu. Hänet oli 
vain siirretty toisiin tehtäviin. — Latvialainen oli kertonut 
tämän episodin meille kahdelle, mutta jutulle osoittautui olleen 
muitakin kuulijoita. Joutuessani kerran kuulusteluun kysyi 
tulkkini haluaisinko kääntää erään asiapaperin saksankielestä 
suomeksi. Kun lupasin, hän antoi minulle hätäisesti saksan- 
kielellä kirjoitetun selostuksen käännettäväkseni. Juttu oli 
melkein sanasta sanaan nuoren latvialaisemme kertomus! Kään- 
sin sen suomenkielelle ja tulkkini sanoi kääntävänsä sen myö- 
hemmin venäjäksi. — Tapasin myöhemmin Butyrkan vankilan 
entisessä kirkossa saman latvialaisen, joka jo oli saanut tuo- 
mionsa. Kaikki kolttoset yhdistettyinä toivat tuomioksi muis- 
taakseni 2otai 25 vuotta pakkotyötä. Venäläisen naisen ampumi- 
sesta oli tullut 10 vuotta. — Mikrofoni sellissämme oli ollut ilmei- 
sesti lämpöpatterin taakse kätkettynä. Mitään muuta paikkaa 
emme pitäneet mahdollisena. — Lämpöpatterit Lefortovassa 
olivatkin tiheästä teräslankaverkosta tehdyn suojuksen sisällä, 
joten oli mahdotonta tutkia sitä kohtaa tarkemmin. 

Lefortovan viereisellä tontilla lienee ollut lentomoottorien kor- 
jaamo, sillä yötä päivää tärisivät korviemme rumpukalvot koe- 
käytettävien moottorien jyrinästä. Jotkut vangeista arvelivat 
moottoreita käytettävän siksi, etteivät kuulusteluosaston ikku- 
noista kuuluvat hätähuudot kantautuisi ympäristöön. Kun kesä- 
kuumalla vankilan ummehtunut ilma kävi käytävävartijoille 
liian tukalaksi, saimme avata sellin ikkunan raolleen. Useina 
iltoina ja öinä saatoimme kuulla moottorien jyrinän ylikin kuu- 
lusteluosastolta karmivia hätähuutoja, vaikka kuulusteluosasto 
sijaitsikin melko kaukana meidän »korpuksestamme». Ehkä 
meidän tarkoituksella annettiin kuulla, miten siellä käsiteltiin 
niskuroivia kuulusteltavia. 

Eräs yö on lähtemättömästi jäänyt mieleeni. Kesäyö oli 
muuten harvinaisen hiljainen, moottoreitakaan ei jostain syystä 
käytetty. Jonkin kuulusteluosaston huoneen ikkuna lienee ollut 
avoinna, sillä sieltä kuului raakaa humalaisen miehen karjun- 
taa: »gavarii, gavarii!l» (= kerro, kerro!), lyöntien ääntä ja nuo- 
rehkon naisen hätähuutoja, jotka jatkuivat tunti tunnilta ja 
muuttuivat lopulta mielipuoliseksi ulvonnaksi. Yksikään osas- 
tomme vangeista ei saattanut sinä yönä nukkua. Aurinko oli jo 
korkealla, kun tuo kauhukuunnelma yhtäkkiä päättyi. Monet 
vangeista takoivat nyrkeillään ovia. Miesten hätähuutoihin 
olimme jo jossain määrin tottuneet, mutta tämä repi liikaa 
hermojamme. 


Butyrkan vankilaan | 


Eräänä iltana elokuun loppupuolella, heti nukkumaanmenon 
jälkeen, aukeni sellimme ovi rämähtäen ja selliin astui kaksi 
vartijaa. Toinen heistä komensi minut ylös vuoteesta ja teki 
tavanmukaiset kysymykset: kak familija? (sukunimi?), god 
rosdenija? (syntymävuosi?), natsionaljnost? (kansallisuus?) ja 
komensi minut pukeutumaan ja seuraamaan. 

Sain luovuttaa puulusikkani ja puisen keittoastiani vankilan 
alakerrassa — muuta irtaimistoa ei minulla ollutkaan talosta — 
ja hetken kuluttua olin jälleen pimeässä vankiautossa. Ajella 
jyristelimme jonkin aikaa kuoppaisia katuja, kunnes automme 
pysähtyi. Kuulin raskaiden porttien aukenevan ja sulkeutuvan 
automme ajettua pihamaalle. Päästyäni pihalle olivat edessäni 
aivan uudet näkymät. Joka puolella oli korkeita punatiilestä 
rakennettuja vankilarakennuksia, joista osa hyvin vanhan- 
aikaisia. Kaikkia ikkunoita peitti samanlainen peltisuojus kuin, 
Lefortovan ja Lubjankan vankiloissakin. 

- Olin tullut Butyrkan vankilaan. Tämä oli vanha tsaarinaikai- 
nen vankila, jota neuvostoaikana, vankiluvun lisäännyttyä 

moninkertaiseksi, oli laajennettu useilla lisärakennuksilla. Van- 
kila käsitti normaalioloissa 27 000 vankipaikkaa, mutta nyt 
sodanjälkeisenä »ruuhka-aikana» oli siihen sijoitettu yli 70 000 
vankia. Tässä vankilassa oli siis ihmismäärä, joka vastasi 
kohtalaisen kaupungin väestölukua. 

Butyrkan vankilassa oli myös erilaisia työpajoja, mm. rää- 
tälin- ja suutarinverstaat, sähkö- ja radiokorjaamo yms. Tut- 
kintovankeja ei niihin kuitenkaan yleensä otettu, eikä myös- 
kään poliittisia vankeja. 

Tavanmukaisten vastaanottomuodollisuuksien jälkeen sain 
tutustua tämän valtavan vankilan ahtauteen, joka oli miltei 
sanoinkuvaamaton. Jouduin aluksi selliin, joka oli tarkoitettu 
24:lle vangille. Nyt siihen oli ahdettu kahdeksankymmentä 
miestä. Selli oli pitkänomainen ja sen kummallekin pitkälle 
seinustalle oli sijoitettu 12 rautasänkyä. Näiden väleihin oli 
vielä tehty laudasta lisätilaa. Siitä huolimatta puolet sellin 
asukkaista joutui nukkumaan yönsä vensimmäisessä kerroksessa» 
eli lattialla sänkyjen alla. Makuuvaatteita, patjaa tai peitettä, 
ei ollut kummassakaan kerroksessa. 

Ruoka Butyrkassa oli ehkä hieman parempaa kuin muissa 
Moskovan vankiloissa, mutta ravinnon lisäys ei kuitenkaan 
koitunut vankien hyväksi, siitä pitivät huolen miljoonat veren- 
himoiset lutikat. 

Niitä olikin Butyrkassa asiantuntijoiden mukaan ainakin 
neljää eri lajia. Joku väitti lajirunsautta suuremmaksikin, mutta 
minä erotin selvästi ainakin kolme päälajia. Tavallinen litteä 
ja leveähkö, hidasliikkeinen laji oli ehkä yleisin, mutta varsin 
paljon esiintyi myös nk. andalusialaisia luteita. Ne tunsi jo 
kaukaa. Laji oli torpedoa muistuttava, tumman ruskeanpunai- 
nen ja kiiltävä. Se oli varsin aggressiivinen luonteeltaan ja sen 
purema jätti aina punaisen läiskän ihoon. 

Kolmas laji oli myös runsaasti edustettuna. Vanhat emigran- 
tit, jotka v. 1918 olivat paenneet laivoilla Odessasta Turkkiin, 
tunsivat hyvin tämän lajin. He olivat tutustuneet siihen olles- 
saan internoituina pienelle saarelle lähelle Istanbulia. Leirillä 


70 


oli heitä juuri tämä Bosporin lutikka kiusannut pahemmin 
kuin koti-ikävä. Lutikka oli myös pitkänomainen, sukkulamai- 
nen ja körmyniskainen hyönteinen. Erikoisesti se puri meitä 
ranteisiin niihin kohtiin, missä hiha päättyi ja myös yhtä ker- 
naasti niskaan takinkauluksen yläpuolelle. Sen purema tuntui 
kuin naskalinpisto ja se oli yhtä hyökkäävä päivin ja öin. — 
Tavallinen litteä laji sen sijaan aterioi pääasiallisesti öisin. 

Yhteistä kaikille näytti olevan niiden valtava lisääntymis- 
kyky. Mitään vähentymistä emme havainneet, vaikka kah- 
deksankymmenen miehen voimalla ja kiukulla niitä tapoim- 
mekin. 

Butyrkan vankilassa ollessani jouduin muutaman kerran siir- 
retyksi sellistä toiseen ja jouduin näkemään varsin monenlaisia 
ihmisiä. Bolsevisminvastaista ainesta oli tuotu tänne kaikista 
Euroopan ja Aasian maista. Täällä se nyt odotteli tuhoaan, 
kärsi nälästä ja syöpäläisistä, tupakanpulasta ja ahtaudesta. 
Miehet ikävöivät omaisiaan ja kotimaitaan, vihasivat kidutta- 
jiaan ja koettivat hillitä kireällä olevia hermojaan. 

Yksilöinä tarkastellen monet heistä olivat varsin mielenkiin- 
toisia henkilöitä. Kirjavia olivat myös heidän vaiheensa ja 
kokemuksensa. Niissä oli seikkailuja ja vieraiden maiden 
romantiikkaa, pettymyksiä ja petoksia, mutta ennen kaikkea 
eri maiden isänmaanystävien toivotonta kamppailua bolSevis- 
tista terroria vastaan sodanjälkeisinä aikoina. Niin erilaisia kuin 
heidän vaiheensa saattoivat ollakin, olivat loppuvaiheet aina 
samat: pidätys, GPU:n vankilat, kurjuus ja ihmisarvoa alen- 
tavat kuulustelut. 

Kun muistelen tätä Butyrkan vankilassa näkemääni ihmis- 
joukkoa, näen mielessäni tuhansia kasvoja, erilaisia iältään ja 
kansallisuudeltaan, mutta kaikkien kasvoilla saman harmauden, 
jonka nälkä, vankilan huono ilma ja toivottomuus ovat niille" 
painaneet. 

Ennen tänne joutumistaan ovat nämä miehet kotimaissaan 
olleet keskitasoa kehittyneempää ja tarmokkaampaa väkeä. 
Joukossa on runsaasti oppineita, professoreja ja ministereitä, 

kirjailijoita ja suurliikemiehiä, juristeja ja lääkäreitä, kenraa- 
leja ja kaikenarvoisia upseereita. Joukossa on myös talonpoikia, 
ammattiyhdistysten ansioituneita toimihenkilöitä, tunnettuja 
sosiaalidemokraattien johtajia, samoin pappeja ja piispojakin 
eri uskontokunnista. Heidät on tuotu tänne Saksasta ja Itä- 
vallasta, Balkanin ja Baltian maista, Koreasta, Japanista ja 
muista Kaukoidän maista. On myös Englannin, USA:n, Rans- 
kan ja Italian kansalaisia. — Usein kuulee ironisesti toistetta- 
van lausetta: »Kaikkien maiden proletaarit, yhtykää.» 

Yhteistä heille kaikille on, että he eivät ole hyväksyneet 
kommunistista luokkataistelun oppia ja punaista terroria koti- 
maissaan. Siksi he ovat nyt täällä ja kulkevat tuhoaan kohti. 

Yleisestä toivottomuudesta huolimatta ovat useimmat säi- 
lyttäneet älynsä terävyyden ja heidän lausunnoissaan olisi 
paljon maailman johtajillekin varteenotettavaa. Jaltan ja Pots- 
damin konferenssien päätökset ovat keskustelun ja arvostelun 
aiheina päivittäin. Kaikille on käsittämätöntä, kuinka USA ja 
Englanti saattoivat mennä myönnytyksiin, joita ne koskaan 
eivät voi korjata. Kuinka saattoivat Roosevelt ja Churchill 
suostua omien vankiensa luovuttamiseen bolSevikeille? Eikö 
läntinen maailma ole mitään oppinut Neuvostoliiton politiikasta 
vallankumouksen jälkeisinä vuosina, kun se saattoi sallia punai- 
sen mahdin levittäytyvän yli monien maiden aivan Euroopan 
sydämeen? 

Selleihin ahdetaan joka päivä uusia vankeja. Useasti tuodaan 
englantilaisiin sotilaspukuihin puettuja venäläisiä. He ovat 
entisiä saksalaisten sotavankeja, myöhemmin Englannissa tai 
muissa maissa levänneitä, ruokittuja ja puettuja. Heidät on nyt 
kotiutettu, otettu vastaan torvisoitolla ja tervetuliaispuheilla 
ja — vangittu. Neuvostoliiton sotalait määräävät rangaistuksen 
jokaiselle vangiksi antautuneelle, mutta se ei ole liikuttanut 
englantilaisia. 

Kerran tuodaan selliimme neljä italialaista pappia pitkissä 
mustissa kaavuissaan. Yksi heistä on muita arvokkaampi, pitkä 
valkea parta ja tuuheat kulmakarvat tekevät hänestä aivan 

monumentaalisen ilmestyksen. Nimitämme hänet ensi näke- 
mältä Pyhäksi Pietariksi, eikä hän siitä näytä pahastuvankaan. 
Laskemme leikkiä, että nyt siis taivastakin jo vartioi MVD:n 
sinilakkinen starSina, koska Sanctus Petrus istuu joukossamme. 
— Jumalanhan bolsevikit panivat viralta jo vuonna 1917. 

Uutisia näiden paksujen muurien sisäpuolelle tuli vain uusien 
vankien mukana. Vast'ikään kotimaastaan vangittu ja tuotu 
mies kertoi viimeksi kuulemistaan asioista ja pian olivat uutiset 
käännetyt kaikille niille kielille, joita kansallisuudeltaan moni- 
puolinen joukkomme edusti. 

Kuulimme Amerikan jatkavan Lend-Lease-toimituksiaan Ve- 
näjälle. Monet meistä arvelivat Neuvostoliiton tarpeeksi varus- 
tauduttuaan kääntävän aseensa nyt USA:ta, Englantia ja 
Ranskaa vastaan. Miksi Neuvostoliitto nyt jäisi puolitiehen, 
kun Euroopan poliisi, Saksa, oli kukistettu? Tämä käsitys 
kuvastui kuulustelijoittemmekin lausunnoista. 

Minullekin sanoi eräs kenraaliluutnantin arvoinen GPU:n 
oikeusupseeri (Generalleitenant Justizii), kun protestoin vangit- 
semistani ja kuljetustani Neuvostoliittoon: 

» Vaikka Neuvostoliitto onkin tehnyt rauhan Suomen kansan 
kanssa, taistelu Suomen porvareita vastaan jatkuu edelleen.» 

»Kansainliittomme» keskusteluissa pyrki arvostelu pahimmin 
kohdistumaan Englantia vastaan. Ihmeteltiin Churchilliä, joka 
jo v. 1919 järjesti hyökkäyksen punaista Kronstadtia vastaan 
ja on aina puhunut kapitalistisen maailmankatsomuksen puo- 
lesta, mutta nyt tekee myönnytyksen punaisille kerran toisensa 
jälkeen. Puolalaiset miehemme kiroilivat Englannin garantioita, 
ranskalaiset sanoivat Englannin taistelevan urhoollisesti vii- 
meiseen ranskalaiseen asti jne. Eräs georgialainen kertoi olleensa 
Bakussa ja nähneensä englantilaisten miehitysjoukkojen vetäy- 
tyvän sieltä vallankumouksen jälkeen. Monet englantilaiset 
upseerit olivat miehitysaikana menneet naimisiin Bakun öljy- 
pohattojen tyttärien kanssa ja saaneet omaisuuksia myötäjäi- 
siksi. Kun sitten viimeinen englantilaisia kuljettava juna lähti 
Bakusta, saivat nämä mustasilmäiset Aserbeidzanin tyttäret 

sijoittautua junan viimeiseen vaunuun. Upseerit sen sijaan 
istuivat junan alkupäässä, ja kun juna sitten lähti liikkeelle, 
jäikin viimeinen vaunu seisomaan ratapihalle. Se oli tarkoi- 
tuksella kytketty irti ja myöhemmin oli Bakun miehitysjouk- 
kojen englantilainen kenraali selittänyt kaikki nämä avioliitot 
purkaantuneiksi, koska niihin ei ollut anottu häneltä lupaa. — 

Yleensä näyttivät vankien mielipiteet kohdistuvan vielä jyr- 
kemmin niitä vastaan, jotka nyt bolSevikkeja avustivat, kuin itse 
bolSevikkeja vastaan. Keskustelut saattoivat toisinaan saada 
perin mielenkiintoisen sävyn. Seuramme käsitti yli kolmekym- 
mentä kansallisuutta, ja asiantuntijoita eri maiden asioissa oli 
riittämiin, kääntyipä puheenaihe mille alalle tahansa. Joukos- 
samme oli miehiä, joilla laajan yleissivistyksen lisäksi oli suuri 
poliittinen asiantuntemus. Näissä kannunvalannoissa syntyi 
monenlaisia mietteitä, mutta yksi oli melko yleinen: Neuvosto- 
liitto yrittää nielaista liian suuren suupalan anastaessaan Puo- 
lan, Itä-Saksan, Itävallan, Unkarin, Romanian, Bulgarian, 
Tsekkoslovakian, Jugoslavian, Albanian, Liettuan, Latvian ja 
Viron. Tähän nojautui tavallisesti toiveajattelumme ja etsimme 
sen tueksi esimerkkejä historiasta. Rooman Imperiumin ja 
DSingis-kaanin esimerkit rohkaisivat monia näissä ajatuksissa. 
Joku muunsi tunnetun Divide et imperan uuteen asuun: laa- 
jene ja hajoa! 

Mutta Amerikan ja Englannin jatkuva apu Neuvostoliitolle 
oli ja pysyi arvoituksena, jota yksikään älypää ei pystynyt 
selittämään. 

Katsellessani näitä toivottomia, tuhoon tuomittuja miehiä 
en voinut olla ajattelematta kuinka monta omaista, vaimoa ja 
lasta, on jäänyt tuuliajolle perheenisän hävittyä ehkä ikuisiksi 
ajoiksi tietymättömiin. Miljoonat kodit menettivät asemansa ja 
toimeentulonsa näiden joukkovangitsemisten johdosta — epäi- 
lemättä paljon useammat kuin itse sotatoimista johtuneet mene- 
tykset aiheuttivat. Noin vuosi sodan päättymisen jälkeen arvioi- 
tiin Neuvostoliitossa olleen yli 45 miljoonaa vankia tai karko- 
tettua, niistä ehkä kolmannes ulkomaalaisia. — Historian suurin 

murhenäytelmä oli menossa ja kullakin meistä oli siinä pienen 
pieni osamme. Näytelmän käsikirjoituksen olivat laatineet Hit- 
ler, Roosevelt ja Churchill, mutta ohjauksesta huolehti Stalin. 

Tutustun vähitellen moniin sellimme miehiin ja kuulen hei- 
dän kohtaloistaan. Useat miehistä ovat vielä »käymistilassa», — 
heidät on vasta hiljattain vangittu, hermot ovat kireällä ja lii- 
kunnan tarve sen mukainen. Hyvällä yrityksellä saamme sellin 
keskilattialle muodostetuksi kapean kujan, jota myöten mies 
kerrallaan pääsee jaloittelemaan toisia tallaamatta. Useasti 
siinä harppoo seitsemän askelta edestakaisin, ovenseinästä 
ikkunanpuoleiseen seinään ja takaisin, harmaana ja synkkänä 
Deutsche Verlagin entinen teknillinen johtaja Hammer. Hänet 
vangittiin asunnostaan pari päivää Berliinin valtauksen jälkeen. 
Mies on vielä kuohuksissaan, viimeinen muistikuva kotoaan 
on hänellä alituisesti mielessä: kolme venäläistä sotilasta tun- 
keutui hänen kotiinsa, pieni lapsi riuhtaistiin raa'asti hänen 
nuoren vaimonsa käsivarsilta ja paiskattiin nurkkaan. Mies 
tungettiin pistimillä huoneen toiseen nurkkaukseen ja joutui 
näkemään, kuinka hänen vaimonsa raiskattiin saman huoneen 
lattialla. Tämän jälkeen oli seurannut kodin sisustuksen hävit- 
täminen ja huonekalujen heittely ikkunasta pihamaalle, jonka 
jälkeen hänet oli raahattu vankien kokoamispaikalle. Hammer 
ei tiedä, jäivätkö vaimo ja lapsi eloon, eikä hän sitä jaksa toi- 
voakaan. 

Erään vuoteen reunalla istuu valkotukkainen vanhus, pääs- 
sään korkea musta turkislakki. Hän on Bulgarian entinen 
finanssiministeri nimeltään muistaakseni Marikov. Hän ei kai- 
paa liikuntoa, istuu aamusta iltaan tarkalleen samassa paikassa. 
Hänellä on pieni kangaspussi täynnä pieniä, ehkä nenäliinoista 
ja pukimien vuoreista revittyjä kangastilkkuja. Ministeri tyh- 
jentää pussin sisällön laverille ja alkaa laskea kangastilkkuja 
pannen ne yksi kerrallaan, hitaasti ja huolellisesti, takaisin 
pussiin. Kun viimeinenkin tilkku on laskettu ja pantu pussiin, 
tyhjentää hän ne jälleen laverille ja aloittaa saman huolellisen 
revision uudelleen. Näin kuluu viikkoja ja katsellessani häntä 

-muistuu mieleeni vanha sananlasku: ei työ tehden lopu. — 
Ministeri on epäilemättä meitä muita onnellisempi. Hän on 
-menettänyt järkensä heti pidätyksensä jälkeen ja varmaan 
-monet meistä hänen sielunrauhaansa hiljalleen kadehtivatkin. 
Hän ei muista perhettään ja isänmaataan, pienet kangastilkut 
ovat hänelle nyt kaikki kaikessa. 

Minulle on järjestynyt makuupaikka lähelle ovensuuta, puu- 
laverille rautasänkyjen väliin. Vieressäni makaa pieni musta- 
silmäinen kazakstanilainen nuorukainen. Hän on ollut Suomessa 
sotavankina, ollut jollain palstatilallisella töissä lähellä Oulua 
ja puhuu melko sujuvasti suomea. Poika laulelee minulle toi- 
sinaan suomalaisia kansanlauluja osoittaakseen, kuinka hyvin 
hän on suomenkieltä oppinut. Välillä poika kiroilee sitä, että sota 
loppui. Hänellä oli ollut oikein mukava isäntä, ja hän oli saa- 
nut käyttää isännän polkupyörää kyläilyretkillään. Olipa isäntä 
ostanut hänelle hyvän puvun ja saappaat ja luottanut häneen 
niin, ettei viitsinyt laskea jyväsäkkejäkään, kun lähetti pojan 
mmyllymatkalle. Myllyyn tultuaan poika oli aina vaihtanut 
yhden säkin viinapulloon ja niin oli toinen maailmansota mer- 
kinnyt tälle nuorukaiselle ihanneaikaa. 

Toiset vangit kutsuivat tätä kazakstanilaista lempinimellä 
Töornyi Vor — Musta varas — ja ennen pitkää huomasin, ettei 
hän tätä nimeä turhaan kantanutkaan. Hänen toisella puolel- 
laan makasi eräs Moskovan juutalainen, joka oli hiljattain pidä- 
tetty ja tuonut oikein eväspussin mukanaan. Siinä oli kuivattua 
leipää, valkosipulia ja puolen litran vetoinen pullo ruokaöljyä. 
Eväiden omistaja piti visusti huolta aarteistaan jakamatta 
niitä naapureilleen ja nukkui yöt eväspussi päänalusenaan. 

Eräänä aamuna teetä juotaessa havaitsi juutalainen ruoka- 
öljyn vähentyneen puoleen ja tutkittuaan, ettei korkki ollut 
vuotanut, koska eväspussi oli kuiva, hän nosti kauhean metelin 
ja ojenteli epätoivoissaan käsivarsiaan taivasta kohden. Lähim- 
mät vuodenaapurit olivat nyt epäilyksen alaisia, varsinkin 
”Töornyi Vor, mutta tämä kielsi kirkkain silmin ja haukkui 
puolestaan juutalaisen pataluhaksi. Mutta arvoitukseen tuli 

pian ratkaisu. Töornyi Vor alkoi tehdä outoja vatsatanssiliik- 
keitä, kalpeni tummasta ihostaan huolimatta ja kiirehti vat- 
saansa pidellen käymäläastialle sellin nurkkaan. Tämä toistui. 
kymmeniä kertoja sinä päivänä. — Töornyi Vor oli toisten 
nukkuessa taitavasti avannut naapurinsa päänalusena olleen 
eväspussin, juonut puolet ruokaöljystä ja pannut pullon takai- 
sin paikoilleen. Rasvattomaan ruokaan tottunut vatsa teki kapi- 
nan äkillisestä rasvanrunsaudesta ja pieni mies oli kuolla vatsa- 
kipuihinsa. Mutta kun vatsa muutaman päivän kuluttua oli. 
kunnossa, kertoili poika ilkamoiden, kuinka näppärästi hän -oli. 
avannut eväspussin juutalaisen pään alla. 

Eräs sellin rauhattomista jaloittelijoista on nuori unkarilainen. 
vapaaherra Rudolf von Wetschl. Hänellä on hermot repaleina 
ja hänen on vaikea pysyä paikoillaan. Yhtä vaikeaa on hänen 
myös hillitä kieltään. Hän tekee tämän tästä kyynillisiä ja. 
loukkaavia huomautuksia naapureilleen, Hammerillekin, jolla on 
meidän kaikkien myötätunto puolellaan. Vapaaherra on pieni- 
kokoinen, siro, melkeinpä tyttömäisen kaunis ja tyylikkäästi 
pukeutunut. Hänen kuulustelijansa ovat saaneet hänet »puhu- 
maam, aivan liikaakin. Kun häneltä on kiristetty tunnustusta. 
mitä mahdottomimpiin vakoilujuttuihin ja pahoinpidelty kuu- 
lusteluissa, hän on kirjoittanut arkin toisensa jälkeen mieli- 
kuvituksellisia tarinoita touhuistaan Gestapon ja Secret Servicen. 
hyväksi. Kun GPU:n aparaatti sitten on ehtinyt tutkia asiaa. 
ja todeta sen saduksi, on nuorukaista taas lyöty ja potkittu ja 
vaadittu kertomaan totta. Pakotettuna keksimään uutta hän on 
taas kirjoittanut uusia tarinoita saadakseen rauhaa edes siksi: 
ajaksi, kunnes ne ehdittiin todeta tuulesta temmatuiksi asioiksi. 
Viimeisessä kertomuksessaan hän on jo esittänyt Gestapon mie-- 
hen ominaisuudessa tosiasiassa palvelleensa Secret Serviceä ja 
avustaneensa Ranskan vastarintaliikettä. — Parin viikon ku- 
luttua on hänellä tiedossa uusi pahoinpitely ja pakko kirjoittaa 
jotain uutta, ja niin peli jatkunee kunnes poika lopullisesti sortuu. 

Kukaan meistä ei usko, että nuorukainen tosiaan olisi toimi- 
nut poliittisissa asioissa, siihen hän on liian nuori ja lapselli- 

nenkin. Hänet on kai syntyperänsä vuoksi vangittu, hänen 
sukunsa on Unkarissa tunnettu ja vanha. 

Samaan aikaan hänen kanssaan oli Budapestissa vangittu 
myös ruotsalainen diplomaatti ja Punaisen Ristin toimihenkilö 
Raoul Wallenberg ja yhdessä oli heidät kuljetettu Moskovaankin. 
von Wetschl kertoo heidän yhdessä nähneen nälkää ja kylmää 
jossain kellarissa jollain Unkarin raja-asemalla, johon heidät 
oli viikoksi suljettu kuljetusvaikeuksien vuoksi. Moskovassa 
hän oli kuitenkin joutunut erilleen ruotsalaisesta matkatove- 
ristaan. | | 

Fpäilen, ettei nuori von Wetschl ollut tarpeeksi voimakas 
kestääkseen moniakaan kuukausia. Hänen kuulustelijansa ei 
näyttänyt ymmärtävän leikkiä. 

Sellissä oli myös hyvin suomea puhuva inkeriläinen nuorimies, 
nimeltään Kuitunen. Hän oli saanut kommunistisen kasvatuk- 
sen eikä hän muusta tuntunut ymmärtävän vieläkään. Mutta 
harvoin olen nähnyt niin kerta kaikkiaan katkeraa miestä kuin 
oli tämä Puna-armeijan aliupseeri ja komsomolez. Hän oli teh- 
nyt ryhmineen onnistuneen retken viidesti suomalaisten linjo- 
jen selustaan Laatokan rintamalla, mutta päässyt aina palaa- 
maan omalle puolelle miehineen. Kuudennella kerralla sotaonni 
petti. Tullessaan eräänä yönä viiden miehensä kera Laatokan 
länsirannalle joutui hän jo vesirajassa suomalaisen partion 
yllättämäksi. Toverit kaatuivat konepistoolituleen ja hän itse 
menetti tajuntansa kuuden luodin lävistämänä, ja heräsi vasta 
suomalaisessa sidontapaikassa. Sen jälkeen oli hänet hoidettu 
terveeksi sotasairaalassa ja hän oli ollut sotavankileirillä van- 
kien kotiuttamiseen asti. Nyt palkitsi kommunistinen koti- 
maa hänet ansioistaan näin: 10 vuoden pakkotyötuomio oli jo 
annettu vangiksi antautumisesta ja lisää oli luvassa, koska oli 
väitetty hänen toimineen vankileirillä Suomessa tulkkina ja 
näin ollen avustaneen »faSisteja». Kylvyssä käydessämme näytti 
Kuitunen minulle monia arpiaan ja kiroili, että hyvin te am- 
mutte, faSistit. — Mies oli niin puhdasoppinen, että hänen 
mielestään kaikki ei-neuvostolaiset olivat faSisteja. 

Butyrkan vankilassa oli myös kuulusteluosastonsa, suuri 
rakennus, joka oli järjestelylttään samankaltainen kuin aikai- 
semmin näkemäni Lubjankan ja Lefortovan vastaavat osastot. 
Sinne vietiin sellistämme miehiä tämän tästä, vuorokauden 
ajasta riippumatta. Kun palasi takaisin kuulustelusta, halusivat. 
ystävät tietää, onko kaikki O. K. Joku ystävistäni toi mahorkka- 
savukkeen, toinen tulta ja kolmas on ehkä huolehtinut balanda- 
annoksestani, jos sitä on jaettu poissa ollessani. Olemme kuin 
samaa perhettä, iästä ja kansallisuudesta huolimatta. Tietysti 
meidän keskemme on pienempiä, läheisempiä ystäväpiirejä, j0i- 
den kesken keskustellaan vapaammin, mutta yleensä oltiin huo- 
maavaisia toisiaan kohtaan. Poikkeuksen tästä tekivät tie- 
tysti venäläiset rikosvangit, joita myös oli sijoitettu selliimme. 
He olivat omaa luokkaansa ja pysyttelivät yleensä omassa seu- 
rassaankin, milloin eivät pyrkineet ryöstämään tai varastamaan 
jonkun poliittisen vangin vaatekappaleita tai leipäannosta. 

Monet poliittisista vangeistamme ovat miellyttäviä ja haus- 
koja seuraihmisiä. Ikävä vain, ettei heitä voi tavata miellyttä- 
vämmässä ympäristössä. Joihinkin heistä saattoi kiintyä 
lyhyessä ajassa aivan erikoisesti. 

Sellainen oli mm. unkarilainen patriootti ja kapteeni Bö&la 
Sombathey. Sotilaallinen, komea mies, tosi urheilumies ruumiil- 
lisesti ja sielullisesti. Hänen kaltaisensa mies antoi paljon kes- 
kustelutovereilleen. Aikoinaan oli hänellä ollut oma miekkailu- 
opisto Budapestissä, hän oli toiminut Puolan olympialaisjoukkueen 
valmentajana ja muisti monia suomalaisiakin urheilijoita. — 
Venäläisten hyökätessä Unkariin hän oli ollut erään laskuvarjo- 
jääkärikoulun johtajana, mutta ei ennättänyt oppilaineen aset- 
tua aseelliseen vastarintaan, kun venäläiset panssarit jo piirit- 
tivät koulualueen. Saksalaiset olivat antaneet hänelle harhaan- 
johtavia tietoja venäläisten liikkeistä ja yllätys oli täydellinen. 

Miellyttävä mies oli myös entinen Kölnin kaupungin Sakki- 
mestari Willy Scheidt. Oli todellinen taidenautinto nähdä hänen 
pelaavan. Sellissämme oli montakin hyvää pelaajaa, mutta 
Scheidt oli ylivoimainen silloinkin, kun muut pelasivat yhdessä. 

Mieleeni on jäänyt myös saksalainen Stuka-lentäjä, majuri 
Willy Schumacher. Tämän tuskin kolmekymmenvuotiaan upsee- 
rin hiukset olivat kuulustelujen aikana menneet kauttaaltaan 
hopeanharmaiksi. Oli jännittävää kuunnella hänen seikkailuis- 
taan karkumatkoilla eri vankileireiltä Romaniassa ja kiinni- 
joutumisestaan vaihtelevissa olosuhteissa. 

Tärkeä ja paljon tietävä mies näytti olevan puolalainen ken- 
raali ja armeijakunnan komentaja Visnowskij. Jos hän tiesi 
sotilaallisista asioista yhtä paljon kuin poliittisista intrigeistä, 
olisi hänen pitänyt olla generalissimus. Kenraali oli Puolan 
marsalkan ja varsinkin rouva Pilsudskin politiikan erikoistun- 
tija. Suurta huvia meille tuotti kenraali V:n mainiosti siteeraa- 
mat marsalkka Pilsudskin erikoislaatuiset päiväkäskyt, joita ker- 
tojalla olikin muistissaan suuret määrät. Pilsudski oli ollut oma- 
laatuinen herra, joka ei valikoinut sanojaan moittiessaan alai- 
siaan. Puolan armeijan ylipäällikön päiväkäsky saattoi olla 
muotoiltu suunnilleen tähän tapaan: »Hyvät herrat upseerini! 
Jos Te hetkeksikin voisitte luopua mieliharrastuksistanne, val- 
tion varojen tuhlaamisesta ja varastamisesta ja upseeritove- 
rienne vaimojen viettelemisestä, uhkapeluusta ja muusta sellai- 
sesta, kehottaisin Teitä...» jne. Rouva Pilsudski puolestaan 
oli ollut äärettömän kiinnostunut sisä- ja ulkopolitiikasta ja 
luonut niillä aloilla täydellisen suosikkijärjestelmän, joka johti 
maan monenlaiseen korruptioon. Ilmeisesti ei kenraali V. kui- 
tenkaan ollut päässyt näiden suosikkien joukkoon. 

Kaikki meidän kansainvälisessä seurassamme eivät suinkaan 
olleet antaneet vaikeuksien vaikuttaa näkyvästi itseensä. Jou- 
kossa oli parantumattomia vitsinleikkaajia ja kaskunkertojia. 
Varsinkin parkkiintuneiden upseerien joukossa viljeltiin hirtehis- 
huumoria ja hyväksi vastalääkkeeksi se huomattiinkin vankila- 
kurjuudelle. Jotkut jo pelkällä olemuksellaan herättivät hil- 
peyttä, kuten eräskin hienosteleva bulgarialainen sanomalehti- 
mies. Hienossa tailormade-puvussaan hän oli kuin salonkilei- 
jona, mutta jalassa hänellä oli laptit, pajunkuorivirsut. Vanki- 
kuljetuksen aikana Sofiasta Moskovaan olivat vartijat ihastu- 

neet hänen hienoihin kenkiinsä ja vaihtaneet ne journalistin 
mielipidettä kysymättä venäläiskansallisiin virsuihin. Lehti- 
miestä tuntui hävettävän esiintyä virsujalkaisena kosmopoliit- 
tisessa seurassamme. 

Kuulustelut asiassani jatkuivat Butyrkassakin jo tavalliseen 
tapaan. Kuulusteluun tuotuna minulta kysyttiin, joko olen 
päättänyt ruveta kertomaan. Kun vastasin, ettei minulla ole 
mitään uutta, sain istua tuolilleni asiani mitenkään edistymättä. 
Kuulustelijani näkyivät saavan tuntipalkkaa työstään tai sit- 
ten oli heidänkin työllään normi, jokin määrätty tuntimäärä 
kutakin kuulusteltavaa kohden. Monia »kuulusteluja» sain tork- 
kua tuolillani kun Harkov ja Kiuru lukivat romaanejaan. 
Usein kirjoitteli Kiuru ruusunpunaiselle kirjoituspaperille yk- 
sityiskirjeitään joillekin suomalaisille toverittarille kysyen mi- 
nulta silloin tällöin neuvoja oikeinkirjoituksessa. 

Kerran sattui minulle kommellus, joka sai Kiurun raivoihinsa. 
Yritin leikilläni kerran olla kohtelias hänellekin ja puhutella 
häntä venäjänkielisellä arvonimellään. Huonon venäjänkielen- 
taitoni johdosta tulikin sanasta mladSii-leitenant (nuorempi 
luutnantti) maltSik-leitenant (pikkupoika-luutnantti). Hölmöt 
eivät ymmärrä huumoria ja niinpä Kiuru suuttui kuin ampiai- 
nen luullen minun tahallaan ivailleen häntä hänen pienen 
kokonsa vuoksi. Pieni Kiuru hyppi tasakäpälää edessäni nyrkit 
nenääni hipoen, mutta majuri Harkov ehti ajoissa väliin ennen 
kuin pahempaa tapahtui. 

Eräällä kerralla oli kuulustelussani tyyli kokonaan muuttu- 
nut. Kiuru yritti saada kasvoilleen jonkinlaista hymyä tarkoit- 
tavaa virnistystä ja Harkov myhäili tyytyväisenä kirjoitus- 
pöytänsä takana. Kohteliaasti hän sitten kehotti minua istu- 
maan ja alkoi tulkin välityksellä selittää, ettei minun oikeastaan 
nyt enää tarvitsekaan mitään kertoa. »Tässä on kaikki», hän 
sanoi taputellen pöydällä olevaa asiakirjakansiota, »mitä asiassa 
tarvitaankin). Jos nyt kuitenkin niin kävisi, ettei minua ammut- 
taisi, mikä tosin näytti hänestä mahdottomalta käytökseni huo- 
mioon ottaen, saisin vaikenemisestani ainakin kymmenen vuotta. 

Harkov katseli melkein hellin ilmein asiakirjakansiota ja jatkoi 
laajasanaista selittelyä suuresta humaanisuudesta, millä Venäjä 
kohtelee faSisteja. Odottelin ja ihmettelin, mitähän tuo ennen- 
näkemätön kansio mahtaisi sisältää. Harkov otti siitä joitakin 
papereita ja tarkasteli tyytyväisenä niitä, sitten hän löysi kan- 
siosta joitakin valokuvia ja aivan kuin vertaili niitä minuun. 
Tyytyväisyys näytti vain lisääntyvän ja huoneessa vallitsi jon- 
kinlainen »maassa-rauha-ja-ihmisillä-hyvä-tahto»-tunnelma. Sitä 
kesti hyvän aikaa ja Harkov jatkoi tutustumistaan synteihini 
papereista. Tuolini oli siksi etäällä pöydästä, etten voinut nähdä 
mitä paperit sisälsivät. 

Sitten alkoi Harkov uudelleen ja ilmeisellä osanotolla puhua 
kohtalostani. Jos olisin ymmärtänyt puhua, kun aika oli, 
olisin päässyt varmasti helpommalla. Vieläkään ei olisi 
auttamattoman myöhäistä, hän henkilökohtaisesti koettaisi 
puhua puolestani ja vaikkapa päiväisi avomielisen ja yksityis- 
kohtaisen tunnustukseni joitakin viikkoja aikaisemmalle päivä- 
määrälle. Näin ollen voisin päästä vankeudella. Tyhmäähän 
olisi, perin tyhmää, kuolla noin nuorella iällä, kun siihen ei ole 
pakkoa jne. jne. — Seurasin valppaasti, vaikka koetinkin näyt- 
tää välinpitämättömältä, tätä ihmisystävällistä esitystä ja vais- 
tosin jotain kavalaa tässä uudessa vaiheessa. . 

Mutta kesken hänen kaunista esitystään romahti koko laupea 
tunnelma äkkiä ja odottamatta. Ovelle koputettiin ja ennen 
kuin Harkov ehti mitään sanoa, ryntäsi huoneeseen eräs kuu- 
lustelija-virkailija punottavana ja hengästyneenä, sieppasi kan- 
sion Harkovin käsistä ja selitti helpotuksesta huokaisten, että 
kansio unohtui häneltä tänne pöydälle hänen lopettaessaan jon- 
kin kuulustelun juuri vähää ennen tässä samassa huoneessa. 

Kiurun ja Harkovin hymyt hyytyivät silmänräpäyksessä. 
Tilanne päättyi täyteen fiaskoon ja minut vietiin kiireesti takai- 
sin selliini. Mutta mielialani oli hyvä, tiesin menetelleeni aivan 
oikein. Kuulustelijani eivät todellakaan tienneet minusta mitään 
raskauttavaa. 

Epäonnistuneen bluffin jälkeen kului joitakin viikkoja seu- 

raavaan kuulusteluun. Tulin siirretyksi toiseen selliin samassa 
vankilassa ja tutustuin taas moniin mielenkiintoisiin ihmisiin. 
Uusi sellini oli melko suuri, nelikulmainen huone, jonka seinus- 
toja kiersivät laudasta tehdyt laverit ilman minkäänlaisia 
makuuvaatteita. Nähdessäni miesten paljouden en käsittänyt, 
kuinka kaikki mahtuisivat sellissä makuulle, kun liikkuminenkin 
sellissä oli vaikeaa ahtauden vuoksi. — Keskellä lattiaa oli pitkä 
pöytä, ja ovenpuoleisen seinän nurkkauksessa rautainen »pa- 
ra&ka» — käymäläastia. Sen edustalle pyrki tämän tästä muo- 
dostumaan jono. 

Muutamassa päivässä olin taas ehtinyt tutustua monenlaisiin 
ihmisiin. Suomalaisena olin muiden vankien joukossa »persona 
grata)» — maine Suomen talvisodasta oli jo kantautunut Aa- 
siaankin asti ja suomalainen oli harvinainen otus, jonka kättä 
oli puristettava. 

Tässä sellissä tapasin joitakin niistä 19:stä miehestä, joiden 
mukana minutkin oli Suomesta tuotu. Tapasin ilokseni Boris 
Björkelundin, jonka kanssa olin alkumatkan yhteen kahlehdit- 
tuna. Hänen kauttaan tutustuin muutamiin muihinkin vetap- 
pimmey miehiin, joita en aikaisemmin tuntenut. Sellissä olivat 
Petr Bystrojevskij, Feodor Pihra ja paroni Loudon. Viime näke- 
mästä he olivat kovasti laihtuneet, varsinkin Bystrojevskij ja 
Loudon. Kuulin heiltä nyt, keitä muita oli kanssamme tänne 
tuotu. He tiesivät myös kertoa, että yksi ryhmästämme, ken- 
raali Dobrovolskij, oli jo ammuttu. Hän oli suoraselkäisenä 
sotilaana kuulemma kieltäytynyt kirjoittamasta armahdus- 
anomusta, joka tuskin olisi mitään auttanutkaan. — Kunnia 
vakaumuksensa puolesta kaatuneelle! 

Loudon, joka myöhemmin kuoli nälkään vankilassa, kärsi 
kovasti myös tupakanpuutteesta. Pidätettäessä hänellä oli ollut 
yllään hyvästä verasta tehty autonkuljettajan mantteli, jonka 
hän oli saanut työpaikastaan Ranskan lähetystöstä Helsingissä. 
Manttelissa oli vuori hyvästä, paksusta silkistä, jota Loudon 
nyt vaihtoi tupakkaan parin neliödesimetrin suuruisina pala- 
sina. Venäläiset tekivät tästä ennennäkemättömän arvokkaasta 

silkistä tupakkakukkaroita, mutta Loudonin silkkivuori oli 
lyhentynyt jo kainaloihin saakka. 

Bystrojevskij vaikutti kovin ylirasittuneelta. Hänen kuulus- 
telijakseen oli osunut raaka mies. Sodan aikana B. oli toiminut 
radiokuuluttajana venäjänkielisissä tilanneselostuksissa ja sehän 
oli tietysti suurta vastavallankumouksellisuutta. 

B:n kuulusteluissa oli käytetty, paitsi suoranaista pahoin- 
pitelyä, myös henkisesti rasittavia menetelmiä. Kuulustelija oli 
uhkaillut, että myös B:n vaimo tuodaan Helsingistä Moskovaan 
ellei tunnustusta tule kaikkeen mitä vaadittiin. Eräänä päivänä 
B:lle ilmoitettiinkin, että nyt on hänen vaimonsakin vangittu 
ja tuotu. Kuulustelija sanoi rouva B:n olevan viereisessä huo- 
neessa, jonka ovi oli hiukan raollaan, mutta niin, ettei sinne 
saattanut nähdä. Viereisestä huoneesta kuuluikin epäselvää 
naisääntä ja voimakkaampi miesääni, joka puhutteli naista 
rouva B:ksi. Bystrojevskij oli ollut vähällä menettää itsehillin- 
tänsä uskoessaan ensin vaimonsakin joutuneen samaan helvet- 
tiin, mutta ennen pitkää hän kuitenkin huomasi kaiken ole- 
vankin lavastettua bluffia. Naisääni oli sittenkin vieras ääni — 
tietysti joku GPU:n naispuolisista avustajista — mutta alussa 
se oli tuntunut hänen vaimonsa ääneltä. 

Parhaiten olivat säilyneet Björkelund ja Pihra. Vahvasti 
hekin olivat laihtuneet ja saaneet kasvoilleen harmaan vankila- 
värin, mutta säilyttäneet paremmin henkisen tasapainonsa. 
Radiospesialistina Pihra otettiin muutaman päivän yhdessä- 
olomme. jälkeen työhön vankilan radiokorjaamoon ja se mer- 
kitsi hänelle parempaa majoitusta ja riittävämpää ravintoa 
toistaiseksi. 

Nukkumaanmeno tässä sellissä oli tapahtuma sinänsä. Lattia 
oli kylmä kivilattia ja niin moni kuin suinkin pyrki saamaan 
tilaa lavereilla. Vaikka sopuakin oli, ei sijaa riittänyt. Selälleen 
ei sopinut asettua nukkumaan, se olisi ollut aivan ylellistä 
mukavuutta. Asetuimme nukkumaan joka mies oikealle kyl- 
jelle ja niin ahtaalle, ettei kääntyminen ennen aamua ollut 
mahdollista. Luteita näissä lavereissa oli yhtä paljon kuin edel- 

lisessäkin sellissä, mutta ahtauden takia niitä ei voinut edes 
hätyyttää kimpustaan. Nukkumisesta ei tullut mitään. Huoma- 
sin myös Björkelundin valvovan ja nousimme manaillen ylös la- 
vereilta. Hetken ihmeteltyämme tilannetta asetuimme nukku- 
maan sellin keskilattialla olevalle pöydälle ja nukuimme siinä 
hyvin sen ja muutamia seuraaviakin öitä. Luteet viettivät 
orgioitaan lavereilla nukkuvien keskuudessa, mutta me saimme 
nukkua kaikessa rauhassa, kunnes vartijat puuttuivat asiaan 
ja jouduimme taas luovuttamaan vertamme muiden mukana 
punaisille paholaisille. 

Jotkut miehistä olivat kirjaimellisesti menettää järkensä unen 
puutteesta luteiden ahdistaessa heitä aivan erikoisesti. Säälin 
suuresti erästä saksalaista everstiluutnantti Wolffia. Hän oli 
ollut Sleesiassa olevan Leslaun kaupungin viimeinen komen- 
dantti ja puolustaja ja haavoittunut poskeen kaupungin jou- 
tuessa venäläisille. Haava ei ollut vielä mennyt umpeen ja ehkä 
juuri se houkutteli luteita hänen kimppuunsa aivan määrättö- 
mästi. Mutta oli vastakkaisiakin tapauksia. Wolffin ystävä, 
eräs nuori saksalaisen pommikoneen radiosähköttäjä, joka taval- 
lisesti nukkui hänen vieressään, sai olla luteilta täysin rauhassa. 

Yölepo tapahtui tietysti täysissä pukimissa. Vain joka 10:s 
päivä oli tilaisuus kylvyssä riisuutua ja silloin sai myös vaihtaa 
alusvaatteensa puhtaisiin. Kymmenen päivän kuluessa olivat 
lukemattomat luteet saaneet surmansa ihon ja alusvaatteiden 
välissä. Vain näissä oloissa elänyt ymmärtää, minkä ilon kylpy 
meille tuotti. Kylpypäivinä saimme myös hiuksemme ja par- 
tamme ajetuiksi. Kymmenessä päivässä olikin parransänki jo 
ennättänyt kasvaa miltei sentin pituiseksi. 

Epäonnistuneen bluffin jälkeen ei minua ollut kuulusteltu 
kertaakaan noin kolmeen viikkoon, mutta joutuessani jälleen 
kuulusteluun huomasin jotain uutta olevan tekeillä. Tälläkin 
kerralla oli Harkovin pöydällä asiakirjakansio, mutta kuulus- 
telijain ilmeistä puuttui kokonaan edellisen kerran hyväntahtoi- 
suus. Aavistelin jotain ratkaisevaa ja pysyin valppaana. 

Harkov tuntui ärtyneen asialliselta ja komensi minua kirjoit- 

tamaan sanelunsa mukaan, jonka tulkki käänsi suomeksi. Kir- 
joitin aluksi nimeni, syntymäaikani, kansallisuuteni ja muuta 
sellaista, minkä olin kirjoittanut jo monta kertaa elämäkerras- 
sani. Mutta jatko oli yllättävää. Minun käskettiin kirjoittaa 
olleeni Gestapon tärkeä virkamies Suomessa, järjestäneeni ko- 
konaisen vakoiluverkoston Neuvostoliittoa vastaan, hankkineeni 
Suomen oikeistofaSisteille aseita Saksasta ja Tsekkoslovakiasta, 
osallistuneeni poliittisiin murhiin ja muuta samanlaista. Muistin 
saamani neuvot ja nuoren von Wetschlin kokemukset ja kiel- 
täydyin kylmästi kirjoittamasta perättömiä. Seurasi tavan- 
mukainen rähinä ja uhkaukset, mutta pysyin kannassani. Har- 
kov selitti, ettei kieltoni auta mitään, hänellä on kädessään 
täydellinen raportti toimistani. Kun sanoin hänelle suoraan, 
että se on taas samanlaista valhetta kuin viime kerrallakin, 
kimpaantui Harkov ja työnsi pöydän ylitse luettavakseni neli- 
sivuisen, ruudulliselle suurelle arkille kirjoitetun »raportin». Se 
oli osoitettu »Toveri Lempiselle» (tai Lampiselle, en muista tätä 
tarkkaan) ja siinä oli kerrottu juuri siten kuin Harkov oli 
minulle sanellut raportin venäjänkielisestä käännöksestä. Har- 
kov antoi minun lukea koko raportin alusta loppuun asti odot- 
taen puolustukseni nyt luhistuvan tämän painavan asiakirjan 
edessä. | 

Raportti oli kirjoitettu musteella ja tunsin käsialan jo ennen 
kuin sain paperin käteenikään. Sen oli kirjoittanut suomalainen 
vapaaehtoinen, joka työskenteli toimistoapulaisena yhdystoi- 
mistossani Berliinissä. Kainostelematta hän oli näiden valhei- 
den alle kirjoittanut oman nimensäkin: Matti Tamminen. Tilanne 
vaati nyt kertomaan vähän enemmän kuin tähän asti ja selit- 
tämään syyt tämän katalan raportin syntyyn. Kerroin sen joh- 
tuneen kostonhalusta, koska olin joutunut v. 1943 palauttamaan 
Tammisen, samoin kuin kolme muutakin sotamiestä Suomalai- 
sesta Vapaaehtoispataljoonasta Suomeen ennen sopimusajan 
päättymistä. Tein aikoinaan Tammisen asiasta pöytäkirjan, 
jonka hän itsekin allekirjoitti, ja esitin sen myöhemmin patal- 
joonan sotilaspastorille ev.luutn. K:lle. Syytä erottamiseen ei 

saksalaisille esimiehille ilmoitettu, sillä Saksan armeijassa ei 
homoseksualistien kieroon kasvaneita taipumuksia siedetty. 
Vaikka järjestin asian hiljaisesti ja Tamminen pelastui Suomeen 
joutumatta saksalaiseen sotaoikeuteen, ei hän ilmeisesti ymmär- 
tänyt omaa etuaan. — Kelmi kiitti kelmin tavalla. 

Tämä »raportti» oli jokseenkin samansisältöinen, jollaisen 
hän jo aikaisemmin lähetti Suomen Valtionpoliisille. Olin näh- 
nyt sen kuulustelijallani Helsingissä ollessani VP:ssä pidätet- 
tynä, ja olimme yhdessä nauraneet tälle fantasian lennolle. 
Mutta täällä, GPU:n osastolla »xKuolema Vakoilijoille», oli täl- 
laisella paperilla enemmän painavuutta. Sen oli Tamminenkin 
ymmärtänyt kirjoittaessaan sen jollekin GPU:n yhdysmiehelle 
Suomessa — Lempiselle tai Lampiselle. Olosuhteet huomioon 
ottaen oli tämä raportti selvä murhayritys. : 

Annan kuulustelijalleni majuri Harkoville reilun ja asi 
tunnustuksen siitä, että hän todellakin etsi asioissa totuutta 
ja otti huomioon selitykseni. Varmaankaan eivät kaikki kuu- 
lustelijat olisi viitsineet ottaa asiasta selvää, tällainen paperi 
olisi riittänyt tuomion langettamiseen Venäjällä sodanjälkei- 
sissä olosuhteissa ja erikoisesti siksi, että poliittisissa 'asioissa 
ei syytetyllä ollut tilaisuutta oikeuden edessä puolustautua. 
Tuomiot annettiin syytettyä näkemättä tai kuulematta, kuu- 
lusteluissa tehtyjen pöytäkirjojen ja yy tehtyjen »tun- 
nustustem perusteella. 

Tietenkään ei Harkov voinut eikä saanut tutkijan ominai- 
suudessa uskoa minun selitykseeni, mutta hän antoi ilmeisesti 
GPU:n agentuurin Suomessa ottaa asiasta selvää. Myöhäisem- 
missä kuulusteluissa oli sama paperi esillä, mutta melkein 
jokaisen kohdan yli vedettiin myöhemmin punakynällä risti: 
tyhjäksi havaittu. Kun viimeksi näin tämän raportin, oli siinä vain 
pari kohtaa kontrolloimatta ja arkin reunassa kysymysmerkki. 

Tämä henkilökohtaisesta kostonhalusta tehty väärä ilmianto 
ei siis johtanut toivottuun tulokseen. Tuomiooni en usko sen 
vaikuttaneen vähääkään, mutta tutkintoaikaani se ehkä pidensi 
parilla kuukaudella. 

Seuraavassa kuulustelussa odotti minua uusi epämiellyttävä 
yllätys. Harkov ja Kiuru esiintyivät erittäin itsevarmoina ja 
ylimielisinä. He antoivat heti tultuani ymmärtää, ettei =—- 
enää uhrattaisi paljonkaan aikaa. 

Harkov otti asiakirjakansiostaan jonkin paperin, asetti sen 
päälle kirjoituspöydälleen toisen paperin siten, että vain alle- 
kirjoitus jäi näkyviin ja kehotti minua katsomaan, oliko alle- 
kirjoitus minun. Sanoin sen näyttävän siltä, mutta lukematta 
paperin sisältöä en voi sitä varmuudella sanoa. Harkov antoi 
minulle nyt paperin luettavakseni. Se oli aikaisemmin mainit- 
semani selostus, jonka olin kirjoittanut Helsingissä Valtion- 
poliisin päällikölle tuomari Kastarille. Kirjeeni yläkulmaan olin 
kirjoittanut ja punaisella alleviivannut: Luottamuksellinen. 
Hämmästykseni ei ollut vähäinen; kuinka saattoi tämä luotta- 
muksellisesti suomalaiselle virkamiehelle kirjoitettu kirje olla 
nyt täällä Moskovassa GPU:n hallussa? 

Kirjeeni käsitteli virka-asioitani ja eräitä Suomessa sat- 
tuneita sisäpoliittisia asioita. »Proletariaatin solidaarisuuden» 
vuoksi ne olivat nyt valttia kuulustelijani kädessä, vaikka 
niissä ei ollutkaan mitään suoranaisesti Neuvostoliittoa vastaan 
suunnattua. Siinä olleet asiat minun oli myönnettävä todeksi, 
mutta varoin antamasta mitään uusia »lankoja» kuulustelijalleni. 

Tämän kirjeen joutuminen GPU:lle askarrutti mieltäni vuosi- 
kausia. Oliko se tahallaan luovutettu asemani vaikeuttamiseksi, 
vai oliko koko Valtionpoliisin arkisto joutunut GPU:lle? Mutta 
toisaalta olin antanut kirjeeni tuomari Kastarille sillä nimen- 
omaisella välipuheella, ettei se joutuisi edes Valtionpoliisin 
arkistoon. — Asia on jäänyt selvitystä vaille aina tähän päi- 
vään asti. 

* Vaikka kirje yleisten oikeuskäsitteiden mukaan ei olisikaan 
aiheuttanut mitään jälkiseurauksia, piti GPU sitä täydellisenä 
todisteena vastavallankumouksellisesta toiminnastani. 

Kuulusteluni päättyvät 


Eräällä kerralla kuulusteluun tuotuna kuulin, että asiani on 
tarpeeksi tutkittu ja jätetty OSO:n (kolmimiehisen GPU:n 
komitean, ns. »troikan») ratkaistavaksi. Marraskuun puolivälissä 
siirrettiin minut Butyrkan vankilan entiseen kirkkoon, joka 
nyt myös oli täynnä vankeja. Suuresta kirkosta oli välikattoja 
ja seiniä rakentamalla saatu kolmikerroksinen vankilaosasto, 
jossa arvion mukaan säilytettiin noin 3000 vankia. Tähän osas- 
toon siirrettiin muilta osastoilta tuomiotaan odottavia tai tuo- 
mion saaneita vankeja muiden seutujen vankiloihin tai pakko- 
työlaitoksiin, leireihin lähetettäväksi. 

Ahtaus oli täälläkin sanoin kuvaamaton. Makuulaverit eivät 
riittäneet läheskään kaikille ja niin oli maattava yöt kylmällä 
ja kostealla betonilattialla ilman minkäänlaisia makuuvaatteita. 
Keskuslämmityslaitteet rakennuksessa oli, mutta eivät toimi- 
neet. Marras—joulukuulla oli Moskovassa jo lujiakin pakkasia 
ja rakennus pysyi jossain määrin lämpöisenä vain siitä läm- 
möstä, minkä selleihin ahdettu vankimassa itse kehitti. 

Tässä osastossa vallitsi erittäin rauhaton tunnelma. Ympäri 
vuorokauden kerättiin selleistä tuomionsa saaneita miehiä eri 
tahoille lähetettäväksi. Vartiopäällikkö ilmestyi ovelle, luki 
joukon nimiä, komensi miehet seuraamaan ja niin hävisi mies 
toisensa jälkeen tuntemattomiin kohtaloihin. Selleissä oleva 
suuri rikosvankien joukko aiheutti myös monenlaista rauhatto- 
muutta alituisilla tappeluillaan ja ryöstöillä, joissa uhreina oli- 
vat poikkeuksetta poliittiset vangit. Vartijat eivät näihin väli- 
kohtauksiin puuttuneet, varsinkaan jos ryöstön kohteeksi jou- 
tunut oli ulkomaalainen poliittinen vanki. 

Eräänä yönä joulukuun alussa vietiin minut yhdessä erään 
täekkoslovakialaisen yleisesikuntaupseerin, kapteeni FrantiSek 
Urbanin kanssa kuulusteluosastolle. Minulle ilmoitettiin kuu- 
lustelun olevan viimeinen ja nyt oli tehtävä vain ns. postavnole- 
nije, viimeinen pöytäkirja asiassani. Alkoi eräänlainen kaupan- 
teko siitä rikoslain pykälästä, minkä perusteella minut tuomit- 

taisiin. Pykäläksi löydettiin vaikeuksitta kuuluisa Neuvosto- 
liiton Rikoslain 58 $, joka käsittää vastavallankumouksellisen 
toiminnan eri muodot. Siinä lienee ehkä satoja »punkteja», joista 
löytyy määritelmä mitä erilaisimpien tekojen tai epäilysten 
varalle. 

Kuulusteluosaston päällikkö selitti tämän pöytäkirjan olevan 
pelkästään muodollista laatua, koska sen valmistuttua minut 
ulkomaalaisena tultaisiin palauttamaan kotimaahani. Pöytäkir- 
jaan oli kuitenkin nyt saatava pykälä ja punkti osoittamaan, 
mistä asioista minua on kuulusteltu. Keskustelu tapahtui tul- 
kin, aliluutn. Kiurun avulla. Aluksi ehdotettiin, että allekirjoit- 
taisin 58 $:n kohdan 6, mutta kuultuani sen tarkoittavan vakoilua, 
kieltäydyin jyrkästi allekirjoittamasta pöytäkirjaa, jos siihen 
tulisi mainittu kohta. Sen jälkeen tarjottiin kohtaa 10, joka 
tulkin selostuksen mukaan tarkoitti vastavallankumouksellista 
propagandaa. Sanoin Suomen olevan demokraattisen maan, jossa 
saa tehdä minkäsuuntaista propagandaa tahansa, joten pykälä 
ei sovi tapaukseeni, ja sitä paitsi en ole erikoisemmin ollut 
propaganda-asioissakaan sodan aikana. Koko keskustelumme 
tapahtui melko sopuisassa hengessä, jopa leikkisästikin. Kun 
edelleen kieltäydyin allekirjoittamasta terroripykäliä ja muita 
ehdotettuja, päädyimme lopulta 58 $:n kohta 4:ään, joka tar- 
koitti vastavallankumouksellista toimintaa ulkomailla ja kuu- 
lumista kommunismia vastustaviin järjestöihin. Sellaisiahan 
kuulustelijani mielestä olivat mm. Suomen armeija, Suojelus- 
kuntajärjestö ja eräät yhdistykset, joihin olin kuulunut. Tie- 
dossa oli myös, että olin ollut erään talvisodan aikaisen aseveli- 
yhdistyksen puheenjohtaja, joten vastavallankumouksellinen 
mielialani oli tarpeeksi selvitetty. En tietenkään uskonut 
lupauksiin kotiuttamisestani, mutta jotain oli kuitenkin asian 
päättämiseksi allekirjoitettava ja niin tuli pykäläkseni 58$ 
kohta 4. 

Frantisek Urban, johon olin ystävystynyt jo aikaisemmin 
eräässä Butyrkan osastossa, sai papereihinsa pykälän 75, so. 
luvaton rajan ylitys. Hänen protestejaan sen johdosta, että 


90 


hänet oli kutsuttu Neuvostoliittoon ja tuotu sinne venäläisellä 
sotilaslentokoneella T&ekkoslovakiasta, ei otettu huomioon. — 
Myöhemmin hän kertoi minulle omalaatuisen tarinansa ja 
palaan siihen myöhemmin. 

Saimme jälleen poistua odottamaan tuomiotamme ja lähettä- 
mistämme johonkin tuntemattomaan maankolkkaan. Sellimme 
n. 200 miehen laumasta erottui monia mielenkiintoisia ihmisiä, 
mm. useita saksalaisia diplomaatteja ja upseereita. Täällä tutus- 
tuin Saksan entiseen pääkonsuliin San Franciscossa, von Teppels- 
kircheniin, joka sittemmin n. vuotta myöhemmin kuoli nälkään 
Uralilla eräällä vankileirillä, muistaakseni Marinskissa. 

Nälkä alkoi jo tehdä suurtakin tuhoa varsinkin niiden 
keskuudessa, jotka olivat olleet useampia kuukausia vangit- 
tuina. Miesten kasvonpiirteet kävivät harmaankellertäviksi ja 
luiseviksi, vaatteet riippuivat laihtuneiden vartaloiden yllä 
kertoen omistajiensa aikaisemmista mitoista. Monet aikaisem- 
min liikalihavuudesta kärsineet menettivät 1/g, jopa puoletkin 
painostaan ilman minkäänlaisia laihdutuslääkkeitä. GPU:n 
ruokavalio oli siinä suhteessa varsin tehokas. 

Useille sydänvioista kärsineille tämä painonvähennys mer- 
kitsi suurta helpotusta, mutta varsin monet aikaisemmin ter- 
veet saivat nopeasta laihtumisesta ja heikontumisesta sydän- 
häiriöitä. | 

Mielenkiintoista oli havaita, mitä henkisiä seurausilmiöitä 
nälkä aiheutti. Yhä yleisemmäksi alkoivat käydä keskuste- 
lut, jotka koskivat eri maissa tavallisia ruokalajeja sekä 
niiden valmistusta. Miehet, jotka aina olivat istuneet valmiiksi 
katetun pöydän ääreen, saattoivat syventyä tuntikausia kes- 
täviin yksityiskohtaisiin keskusteluihin menetelmistä jonkin 
ruokalajin valmistuksessa. Fpäilen kulinaarisen mielikuvituk- 
sen luoneen ehkä tykkänään uusiakin ruokalajeja nälkäisten 
miesten haaveillessa lempiruoistaan. Monia muita taas ärsytti 
tämä kangastusten takaa-ajo ja lukemattomien hienojen ruoka- 
lajien vatvonta tilanteessa, jossa vatsa lakkaamatta huusi lei- 
pää, leipää ... 

Tässäkin sellissä oli onneksi joukko hyvämuistisia miehiä, 
upseereita ja diplomaatteja, joiden kertomukset ja kaskut vai- 
kuttivat piristävästi harmaassa yksitoikkoisuudessa. Muistiini 
on jäänyt eräskin hauska juttu Saksan suurlähettiläästä Mosko- 
vassa, Rantzausta. 

Kreivi von Rantzau tunnettiin perin aristokraattiseksi ja 
muodollisuuksista kiinnipitäväksi mieheksi, jota hänen alaisensa 
pelkäsivät ja kunnioittivat. Yleensä hän työskenteli mieluum- 
min suuressa puiston ympäröimässä huvilassaan kuin suurlähe- 
tystössä ja otti siellä vastaan myös ulkomaalaisten diplomaat- 
tien käyntejä. Huvilassa oli suuret ranskalaiset ikkunat ja suo- 
raan puistoon avautuvat ovet. 

Kerran saapui hänen luokseen Japanin lähettiläs ja tämän 
jo ollessa vastaanottosalissa sanoi von Rantzau hovimestarilleen 
Heinzille, joka oli ainoa ihminen, jolle kreivi (a ää puhua 
vapaasti ja tuttavallisesti: 

'»Heinz, suljehan nuo puutarhanpuoleiset ovet, ettei tuo kel- 
tainen apina saa päähänsä kiivetä puuhun» 

* Japanin lähettiläs hymyili sydämellisesti, kumarsi kohte- 
liaasti ja syvään ja lausui puhtaalla saksankielellä: 

Teidän - ylhäisyytenne, ovet voivat mainiosti jäädä auki. 
Esivanhempani laskeutuivat puista jo viisituhatta vuotta ennen 
Teidän kunnioitettuja esivanhempianne.» 

Jälkeenpäin kävi selville, että Japanin lähettiläs oli aikoinaan 
opiskellut Berliinissä ja hallitsi täydellisesti saksankielen. 

: Useasti keskusteltiin myös eräistä venäläisten käsiin jääneistä 
atomifyysikoista. Le Fort'in vankilassa oli samoihin aikoihin 
ainakin kolme tunnettua saksalaista tiedemiestä, jotka olivat 
*työskennelleet atomiaseen kehittämisessä. Siellä oli professori, 
tri-Lange, professori, tri Busche ja eräs kolmas, jonka nimeä 
een -enää muista. Venäläiset olivat kuukausimäärin koettaneet 
houkutella heitä palvelukseensa, mutta saksalaiset tiedemiehet 
olivat jatkuvasti kieltäytyneet. Nälän pakottamana oli lopuksi 
ainakin yksi heistä lupautunut auttamaan venäläisiä fyysikoita 
tiedoillaan ja häntä oli heti sen jälkeen alettu ruokkia kunnolla, 

vaatetettu uudelleen ja siirretty pois vankilasta. Fn päässyt 
kuitenkaan selville kuka näistä kolmesta siirtyi venäläisten 
palvelukseen. 

Näihin aikoihin aloin jo ymmärtää venäjänkieltä ja saatoin 
keskustella venäläistenkin vankien kanssa. Minulle alkoi aueta 
mahdollisuuksia tutustua sen maan elämään ja ihmisiin, johon 
minut oli väkivalloin tuotu. Monet sivistyneemmät venäläiset 
sitä paitsi mielellään auttoivat minua kieliopinnoissani ja kertoi- 
livat kaikesta, mitä halusin tietää. Mieleeni on jäänyt mm. eräs 
Puna-armeijan insinöörieversti. Hän oli tyypillinen Stalin- 
kauden uhri, puhdasoppinen kommunisti, joka puolusti 
uskoaan vimmatusti, jos keskustelun kärki suuntautui kommu- 
nistiseen systeemiin ja sen varjopuoliin. 

Hänen vastuullaan oli ollut niiden valtavien miinakenttien 
suunnittelu ja rakentaminen, joihin Moskovan puolustus nojau- 
tui saksalaisten hyökätessä Moskovaa kohti v. 1941. Juuri näi- 
hin miinakenttiin sekä ankariin pakkasiin saksalaisten hyökkäys. 
murtuikin, se lienee sekä venäläisten että saksalaisten sotilas- 
asiantuntijoiden käsitys. Tämän käsityksen oli myös insinööri- 
eversti rohjennut lausua julki jossain tilaisuudessa ja se oli 
sinetöinyt hänen elämänuransa. Stalin-propaganda oli monessa 
muodossa julistanut maailmalle, että vain Suuren Stalinin soti-- 
laallinen nerous ja henkilökohtainen johto oli syynä saksalais-- 
ten tappioon, mitään muuta tekijää tähän ei saanut olla ole-. 
massa. Stalinin kunniaa ja loistoa eivät saaneet olla jakamassa 
sellaiset seikat kuin miinakentät tai luonnonesteet. Ins.everstin 
suurtyö ja siitä saadut korkeat kunniamerkit olivat nyt men- 
neen talven lunta ja miestä odotti pakkotyö jossain Siperian 
kaivoksilla tai Keski-Aasian kanavarakennuksilla. 

Tämä sivistynyt ja mukava puhetoveri oli siinäkin mielessä. 
mielenkiintoinen, ettei hän myöntänyt joutuneensa vääryyden 
kohteeksi: kommunistinen yhteiskunta ei kerta kaikkiaan voi- 
nut harjoittaa vääryyttä. Hänen kohdallaan oli vain tapahtu- 
nut osibka — erehdys, joka aikanaan korjaantuisi. Stalin oli 
suuri ja ylevä mies, mutta jotkut hänen virkamiehistään olivat. 

erehtyneet luulemaan everstin lausuntoa Stalinia halventavaksi, 
ja erehdyshän on tietysti inhimillistä! Näin hän säilytti yhä 
uskonsa kommunismiin ja sen korkeimpiin johtajiin. — Suo- 
malaisten sodankäyntitaitoa hän piti erikoisesti arvossa ja 
osoittaakseen, ettei enää kanneta kaunaa, vaikka tuonnottain 
oltiinkin vihollisia, halusi hän varustaa minut tupakalla niin 
kauan kuin olemme samassa sellissä. Poltellessamme näin rau- 
hanpiippuja koetin kysellä häneltä Neuvostoliiton työläisten 
ja talonpoikien elämää ja elintasoa. Ihmeekseni hän ei pysty- 
nyt kertomaan mitään asiallista näistä asioista, — mies oli 
ollut ammattisotilas eikä tuntenut mielenkiintoa muita elin- 
keinoaloja ja kansanryhmiä kohtaan. 

Olin tässä sellissä jo muutamia päiviä kummastellut erästä 
jykevätekoista, tummaihoista miestä, joka kulutti aikansa 
aamusta iltaan syömällä kaalinlehtiä. Miehellä oli voimakas, 
suorastaan monumentaalinen leuka ja vitivalkoiset leveät 
hevosenhampaat. Väkevät leuat rouhensivat kaalinlehden toi- 
sensa jälkeen ja rouskutus kuului selvästi sellin toiseen laitaan, 
jossa everstin kanssa keskustelimme maailman toilauksista. 
Päätin tehdä tuttavuutta tämän kaalinhävittäjän kanssa. 

Toisilta vangeilta olin kuullut, että mies oli ollut ennen tänne 
joutumistaan joku suuri natSalnik eikä halunnut täälläkään vel- 
jeillä toisten vankien kanssa. Jo miehen evässäkin koosta saat- 
toi päätellä hänen kuuluneen yläluokkaan; säkki oli tavallisen 
jauhosäkin kokoinen ja siinä oli, paitsi kaalinpäitä, suuri määrä 
sipulia ja kuivattua leipää, nk. suharia. Kävelylle mentäessä 
hän puki ylleen kriminnahkakauluksisen turkin ja kriminnahka- 
lakin. Toppatakkien maassa on näin pukeutunut mies merkki- 
henkilö ja vielä vankilassakin näyttivät venäläiset vangit koh- 
televan häntä ylhäisyytenä. 

Pääsin kuitenkin jutun alkuun tämän pomomiehen kanssa 
yllättävän helposti hänen kuultuaan, että olin suomalainen. 
Hänen vaimonsa oli eestiläinen syntyjään ja heidän kodissaan 
oli usein vieraillut suomalaisia kommunisteja. Mies oli oppinut 
vaimoltaan sekä myös aikaisemmin Virossa asuessaan eestin- 

kieltä, ja kun hän kuuli minunkin puhuvan eestiä alkoi juttu: 
käydä vaikeuksitta. 

Mies oli runsaasti yli kuudenkymmenen, mitä oli vaikea uskoa. 
katsellessa hänen pikimustaa tukkaansa ja tervettä ihonväriään. 
Hän oli oikea kommunistin prototyyppi, ottanut osaa maan- 
alaiseen vehkeilyyn jo tsaarinaikana. Neuvostoliiton suurim- 
mista nimistä hän puhui kuin saman pihan leikkitovereista, ne 
olivat hyviä tuttuja kymmenien vuosien takaa. Kalininin kanssa 
hän oli työskennellyt samassa tehtaassa Tallinnassa ja pysynyt 
pinnalla kaikissa Neuvostoliiton sisäisissä myllerryksissä ja 
puhdistuksissa. Kun Kalinin tuli NL:n presidentiksi, ei entinen 
sorvaritoveri ja illegaali suinkaan jäänyt varjoon, vaan tuli suuren 
lentokonetehtaan pääjohtajaksi. Varmastikin oli myös miehen 
oma kyky vaikuttanut nopeaan nousuun, sillä mies oli todelli- 
nen tarmonpesä ja kärsi nyt suuresti pakollisesta toimettomuu- 
destaan. Käyttämättä jäänyt energia purkautui koko tehollaan 
kaalinlehtien jauhamiseen. Välillä hän puraisi puolikkaan sipulia 
kerrallaan ja kivikovat suharit murenivat miehen jykevissä 
leuoissa kuin sepelimyllyssä. 

Tarinoidessamme sittemmin päiväkausia pääsin vähin erin 
selville neuvostolaisen johtohenkilön elintasosta. Tämäkin mies 
oli elänyt kuin todellinen plutokraatti, vaikkei hän sillä kersku- 
nut. Hänellä oli ollut komea huvila, kesäasunto Krimillä, autoja 
ja yksityisautonkuljettajia, palvelijoita, vodkaa ja Armenian 
viinejä. Tietysti kuvaan kuului myös joitakin armenialaisia 
ystävättäriä, sillä vaimo oli jo iäkäs eikä muutenkaan vastan- 
nut armenialaista naista. Mies oli itsekin Armeniasta, jossa 
vielä tuonnottain oli moniavioisuus tavallista, ja hän hyväksyi 
sen ei ainoastaan luonnollisena, vaan myös välttämättömänä 
ilmiönä. Hän pyrki monin tavoin ylistämään Neuvostoliiton 
tuotteita, mutta kahdessa asiassa hän oli nurkkapatriootti: 
viinit ja naiset oli tuotava Armeniasta. — E:n väittänyt vastaan, 
ja niin pysyimme ystävinä. 

Kukaan sellissämme ei tiennyt, miksi tämä ylimys istui kes- 
kuudessamme. Hän ei halunnut siitä puhua, enkä minäkään 

puolestani sitä häneltä udellut. Mutta kerran hän kiivastuksis- 
saan kertoi koko jutun. 

Vähää ennen sodan päättymistä oli hänen tehtaallaan ollut 
tavanmukainen tuotannon suunnittelukokous, ns. planirovka. 
Siihen oli osallistunut myös joukko korkeita johtomiehiä minis- 
teriöistä ja Puna-armeijan ilmavoimista. Tässä arvovaltaisessa 
seurassa hän oli erehtynyt lausumaan totuuden, jonka jokainen 
tiesi, mutta josta ei saanut puhua: hän tuli todenneeksi saksa- 
laisten ja englantilaisten hävittäjien ylivoimaisuuden venäläi- 
siin verrattuna. Tämä oli hänen perisyntinsä. Siinä ei auttanut 
Kalininin tuttavuus, monet kunnia- ja ansiomerkit eikä ansiot 
bolSevikin prototyyppinä. Virka pois ja linnaan. 

Vahingostaan viisastuneena hän itsekin nyt myönsi menetel- 
leensä sopimattomasti. Mitä vanhempi kommunisti, sitä parem- 
min tuli osata varoa sanojaan. Ja olihan taistelumoraalia huo- 
nontavaa tunnustaa kapitalististen maiden lentokoneet omia 
paremmiksi. 

Nyt jälkeenpäin olen sanomalehdistä ja monista sotaa käsit- 
televistä teoksista lukenut, kuinka neuvostopropaganda on 
selittänyt saksalaisten alkumenestyksen johtuneen nimenomaan 
heidän teknillisestä ja lukumääräisestä ylivoimaisuudestaan. 

Eräs äärettömän laihaksi kuihtunut mies herätti huomiotari. 
Hän osoittautui kansallisuudeltaan saksalaiseksi, mutta oli asu- 
nut Posenissa Puolassa. Kun saksalaissyntyisiä alettiin sieltä 
siirtää Neuvostoliittoon, oli hänetkin työnnetty härkävaunuun 
36:n muun saksalaisen kanssa. Juna oli viipynyt matkalla Mos- 
kovaan puolitoista kuukautta ja tällä ajalla oli leipää ja vettä 
annettu vangeille vain muutamia kertoja. Vaunun 36:sta mat- 
kustajasta oli vain kolme tullut hengissä perille. Heidän junansa 
oli seisoskellut väliasemilla pitkiä aikoja ja kerran viikossa oli 
vaunun ovi avattu sen verran, että kuolleet oli voitu pudottaa 
alas. 

Tämän matkan yksityiskohdat ovat liian kauheita kerrotta- 
viksi. Samanlaisia kauhukertomuksia kuulin jälkeenpäin monil- 
takin vangeilta. Näinä vuosina ehti Euroopassa tapahtua niin 

uskomattomia raakuuksia, ettei varmaankaan mikään muu 
ajanjakso ihmiskunnan historiassa pysty sellaista esittämään. 
Puolan, Saksan, Unkarin, Itävallan, Balkanin ja Baltian mai- 
den kadoksiin joutuneiden ihmisten lukumäärä paljastaa näi- 
den murhenäytelmien äärettömän laajuuden. 

Sellissämme oli myös Leningradin oopperan tenori K., lau- 
lajana kansainvälinen kuuluisuus. Monet vangeista tunsivat 
hänen kykynsä ja pyytelivät häntä laulamaan meille. Laulu 
selleissä oli tietysti kielletty, mutta K. suostui kuitenkin pyyn- 
töihin ja lauloi aarioitaan ja balladejaan hiljaisella äänellä 
ympärilleen kerääntyneille vangeille. Hänen laulaessaan puheen- 
sorina hiljeni tykkänään ja huomaamattaan K. sitä paitsi korotti 
ääntäänkin niin, että laulu kuului käytävään. Vankilaosaston 
päällikkö sattui olemaan samalla hetkellä käytävällä ja tuli 
yllättäen selliimme, kysyen tuimanlaisesti, kuka lauloi. Pelas- 
taakseen K:n ikävyyksiltä astui nyt esiin eräs nuori mies, joka 
oli vangittu miliisin taposta, ja ennen kuin K. ehti myöntää 
laulaneensa, otti nuori mies syyn itselleen. Mies sai komennon 
lähteä päällikön mukaan samaa kyytiä. 

Parin tunnin kuluttua tuli mies hiukan kiusaantuneen näköi- 
senä takaisin ja kertoi mitä oli tapahtunut. Hänet oli ensin viety 
vankilan henkilökunnan ruokasaliin ja syötetty kunnolla, sen 
jälkeen oli hänelle tarjottu teetä ja leivoksia, ja kun häneen 
ei enää enempää mahtunut, oli hänet viety vankilan päällikön 
huoneeseen ja käsketty laulamaan sinne kerääntyneelle van- 
kilan korkeammalle päällystölle. Nuori mies oli häkeltynyt 
pahanlaisesti, koska hänellä ei tosiaankaan ollut laulunlahjoja. 
Hän oli kuitenkin yrittänyt kiekaista parhaan taitonsa mu- 
kaan. Päällystö huomasi heti tulleensa nenästävedetyksi ja 
mies tuotiin takaisin selliin. Nyt sai sen sijaan oikea laulaja 
lähteä esittämään kykyjään ja tuli myöhään illalla takaisin 
yhtä kylläisenä kuin sijaislaulajakin. 

Monien vankien pyynnöstä sai dramaattinen tenorimme ker- 
ran laulaa sellissä täydellä äänellään ja siitä muodostuikin 
unohtumaton taidetilaisuus vankilan harmauteen. 

Yllättäen tutustuin tässä sellissä myös henkilöön, joka jätti 
mieleeni lähtemättömiä muistikuvia. Hän oli ruhtinas Sergei 
Obolenski, pienikokoinen, hopeahiuksinen 82-vuotias ylimys 
vanhoilta hyviltä ajoilta. Ruhtinas oli syvästi uskonnollinen ja 
piti jokapäiväiset rukoushetkensä ympärillään vallitsevasta 
puheensorinasta huolimatta. 

Eräänä päivänä näin hänen tapansa mukaan laverilla polvil- 
laan, kasvot seinään päin käännettyinä, lukevan puoliääneen 
rukouksiaan. Kolme lähellä ollutta nuorta rikosvankia asettui 
hänen viereensä häiritsemään ivailuillaan ja roskapuheillaan 
vanhuksen rukousta. Sitten he rupesivat vielä laulamaan 
jotain pilkkalaulua. Vanhus ei antanut tämänkään häiritä 
itseään, vaan yritti jatkaa rukoustaan. E:n voinut pysyä sivusta- 
katsojana, vaan koetin saada huligaanit siirtymään etäämmälle 
vanhuksesta. Tilanne kehittyi käsikähmäksi kun kaikki kol- 
me hyökkäsivät nyt minun kimppuuni. Sain kuitenkin odot- 
tamatta tehokasta apua, kun eräs sotilaspukuinen vanttera 
mies riensi avukseni ja taisi kahakkaan huligaaneja vastaan 
sekaantua joku muukin vangeista. Sotilaspukuisen nyrkeissä 
näytti olevan ruutia tavallista runsaammin ja parissa sekun- 
nissa olikin tilanne selvitetty. 

Obolenski luki rukouksensa loppuun välikohtauksesta välit- 
tämättä ja nousi sitten vaivalloisesti seisomaan. Hänen jalkansa 
olivat kylmästä pahasti jäykistyneet ja vain vaivoin hän pys- 
tyi kävelemään. Autoin vanhusta käsipuolesta ja kävelimme 
muutamia kertoja keskilattialla olevan pöydän ympäri. Koetin 
autella häntä myös päivittäisillä 15 minuutin kävelyillämme 
vankilan pihalla ja pian olimmekin hyviä tuttavia ja vakituisia 
keskustelutovereita. Monia tunteja kului rattoisasti hänen ker- 
toillessaan menneistä ajoista Pietarin ratsukadettikoulussa, 
jossa hän oli ollut samaan aikaan oppilaana marsalkka Manner- 
heimin kanssa. Myöhemmin upseereiksi tultuaan olivat he myös 
palvelleet yhdessä Venäjän keisarillisessa hovissa. Obolenski 
kertoi monista huvittavista tapauksista ja kepposista, joihin hän ja 
kunnioitettu Marsalkkamme olivat nuoruudessaan osallistuneet. 
7 

Marsalkkamme ja ruhtinas Obolenskin ystävyys oli nuoruus- 
aikojen jälkeen yhä lujittunut ja vielä niiden 27 vuoden ajankin, 
jotka Obolenski oli vallankumouksen jälkeen elänyt Buda- 
pestissä, olivat he olleet jatkuvasti kirjeenvaihdossa keske- 
nään. 

Täkkäällä ruhtinaalla oli mukanaan kookas, valkoinen, eri- 
koisen pehmeä ja lämmin makuuhuopa. Hän kertoi saaneensa 
sen lahjaksi Venäjän leskikeisarinna Maria Feodorovnalta tämän 
kerran matkustaessa Kaukasiaan ja Obolenskin, silloin vielä nuo- 
rena upseerina, kuuluessa hänen seurueeseensa. Keisarinna oli 
lahjoittanut samanlaisen huovan kaikille seurueen lukuisille 
jäsenille Kaukasian vuoriston yökylmien varalle. Tätä muisto- 
rikasta makuuhuopaa oli Obolenski, sitten säilyttänyt kuin 
pyhäinjäännöstä, ja kun hänet vangittiin Budapestissä, hänen oli 
onnistunut ottaa se mukaansa. Nyt se olikin hyvään tarpeeseen, 
kun Äiti-Venäjä saattoi tarjota vain kylmän sementtilattian 
makuupaikaksi. | 

Minäkin sain monena yönä lämpöä tästä historiallisesta 
makuuhuovasta. Laitoimme yhteisen makuusijan tässä ahtau- 
dessa, levitin nahkaisen päällystakkini lattialle, koska se parem- 
min eristi kylmyyttä ja kosteutta, ja valkean keisarillisen huo- 
van levitimme peitoksemme. 

Vaikeista vaiheistaan ja korkeasta iästään huolimatta oli 
Obolenski säilyttänyt muistinsa ja henkisen terävyytensä täysin 
tallella. Varsinkin hän muisti ihmeteltävän hyvin monien vuosi- 
kymmenien takaisia tapahtumia. Hänen kielitaitonsa oli myös 
tallella. Hän puhui sujuvasti paitsi venäjää myös saksaa, 
englantia, ranskaa ja unkaria. 

Marraskuu ja joulukuun alku olivat jo menneet ja Moskovan 
pakkaset todenteolla alkaneet. Butyrkan kirkko oli kuin jää- 
kaappi. Vankilan puolesta ei mitään vaatteita annettu ja niinpä 
monet, jotka olivat tulleet vangituiksi kesäpukimissaan, kärsi- 
vät pahasti kylmästä. Monilla ei ollut minkäänlaista päähinet- 
täkään, mutta pakkasista huolimatta oli kaikkien mentävä ulos 
päivittäiselle kävelylle. Marssimme suurta kehää vankilan piha- 

maalla ja koetimme pitää yllä ripeätä kävelyvauhtia pysyäk- 
semme lämpöisinä. 

Nälkä alkoi jo saada monissa selvästi psykoosin luonteen. 
Poliittiset keskustelut alkoivat jäädä harvinaisemmiksi, mutta 
ruoasta puhuminen kävi sitä yleisemmäksi. Näläntunnetta ärsyt- 
tävät keskustelut milloin minkin ruokalajin valmistuksesta kuu- 
luivat päivän ohjelmaan — tahtoipa sitä tai ei — ja niinpä 
minunkin mieleeni monesti kuultuna iskeytyi loppuiäkseni sel- 
laisten unelmaruokien kuin borschin, gulasSin, balaklavan ja 
ties minkä goggelmoggelin valmistusohjeet. Mielenkiintoista oli 
myös nähdä, kuinka monilla eri tavoilla ja eri teorioihin nojau- 
tuen päivittäinen leipäannos, joka täällä olikin ainoa hengissä- 
pitävä ruoka, säännösteltiin ja syötiin. Jotkut jakoivat leipä- 
palansa pieniin noppakuution kokoisiin eriin, jotka he sitten 
päivän mittaan söivät tarkan aikataulun mukaisesti. Omasta 
mielestäni oli parasta syödä leipä heti aamulla yhdellä kerralla, 
jolloin näläntunne helpotti ainakin hetkiseksi. Jotkut liuottivat 
leipäannoksensa kuumaan veteen arvellen saavansa siitä siten 
enemmän ravintoa, mutta nämä vesivellin syöjät saivat 
miltei poikkeuksetta vesipöhön ja sydänhäiriöitä. Tärkeätä tie- 
tenkin oli pureksia leipä mahdollisimman huolellisesti, mutta 
sitä vaikeutti leivässä runsaasti esiintyvä hiekka ja pienet kivet. 
Vankilaleipään käytetty vilja lienee kerätty jostain varastojen 
lattioilta tai oli muuten huonosti puhdistettua ja toisinaan tuntui 
kuin olisi syönyt tahkonkiveä. Hampaiden purupinta kului 
varsin nopeasti, jos söi leipänsä sellaisenaan, vesivellinä syötynä 
siitä taas oli edellä mainitsemani haitat. 

Näihin aikoihin, vuoden 1945 lopulla, alkoi esiintyä merkkejä 
juutalaisvainojen alkamisesta Neuvostoliitossa. Venäläisten van- 
kien, varsinkin entisten puna-armeijalaisten keskuudessa ha- 
vaitsi selvästi juutalaisvastaisen mielipiteen. He väittivät ylei- 
sesti juutalaisten välttäneen kaikin keinoin asepalvelua ja käyt- 
täneen sodanaikaisia olosuhteita hämäriin liiketoimiinsa ja kei- 
notteluun sotilaille tarkoitetuilla tarvikkeilla. Kerrottiin, että 
laaja Vojentorg (armeijan kaupallinen järjestö, joka suoritti 

armeijan hankintoja ja hoiti armeijan kanttiinikaupan) oli valta- 
osaltaan juutalaisten miehittämä ja että he aivan yleisesti oli- 
vat pitäneet tätä kaupallista järjestöä omana geschäftinään. 
Lienee tässä syytteessä ollut paljon perääkin, sillä myöhemmin 
tutustuin pariin kolmeen tällaiseen entiseen vkommersanttiin», 
jotka peittelemättä kertoivat eläneensä kulta-aikaa sotavuosina. 

Juutalaisten pidätettyjen lukumäärä lisääntyi vuoden 1945 
lopulla aivan silminnähtävästi. Butyrkan vankilassakin heitä 
oli tuhansia, kaikista mahdollisista ammateista, ja jos kysyi 
syytä pidätykseen, vastasivat eräät joutuneensa epäillyiksi sio- 
nismista, toiset taas 58 8:n 10 kohdan perusteella, joka merkitsi 
vastavallankumouksellista propagandaa — varomatonta sanaa. 
Myös keinottelusta, taloudellisesta vastavallankumouksesta 
pidätettyjä oli runsaasti. Monia oli pidätetty siksi, että olivat 
säilyttäneet suurempia rahamääriä kotonaan viemättä niitä 
pankkiin. Niinpä eräs mies kertoi keinotelleensa kaniinin- 
nahoilla ja keränneensä kokonaisen suuren säkillisen rupla- 
valuuttaa sänkynsä alle kotonaan. Hän sai 10 vuotta »valuu- 
tan jäädyttämisestä», mutta vain 3 vuotta keinottelusta. 

Kaikesta päättäen oli kuitenkin kyseessä valtiojohtoinen 
mielipidemuokkaus juutalaista väestönosaa vastaan. Sen saat- 
toi päätellä niistä lukemattomista juutalaisia halventavista 
kaskuista, joita varsinkin entiset sotilaat osasivat kuin ulkoa- 
opitun läksyn. Eräs useasti kuulemani oli seuraava: 

Juutalainen sotamies kävelee kivääri olallaan rintaman selus- 
tassa, tapaa maalaisukon ja kysäisee: » Varmaankin tiedätte, 
missäpäin rintama on?» 

yTuollahan se tuntuu rätisevän», vastaa ukko ja viittaa kädel- 
lään länteen päin. 

»BolSoi spaziba, suur kiitos, hyvä mies», sanoo juutalainen 
ja lähtee juoksemaan minkä jalat kannattavat — itää kohden. 

Aikaisempina vuosina, internationalismin aikoina, ei juutalais- 
vastaista kaskua tai lausuntoa olisi päästänyt suustaan yksikään 
hengestään välittävä kansalainen Neuvostoliitossa. Olivathan 
monet, ehdottomasti useimmat, kommunismin ja Venäjän val- 

lankumouksen toimeenpanijat ja keulakuvat kuten Karl Marx, 
Trotski, Zinovjev, Kamenjev, Buharin, Litvinov, JeSov, Jagoda, 
Karl Liebknecht, Rosa Luxemburg, Stern, Kaganovit$ ja luke- 
mattomat muut nimekkäät kommunistit olleet syntyperältään 
juutalaisia. 

Neuvostovaltiota luotaessa olivat juutalaiset hyvin pitäneet 
puolensa ja sijoittautuneet mitä tärkeimmille paikoille. Heidän 
hallussaan oli sellainen tärkeä virasto kuin MVD (aikaisem- 
milta nimiltään Töeka, MGUP, NKVD jne.), jolla oli käytän- 
nöllisesti katsoen kaikki valta Neuvostoliitossa, NL:n ulkomaan- 
edustus ja ulkomaankauppa, kansanterveysministeriö, propa- 
ganda ja lehdistö, kaupalliset järjestöt, ideologiset kysymyk- 
set ja monia muita aloja. Olen monen venäläisen kuullut väit- 
tävän, että Neuvostoliittoa ei olisi koskaan syntynytkään ilman 
juutalaisten tarmokasta ja ovelaa toimintaa. Mutta nyt oli 
juutalaisten »rauhoitusaika» ohi Neuvostoliitossa, sen huomasi 
tavallisen kansanmiehenkin puheista. 

Natsien raakalaisteot Saksan juutalaisväestöä vastaan olivat 
olleet vuosikausia neuvostopropagandan valtteina. Nyt oli 
juutalaiskysymyksen myrskykeskus siirtynyt itään. Venäläiset 
valittivat aivan samoin kuin saksalaiset aikoinaan, että juuta- 
laiset syövät leivän heidän suustaan. Missään ei näe juutalaista 
tavallisena työmiehenä, kaikki he olivat natSalnikkoja, päällys- 
miehiä, jotka heti virkaansa päästyään järjestivät kaikenlaisia 
etuja heimoveljilleen, venäläisten kustannuksella. Myöhemmin 
tulin itsekin käytännössä huomaamaan, että aihetta näihin 
valituksiin olikin. Missään en nähnyt juutalaista lapionvarressa, 
lastaustöissä tai muissa karkeissa ja voimaa vaativissa tehtä- 
vissä. Nokkeluudellaan ja joustavuudellaan juutalainen väestö 
kaikkialla, niin vankileireillä kuin vapaudessakin, eli keskitason 
venäläistä paremmin. Totta oli myös heidän heimorakkautensa 
ja keskinäinen avuliaisuutensa. Maassa, jossa »kukaan ei auta 
ketääm, he muodostivat siinä suhteessa selvästi muista kansal- 
lisuuksista eroavan väestöryhmän. 

Puhdistettuaan yläportaistaan melkein kaikki juutalaista 


102 


syntyperää olevat (lukuun ottamatta KaganovitSia, joka 
vasta kesällä 1957 erotettiin puolueen keskuskomiteasta) näytti 
Neuvostovalta siirtyneen tsaarivallanaikuisiin juutalaisvainojen 
perinteisiin. Harvoin kuuli venäläisten käyttävän juutalaisista 
korrektia nimitystä, useimmiten heitä nimitettiin sanalla 
»zhid», jutku. Tämä haukkumasana, joka muutamia vuosia sitten 
olisi aiheuttanut ankaran rangaistuksen, oli jo niin yleinen, 
etteivät juutalaisetkaan siitä enää näyttäneet loukkaantuvan. 

Myöhemmin, v. 1952, kun Kremlin parhaat juutalaiset lää+ 
kärit leimattiin sionistisiksi myrkynsekoittajiksi, imperialistien 
kätyreiksi ja kansanvihollisiksi, alkoivat suurisuuntaiset juuta- 
laisten vangitsemiset ja karkotukset. Niiden uhrit arvioitiin 
kuusinumeroisilla luvuilla. Luonnollisestikaan suurin osa heistä 
ei ollut millään tavoin syyllistynyt vastavallankumouksellisiin 
puuhiin tai mielipiteisiin. Syntyperä riitti syyksi. 

Samoin silloin, kun marsalkka Tito sanoutuiirti K missa 
selitettiin asia neuvostolehdistössä sillä, että Tito oli juutalai- 
nen. Tavanomainen nimitys hänestä olikin »Juudas-Tito», ja 
hänessä personoitui kaikki paha, mitä maa päällään kantaa. 
Ehkäpä enemmänkin, sillä neuvostopropaganda näytti lopulta 
kärsivän puutetta tarpeeksi loukkaavista epiteeteistä ja palasi 
yhä uudelleen Juudas-tarinaan. — Samoin panimme merkille, 
että milloin neuvostolehdistö selosti jotain rikosjuttua, mikä 
yleensä oli varsin harvinaista, sen syylliset olivat poikkeuksetta 
juutalaisia. Näin luotiin propagandamyytti, että ainoastaan 
juutalainen kansanosa syyllistyi rikoksiin; venäläisten rikoksista 
sen sijaan vaiettiin. 

Kuulin useasti kerrottavan tapahtumaa, jonka todenperäi- 
syyttä en kuitenkaan voinut kontrolloida. Kerrottiin, että 
Israelin valtion tultua muodostetuksi sen ensimmäinen lähet- 
tiläs Moskovassa oli ollut joku naishenkilö (ehkä Golda Meir?). 
Hän oli järjestänyt venäläisten viranomaisten luvalla suuren 
jumalanpalveluksen Moskovan synagoogaan, joka oli täyttynyt 
juutalaisesta yleisöstä ääriään myöten. Lähettiläs oli puhunut 
kansalle ja selittänyt nyttemmin olevan mahdollista, diplomaat- 

tisten suhteiden järjestyttyä, matkustaa juutalaisten luvattuun 
maahan Israeliin. Tarvitsi vain kerätä matkaan halukkaiden 
nimet listalle ja jättää se hänelle, niin hän huolehtisi sen sitten 
edelleen Neuvostoliiton ulkoasiainministeriöön ja asia järjes- 
tyisi näin yksinkertaisesti. Mieliala oli ollut varsin korkealla ja 
muutamassa päivässä oli matkaan halukkaiden nimiä kertynyt 
n. 25 000. Israelin lähettiläs oli toimittanut tämän luettelon 
ulkoministeriölle, : sieltä se oli mennyt sisäasiainministeriölle, 
MVD:lle ja tuloksena oli, että nämä tuhannet maastalähtöä 
anoneet oli vangittu muutamassa päivässä ja rangaistiin sen 
jälkeen epälojaalista pyrkimyksestään lähteä neuvostoisän- 
maastaan. Niiden lisäksi karkotettiin samassa yhteydessä Mos- 
kovasta etäisempiin seutuihin n. 60 ooo juutalaista samalla kertaa. 

Uus-venäläinen chauvinismi ei siis tullut toimeen ilman juu- 
talaisvainoja, kuten se ei tullut toimeen ilman monia muita- 
kaan menneen ajan ilmiöitä. Mutta kun ottaa huomioon sen 
ratkaisevan panoksen, mikä juutalaisilla oli yleensä v. 1917 
vallankumouksessa ja uuden yhteiskuntamuodon rakentamisessa, 
vaikuttavat juutalaisvainot erikoisen kiittämättömiltä nykyis- 
ten vallanpitäjien taholta. 

Jo Moskovan tutkintovankiloissa aloin saada käsityksen 
rikollisuuden laajuudesta Neuvostoliitossa. Erikoisesti nuoriso- 
rikollisuuden laajuus oli hämmästyttävä, ja siihen lienee pää- 
asiallisimpana syynä materialistinen kasvatussysteemi ja toi- 
saalta taas miljoonien kotien hajoaminen ja lasten joutuminen 
tuuliajolle ilman vanhempien tai minkäänlaisten lastensuojelu- 
järjestöjen turvaa. 

Kaikkialla muualla maailmassa poliittisista syistä pidätetyt 
säilytetään vankiloissa erillään rikosvangeista, mutta tässäkin 
suhteessa oli Neuvostoliitossa aikaansaatu »reformi». Poliittista 
vankia käsiteltiin paljon huonommin kuin rikosvankia, jonka 
valituksiin vankilaviranomaiset useimmiten vastasivat ja myön- 
sivät lievennyksiä, milloin muonituksen, milloin sairaanhoidon 
suhteen. Poliittisen vangin sen sijaan oli turhaa valittaa tai 
anoa mitään. 

Sen sijaan oli havaittavissa yhteisymmärrystä rikosvankien 
ja vartijain välillä jo tutkintovankiloissakin, puhumattakaan 
pakkotyöleireistä ja vankikuljetuksista. Milloin sellin miesmää- 
rästä huomattava osa oli rikosvankeja, ryöstivät nämä poliitti- 
silta ja varsinkin ulkomaalaisilta vangeilta näiden vaatekappa- 
leita ja jalkineita vartijain puuttumatta asiaan. Useita kertoja 
huomasin ryöstäjien luovuttavan saaliinsa vartijalle, joka myö- 
hemmin toi siitä palkkioksi elintarpeita ja tupakkaa. — Myö- 
hemmin pakkotyöleireillä tätä systeemiä ei enää yritettykään 
pitää salassa, kuten Moskovan vankiloissa. 

Kerran sai kaksi ryöstäjää sellissämme pikaisen rangaistuk- 
sen teostaan. Kolme nuorta rikosvankia ryösti eräältä venäläi- 
seltä, vastikään vankilaan tuodulta maalaismieheltä tämän 
eväät, joissa oli toista kiloa painava kimpale silavaa ja ehkä 
puolisen kiloa voita. Ryöstön uhriksi joutunut ukko jyskytti 
lujasti sellin ovea saadakseen menettämänsä eväät takaisin 
vartijan avulla, mutta turhaan. Ryöstäjät istuivat jalat ristissä 
laverilla ja ahmivat ryöstösaaliinsa kiireesti ajattelematta ras- 
vansyönnin vaarallisuutta monikuukautisen rasvattoman muo- 
nan jälkeen. Jo iltayöstä alkoivat heissä myrkytyksen oireet 
ja kun vartijat avasivat sellin oven aamuteen jakelun aikaan, 
oli kaksi huligaaneista jo kuollut ja kolmas kannettiin tajutto- 
mana vankilan sairaalaan. 

Maalaismies teki monia ristinmerkkejä ja hoki: jei bohu, jei 
bohu, kosto on Jumalan kädessä, ja paljon muuta pahaa olivat 
miekkoset varmaankin tehneet eläissään ... 


OSO:n tuomio 


Joulukuun 7. p:nä 1945 vietiin minut vankilan kansliaan ja 
nyt sain kuulla, minkä tuomion OSO, GPU:n tuomioistuin, oli 
antanut minulle vastakkaisesta maailmankatsomuksestani. Eräs 
GPU:n kapteeni, ulkonäöstään päätellen juutalainen, ilmoitti 

minun saaneen viiden vuoden pakkotyötuomion sekä kehotti 
minua allekirjoittamaan sitä koskevan kaavakkeen. Samalla 
kerralla kansliaan tuotu Frantisek Urban, joka osasi melko 
hyvin venäjää, käänsi kaavakkeen sisällön minulle. Tuomion 
perusteeksi oli merkitty 58 $, kohta 4, so. vastavallankumouk- 
sellinen toiminta ulkomailla. 

Kieltäydyin allekirjoittamasta ja hyväksymästä tuomiota, 
joka oli langetettu minua kuulematta ja Neuvostoliiton lakien 
mukaan, vaikka en ulkomaalaisena ollut niiden alainen. Kun 
kapteeni oli pariin kolmeen kertaan turhaan kehottanut minua 
allekirjoittamaan kaavakkeen, merkitsi hän itse sen kul- 
maan, että tuomio oli asianomaiselle luettu ja niin oli asiani 
valmis. 

Urban sai myös vain viiden vuoden tuomion »luvattomasta» 
rajanylityksestään ja oli siitä ihmeissään, koska myös hänet, 
kuten minutkin, oli luvattu palauttaa kotimaahansa kuuluste- 
lujen päätyttyä ja olihan tämän lupauksen antanut niin korkea 
virkamies kuin kuulusteluosaston päällikkö. Urban lienee todella 
uskonut tähän lupaukseen ja heräsi vasta nyt ymmärtämään 
uuden luokkamoraalin tarkoituksenmukaisuuden. 

Tultuamme takaisin selliimme saimme nähdä vankitoveriemme 
vilpittömästi ihmettelevän tuomiomme pienuutta. Viisi vuot- 
tahan on OSO:n tuomioissa harvinaisuus eikä sitä varsinaisesti 
tuomioksi vielä luettukaan. Paremmin se oli vain varoitus, 
ennakolta ehkäisevä toimenpide: »profilaktika», kuten sen venä- 
läiset tulkitsivat. Kymmenen vuoden tuomio, tai siitä ylöspäin, 
kuului ilman muuta asiaan, jos kyseessä oli 58 &. Ystävämme 
onnittelivat meitä, jotkut melko peittelemättä vihjailivat mei- 
dän »myyneen ystäviämme» ja siksi saaneen huojennusta tuo- 
miossa. Joka tapauksessa jäimme harvinaisuuksiksi tuomion 
pienuuden vuoksi. Sellimme parinsadan miehen joukossa oli 
vain pari muuta, jotka olivat päässeet yhtä vähällä. 

Saatuani tuomioni tunsin joka tapauksessa jonkinlaista hel- 
potusta. Tiesin, mitä oli edessäni ja otaksuin olevani rangais- 
tukseni kärsittyäni vapaa mies. Niihin aikoihin en vielä tunte- 

nut tarpeeksi neuvosto-oloja ja uskoin viiden vuoden olevan 
yhtä kuin viisi vuotta. 

Vankileireille lähetettävien miesten kesken käytiin vilkasta 
vaihtokauppaa jokaisen koettaessa saada itselleen sellaisia 
varusteita, joita talvisaikaan vankikuljetuksella, ns. »etapilla», 
tarvitsisi. Venäläis-kansalliset toppahousut ja -takit olivat ky- 
syttyä tavaraa, samoin huopasaappaat. Näitä varusteita oli 
parhaiten saatavissa venäläisiltä sotilailta, joilla oli näitä vaate- 
kertoja useampiakin mukanaan, samoin juutalaisilla, jotka 
hyvin informoituina liikemiehinä ymmärsivät ottaa mukaansa 
vangiksi joutuessaan Let sellaista tavaraa, jolla oli suuri 
vaihtoarvo. 

Näissä vaihtokaupoissa saattoi sata ruplaa maksavista toppa- 
takista ja -housuista saada ensiluokkaisen eurooppalaisen puvun, 
joka Moskovan mustassa pörssissä: tuotti 15 000 ruplaa. Pari 
miesten kenkiä arvioitiin samassa pörssissä 3000—5000 ruplaan, 
mutta etapille lähtijä sai olla tyytyväinen, jos onnistui vaihta- 
maan hyvät kenkänsä käytettyihin huopasaappaisiin. Välirahana 
näissä kaupoissa KAIKIN sokeri- ja leipäannoksia sekä ma- 
horkkaa. 

Onnistuin mielestäni oikein hyvin, kun aloin vaihtaa euroop- 
palaisia asusteitani olosuhteiden ja ympäristön vaatimiin veti- 
miin. Puvustani sain eräältä sotilaalta aivan uudet toppatakin 
ja housut sekä joukon alusvaatteita ja sukkia, kaikki sotilas- 
tavaraa. Hattuni vaihdoin uuteen sotilasmalliseen talvilakkiin. 
Neuvottelut kenkieni vaihtamisesta sotilassaappaisiin olivat 
parhaillaan käynnissä, kun sain määräyksen kiireesti kerätä 
tavarani ja lähteä matkalle. Näin jouduin tavallisissa puoli- 
kengissä lähtemään etapille. Eräs venäläinen majuri Z. samoin 
kuin monet muutkin olivat vakavasti varoittaneet minua läh- 
temästä etapille hyvässä nahkamanttelissani. Ensiksikin saat- 
taisin menettää henkeni, jos joku vartija sattuisi mielty- 
mään siihen. Olihan pikkujuttu ampua junassa yksi vangeista 
ja sosialisoida hänelle kuuluva omaisuus. Sellaista oli kertoman 
mukaan useasti tapahtunut. Toisekseen oli nahkamanttelini 


107 


kylmä pakkasella ja niinpä lähtökiireessä vaihdoin sen majuri 
Z:n kamelinvillaiseen upseerimantteliin, tosin hiukan kulunee- 
seen, mutta kuitenkin lämpimämpään kuin omani. , 

Ulkoasultani olin muuttunut parissa päivässä perusteellisesti. 
Olin puna-armeijan varusteissa alusvaatteitani myöten, koko- 
naisuuden rikkoivat enää eurooppalaiset puolikenkäni. Totesin 
vaatteeni erittäin lämpöisiksi ja mainioiksi siinäkin suhteessa, 
että niihin pukeutunut mies ei tarvinnut maatessaan patjaa, 
hänhän oli sananmukaisesti patjaansa pukeutunut. Kamelin- 
villainen manttelini sopi kuin minulle tehtynä ja uusi sotilas- 
lakki antoi sen käsityksen, että olin joku puna-armeijan hairah- 
tunut jäsen. 

Pari viikkoa aikaisemmin olimme ystäväni Willy Scheidtin 
kanssa vannoneet, ettemme protestimielessä anna ajaa par- 
taamme puoleen vuoteen. Parin sentin pituinen täysparta lisäsi 
ulkoasuni venäläisvaikutelmaa ja etapille lähtiessäni olin ulko- 
muodoltani niin naamioitunut, etteivät entiset ystäväni. minua 
olisi tunteneet muusta kuin äänestä. | 


Lähtö Berijan tarhoille 


Samanaikaisesti kanssani joutui lähtemään etapille joukko 
muitakin miehiä sellistämme, mm. ruhtinas Obolenski ja kap- 
teeni Urban. Vankiautoilla meidät kuljetettiin Kasanin rautatie- 
asemalle, jossa oli, kuten kaikilla suuremmilla asemilla, erikoi- 
nen lastauslaituri vankikuljetuksia varten. Tullessamme ase- 
malle oli se kuitenkin varattuna toista kuljetusryhmää lastat- 
taessa junaan ja meille varatut vaunut seisoivat ratapihan toi- 
sella puolella. Junien tullessa ja lähtiessä asemalta komennet- 
tiin kuljetusryhmämme, n. 40 miestä, polvistumaan lumiseen 
maahan, kunnes juna oli sivuuttanut meidät. Ylittäessämme 
ratapihan saimme näin polvistua monia kertoja likaiseen maa- 
han, joka oli uskomattoman täynnä tyhjiä, sotilasjunista 

heiteltyjä säilykepurkkeja. Ne olivat kaikki amerikkalaista 
alkuperää ja hämmästyttivät meitä paljoudellaan. Yksistään 
Kasanin ratapihalla oli niitä epäilemättä miljoonia. 

Kylmän ja heikkouden vuoksi oli varsinkin vanhempien 
miesten vaikeaa nopeasti laskeutua polvilleen ja nousta ylös 
jälleen. Meitä seuranneet parikymmentä GPU:n sotilasta antoi 
kiväärinperillään vauhtia liikkeisiimme lyöden säälimättä van- 
hempiakin miehiä ja useita ryhmäämme kuuluvia invalideja, 
ellei komentoja silmänräpäyksessä ymmärretty tai noudatettu. 

Vanhanaikainen, punaiseksi maalattu härkävaunu oli varattu 
käyttöömme. Siihen kiipeäminen ilman minkäänlaisia portaita 
oli kylmän kangistamille vanhuksille mahdotonta ja nuorempien 
oli nostettava heidät vaunuun. Tämä tapahtui aivan paniikin 
vallitessa, sillä vartiosotilaamme tyrkkivät ja räyhäsivät ympä- 
rillämme ja uhkasivat päästää susikoirat kimppuumme, ellei 
vaunuun nousu tapahtunut heidän vaatimallaan nopeudella. 

Lopulta olimme kuitenkin kaikki vaunussa, jossa jo oli muu- 
tamia miehiä ennestäänkin, mm. eräs Kirgisiasta tuotu sak- 
salaissyntyinen Weber-niminen talonpoika. Hänellä oli yllään 
maahan saakka ulottuva kirgiisien väljä lampaannahkaturkki 
ja sen alla vielä tavanmukaiset toppavaatteet. Pyysin häntä 
lainaamaan turkkinsa Obolenskille, joka oli heikommin puettu 
ja kohmettunut kylmästä melkein liikuntakyvyttömäksi. Kää- 
rimme vanhuksen tilavaan turkkiin, josta riitti vielä lievettä 
meidänkin allemme. — Vaunussa ei ollut kamiinaa ja sen lattia 
oli paksun lian ja jään peitossa. 

Tarinoidessamme Weberin kanssa sain kuulla jälleen pienen 
kuvauksen neuvostoelämästä. 

Weber oli syntynyt Kirgisiassa, jonne hänen vanhempansa 
olivat muuttaneet kymmeniä vuosia sitten maanviljelijöiksi. 
Vanhemmiltaan hän oli oppinut syvästi kunnioittamaan uskontoa 
ja hänen tupansa pöydällä oli aina ollut Uusi Testamentti ja 
Katekismus. Kirkot hänen asumaseuduillaan oli tietysti suljettu 
jo heti vallankumouksen jälkeen, mutta hän oli säilyttänyt 
uskonnollisen mielensä, uurastanut pellollaan ja elellyt maail- 

man menoon tai politiikkaan sekaantumatta. Mutta kerran oli 
hänen mökkiinsä yöpynyt pari GPU:n virkailijaa, joista toinen 
oli saksan kieltä taitava juutalainen. Tämä oli katsellut esillä 
olevia hartauskirjoja jonkin aikaa, kysynyt sitten, uskoiko 
Weber niihin ja noudattiko hän Katekismuksen käskyjä. Weber 
oli vastannut olevansa kristitty ja pyrkivänsä elämässään nou- 
dattamaan niin Katekismusta kuin Uuden Testamentinkin 
ohjeita. Keskustelun päätteeksi kysyi GPU:n mies: 

»Noudatatteko kymmentä käskyä kirjaimellisesti?» 

»Niin tarkkaan kuin voin», vastasi Weber. 

»Selvä om, sanoi GPU:n mies, »täällä sanotaan: Älä tapa. 
Jos Teidät otetaan sotaväkeen ja saatte kiväärin käteenne, 
tulette uskonne takia aina ampumaan ohi. Sehän on selvää 
sabotaasia.» 

Weber oli luullut tämän olleen vain joutavaa juttua, mutta 
kahden päivän kuluttua oli hänet noudettu kotoaan ja kulje- 
teltu eri vankiloissa ja vankileireillä jo 8 vuotta. Varsinaista 
tuomiota hänelle ei vielä ollut annettu. Mitään yhteyttä hän 
ei ollut saanut koko aikana perheeseensä, mutta arveli 
myös perheensä tulleen karkotetuksi kotipaikaltaan jonnekin 
muualle. 

Härkävaunumme liitettiin valmisteilla olevaan vankijunaan 
ja pian olimme matkalla tuntemattomaan päämäärään. Pää- 
tellen siitä, että junamme lähti Kasanin rautatieasemalta, arvel- 
tiin matkan suuntautuvan Etelä- tai Kaakkois-Venäjälle. Matka- 
eväiksi olimme saaneet puoli kiloa vankilalimppua, kaksi palaa 
sokeria ja n. 50 g suolaista kalaa. 

Oltuamme kaksi vuorokautta matkalla pysähtyi junamme ja 
kun vaunumme ovi aukaistiin uuden leipäannoksen jakelua 
varten, näimme rautatieaseman nimikilven edessämme: Potjma. 
Aseman välittömässä läheisyydessä oli myös vankileiri n:o 241, 
Temnikovskin leiri. Olimme tulleet n. 800 km Moskovasta kaak- 
koon, Mordvan autonomiseen tasavaltaan, suomensukuisten 
mordvalaisten maahan. Saimme jo komennon laskeutua vau- 
nusta, mutta sitä seurasi uusi määräys. Saisimme jäädä vielä 

vaunuumme sunnuntain yli, koska olimme saapuneet lauantai- 
iltapäivällä ja kanslia-aika leirissä oli jo päättynyt. Vasta maa- 
nantaina pääsisimme tutustumaan omakohtaisesti nk. vTyö- ja 
ojennusleirienm ihanuuteen, josta olimme kuulleet varsin vas- 
takkaisia tietoja. 

Aikaisemmin leireillä olleilta vangeilta olimme kuulleet ras- 
kaista työnormeista ja huonosta muonituksesta, mutta kui- 
tenkin jonkinlaisesta liikkumavapaudesta leirialueen puitteissa. 
Eräät varsinkin kaivosleireillä olleet sen sijaan kertoivat riittä- 
västä muonasta, raha-ansioista ja mahdollisuudesta ostaa lisä- 
muonaa ansioillaan. Joillakin leireiltä tulleilla olin nähnyt hyvät 
huopasaappaat ja lämpöiset toppapuvut, samoin olivat kaivos- 
leireiltä tulleet olleet melko hyvinruokitun näköisiä. Ilmeisesti 
oli olemassa erilaisia pakkotyöleirejä. 

Vaunussamme olevat vanhemmat vangit tunsivat Temni- 
kovskin leirin huonomaineisena nälkäleirinä. Selvisi myös syy, 
miksi näin oli. GPU:n pakkotyöleirit olivat kaikki erillisiä 
taloudellisia yksikköjä: jos siinä tehty työ oli tuottavaa, muo- 
nitettiin vankejakin paremmin. Jos taas työ oli vähemmän 
tuottavaa tai tappiollista, oli leiriin joutuneita odottamassa 
nälkäkuolema. 

Temnikovskin leirissä oli kaikkiaan 25 alaosastoa, nk. punktia. 
Punktien miesvahvuus vaihteli 2000 —8000 vankiin ja vankien 
kokonaismäärän näissä punkteissa arveltiin olevan n. 80 000. 
Sen huonoon talouteen vaikutti ennen kaikkea se, että tähän 
leiriin oli koottu tuhansittain invalideja, vanhuksia ym. työ- 
kyvyttömiä tai heikosti työkykyisiä vankeja, joita ei kannatta- 
nut siirtää etäämmällä sijaitseviin leireihin. Vankiaines oli myös 
sellaista, joka ei olisi hengissä selviytynytkään viikkoja kestä- 
neistä kuljetuksista Siperiaan tai Keski-Aasiaan. 

Maanantain tultua härkävaunumme ovi avattiin ja saimme 
kiivetä alas ratapihalle. Vaivalloista oli alastulomme, jääkyl- 
mässä vaunussa, 25 asteen pakkasessa olivat nuoremmatkin 
meistä kohmettuneet pahanlaisesti. Saimme järjestyä kolmi- 
jonoon, jolloin heikoimmat miehet sijoitettiin keskimmäiseen 

jonoon ja käsipuolesta toisiamme tukien lähdimme hoippuen 
laahustamaan leirin portista sisään. 

Portti oli aivan tarpeettoman korkea ja pramea. Siinä oli 
punaista tähteä, sirppiä ja vasaraa ja punaista väriä aivan 
tarpeeksi jonkin festivaalin riemuportiksi. Porttiaukon yläpuo- 
lelle oli koristeellisin kirjaimin maalattu sanat: Temnikovski 
Lager, MVD. Heti portin sisäpuolella oli vartiotupa ja sen 
sivuitse kaiteella eristettyä käytävää myöten saimme marssia 
yksi kerrallaan ja vastata henkilötietojamme koskeviin kysy- 
myksiin. 

Ensimmäiseksi palvelusnumeroksi osoittautui sauna, mikäli 
tätä puhtaantuntuista sanaa voi käyttää siitä kylmästä ja kur- 
jasta vankipesulasta, mihin meidät vietiin. Sen jälkeen saimme 
kuumaa vettä ja iltapäivän vapaata toipuaksemme matkamme 
kohmetuksesta. | 

En malttanut kauankaan loikoilla saunan pukeutumishuo- 
neessa, johon ryhmämme toistaiseksi oli sijoitettu, vaan lähdin 
tutustumaan uuteen ympäristööni. Piikkilanka-aitojen ja paalu- 
aitauksen piirittämä leirialue käsitti parikymmentä rakennusta, 
osa niistä oli uudempaa tekoa, toiset taas luhistumaisillaan olevia 
olkikattoisia parakkeja. Noin puolet kaikista asuinrakennuk- 
sista oli maahan kaivettuja pitkiä hautoja, joiden yläpuolelle 
oli rakennettu olkikatto. Katon reunat ulottuivat maahan asti, 
koska seiniä ei ollut. 

Puurakennusten seiniin oli kiinnitetty suurikokoisia iskulau- 
seita, vloosungeja». Niiden tekstit olivat lainauksia kommunisti- 
puolueen keskuskomitean vapunpäivätervehdyksen lauseista, 
suunnilleen seuraavanlaisia: 

»Eläköön toukokuun 1 päivä, kaikkien maailman työtäteke- 
vien suuri juhlapäivä!» 

»Kauan eläköön kansojen isä ja opettaja, suuri johtaja ja 
sotapäällikkö Josif Vissarionovits Stalin!» 

»Ahkeralla sosialistisella työllä saavutat paikkasi sosialisti- 
sessä yhteiskunnassa.» 

»Eläköön lokakuun vallankumous!» 

»Neuvostoyhteiskunta palkitsee työsi!» jne., jne. 

Ja tuntuihan se palkitsevankin. Kun kyselin vankien kuu- 
kausiansiota, sanottiin sen olevan 5 ruplaa kuukaudessa taval- 
lisesta 100 % normintäyttämisestä. Nämä viisi ruplaa olivat 
sodanjälkeistä inflaatiorahaa. Sillä sai, mikäli onnistui saamaan, 
seuraavia hyödykkeitä: 

80 grammaa limppua (kilohinta n. 60 ruplaa) tai 

1 juomalasillisen huonoa mahorkkaa (kessua) tai 
1 vanhan sanomalehden, Pravdan tai Istvestijan, savuke- 
paperiksi 

Minkäänlaista pääomanmuodostusta ei siis näissä oloissa voi- 
nut syntyä. Karl Marx saattoi levätä rauhassa. 

Paitsi rakennusten seiniin punaiselle vaatteelle maalattuja 
propagandalauseita, oli leirissä aivopesua varten propaganda- 
juntta eli »valistusbrigaadi». Sen johdossa oli joku GPU:n vir- 
kailija ja työntekijöinä muutamia rikosvankeja. Heillä oli maa- 
lausverstaansa, josta kaikkialla näkyvät loosungit olivat läh- 
töisin, ja samainen valistusosasto järjesti toisinaan myös eri- 
laisia »kulttuuritilaisuuksian. Koko touhu oli kuitenkin 100- 
prosenttisesti hyödytöntä. Jos jossain vangissa tänne tuotaessa 
oli punaisia mielipiteitä, lähti niistä väri muutamissa päivissä. 
Iskulauseisiin suhtautuivat vangit täysin kielteisesti ja tekivät 
niistä tuhansia, aivan päinvastaista tarkoittavia variantteja. 

Näihin kaikkialla näkyviin iskulauseisiin ei punaista kangasta 
liene riittänyt kylliksi ja osa niistä oli maalattu suurille, höylä- 
tystä laudasta tehdyille levyille. Ihmettelin aluksi niiden terra- 
kottaan vivahtavaa punaväriä, kunnes näin miten väriä val- 
mistettiin. Pari vankia hienonsi suurissa huhmareissa tiilikiviä 
hienoksi jauheeksi, josta maaliöljyyn sekoittamalla saatiin 
punaväriä. — Tämä maalinvalmistustapa osoittautui sittem- 
min varsin yleiseksi Neuvostoliitossa aina Siperiaa myöten, sillä 
punamultateollisuus ei nähtävästi kyennyt tyydyttämään suurta 
kysyntää. 

Tutustuttuani leirialueeseen ja joihinkin sen vanhoista asuk- 
kaista päätin myydä minulle tarpeettomat, vaihtokaupoissa 

Moskovassa »välirahana» saamani kesähousut. Olin löytänyt 
leiristä kioskin, jossa myytiin homehtunutta, hallanpane- 
maa mahorkkaa ja sanomalehtiä 5 ruplaa kpl. Eräs miek- 
konen tarjoutui heti hankkimaan ostajan housuilleni. Tämä 
avulias nuorimies muistutti ulkonäöltään mustalaista, mutta 
yhtä hyvin hän saattoi olla Kaukasiankin poikia. Hän kehotti 
minua odottamaan hetken erään parakin ulkopuolella, koska 
parakki oli stahanovilaisten iskurityöläisten, erikoisen hyvien 
työmiesten asuinparakki, jonne muut vangit eivät saaneet 
mennä. Hetken kuluttua tuli mustapäinen nuorimies takaisin 
ja sanoi jo löytäneensä ostajan, mutta housuja piti ennen kau- 
pan päättämistä koettaa olisivatko ne kooltaan sopivat. Me- 
nimme yhdessä parakkiin, jossa oli meidän lisäksemme vain kaksi 
miestä. Toinen heistä sanoi ostavansa housuni ja pyysi saada 
nähdä ja koettaa niitä ylleen. 

Istuin erään laverin reunalle ja riisuin kenkäni ja toppahou- 
suni, joiden alla kesähousut olivat. Ostajaehdokas kokeili niitä 
ja hyvin näyttivät sopivankin. Sovimme hinnaksi 80 ruplaa, 
sain rahat ja vedin toppahousuni jälleen jalkaani. Kumarruin 
sen jälkeen ottamaan kengät lattialta, mutta niitäpä ei enää 
ollutkaan, — joku lavereiden alla ryöminyt varas oli sosialisoi- 
nut kenkäni. 

Tilanne oli hieman harmillinen. 80 ruplalla en saisi minkään- 
laisia jalkineita ja ilman kenkiä oli huonoa tulla toimeen keski- 
talven pakkasilla. Läsnäolevat miehet näyttelivät mainiosti 
hämmästystä ja osanottoa, mutta kengät olivat poissa ja tyh- 
mää olisi ollut jäädä odottelemaan niiden paluuta. Lähdin 
kävelemään sukkasillani saunan eteiseen muun ryhmämme 
luokse. 

Saunalle oli sillä välin saapunut muutamia leirin vanhoista 
asukkaista tutustumaan uusiin tulokkaisiin ja kuulemaan uutisia 
maailmalta. Siellä oli myös eräs Puolan juutalainen, entinen 
rehtori Hajimski. Hän nauroi minulle sattunutta epäonnea ja 
kertoi Venäjällä jokaiselle niin käyvän, venäläisillekin, ja ker- 
toi tositarinan suuresta neuvostorunoilijasta Majakovskista. 

Runoilija Majakovski oli ollut useita vuosia Yhdysvalloissa ja 
palasi takaisin Moskovaan. Tultuaan asemarakennuksesta ka- 
dulle huomasi hän monia komeita taloja rakennetun hänen 
poissaolonsa aikana ja huudahti ihastuksissaan: 

Ah, Moskova, en tunne sinua enää!» 

Ihailtuaan aikansa uusia rakennuksia kumartui hän ottaak- 
seen matkalaukkunsa käteensä, mutta se olikin sillä välin saa- 
nut jalat alleen. Silloin Majakovski lausui: 

»Vot, Moskova, olet edelleenkin sama Moskova.» 

Sitten lähti Hajimski etsimään minulle jalkineita ja tuli 
hetken kuluttua takaisin mukanaan pari pajunkuorista tehtyjä 
virsuja, samanlaisia, joita proomunvetäjät Ilja Rjepinin tunne- 
tussa maalauksessa »Burlakin — Volgan lautturit — käyttivät 
jalassaan. 

Kun Hajimski kuuli missä parakissa ja kenen kanssa olin 
ollut kaupoissa, sanoi hän minun osuneen leirin pahamaineisim- 
paan rikollispesään, parakkiin, jossa oli ainoastaan bandiitteja, 
rikosvankeja. Ellei brigaadi olisi juuri silloin ollut työssä, olisin 
tullut sieltä ulos alastomaksi riisuttuna. Mustapäinen mies oli 
todellakin mustalainen, yksi leirin tunnetuimmista lurjuksista. 
Kenkävarkauteni oli järjestetty ja suunniteltu jo silloin kun 
jouduin odottelemaan »iskuribrigaadin» parakin ulkopuolella. 
Koetin olla harmittelematta kenkieni menetystä ja myöhemmin 
sain tilaisuuden tasoittaa tilini mustalaisenkin kanssa. 

Hajimski tuntui mukavalta mieheltä ja sanoi ottavansa 
minut ja Urbanin omaan työryhmäänsä, brigaadiinsa, jossa hän 
voisi järjestää meille kevyttä työtä. Tämä edellytti tietysti 
hyvitystä, kompensaatiota, jossain muodossa, joko rahana tai 
vaatetavarana. Vaatetavaraa meillä kummallakin oli yli oman 
tarpeen tehtyämme onnistuneet vaihtokaupat eurooppalaisilla 
pukimillamme Moskovassa. 

Jo saman päivän iltana haki brigadiiri Hajimski Urbanin 
ja minut ryhmänsä parakkiin, jossa saimme haltuumme kum- 
pikin puolen metrin levyisen alan, tarkemmin sanoen kolmen 
laudan leveyden laverilta. Paikkamme sijaitsi tietysti aivan 

ovensuussa, koska olimme viimeksi tulleet ja parakkien perin- 
teiden mukaan kauemmin olleet siirtyivät sitä mukaa perem- 
mälle kun tilaa tuli. Parakki oli maahan kaivettu pitkä onkalo, 
joka oli peitetty olkikatolla. Sisällä oli pieni öljytuikku, joka 
hämärästi valaisi mustia, vettä tihkuvia multaseiniä. Kaksi 
pientä keskilattialla seisovaa kamiinaa antoi sen verran lämpöä, 
että lämpömittari olisi osoittanut ehkä 2—3 astetta Celsiusta. 

Tämä olisi siis vastainen asuntomme ja huomenna saisimme 
osallistua sosialistiseen aherrukseen. 

Brigaadin tultua iltahämärissä työstä saimme lähteä sen 
mukana leirin »ruokasaliin». Se oli vanha, ränsistynyt parakki, 
jonka kalustona oli pitkät pöydät ja penkit. Huoneen toisessa 
päässä oli kaksi luukkua, josta keitto, nk. balanda, jaettiin 
kivikupeissa vangeille. Puulusikan olimme saaneet Hajimskilta. 

Saatuamme keittomme aloimme Urbanin kanssa ihmetellä, 
mistä se oli valmistettu. Mitään aikaisemmin saamaamme 
balandaa se ei muistuttanut. Pöytätoverimme kertoivat sen 
olevan »krapivaa», nokkosta. Liemi oli aivan mustan vihreätä, 
siinä oli joukossa nokkosen lehtiä ja varsia sekä joitakin kalan- 
ruotoja. Kun muut vangit lusikoivat annoksensa sisäänsä, 
seurasimme mekin esimerkkiä ja söimme nokkoskeittoa, joka 
sen jälkeen pysyi uskollisesti ainoana ruokalajina Temnikovskin 
leirissä niiden 19. kuukauden ajan, mitkä siinä leirissä jouduin 
olemaan. 

Tarkastelimme myös brigaadimme vanhoja jäseniä. He olivat 
yleensä vanhempaa, hiljaista väkeä, enimmäkseen Puolasta, 
Ukrainasta tai Valko-Venäjältä. Monet lukivat ateriansa jäl- 
keen ruokarukouksia. Joukossa oli monia invalideja ja ikälop- 
puja vanhuksia. He kertoivat brigaadinsa tekevän kevyempiä 
töitä ja työnormien olevan helpompia täyttää kuin monissa 
muissa brigaadeissa. 

Iltapuhde ja makuullemeno parakissa oli mieleenpainuvan 
masentava. Vankien keskuudessa ei paljon keskusteltu eikä 
laskettu leikkiä. Miehet kallistuivat lavereilleen täysissä puki- 
missaan ja ottivat vielä ylleen mahdolliset päällystakkinsa tai 

risaisen makuuhuovan, kenellä sellainen sattui olemaan. Leirin 
puolesta ei mitään makuuvaatteita annettu. 

Öljytuikku valaisi keskilattiaa ja siinä istuvaa parakinvalvo- 
jaa, jonka tehtävänä oli pitää kamiinoissa tulta ja kantaa ämpä- 
rillä ulos vettä parakin lattialta. Multaseinistä tihkuva vesi 
kerääntyi lattialle suuriksi lammikoiksi ja olisi lopulta täyttä- 
nyt parakin, ellei sitä olisi jatkuvasti kannettu ämpärillä ulos. — 
Ystäväni Urban alkoi riiputtaa päätään tavalla, joka oli hänelle 
luonteenomaista ikävyyksien sattuessa. Ja viihtyisältähän tämä 
yhdistetty olo- ja makuuhuoneemme ei todella näyttänytkään. 

Aamulla klo 06.00 oli herätys, marssi ruokalaan saamaan 
päivittäinen 550 gramman leipäannos ja kuumaa vettä. Vanki- 
muonaan piti kuulua myös 7 g sokeria päivässä, mutta sen saanti 
oli täysin sattumanvaraista. Kun leiriin saatiin sokeria, jaettiin 
samalla myös rästit, saamatta jääneet annokset. Sokeri oli 
väriltään ruskeata kristallisokeria, jonkinlaista puolivalmistetta. 

Kello 07.00 kerääntyivät leirin kolmisentuhatta vankia lähelle 
porttia sijaitsevalle aukiolle. Leirin päällystö ja työnjohtajat 
suorittivat pitkäveteisesti tehtävien jaon, jota venäjäksi kutsut- 
tiin »rasvod». Satoi tai paistoi piti koko vankijoukon seistä 
melkein tunti paikallaan, kunnes kukin brigaadi oli määrätty 
sille tulevaan työkohteeseen. Vaikeammin sairaat voivat tänä 
aikana ilmoittautua sairastuvalla, jossa lääkärin vastaanotto 
alkoi jo klo 05.00. Lievempikin kuume tavallisesti oikeutti 
vapautukseen työstä, mutta muiden syiden vuoksi oli perin 
vaikeata saada vapautusta. 

Ja niin marssimme Urban ja minä Hajimskin ikämiesbrigaa- 
din riveissä työpaikallemme. Työhuone oli jokseenkin samanlai- 
nen maahan kaivettu parakki kuin asuinparakkimmekin. Ensi- 
näkemältä se muistutti hevostallia, joka oli jaettu pyöreillä 
puukaiteilla samankokoisiin pilttuisiin. Hajimskin brigaadin 
työssä tarvittiin vain yhtä raaka-ainetta — pajunkuorta. Siitä 
punottiin erivahvuista köyttä, tehtiin pajunkuorivirsuja, nk. 
lapteja, kynnysmattoja ja ostoslaukkuja. Jo aamuhämärissä 
toivat häränajajat metsästä kaadettuja nuoria pajuja työparak- 

kimme lähelle. Brigadiiri jakoi kullekin miehistämme 2—3 
pajunrunkoa, joista saimme irroittaa kuoren ja leikata sen n. 3 
sentin levyisiin, kolmisen metriä pitkiin suikaleihin. Runkoja 
valitessa oli tärkeää saada suora ja vähäoksainen, josta kuori 
oli helppo irroittaa. 

Fnnenkuin oppi siinäkin työssä tarvittavan tekniikan, pyr- 
kivät kynnet murtumaan jäätynyttä kuorta irroittaessa. Ainoana 
työkaluna oli tynnyrinvanteen raudasta tehty veitsi, joka vään- 
tyi heti kuorta leikatessa. 

Brigadiirimme kehotti meitä katselemaan vanhempien mies- 
ten työtapoja eikä suotta kiirehtimään, koska ensimmäiset 
kolme päivää olimme harjoittelijan kirjoissa eikä meiltä vielä 
vaadittu työnormia. 

Normit olivat tässä invalidibrigaadissakin siksi korkeat, että 
yritettävä oli, jos halusi täyttää norminsa. Mutta useimmista 
pulmista on ulospääsytiensä ja niinpä kaikessa pakkoleirityössä 
oli meille entisestään tuntematon tekijä: vT uhtaa.» Sanalle 
ei löydy suomenkielistä vastinetta, mutta käytännössä se tar- 
koittaa huijausta ja vilppiä työmääräysten suorituksessa. 

yTuhtaa» on käsite, jonka jokainen neuvostokansalainen tun- 
tee. Se ei suinkaan rajoitu vain vankilatyöhön, se kuuluu irroit- 
tamattomasti koko neuvostoteollisuuteen ja -työhön. 

Neuvostolassa kuulee usein sananparren: vIlman tuhtaa ja 
ammonaalia (= räjähdysainetta) ei kanaaleja olisi rakennettu.» 
Ja siinä on syvä totuus. 

Koska kelpo brigadiirimme on jo vainajien joukossa, voin 
mainiosti kertoa, kuinka tuhtaa auttoi minua ja muita Ha- 
jimskin brigaadissa. 

Brigaadin valmisteet käsittivät seitsemän eri artikkelia. Jos 
mies siirtyi yhdestä valmisteesta toiseen, oli hänellä aina kol- 
men päivän normiton harjoitteluaika, jolloin leipäannos oli 
600 g riippumatta työsuorituksesta. Kun olin sopinut brigadii- 
rimme kanssa siitä, että hän pitäisi meitä, Urbania ja minua, 
kussakin työssä vain kolme päivää ja neljännellä siirtäisi jäl- 
leen uuteen valmisteeseen, saatoimme elää kolme viikkoa ilman 


118 


sitä painajaista, jota normintäyttö merkitsi. Järjestely vaati 
tietystikin brigadiirille taloudellista korvausta tästä hyvästä. 
Käytyämme kolmen viikon ajan lävitse nämä eri artikkelit oli 
meidän kuitenkin lopultakin ruvettava tekemään sosialistista 
työtä ja lopetettava kapitalistista perua oleva vetelehtiminen. 
Urbanin taipumukset viittasivat köydenpunontaan, minun sen 
sijaan näytti olevan helpointa tuottaa virsuja. Virsunormi oli 
kuusi paria päivässä ja työhön sisältyi myös vliikkojen», pajun- 
kuorisuikaleiden kiskominen jäätyneistä rangoista ja tasoitta- 
minen n. 3 sentin levyisiksi. Milloin yritin, sain melko helpolla 
valmiiksi 4—5 paria, mutta normin täyttäminen vaati voimia 
ja kokemusta enemmän kuin niitä minulla oli. 

Piti siis jälleen turvautua »tuhtaaseen». Neuvottelut briga- 
diirini kanssa johtivat myönteiseen tulokseen ja huolimatta siitä, 
että otin työni varsin leppoisasti ja tein omakätisesti vain 2 
paria päivässä, saatoin päivittäin luovuttaa valmiita virsuja 
seitsemän, jopa kahdeksankin paria. Nimeni merkittiin stahano- 
vilaisten listalle ja sain 200g ylimääräistä leipää päivittäin. 

Asia järjestyi käytännöllisesti näin: brigaadi luovutti valmis- 
teensa joka ilta varastoon, nk. kaptjorkaan. Myös tämän varas- 
ton hoitaja oli vanki ja sellaisena tietysti osallistui juonitteluun, 
jota leirissä kutsuttiin »kombinatsijaksin. Samaan varastoon 
toivat brigadiirit korjattaviksi miestensä virsut ja sieltä ne 
tuotiin suurina rykelminä brigaadimme työhuoneeseen, jossa 
kymmenkunta miestä oli erikoistunut kuluneiden virsujen kor- 
jaamiseen. Näiden käytettyjen virsujen rykelmään oli kätketty 
päivittäin muutamia kymmeniä pareja uusia virsuja, joilla 
työmiesten »repeämä» paikattiin. Ne kulkivat siis edestakaisin 
työhuoneen ja varaston väliä ja tuottivat minulle ja monille 
muille miehille huojennuksen normeissa ja ylimääräistä 
leipää. 

Jos lukijasta tällainen huijaus tuntuu moraalittomalta, on 
muistettava, että useimmat vangeista olivat yleisten oikeus- 
periaatteiden kannalta täysin syyttömiä ja että hätä pakotti 
säästämään viimeisiä voimia oman henkensä ylläpitämiseen. 

Nälkäkuolema Potjman leireissä oli varsin jokapäiväinen ilmiö. 
Eräässä saman leirin toisessa punktissa oli miesvahvuus n. 5800, 
mutta vuotuinen kuolleisuus lähenteli 16 000. Ellen olisi ensim- 
mäisissä tehtävissäni tutustunut »tuhtaaseen», en olisi päässyt 
tutustumaan enää muihin neuvostoelämän muotoihin ja minut 
olisi haudattu tuhansien muiden mukana sammalien alle Mord- 
van metsiin. 

Pajunkuoritöissä tutustuin neuvostoilmavoimien kenraali- 
majuri Belajeviin. Hänellä oli säkittäin arvokasta vaatetavaraa 
leiriin tullessaan ja näin hän pystyi taloudellisesti järjestämään 
tulevaisuutensa leirissä. Muutamien päivien kuluttua hän jo 
järjestikin itselleen hyvän virkapaikan, hänestä tehtiin leirin 
saniteettipäällikkö, jonka tehtävänä oli valvoa seuraavia asioita: 
parakkien puhtautta, brigaadien saunassakäyntiä ja vaatteiden 
desinfioimista täisaunassa. Näihin toimiin tarvitsi hän korkein- 
taan tunnin päivässä ja saattoi muutenkin elää hyvin omaisil- 
taan saamiensa pakettien turvin. 

Belajev oli ollut komennuksella Yhdysvalloissa kolmisen 
vuotta moottoreita ym. teknillisiä tarvikkeita vastaanottavan 
komitean jäsenenä. Tänä aikana oli hän ihastunut länsimaiseen 
elämään liikaa ja aikonut ehkä jäädä tykkänään USA:han. 
Tästä oli GPU saanut vihiä ja mies oli kutsuttu takaisin Neu- 
vostoliittoon. Jottei B. olisi epäillyt mitään GPU:n taholta, 
oli hänelle vielä pari päivää ennen USA:sta lähtöä annettu 
Leninin kunniamerkki, mutta heti hänen tultuaan Moskovaan 
oli hänet vangittu. 

Koko leirin sisäinen hallinto oli uskottu vangeille ja vartijat 
oleskelivat yleensä piikkilankojen ulkopuolella. Hallintosysteemi 
käsitti mitä moninaisimpia virkoja, joissa työ oli normeista 
vapaa ja joihin juuri Belajevin tapaiset varakkaat miehet 
hakeutuivat lahjusten avulla. 

Ruhtinas Obolenski oli heti leirille tultuamme päässyt nk. 
statzionari-brigaadiin, jossa oli täysin työkyvyttömiä ja pysy- 
västi sairaita miehiä, enimmäkseen vanhuksia. Heiltä vaadit- 
tiin ainoastaan kahden tunnin työ päivittäin, leirialueen puh- 

distusta yms. Leipäannos oli tässä brigaadissa pienempi kuin 
muissa ja keitto samaa nokkosista valmistettua lientä kuin 
muillakin. Kävin usein vapaa-aikoinani tapaamassa vanhaa 
ruhtinasta ja keskustelut tämän hienon miehen kanssa antoivat 
paljon viihtyisyyttä leirin kurjuuteen. 

Iäkäs ystäväni oli saanut leiriltä varsin kuluneen ja säröil- 
leen puulusikan, josta nokkosliemi pyrki vuotamaan lävitse 
syödessä. Tein hänelle kerran mordvalaisesta koivusta uuden, 
hieman eurooppalaistyylisemmän puulusikan, sain vielä puu- 
sepänverstaalla sen lakatuksi punaisella lakallakin. Tämä ilah- 
dutti vanhaa miestä suuresti, sillä muuta yksityisomaisuutta 
hänellä ei enää ollutkaan sen jälkeen, kun ryövärit olivat käy- 
neet sairaiden vanhusten parakissa ja ryöstäneet hänen muisto- 
rikkaan, keisarillisen makuuhuopansakin. 

Ihailtavasti hän kuitenkin säilytti arvokkuutensa ja tyyney- 
tensä kaikista vastuksista, nälästä ja kylmästä huolimatta. 
Tuomion saadessaan hän oli 82-vuotias ja hän laski usein leikkiä 
siitä, ettei hän pysyisi leirissä rangaistusaikansa loppuun saakka. 
82-vuotiaana hän oli saanut 25 vuoden tuomion eikä arvellut 
elävänsä 107-vuotiaaksi. 

Maaliskuun 16. p:nä 1946 pääsikin Obolenski viimeiseen 
lepoon. Jo pari päivää aikaisemmin hän tunsi voimiensa olevan 
lopussa ja hänen oli vaikeaa nousta enää laveriltaan. Ollessani 
hänen luonaan päivää ennen hänen kuolemaansa hän otti 
minulta kunniasanani siitä, että mikäli joskus pääsisin Neuvosto- 
liitosta, toimittaisin perille hänen viimeiset terveisensä kahdelle 
hänen elämässään eniten kunnioittamalleen henkilölle. 

Toinen näistä oli marsalkkamme Mannerheim, jonka elämän- 
työtä ja persoonallisuutta Obolenski sanoi koko ikänsä kun- 
nioittaneensa. Pääsin kuitenkin liian myöhään vapaaseen maail- 
maan voidakseni toimittaa nämä terveiset perille. Marsalk- 
kamme oli jo muuttanut manan majoille, mutta ennätin kui- 
tenkin ajoissa vapauteen voidakseni toimittaa perille toiset 
terveiset. Ne oli osoitettu suuren kirjailijan Leo Tolstoin tyt- 
tärelle, kreivitär Alexandra Tolstoille New Vorkiin. 

Terveisten ohella pyysi Obolenski minua toimittamaan krei- 
vitär Tolstoille hänelle tekemäni puulusikan vainoana maalli- 
sena omaisuutenaans. Se osoittaisi parhaiten, minkälaisissa 
olosuhteissa vanha venäläinen ylimys ja isänmaanystävä oli 
kuollut. Lupasin sen tehdä, jos välttyisin nälkäkuolemalta ja 
joskus saisin tilaisuuden toimittaa perille hänen terveisensä. 

Obolenski oli päässyt kärsimyksistään aamupäivällä vähän 
ennen aamiaisaikaa. Mennessäni aamiaisaikana katsomaan 
hänen vointiaan hän oli jo kuollut. Istuin kaipauksen val- 
lassa iäkkään ystäväni ruumiin vierellä, kunnes sanitäärit 
tulivat kantamaan hänet ruumishuoneelle. Otin haltuuni hänen 
puulusikkansa ja sain sen vaihtelevissa vaiheissani säilytetyksi 
g vuoden ajan, kunnes vuonna 1955 saatoin lähettää sen ruhti- 
nas Obolenskin terveisten keralla kreivitär Alexandra Tolstoille. 
— Tähän liittyvistä seikoista kerron myöhemmin. 

Huolimatta miljoonista pakkotyöleireissä kuolleista ei leirien 
lähistöillä ole hautausmaita. Ilmeisesti ei Stalinin-Berijan sys- 
teemi ole tahtonut jättää tällaista muistomerkkiä jälkipolville. 

Vangin kuoltua olivat hautaustoimenpiteet varsin yksinker- 
taiset. Leirin vankiluetteloon merkittiin kuolemansyyksi jokin 
muu kuin nälkäkuolema, sen jälkeen vainaja riisuttiin alasto- 
maksi, oikean jalan isovarpaaseen kiinnitettiin pahvi- tai vaneri- 
levy, nk. »birkka», johon oli merkitty vangin numero, ja yöllä 
pari miestä lähti viemään vainajaa härän vetämillä vankku- 
reilla metsään. Miehet kaivoivat matalan kuopan vainajalle ja 
kaatoivat hänet alastomana hautaan. Kun hauta oli luotu 
umpeen, peitettiin se sammalilla eikä mikään jäänyt osoitta- 
maan matkansa päähän tulleen leposijaa. 

Maan ollessa jäätyneenä jäivät nämä kuopat tietysti varsin 
mataliksi. Usein jäivät vainajat kettujen, susien ja koirien 
saaliiksi matalissa haudoissaan. Kun minut parinkymmenen 
muun vangin ohella marssitettiin 21. leiripunktista 6. punktiin, 
näimme hangesta pistävän esiin käden, jonka etu- ja keski- 
sormet olivat suorina kuin partiolaisen valassa. Vartijasoti- 
laamme sylkäisi sitä kohden ja sanoi halveksivin ilmein: 

»Sobakii (koirat) ...» 

En tiedä, tarkoittiko hän »faSisti-koiria», vaiko sitä, että 
koirat olivat taas kaivaneet esiin jonkun ruumiin. 

Huhtikuun alussa 1946 tulin siirretyksi Temnikovskin leirin 
6. punktiin. Se oli hieman paremmin rakennettu kuin 21. punkti, 
ja siinä oli jo kehittyneempää teollisuuttakin. Siinä oli rauta- 
valimo, saviruukkujen polttimo, puusorvaamo ja metalliverstas. 
Nuoremmat ja terveemmät vangit kävivät sitä paitsi metsä- 
töissä, rautatierakennuksella ja läheisyydessä olevalla selluloosa- 
tehtaalla. 

Vankityövoima oli jaettu neljään »kategoriaan», kelpoisuus- 
luokkaan. Ensimmäisen muodostivat terveimmät ja voimak- 
kaimmat miehet. Toinen, kolmas ja neljäs kategoria olivat jo 
heikompaa ainesta tai invalideja. Kategoria määrättiin kerran 
kuukaudessa tapahtuvassa »komissiassa», jossa kuntoisuuden 
määräsivät leirin päällikkö, lääkäri, sanitääri ja lääkintäpääl- 
likkö. Mies punnittiin ja katseltiin edestä ja takaa. Jos mies 
kuului ensimmäiseen kategoriaan, mutta oli laihtunut ja rasit- 
tunut liikaa, voitiin hänet määrätä toipilasbrigaadiin, jossa hän 
sai levätä kuukauden tai kaksikin paremmalla muonalla kuin 
muut. Myös toisen kategorian vanki saattoi saada toisinaan 
lepoa ja parempaa muonitusta tullakseen jälleen työkykyiseksi, 
mutta kolmannen ja neljännen kategorian miesten yleiskunnon 
kohottamiseen ei uhrattu mitään. 

Laihoja ja alipainoisia olivat luonnollisesti kaikki, mutta 
komissia teki ratkaisunsa pääasiassa yhden havainnon perus- 
teella. Kun selkärangan viimeinen nikama, häntäluu, alkoi 
esiintyä ulkonevana laihtuneessa ruumiissa kuin pieni hännän- 
typykkä, katsoi komissia asialliseksi määrätä miehelle lepoa ja 
nokkosliemen tilalle kaalikeittoa, toisinaan kuorimattomista 
kauroista tehtyä puuroakin. 

Tämä työvoiman hyväksikäyttö mahdollisimman pienillä 
muonituskustannuksilla oli todella kehittynyt huippuunsa 
GPU:n pitkäaikaisen kokemuksen perusteella. Vankien saama 
ravintomäärä oli laskettu tarkalleen sen suuruiseksi, että hän 

normien mukaan pystyi työskentelemään jonkin vuoden, kun- 
nes hän kaikki eri kategoriat läpikäytyään oli pudonnut vii- 
meiseen, neljänteen ryhmään, jossa hän muonituksen heikkou- 
den vuoksi ei enää pitkään pystynyt elämään sosialistisen yhteis- 
kunnan rasituksena. Pakkotyölaitoksissa, Berijan tarhoissa, ei 
ollut tarkoituksena vankityövoiman säilyttäminen, vaan hidas 
massatuhoaminen, jonka ohella vankien voimat ja työkyky 
kyynillisesti käytettiin loppuun viimeiseen saakka. 

Alituinen näläntunne ja tietoisuus nälkäkuoleman lähestymi- 
sestä vaikutti hyvin eri tavalla eri luonteisiin. Jotkut jäivät 
alistuvaisesti odottamaan tuhoaan, toiset yrittivät kekseliäisyy- 
dellään jatkaa elämäänsä etsimällä ja syömällä kesän aikana 
kaikkea leirialueella kasvavaa ruohoa ja kukkien juuria. Näillä 
»botanisteilla» etsi katse alituisesti jotain vihreää jo muiden 
tarkkaan kuopimasta leirialueen maasta. Varsinkin voikukan 
juuret olivat haluttua herkkua. Monissa vangeissa herätti nälkä 
pedon vaistot ja usein näki ryöstettävän leipäannoksia heikom- 
pien käsistä, samoin tapahtui tappoja ja veritekoja vain yhden 
leipäpalasen anastamiseksi. Kun brigadiirit aamuisin ottivat 
vastaan ja jakoivat työryhmänsä miehille leipäannokset, piti 
tätä toimitusta olla suojelemassa 3—4 kalikoilla aseistettua 
miestä rosvojen yllätysten varalle. Nämä rosvot olivat poik- 
keuksetta venäläisiä rikosvankeja, poliittisten venäläisten tai 
ulkomaalaisten vankien en kertaakaan nähnyt osallistuvan 
näihin rosvouksiin. 

Oli myös sellaisia, jotka nälkäpsykoosin vallassa söivät mel- 
keinpä mitä vain. Näin parin miehen tekevän puuroa hienosta 
puupölystä, jota he hankkivat puusepänverstaan puuhioma- 
koneen alta. Samoin söivät monetkin miehet kaseiinijauhetta 
eli nk. kylmäliimaa, otaksuen sen sisältävän jotain ravintoa. 
Liiman syönti oli niin yleistä puuseppien keskuudessa, että 
ennen kuin liimaa annettiin varastosta puusepänverstaalle, sii- 
hen sekoitettiin runsaasti lasimurskaa, mutta sekään ei estänyt 
vankeja käyttämästä sitä ravinnokseen. Eräät liuottivat liiman 
vedessä saadakseen lasihiukkaset painumaan astian pohjaan, 

mutta kaikki eivät malttaneet tehdä sitäkään, vaan söivät lii- 
man sellaisenaan. 

Monet vangit sen sijaan yrittivät pitää nälkäkuoleman loi- 
tolla välttämällä kaikkea tarpeetonta energianhukkaa pitääk- 
seen päivittäin saamansa kaloriamäärän tasapainossa kulu- 
tuksen kanssa. Kaikki vapaa-aikansa he lepäilivät lavereillaan 
välttäen turhaa keskusteluakin toveriensa kanssa ja miettien 
»kombinaatioita», joilla voisi taas huomispäivän työssä kulut- 
taa itseään mahdollisimman vähän. — Oli vahinko, ettei jouk- 
koomme ollut eksynyt ainoatakaan intialaista yogan harjoitta- 
jaa tai fakiiria, joka olisi voinut opettaa meille ruoatta elämi- 
sen taitoa. 

Onnettomin ryhmä kaikista oli kuitenkin se osa vangeista, 
joka työnormejaan ylittämällä koetti ansaita 100—200 gram- 
man ylimääräisen leipäannoksen. Nämä sortuivat poikkeuksetta 
ennen muita sammalten alle. 

Elämänhalu näyttää ihmisissä erikoisesti voimistuvan jatku- 
van nälän ja kurjuuden vallitessa. Lukemattomin keinoin kek- 
sivät vangit itselleen helpotuksia ja tekosairauksia, joilla saat- 
toi saada vapautusta työstä tai alennusta norminsuorituksessa. 
Seurasin erään vankitoverini systemaattisia kokeiluja nivel- 
reumatismin symptoomien aikaansaamiseksi, ja osallistuin nii- 
hin itsekin. Saimme ranne-, polvi- ja kyynärnivelet turpoamaan 
ja punottamaan vaarattomalla, mutta varsin luonnolliselta 
näyttävällä tavalla. Monet lääkärin määräämät vapaapäivät 
olivat palkkiona kokeiluistamme. Myös kuumeen saimme nou- 
semaan nopeasti ja vaarattomasti. Saatoimme auttaa monia 
menehtymäisillään olevia tovereitamme. 

Vankien joukossa oli useita, jotka tahallaan kieltäytyivät 
lääkärinhoidosta jonkin vammansa vuoksi, joka olisi ollut hel- 
posti parannettavissa. Näin he välttyivät joutumasta raskaam- 
piin töihin eikä leirilääkärillä ollut valtuuksia ilman potilaan 
suostumusta suorittaa leikkauksia. 

Eräs tuttavani, entinen moskovalainen saippuankeittäjä, oli 
jo vuosia kantanut jalkapallon kokoista vatsatyrää, joka olisi 

ollut vaarattomalla leikkauksella parannettavissa. Tyrän avulla 
lepäili hän jo vuosikausia invalidibrigaadissa tehden vain joitain 
kevyempiä töitä, kunnes leirin uusi lääkäri sai hänet yllytetyksi 
leikkaukseen. lääkäriä kai kiinnosti ammatillisesti tämä jätti- 
läiskokoinen tyrä ja kun hän lupasi potilaalle vuoden toipumis- 
ajan leikkauksen jälkeen invalidibrigaadissa, suostuikin mos- 
kovalainen lopulta leikkaukseen. Se onnistuikin hyvin, mutta 
muutaman viikon toipumisajan jälkeen määrättiinkin saippuan- 
keittäjä metsätöihin, ja hän menehtyi työn raskauteen vajaassa 
kahdessa kuukaudessa. 

Hoidotta jäänyt jalkavammani pelasti minut joutumasta 
raskaampiin töihin ja 6. punktissa sain monenlaisia tilapäis- 
tehtäviä, mm. kellojen korjausta, veneen piirustusten teon leirin 
päällikölle, nyörinpunomiskoneen konstruoimisen jne. Sittem- 
min määrättiin minut leirin yli-insinöörin apulaiseksi ja sain 
siitä toimesta 60 ruplaa kuukaudessa. Esimieheni, eräs saksalais- 
syntyinen insinööri, oli itsekin vanki, joka parhaansa mukaan 
auttoi alaisiaan »kombinaatioissa». 

Leirimme läheisyydessä sijainnut suuri valtion tila, sovhoosi, 
tuli yhdistetyksi leirimme talouteen ja vankityövoimasta suuri 
joukko brigaadeja määrättiin maataloustöihin. Työvälineet oli- 
vat mitä alkeellisimmat, koneellisia maatyökaluja ei ollut min- 
käänlaisia. Keväällä 1946 sovhoosissa suoritettiin suuri kevät- 
kampanja, johon irroitettiin melkein kaikki työvoima muista 
tehtävistä. Sovhoosin kylvöpinta-ala oli 11 000 hehtaaria ja 
muun siemenen puuttuessa oli siitä huomattavalle osalle mää- 
rätty istutettavaksi perunaa. Perunapeltoa piti tulla n. 6000 
hehtaaria, mutta siemenperunaa oli saatu varsin niukasti. 
Ministeriön ukaasi tulikin täytetyksi pinta-alaan nähden, mutta 
siemenperunan niukkuuden vuoksi perunat istutettiin noin 2 
metrin etäisyydelle toisistaan kaikkiin suuntiin. Näin ollen tulivat 
6000 hehtaaria käytetyiksi, ja leirin päällikkö saattoi raportoida 
suunnitelman täyttämisestä 100-prosenttisesti. Olin itse mukana, 
kun tuhansia vankejamme kuljetettiin perunanistutukseen ratsu- 
ja koirapartioiden vartioimina suurille peltoaukeille, joiden reu- 

noilla konekivääriryhmät estivät pakoyritykset metsiin. Jo viik- 
koja ennen sitä oli pajamme työskennellyt kuumeisesti valmis- 
taakseen kuokkia, mutta kun raaka-aineena oli vain ohutta, 
pehmeää rautapeltiä, oikeni tai katkesi kuokka ensimmäisellä 
lyönnillä. Parhaaksi työkaluksi osoittautui kuokan varsi, jolla 
pistettiin maahan reikä. Siemenperuna työnnettiin siihen ja 
aukko tallattiin virsunpohjalla umpeen. Brigaadit työskenteli- 
vät näin riveissä, miehet kahden metrin etäisyydellä toisistaan, 
harppoen kaksi metrinpituista askelta eteenpäin ja taas pis- 
täen reiän maahan. Näin tulivat laajat peltoaukeat muutamassa 
päivässä istutetuiksi. 

Vankien kesken uskottiin, että syksyllä ilmestyisi peruna 
vankimuonaamme, mutta niin ei käynyt. Perunannoston aikaan 
olin joutunut malarian vuoksi leirin 10. punktiin, jossa oli näi- 
den leirien keskussairaala. Muilta vangeilta kuulin, että peru- 
nannostoon oli taas mobilisoitu kaikki työhön pystyvät vangit. 
Perunain säilytystä varten oli leirin ulkopuolelle kaivettu maa- 
han kaksi valtavaa maakuoppaa, joihin koko perunasato varas- 
toitiin, koska leirien ylihallinnosta ei ollut vielä saatu lupaa 
perunain käyttämisestä vankien ravinnoksi. Perunat oli peitetty 
kuoppiin oljilla ja sen jälkeen paksulla maakerroksella. Lupa 
perunain käyttöön tuli vasta keväällä, mutta kun kuopat avat- 
tiin, löytyi sieltä vain käymistilassa olevaa savista massaa. 
Pohjavesi oli täyttänyt kuopat miltei puolilleen ja pilannut 
koko sadon. Massa myytiin sittemmin Saranskin spriitehtaisiin 
puolivalmisteena ja antoi varmaankin hyvän lisän valtion 
tuloihin. 


Leirisairaalassa 


Ollessani 10. punktin sairaalassa kerättiin sielläkin työvoimaa 
perunain nostoon leirin omalta, muutamien hehtaarien suurui- 
selta perunamaalta. Kaikille potilaille, jotka vain jaksoivat 

auttaa perunannostossa, luvattiin antaa perunoita pellolla niin 
paljon kuin syödä jaksoivat. Surkeaa oli nähdä puolikuolleiden 
miesten nousevan vuoteistaan ja hoippuvan perunamaalle toi- 
vossa saada kerrankin syödä vatsansa täyteen, jos jaksaisivat 
kaivaa perunoita maasta päivällisaikaan asti. Työvälineinä käy- 
tettiin lapioita, kuokkia ja seipäitä, ja kun kullekin vangille 
annettiin normiksi määrätty metrimäärä riviä, joka hänen oli 
päivällisaikaan mennessä kaivettava, jäi maahan tietysti suuri 
määrä perunoita. Se ei tietenkään vankeja surettanut, koska 
peruna käytettiin yksinomaan leiripäällystön ravinnoksi. 

Osallistuin itsekin tähän kampanjaan ja kun päivällisaika 
koitti, söin yhtä kyytiä ojanpientareella istuen kaksi täyttä 
lakillista keitettyjä perunoita karkean suolan kera. Muutamat 
heikommat sairaat oli määrätty keittämään niitä kahdessa suu- 
ressa muuripadassa, jotka vedettiin pellolle esihistoriallisilla 
härkävankkureilla. 

Koko leirisysteemissä en hevosia nähnyt käytettävän ajo- 
töihin, niitä oli vain leiripäällystön ja ratsupartioiden ratsu- 
hevosina. Kaikki ajotyöt suoritettiin härillä, joiden valjaina 
oli muinaisaikainen ies, ja ajopeleinä oli tavallisimmin reki. 
Rattaita ei juuri ollut akseliteräksen ja vanneraudan puutteen 
vuoksi. 

Härkiä oli punktimme tallissa parisenkymmentä, toinen tois- 
taan laihempia ja kurjempia. Ihmetellä täytyi, kuinka ne yleensä 
pystyivät liikkumaan, puhumattakaan kuormanvedosta. Usein 
näki härän tyhjää rekeäkin vetäessään lyyhistyvän polvilleen 
tielle ja jäävän siihen huohottamaan. Härkien ajajat olivat 
kaikki rikosvankeja, jotka saivat erikoisella luvalla työskennellä 
myös leirin ulkopuolella. He keinottelivat aivan julkisesti här- 
kien ravinnoksi annetuilla turnipseilla myyden niitä muille van- 
geille 5—10 ruplan hinnasta kpl. Se oli syynä härkien huonoon 
kuntoon. 

Jos härkävaljakko toi mieleen muinaiset ajat, teki sen myös 
tuluksien käyttö. Yli puolentoista vuoden aikana näin tuskin 
kertaakaan leirissä otettavan tulta tulitikulla, puhumattakaan 

savukkeensytyttimistä. Vartijoillamme, leirin päälliköstä läh- 
tien, samoin kuin kaikilla tupakoivilla vangeilla oli omatekoiset 
tuluksensa, joilla piikivestä iskettiin kipinä pumpulista tehtyyn 
lunttaan. Tuulensuojaisessa paikassa tulen otto savukkeeseen 
kävikin tottuneelta melkein yhtä nopeasti kuin tulitikuilla. 

Myöhemmin huomasin neuvostolan vankilaolojen antaneen 
ihmiskunnalle monia muitakin tulentekotapoja, milloin tuluksia 
tai tulitikkuja ei ollut. Paras niistä mielestäni oli keino sytyttää 
savukkeensa lyijykynän paksuisen pumpulirullan ja kengän- 
pohjan avulla. »Valssaamalla» edellistä nopeasti lattialla kengän- 
pohjan alla muutamia sekunteja saatiin kytevä luntta, josta 
voi helposti sytyttää mahorkkasätkänsä. Tarvittavan pumpu- 
lin taas sai vaivatta pukimistaan, koska valtaosa kansaa käveli 
toppavaatteissa. 

Myöskin savukepaperin saanti tuotti tupakkamiehille pään- 
vaivaa, koska yksi sanomalehden numero maksoi 5 ruplaa eli 
vangin kuukausipalkan, ja suurimmatkin neuvostolan lehdet, 
Pravda ja Izvestija, ovat vain kaksilehtisiä. Jotkut venäläiset 
vangit saivat vastaanottaa paketeissa myös kirjoja ja myymällä 
niiden lehtiä savukepaperiksi he saattoivat ostaa lisämuonaa 
itselleen. Tällaisia onnellisia oli kuitenkin vähän ja paperista 
oli huutava puute. Niinpä mahorkkapaperiksi käytettiin lak- 
kien lipankovikkeena ollut pahvi ja kattohuovan palaset, jotka 
revittiin ohuiksi lehdiksi, samoin kelpasi tuohen kelmu, puun 
lehdet ja kesäisin rautalehti, josta ei tullut sanottavasti sivu- 
makuakaan mahorkkaan. — Tupakkamiehille muodostui leiri- 
elämä kaksinkertaiseksi piinaksi. 

* Jouduin viipymään korkean malariakuumeen ja sydänhäiriöi- 
den vuoksi leirin keskussairaalassa, 10. punktissa, lähes kolme 
kuukautta. Vaikka muonitus täällä olikin hieman tavallista 
leiriravintoa voimakkaampaa, ei se enää pystynyt monia miehiä 
voimistuttamaan. Keskussairaalaan tuotiin sairaat eri punk- 
teista tavallisesti aivan toivottomassa tilassa ja siksi kuolevai- 
suus muodostui varsin suureksi. Osasto, johon jouduin, käsitti 
82 sairaspaikkaa. Vuorokautinen kuolleisuus lähenteli 10% 


129 


osastollamme, ja niin siellä vapautui sairaspaikkoja jatku- 
vasti. Lääkärimme oli nimeltään AlexandrovitS, Moskovan 
juutalaisia. Itseään säästämättä hän koetti lieventää potilaiden 
tilaa jakaen usein oman niukan ruoka-annoksensakin potilaiden 
kesken. Näin tämän hyväsydämisen miehen kerran vastaanotto- 
huoneessaan itkevän voimattomuuttaan kaiken kurjuuden kes- 
kellä. 

Lääkeaineita, aivan tavallisimpiakaan, ei riittänyt ja samoin 
hänen diagnostiset ja hoitovälineensä olivat vanhoja loppuun- 
käytettyjä risoja. Kun kuumeeni alkoi hieman laskea, tarjou- 
duin puhdistamaan ja korjaamaan hänen mikroskooppinsa ja 
eräitä muita välineitä. Tehdessäni näitä töitä lääkärin vastaan- 
ottohuoneessa pääsin näkemään tämän sairaalan kurjuutta ehkä 
syvemmälle kuin moni vuoteessaan makaava potilas. 

Sairaalan sanitääreinä, joiden tehtävänä oli pääasiassa kuol- 
leiden potilaiden kantaminen vuoteista, oli muutamia rotevia 
rikosvankeja. Heidän erikoisoikeutenaan oli laillistettu ruumiin- 
ryöstö, sillä perinteisiin näkyi kuuluvan, että vainajan omai- 
suuden perivät sanitäärit. Milloin kuolevilla oli joitakin käyttö- 
kelpoisia vaatekappaleita tai jalkineita, ja kun lähtö jo oli 
lähellä, tulivat sanitäärit kuolevan vuoteen viereen odottamaan 
potilaan kuolemaa saadakseen heti jakaa mahdollisen jäämistön. 
Toisinaan löytyi selvää rahaakin, jonka sanitäärit jakoivat kes- 
kenään. Sanitääreillä näytti olevan kokemuksen antama var- 
muus, kuka potilaista ensimmäiseksi kuolisi, ja he pysyttelivät 
hänen lähistöllään viime hetkinä, etteivät muut vangit ehtisi 
ottaa kuolleen jäämistöä haltuunsa. Tämä tietysti teki tajuis- 
saan olevaan kuolevaan kammottavan vaikutuksen. 

Monista siellä menehtyneistä potilaista on mieleeni jäänyt 
erikoisesti eräs unkarilainen Josef Lengyel -niminen mies. Sak- 
salaisten ollessa vielä Budapestin herroina hän oli pakoillut 
työpalvelumääräyksiä ja kätkeytynyt maaseudulle. Kun hän 
sitten venäläisten valloitettua Unkarin palasi kotiinsa Buda- 
pestiin, joutui hän heti GPU:n pidättämäksi ja kuljetetuksi 
Venäjälle. Vankileirissä hän sai keuhkotuberkuloosin, joka teki 

hänestä nopeasti lopun. — Myös eräs samassa huoneessa maan- 
nut venäläinen rikosvanki on jäänyt mieleeni. Kuolinpäivänsä 
aamuna sai tämä moninkertainen murhamies ja ryöväri useita 
uskonnollisia ilmestyksiä ja kertoi muille, omituisesti kirkastu- 
nein kasvoin, näkemistään Kristuksesta ja Neitsyt Mariasta. 
Kuolinkamppailunsa viimeisiin hengenvetoihin asti rukoili hän 
anteeksiantoa moniin rikoksiinsa. 

Noin kolmen kuukauden kuluttua olin siinä määrin virkisty- 
nyt, että minun oli jätettävä sairaalavuoteeni heikompien sai- 
raiden käyttöön. Sairaalaan tullessani oli painoni ollut 39 kiloa, 
mutta nyt se oli noussut 41 kiloon. Yleiskuntoni oli vielä 
varsin heikko, olihan normaalipainoni ennen Neuvostoliittoon 
joutumistani ollut 73 kiloa. Kuumeeni oli laskenut ja jaksoin 
pysyä taas jaloillani. 


Leirielämää ja teollisuutta 


Sairaalasta lähetettiin minut uuteen sijoituspaikkaan, Temni- 
kovskin leirin 16. punktiin. Täällä oli suuri metsänkaatoalue, 
jossa voimakkaammat vangit kävivät työssä ratsu- ja koira- 
partioiden vartioimina. Tämän punktin taloudessa näytteli var- 
sin suurta osaa puusorvaamo, jossa tehtiin Sakkinappuloita ja 
puuhelmiä venäläiseen laskukoneeseen, helmitauluun. Helmi- 
taulu onkin säilyttänyt vankasti asemansa kaikesta mekani- 
satzijasta huolimatta Venäjällä ja korvaa laskukoneiden tar- 
peen tälläkin hetkellä ehkä 99 %:sesti. 

Tämä teollisuus oli hyvin sähköistetty ja 173 sorvikonetta 
pyöri herkeämättä kolmessa vuorossa. Sakkinappulat tehtiin 
yleensä koivusta, mutta raaka-aineena käytettiin myös Potjma- 
joen pohjasta nostettua kivettynyttä tammea. Joen pohja oli 
täynnä joskus maanvyörymän aikana jokeen sortuneita tam- 
menrunkoja ja maattuaan satoja vuosia vedessä oli tammi 
kivettynyt kovaksi kuin luu. Tästä tammesta valmistettiin, 

todennäköisesti ulkomaille vientiä varten, Sakkipelin mustat 
nappulat, kun valkeat sen sijaan tehtiin vaahterasta tai jala- 
vasta, joita kasvoi runsaasti leiriä ympäröivissä metsissä. Leiri 
oli yleensä sangen omavarainen, mm. Sakkipelien lakkaukseen 
tarvittava lakka valmistettiin leirin omassa teknokemiallisessa 
laboratoriossa. 

Jo tällöin aloin havaita kuinka monipuolista pakkotyöleirien 
tuotanto oli ja kuinka suurta osaa se edustaa koko Neuvosto- 
liiton kansantaloudessa. Yleisesti tiedetään, että valtava osa 
NL:n kivihiili-, nafta-, metalli- ja tekstiiliteollisuudesta työs- 
kentelee vankityövoimalla. Samoin metsäteollisuus, tie-, kanava- 
ja rautatierakennukset. Myöskin NL:n koneteollisuudessa on 
vankityövoiman osuus valtava, varsinkin maan itäisemmissä 
osissa ja Kaukoidässä. Koneenrakennusteollisuus näytti ylei- 
sesti plagioivan ulkomaalaisia konerakenteita; työskennelles- 
säni myöhempinä vuosina itsekin NL:n sahateollisuudessa näin 
monia NL:ssa valmistettuja, ulkomaalaista konstruktiota olevia 
koneita, mm. Karhulan tehtaan saharaameja ja särmäyssahoja, 
joita valmistavat KuibySevin MVD:n metallitehtaat. Lukemat- 
tomia erilaisia kulutustavaroita on osunut käsiini, joissa on 
MVD:n tuttu tavaramerkki, viisikulmainen tähti, jonka yksi 
sakara on muita pitempi. 

16. punktissa oli elämä jonkin verran järjestynsemtipää kuin 
aikaisemmin näkemissäni. Nälkä oli tietysti sielläkin alituinen 
kiusamme, mitään mahdollisuutta kirjeenvaihtoon ei ollut ja 
monilukuiset, venäläiset rikosvangit tekivät elämän rauhatto- 
maksi. Tiheään sattuneet yhteenotot ja verenvuodatukset rikos- 
vankien ja poliittisten kesken aiheuttivat lopulta sen, että leirin 
päällystön oli työrauhan vuoksi erotettava nämä kaksi ryhmää 
eri parakkeihin ja työbrigaadeihin. Väkivaltaista välienselvit- 
telyä sattui siitäkin huolimatta, mutta elämä tuli sentään sie- 
dettävämmäksi. 

Opittuani auttavasti venäjää pääsin entistä paremmin tutus- 
tumaan neuvostomaan elämänilmiöihin. Varsin mielenkiintoista 
oli esim. seurata rikosvankien elämää ja asemaa vankileirillä. 

Vuosina 1945—140 olivat rikosvangit kaikissa suhteissa erikois- 
asemassa niin työssä kuin majoituksessakin. Parhaat parakit 
annettiin bandiiteille, samoin puhtaimmat ja helpoimmat työt. 
He hallitsivat myös paremmin kaikki »tuhtaa»-menetelmät ja 
esiintyivät stahanovilaisten kunniatauluilla ja saivat suurem- 
mat leipäannokset kuin poliittiset vangit. Tavoistaan he eivät 
kuitenkaan päässeet, vaan aiheuttivat kaikenlaisia rettelöitä 
työasioissa ja alituisia veritöitä ja muita rauhattomuuksia 
parakeissaan. Vähitellen leiripäällystön suhtautuminen vankei- 
hin tässä suhteessa kuitenkin suuresti muuttui. Pari vuotta 
sodan päättymisen jälkeen, rikollisuuden rehoittaessa ennen- 
näkemättömässä määrässä Venäjällä, annettiin ukaasi rangais- 
tusten koventamisesta ja kriminaalirikollisten ankarammasta 
kohtelusta. Toisaalta poliittisten vankien monimiljoonaiset lau- 
mat olivat paljon helpommin käsiteltävää vankiainesta ja teki- 
vät työnsä vähemmin äänin ja juonitteluin. Leiripäällystö alkoi 
väsyä rikollisten mielivaltaan, banditokratiaan, joka oli vuosia 
vallinnut pakkotyöleireissä, ja suhtautua suopeammin poliitti- 
siin. Leirin sisäisiä virkapaikkoja alettiin monissa tapauksissa 
täyttää poliittisilla vangeilla ja rikollisainesta alettiin sijoittaa 
myös raskaampiin töihin. 

Rikollisainekset pitivät kuitenkin lujasti kiinni vanhoista 
perinteistään. Heidän keskuudessaan oli leireissäkin omat joh- 
tajansa, atamaaninsa, joiden käsky oli toisille rikollisille ehdo- 
ton laki. Rikosvankien kesken oli myös määrätty kastijako. 
Oikea ammattirikollinen piti kastiarvoaan korkealla. Heistä 
käytettiin nimitystä »tsestnyi vom — kunniallinen varas. He 
pitivät kaikkea työntekoa arvolleen alentavana eikä leiripääl- 
lystö heistä paljoakaan hyötynyt. Varsin halveksivasti he suh- 
tautuivat nöyräselkäisempään rikollisryhmään, joka alistui 
työntekoon leirissä. Suurrosvot käyttivät näistä nimitystä 
»suka» — narttu. 

Näin muutamia tapauksia atamaanien ehdottomasta käsky- 
vallasta alaisiinsa rikollisiin nähden. Kerran oli eräs atamaani 
suuttunut kokille siitä, että tämä muka oli sortanut häntä 

ruoanjakelussa, ja ilmoitti tälle langettaneensa kuolemantuomion 
kolmen päivän kuluessa. Kokki ymmärsi, että tosi oli kysymyk- 
sessä eikä lähtenyt hetkeksikään ulos ristikkoikkunoin varuste- 
tusta keittiöstään. Viidennen päivän aamusella hän kuitenkin 
erehtyi raottamaan keittiön takaovea kun sille kolkutettiin ja 
sai samassa veitseniskun vatsaansa kuollen pian sen jälkeen. 
Verityön tekijää ei tietenkään löytynyt. 

Erään toisen rikollisatamaanin porukka oli pelannut korttia 
parakissaan päiväkausia ja rahat olivat monilta jo lopussa. 
Eräs nuori rosvo, jolta rahat olivat loppuneet, ei kuitenkaan 
halunnut vielä lopettaa peliä. Atamaani antoi miehelle luvan 
jatkaa, mutta ehdolla, että jos mies häviäisi, olisi hänen lyö- 
tävä leirin päällikköä kasvoihin. Mies hävisi ja löi leirin pääl- 
likköä nyrkillä kasvoihin seuraavana aamuna, kun tämä tuli 
leirin toimistoon. Seurauksena oli pari viikkoa karsseria, mutta 
atamaanin käskyn täyttämättä jättäminen olisi merkinnyt kuo- 
lemaa. Muuta rangaistusta rikollisporukoissa ei juuri tunnet- 
tukaan. — Yleensä saivat rikolliset leirissä suorittamistaan 
rötöksistä varsin lieviä rangaistuksia, sillä leirin päällystö pel- 
käsi tuhopolttoja ja muuta sabotaasia rikollisten taholta ja 
koetti säilyttää niiden kanssa jonkinlaisen »rauhallisen rin- 
nakkaiselom. | 

Tässä leirissä oli joukko naisiakin, joita säilytettiin erillisessä 
piikkilanka-aitauksessa leirin alueella. Naiset työskentelivät 
leirin sairastuvalla, kansliassa ja keittiössä, ja olivat yleensä 
vanhempaa ikäluokkaa. Heidän joukossaan oli mm. eräs mar- 
salkka TuhatSevskin entisistä ystävättäristä. Neitonen oli tästä 
suhteestaan saanut maksaa kalliisti. Hän oli ollut jo 9 vuotta 
eristettynä leirille ilman minkäänlaista tuomiota sen jälkeen, 
kun marsalkka T. oli keksitty »kansanviholliseksi ja imperialis- 
tien kätyriksi» ja likvidoitu. Tytössä näkyi vielä jäännöksiä 
menneestä kauneudesta, jonka 9-vuotinen leirielämä oli lakas- 
tuttanut, varsinkin hänen orvokinsiniset silmänsä näyttivät 
olevan entisellään. Marsalkan hyvää makua ei sopinut moittia. 

Naisten joukossa oli myös eräs nuori ja erittäin kaunis mus- 

talaistyttö. Hän aiheutti kerran sensaation leirissä, kun eräs 
rikosvanki, johon tyttö oli ihastunut, määrättiin lähetettäväksi 
johonkin toiseen leiriin. Tyttö vaati, että hänet olisi lähetettävä 
samaan leiriin, muussa tapauksessa hän puhkaisisi silmänsä. 
Tämä ei liikuttanut leirin päällystöä, vaan mies lähetettiin 
muualle. Mutta mustalaistyttö toteutti uhkauksensa. Hän meni 
leirin »Puna-nurkkaamn», propagandajuntan parakkiin, sai siellä 
käsiinsä mustekynän ja iski sillä kumpaankin silmäänsä. Toi- 
nen silmä jouduttiin amputoimaan, mutta toiseen palasi näkö. 
Tämä tragedia ei muuttanut mitenkään asioiden kulkua, tyttö 
sai jäädä sairaalasta päästyään leiriimme yksisilmäisenä sure- 
maan onnetonta rakkauttaan. 

Tässä leirissä oli myös eräs keski-ikäinen, täysin sivistymätön 
ryysyläinen, joka oli tuomittu 10 vuoden pakkotyöhön vasta- 
vallankumouksellisesta propagandasta. Tästä synnistä tuomit- 
tuja oli lukemattomia, mutta tämä askarrutti ajatuksiani, 
koska mies oli syntymästään asti kuuro, mykkä ja vajaaälyinen. 
Hän ei osannut edes kuuromykkien sormikieltä ja oli siinä mää- 
rin heikkomielinen, ettei hänelle löytynyt leirisysteemissä min- 
käänlaista työtä. Millä tavalla hän oli tehnyt maailmanvallan- 
kumousta vaarantavaa propagandaansa? Tähän arvoitukseen 
en saanut selvyyttä. 

Vapunpäivän vietto oli virallisesti otettu huomioon, vaikka 
vanhoista juhlista, pääsiäisestä, joulusta jne. ei mitään lukua 
pidettykään. Jo monia päiviä ennen vappua oli leirialueen 
halki kulkevalle tielle rakennettu puhtaasta laudasta komeileva 
riemuportti, jota koristivat propagandajuntassa tehdyt luon- 
nollista kokoa suuremmat Stalinin, Leninin, Marxin ja Engelsin 
muotokuvat, punaiset tähdet, sirpit ja vasarat, monien Neu- 
vostoliiton kunniamerkkien valtavan suuret jäljennökset. Työtä 
ja maalia oli tähän komeuteen tuhlattu varsin paljon. Samoin 
oli tehty monia kukkaistutuksia leirin alueelle ja aidattu ne 
kirkasvärisillä säleaidoilla. Leirin parhaille stahanovilaisille visku- 
reille» oli annettu leirin varastosta uusi valkea paita juhlista- 
maan kevään juhlaa. Huhu kertoi, että vangeille annettaisiin yli- 

määräisenä leivoksen kokoinen pala kylmää kaurapuuroa, 
nk. babkaa, jota toisinaan annettiin leirin sairaalan potilaille. 
Kaikki oli siis kunnossa suuren juhlan vastaanottoon. 

Satuin olemaan juuri portin lähistöllä vapun aattoiltana, kun 
traktoristibrigaadi ajoi leirin portista sisään valtavan suurine 
tukkirekineen. Ensimmäistä Stalinez-traktoria ohjasi brigadiiri 
Sidorov ja komeasti hän ajoikin vetäen kahta tyhjää tukki- 
rekeä traktorinsa perässä. Paljon työstä vapaita vankeja kat- 
seli tätä komeata ajoa, kun Sidorov ohjasi traktorinsa riemu- 
portin alitse. Traktori ja ensimmäinen reki ohittivat portin, 
mutta toisen tukkireen juko tarttui riemuportin pieleen ja 
kaatoi sen suurella ryminällä tielle. 

Leiripihalle tuli eloa kuin häirittyyn muurahaispesään. Tuhan- 
net vangit riensivät paikalle vahingoniloisina tästä tapahtu- 
masta kuultuaan, samoin leirin päällikkö monine apulaisineen. 
Sidorov sai kuulla kunniansa ja raskaita syytteitä sabotaasista, 
mutta rikosvankina hän selvisi tapahtumasta muutaman päi- 
vän karsserilla. Poliittiselle vangille juttu olisi ollut paljon 
vaarallisempi. — Portti nostettiin pystyyn yön kuluessa ja 
pysyikin pystyssä vapunpäivän ylitse. Paria päivää myöhem- 
min se kaatui tuulenpuuskasta ja hajotettiin sen jälkeen. 

Vapunpäiväksi oli ruokasaliin järjestetty juhlaohjelmaa. Kes- 
kusleiriltä oli tullut monista taiteilijoista, jotka kaikki myös 
olivat vankeja, kokoonpantu viihdytysbrigaadi. Siihen kuului 
korkealuokkainen balettiryhmä ja monia hyviä laulajia, mm. 
kuuluisa basso Markov, joka sodan päätyttyä oli pidätetty 
Italiassa. Hän oli 14 vuotta aikaisemmin saanut taiteellisista 
ansioistaan Leninin kunniamerkin ja vuoden opiskelustipendin 
Italiaan. Sinne tultuaan ihastui Markov siinä määrin Italiaan, 
ettei enää palannutkaan Neuvostoliittoon. 10 vuoden sopimus» 
oli tuloksena tästä hairahduksesta. 

Viihdytysbrigaadin esitykset olivat todellakin ensiluokkaisia, 
olivathan kaikki olleet ennen vangiksi joutumistaan tunnettuja 
taiteilijoita. Mutta outoa oli katsella vuoroin hyvin valaistulle 
näyttämölle, jossa värikkäisiin silkkipukuihin puetut, terveen- 

näköiset taiteilijat esiintyivät, ja vuoroin katsomoon, joka oli 
nälän, kurjuuden ja tautien runtelemaa harmaata massaa. 

Olen muistanut tämän räikeän vastakohdan aina jälkeenpäin, 
kun olen Neuvostoliiton arkielämässäkin nähnyt saman huuta- 
van vastakohtaisuuden etuoikeutetun yläluokan ja tavallisen 
kansan välillä. 

Pari päivää ennen vapunpäivää oli leirissä ryhdytty tavan- 
mukaisiin varovaisuustoimenpiteisiin, jotta juhla sujuisi häi- 
riöittä. Muutamia leirin pahimpia tappelupukareita oli suljettu 
karsseriin ennakolta ehkäisevässä mielessä, ja eräät poliittiset 
vangit, joista leirin päällystöllä oli huonot käsitykset, oli samaten 
eristetty. 

Vapunpäivä ei kuitenkaan sujunut aivan rauhallisesti. Kes- 
kellä päivää oli eräs rikosvanki omin lupinsa ottanut erään var- 
tijan polkupyörän ja ajeli sillä leirialueella täydessä humalassa. 
Ajo päättyi ojaan ja mies joutui sairaalaan luunmurtumista. 
Eräs toinen rikosvanki, myöskin humalainen, löi toiseen vankiin 
veitsellä keuhkoihin ulottuvan haavan. Vodkaa olivat vangit 
hankkineet ns. luottovankien avulla, jotka työskentelivät leirin 
ulkopuolella ilman vartiointia. 

Leirialueella oli saviruukkujen valmistusta varten rakennettu 
alkeellinen polttouuni, joka muistutti pientä pyramidia. Sen 
seinät oli ulkopuolelta päällystetty turpeilla ja tämän »masuunin» 
vierellä oli työhuone saviastioiden sorvausta varten. Työhuo- 
neen toisessa päässä oli pieni huone polttouunin esimiestä ja 
lämmittäjää varten. Nämä olivat kumpikin juutalaisia ja yleen- 
säkin tämä saviverstas oli leirin juutalaisten kokoontumispaikka 
vapaa-aikoina. — Leirin juutalaisten joukossa oli myös muu- 
tamia Puolan juutalaisten rabbiineja ja muita sivistyneistöön 
kuuluvia. 

Eräänä iltana tuli muuan juutalainen parakkiini ja pyysi 
minua hetkeksi pihalle keskustellakseen jostain asiasta. Sisällä 
parakissa hän ei suostunut asiaansa selittämään ja kun olimme 
ulkona, tähyili hän varovaisesti ympärilleen ennen kuin meni 
asiaan. Minut oli kutsuttu pieneen illanviettoon saviruukkupolt- 

timoon, mutta en saisi mainita siitä kenellekään sivulliselle ja 
minun piti poistua parakistani kenenkään huomaamatta. Ute- 
liaisuuteni heräsi ja lupasin tulla puolen tunnin kuluttua. 

Oli jo aivan pimeä, kun kiertoteitä kävelin juutalaisten pää- 
majaan, kuten saviverstasta kutsuttiin. Koputettuani hiljaa 
kuulin salpojen avautuvan ja minua kohtasi pienessä tuvassa 
varsin maalauksellinen näky. Lattialla kehässä istui kymmen- 
kunta juutalaista jakkaroilla tai matalilla puupölkyillä. Kehän 
keskellä oli pieni pakkilaatikko pöytänä ja sillä paloi omatekoi- 
nen kynttilä valaisten vain mökin keskilattian ja piirissä istu- 
vien miesten kasvot. Heidän joukossaan oli neljä juutalaista 
pappia, rabbiinia, pitkissä mustissa kauhtanoissaan pienet mus- 
tat kalotit päässään. 

Minulle oli varattu puupölkky istuimeksi kahden pitkäpar- 
taisen rabbiinin välissä ja huomasin tulleeni sijoitetuksi kah- 
den vanhimman ja arvokkaimman herran väliin. Ihmetykseni 
ja uteliaisuuteni vain kasvoi. Mutta pian sain selityksen tähän 
yhtä odottamattomaan kuin juhlavaankin tilaisuuteen. 

Vanhin rabbiineista alkoi vaimealla äänellä pitää minulle 
tervetuliaispuhetta, josta pian kävi selville, ettei tilaisuus ollut 
järjestetty henkilökohtaisesti minua varten, vaan olin kutsut- 
tuna Suomen Tasavallan ainoana leirissä olevana edustajana. 
Syynä oli Juutalaisen Maailmanliigan, sionistien, New Yorkissa 
julkaisema avoin kirje, jossa Suomen hallitusta ja kansaa oli 
kiitetty humaanisesta suhtautumisesta Suomessa asuvaan juu- 
talaiseen vähemmistöön huolimatta sotilaallisesta yhteistoimin- 
nasta Hitlerin Saksan kanssa. Leirissämme olevat juutalaiset 
halusivat esittää nyt minun kauttani suomalaisille kiitollisuu- 
tensa siitä, että Suomen juutalaisiin ei Saksan pakotuksesta 
huolimatta ollut kohdistettu minkäänlaista rotuvihaa ja vainoa. 

Rabbiinin lopetettua puheensa vastasin siihen muutamin 
sanoin. Selitin Suomen olevan demokraattisen maan, jossa 
jokainen saa rauhassa elää ja harjoittaa elinkeinoaan maan 
lakien puitteissa. Sikäli kuin tiedän ovat Suomen juutalaiset 
sotiemme aikana sekä taloudellisesti että ase kädessäkin puo- 

lustaneet maamme vapautta. Suomen lakien mukaan ovat 
kaikki rodut samanarvoisia, vain maatamme ryöstämään 
tulleet viholliset ovat meillä saaneet kiukkuisen vastaanoton, 
sitä todistavat kaksi viimeistä sotaamme ja maamme historia 
vuosisatoja taaksepäinkin. Kiitin vielä sionisteja huomaavai- 
suudesta kansaamme kohtaan ja aloin puheeni jälkeen kääriä 
mahorkkasätkää. 

En saanut kuitenkaan sätkääni valmiiksi, kun minulle jo 
tarjottiin amerikkalaista Camelia ja sen jälkeen amerikkalai- 
sesta säilykemaidosta valmistettua kaakaota. Tämähän alkoi 
jo olla ruhtinaallista tarjoilua Mordvan nälkäleirissä. Joku 
juutalainen oli saanut Amerikan Punaisen Ristin lähettämän 
paketin ja siitä olivat nämä herkut. Jatkoimme iltaa vapaan 
keskustelun merkeissä ja sain vielä mustaa leipää valkosipulin 
ja amerikkalaisen naudanlihan kera. Sinä iltana menin kylläi- 
senä miehenä laverilleni nukkumaan. 

Yleensä juutalaiset olivat ihmeen hyvin informoitua väkeä 
leirissäkin. Kun kyselin, mistä he olivat saaneet tietää New 
Vorkissa julkaistusta kirjelmästä, vilkutteli vanhin rabbiineista 
vain salaperäisen näköisenä silmiään, silitteli mustaa partaansa 
ja sanoi aina jotain kuuluvan, kun pitää korvansa avoinna. 
Tulin jälkeenpäin siihen käsitykseen, että joku leirin ulkopuo- 
lella asuva juutalainen toimitti heille ulkomaisista radioista 
kuulemiaan uutisia tai mahdollisesti joku GPU:n sionisteihin 
salaa kuuluva virkailija kertoi heille tuoreimpia poliittisia 
uutisia. Tultuani näin tutuksi monien leirin juutalaisten kanssa 
sain useasti tietoja maailman tapahtumista, joista ei leirissämme 
toisinaan näkyvä paikkakunnan lehti, »Krasnaja Mordovian, 
kertonut mitään. 

Leirissämme oli koko joukko inkeriläisiä miehiä, jotka olivat 
sodan aikana olleet Suomessa, muutamat heistä vapaaehtoisina 
Suomen armeijassakin. He kantoivat raskaan kohtalonsa arvok- 
kuudella ja mielenlujuudella, vaikka tiesivät vähälukuisen 
kansanheimonsa tulleen ehkä ikiajoiksi hajotetuksi ja hävite- 
tyksi. 

Inkeriläisten veljiemme kokemukset olivat tyypillistä Sta- 
linin-Berijan aikakauden kylmää ja raakaa politiikkaa. Siinä 
ei ollut »pienten kansojen suojelua», vaan systemaattista hävi- 
tystä, juuri sitä, mitä vastaan neuvostopropaganda ylevästi 
selittää taistelevansa. Sana »genozid», neuvostolehdissä sodan 
jälkeen usein nähty sana [kreikan kielen sanasta genos (= rotu) 
ja latinan caedere (= tappaa)] on lukijain tietoisuuteen isketty 
käsitteenä, jota ovat saksalaiset harjoittaneet juutalaisia vas- 
taan ja amerikkalaiset neekereitä ja muita värillisiä rotuja 
ahdistaessaan. Sellaista ovat harjoittaneet imperialistiset maat, 
ja neuvostojen maa on kansanvähemmistöjen puolesta taistele- 
vana jalona ritarina esittänyt kymmenissä kansainvälisissä 
kongresseissa ja YK:ssa »genozidinw» kieltämistä kaikkialla 
maailmassa. 

Miksi ei Neuvostoliitto ole omassa maassaan estänyt »geno- 
zidia», pienten väestöryhmien massatuhoamista? Esimerkkejä 
pienten väestöryhmien järjestelmällisestä, valtiojohtoisesta 
tuhoamisesta on löydettävissä nimenomaan Neuvostoliiton 
alueelta. Niiden tarkoituksena on ollut hävittää ei-venäläinen 
rotu tai siirtää se toisille seuduille joko kostotoimenpiteenä tai 
poliittisista syistä. 

Parhaiten tunnettuja suomalaiselle lukijalle ovat Viron väestön 
joukkosiirrot ja tuhoamiset. Tähän mennessä arvioidaan kar- 
kotettujen tai surmansa saaneiden luvun nousevan 50 %:iin. 
Myös Latvian väestö on kärsinyt raskaita menetyksiä; Liet- 
tuassa arvioidaan karkotettujen ja hävinneiden luvun nousevan 
n. 30 %:iin. Nämä kansat ovat sentään pääosaltaan saaneet 

jäädä entisille asuinpaikoilleen ja venäläistyttämistoimenpiteet 
jatkuvat kaikissa näissä maissa suunnitelmallisesti. 

Itä-Karjalan, Aunuksen ja Inkerin väestö on saanut luovut- 
taa ikimuistoiset asuinsijansa slaavilaiselle ekspansiolle, vii- 
meksi mainittu inkeriläisväestö kokonaisuudessaan. 

Krimin tataarien tasavalta hajotettiin viimeistä miestä myö- 
ten Stalinin käskystä, koska jotkut tataarilaiset kommunismin- 
vastustajat olivat lahjoittaneet Adolf Hitlerille kultakoristeisen 
satulan. Despootin mahtikäskyllä karkotettiin kaikki tähän 
kansanheimoon kuuluvat arktisille alueille, joissa näillä ei ollut 
mitään elinmahdollisuuksia. Krimin tataareja ei enää ole. 

Kalmukkien tasavalta sai kokea saman hävityksen. Tapasin 
myöhemmin Pohjois-Siperiassa muutamia näistä viimeisistä 
kalmukki-mohikaaneista, jotka verta sylkevinä tuberkulootti- 
sina raunioina yrittivät säilyttää henkiriepuaan arktisten aluei- 
den karussa ilmastossa. Syynä kalmukkien heimon tuhoon lie- 
nee ollut myös epäily saksalaisystävällisyydestä. 

Ns. Volgan-saksalaisten kohtalo oli yhtä traagillinen. Pari- 
sataa vuotta sitten olivat Venäjän hallitsijat värvänneet sak- 
salaisia talonpoikia siirtymään Venäjälle opettamaan venäläi- 
sille talonpojille maanviljelystaitoa. Heitä oli siirtynyt Venäjän 
parhaille viljelysseuduille kymmenin tuhansin ja aikojen ku- 
luessa he olivat lisääntyneet lähes kaksimiljoonaiseksi kansaksi. 
Pääosa heistä asui Volgan varrella ja se oli valtakunnan par- 
haiten viljeltyä ja rakennettua seutua. Saksalainen ahkeruus ja 
ammattitaito oli luonut vaurautta, joka herätti venäläisten 
naapurien kateuden. Vallankumouksen jälkeen muodostettiin 
Volgan saksalaisten alueesta oma autonominen tasavaltansa, 
mutta kommunistinen infiltraatio ei sanottavastikaan vaikut- 
tanut saksalaisväestöön. He olivat suurimmalta osaltaan schwa- 
bilaisia protestantteja ja pitivät kiinni isiensä uskosta ja 
tavoista. 

Sodan alettua 1941 saivat venäläiset odottamansa aiheen näi- 
den kukoistavien viljelmien ja hyvin rakennettujen kylien anas- 
tukseen. Esitettiin väite, että saksalaisten alueilla olisi nähty 

vihollisen laskuvarjomiehiä ja että saksalainen väestö suojeli 
näitä joutumasta venäläisten käsiin. Muuta ei tarvittukaan. 
Moskovan mahtikäskyllä lopetettiin Volgan-saksalaisten tasa- 
valta, sen asukkaat määrättiin karkotettaviksi, kun saksalaisten 
sivistyneistö ja johtohenkilöt ensin oli vangittu. Vangitsemisten 
ja karkotusten yhteydessä ei tehty eroa, oliko henkilö kommu- 
nistipuolueen tai kommunistisen nuorisoliiton jäsen. Vaino ei 
ollut luokkapoliittinen, vaan rotuvaino, — genoziidi. 

Saksalaissyntyiset miehet mobilisoitiin työarmeijaan, jonka 
tehtävänä oli suorittaa linnoitus- ja tierakennustöitä. He kuo- 
livat ennen pitkää nälkään 200 g:n leipäannoksilla. Naiset ja 
lapset siirrettiin Pohjois-Siperian asumattomille alueille ja sai- 
vat tulla toimeen miten pystyivät. Joitakin tuhansia naisia ja 
lapsia on vielä elossa arktisten alueiden kalastuskolhooseissa 
tai Keski-Aasian aroilla. Tämän väestöosan tuhoutumista kansa- 
kuntana ei mikään enää voi estää. 

Kuninkeriläiset pakotettiin v:n 1944 lopulla palaamaan Suomes- 
ta Neuvostoliittoon, alkoi tämän väestöryhmän kuolemanmatrssi. 
Ennen Suomesta lähtöä olivat kontrollikomitean edustajat pitä- 
neet joukkokokouksia, joihin Suomeen evakuoituja inkeriläisiä 
oli kehotettu saapumaan. Agitaattorit selittivät inkeriläisille, 
että nyt sodan päätyttyä ovat olot Venäjällä kokonaan muuttu- 
massa. Kirkot avataan ja talonpojille annetaan heidän aikai- 
semmin omistamansa maat Inkerissä, maat jotka nyt kuului- 
vat kolhooseille. Todisteena vanhojen aikojen palaamisesta 
esitettiin jopa venäläisiin sotilaspukuihin ilmestyneitä leveitä 
olkalappujakin; nekin oli tehty samanlaisiksi kuin tsaarin- 
aikoina. Nyt piti vain ostaa rahoillaan siemenviljaa, hyviä 
hevosia ja rotukarjaa kotiin vietäväksi, samoin maatalous- 
koneita ja työvälineitä. Siten päästäisiin nopeasti elämän alkuun 
ja leipään käsiksi. 

Kun vielä suomalaisetkin viranomaiset painostivat inkeri- 
läisiä lähtemään kotiinsa, ei monellakaan ollut valinnan varaa. 
He hankkivat kotieläimiä ja työvälineitä ja lähtivät heille 
varatuilla junilla paluumatkalleen. 

Jo Viipuriin päästyään havaitsivat inkeriläiset tulleensa pete- 
tyiksi. Vaunujen oville ilmestyivät aseistetut vartijat ja matkus- 
tajien tarkastus alkoi. Ensimmäiseksi erotettiin muista ne mie- 
het, joilla oli saapashousut — he olivat ilmeisesti avustaneet 
faSisteja ase kädessä. Sen jälkeen otettiin vaunuista muut 
miespuoliset inkeriläiset, ja junaa seuranneet tavaravaunut, 
joissa oli kotieläimiä, siemenviljaa ja maatalouskoneita, irroi- 
tettiin junasta. Eläimet ja muu Suomesta tuotu omaisuus jaet- 
tiin Leningradin seudun venäläisille kolhooseille. 

Juna, johon nyt oli jäänyt vain naisia lapsineen, lähti edel- 
leen Viipurista ja pysähtyi jossain Jaroslavin lähipitäjässä. 
Ympärillä oli syvälumista, synkkää metsää, johon naisten ja 
lasten piti toistaiseksi sijoittua. Naiset olivat kaivaneet lumeen 
kuoppia ja koloja ja koettaneet suojella lapsiaan pakkaselta, 
mutta monia lapsia oli paleltunut kuoliaaksi jo ensimmäisenä 
yönä. Vasta kolmantena päivänä olivat epätoivoiset matkusta- 
jat saaneet marssia tavaroineen pitäjän kunnantalolle, josta 
ympäristön kolhoosien johtajat kävivät valikoimassa itselleen 
tarvitsemaansa työvoimaa, ja veivät inkeriläisnaiset mukanaan 
uusille työpaikoille. 

Inkeriläiset miehet sen sijaan joutuivat tarkempaan seulon- 
taan. Berijan agentuuri otti selvää, mitä kukin oli tehnyt Suo- 
messa ollessaan. Suomen armeijassa palvelleet saivat yleensä 
10—15 vuoden tuomioita, kun siviilimiehet sen sijaan pääsivät 
5—8 vuoden pakkotyötuomioilla visänmaanpetoksesta). 

Inkeriläisten entinen asuma-alue on nykyään kansoitettu 
puhtaasti venäläistä alkuperää olevalla väestöllä ja siten on 
slaavilainen ekspansio jälleen tehnyt rodullisen aluevaltauk- 
sen. 

Leirin monista kansallisuuksista kokoonpantu vankilauma 
antoi mitä parhaan mahdollisuuden tutustua vähemmistökan- 
sallisuuksien sortoon Neuvostoliitossa Stalinin-Berijan aikakau- 
della. Berijan tarhoissa tapasi näiden vähemmistöjen edustajia 
kaikista mahdollisista kansakunnista, joiden onnettomuutena 
on ollut joutua Neuvostoliiton rajojen sisäpuolelle. Hyvin usein 

kuuli vakaumuksesta lausuttavan: »Jos Lenin olisi saanut elää, 
ei tällaista olisi tapahtunut» Varsinkin kaukasialaisilla ja 
suomensukuisilla tuntui olevan tällainen käsitys, mistä lienevät 
sen omaksuneetkin. 


Kuultua ja koettua 


Tutustuin tässä leirissä erääseen huono-onniseen mieheen. 
Hän oli aikaisemmin ollut puoluejärjestön piirisihteeri eräässä 
Jaroslavin läheisessä kunnassa. Elämä oli sujunut kaikin puolin 
hyvin ja turvatusti, kunnes hän sai tehtäväkseen valmistella 
erään englantilaisen työmieslähetystön vastaanoton ja viihdy- 
tyksen alueellaan. 

Englantilaiset vieraat tulivat autoilla Leningradista ja perille 
saavuttua seurasi ohjelmassa päivällinen eräässä piirikunnan 
kolhoosissa. Piirisihteeri oli toiminut tarmokkaasti ja huolelli- 
sesti vieraitten vastaanottamiseksi. Kun autot ajoivat kolhoo- 
sin pihaan, oli kolhoosin työväki juuri odottamassa ruokailuun 
pääsyä. Miehillä oli yllään uudet overallit ja uudet jalki- 
neet, samoin olivat naiset uusissa ja puhtaissa pumpuli- 
leningeissä värikkäät huivit harteilla. Parrakkaita miehiä tai 
pesemättömiä kasvoja ei näkynyt, vaikka olikin työpäivä kol- 
hoosissa. Haitari soi ja kaikki olivat onnellisen näköisiä. 

Kolhoosin ruokasalin pitkät pöydät oli katettu valkein lii- 
noin ja pöydillä oli kauniit posliinikalustot sekä veitset ja haa- 
rukat. Vieraiden asetuttua paikoilleen tuli kolhoosin työväkikin 
aterioimaan. Tarjoiltiin jotain liharuokaa, jolloin vieraat pani- 
vat merkille, että kolhoosin väki oli tottumatonta käyttämään 
veistä ja haarukkaa ruokailuvälineinä. Liha syötiin pääasiassa 
lusikoin. 

Ruokasalin peräseinällä oli suuri, kattoon ulottuva vanhan- 
aikainen trymoopeili, aikoinaan sosialisoitu jostain herraskarta- 
nosta. Peilin kehykset olivat vanhaa, arvokasta puuleikkausta 

ja sen taiteellinen muotoilu oli kiinnittänyt englantilaisten vie- 
raiden huomiota. Aterian jälkeen oli joku vieraista katsellut 
sitä lähempääkin ja piirtänyt sormenpäillään nimikirjaimensa 
peilin pinnalla olleeseen pölykerrokseen. 

Kun ateria oli päättynyt ja kohteliaisuuspuheet pidetty, 
tutustuivat vieraat talon viljelyksiin ja karjaan ja lähtivät 
sitten edelleen tutustumaan johonkin naapuripitäjän paperi- 
tehtaaseen. Sen jälkeen oli ohjelmassa illallinen erään toisen 
pitäjän eturivin kolhoosissa. Myöskin siellä olivat työläiset niin 
puhtaissa pukimissa kuin eivät koskaan olisi niissä työskennel- 
leet. Myös täällä soi haitari ja ruokasali oli koristeltu valkein 
liinoin, kukkasin ja posliiniastioin. 

Englantilaisia vieraita hämmästytti suuresti, että tässäkin 
ruokasalissa oli samanlainen trymoopeili kuin edellisessäkin, 
vieläpä yhtä vanhanaikainen ja taiteellinen. Mentyään lähem- 
mäksi sitä huomasi englantilainen taiteenihailija tässä peilissä 
omat nimikirjaimensa, jotka hän oli piirtänyt aivan toiseen 
peiliin aivan toisen pitäjän kolhoosissa. Hän kutsui muutkin 
matkatoverinsa katsomaan tätä ihmettä, mutta tähän lop- 
puikin englantilaisten huumorintaju. Vieraat sanoivat näh- 
neensä tarpeeksi Potemkinin kulisseja ja vaativat viipymättä 
paluuta Leningradiin laivalleen. 

Sihteeriparalle tämä maksoi 5 vuoden pakkotyön ja surullisen 
lopunhänen puolueuralleen. Hän oli huolellisesti lavastanut kaiken 
kummassakin kolhoosissa, pukenut työväen lainavaatteisiin ja 
tuonut ruokailuastiat ja -välineet, haitarit ja peilit, lastannut 
ne kuorma-autoihin vieraiden mentyä paperitehtaalle ja järjes- 
tänyt koko lavastuksen taas uudelleen toisessa kolhoosissa. 
Mutta peiliä hän ei sentään ollut huomannut välillä puhdistaa, 
töSort vasmii! 

Toukokuussa 1946 sain kokea odottamattoman yllätyksen: 
sain ensimmäisen ja viimeisen kirjeen kotimaastani koko van- 
keusaikanani. Tutkintovankeuteni aikana olin kirjoittanut 
useita kertoja Suomen Lähetystölle Moskovassa, samoin kuin 
eri henkilöille Suomessa. Yksikään kirjeistäni ei ollut tullut 

perille. Mutta eräs nyrkkipostissa lähettämäni viesti oli ihmeel- 
lisesti löytänyt tiensä Mordvan erämaasta Helsinkiin. Tapah- 
tumalla oli hieman erikoiset alkuvaiheensakin. 

Varhain kevättalvella olin kerran tulossa keskiyöllä leirin 
ruokalasta parakkiini oltuani iltavuorolla työssä. Leirin piha- 
maalla en nähnyt ketään, mutta kahden parakin välisestä 
solasta kuulin epäselviä hätähuutoja. Arvelin jonkun poliittisen 
vangin taas joutuneen ryövärien ahdistamaksi ja juoksin apuun. 
Tultuani parakkien väliin erotin pimeässä kolmen rosvon kaa- 
taneen erään nuorenpuoleisen miehen maahan. Yksi heistä 
kuristi tätä kurkusta, toinen piteli uhrin käsistä kiinni ja 
kolmas oli paraikaa riisumassa uhriltaan kenkiä. Sain rosvojen 
huomaamatta kiskaistuksi parakkia ympäröivästä säleaidasta 
metrinpituisen laudanpätkän ja ehdin sillä antaa »nuijanuku- 
tuksen» kahdelle ryövärille, kolmannen sen sijaan päästessä 
pakoon. Huomasin toisen nukuttamistani miehistä olevan saman 
mustalaishuligaanin, joka oli järjestänyt kenkieni anastuksen. 
Ryövärien uhri nousi maasta ja juoksimme yhdessä parakkei- 
himme ennenkuin rosvojen apujoukot ehtisivät paikalle. Ryös- 
tettäväksi joutunut mies oli nuori sotalaivaston matruusi ja 
kunnon mies tuntui olevankin. Hän etsi minut parakistani seu- 
raavana iltana, kiitti avustani ja kysyi, voisiko hän tehdä jotain 
puolestani vapauduttuaan. Hän kertoi saaneensa vain vuoden 
tuomion jostain kurinpidollisesta rikkomuksestaan ja saaneensa 
armahduksen. Parin päivän kuluttua piti hänen päästä lähte- 
mään laivastotukikohtaansa Baltiskiin Virossa. Pyysin häntä 
toimittamaan omaisilleni Suomeen tiedon olinpaikastani ja 
pyytämään elintarvikelähetystä. Paperia kirjeen kirjoittamiseen 
ei ollut, mutta matruusi hankki leirin henkilökunnan keittiöstä 
palasen käytettyä voipaperia, jolle kirjoitin lyhyen kirjeen sisa- 
relleni Helsinkiin. Kirje oli tullut perille runsaan kolmen kuu- 
kauden kuluttua, kun kaikki luvallista tietä lähettämäni kir- 
jeet sen sijaan olivat joutuneet pidätetyiksi. 

Saamassani kirjeessä luvattiin lähettää elintarvikkeita ja ra- 
haa. Parin seuraavan viikon kuluessa sainkin kolmisensataa ruplaa 
10 

rahaa ja kolme pakettia. Niiden tullimaksut olivat kuitenkin 
niin korkeat, että minun oli myytävä niistä tulliluettelon perus- 
teella jo etukäteen kaikki arvokkaimmat ruokatavarat voidak- 
seni lunastaa pakettini postista. Eräässä paketissa lähetetyistä 
käytetyistä hiihtokengistäni vaadittiin tullimaksua 2550 rup- 
laa, suomenmarkoiksi muunnettuna silloisen kurssin mukaan 
147 900 mk. Olin pakotettu palauttamaan paketin, samoin 
kuin pari muutakin ylivoimaisten tullimaksujen vuoksi. — 
Rahalähetyksistä tuli perille vain kolme, muut joutuivat teille 
tietymättömille. 

Olin tyytyväinen kuitenkin siitä, että lopultakin olin saanut 
itsestäni viestin kotimaahan. 

Ystäväni Urban oli tähän mennessä saanut hyvän pukunsa 
ja nahkaisen yleisesikuntaupseerin manttelinsa säilymään, mutta 
nyt alkoi nälkä pakottaa realisoimaan nekin. Leirisairaalan 
lääkäri oli lähettänyt erästä välimiestä käyttäen hänelle ter- 
veisensä, että hän voisi päästä sairastuvalle pariksi kuukaudeksi 
lepäämään ja voimistumaan, jos luovuttaisi pukunsa lääkärille. 
Paitsi sairaslepoa antaisi lääkäri puvusta lisäksi toppatakin 
ja housut. Harkitsimme tarkkaan tätä tarjousta ja vaikka 
pidimmekin leirin lääkäriä vähemmän luotettavana, päätti 
Urban kuitenkin suostua päästäkseen paremmalle muonalle 
joksikin aikaa. Hänet kirjoitettiin potilaaksi jonkin sisäisen 
sairauden perusteella ja hän luovutti pukunsa lääkärille. Hänen 
oltuaan kuusi päivää sairastuvalla ilmoitti lääkäri hänen jo 
parantuneen viastaan ja määräsi hänet työhön, ja niin sai 
ystäväni maksaa oppirahansa herkkäuskoisuudestaan. 

Hänen hienon nahkamanttelinsa realisointi antoi kuitenkin 
paremman tuloksen. Sen avulla järjestyi hänelle puunkuivaa- 
mon hoitajan virkapaikka, jossa työtä ei ollut minkäänlaista, 
silloin tällöin oli vain tarkattava kuivaamon lämpömittareita. 
Kuivaamon lämmityksen ja puutavaran kuivatuksen hoiti 
joukko miehiä ja työnjohtaja, jotka tekivät varsinaisen 
työn. Virkapaikan lisäksi tuotti mantteli vielä 2000 ruplaa 
rahaakin. 

Jouduin näihin aikoihin työskentelemään puusorvaamossa, 
jossa tehtiin Sakkinappuloita ja helmitaulun osia. Normit oli- 
vat siksi korkeita, että yrittää piti saadakseen ne täytetyksi. 
Mutta täälläkin auttoi »tuhtaa» tehokkaasti. Olin saanut sor- 
vattavakseni Sakkipelin »hevosen» aluslevyjä, jotka oli nopeampi 
tehdä kuin muut nappulat. Siitä huolimatta pyrki tulemaan 
vaikapulaav. Asia järjestyi »tuhtaan» avulla siten, että joka päi- 
vällistauon aikana sain salateitse takaisin kokoonpano-osastolta 
normiani vastaavan määrän hevosen aluslevyjä, jotka taas 
illalla luovutin omana työnäni työnjohtajalle. Näin menetteli- 
vät muutkin sorvaajat ja ihmetellä täytyy, ettei sorvaamon 
kirjanpito kuitenkaan osoittanut »repeämää». Koko sorvaaja- 
brigaadimme oli stahanovilaisten maineessa ja saimme asua 
hyvässä parakissa, nukkua olkipatjoilla ja peitteeksemme 
saimme kunnon huovankin. Toisinaan saimme hyvistä työ- 
suorituksistamme lahjapalkkioina mahorkkaa tai nokkosista 
keitetyn liemen sijasta kaalikeittoakin. 

Leirissä tutustuin myös kolmeen nuoreen saksalaiseen koulu- 
poikaan, joista yksikään ei ollut 15 vuotta vanhempi. He oli- 
vat nimeltään Pautsch, Döring ja Joss. Yksi heistä oli kotoisin 
Breslaun läheltä, toiset Berliinistä. Heidän väitettiin kuuluneen 
Himmlerin vähää ennen Saksan luhistumista perustamaan 
Werwolff-järjestöön, joskaan kukaan heistä ei ollut millään 
tavalla osallistunut sotatoimiin tai ollut aseistettukaan. He 
olivat kukin saaneet 25 vuoden pakkotyötuomion. 

Leirin sisäisestä poliittisesta valvonnasta saimme »staha- 
novilais-brigaadissamme» hyvän todisteen. Joukossamme oli 
keski-ikäinen venäläinen talonpoika, joka oli jo kärsinyt 8 vuotta 
saamastaan 10 vuoden tuomiosta. Eräänä iltana parakissa 
istuessamme kertoili hän elämästä Venäjällä ennen vallan- 
kumousta ja kertoi esimerkiksi hyvien saappaiden maksaneen 
siihen aikaan 2 ruplaa 50 kopeekkaa. Joku brigaadissamme 
oleva »vasikka» oli tehnyt raportin leirin päällystölle, ja mies 
sai vähää myöhemmin kutsun leirin »ohranan» luokse. Hänelle 

luettiin siellä tuomio hänen leirissä suorittamastaan vastavallan- 
kumouksellisesta propagandasta. Lisätuomio oli 8 vuotta, joten 
hän sai aloittaa uudelleen 10-vuotisohjelmansa. 
Sorvaamomme päällikkönä oli leirin päällikön PerepetSkinin 
vaimo, itsekin entinen vanki, jonka päällikkö oli ottanut vai- 
mokseen jostain toisesta vankileiristä. Tämä uhkeamuotoinen 
nainen oli oikeudenmukaisuudellaan ja rehtiydellään saavutta- 
nut vankien luottamuksen ja kunnioituksen. Ehkäpä siihen 
vaikutti myös hänen rohkeutensa, sillä hän meni arkailematta 
tappelevien vankien väliin erottamaan riitapukareita. Kun tap- 
pelut usein suoritettiin kankia, lapioita, jopa kirveitäkin käyt- 
täen, olisi siinä saattanut sivullinenkin saada vammoja. 
Vanhemmat vangit tiesivät kertoa myös syyn, miksi päällik- 
kömme vaimo oli joutunut vankeuteen. Hän oli nyt toistami- 
seen naimisissa, ensimmäisestä aviomiehestään oli vaimo teh- 
nyt omakätisesti lopun. Mies oli ollut kevytkenkäistä laatua ja 
seurustellut muidenkin naisten kanssa. Kun mies kerran oli 
tullut tapansa mukaan humalassa kotiin jonkun toisen naisen 
luota, oli vaimo mustasukkaisuuden puuskassa ottanut miehensä 
nukkuessa partaveitsen ja tehnyt sillä leikkauksen, joka olisi 
tehnyt uskottomuuden mahdottomaksi vastaisuudessa, mikäli 
aviomies olisi jäänyt eloon. Mies oli kuitenkin kuollut voimak- 
kaaseen verenvuotoon, ja vaimolle oli tuomittu kymmenen 
vuotta pakkotyötä omalaatuisesta leikkauksestaan. 
Jalkavammani vuoksi oli minun järjestettävä itseni muihin 
tehtäviin, joissa ei tarvitsisi työskennellä seisten. Sellainen jär- 
jestyikin ja sain ruveta piirtämään leikkikalujen työpiirustuksia 
joukkovalmistusta varten. Leirissä toimivasta huonekaluteh- 
taasta jäi päivittäin huomattava määrä jätepalasia, joiden 
hyväksikäyttöä leirin päällystö oli suunnitellut. Koetin ulko- 
muistista plagioida joitakin leikkikalumalleja, joita sitten pää- 
asiassa invalideista kokoonpantu brigaadi alkoi valmistaa sarja- 
työnä. Työni ei ollut normien alaista, joten sain käyttää aikaani 
melko vapaasti »luoviin taukoihinkin», lepoon ja voikukan juu- 
rien etsintään lisäravinnoksi. Leiripäällystön määräyksestä sain 

itse valmistaa yhden kappaleen kutakin leikkikalua ja pitää 
aikakirjanpitoa, nk. »hronofotometraaSia» jokaisesta eri työ- 
vaiheesta. Tällä pohjalla tiesin muodostettavan brigaadeille 
annettavat normit ja tein koekappaleet mahdollisimman 
hitaasti saadakseni aikavarausta brigaadille. 

Kerran kertoi ystäväni Urban vaiheistaan ennen Venäjälle 
joutumistaan. Saksalaisten miehitettyä TSekkoslovakian hän oli 
liittynyt saksalaisia vastaan toimiviin partisaaneihin ja ollut 
JI partisaaniarmeijan komentotehtävissä. Venäläisten hyö- 
kättyä Karpatiaan olivat venäläisten asiamiehet otta- 
neet yhteyttä häneen ja ehdottaneet neuvottelua tehokkaan 
yhteistoiminnan aikaansaamiseksi saksalaisia miehittäjiä vas- 
taan. Radioteitse oli sovittu, että venäläisten lentokone nou- 
taisi Urbanin eräältä peltoaukeamalta määrättynä yönä ja 
Urbanin mentyä karttoineen ja asiakirjoineen sovitulle paikalle 
oli venäläinen lentokone laskeutunutkin pellolle. Matka oli jat- 
kunut välittömästi Moskovaan. Lentokentällä oli häntä vas- 
tassa kolme korkea-arvoista upseeria, jotka toivottivat hänet 
tervetulleeksi, istuttivat hänet armeijan autoon ja ilmoittivat 
neuvotteluihin ryhdyttävän heti esikuntaan ehdittyä. Kaupun- 
gin alueelle tultua olivat upseerit pysäyttäneet auton ja 
sanoneet joutuvansa pistäytymään hetkeksi eräässä virastossa. 
Urban oli jäänyt yksinään autoon odottelemaan. Pian tämän 
jälkeen oli autoon tullut pari siviilipukuista GPU:n miestä ja 
vienyt Urbanin Lubjankaan. Kartat ja asiakirjat oli takavari- 
koitu. Urban oli saanut istua lähes vuoden yksinäisessä kopissa 
saamatta minkäänlaista yhteyttä niihin venäläisiin viranomai- 
siin, jotka olivat kutsuneet hänet Neuvostoliittoon neuvottele- 
maan. Tutkintoaikanaan oli häntä kuulusteltu vain pari ker- 
taa, mutta hän oli saanut kuitenkin tavallista parempaa muonaa. 

Syynä häntä kohdanneeseen eristykseen oli ilman muuta se, 
että täekkoslovakialainen partisaaniliike oli lähtöisin kansalli- 
selta pohjalta ja Moskovan tarkoitusperien mukaan piti sen 
johtoon saada kommunisteja. Tämän vuoksi oli houkuteltu 
monia muitakin töekkien ja slovakkien partisaanijohtajia ansaan 

ja he olivat hävinneet sen tien. Tilalle oli solutettu Moskovalle 
uskollisia aineksia valmistelemaan maan valtausta heti kun 
saksalaiset olisivat joutuneet vetäytymään TSekkoslovakian 
alueelta. Juuri näin sittemmin kävikin. 

Urban oli vain vaivoin kyennyt selviytymään Lubjankan 
kellarissa saamastaan hermosokista, jonka hän oli saanut tar- 
kalleen samanlaisessa tilanteessa ensimmäiseen kylpyyn vie- 
täessä, josta jo aikaisemmin kerroin. Myös hän oli luullut kuu- 
lemiaan jysähdyksiä kellarissa laukauksiksi ja hänen hermonsa 
olivat romahtaneet täydelleen. Ikävää oli nähdä tämän muuten 
komean miehen hermojen tilaa vielä parikin vuotta tapahtuman 
jälkeen. Kuitenkin hän arveli rangaistuksensa kärsittyään pää- 
sevänsä kotimaahansa, koska hänet oli tuomittu vain luvatto- 
masta rajanylityksestä eikä pahaenteisen 58 8:n mukaan. 


Pakoyritys 


Syksyllä 1946 oli eräs puolalainen kookas mies useinkin tullut 
keskustelemaan kanssani ja ennen pitkää huomasin hänen tah- 
tovan päästä mielipiteistäni selville. Samoin oli myös eräs 
valkovenäläinen, entinen sotilaskarkuri, pyrkinyt tuttavuuteeni 
ilman, että minä erikoisesti olisin hakenut hänen seuraansa. 
Eräänä iltana tuli puolalainen taas parakkiini ja ehdotti, että 
menisimme ulos kävelemään saadaksemme keskustella muiden 
kuulematta. Lähdettyämme hän meni suoraan asiaan ja kysyi, 
haluaisinko osallistua pakoyritykseen leiristä. Hankkeessa oli 
jo muitakin, eräs unkarilainen, kaksi puolalaista ja sama valko- 
venäläinen, joka usein oli pyrkinyt keskustelemaan kanssani. 
Hanke oli vasta alkuvaiheissaan, eikä mitään varsinaisia val- 
misteluja vielä ollut suoritettu. Saisin itse valita, ryhtyisinkö 
hankkeeseen. 

Olin tietysti itsekin moneen kertaan tuuminut mahdolli- 
suuksia, mutta huomannut ne aina varsin vähäisiksi. Piikki- 

lanka- ja korkea paaluaitaus, tarkka vartiointi, pimeään aikaan 
aitauksia valaisevat valonheittäjät ja leiriä ympäröivä vartio- 
koiraketju juoksuvaijereissaan näytti tekevän kaikki suunni- 
telmat mahdottomiksi. Mutta mikäänhän ei estänyt kehittele- 
mästä suunnitelmia; jos aikoi säilyä hengissä, oli vankeudesta 
päästävä. Nälkä ja sairaudet kaataisivat miehen kuitenkin 
ennen pitkää. Aloimme siis järjestelmällisesti, mutta äärimmäi- 
sen varovasti kehitellä asiaa. 

Tukea näille toiveille antoivat leiriä ympäröivät suuret, asumat- 
tomat metsäalueet ja Ukrainassa ja Valkovenäjällä vielä toimi- 
vat Banderan partisaanit. »Banderovtsia» eivät neuvostojoukot 
olleet onnistuneet kukistamaan, koska ne oli kokoonpantu 
Ukrainan ja Valkovenäjän isänmaallisista, kommunisminvastai- 
sista aineksista. Keräsimme kaikki saatavissa olevat tiedot var- 
sinkin Brjanskin alueilla ja metsissä toimivista partisaaneista 
ja kuulimme heidän saavan ilmateitse apua länsivalloilta. Kuu- 
limme Banderan miesten soluttaneen miehiään moniin virka- 
paikkoihin, mm. miliisiin, postiin ja osuustoimintaan. Mikäli 
onnistuisimme pääsemään leiristä ja pakenemaan n. 60 kilo- 
metrin etäisyydelle, jossa viimeinen leirialuetta ympäröivä 
valvontarengas sijaitsi, saattaisimme onnistua yhtymään Ban- 
deran partisaaneihin ja jatkamaan matkaamme ehkä edem- 
mäksikin. 

Hankkeemme edellytyksenä oli täydellinen vaitiolo sivullisiin 
nähden, samoin ryhmämme kokoontuminen yhteisiin neuvon- 
pitoihin. Tapasimme yleensä vain 2—3 miehen kesken talven 
ja kevättalven aikana, mutta pääsiäiseksi 1947 olimme jo voit- 
taneet monta pulmaa. Tiesimme, miten saatoimme katkaista 
valonheittimien virran ja saattaa koko leirialueen pimeään. 
Vanhoista taskukellon kuorista olin saanut syntymään melko 
tarkan kompassin ja leirin »punanurkasta» olin talven kuluessa 
tutkinut maa- ja metsätaloutta koskevan kirjallisuuden, koska 
niissä olevista tilastokartoista, samoin kuin muutamista koulu- 
kirjoista, sain yhdistelemällä syntymään ylimalkaisen kartan 
kyseeseen tulevista alueista. 

Pahimman pulman tuotti aseistus. Leirialueen sisäpuolella 
liikkuvat vartijat olivat aina aseistamattomia, joten heiltä ei 
voinut varastaa tai ryöstää ampuma-aseita. Suunnitelmiimme 
kuului hankkia leiristä lähdettyämme väkivaltaisesti aseet 
ensimmäiseksi kohtaamiltamme sotilailta, ja siinä tarkoituk- 
sessa olimme leirin pajassa takoneet suoriksi joukon sirppejä, 
joten yllätyshyökkäykseen olimme varanneet ainakin kylmiä 
aseita. 

Vaikeasti ratkaistava pulma oli myös ravinnon saaminen 
metsätaipaleen ajaksi. Arvioimamme metsämarssi oli n. 800 
kilometriä ja leirin nälkäannoksista oli miltei mahdotonta 
säästää pientäkään leivänpalaa. Kaikesta huolimatta olimme 
jokainen säästäneet leivänkuoria ja kuivatelleet ne nk. »suha- 
reiksi», korpuiksi. Valkovenäläinen ystävämme sai toisinaan 
paketteja kotiväeltään ja säästi niistä kaiken, mitä pilaantu- 
matta saattoi säilyttää. 

Henkilökohtaisesti tuotti minulle huolta vasen jalkani, jonka 
nilkkanivel ei vielä ollut parantunut haavoittumisen jälkeen. 
Varsinkin sorvaustyössä, jossa joutui koko päivän seisomaan, 
väsyi ja turposi nilkkani pahasti, jopa niin, etten aina pystynyt 
ilman keppiä kävelemäänkään. Pitkällä marssilla saattaisin 
tulla liikuntakyvyttömäksi ja rasitukseksi tovereilleni. Koetin 
kevättalven aikana hieroa ja hoitaa jalkaani parhaani mukaan. 

Pääsiäisaattona 1947 olivat valmistelumme päättyneet ja 
toverini eivät halunneet kauemmin enää odottaa. Jalkani oli 
kuitenkin ollut muutamia päiviä varsin kipeä ja harkittuani 
asiaa vakavasti oli minun kieltäydyttävä lähtemästä, olisin 
pystynyt juoksemaan metsässä tuskin kilometriäkään siinä 
kunnossa. Tunsin itseni onnettomaksi ja katkeraksi, koska en 
voinut pyytää tovereitani enää odottamaan minua. Jalkani 
tila ei luvannut pikaista paranemista. Näin ollen saatoin antaa 
apuani vain pakoyritykseen leirin alueelta. 

Valkovenäläinen, unkarilainen ja kaksi puolalaista toveriani 
päättivät lähteä, ennenkuin yöt kävisivät liian valoisiksi. Luo- 
vutin heille kaikki korppuni, mitkä olin saanut säästetyksi, 

neuvoin heitä kompassin ja karttojen käytössä ja lopuksi toi- 
votin heille parhainta onnea vaikeassa yrityksessään. Haikein 
mielin oli minun jäätävä näiden rohkeiden miesten seurasta ja 
luovuttava hankkeesta, jota puolisen vuotta olin parhaani mu- 
kaan valmistellut ja josta olin toivonut niin paljon. 

Sää pääsiäisaattona muodostui lupaavaksi yrityksellemme. 
Iltasella alkoi sakea räntäsade, joka teki näkyvyyden varsin 
huonoksi. Puolalainen ystäväni tuli parakkiini ja pyysi minua 
pelaamaan kanssaan erän Sakkia. Istuimme erillämme muista 
miehistä ja muka syventyneinä peliimme kertasimme kaikki 
suunnitelman yksityiskohdat niin hiljaa, etteivät muut voineet 
kuulla mistä keskustelimme. Tarkoitus oli lumipyryn jatkuessa 
kaivaa tunneli paaluaitauksen alitse, kun piikkilanka-aitaus 
oli puhkaistu pihdeillä. Kaivaustyöhön olimme varanneet lyhyt- 
vartiset lapiot ja määrähetkellä leimahti leirin transformaatto- 
rista kirkas lieska. Leirialueen peitti synkkä pimeys, leiriä 
ympäröivät koirat alkoivat haukkua ja ulvoa, ja samalla hetkellä 
alkoivat neljä toveriani kaivaa tunnelia sellaiseen kohtaan, 
jossa arvelimme paalutuksen olevan lahonnutta maanpinnan 
alapuolella. Toverini osuivatkin lahoon kohtaan ja saivat pian 
syntymään reiän, josta mies kerrallaan mahtui. Ehdin tälle 
kohdalle juuri kun toverini alkoivat ryömiä paaluaitauksen 
alitse toiselle puolelle. Silmäni olivat vielä häikäistyneet trans- 
formaattorin oikosulusta syntyneestä valokaaresta, mutta näin 
kuitenkin viimeisenkin neljästä toveristani häviävän aidan 
alitse. Vartijat eivät olleet vielä huomanneet mitään epätaval- 
lista, koska vartiokoirat olivat alkaneet ulvontansa heti valojen 
sammuttua. Olin juuri lähtemässä pois parakkiini, kun huoma- 
sin yhden miehistä tulevan aukosta takaisin leirin alueelle ja 
aivan kuin paniikin vallassa juoksevan asuinparakkeja kohti. 
Sakeassa räntäsateessa en erottanut kuka miehistä tämä 
oli. 

Samassa alkoi aitauksen ulkopuolelta kuulua hajanaisia lau- 
kauksia ja katsoin parhaaksi mennä muina miehinä parakkiini. 
Arvelin lumipyryn hävittävän jalanjälkeni ja sitä paitsi olin 

voidellut kengänpohjani petrolilla, ettei vainukoira pysyisi 
jäljilläni, jos transformaattorin ympäristöä alettaisiin koirien 
avulla tutkia. Myös karkuun lähteneillä tovereillani oli pullolli- 
nen puusepänverstaalta hankittua tärpättiä ja petrolia jälkiensä 
sekoittamiseksi. 

Hetken päästä annettiin hälytys, pako oli huomattu. Van- 
kien käskettiin pysyä ampumisen uhalla parakeissa ja leiriin 
tuli aseistettuja partioita vartioimaan käskyn noudattamista. 
Aamuyöstä räntäsateen tauottua komennettiin kaikki vangit 
leirin kentälle riviin tarkastusta varten. Vasta parin tunnin 
laskennan jälkeen oli leirin päällystö selvillä karkuun lähtenei- 
den lukumäärästä ja hälytystila jatkui aamupäivään brigaadien 
lähtiessä työhönsä useita tunteja myöhästyneinä. 

Transformaattorin alue oli eristetty tutkimuksia varten, 
mutta omasta puolestani olin rauhallinen. Parhainkaan vainu- 
koira ei pystynyt seuraamaan jälkiäni tuhansien jalkojen tal- 
laamasta lumiräntäisestä maasta leirin teillä. 

Mieltäni askarrutti kovasti kuka neljästä toveristani oli luo- 
punut pakoyrityksestä ja vasta seuraavana päivänä se selvisi. 
Tapasin ulkosalla unkarilaisen toverini ja hän kertoi tunte- 
neensa itsensä niin heikoksi, ettei uskaltanut lähteäkään koi- 
rien vartiokehän lävitse, vaan päätti palata takaisin. Myös hänen 
hermonsa olivat ilmeisesti pettäneet, sillä vielä viikkoja jälkeen- 
päin hän pelkäsi tulevansa ilmi yrityksestään. 

Pakoon olivat päässeet siis kaksi puolalaista ja valkovenäläi- 
nen, mutta heidänkin pakoretkensä oli päättynyt aamun val- 
jettua. Vartiomiehistöstämme oli heti yöllä muodostettu muu- 
tamia ratsupartioita, jotka koirien kanssa olivat lähteneet hara- 
voimaan ympäristöä. Karkulaiset oli tavoitettu n. 25 kilometrin 
etäisyydellä leiristä ja heidän loppunsa oli ollut surkea. Ainakin 
kahta olivat koirat päässeet pahasti raatelemaan ja ratsumiehet 
olivat konepistooleillaan tappaneet heidät heti tavoitettuaan. 
Tästä sai leirimme päällikkö Perepetskin myöhemmin muistu- 
tuksen ja siirron toisen leiripunktin päälliköksi, koska oli anta- 
nut miehilleen määräyksen ampua karkulaiset. Tähän pikais- 

tuksissa annettuun käskyyn ei hänellä missään tapauksessa 
ollut valtuuksia. 

Vainajat tuotiin iltapäivällä vankkureilla leiriin ja jätettiin 
vankkureille lojumaan kolmeksi päiväksi leirin portinpieleen, 
arvatenkin varoitukseksi muille vangeille. Työhön mennessämme 
ja työstä tullessamme saimme nähdä kymmenien kuulien ja 
koirien raatelemat toverimme toinen toisensa ylitse heitettyinä. 

Erään leirimme sanitäärin avulla pääsin neljäntenä päivänä 
lähempää katsomaan onnettomia tovereitani sairastuvan ruu- 
mishuoneelle. Heidät oli jo riisuttu ja kunkin isovarpaaseen oli 
kiinnitetty tavanmukainen nimilappu. Kaikkia heitä oli am- 
muttu takaapäin konepistooleilla. Valkovenäläisen selkäpuo- 
lelta oli sanitääri laskenut 68 luodinreikää, ja koirat olivat repi- 
neet irti hänen toisen pohjelihaksensa. Myös puolalaisissa ystä- 
vissäni oli kymmeniä luodinreikiä. Paljastin pääni viimeiseksi 
tervehdykseksi onnettomille tovereilleni. 

Ilmeisesti ei kukaan sivullinen ollut päässyt salajuonemme 
perille, koska unkarilaista ystävääni sen paremmin kuin minua- 
kaan ei asiasta koskaan kuulusteltu. Leirin työkalujen säily- 
tystä alettiin sen sijaan valvoa entistä tarkemmin. Kun sähkö- 
vaurio oli tilapäisesti korjattu, alkoivat sorvaamojen mootto- 
ritkin taas pyöriä ja leirin elämä tasaantui entisiin uomiinsa. 


Vladimirin vankilaan 


Elokuun 17. p:nä 1947 sain ilmoituksen, että leirituomioni 
on muutettu vankeusrangaistukseksi ja että ehkä jo seuraavana 
päivänä minut lähetettäisiin kärsimään jäljellä oleva rangais- 
tukseni johonkin vankilaan. Syyksi ilmoitettiin, että MGB:n 
(Valtion Turvallisuusministeriön) yhteydessä toiminut erikois- 
neuvottelukunta, OSO, oli lakkautettu. MVD:n alainen OSO 
oli määrännyt mainitun muutoksen tuomiooni. — Jälkeenpäin 
olen saanut kuulla, että muutkin meistä 19:stä Suomesta tuo- 

dusta miehestä olivat saaneet samanlaisen määräyksen. Ryh- 
mämme kaikki vielä elossa olevat jäsenet lähetettiin Vladimirin 
kaupungin vankilaan, joka oli nk. vpoliittinen isolaattori». Mää- 
räys oli annettu heti sen jälkeen, kun Suomen Fduskunnassa 
oli keskusteltu laittomasti Neuvostoliittoon luovutettujen Suo- 
men kansalaisten kohtalosta. Asiaa oli tarmokkaasti ajanut 
Eduskunnassa tunnettu laillisuusmiehemme, kansanedustaja 
Ernst von Born. Huolimatta ankarasta sensuurista olivat jotkut 
ryhmästämme, mm. minäkin nyrkkipostillani, onnistuneet saa- 
maan itsestään viestin kotimaahan ja MVD, Neuvostoliiton 
Sisäasiainministeriö, pelkäsi tulevan tunnetuksi, ettemme olleet- 
kaan sotarikollisia. Tällaista olivat nimittäin Pravda ja Izvestija 
väittäneet, kun toiminta Leinon-Pekkalan hallitusta vastaan 
oli alkanut. CPU päätti siis säilöä meidät »poliittiseen isolaat- 
toriinsa» estääkseen totuuden ilmitulon, sillä ainoatakaan meistä 
yhdeksästätoista miehestä ei edes Neuvostoliitossa syytetty 
sotarikoksista. 

Seuraavana päivänä iltamyöhäisellä minut noudettiinkin pa- 
rakistani ja suljettiin pimeään karsserihuoneeseen, joka jo enti- 
sestään oli täynnä etapille lähdössä olevia miehiä. Heitä makasi 
paitsi laverilla, myöskin lattialla, ja huoneessa vallitsi täysi 
pimeys. Astuin vahingossa erään lattialla makaavan miehen 
säärelle. Pimeydestä kuului ähkäisy ja varsin kotoiselta tun- 
tuva »perkele»; enhän ollut kuullut suomen sanaa pitkiin aikoi- 
hin. Tartuin tallaamaani sääreen ja lähemmässä esittelyssä 
kävi selville, että sääri kuului papin pojalle Petr Bystrojevskille, 
joka oli tuotu samalla lentokoneella Moskovaan kuin minutkin. 
Olin joutunut hänestä eroon jo Butyrkassa ollessani. Tuomionsa 
saatuaan oli hän joutunut Temnikovskin leirille, mutta 
hän oli ollut eiliseen asti toisella punktilla. Muista kohtalotove- 
reistamme ei hänkään tiennyt mitään. 

Matkamme jatkuikin sitten yhdessä. Seuraavana päivänä 
lähdimme vankivaunussa — Stolypin-pullmannissa — kohti 
tuntematonta päämääräämme. Matka on jäänyt mieleeni yhtenä 
kaikkein vastenmielisimpänä etappina, mitä Neuvostoliitossa 

sain kokea. Vaunun häkki, johon minut sullottiin, oli jo entuu- 
destaan täynnä alaikäisiä vankeja, joita NL:ssa sanottiin »malo- 
letkoiksi», vähävuotisiksi. Sain mainion esimerkin siitä, minkä- 
laisia tuloksia lastenkotikasvatus ilman vanhempia ja uskon- 
non opetuksia antoi. Mahdotonta on kuvata sitä röyhkeyttä ja 
moraalittomuutta, mistä nämä 10—14-vuotiaat lapsirikolliset 
näyttivät ylpeilevän. Olin kuullut näistä paljonkin ja nähnytkin 
leireillä heistä muutamia, mutta sittenkään en osannut olla 
kyllin varovainen. Poikien joukossa oli taitavia taskuvarkaita, 
ja kun jouduin jollakin asemalla vaihtamaan junaa, tein sen jo 
ilman mahorkkapussia ja tuluksia. Muuta menetettävää ei 
minulla ollutkaan. 

Parin päivän kuluttua junamme saapui Moskovaan Kasanin 
asemalle, josta matkani Mordvaan parikymmentä kuukautta 
aikaisemmin oli alkanutkin. Junamme pysähtyi asemalle vain 
vähäksi aikaa ja lähdimme jyristelemään edelleen. Matkat 
vankivaunuissa muodostuivat monille äärimmäisen tuskallisiksi 
sen vuoksi, että vaunun käymälään päästiin vain kahdesti 
vuorokaudessa, aamuin ja illoin. Mitkään pyynnöt eivät tässä 
suhteessa vaikuttaneet vartijoihin, jotka näyttivät vain naut- 
tivan pirullisesti vankien »hädästä». Monet vangeista olivat 
tarpeeksi viisaita eivätkä nauttineet sitäkään vesimukillista, 
joka kerran päivässä annettiin kuljetuksen aikana. 

Varhain seuraavan päivän aamuna saavuimme Moskovasta 
n. 180 km itäänpäin sijaitsevan Vladimirin kaupungin asemalle 
ja saimme käskyn astua vaunusta. Neljän konepistoolimiehen 
ja yhden koiravartijan saattamina marssimme sitten Bystro- 
jevskin kanssa halki heräävän kaupungin sen toisella laidalla 
olevaan vanhaan MVD:n vankilaan. Saimme odotella parisen 
tuntia sen portin ulkopuolella virka-ajan alkamista, kunnes sen 
portit aukenivat sulkeutuakseen takanamme pitkäksi ajaksi. 

Vastaanottomuodollisuuksien jälkeen sijoitettiin meidät kah- 
teen mieheen nk. karanteeniselliin kahdeksi viikoksi, ettemme 
toisi vankilaan tarttuvia tauteja. Tänä aikana havaitsin kuinka 
huonossa kunnossa Bystrojevskin hermot jo olivat kuulustelu- 

jen aikana tapahtuneiden pahoinpitelyjen jälkeen ja nälkiinty- 
misestä Temnikovskin leirissä. Fyysillisesti olimme yhtä kur- 
jassa kunnossa kumpikin, mutta henkisesti vaikutti hän paljon 
rasittuneemmalta. Panin merkille hänessä sitä paitsi tavalliset 
keuhkotuberkuloosin oireet. Karanteeniajan päätyttyä meidät 
erotettiin eri selleihin ja kävellessämme vartioituna yleiselle 
osastolle emme enää voineet vaihtaa sanaakaan. Nyökkäsimme 
äänettömästi toisillemme jäähyväiset ja ne jäivätkin viimeisiksi. 
Hän oli noin vuotta myöhemmin menehtynyt heikkouteen ja 
leirissä saamaansa keuhkotautiin saman vankilan sairaalassa. 

Vladimirin vankila oli vanhanaikainen, jykevämuurinen neli- 
kerroksinen rakennusryhmä, johon lienee sijoitettu kaikkiaan 
4000— 5000 vankia. Tsaarinaikana se oli ollut pääasiassa poliit- 
tisten vankien säilytyspaikkana ja myös kauttakulkuvankilana 
Siperiaan suuntautuvia vankikuljetuksia varten. Kerrottiin mm. 
Leninin ja monen muun kuuluisan bolSevikin aikoinaan istu- 
neen näiden muurien sisäpuolella. 

Nyt oli vankila MVD:n eli GPU:n »poliittinen isolaattori», 
vankila, johon oli suljettu huomattavampia poliittisia vankeja 
täydelliseen eristykseen ulkomaailmasta. Tänne tuotu mies oli 
todella kuin pullossa, mitään yhteyttä ulkomaailmaan ei täältä 
voinut saada. 

Vladimirin vankilan järjestykselle on yleensä annettava tun- 
nustus. Sellit olivat tavallisesti lämpöisiä ja niiden puhtauteen 
kiinnitettiin suurta huomiota. Ainoastaan 2. korpuksen ala- 
kerran sellejä valitettiin kylmiksi ja kosteiksi. Näihin oli sijoi- 
tettu mm. ne saksalaiset diplomaatit, jotka työskentelivät ennen 
sodan alkua Saksan lähetystössä Moskovassa ja muitakin bolSe- 
vikkien mielestä suuria poliittisia rikollisia. 

Vankilaruoka Vladimirissa oli myös yläpuolella kaikkien nii- 
den tutkintovankiloiden ja leirien ruokia, joissa olin ollut. Sen 
määrä oli tosin sikäli riittämätön, ettei näläntunnetta päässyt 
unohtamaan, mutta kuitenkin se kohotti leireistä tulleiden fyy- 
sillistä kuntoa huomattavasti. Pakkotyöleiriltä lähtiessäni olin 
jo niin heikko, että vain suurin ponnistuksin jaksoin kiivetä 

vankivaunun portaita, mutta painoni lisääntyi ainakin 10 kilolla 
niiden 2 vuoden 9 kuukauden aikana, mitkä vietin tässä van- 
kilassa. 

Yleensä ei tämän vankilan hygieenisissä oloissa ollut paljon 
moittimista, esim. syöpäläistorjunta oli varsin tehokasta. Mil- 
loin jossakin sellissä oli huomattu luteita, hävitettiin ne viipy- 
mättä viemällä makuuvaatteet desinfioitaviksi ja tällä aikaa 
kuumennettiin rautasängyt puhalluslampuilla. Samalla sirotel- 
tiin selleihin hyönteismyrkkyä, — näitä töitä varten oli vanki- 
lassa erikoinen työbrigaadi. 

Säännöllisesti joka kymmenes päivä käytiin kylvyssä ja par- 
turissa ja silloin saatiin myös puhtaat alusvaatteet ja lakanat. 
Makuuvaatteet olivat kunnolliset, täällä maattiin jopa kahden 
lakanan välissä. | 

Lääkärinapua saatiin heti sairaustapauksen sattuessa ja vai- 
keimmissa tapauksissa pääsi vankilan sairaalaan hoidettavaksi. 
Sairaanhoitajatar teki joka päivä kierroksen selleihin ja jakoi 
tarvittaessa tavallisimpia lääkeaineita. 

Ajanvietepeleinä olivat domino-, Sakki- ja tammipelit sallit- 
tuja. Joka kymmenes päivä saimme myös kirjoja vankilan kir- 
jastosta. Kirjallisuutta olikin monilla eri kielillä, niiden joukossa 
myös tietopuolista lukemista. Erikoisuutena on mainittava, 
että tämän vankilan kirjastossa ei ollut tehty yhtä huolel- 
lisia puhdistuksia kuin muissa kirjastoissa. Käsiini osui ker- 
ran venäläinen kirja, josta saatoin lukea (v. 1949!) Trotskin 
ja Buharinin puheita. Kuitenkin oli tätäkin kirjaa vpuhdistettu, 
siitä oli leikattu pois langenneita ja likvidoituja neuvosto- 
suuruuksia esittäneitä valokuvia ja heidän puheitaan. 

Varsinkin ulkomaalaisia vaivasi kuitenkin se täydellinen eris- 
tys, joka oli leimaa antava tälle vankilalle. Saimme tosin toisi- 
naan luettavaksemme paikkakunnan lehtirievun, jossa oli pää- 
asiassa paikallisia kolhoosiuutisia sosialistisen työn suurenmoi- 
sista saavutuksista. Eräästä numerosta saatoimme lukea, että 
jossakin kolhoosissa oli uhrautuvalla ja sankarillisella työllä 
päästy mainioihin taloudellisiin tuloksiin: kolhoositalonpojan 

päiväansio, luontaisedut mukaanluettuina, oli 
kohonnut jopa 1:20 ruplaan työpäivää kohden. Kun tähän 
aikaan 50 g:n paketti mahorkkaa maksoi 2 ruplaa ja kilo mus- 
taa leipää 12 ruplaa vankilamme myymälässä, saatoimme päästä 
selville maaseutuväestön elintasosta. Jos sellin asukkaiden jouk- 
koon osui joku venäläinenkin, saimme lisää esimerkkejä neu- 
vostokansan elämästä nk. vapaudessa. 

Ulkomaalaisia tietysti kiinnostivat eniten kotimaidensa koh- 
talot, sillä useimmat heistä olivat menettäneet vapautensa 
sodanjälkeisessä kaaostilassa, jolloin oli vaikeaa arvioida tulevia 
oloja. Kirjeyhteydet ulkomaalaisilta oli ehdottomasti kielletty 
ja neuvostokansalaisetkin saivat kirjoittaa vain kerran tai pari 
vuodessa. Heidänkin piti saada siihen erikoislupa ja kirjoittaa 
vain jollekin määrätylle omaiselleen. Vankilasensuuri huolehti 
tarkkaan siitä, ettei heidänkään kirjeissään ollut muuta kuin 
perheuutisia. Ne ulkomaanuutiset, mitä joskus paikkakunnan 
lehdessä esiintyi, käsittelivät ainoastaan lakkoja, hintojen nou- 
suja, kaivosonnettomuuksia, kommunistien sortoa ym. kielteistä 
kapitalistisissa maissa. 

Vuonna 1948 saimme uudet vankilaunivormut, joissa oli 
n. 3 cm:n levyiset tummansiniset raidat vaaleanharmaalla poh- 
jalla. Leikkaukseltaan ne muistuttivat yöpukuja. Saimme myös 
nauhakengät ja syksyn tullen pumpulilla vuoratun tum- 
mansinisen kavaijin, sekä vanulla topatun lakin. Siihen saakka 
olimmekin olleet niissä varusteissa, joissa kukin oli pidätys- 
hetkellä, tai niissä ryysyissä, jotka leireiltä tulleilla oli yllään. 

Vangeille sallittiin yleensä joka päivä 15—20 minuutin kävely 
vankilan pihalla olevissa korkeaseinäisissä lautakopeissa. Heikot 
sairaat ja vanhukset saivat jäädä selliinsäkin, elleivät halunneet 
lähteä kävelylle. 

Minkäänlaista työtä tai askartelua ei poliittisille vangeille 
annettu, ei edes irronnutta nappia saanut itse ommella kiinni, 
vaan se oli annettava korjaamon tehtäväksi. Tämä täydellinen 
toimettomuus vaikutti varsin lamaannuttavasti varsinkin nii- 
hin, jotka olivat aikaisemmin tehneet ruumiillista työtä. Monet 

mistönä, löysivät viihdytystä kirjallisuudesta, Sakkipelistä ja 
ennen kaikkea sivistyneistä keskustelutovereista. Ja niitähän 
riitti jokaiseen selliin, olihan GPU:n haaviin joutunut miljoo- 
nittain eurooppalaista ja aasialaista antibol$evistista intelli- 
gentsiaa. 

Vladimirin vankilassa vallitsi varsin täsmällinen järjestys ja 
kuri. Vankien kohtelu oli kylmän asiallista ja vanki sai olla 
vartijoiden taholta rauhassa mielivallasta, mikäli itse pysyi 
vankilan ohjesääntöjen puitteissa. Poikkeamiset siitä rangais- 
tiin nopeasti ja tuntuvasti kovennetulla arestilla. 

Vartijoita oli käytävissä aina kaksi samanaikaisesti eivätkä 
he ohjesäännön mukaan saaneet puhua vankien kanssa. Kum- 
pikin kontrolloi toistaan eikä minkäänlaista yhteyttä vankeihin 
voinut syntyä. Äänekäs keskustelu, laulu ja viheltäminen oli 
kielletty. Käytäviin laskettiin esim. kävelylle mentäessä vain 
yhden sellin asukkaat kerrallaan, joten oli mahdotonta tietää 
keitä naapuriselleissä säilytettiin, vaikka olisi asunut vuosi- 
kausiakin samassa sellissä. Koputusta morseaakkosilla valvot- 
tiin ja sen yrittäminenkin oli uskallettua, koska GPU:n valvonta 
ulottui selleihin »vasikoiden» avulla täällä kuten muuallakin. — 
Vaikka poliittinen vanki olikin jo saanut tuomionsa ja oli sitä 
sovittamassa, jatkui hänen tarkkailunsa edelleenkin. GPU olet- 
taa varsin johdonmukaisesti, ettei kuulusteluissa sittenkään 
saatu kaikkea irti ja valvonta jatkuu siten herkeämättä »vasi- 
koidem ja ilmanvaihtotorviin tai lämpöpatterien taakse kät- 
kettyjen mikrofonien avulla. Vankiloissa on huomattavan suuri 
henkilöstö eriarvoisia GPU:n upseereja ainoastaan tätä jo tuo- 
mittujen jatkotutkimusta ja valvontaa varten. Niin oli myös 
Vladimirin vankilassa. 

Yleinen kokemus kuitenkin osoittaa, että vanki ahtaimmis- 
sakin oloissa ja tarkimmankin valvonnan alaisena keksii keinoja 
yhteydenpitoon naapuriselleissä ja kauempanakin oleviin van- 
keihin. Niinpä minäkin jo vajaan vuoden kuluttua olin selvillä, 
että Vladimirin vankilassa säilytettiin ainakin 14 miestä niistä 
11 

19:stä, jotka keväällä 1945 kanssani samanaikaisesti luovutet- 
tiin Neuvostoliittoon. Miten tämä tiedonvälitys kävi mahdolli- 
seksi, jääköön kertomatta, mutta keksimäni menetelmä toimi 
mainiosti yli kahden vuoden ajan. 

Sain tietää monista tänne suljetuista henkilöistä. Ihmettelen, 
onkohan hengissä säilynyt saksalainen asianajaja Richterkään, 
jonka katoaminen Hampurista 1945 varmaankin jäi täydelli- 
sesti selvittämättä. Hänen kävellessään eräänä päivänä kadulla 
pysähtyi hänen viereensä henkilöauto, hänen ehtimättä tehdä 
mitään heitettiin peite hänen päänsä yli ja hänet kaapattiin 
autoon, joka pysähtyi vasta Potsdamin vankilan pihalla. Richter 
oli ennen sotaa toiminut saksalais-amerikkalaisen kauppakama- 
rin puheenjohtajana. Vielä vuonna 1949 oli hän vangittuna 
Vladimirissa eikä ollut saanut mitään yhteyttä omaisiinsa. 

Vladimirin vankilan elämän teki melko siedettäväksi se, ettei 
venäläisiä rikosvankeja ollut sijoitettu samoihin selleihin poliit- 
tisten vankien kanssa ainakaan niissä selleissä, joissa jouduin 
oleskelemaan. Rikosvankeja, samoin kuin naisvankeja varten 
oli omat vankilaosastonsa. 


Uusia tuttavuuksia 


Jouduin selliin, jossa jo ennen minua oli kymmenkunta 
miestä. Tervehdyksiä vaihdettiin saksan, venäjän, englannin ja 
eestin kielillä. Joukko oli varsin sekalaista. Saksaa edusti lähe- 
tystöneuvos Gotthold Starke, joka oli toiminut sodan alkuun 
saakka Saksan suurlähetystössä Moskovassa. Neuvostoliiton 
edustajana toimi tässä sellissä insinööri K., joka ennen pitkää 
selitti olevansa sosiaalidemokraatti. Luutnantti Frank Kelly 
puolestaan edusti Englannin laajaa imperiumia. Eestin tuhottu 
tasavalta oli edustettuna kolmen miehen voimalla — Kallas, 
Sorgus ja Tullus tervehtivät minua veljeskansan miehenä vel- 
jien sydämellisyydellä. Baikalin seuduilta kotoisin oleva bur- . 

jaatti, miliisiluutnantti GluSkov haastoi minut viipymättä 
Sakkilaudan ääreen ja viimeksi tuli minua kättelemään pieni 
keltaihoinen, vinosilmäinen mies, jonka kasvot olivat pelkkää 
hymyä. Hän aivasti itsestään nimen Li-Tshin-Vi ja kertoi ole- 
vansa Sanghaista kotoisin. Edelleen oli sellissä kiinalaisen 
äidin ja venäläisen isän jälkeläinen, joka ei ollut perinyt kum- 
mankaan kansan hyviä ominaisuuksia. Hän oli 30:stä ikävuo- 
destaan viettänyt 18 eri vankiloissa ja parannuslaitoksissa. 
Nämä 18 vuotta olivat hukkaan mennyttä aikaa, sillä hän oli 
edelleenkin lurjus. 

Mieleenpainuva ilmestys oli tässä sellissä vielä pienikokoinen, 
pahasti kyttyräselkäinen romanialainen juristi. Hänen oikea 
jalkansa oli polven kohdalta kuivunut n. 90 asteen kulmaan ja 
näin ollen hän pääsi liikkumaan vain kepin ja vasemman jal- 
kansa avulla. Tässä rujossa ruumiissa asusti kuitenkin terävä, 
kiihkeä ja juonista rikas henki. Muistaakseni hänen nimensä 
oli Papalescu, tai jotain sinnepäin. Hän oli ollut kiihkeä kom- 
munisti omassa maassaan ja avustanut oikeudenkäynneissä 
mm. Anna Paukeria, josta myöhemmin tuli eräs Romanian 
johtavia kommunisteja. 

Kun tällaiseen selliin tuodaan uusi mies, on se yksitoikkoisessa 
vankilaelämässä tapahtuma. Entiset sellitoverit »osataan jo 
ulkoa». Heidän kokemuksensa ja mielipiteensä on ehditty kuulla 
jo moneen kertaan, ja hyväänkin mieheen kyllästyy, kun hänen 
kanssaan joutuu olemaan kuukausia ja vuosia yötä päivää 
samassa kopissa. Uusi tulokas sen sijaan on nähnyt ja kuullut 
paljon sellaista, jota vuosikaudet täydellisesti eristettynä istu- 
neet eivät vielä tiedä. Sain vastailla tuhansiin kysymyksiin ja 
tunsin itseni kuin sitruunaksi, josta mehu puristettiin viimeiseen 
pisaraan. 

Vuorostani sain tietysti itsekin kysellä ja rikastuttaa itseäni 
heidän tiedoillaan. Ja monenkirjavia ne olivatkin. Heidän ker- 
tomuksistaan vyöryi esiin mitä erilaisimpia ihmiskohtaloita, 
jotka kaikki saivat suunnilleen samanlaisen lopun: GPU, tut- 
kintovankilat, tuomiot, orjaleirit, eristysvankilat. GPU:n myl- 

lyt olivat jauhaneet ja sellissämme oli muutamia sen jauhamista 
jyväsistä: joukko tuomittuja miehiä, eräät jo 10—15 vuotta 
istuneita. Ja jokaista heistä joku muistelee jossain maailman 
kolkalla, perheenisänä, poikana tai veljenä. 

Gotthold Starke oli hienosti sivistynyt mies, humanisti ja 
journalisti kutsumukseltaan, vaikka olikin joutunut diplomaatti- 
uralle, koska oli suuri asiantuntija idän asioissa. Hän oli kotoi- 
sin Brombergista Puolasta, jossa asui sotaa edeltäneinä aikoina 
paljon saksalaisia. Siellä hän oli toimittanut sosiaalidemo- 
kraattista sanomalehteä ja joutunut osallistumaan myös kuu- 
luisaan Brombergin kuolemanmarssiin, kun puolalaisten ter- 
rori saksalaista vähemmistöä vastaan oli alkanut. Olin kuul- 
lut tästä miehestä jo aikaisemmin Mordvassa ystävältäni 
Neumannilta, joka samoin oli ollut sanomalehtimiehenä Brom- 
bergissa. — Nyt oli Starke ankarasti laihtunut, sai useasti 
vaikeita sydänkohtauksia ja hengitteli vain toisella keuhkollaan, 
mutta hienompaa sellitoveria on vaikea löytää. Jos muutkin 
maailman diplomaatit osaisivat olla yhtä tahdikkaita kuin 
Gotthold Starke, olisi maailmassa paljon rauhallisempaa. Vietin 
pari vuotta samassa sellissä hänen kanssaan ja tunsin todel- 
lista kaipausta erotessani tästä sielukkaasta ihmisestä. 

Yhteiset joulunviettomme hänen kanssaan ovat jääneet mie- 
leeni kauniina ja hartaina hetkinä. Koetimme niistä muodostaa 
jotain luterilaisia perinteitämme muistuttavaa karusta ympä- 
ristöstä ja vaikeuksista huolimatta. Niukoista ruoka-annoksis- 
tamme aloimme jo viikkoja aikaisemmin säästää limpunkuoria 
ja kuivatimme niistä korppuja lämpöpatterin päällä. Samoin 
kuivatimme ohuita viipaleita ohrapuurosta ja joimme aamu- 
teemme ilman sokeria jo viikkoja ennen joulua. 

Sain valmistetuksi myös kaksi pientä joulukynttilää steariini- 
tipoista, joita valui sellimme pöydälle kun sähköhäiriöiden sat- 
tuessa saimme selliimme kynttilän. Kätkin näitä murusia pat- 
jani sisään jo kuukausia ennen joulua ja niistä tulikin kaksi 
lyijykynän paksuista pientä kynttilää. Tietystikään ei niiden 
polttaminen ollut sallittua, mutta teimme sen kielloista huoli- 

matta eivätkä vartijat niitä huomanneetkaan, kun sellissä paloi 
kirkas sähkövalo ja itse istuimme kynttilöiden ja sellin ovessa 
olevan tirkistysreiän välissä. 

Pappisperheessä syntyneenä osasi Gotthold Starke ulkomuis- 
tista joulurukoukset ja hänen luettuaan ne hyräilimme yhdessä 
Stille Nacht, heilige Nacht», johon eestiläiset veljemmekin yh- 
tyivät. Ajatuksemme siirtyivät aikaisempiin, onnellisempiin 
joulunviettoihimme ja omaistemme pariin. Joulu ja joulun 
tunnelma valtasi mielemme ehkä voimakkaammin kuin kos- 
kaan aikaisemmin. 

Saatuamme iltasella kannullisen kuumaa vettä aloitimme 
jouluateriamme. Jyrsimme kuivia limpunkuoria ja liuotimme 
kuivaamiamme puuroviipaleita kuumassa vedessä joulupuu- 
roksi, sirottelimme siihen sokeria ja menimme jouluiltana epä- 
tavallisen kylläisinä nukkumaan. 

Festiläiset veljeni olivat toimineet ahtaammilla aloilla koti- 
maassaan. Kallas oli kasvatellut rotusikoja ja kertoili usein ja 
ruokahaluamme ärsyttävästi kinkku- ja pekonisikojen kasva- 
tuksen hienouksista. Tullus sen sijaan oli ollut Tallinnassa 
sokerileipurina, vaikkakin tyypiltään lähenteli sotilasta. Hänen 
ryhtinsä ja jyrisevä äänensä olisi kelvannut vaikkapa preussi- 
laiselle vääpelille. — Sorgus puolestaan oli »Peipsijärve kaluri» 
ja kertoili toisinaan hauskoja, suurentelemattomia kalajuttu- 
jaan. Kaikki he olivat mukavia, reiluja kansanmiehiä. Sor- 
guksen tapasin vielä pari vuotta myöhemmin Siperian peru- 
koilla, johon hänetkin tuomionsa kärsittyään oli karkotettu. 

Psykologisesti katsoen sellimme miehet muodostivat varsin 
monipuolisen valikoiman luonteita. Osaltaan se suuresti antoi 
vaihtelua vankilaelämän harmauteen, jossa mikään ei muut- 
tunut sen 2 vuoden 9 kuukauden aikana, jonka olin näiden 
vanhojen, paksujen muurien sisäpuolella. 

Kun Starke edusti tasapainoisuutta ja jonkinlaista »toivotonta 
optimismia», muodosti Papalescu hänen vastakohtansa alitui- 
sella purnauksellaan ja kiukunpurkauksillaan, joiden kohteena 
tavallisesti oli ainoa venäläisemme, insinööri K. Saimme usein 


166 


mennä väliin, kun jokin periaatteellinen keskustelu heidän välil- 
lään oli mennyt umpisolmuun. Kumpikin heistä oli kiihtyessään 
valmis käyttämään venäjän kielen senlaatuista sanarikkautta, 
joka toisen sanomana vaikuttaa ärsyttävämmin kuin 
omasta suusta tulleena. Romanialais-venäläinen konflikti 
saattoi syntyä jostain Sakkitilanteesta yhtä hyvin kuin poliitti- 
sesta kannunvalannasta ja Papalescun raskas kävelykeppi 
ilmestyi kuin loihdittuna hänen vuoteensa alta sanomaan vii- 
meisen sanan kiistakysymyksessä. Tilanne rauhoittui kuitenkin 
heti, kun käytävällä oleva vartija jyskytti oveen, sillä melua- 
minen sellissä tiesi vähintään kolmen vuorokauden oleskelua 
kylmässä karsserissa. Myös se suomalainen kirosana, jolla näyt- 
tää olevan yhtä kansainvälistä kantavuutta kuin espanjan kie- 
len caramballa, rauhoitti tilanteen nopeasti. 

Burjaatti puolestaan ei väsynyt julistamasta poliittista vakau- 
mustaan, ja ympäristön huomioon ottaen hän teki sen perin 
äänekkäästi. Koulusivistykseltään hän oli ylioppilas ja vankilas- 
sakin hän halusi kartuttaa tietojaan. Hän sai toisinaan ottaa 
vastaan paketteja omaisiltaan ja niissä tuli runsaasti mahork- 
kaa, savukepaperia sekä kouluvihkoja. Vihkoihin hän saattoi 
tehdä muistiinpanoja opinnoistaan ja mahorkalla hän palkitsi 
opettajiensa vaivat, kun hän alkoi opiskella englannin ja sak- 
san kielen alkeita. Opetin hänelle kumpaakin oppiainetta ja 
niin mahorkan saantini oli turvattu koko yhdessäolomme ajaksi. 

Jokaisessa paratiisissa on käärmeensä, ja niinpä oli sellainen 
luikerrellut meidänkin selliimme. Tässä tapauksessa se oli kii- 
nalaisvenäläinen miekkonen, joka tavallisesti seuraili meidän 
kaikkien edesottamuksia vinoilla silmillään. Yleensä varoimme 
häntä, eikä suotta, sillä kerran hän oli saattaa minut ja oppi- 
laani vaikeuksiin. Olin kirjoittanut joukon saksankielisiä kas- 
kuja, aikoinaan Saksassa kuulemiani Hitlerin-vastaisia juttuja 
ja jonkin englanninkielisen sadun GluSkoville käännöstehtäväksi. 
Annoin ne oppilaalleni illalla, mutta aamulla niitä ei löyty- 
nytkään enää. Fnnen aamuteetä sanoi vakoilijamme ottaneensa 
paperit yöllä haltuunsa ja antavansa ne vartijalle, ellei hän saisi 


167 


kymmentä lasillista mahorkkaa, kolmea kouluvihkoa ja kuutta 
leipäannosta. Tämä oli ultimaatumi. Harkinta-aikaa korkein- 
taan kymmenen minuuttia, sillä aamuteetä jaettiin jo naapuri- 
selleihin. GluS$kov hätääntyi, sillä hän ei tiennyt, mitä käännös- 
tehtävät olivat sisältäneet ja toisinaan olimme kirjoitelleet 
hyvinkin uskallettuja tekstejä ja hävittäneet ne heti jälkeen- 
päin. Muistin, että saksankieliset jutut olivat selvästi natsi- 
vastaisia ja siis täällä vaarattomia, mutta englanninkielinen 
satu oli parodioitu selostus Jerusalemin taisteluista. Siitä saat- 
toi hyvinkin saada kymmenen vuoden tuomion entisen lisäksi, 
sillä oikein tulkittuna se ei suinkaan palvellut maailmanvallan- 
kumousta. 

Tilanne vaati nopeita päätöksiä. Päätimme väkivalloin tutkia 
kiristäjämme vaatteet ja hävittää vaaralliset kirjoitukset ennen 
kuin vartija ehtisi aamuteenjakelulle ovellemme. Hyökkäsimme 
yllättäen hänen kimppuunsa, työnsimme hänet nurkkaan, johon 
ovessa olevasta tirkistysreiästä ei saattanut nähdä, painoimme 
pyyheliinan hänen suulleen avunhuutojen estämiseksi samalla 
kun muut sellimme miehet kalistelivat teemukejaan ja aiheutti- 
vat muuta melua. Saimme miehen tarkastetuksi, mutta pape- 
reita ei löytynyt. 

Samalla avattiin ovi ja vartija toi suuren peltikannullisen 
keitettyä vettä. Meidän piti tällöin laskea lurjuksemme vapaaksi 
ja hän hyökkäsi heti ovelle alkaen selittää asiaansa vartijalle. 
Parin minuutin kuluttua oli vartiopäällikkö ja pari vartijaa 
sellissämme, ja nyt näimme, mihin kiristäjämme oli kätkenyt 
varastamansa paperit. Hän oli repinyt pienen reiän patjaansa 
ja työntänyt paperit patjantäytteen sekaan. 

Vartiopäällikkö otti haltuunsa paperit ja poistui seuruei- 
neen. Mieliala sellissämme oli sähköistynyt. Varmaankin moni 
meistä pohti mielessään, miten päästä eroon lurjuksestamme. 
Omankäden oikeutta, korpilakia, ei tilanteeseen voinut sovel- 
taa. Piti siis keksiä jotain tilanteeseen sopivaa. 

Päivä kului kireän tunnelman vallitessa iltaan. Juuri ennen 
nukkumaan menoa sain käteeni lurjuksemme huomaamatta 

paperilapun, johon oli kirjoitettu seuraava neuvo: vÄlä nouse 
vuoteestasi tapahtukoon mitä tahansa yöllä. Anna tämä edel- 
leen GluSkoville.» 

Ymmärsin toverien keksineen jotain kollegiaalista ja jäin 
odottelemaan mielenkiinnolla mitä se olisi. Glu$kov antoi ym- 
märtää myös käsittäneensä vihjeen ja sanoi makuulle mennes- 
sämme nukkuvansa samaa kyytiä aamuun asti. 

Todellisuudessa emme kumpikaan malttaneet nukkua, vaan 
odottelimme tapahtumain kehitystä. Ja aamuyöstä odotuk- 
semme palkittiinkin. Lurjuksemme oli noussut yöastialle, jona 
toimi suuri rautainen tynnyri sellimme nurkassa. Hän toimitteli 
parhaillaan asiaansa pitäen toisessa kädessään astian rautaista 
kantta. Samassa nousi 4—5 muuta miestä vuoteistaan hyökäten 
hänen kimppuunsa ja mukiloiden häntä sydämensä kyllyydestä. 
Samalla yksi miehistä jyskytti sellin oveen minkä jaksoi ja 
huusi vartijaa avuksi. 

Tällainen hulina yön hiljaisuudessa poikkesi suuresti vankilan 
järjestyksestä ja hetkessä oli sellissämme neljä vartijaa. Kaikki 
venäjän kieltä osaavat miehemme selittivät yhteen ääneen lur- 
juksemme jo aikaisemmin uhanneen murhata Gluökovin ja nyt 
he olivat yllättäneet miehen juuri kun tämä oli kohottanut 
raskaan rautaisen kannen lyöntiin tappaakseen nukkuvan 
GluSkovin. Kiinalais-venäläisen lurjuksemme kädessä oli edel- 
leenkin yöastian rautainen kansi, jolla hän oli yrittänyt torjua 
hyökkääjät ja niin lavastus oli täydellisesti onnistunut. Lur- 
juksemme vietiin kiireen vilkkaa alusvaatteisillaan karsseriin. 
Jälkeenpäin saimme tietää hänen saaneen »murhayrityksestään» 
15 päivää yksinäistä, kylmää karsseria ja pidimme sitä oikeaan 
osuneena opetuksena. 

Takavarikoidut paperimme saimme muutamien viikkojen 
kuluttua takaisin. Vartiopäällikkö ei niitä palauttaessaan lau- 
sunut sanaakaan, mutta papereihin lyödyistä leimoista tote- 
simme niiden käyneen Moskovassa saakka tarkastettavina. 
Satua Jerusalemista oli pidetty siellä vain satuna, mutta hävi- 
tin sen kuitenkin vielä samana päivänä. 

Sellielämää 


Englantilainen nuori upseeri Frank Kelly oli sellimme her- 
mostunein ja säälittävin mies. Hänet oli pidätetty Leipzigissä 
eräiden muiden kanssa, joiden väitettiin muodostaneen vakoilu- 
liigan venäläisiä vastaan. Yksi näistä oli ranskalainen tarjoilija, 
ja samaan »liigaan» oli muka kuulunut myös vastavalmistunut 
lääkäri, gynekologi Kristoffer Klemm. Kelly oli joutunut ole- 
maan tutkintoaikansa Potsdamin vankilassa, jossa häntä oli 
raa'asti pahoinpidelty ja rääkätty. Päästäkseen kiusaajistaan 
oli Kelly jo Potsdamissa yrittänyt ainakin kolmesti itsemurhaa 
leikellen valtimonsa lasinpalasilla, mutta aina oli hänet ajoissa 
keksitty ja viety sairaalaan. Vladimirin vankilassakin hän vielä 
hautoi itsemurhasuunnitelmiaan ja kerran keskeytin hänen puu- 
hansa, kun hän yritti ripustaa itsensä kengännauhoilla rauta- 
sänkynsä päätyyn. — Kuitenkin oli tämä loppuunpalanut 
mies säilynyt hengissä ja päässyt lopulta, v. 1954, palaamaan 
kotimaahansa. Näin hänen kuvansa eräässä aikakauslehdessä, 
joka kertoi hänen puhjenneen hysteeriseen itkuun, kun sanoma- 
lehti- ja radiomiehet olivat yrittäneet haastatella häntä hänen 
kokemuksistaan. 

Myös Kristoffer Klemmin olen kuullut päässeen Saksaan 
mutta terveydeltään täysin murtuneena. Kumpikaan heistä 
ei luonnollisestikaan ollut toiminut missään vakoilutehtä- 
vissä. 

Klemm osoitti muuten ihailtavaa jääräpäisyyttä vankilassa. 
Kun hän sai päähänsä anoa lääketieteellistä ammattikirjalli- 
suutta tai aikakauslehtiä, ja kun niitä ei annettu, julisti hän 
nälkälakon ja pysyi siinä, kunnes vankilalääkärit hankkivat 
hänelle venäläisiä lääketieteellisiä julkaisuja. Jos niiden saanti 
loppui, oli seurauksena uusi määrätietoinen nälkälakko. Hänelle 
ei muutaman päivän paasto näyttänyt tuottavan suurempia 
vaikeuksia. Lehtien avulla hän oppi nopeasti venäjän kieltä ja 
lääketieteellistä terminologiaa, jota arveli voivansa käyttää 
hyväkseen, jos joskus vielä pääsisi lääkärintehtäviin. 

Muistaakseni v. 1949 tuotiin selliimme uusi tulokas, itämai- 
sen näköinen matalakasvuinen mies. Hänellä oli yllään valkea 
tropiikkipuku, jalassaan uudet ruskeat puolikengät ja päässä 
muutamia numeroita liian pieni sininen venelakki, jollaisia 
käyttävät NL:n lapsijärjestöön kuuluvat »pioneerit». Mies oli 
Japanissa ja Kaukoidässä olevien muhamettilaisten henkinen 
ja poliittinen johtaja, suur-imami ja teologian tohtori Moham- 
med-Addulhai Kurban-Gali. Sain tutustua noin vuoden ajan 
tähän erikoislaatuiseen sellitoveriin. 

Kooltaan hän oli melko matala, 162 cm pitkä, kuten »kanso- 
jen suuri johtaja» Stalinkin. Mutta vaikutusvaltaa oli uudella 
naapurillani ollut runsaasti hänen ollessaan ylimpänä paime- 
nena 60-miljoonaisen oikeauskoisen laumansa johdossa. Japa- 
nin keisari, joka oli tuntenut suurta mielenkiintoa islamin 
oppeja kohtaan, oli usein kutsunut Kurban-Galin pöytäseurak- 
seen. Ja hyvät ruokahalut tuntuu suur-imamilla olleenkin. 
Ennen pidätystään oli hänellä ollut painoa 8 puutaa, siis 128 
kiloa. Hän tuli pidätetyksi Tokiossa ja hänen oltuaan sen jälkeen 
parisen vuotta Venäjällä oli paino alentunut tasan puoleen 
entisestään ja tropiikkihousujen kaulukseen oli pitänyt tehdä 
monia laskoksia vatsan ympärysmitan pienentyessä. 

Ollessaan Moskovassa tutkintovankeudessa hän oli kirjoitta- 
nut Stalinille kirjeen ja pyytänyt lähettämään itselleen muonaa, 
koraanin, kengät ja hatun. Hän oli vedonnut aikaisempaan 
tuttavuuteen: vuonna 1917 oli Kurban-Gali ollut keskusteluissa 
Stalinin kanssa uskonnon asemasta Venäjällä vallankumouksen 
jälkeen. Uusi naapurini oli nimittäin ba&kiiri ja jo tällöin isla- 
milaisen kirkon huomattavalla paikalla. Stalin oli v. 1917 rau- 
hoittanut häntä ja luvannut uskonnolle täydellisen vapauden. 
Kuitenkin Kurban-Gali oli nähnyt pappeja tapettavan ja van- 
gittavan joukoittain ja oli itse paennut Japaniin, josta käsin 
oli hallinnut muhamettilaisia Japanin hallituksensuostumuksella. 

Ihmeellistä kyllä oli Kurban-Gali saanutkin vankilaan pake- 
tin, joka sisälsi erittäin hienon, nahkakantisen koraanin, yhden 
ranskanleivän, viisivuotiaalle sopivan pioneerilakin ja ruskeat 

puolikengät. Samoin oli tullut kilon purkki amerikkalaista 
sianlihasäilykettä, jota suur-imami ei tietenkään muhamettilai- 
sena voinut syödä. Stalin lienee ollut määräyksen antaessaan 
leikkisällä tuulella, sillä pioneerilakki suur-imamin päässä oli 
tosiaankin huvittavan näköinen. 

Sellissämme oli toinenkin muhamettilainen, kaukasialainen 
vanhus, Isaj Isajev. Tämä mustapartainen, pieneen tSitSenien 
kansanheimoon kuuluva mies lienee ollut aikaisemmin vuoristo- 
rosvo. Reipas mies hän oli vieläkin 78:stä ikävuodestaan huo- 
limatta emmekä löytäneet ainoatakaan harmaata karvaa hänen 
täysparrastaan tai hiuksistaan. Yllytimme häntä toisinaan esit- 
tämään kotiseutunsa tansseja, kun vartijamme oli käytävän 
toisessa päässä, ja ketterästi nousi jalka miehellä, kun hän puu- 
lusikka kädessään esitti kaukasialaista miekkatanssia. — Hänet 
oli vangittu yhdessä 120-vuotiaan isänsä kanssa, mutta isä oli 
kuollut härkävaunuun kuljetuksen aikana vartiosotilaalta saa- 
maansa potkuun, joka oli murskannut ikämieheltä kurkunpään. 

Kurban-Galissa näki Isajev ellei juuri Allahia, niin ainakin 
Muhammedin veroisen profeetan ja koetti kaikin tavoin osoittaa 
kunnioitustaan suur-imamille. Siitä lähtien, kun ylipappi tuli 
selliimme, emme enää kuulleet vuoristorosvon höyläämätöntä 
kielenkäyttöä, vaan kunnioittavan kohteliasta puhetapaa ja 
loputtomasti koraanista lainattuja mietelauseita. Yhdessä suo- 
rittivat uskonveljet viisi kertaa päivässä uskontonsa määrää- 
män peseytymisen, jossa vesi tosin näytteli vain symbolista 
osaa. Yhdessä he istuivat sääret ristissä vuoteellaan ja tutki- 
vat arabiankielistä koraaniaan»e. — Me muut sellissä olevat 
tulimme siihen käsitykseen, että islam on varsin elinvoimainen 
uskonto — kunnes itse suur-imami särki kuvitelmamme. 

Suur-imami oli monipuolinen ja sivistynyt keskustelutoveri 
ja puhelimme hänen kanssaan kaikesta maan ja taivaan välillä. 
Teimme kolmikuukautisen kauppasopimuksenkin, jonka nojalla 
hänen Stalinilta saamansa sianlihapurkki siirtyi omaisuudek- 
seni, kun olin luovuttanut hänelle kilon päivittäisistä sokeri- 
annoksistani. Kun annos käsitti 9g päivässä, sain luovuttaa 

hänelle sokerini tarkalleen 111 päivää ennen kuin sain haltuuni 
säilykepurkin. Purkinavaajaa ei kuitenkaan ollut saatavilla, 
joten sain hangata purkin reunaa kivilattiaan, kunnes sen kansi 
kulumalla aukeni ja ruokavaliooni ilmestyi rasva-aineita ensim- 
mäisen kerran neljän vuoden aikana. Sellimme kaikki ei-islami- 
laiset voitelivat sinä päivänä leivälleen chicagolaista sianihraa, 
musulmaaniemme ihmetellessä, kuinka saatoimme syödä eläi- 
mistä saastaisimman, sian, lihaa. 

Kurban-Gali kertoili monenlaista Japanin hovipiireistä ja 
politiikasta, mm. siitä, kuinka hän kerran oli mikadon toimeksi- 
annosta lähettänyt Kaukoidän valkokaartilaiskenraalille Sem- 
jonoville 2 miljoonaa kultaruplaa rautatiesabotaaöia varten 
MantSurian rautateillä, ja mitä rahoilla oli saatu aikaan. Luu- 
lin aluksi tätä ylipappia vakaumuksen mieheksi, mutta vähi- 
tellen alkoi hän puhella minulle aikeestaan kirjoittaa uudelleen 
Stalinille. WArkaluontoisemmat keskustelumme tapahtuivat 
ulkona kävelyillä ollessamme, joten sellimme toiset miehet 
eivät pitkiin aikoihin tienneet, mitä ba&kiirimme pyöreässä 
päässä liikkui. Hän aikoi kerta kaikkiaan musulmaanien enti- 
senä poliittisena ja henkisenä johtajana tarjota palvelustaan 
bolSevikeille. Kun hän uskoi suunnitelmansa minulle, sanoin 
kainostelematta mielipiteeni siitä ja ystävyytemme viileni huo- 
mattavasti. 

Kehiteltyään kuitenkin edelleen suunnitelmiaan hän pyysi 
eräänä päivänä vartiopäälliköltä paperia ja kirjoitusvälineet 
kirjoittaakseen anomuksen johonkin korkeaan virkapaikkaan. 
Saatuaan ne hän kirjoitti pitkän asiakirjan, joka käsitti kaik- 
kiaan kymmenen kohtaa. Anomuksensa hän osoitti suoraan 
Josif Stalinille ja pyysi vapauttamistaan ehdoilla, joita luulisin 
jokaisen oikeauskoisen musulmaanin häpeävän. Vedoten suu- 
reen auktoriteettiinsa muhamettilaisessa maailmassa hän lupasi 
vapaaksi päästyään vaikuttaa koko maailman, mutta ennen 
kaikkea Kaukoidän muhamettilaisiin niin, että he alkaisivat 
suosia kommunismia ja muuttaa politiikkansa anglo-amerikka- 
laisia vastaan. 

Saatuaan asiapaperinsa valmiiksi hän pyysi minua lukemaan 
sen ennen kuin lähettäisi sen korkeaan määräpaikkaansa. Luet- 
tuani paperin hän vaati minua lausumaan mielipiteeni siitä. 
Sanoin, että paperilla on käytännöllinen arvonsa sopivankokoi- 
siin palasiin leikattuna, koska toilettipaperia jaettiin vankilassa 
varsin niukasti, mutta alhaisinta konnuutta olisi käyttää ase- 
maansa uskontokunnan johtajana tämänkaltaiseen hankkee- 
seen. Muuta arvoa en nähnyt paperilla olevankaan, kun tuol- 
lainen esitys tulisi tunnetuksi muhamettilaisessa maailmassa; 
se todistaisi vain tekijänsä moraalista romahdusta. Mutta 
Kurban-Galin vapaudenjano oli moraalia voimakkaampi. Hän 
lähetti esityksensä edelleen saamatta siihen kuitenkaan mitään 
vastausta. Ainoa seuraus siitä oli sellitoverien halveksunta, 
joka teki hänen vankeusaikansa vaikeammaksi. 

Vartijaimme erehdyksen kautta tutustuin Vladimirin vanki- 
lassa erääseen toiseenkin mielenkiintoiseen mieheen, juutalais- 
syntyiseen puna-armeijan entiseen kenraaliin, Liebermanniin. 
Häneen sopi mielestäni Kiplingin lause, että todellisuus on jos- 
kus taruakin ihmeellisempi. — Joutuessani kerran sydänhäiriöi- 
den vuoksi sairaalahoitoon sijoittivat vartijat minut vankilan 
sairaalassa erehdyksessä kahdenmiehen selliin, jossa jo ennestään 
oli potilas, mutta sitä laatua, jota oli määrä säilyttää muista 
vangeista erillään. 

Heti oven sulkeuduttua takanani alkoi mies kertoa elämyk- 
sistään, sillä hän sanoi Leninin kuoleman jälkeen, vuodesta 
1924, istuneensa enimmäkseen yksikseen ja kun vartijat huo- 
maisivat erehdyksensä, erotettaisiin meidät viipymättä. Niin 
kävikin, mutta iltapäivän ja osan yötä sain kuulla niin mieli- 
kuvituksellisia ja mielettömiä vaiheita, että niitä saattaa käsit- 
tääkseni kuullakin vain Neuvostoliitossa. 

Liebermann oli ollut puna-armeijan kemiallisten joukkojen 
kenraali, erikoisalanaan taistelukaasut ja räjähdysaineet. Sitä 
paitsi hän oli entinen illegaali ja Leninin monivuotinen, läheinen 
ystävä. Vaarallinen Stalinin valtakaudelle hän oli siksi, että 
tiesi todellisen Leninin testamentin». Stalinin aikana on mitä 

erilaisimmin tavoin luotu myytti, että Stalin oli Leninin opetus- 
lapsi, läheinen ystävä ja työtoveri. Todellisuudessa ei näin ollut; 
jo Leninin eläessä oli Stalin alkanut juonitella kommunistipuo- 
lueessa ja tavoitella korkeinta valtaa. Berijan tultua GPU:hun, 
NL:n valtiollisen poliisin johtoon, olikin Stalinin tie vallan hui- 
pulle tasoittunut nopeasti. Kaikki ne Leninin läheiset miehet, 
jotka pitivät Leniniä kommunismin suurena apostolina, hävi- 
sivät nopeasti yksi toisensa jälkeen, joko lavastetuissa oikeuden- 
käynneissä tuomittuina tai jäljettömiin kadonneina. Samaa tietä 
kuin Buharin, Kamenjev, Trotski ym. Leninin läheiset ystävät, 
hävisivät myös ne, jotka eivät heti olleet valmiit tunnustamaan 
georgialaisen suutarinpojan rajatonta määräämisvaltaa puo- 
lueessa. 

Todellisuudessa oli Lenin kuolinvuoteellaan varoittanut lä- 
himpiä miehiään: » Varokaa Stalinia, hän on pettänyt minut 
ja kommunismin, hän pettää vielä teidätkin» — Liebermann 
oli yksi niistä läheisistä, jotka tiesivät Leninin mielipiteet Sta- 
linista ja tämän vallanhimosta. Eräässä puheessaanhan Stalin 
lausui: » Vallankumous vaatii uhreja; vaikka maamme täydel- 
linen sosialisoiminen vaatisi 20 miljoonaakin uhria, ei siitä ole 
luovuttava.» Näistä uhreista, joista suuri osa ei suinkaan vas- 
tustanut sosialisoimista vaan Stalinin hallitustapoja, saivat 
alkunsa NL:n suurpuhdistukset ja niissä hävisivät jäljettömiin 
nimenomaan Leninin innokkaimmat kannattajat. Niiden luku 
ei pysähtynyt läheskään 20:een miljoonaan. 

Pian Leninin kuoleman jälkeen oli Liebermann vangittu Lenin- 
gradissa ja kuljetettu erääseen Valkeanmeren saaressa olleeseen 
vankilaan. Hänen saatuaan kokea GPU:n kuulustelumenetelmät 
erilaisine kidutuksineen hänelle oli julistettu kuolemantuomio 
muka puolueenvastaisesta toiminnasta. Hänen odoteltuaan 
ampumista joitakin kuukausia hänet oli kuljetettu Moskovaan 
ja Lubjankassa oli hänen selliinsä kerran tullut korkea-arvoinen 
GPU:n upseeri ja tehnyt Liebermannille ehdotuksen: mikäli hän 
auttaisi neuvostomaata keksimällä uuden, entisiä tehokkaam- 
man taistelukaasun, peruutettaisiin hänen kuolemantuomionsa. 

Aikaa tähän tehtävään annettiin kaksi vuorokautta; ellei resepti. 
siinä ajassa valmistuisi, pantaisiin tuomio täytäntöön viipy- 
mättä. 

Liebermannista ehdotus oli mahdoton monestakin syystä, 
ilman ammattikirjallisuutta ja laboratoriokokeita oli mahdo- 
tonta mitään uutta sillä alalla keksiä. Sitä ei GPU:n virkamies. 
kuitenkaan ottanut huomioon, vaan sanoi aikaa olevan kaksi 
vuorokautta ja antoi muutaman arkin paperia, joille uuden 
taistelukaasun kaavat voisi kirjoittaa. 

Aluksi ei Liebermann nähnyt ehdotuksessa mitään tietä 
pelastukseen, mutta toisen päivän lähestyessä iltaa hän epä- 
toivoissaan alkoi ulkomuististaan kirjoitella paperille kemial- 
lista kaavaa, johon sekoitteli kaikenlaisia muistamiaan, taistelu-. 
kaasuissa käytettyjä myrkkyjä. Joka tapauksessa hän arveli 
voittavansa aikaa, kunnes asiantuntijat olisivat ehtineet tar- 
kistaa kaavan ja ehkäpä kokeillakin sitä. Määräaikana tultiin 
kaavaa noutamaankin ja Liebermann jäi odottelemaan ikävää 
lopputulosta asiaansa. 

Jonkin viikon kuluttua oli GPU:n virkamies jälleen tullut 
hänen selliinsä ja julistanut kuolemantuomion peruutetuksi ja 
vaihdetuksi vankeusrangaistukseen. Samalla oli virkamies lausu- 
nut tunnustuksensa Liebermannin isänmaallisesta teosta, kaasua 
oli nimittäin kokeiltu ja se oli havaittu erittäin tehokkaaksi. 
Liebermann oli ollut hämmästyksellä lyöty, siitä sekasotkusta, 
jota hän kuolemanpelosta hätäännyksissään oli kirjoittanut, ei 
mitään kunnollista taistelukaasua voinut syntyä. Mutta pää- 
asia oli, että elämä jatkui. 

Asiasta ei sitten pitkiin aikoihin kuulunut mitään, mutta 
Liebermann teki nyt puolestaan itse esityksen GPU:lle. Hän 
sanoi kehitelleensä mielessään jotain aivan uutta ja erittäin 
tehokasta räjähdysainetta ja olisi halukas kokeilemaan sen val- 
mistusta, mikäli saisi siihen tilaisuuden. GPU suostui siihen ja 
Liebermannille hankittiin uusi siisti puku, hän alkoi saada parem- 
paa ruokaa, sai kaksi siviilipukuista vartijaa mukaansa ja pääsi 
ulos Lubjankasta hankkimaan laboratoriovälineitä ja ammatti- 

kirjallisuutta. Kokeilulaboratorioksi järjesti GPU hänelle van- 
han talon jostain Moskovan syrjäkaupungilta ja siellä sai Lieber- 
mann käydä joka päivä vartijoiden saattamana suorittamassa 
kokeilujaan. 

Todellisuudessa olikin hän saamassa aikaan erittäin voimak- 
kaan räjähdysaineen, jonka ainoa varjopuoli oli, että se valmis- 
tettaessa jähmettymisvaiheessaan oli varsin brisanttista, her- 
kästi räjähtävää. Eräänä päivänä hänen lähtiessään Lubjan- 
kaan vartijoittensa saattamana jäi häneltä kaksi puolen litran 
vetoista koepurkillista tätä räjähdysainetta jähmettymään. 
Lähtiessään hän oli varoittanut kahta palvelukseensa annettua 
assistenttia, etteivät nämä liikuttelisi purkkeja hänen poissa- 
ollessaan. 

Kesken päivällistään hälytettiin hänet kuitenkin ja vietiin 
kiireesti laboratorioonsa. Rakennuksesta ei ollut paljoakaan 
jäljellä, siinä oli tapahtunut voimakas räjähdys ja jälki oli sen 
mukaista. Toinen assistenteista oli heti kuollut ja toinen vähää 
myöhemmin sairaalaan vietynä. Ihmeellistä kyllä, selviytyi 
Liebermann sabotaasSisyytteestä. Toinen assistenteista oli ehti- 
nyt ennen kuolemaansa kertoa Liebermannin varoittaneen 
häntä ja samaten olivat vartijat todistaneet kuulleensa varoi- 
tuksen, jota assistentit eivät kuitenkaan varomattomuudessaan 
olleet seuranneet. 

Mutta siihen päättyivät kokeilut. Sen jälkeen ei Lieber- 
mannilta vaadittu sen enempää taistelukaasuja kuin räjähdys- 
aineitakaan. Hänet kuljetettiin Vladimirin vankilaan ja suljet- 
tiin siellä yksinäiseen selliin, jossa hän jo oli istunut toistakym- 
mentä vuotta. Myös hänellä oli sydänkipua ja hän oli sen vuoksi 
aika ajoittain päässyt sairaalahoitoon. — Nälkää hänen ei kui- 
tenkaan ollut tarvinnut pitkänä vankeusaikanaan paljoakaan 
kärsiä, siitä pitivät hänen sukurakkaat omaisensa ja jotkut 
muutkin juutalaiset huolta. Hän oli saanut vastaanottaa elin- 
tarvikepaketteja jatkuvasti ja oli varsin hyvin syöneen näköinen. 

Liebermann näytti arvelevan, ettei Leninin todellisesta testa- 
mentista monikaan elossa oleva enää tietäisi ja vannotti minua, 

jos pääsisin vapauteen, tiedottamaan siitä koko maailmalle. 
Itse asiassa ei Neuvostoliitossa monikaan näyttänyt uskovan 
Stalin-propagandan väitteeseen Leninin — Stalinin ystävyydestä, 
vaikka sitä kaikin tavoin alleviivattiin. Lenin oli säilynyt kan- 
san mielessä miehenä, joka kaikista vallankumousajan joukko- 
murhistakin huolimatta koetti nostaa kansan sivistystä ja elin- 
tasoa Venäjällä. Leninin-aikaisen taloudellisen järjestelmän, 
nk. NEP:in edut lyhyine työviikkoineen ja halpoine elinkus- 
tannuksineen olivat yhä tuoreessa muistissa. 

Jo puoliyön jälkeen havaitsivat vartijat erehdyksensä ja siir- 
sivät minut toiseen selliin, jossa oli valkopartainen vanhus, 
leningradilainen opettaja. Hän oli istunut yli kaksikym- 
mentä vuotta Vladimirissä ja tullut hieman hajamieliseksi. 
Esitellessämme aamusella itsemme hän ei muistanut suku- 
nimeäänkään, mutta sanoi sen kyllä ennen pitkää juolah- 
tavan mieleensä. Etunimensä hän kyllä muisti: Trofim Andre- 
jevits. 

Nykypäivienkin Venäjällä on säilynyt vanha tapa puhutella 
toisia henkilöitä etunimellä ja isännimellä, sukunimen käyttö 
eräissä tapauksissa on tahditontakin. Alkuaikoina Venäjälle 
jouduttuani tuntui omituiselta, kun joku uusi tuttavuus heti 
esittelyn jälkeen kysyi etunimeäni ja isäni nimeä, kun suku- 
nimeni sen sijaan ei tuntunut tärkeältä. Tapaan liittynee jotain 
vanhaa perinteellisyyttä vanhempien, nimenomaan isän kun- 
nioittamisesta — pojassahan isä elää. Ulkomaalaisenkin ollessa 
kyseessä noudattivat venäläiset tätä tapaa uskollisesti, milloin 
halusivat olla kohteliaita, ja toisinaan syntyi huvittavia nimi- 
yhdistelmiä, jonkun ulkomaalaisen nimen saadessa -vit$ (-poika) 
päätteen. Näin ollen ei esimerkiksi esimiesasemassa olevaa mies- 
tä sovi alaisen taholta puhutella toveri Pulikoviksi tai johtaja 
Pulikoviksi, vaan Ivan IvanovitSiksi, mikäli hänellä sattui ole- 
maan ne nimet. Tämä puoliksi kunnioittava, puoliksi tuttaval- 
linen puhuttelutapa on jokapäiväisessä elämässä joustavakin. 
Sen avulla voi esimiehilleenkin esittää vaatimuksia ilman, että 
asia saisi jyrkän sävyn. 

12 


178 


Niinpä Trofim Andrejevitökin halusi tietää etunimeni ja isäni 
nimen ja opeteltuaan lausumaan ne ymmärrettävästi, hän käänsi 
keskustelun heti uskonnollisiin asioihin. Kuultuaan, että olen 
luterilainen, hän piti pitkän tauon ja pelkäsin hänen jo samais- 
tavan minut pakanoihin. Mietittyään asiaa raskaasti hän lausui 
lopulta, ettei ole ihmisen vallassa päättää, kenen pojaksi syn- 
tyy. Ja niin sain jonkinlaisen synninpäästön luterilaisuudestani 
huolimatta. Mies oli uskonnollinen fanaatikko ja siitä syystä 
menettänyt vapautensakin. Uskollisena kreikkalaiskatolisena 
hän noudatti pääsiäistä edeltävän paaston määräyksiä vanki- 
lassakin, vaikka ruoat eivät todellakaan olleet liian rasvaisia. 
Kun parina kertana saimme vankilan sairaalassa luukeittoa, 
jossa näkyi jokin pieni rasvakupla, hän jätti keiton syömättä 
ja vahvisti itseään rukouksilla. 

Trofim AndrejevitS oli elänyt 74 ikävuottaan varsin askeetti- 
sesti, kiertänyt naiset kaukaa ja samoin varonut alkoholia. 
Puhtaassa vedessäkin hän uskoi olevan jonkinlaisia vetehisiä, 
pahoja henkiä, ja teki joka kerran ristinmerkin vesilasin ylä- 
puolelle, kun joutui nielaisemaan pillerin veden kanssa. Men- 
nessämme pesuhuoneeseen peseytymään hän samoin teki ristin- 
merkin ennen kuin avasi vesihanan. 

Sain kuulla häneltä paljon kommunistien uskonnonvastaisesta 
toiminnasta, joka varsinaisesti oli alkanut niihin aikoihin, jol- 
loin hänetkin vangittiin. Hän oli nähnyt Leningradissa tapauk- 
sen, joka hänen mielestään paremmin kuin mikään muu todisti 
Jumalan olemassaoloa. Nuorkommunistit, komsomoltsit, oli- 
vat laumoina kiertäneet Leningradin kirkoissa tehden niissä 
milloin mitäkin ilkeyttä. Kerran he olivat kiinnittäneet köyden 
jonkin kirkontornin huipussa olevaan ristiin yrittäen pudottaa 
sen paikaltaan. Risti istui lujasti kiinni, mutta komsomoltsien 
kiskoessa köydestä se lopulta irtosi ja monen metrin korkuinen 
risti putosi suoraan häpäisijäinsä päälle, jolloin monta komso- 
moltsia murskaantui kuoliaaksi. 

Istuttuaan jo yli kaksikymmentä vuotta ei Trofim Andreje- 
vits ollut selvillä kirkon ja uskonnon sorrosta. Minäkään en 

halunnut kertoa, missä tilassa olin nähnyt monia kirkkoja 
Ukrainassa. Olin nähnyt niistä tehdyn autokorjaamoja, nuori- 
son klubeja tanssilavoineen, viljavarastoja ja viinatehtaita. Se 
olisi vain pahoittanut vanhan askeetin mieltä. En myöskään 
halunnut kertoa, että Moskovan nykyinen metropoliitta kan- 
toi mustassa papinkaavussaan kommunistien kunniamerkkejä 
ja julisti Neuvostoliitossa vallitsevan uskonnonvapauden. 

Trofim AndrejevitSiä ei oikeastaan vaivannut muu kuin van- 
huudenheikkous ja pian hänet siirrettiin takaisin selliinsä. Jat- 
kuvana hoitona hän saisi joka päivä hoitajattarelta lusikallisen 
kalanmaksaöljyä. Potilasselliimme, joka muistutti vanhan luos- 
tarin kammiota, tuotiin nyt tummasilmäinen moldavialainen 
nuorehko mies. 

Neuvostoliittolainen opintomatkani muodostui yhä antoisam- 
maksi. Olin aikaisemmin ehtinyt matkailla monissakin maissa, 
mutta en koskaan ollut nähnyt ihmissyöjää etäämmältäkään. 
Nyt sellainen tuotiin ilmielävänä kammiooni ja raskaasti rau- 
doitettu ovi takasi hänen säilymisensäkin luonani. 

Heti, kun mies sanoi olevansa Moldaviasta, arvasin kenen 
kanssa olin tekemisissä. Olin jo toista vuotta yrittänyt hankkia 
tietooni, keitä vankilaosastomme muissa selleissä säilytettiin 
ja saanut tietää, että eräässä sellissä oli yksitoista Moldaviasta 
tuotua ja ihmissyönnistä tuomittua miestä. Naistenosastolla oli 
ollut myös muutamia naispuolisia kannibaaleja. 

Uusi tuttavuuteni ei suinkaan ollut mikään raakalainen tai 
Neanderthal-mies, vaan aivan tavallinen balkanilainen talon- 
poika. Sodanaikaiset pakkoluovutukset, maanomistajien, »kulak- 
kien», tuhoaminen ja maanviljelyksen kollektivisoiminen olivat 
saattaneet Moldavian kumpuilevan maan kurjuuden tilaan. 
Missä ennen oli »rieska ja hunaja» vuotanut, siellä oli nyt äärim- 
mäinen nälänhätä ja puute kaikesta. Sodanjälkeisinä vuosina oli 
vielä kuivuus ja kato tuhonnut sadon, karja oli syöty taikuljetettu 
Neuvostoliittoon. Edessä oli ollut väistämätön nälkäkuolema. 

Niinä vuosina lähetti Neuvostoliitto laivalastittain riisiä In- 
tian nälkäänäkeville ja valtavia määriä elintarpeita Kiinaan, 

mutta oma väestö, samoin kuin sodan aikana Neuvostoliittoon 
liitettyjen alueiden väestö sai tulla toimeen miten pystyi. 
Euroopan nälkä oli sivuseikka, kun venäläisen chauvinismin 
tarkoitusperiin kuului voittaa suurten Kiinan ja Intian kanso- 
jen myötätunto. Johan Pietari Suuri »triangeli-ohjelmassaamn 
oli määritellyt nämä maat tavoitteekseen. 

Äärimmäisen nälän pakotuksesta oli Moldaviassa ilmennyt 
ihmissyöntiä, kuten kerrotaan käyneen Leningradissakin sen 
ollessa saksalaisten piirittämänä viime sodan aikana. Monia 
ihmisiä oli Moldaviassa poikkeuslakien nojalla ammuttu heti 
tästä syystä, mutta joitakuita oli tuomittu pitkäaikaisiin van- 
keusrangaistuksiin. Uusi sellitoverini oli yksi näistä. 

Tätä kannibalismia näyttivät vankilavirkailijatkin häpeävän, 
koska eivät sijoittaneet moldavialaisia muiden vankien kanssa 
yhteen, vaan eristivät heidät omaan seuraansa. Sattui sentään 
tässäkin kerran poikkeus, eräs meistä »Leinon vangeista» sijoitet- 
tiin muutamaksi päiväksi näiden yhdentoista kannibaalin selliin. 

Päästyäni sairaalasta entiseen selliini oli siellä jälleen uusi 
mies, 25-vuotias ukrainalainen patriootti, joka oli menettänyt 
toisen jalkansa partisaanitaisteluissa kommunisteja vastaan 
Ukrainan ja Puolan rajamailla vuonna 1949. Mies kiinnosti 
minua suuresti, sillä hänen avullaan pääsin muodostamaan 
itselleni jonkinlaista kuvaa oloista Ukrainassa sodan päätyttyä. 
Sainkin tuoreita tietoja, jopa yllättäviäkin. 

Banderan partisaanien lisäksi toimi Ukrainan ja Valkovenä- 
jän alueilla vielä muitakin partisaaniyhtymiä. Päivisin työsken- 
telivät niihin kuuluvat miehet eri tehtävissä, mutta kokoon- 
tuivat silloin tällöin iskeäkseen tuhoisat iskunsa milloin kom- 
munistipuolueen huomattavimpiin jäseniin, CPU:n virkamie- 
hiin tai ilmiantajiin. Toisinaan partisaanit ryöstivät valtio- 
pankin sivukonttoreita, osuuskauppoja ja postitoimistoja. Solu- 
tettuaan miehiään monille tahoille saivat he usein ennakolta 
tietää korkeampien virkamiesten tarkastusmatkoistakin ja ker- 
ran he olivat väijyksistä surmanneet erään kenraalin ja jou- 
kon korkeampia venäläisiä upseereita. 

Nuori mies kertoi lentokoneiden, joiden hän arveli olleen 
englantilaisia, tuoneen heille silloin tällöin jonnekin asumatto- 
mille seuduille ruokatavaraa, jalkineita, ammuksia ja konepis- 
tooleita. Mutta ihmeelliseltä alkoi minusta tuntua se, että kone- 
pistoolit olivat suomalaista alkuperää, samoin niiden ammukset. 
En halunnut alussa uskoa tätä, mutta kertojani selitti aivan 
tarkkaan Suomi-konepistoolin rakenteen ja sanoi patruuna- 
hylsyjen kannassa olleen kirjaimet VKT (Valtion Kivääri- 
tehdas)! Arvelin konepistoolien olevan peräisin englantilaisten 
käsiin joutuneista saksalaisten sotatarvikevarastoista ja siten 
joutuneen »pimeän politiikan» välineiksi. — Joka tapauksessa 
sain todeta kommunisminvastaisen taistelun jatkuvan rauhan- 
teon jälkeenkin. 

Viisivuotinen rangaistusaikani alkoi lähetä loppuaan ja epäi- 
lyksistäni huolimatta antauduin toisinaan toiveajattelun val- 
taan. Olin viime aikoina saanut luettavakseni myös Pravdaa 
ja Izvestijaa ja lukenut niistä ehkä palstakilometrittäin suur- 
ten ja pienten kansojen tasavertaisuudesta, itsemääräämis- 
oikeudesta, Neuvostoliiton suuresta rauhanrakkaudesta ja ha- 
lusta olla pienillekin hyvä. Lehdistä päätellen näytti rauhallinen 
rinnakkaiselo suurten ja pienten kansojen välillä, huolimatta 
menneistä kahnauksistakin, olevan täysin mahdollista. Sodan 
kohlut piti tasoittaa ja aloittaa ikuisen rauhan tuhatvuotinen 
valtakunta. Suomessakaan ei näyttänyt olevan jäljellä muita 
fasisteja kuin tri Väinö Tanner, joskin reaktio näytti nostavan 
päätään jossain Kemin seuduilla ja ammuskelevan rauhallisia 
naisia ja lapsia. Suurin piirtein näyttivät ainakin Neuvostoliiton 
ja Suomen välit hyviltä, Cay Sundström kohotteli maljoja 
molempien maiden menestykseksi, sotakorvaukset oli maksettu 
reilusti eikä Mainilan tärskäyksistäkään enää näkynyt mainin- 
toja. Ehkäpä sittenkin näkisin vielä synnyinmaani, koska naa- 
purisopuun oli päästy, ja pientähän minun vastavallankumouk- 
sellinen toimintani oli ollut. Ehkäpä minut sittenkin palautet- 
taisiin kotiin rangaistukseni kärsittyäni, aloin tuumia yhä 

useammin. Fysiikkani kyllä kestäisi viisivuotissuunnitelman 
loppuun ja hermostoni vielä saman verran lisää. 

Samanlaista toivorikkautta näyttivät elättelevän muutkin 
sellitoverini itsessään. Kun rangaistus olisi kärsitty, päästäisiin 
kotiin, niin tuumivat nekin, joilla vielä oli 10—20 vuotta istut- 
tavaa. Emme osanneet arvata, että toveri Berijalla oli meidän 
suhteemme aivan toisenlaiset suunnitelmansa. 

Kun tuomiosta on jäljellä vuosia, lasketaan niitä. Kun on 
jäljellä kuukausia, aletaan jo laskea jäljellä olevaa aikaa vii- 
koissa, mutta viimeiset päivät ovat varmaankin kaikkein pisim- 
mät. Ajatukset pyrkivät väkisinkin keskittymään siihen het- 
keen, jolloin sellin ovi rämähtäen aukeaa ja vartiopäällikkö 
julistaa istunnon päättyneeksi. 

Täydellisessä eristyksessä saattoivat joskus päivämäärätkin 
sekaantua, mutta sunnuntain tultua pääsimme sentään ajan- 
laskussamme oikeille raiteille. Vankilamme vieressä sijaitsi 
Vladimirin kaupungin hautausmaa. Sunnuntaisin kulki vanki- 
lamme ohitse hautaussaattoja ja milloin mukana oli torvisoitto- 
kunta soittamassa Chopinin surumarssia, tiesimme jonkun 
pomomiehen kuolleen. Silloin nosti joku sellimme antibolSevikki 
äänettömästi peukalonsa pystyyn: yhtä vähemmän. Tavallista 
kansalaista ei haudattu messinkimusiikilla. 


Jälleen tuntemattomille teille 


Ja niin koitti lopulta odottamani 23. 4. 1950. Se oli päivä- 
määrä, jolloin syntini olisi sovitettu. Olin aamusta pitäen val- 
mis jättämään sellini, jättänyt tovereilleni jäähyväiset ja pai- 
nanut mieleeni joukon osoitteita, joille eräät venäläiset olivat 
pyytäneet minua tilaisuuden tullen kirjoittamaan puolestaan. 
Iltapäivällä tulikin viisi vuotta odottamani hetki, vartiopääl- 
likkö tuli noutamaan minua sellistäni, mutta ei kuitenkaan 
vienyt minua vankilan kansliaan, kuten olin arvellut. Sanaa- 


183 


kaan sanomatta hän sulki minut erääseen pieneen tyhjään 
selliin samassa käytävässä. 

Noin tunnin kuluttua tuotiin selliin toinenkin mies, joka 
ulkonäöstään päätellen oli saksalaista syntyperää. Vaihdoimme 
muutamia sanoja saksaksi, kunnes pääsimme perille, että olim- 
mekin molemmat Helsingistä ja meidät oli tuotu samana päi- 
vänä Moskovaan eri lentokoneilla. Myöskin hän oli saanut viiden 
vuoden tuomion, joka oli päättynyt samana päivänä. Tulevista 
kohtaloistaan hän ei ollut sen paremmin selvillä kuin minäkään. 
Tuomionsa saatuaan syksyllä 1945 oli uusi matkatoverini, herra 
D., joutunut Uralille, muistaakseni Marinskin leirille ja sieltä 
Vv. 1947 Vladimirin vankilaan, kuten minut ja muutkin Suomesta 
kaapatut miehet. 

Saman päivän iltamyöhäisellä alkoi pitkä matkamme, joka 
ei suuntautunutkaan toiveittemme mukaisesti Suomea kohti 
vaan itään. Vankilavirkailijat eivät koskaan ilmoittaneet van- 
gille, mihin oltiin menossa, eikä tästä säännöstä nytkään tehty 
poikkeusta. Meidät vietiin pimeään vankiautoon, johon meidän 
lisäksemme asettui vartija koiransa kanssa ja pian olimme jo 
lastattuna vankijunaan, joka lähti höyryämään itään. Aikai- 
semmin vankivaunussa olleet miehet eivät tienneet matkamme 
päämäärästä enempää kuin mekään. Ulkoasummekaan ei heitä 
kiinnostanut, sillä olimme viimeisenä päivänä Vladimirin van- 
kilassa joutuneet luovuttamaan takaisin vankilaunivormumme 
ja saaneet yllemme samat risat, mitkä meillä oli leiristä tulles- 
samme. 

Vankilan sääntöihin ilmeisesti kuului, että etapille lähtijällä 
piti olla kaksi alusvaatekertaa ja siksi sain pitää oman paitani 
lisäksi vankilapaitanikin. Entiset autonrenkaista valmistetut, 
messinkilangalla ommellut korvikekenkäni, jotka sain hanki- 
tuksi leirillä omieni tultua varastetuiksi, vaihdettiin nyt van- 
kilan varastolla sotilasmallisiin nauhakenkiin. Ulkomuotomme 
oli siis tyypillinen neuvostolainen: kulunut, risainen toppatakki 
ja samaa laatua olevat housut, päässä vanha lakinreuhka. 
Kukaan ei kiinnittänyt meihin mitään huomiota. 

Vaikka matkamme alku ei viitannutkaan kotiuttamiseen, 
yritimme yhä toivoa, että junamme kääntyisi jollain risteys- 
asemalla pohjoiseen. Itsepäisesti höyrysi junamme kuitenkin 
itää kohden ja parin vuorokauden kuluttua olimme jo Gorjkissa, 
jossa meidät muiden vankien mukana sijoitettiin etappileiriin 
muutamiksi päiviksi. Täällä meidät kummatkin kutsuttiin 
eräänä päivänä leirin kansliaan, jossa eräs naispuolinen GPU:n 
virkailija, nk. prokuror, ilmoitti meille, että meidät on epä- 
määräiseksi ajaksi (käytännössä se merkitsi elinkaudeksi) mää- 
rätty karkotettaviksi jollekin pienelle paikkakunnalle Siperiaan. 
Hänen selityksensä mukaan saisimme siellä itse valita työmme 
ja asua miten halusimme, kuitenkaan poistumatta meille mää- 
rätyltä paikkakunnalta. Vleensä nauttisimme samoja kansalais- 
oikeuksia kuin neuvostokansalaisetkin, mutta emme kuitenkaan 
saisi ottaa osaa vaaleihin, koska meillä ei ole äänioikeutta. 
Siinä kaikki. 

Sanoin äänestyskiellon meitä vähiten huolestuttavan, mutta 
mielestäni tämä karkotusmääräys on ristiriidassa vanhan oikeus- 
käsitteen NON BIS IDEM (=ei kahdesti samasta) kanssa, 
koska alkuperäisessä tuomiossamme ei ollut mitään määräystä 
karkotuksesta. Vastalauseeni ei kuitenkaan herättänyt pro- 
kurorissa kiinnostusta ja näytti mainitsemani oikeusperiaatekin 
olevan hänestä joutava ja vanhanaikainen. Jokin virasto oli 
antanut tämän karkotusmääräyksen hallinnollisessa järjestyk- 
sessä eikä asiassa ollut sen enempää pohtimista, ei meillä eikä 
hänelläkään. 

Näin tulimme herra D:n kanssa uusien tosiasioiden eteen. 
Sosiaalisesti olimme nousseet ehkä askeleen ylöspäin päästyämme 
häkissä pidettävän vangin asemasta jonkinlaiseen ehdonalaiseen 
vapauteen. Mutta toisaalta se, mitä olimme kuulleet kerrotta- 
van Volgan saksalaisten, balttilaisten ym. olosuhteista ja elin- 
mahdollisuuksista karkotusalueilla Siperiassa, oli poikkeuk- 
setta ikävää. Se ei antanut toiveita siitä, että tulevaisuutemme 
muodostuisi kehuttavaksi. — Omasta puolestani en ollut tästä 
karkotusmääräyksestä erikoisemmin yllättynyt. Siihen olivat 

minua valmistaneet useatkin venäläiset vangit; he eivät usko- 
neet, että koskaan pääsisin ulkomaille kaiken kokemani kurjuu- 
den ja Temnikovskin leirissä näkemäni nälkäkuoleman jälkeen. 

Gorjkin vankilan kansliassa asialliseen, milteipä kohteliaaseen 
sävyyn annettu ilmoitus elinkautisesta karkotuksestamme lo- 
petti siis hetkessä vuosikausia kestäneet arvailut kohtalostamme 
rangaistusaikamme päättymisen jälkeen. 

Myöhemminkin näin käytännössä esimerkkejä siitä, että nk. 
neuvostomoraali pitää itseään yläpuolella vanhaa roomalaista 
oikeusperua ja kansainvälisiä lakeja. Neuvostolainkäytön ja 
hallintamenetelmien tulee ennen kaikkea olla joustavia ja tar- 
koituksenmukaisia soveltuakseen kaikessa luokkataistelun vaa- 
timuksiin. Ihmisten elämästä ja kuolemasta voidaan aivan yhtä 
helposti päättää hallinnollisella määräyksellä, elleivät lakien 
pykälät riitä johonkin toimenpiteeseen. 

Luokkamoraali asettui juridiikan yläpuolelle myös aivan 
tavallisissa rikosjutuissakin ja siten esimerkiksi »kulakinn, enti- 
sen tilanomistajan poika sai huomattavasti ankaramman ran- 
gaistuksen samasta rikoksesta kuin proletaarin poika. Tuo- 
miota langetettaessa otettiin huomioon syytetyn syntyperä ja 
vanhempien sekä isovanhempien yhteiskunnallinen asema ennen 
vallankumousta. Tässä noudatettiin armotta Vanhan Testa- 
mentin sääntöä: »kolmanteen ja neljänteen polveen ...» 

Gorjkin etappileirin lyhytaikaiset asukkaat olivat kansalli- 
suudeltaan varsin erilaisia. Kaikki olivat istuneet pitkiä tuomioi- 
taan eri vankiloissa ja olivat nyt matkalla arktisille karkotus- 
alueille. Vankilaelämän yksitoikkoisuuden jälkeen uusiin oloi- 
hin joutuminen sai aikaan jonkinlaisen vapautuneemman mieli- 
alan ja jotkut käyttäytyivät kuin vasikat keväällä navetasta 
päästyään. Eräs armenialainen nuorimies makasi selällään lave- 
rilla yläruumis alastomana, lauleli kotiseutunsa iloisia lauluja 
ja säesti itseään rummuttamalla tyhjää kenkälaatikkoa vat- 
sansa päällä, — Pieni komilainen vanhus, korkeintaan puolen- 
toista metrin mittainen kurttuinen ukkeli esitti erilaisia taika- 
temppuja varsin hyvin. Hän tarvitsi erääseen temppuunsa tyy- 

nyn, puulusikan ja pyyheliinan. Viidenkymmenen silmäparin 
tarkkaillessa hänen puuhaansa hän pani tyynyn lattialle, asetti 
sille puulusikan ja peitti sen sitten pyyhkeellä. Muutamat 
hokuspokus-kädenliikkeet tyynyn yläpuolella saivat puulusi- 
kan häviämään kenenkään huomaamatta miten. Suosion- 
osoitusten kaikuessa hän veti lusikan esille saappaanvarres- 
taan. — Tämä pieni noita oli todella mestari tempuissaan, 
emmekä saaneet selville kertaakaan miten lusikka joutui saap- 
paanvarteen. 

Haastattelin tätä taikuria aikani kuluksi ja jälleen täydentyi 
kuvani neuvostoelämästä. Komin »autonominen tasavalta» on 
perin harvaanasuttua aluetta ja komilaisten pieni kansanheimo 
asuu suurissa metsissään perin primitiivisesti. Tietysti oli Komin 
alueillekin tullut punainen terrori, hävittänyt talonomistajat 
ja papit. Maatilat oli yhdistetty kolhooseiksi ja kirkot oli sul- 
jettu. Haastateltavani oli ollut jonkunlainen »kirkonväärtti», 
kirkkoneuvoston jäsen kotipitäjässään. Kun pappi oli ammuttu, 
oli ukko parin ystävänsä kanssa pelastanut kirkosta raamatun 
ja muita hartauskirjoja ja kuljettanut ne salaa metsässä etäällä 
kylästä sijaitsevaan asumattomaan kotaan. Salassa hän oli 
muutamien uskottujensa kanssa käynyt toisinaan lukemassa 
näitä pyhiä kirjoja niiden kätköpaikassa, kunnes oli joutunut 
siitä kiinni ja tuomittu 25 vuoden vankeusrangaistukseen. 
Hänen istuttuaan lähes 20 vuotta hänet oli määrätty loppu- 
iäkseen Siperiaan. Tämä oli uskonnonvapautta käytännössä, 
josta Moskovan metropoliitta tuskin tiesi mitään. 

Lenin oli sanonut: vUskonto on opiumia kansoille.» Kommu- 
nistinen diktatuuri näki uskonnossa sitkeimmän vastustajansa, 
yhtä vaarallisen kuin sosiaalidemokratia poliittisena ideologiana. 

Sellissämme oli myös matkalla pohjoisille alueille entinen 
kielitieteilijä ja professori Madridin yliopistosta, don Juan. 
Tämän Jussin sukunimen olen jo unohtanut, mutta ulkonäkönsä 
perusteella teki mieli kutsua häntä Don Ouijoteksi. Hän oli jo 
syntymästään heiveröinen ja kaitaluinen, mutta GPU:n ruoka- 
järjestys oli tehnyt professorin miltei läpinäkyväksi. Kysyin 

miksi tämä etelän mies oli matkalla pohjoiseen ja kuulin seu- 
raavan selostuksen: don Juan oli ollut Madridin yliopistossa 
slaavilaisten kielten professorina ja päästäkseen paremmin tu- 
tustumaan näihin kieliin hän oli pyrkinyt Moskovan yliopistoon. 
Ilmeisesti oli tämä lingvisti ollut vasemmistomielinen ja siksi 
saanut maahantuloluvan. Jotain kerettiläistä oli hänen maail- 
mankatsomuksessaan kuitenkin havaittu ja kun hän oli ollut 
pari vuotta Moskovassa, oli hänet vangittu. 

Sellissämme oli myös eräs säveltäjä Töaikovskin sukulais- 
mies, joka sai lempinimen Töainikovski ( = teekannunen) kehut- 
tuaan itseään lujaksi Sakinpelaajaksi, mutta hävisi useita eriä 
kuuluisalle jalkapalloilija Starostinille ja minulle. Mainittu Sta- 
rostin oli Moskovan Dynamon entisiä tähtiluokan pelaajia ja 
ollut jonkin kerran Helsingissäkin jalkapallo-otteluissa. Kaikki 
kolme jalkapalloilijoina kuuluisaa Starostin-veljestä oli yhdellä 
kertaa vangittu, koska he eivät halunneet pilata urheilukuntoaan 
menemällä sotaväkeen. Purnaajaveljekset olivat saaneet kukin 
10 vuoden tuomiot. 

Tutustuin Gorjkissa myös kookkaaseen eestiläiseen ikämie- 
heen nimeltä Täht. Istuessamme kerran vuoteen reunalla tari- 
noiden maailman menosta hän sai aivan kuin kaatumatauti- 
kohtauksen ja romahti tajuttomana lattialle. Kohtaus kesti 
viitisentoista minuuttia ja meni vähitellen ohi. Hän kertoi toi- 
sinaan saavansa näitä kouristuksia viisi vuotta sitten tapahtu- 
neiden kuulustelujen jälkeen. Berijan miehet olivat vanginneet 
hänet, koska hän oli kuulunut Eestin Kodukaitseliidun (suojelus- 
kunnan) jäseniin ja ollut kerran jotain siltaa vartioimassa. 
Kuulusteluissa hänet oli pantu tuolille istumaan ja joku kuu- 
lustelijan apulaisista oli pistellyt häntä kuulustelun kestäessä 
niskaan ja hartioihin pitkällä säkkineulalla. Yksi pistoista oli 
osunut niskanikamien väliin ja vioittanut selkäydintä. Siitä 
lähtien hän sai aika ajoittain näitä kouristuskohtauksia. — 
Sama vanhus joutui myös erääseen tundran kolhoosiin ja sai- 
rastui siellä vaikeasti keripukkiin, jonka seurauksena hänen 
jalkansa muuttuivat tummanruskeiksi ja alkoivat kivettyä 

kovaksi kuin pohjanahka. Vuonna 1954 pääsi tämä kovia koke- 
nut vanhus lähtemään takaisin Viroon, mikäli säilyi hengissä 
pitkän matkan rasituksista. 

Gorjkin etappileirillä järjestettiin nyt vankijunamme pitem- 
pää matkaa varten. Juna koottiin pistoraiteella, joka ulottui 
leirin alueelle. Yksi härkävaunuista muodostettiin keittiövau- 
nuksi kenttäkeittiöineen, toinen leipävarastoksi. Junaan liitet- 
tiin myös yksi matkustajavaunu vartiostoamme varten, mutta 
vangeille varatut vaunut olivat ns. härkävaunuja, joihin oli 
rakennettu kolmikerroksiset laverit. 

Valmistelutöiden päätyttyä lähti junamme liikkeelle täydessä 
lastissa kuljettaen noin tuhatkuntaa vankia tuntemattomia 
kohtaloita kohden. Suuntamme oli edelleen itään Kasanin— 
Sverdlovskin — Omskin kautta Novosibirskiin, jossa juna pysäh- 
tyi pitempään ja jossa vangit marssitettiin tai kuljetettiin 
autoilla etappileirille. 

Novosibirsk tuntui olevan Siperian kaupungeista uudenaikai- 
simpia, varsinkin sen leveät kadut herättivät huomiota samoin 
kuin moottoriajoneuvojen runsauskin. 

Kolmisen päivää leirissä oltuamme puuskutteli junamme jäl- 
leen itää kohden pysähdellen useilla asemilla tuntikausia. Jaloit- 
telemaan ei vankeja päästetty junamatkojen aikana ja kun 
kussakin vaunussa oli n. 60 miestä, ei vaunun sisälläkään juuri 
ollut liikkumatilaa. Muonitukseksi saimme päivittäin puolisen 
kiloa limppua, 9g sokeria, keittoastiallisen balandaa ja kei- 
tettyä vettä. 

Härkävaunussa ajaessamme sain varatuksi itselleni paikan 
ylälaverilta lähellä katonrajaa sijaitsevan ikkunaluukun vierestä. 
Näin saatoin seurailla maisemia matkamme varrella ja nähdä 
asemilla seisoskelevaa yleisöäkin. Me, vankikuljetuksessa mat- 
kustavat ryysyläiset olisimme aivan hyvin voineet niine asui- 
nemme liittyä asemilla seisoskelevaan väkeen ilman, että kukaan 
olisi meihin kiinnittänyt erikoisempaa huomiota. Vapaiden 
ihmisten asusteet olivat samaa luokkaa, ja pajunkuorivirsuja 
näki useammin miesten ja naisten jalkineina kuin kumi- tai 
nahkajalkineita. 

Sain matkamme kestäessä myös mainion käsityksen pakko- 
työleirien runsaudesta tässä »vapauden maassa». Tuttuja »kraa- 
leja» paaluaitauksineen, piikkilankaesteineen ja vartiotorneineen 
näkyi melkein jokaisen rautatieaseman lähistöllä viikkokausia 
kestäneen junamatkamme aikana. 

Uralia ylittäessämme satuin kerran näkemään ikkunasta 
katsellessani korkean viittapylvään, jossa oli kilpi FUROPA— 
AASIA, josta päätellen siirryimme vanhasta riitaisesta Euroo- 
pasta vielä vanhempaan Aasiaan. Täällä Aasian puoleisessa 
Siperiassa alkoivat myös asukkaat vähitellen muuttua tum- 
mempipintaisiksi ja vinosilmäisiksi. Kun Euroopan puoleisella 
Venäjän alueella vielä silloin tällöin näki rautatieasemilla polku- 
pyöriäkin, niin täällä nämä tekniikan ihmeet jo olivat varsin 
harvinaisia. Sen sijaan oli useilla täällä junaa ihmettelemään 
tulleella matalakasvuinen, pitkäkarvainen ratsuhevonen ja 
myös pukimet kertoivat meidän tulleen uuteen »vkulttuuri- 
piiriin». Mikä vahinko, ettei tällä opintomatkalla voinut käyt- 
tää kameraa. 

Kesäkuun puolivälissä saavuimme Krasnojarskiin, jossa etap- 
pimme purettiin junasta ja sen jälkeen marssimme nelirivistössä 
ryysyisenä, nälkiintyneenä, parroittuneena laumana keskellä 
kirkasta, aurinkoista päivää kaupungin valtakatuja pitkin sen 
toisella laidalla sijaitsevaan suureen, vanhanaikaiseen vanki- 
laan. Panin merkille, ettei katuyleisö kiinnittänyt minkään- 
laista huomiota rivistöömme; näky oli liian jokapäiväinen 
Krasnojarskissa, joka on Siperiaan karkotettujen klassillisen 
etappitien suuri solmukohta. Jo tsaarivallan aikoina ovat vanki- 
laumat kasakoiden saattamina kulkeneet täältä edelleen Tai- 
myriin, Jakutiaan ja Kaukoitään. Sen jälkeen ovat neuvosto- 
kauden kymmenet miljoonat vangit ja karkotetut katkeamat- 
tomana virtana kulkeneet täältä pohjoiseen ja itään, rakenta- 
neet ennen asumattomille karuille seuduille uusia suuria kau- 
punkeja ja luoneet Neuvostoliiton itäisten ja arktisten alueiden 
huomattavan teollisuuden. — Olimme tiellä, jonne on paljon 
menneitä, mutta vähän palanneita. 

Junamatkamme aikana oli vankien terveydentila ollut ver- 
raten hyvä, koska etappimme vankiaines yleensä oli keski- 
ikäistä tai sitä nuorempaa väkeä. Sairastuneet oli jätetty 
etappileirien sairaaloihin ja hävisivät siten näköpiiristämme. 
Etappijunamme mukana seurasi myös sairaanhoitajatar, mutta 
hänellä oli lääkelaukussaan vain päänsärkypulveria ja sen lisäksi 
jotain keltaista pulveria, jota hän jakoi yhtä hyvin kovaa kuin 
löysääkin vatsaa valittaville. Tiedustelin kerran häneltä tämän 
ihmelääkkeen nimeä, mutta hoitajatar ei sitä tiennyt, koska 
lääkkeen nimilappu oli irtaantunut purkin kyljestä. 

Viivyimme Krasnojarskin vanhanaikaisessa vankilassa noin 
viikon päivät. Jouduin matkatoverini herra D:n kanssa suureen 
selliin, jossa oli yli 200 miestä. Kenelle ei riittänyt tilaa lave- 
reilla, nukkui kivilattialla. Makuuvaatteita ei tietenkään ollut, 
joten nukuimme vaatteet yllä täydessä »hälytysvalmiudessa. 
Työvoiman valinta etapistamme oli jo alkanut ja tämän tästä 
tulivat vankilavirkailijat selliimme valikoimaan joukostamme 
pääasiassa maataloustyöntekijöitä, traktoristeja, autonkuljet- 
tajia yms. Krasnojarskia ympäröiviin rajooneihin. Neuvosto- 
liiton maatalouden »jatkuvaa nousua» lisättiin jälleen kolhoosi- 
tilojen oikeudettomien ahertajien avulla. 

Muistaakseni kesäkuun 25. p:nä 1950 komennettiin etap- 
pimme jäljelle jääneet sekä toisista selleistä lisäksemme tuo- 
dut jälleen matkalle kenenkään vielä tietämättä matkamme 
lopullisesta päämäärästä. Saimme vankilan pihalla viikon muo- 
nan etukäteen, leipää 4,2 kg samalla kertaa. Samalla vangit 
jaettiin kymmenmiehisiin ryhmiin, joille vangit valitsivat etu- 
miehen, brigadiirin, keskuudestaan. Minäkin jouduin sellaiseksi, 
ja ryhmääni tuli matkatoverini herra D., puolalainen rakennus- 
teknikko KlimontovitS, ukrainalainen insinööri BondartSik, joka 
oli takavuosina ollut Amerikassakin, ym. ainoastaan poliittisia - 
vankeja. Puolelta päivin lähti joukkomme marssimaan vankilan 
pihalta kohti Jenisei-virtaa, joka jakaa Krasnojarskin kaupun- 
gin kahteen osaan. Pian olimmekin laivalaiturilla ja saimme 
astua laivaan, joka näytti valmistautuvan lähtöön. Laiva oli 

siipirataslaiva ja sellaista antiikkista tyyppiä, jollaisia olen näh-- 
nyt jossakin Mississippi-jokea esittävissä kuvissa viime vuosi-. 
sadan puoliväliltä. Sen nimi oli Marija Uljanova — omistettu. 
Leninin puolisolle Krupskajalle. 

Aseellinen vartiosto seurasi mukanamme laivalle, mutta 
saimme yleensä olla kansimatkustajain asemassa ja liikkua 
vapaasti laivassa vapaiden matkustajien parissa. Osa vangeista 
kuitenkin suljettiin, ehkä painolastiksi, laivan ruumassa oleviin 
suuriin vankiselleihin eivätkä he nähneet päivänvaloa ennen 
kuin viikkoa myöhemmin matkamme päässä. — Öisin saimme 
etsiä tuulensuojaisen paikan laivan kannelta tai käytävistä 
yösijaksemme. Aamuisin piti kunkin kymmenmiehisen ryhmän 
vanhimman ilmoittaa vartiostomme päällikölle, että kaikki 
ryhmään kuuluvat olivat tallella. Sitä paitsi piti hänen vastaan- 
ottaa ja jakaa miehilleen päivittäin 3 kpl. suolasilakoita. Näitä 
ei kuitenkaan kukaan voinut syödä, siksi pilaantuneita ne oli- 
vat. Venäläiset miehemme kutsuivat niitä lentokaloiksi, koska. 
ne lensivät laivan partaan yli virtaan. Muuta muonaa emme 
laivamatkan aikana saaneetkaan, paitsi keitettyä vettä, jota 
laivan keittiöstä jaettiin rajattomasti. Siksipä ne miehet, jotka 
heti alkumatkasta söivät kaiken leipänsä saadakseen sitä edes 
kerrankin tarpeekseen, elivät viimeiset matkapäivämme keite- 
tyllä vedellä. 

Jenisei-virran maisemat olivat monin tavoin suurenmoisia. 
Sitä ei suotta venäläisessä kirjallisuudessa sanota »Siperian kau- 
nottareksi» ja »Joki-Jättiläiseksi». Sillä on pituutta kaikkiaan 
3807 kilometriä ja se on niin ollen neljännellä tilalla Neuvosto- 
liiton suurimmista virroista. Yhdessä Ob- ja Lena-jokien kanssa. 
se muodostaa kulkutien ja yhdyssiteen eteläisimpien alueiden 
ja Pohjois-Siperian välille. Jeniseissä virtaavan veden paljous 
sen sijaan ylittää kaikki muut virrat. Virratessaan etelästä 
pohjoiseen se sivuaa erilaisia ilmasto-olosuhteita, perin vasta- 
kohtaisia maastoja aivan erilaisine eläin- ja kasvikuntineen. 
Kun sen yläjuoksulla kasvavat hedelmäpuut ja paimentolais- 
heimot kaitsevat kameli- ja hevoslaumoja, sen alajuoksu koh- 

taa jo arktisen tundramaiseman, ikuisen jään maan ja paksusta 
lumesta jäkälää etsivät porolaumat. Tämä mahtava virta, joka 
kuljettaa valtavat vesimassansa Pohjoiseen Jäämereen, on 
leveydeltään melko vaihteleva. Paikoitellen se on jopa 20 km 
leveä mutta kaventuu monissa kohdin alle kilometrin levyiseksi. 
Tämä aiheuttaa veden virtaamisnopeuden muutoksia hyvinkin 
suuressa määrin ja niinpä virtaus, joka leveämmissä kohdin 
on n. 5 metriä minuutissa, kiihtyi kapeammissa kohdin kuohu- 
viksi koskiksi. 

Laivamme kulki myötävirtaan melko nopeasti ja kauniit 
säät suosivat matkaamme. Kesäkuun lopulla alkoi jo kesä 
tehdä tuloaan pohjoiseenkin. Päivisin saatoimme maata kan- 
nella ja lämmitellä auringonpaisteessa yökylmän kangistamia 
jäseniämme. Varsinkin alkumatkan vuoristomaisemat, laajat 
suvannot ja korkealle vettä roiskuttavat kosket olivat suuren- 
moisen komeita. Krasnojarskista lähdettyämme kasvoi virran 
rannoilla sankkaa metsää, mutta mitä pohjoisemmaksi tulimme, 
sitä matalammaksi ja harvemmaksi muuttui metsä vaihtuen 
lopuksi tyypilliseksi tundramaisemaksi. Virran rannoilla oli 
monin paikoin korkeita jääröykkiöitä muistuttamassa hiljattain 
tapahtuneesta jäänlähdöstä Jeniseillä. 

Kävellessämme eräänä päivänä matkatoverini D:n kanssa 
laivan kannella kuulimme eräästä miesryhmästä suomenkielistä 
kiroilua ja manailua. Menimme lähemmäksi ja tutustuimme 
kahteen suomalaiseen, jotka nurja kohtalo oli viskannut tänne 
pohjoisille leveysasteille. 

Pahiten ärräpäitä päästelevä mies oli taiteilija Friman 
Turusta. Hänen kertomansa oli korutonta ja liikuttavaakin. 
Jostakin syystä eivät turkulaiset taiteenharrastajat olleet huo- 
manneet hänen kykyjään ja hänen maalaustensa hinnat pysyi- 
vät aivan pohjakursseissa, hyvä kun sai kankaan ja värien 
hinnan taulujaan myydessä. Jotkut neuvostoagentit olivat 
kertoneet, mikä taiteilijain paratiisi Neuvostoliitto oli, siellä 
sai maalata mitä tahtoi ja valtio maksoi vakinaisen palkan ja 
antoi kaikenlaisia etuja, mitä kurja kapitalistinen maailma ei 

koskaan taiteilijoilleen suo. Kun hänelle vielä oli tuotu komea 
monivärinen aikakauslehti Sovjetskii Sojus, missä neuvosto- 
elämän ihanuus oli esitetty vastaanväittämättöminä värivalo- 
kuvina, ei Friman tosiaan muuta voinut kuin uskoa. Ja louk- 
kaantuneessa taiteilijanylpeydessään päätti Friman lähteä tai- 
teilijoiden luvattuun maahan. Jostain Lappeenrannan takaa hän 
käveli rajaviivan yli ja aivan kuten hänelle oli luvattu otti 
Neuvostoliitto hänet avosylin vastaan. Vartiosotilas oli levite- 
tyin käsivarsin pysäyttänyt taiteilijamme, mutta selitti hänet 
samalla pidätetyksi. Ennen pitkää hän oli jossain Leningradin 
vankilassa kuulusteltavana luvattomasta rajanylityksestä ja 
sai viiden vuoden pakkotyöleirituomion. 

Frimanin katse synkistyi, kun hän kertoi minulle kuuluste- 
lijastaan. Tämä kanalja oli vielä laskenut leikkiä ja sanonut: 
» Kyllä meillä taiteilijoita tarvitaan vaikka millä mitalla. Saatte 
nyt ensiksi valtion leivissä viisi vuotta miettiä teemoja, mitä 
alatte maalata, jotta vapaaksi päästyänne teemat olisivat 
selvät.» 

Friman joutui sittemmin Norilskin leirille ja sai siellä propa- 
gandaprikaatissa maalailla iskulauseita punaiselle kankaalle. 
Ehkäpä siinä ohessa teematkin selvisivät. 

Toinen suomalaisista oli Takala-niminen nuori mies. Hän 
kertoi lähteneensä eräänä kesäiltana kotoaan Lahdesta sanoen 
kotiväelleen menevänsä tupakanostoon. Ilta oli ollut lämmin 
ja yllään hänellä oli ainoastaan uimahousut. Ne jalassaan hän 
lähti ajelemaan polkupyörällä Lappeenrannan kautta rajalle 
ja sen tien ylitse. Myös hänellä oli viisivuotis-ohjelma edessään. 
Arvelen Takalalla olleen jotain selvittämätöntä Suomen polii- 
sin kanssa, mitkään poliittiset syyt eivät varmaankaan saaneet 
häntä tähän matkaan. 

Ja niin teki »Marija Uljanova» matkaa vanhuuttaan valitel- 
len ja siipirattaat rämisten. Se pysähtyi useilla jokiasemilla 
jättäen matkustajia ja tavaraa. Samalla jäi karkotettuja, var- 
sinkin juutalaisperheitä, heille määrätyille paikoille Jeniseiskiin, 
Jarzevoon, Tunguskaan ja Verhnyi-Imbatskiin. Ohitimme Turu- 
13 

hanskin ja Kureikan, jotka ovat jääneet bolsevikkien historiaan 
siksi, että Stalin oli v. 1913 karkotettuna näille seuduille vallan- 
kumouspuuhiensa vuoksi. Kerrottiin, että Stalinilla olisi täällä 
poikakin samoilta ajoilta. 

Viidentenä matkapäivänä saavuimme Igarkaan, joka on tyy- 
pillinen vankityöllä erämaahan rakennettu sahateollisuuden 
keskus. Nyt työskenteli sahalaitos ulkomaille suuntautuvaa 
dumping-myyntiä varten ja sen satamassa näin yhden norja- 
laisen ja yhden englantilaisen höyrylaivan lastaavan sahatava- 
raa. Sahatyöläiset samoin kuin lastaustyöläiset olivat kaikki 
vankityövoimaa. Eräs kanssamme matkustava vanki kertoi 
aikaisemmin olleensa Igarkassa ja kertoi meille seuraavan tosi- 
tarinan: 

Kun englantilaiset olivat uhanneet lopettaa puutavaran oston 
Neuvostoliitosta syystä, että se oli orjatyönä, vankityövoimalla 
tehtyä, olivat venäläiset pystyttäneet satama-alueelle suuren 
kilven, jossa englannin kielellä selitettiin kaikkien sahan työ- 
läisten olevan vapaata työvoimaa. Samalla oli lastaustöissä 
käyvät vangit puettu kunnollisiin työvaatteisiin ja käytetty 
lastauksessa vain terveitä ja voimakkaita vankeja. Keskustelut 
laivamiehistön kanssa olivat ankarasti kiellettyjä ja GPU val- 
voi tässä suhteessa lastausmiehiä erikoisen huolellisesti. Paljas- 
taakseen englantilaisille tämän valheen oli eräs lastaustyössä 
ollut vanki katkaissut kirveellä oikean kätensä etusormen ja 
kirjoittanut verellään puhtaaseen lautaan: »Olemme kaikki 
vankeja ja kaikki puutavara on orjatyöllä tehtyä.» Lauta oli 
sitten lastattu muun puutavaran mukana laivaan ja oli myö- 
hemmin lastia purettaessa Englannissa huomattukin. 

Igarkan suuren sahalaitoksen koneet, saharaamit, särmäys- 
sahat, siirtolaitteet ja voimakoneet, olivat kaikki suomalaista 
alkuperää. Sahateollisuuskoneet olivat Karhulan tehtaan ja 
sähkömoottorit Strömbergin valmistetta. Sahan aikaisemmat 
koneistot oli sodan päättymisen jälkeen vaihdettu suomalaisiin 
koneisiin ja sahan tuotanto saatu niiden avulla laadultaan 
vientikelpoiseksi. 

Parin pysähdyksen, Plahinon ja Potapovon, jälkeen aloimme 
lähestyä reittimme päätepistettä, Dudinkan kaupunkia. Olimme 
olleet 71 päivää matkalla, siitä suurimman osan ahtaaseen 
härkävaunuun suljettuna. Laivamatkamme oli kestänyt vii- 
kon ja tekemämme vesitaival oli pituudeltaan 2028 kilometriä. 
Olimme korkealla pohjoisessa; aurinko laski öisin lähelle hori- 
sonttia, mutta nousi jälleen keskitaivaalle häviämättä kuukausi- 
määriin näkyvistä. Olimme keskellä napaseudun kesää päivän- 
paisteen kirkkaudessa, mutta lähestymässä pimeyttä, jonka 
kommunistinen järjestelmä työn ja hengen orjuudella oli tähän 
maailmankolkkaan luonut. 


Dudinka, »Kovien kasvojen kaupunki» L osa 


Taimyrin niemimaalle 


Siipirataslaivamme »Marija Uljanova» päästi sireenistään kä- 
heän huudon tundramaiseman hiljaisuuteen ja horisontista 
alkoi erottua pari tehtaanpiippua ja joukko antennimastoja. 
Jenisein vasen ranta oli ollut tasaista ja matalaa jo muutaman 
päivän ajan, kun oikea, idänpuoleinen ranta sen sijaan oli kor- 
keampaa ja paikoitellen jyrkkäkin. Lähestyessämme Dudinkaa 
oli oikeanpuoleinen ranta edelleenkin kumpuilevaa ja korkeaa, 
ja näille rantatöyräille kaupunki oli rakennettukin. 

Kirkkaassa auringonpaisteessa näimme jo etäälle muutamia 
3—4-kerroksisia kivitaloja, mutta valtaosan rakennuksista muo- 
dostivat onnettomat puuhökkelit, jotka kuin toinen toistaan 
tukien vaivoin näyttivät pysyvän pystyssä. Kaikki oli har- 
maata, maalaamatonta lautaa, muutamat mökit oli rakennettu 
pakkilaatikon laudoista. Ne antoivat jonkinlaisen ennakkokäsi- 
tyksen kaupungista jo ennen maihin astumistakin. Pari melko 
nykyaikaista nostokurkea, suuri joukko proomuja ja hinaajia 
antoi kaupungin satama-alueelle kuitenkin vilkkaan ja touhui- 
san leiman. 

Jo matkalla olin hankkinut tietoja laivareittimme pohjoisim- 
masta kaupungista, Dudinkasta. Sen asukasluku lienee ollut 
n. 35 000, etupäässä entisiä vankeja tai karkotettuja. Kaupun- 
gin koko elinkeinoelämä nojautui n. 120 kilometriä siitä itään- 
päin sijaitsevan Norilskin nikkelikaupungin toimintaan. Dudinka 
oli Norilskin kombinaatin vienti- ja tuontisatama, — se vastaan- 
otti kaiken, mitä Norilsk tarvitsi: loputtomat orjalaumat, ko- 
neet, raaka-aineet ja elintarvikkeet. Samoin Dudinkan sataman 

kautta vietiin etelään Norilskin kaivoksien tuotteet: nikkeli, 
kupari, uraanimalmi, kulta ja kivihiili. Tästä satamasta lai- 
vattiin myös Taimyrin niemimaan turkikset maailmanvallan- 
kumouksen rahoittamiseksi. Napapiirin kettu, vitivalkea untuva- 
karvainen naali on yksi Neuvostoliiton arvokkaista vientitava- 
roista. 

»Marija Uljanovam laskiessa laituriin olivat ensimmäiset 
vastaanottajamme tietysti MVD:n eli GPU:n sinilakkiset soti- 
laat ja virkailijat. Koko satama-alue oli eristetty piikkilanka- 
aitauksilla ja monien vartiotornien konepistoolipiiput toivotti- 
vat tulijat tervetulleiksi auringonpaisteessa loistaen. Vapaat 
matkustajat saivat yksi kerrallaan astua laiturille, jossa sini- 
lakkiset tarkastivat huolellisesti matkustajien »bumaagat» ja 
dokumentit». Jokaisella neuvostokansalaisellahan piti olla »pass- 
port», mutta täällä se ei yksistään riittänyt. Piti olla komennus- 
todistus tai jokin muu selvitys matkan tarkoituksesta. 

Lopulta saimme me vangitkin astella laivasta rantatöyräälle 
ja muutamien nimenhuutojen jälkeen lähdimme me viimeiset 
pitkän etappimme matkaajista, n. 150 miestä ja n. 30 naista, 
marssimaan vartijoidemme saattamina kaupungin MVD:n ko- 
mendatuurin pihamaalle. Tänne pohjoisimpaan karkotetut 
osoittautuivat olevan kaikki perheettömiä; perheineen karkote- 
tut oli jätetty laivasta jo aikaisemmin mainitsemiini seutuihin. 

Komendatuurin pihamaalle tuli myös itsetärkeän näköinen 
MVD:n komendantti BarySev toimittamaan työvoiman jaon 
niihin vobjekteihin», joissa työntekijöitä tarvittiin. Jako tapah- 
tui ammattialan perusteella, niinpä joukko etapillamme olleita 
insinöörejä ja teknikoita joutui välittömästi lähtemään Norilskin 
kaivoksille. Kun minun vuoroni tuli, ilmoittauduin halukkaaksi 
työskentelemään »feldSerinä», välskärinä, so. ensiavun antajana 
työtapaturmien sattuessa työpaikoilla. Olin kuullut sellaisen 
työn olevan kevyttä ja kohtalaisesti palkattuakin. Barysev 
sanoi juuri tällaista työntekijää tarvittavankin ja määräsi minut 
erääseen miesryhmään, jossa 12 20700 0000 miestä 
jo odotteli työpaikalleen lähtöä. 

Matkatoverini D. oli tällöin joutunut erääseen toiseen ryh- 
mään ja siten erosivatkin tiemme joksikin aikaa hänen jou- 
tuessaan lähtemään n. 60 kilometriä Dudinkasta sijaitsevaan 
Ananiejevskin kolhoosiin. 

Kun kaikille oli määrätty tulevat työpaikkansa, joista tosin 
vangit itse eivät vielä tienneet mitään, päättyivät nämä nyky- 
aikaiset orjamarkkinat. 

Ryhmäni luo asteli nyt siviilipukuinen mies, joka esitteli 
itsensä työnjohtajaksi ja tulevaksi esimieheksemme. Hän antoi 
meille kullekin 30 ruplaa etumaksua, vavanssia», vastaisuudessa 
tekemästämme sosialistisesta työstä. Tällä rahalla saatoimme 
ostaa kaksi kiloa leipää tai ruokailla kaksi kertaa ruokalassa. 
Työnjohtajamme opasti meidät takaisin Jenisein rantaan odot- 
tamaan venettä, joka kuljettaisi meidät tulevaan työpaik- 
kaamme. Rantaan mennessämme ostimme leipää ja tupakkaa 
ja jäimme odottelemaan mitä tuleman piti. Salaperäisyys jat- 
kui edelleen; työnjohtajamme ei kertonut, minne meidät kul- 
jetettaisiin ja minkälaisiin töihin joutuisimme. 

Päivä oli aurinkoinen, tundramaisema omalaatuinen ja outo. 
Mahtava Jenisei, joka tällä kohdalla oli 5,5 km leveä, vyöryt- 
teli vesimassojaan Karian mereen ja siitä edelleen Pohjoi- 
seen jäämereen. Missään ei katse tavannut puuta tai pensasta, 
ilma tuntui omituisen ohuelta ja kuulakkaalta. Istuin ranta- 
kivelle ja huuhtelin jalkojani Jenisein viileässä vedessä, kun 
huomasin oudon tunteen valtaavan mieleni: havaitsin olevani 
ensimmäistä kertaa lähes kuuden vuoden kuluttua ulkona va- 
paassa luonnossa ja ilman vartijaa. Huolimatta lähellä istuvista 
uusista tovereistani tunsin oloni yksinäiseksi ja hylätyksi; taka- 
nani ei ollutkaan kivääri- tai konepistoolimiestä, johon vuosien 
mittaan olin joka askeleellani tottunut. 

Pian saapui kuitenkin suuri soutuvene moottoriveneen hinaa- 
mana luoksemme ja nyt saimme tietää, minne olimme me- 
nossa. Meidät oli määrätty Krasnyi Dudinez-nimiseen kalastus- 
kolhoosiin, joka oli Jenisein vastakkaisella rannalla n. 12 km 
pohjoiseen. 

[Vuonna 1953 tämä kolhoosi (Punainen Dudinkalainen) muutti 
nimensä Malenkovin nimeä kantavaksi kolhoosiksi. Nyt se 
tietystikin, Malenkovin kukistuttua, on kastettu uudelleen.) 

Saavuttuamme kolhoosiin, jonka muodosti joukko harmaita 
maalaamattomia puurakennuksia alastomalla hiekkaisella ranta- 
töyräällä, oli meitä vastaanottamassa kaksi miestä. He olivat 
kolhoosin puheenjohtaja, kommunisti Suhotin ja kolhoosin 
komendantti, MVD:n vanhempi luutnantti TorgaSin. He ker- 
toivat, että ryhmämme oli tuotu tänne rakentamaan kolhoosin 
40:lle lehmälle navettarakennus. Rakennukseen tarvittavat hir- 
ret oli jo uitettu paikalle, myös työnjohtaja oli hankittu ja 
huomisaamuna alkaisi työmme. 

Kun selitin, että olin ilmoittautunut välskäriksi enkä mis- 
sään tapauksessa pystyisi voimiltani ja yleiskunnoltani kirves- 
miehen työhön, syntyi pahanlainen konflikti. Tällaista ei näh- 
tävästi aikaisemmin ollut sattunut ja kommandiirit kehottivat 
minua tarkoin harkitsemaan asemaani, etten suotta hankkisi 
itselleni ikävyyksiä. Välskärin vakanssia täällä ei ollut ja huo- 
menna olisi muiden mukana tartuttava siihen työhön mihin on 
määrätty. 

Saimme kolhoosin aitasta porontaljoja patjoiksemme ja 
saimme toistaiseksi majoittua kolhoosin »klubiim», jonka pitkille 
penkeille asetuimme lepäämään. Mitään muonitusta emme tulisi 
kolhoosin taholta saamaan, olimmehan jo saaneet 30 ruplaa 
etumaksua ja saisimme sillä tulla toimeen tilipäivään asti. 
Tilanne vaikutti perin hankalalta. Saamamme raha oli useim- 
milta jo loppunut Dudinkan Ko-operativan myymälässä. 

Miehet murisivat ja kiroilivat tilannetta, mutta olimme liian 
väsyneitä voidaksemme sillä hetkellä muuta kuin levätä ja 
nukkua matkamme rasitusten jälkeen. Seuraavana aamuna 
lähtivät kuitenkin useimmat työhön, minun ja muutamien 
muiden jäädessä porontaljoillemme. Monet olivat sairaita syö- 
tyään pitkän paaston jälkeen itsensä kylläisiksi saamillaan etu- 
maksurahoilla. Sattui olemaan nimipäiväni, 5. heinäkuuta, ja 
ostin kolhoosin myymälästä pienen purkillisen amerikkalaista 

säilykelihaa ja vesirinkeliä kestiten niillä naapuriani Klimon- 
tovitzia, joka korkeassa kuumeessa lepäili viereisellä penkillä. 

Lepäillessäni koetin harkita tilannetta, joka oli syntynyt 
kieltäytyessäni työstä. Raskaaseen työhön en pystynyt enkä 
halunnutkaan. MVD:n prokuror, lainoppinut, oli minulle Gorj- 
kissa sanonut, että saisin karkotettuna ollessani itse valita 
työni. Ilmeisesti perustui majuri BarySevin ja kolhoosin päälli- 
köiden käsky pelkkään mielivaltaan. Joka tapauksessa päätin 
kieltäytyä kirvesmiehen töistä, tuli mitä tuli, muutakaan rat- 
kaisua en saanut syntymään. Sitten muistin nykyvenäläisen 
sananlaskun: 

Antaa natsalnikkojen (= päällysmiesten) tuumia, nehän 
sanomalehtiä lukevat, puhelimissa puhuvat ja teetä sokerin 
kanssa juovat.» — Siirsin kysymyksen vastaisuuden huomaan. 

Kolmannen päivän aamuna tulivatkin jo kolhoosin puheen- 
johtaja ja komendantti tiedustelemaan, joko aion ryhtyä työ- 
hön. Kun edelleenkin kieltäydyin kaikesta raskaasta työstä, 
syntyi hankala ja kireä keskustelu, joka ei suinkaan sujunut 
vystävyyden ja keskinäisen avunannom merkeissä. Sain kuulla, 
ettei röyhkeyttäni siedettäisi jo toistenkaan työmiesten vuoksi, 
jotka piankin ottaisivat minusta esimerkkiä. »Tässä maassa ei 
lakkoilla», vakuutti puheenjohtaja yhä uudelleen. Vähitellen 
hänen paatoksensa vaimeni hieman ja hän kysyi, tunnenko 
sähkötekniikkaa. Kun vastasin jonkin verran tuntevani, sain 
suoralta kädeltä määräyksen ryhtyä johtamaan kolhoosissa 
parhaillaan käynnissä olevia sähkölaitoksen rakennustöitä ja 
myöhemmin montteerata paikalleen siihen tulevat koneet. 

Otin tehtävän vastaan, sillä siinähän oli uutuuden viehätystä. 
Jotainhan oli henkensä pitimiksi tehtävä, ja teknillisiin asioihin 
olen aina ollut kiinnostunut. Koetin pitää asiantuntevaa ilmettä 
ja arvelin työn tekijäänsä opettavan, vaikka en koskaan aikai- 
semmin ollutkaan tutustunut sähkölaitoksen koneisiin. 

Sillä aikaa kun työmiehet valoivat betonisia konealustoja, 
tutustuin jo kolhoosin varastossa oleviin generaattoriin, dyna- 
moon ja 22-hevosvoimaiseen Bolinder-dieseliin. Syvennyttyäni 

pariksi päiväksi tehtaiden lähettämiin teknillisiin asiakirjoihin 
ja ohjekirjasiin, mitoitin sitten konealustoihin ankkuripulttien 
paikat ja valoimme ne kiinni konealustoihin. Parin viikon ku- 
luttua oli voima-asema valmis ja saattoi antaa virtaa sekä 
kolhoosikylän valaistukseen että rannalle sijoitettujen nuotan- 
vetovinssien (nk. masina Kolotovkina) käyttöön. 

Kolhoosin puheenjohtajaa, komendanttia ja paria perhekun- 
taa lukuun ottamatta, jotka olivat venäläisiä, oli kolhoosin 
väestö Volgan-saksalaisten leskiä ja lapsia. Pari kalmukkinaista 
eleli myös kolhoosikylässä, mutta yleisenä puhekielenä oli sak- 
san kieli. Toinen kalmukkinaisistakin puhui jo melko hyvin 
saksaa Svaabin murteella, kuten saksalaiset työtoverinsakin. 
Edelleen oli kolhoosin jäseninä muutamia kymmeniä alkuasukas- 
perheitä, jotka hoitelivat kolhoosin porokarjaa jossain satojen 
kilometrien etäisyydellä tundralla. Nämä saamelaissukuiset 
poronhoitajat kuuluivat Taimyrin niemimaan kantaväestöön 
ja niitä oli useita eri kansanheimoja, kuten evenki, nganasani, 
saha, nenez jne. Eräs Usurskin etäisiltä seuduilta oleva tunguu- 
sikin oli lisäämässä tämän kolhoosin roturikkautta. 

Kolhoosin pääelinkeino, hiljattain aloitetun karjanhoidon ja 
seudulle perinteellisen poronhoidon ohella, oli kuitenkin kalas- 
tus. Puolisen kilometriä pitkät nuotat kuljetettiin 8-hankaimi- 
silla veneillä Jeniseitä vastavirtaan ja laskettiin siellä veteen 
puoliympyrän muotoiselle kaarelle, nuotan jalusköydet sou- 
dettiin sitten nopeasti rantaan vinssikoneeseen ja alettiin vetää 
nuotanperää maihin. Kolhoosin sähköistämisen jälkeen tapah- 
tui se nyt sähkövoimalla. Kalansaalis oli toisinaan kohtalaisen 
runsas, mutta valtion joka vuosi lisääntyvät luovutusvaatimuk- 
set, »plaanit», olivat siksi suuria, että kolhoosi pystyi vain 
harvana vuotena luovuttamaan kalaa vaaditun määrän. 

Suuria vaikeuksia oli myös vuonna 1950 kolhoosilla plaanien 
täyttämisessä. Väki raatoi, minkä voi, mutta kalaa ei noussut 
tarpeeksi. Puheenjohtaja Suhotin vuoroin uhkaili, vuoroin 
lupaili ylimääräisiä palkintoja työntekijöille, mutta siitä huoli- 
matta nousi nuotta usein tyhjänä vedestä. Dudinkan kaupungin 

puolueneuvosto, joka kaupunki oli kolhoosin vkummi» ja »suo- 
jelija», lähetti syyskampanjan aikana kiihottajia yllyttämään 
kalastajia yhä parempiin työtuloksiin, mutta siitä ei ollut apua. 
Ilman yllytystäkin yrittivät leskivaimot ja keskenkasvuiset 
lapset parhaansa, sillä pitkä, leivätön talvi oli uhkaamassa, 
ellei kalastuskauden saalis täyttäisi vaatimuksia. 

Tuskin viikkoa oli enää jäljellä, kun virran otaksuttiin jo 
jäätyvän ja lopettavan kalastuksen. Mutta vielä puuttui 11 
tonnia vaaditusta kalamäärästä. Paikkakunnan sanomalehtikin 
oli jo puuttunut asiaan ja kirjoitellut tämän tästä laiskottelusta 
Krasnyi Dudinez-kolhoosissa ja arvostellut melko kirpein sanoin 
sen puheenjohtajaakin. Tilanne alkoi olla jo Suhotinillekin epä- 
mieluisa. Isä Stalinille lähetetyssä kirjelmässä olivat Taimyrin 
kalastuskolhoosit vuoden alussa luvanneet pyhästi täyttää ja 
runsaasti ylittääkin valtion luovutussuunnitelman ja nyt tuli- 
sikin auttamaton repeämä. 

Mutta eräänä aamuna juoksi eräs alkuasukkaista vaahto suu- 
pielissään kolhoosin keskukseen ja selitti nähneensä matalikolle 
tarttuneen valaan muutamaa kilometriä alempana. Siitä saa- 
taisiin valaanrasvaa kotitarpeiksi, tuumivat kolhoosilaiset, 
mutta Suhotinilla leikkasi äly paremmin. Hän ajatti itsensä 
heti moottoriveneellä omin silmin toteamaan asian ja samaa 
kyytiä Dudinkaan sähköttämään ministeriölle tärkeän kysy- 
myksen: saisiko hän suunnitelmasta puuttuvan kalan sijasta 
luovuttaa valaan ihraa? Ministeriössäkin ymmärrettiin tilanne 
ja Suhotin sai vapauttavan vastauksen, ihra kelpaisi kalan 
asemesta. Ja nyt alkoi kiireinen työ. Kaikki kynnelle kykenevät 
aseistettiin kirvein, puukoin ja lapioinkin, ja sitten valasta 
paloittelemaan. Tynnyreitä saatiin lainaksi Dudinkan kala- 
säilyketehtaalta ja Suhotinin naama loisti tarmoa ja tyytyväi- 
syyttä. 

Tämä taivaan lahja, keskenkasvuinen valas, oli kevytmieli- 
syyttään lähtenyt uiskentelemaan silakkaparven perässä Jää- 
merestä Jeniseitä vastavirtaan ja osunut uimaan matalalle 
hiekkarannalle juuri laskuveden aikaan. Se jäi ponnisteluistaan 

huolimatta hietikolle ja oli jo kuollut kun se huomattiin. Mutta 
ihraa se antoi kolhoosillemme yli 8 tonnia ja »plaani» täytettiin 
komeasti 101,1 %:lla. 

Ennen pitkää pääsin monipuolisesti tutustumaan kolhoosi- 
talouden perusteisiin, palkkaussysteemiin ja kolhoosin hallin- 
toon. Krasnyi Dudinez, johon kuului n. 60 perhekuntaa, oli 
lähellä kaupunkia sijaitsevana sikäli onnellisessa asemassa, että 
se saattoi myydä maitotaloustuotteita, maitoa ja piimää, suo- 
raan kuluttajille päivän hintoihin. Valtiolle luovutettavan kalan 
tuotto oli alhaisten hintojen vuoksi varsin pientä (valtion mak- 
sama hinta silakasta oli 1: 10 kg; vapaasti myytynä se maksoi 
1 ruplan kappaleelta), mutta karjataloustuotteista saadulla 
tulolla saattoivat kolhoosilaiset elää melko hyvin verrattuna 
muihin etäämpänä sijaitseviin kolhooseihin. Maidosta sai kol- 
hoosi 10—12 ruplaa litralta, Suomen rahassa n. 650 mk ja 
kananmunista 5 ruplaa eli 290 mk kpl. Kalaa ei kolhoosi ollut 
oikeutettu myymään kiloakaan, ennen kuin valtiolle luovutet- 
tava määrä oli suunnitelman mukaan saatu ja mieluummin 
ylitettykin. 

Kolhoosin karjatalouteen kiinnitettiin sen vuoksi suurta huo- 
miota ja lehmäkantaa pidettiin mainiona, koska se antoi 10—15. 
litraa maitoa lehmää kohden päivittäin. Rehu saatiin tundran nii- 
tyiltä, mutta heinänviljely ei kesän lyhyyden vuoksi menestynyt. 

Samoin oli tehty yrityksiä perunanviljelyksen alalla, mutta 
toistaiseksi vielä huonoin tuloksin. Peruna ehti kasvaa vain noin 
peukalonpään suuruiseksi. Kesällä 1950 peitti sitä paitsi hiekka- 
myrsky koko 4 hehtaarin perunamaan n. puolen metrin paksui- 
sella hiekkakerroksella ja koko sato jäi maahan. — Eräs valtion- 
tila — sovhos — samalla paikkakunnalla oli muutamia vuo- 
sia tehnyt yrityksiä kaalinviljelyn alalla ja kaalinpäät ehtivät 
kasvaa n. 10—12 cm:n läpimittaisiksi. Näillä kokeilla oli erit- 
täin suuri merkitys, koska peruna ja kaikki vihannekset oli 
tuotettava etelästä, yli 2000 kilometrin takaa. 

Kommunistien utopistisista propagandasuunnitelmista huoli- 
matta ei Taimyrin niemimaalla koskaan nähtäne kukoistavia 

puutarhoja, ilmasto on liian karu maanviljelykselle. Alue on 
ikuisen jään maata ja maan pintakerrokset ehtivät sulaa lyhyen 
kesän aikana vain n. 30—40 cm. Jäätyneen maankuoren syvyys 
on 250 metriä, ja tästä johtuu, että tässä koko Keski-Furoopan 
suuruisessa maakunnassa ei ole ainoatakaan kaivoa. Vesi ote- 
taan kesällä tundran järvistä ja joista, talvella sulatellaan lunta 
pienemmissä talouksissa. — Tositarina kertoo erään rikkaan 
turkiskauppiaan tsaarivallan aikoina päättäneen kaivauttaa 
kaivon ollakseen ensimmäinen kaivonomistaja koko maakun- 
nassa. Kun hän oli päässyt 116 metrin syvyyteen, olivat hänen 
varansa kuitenkin ehtyneet ja niin jäi Taimyr edelleenkin ilman 
kaivovettä. 

Yleensäkin ilmasto Taimyrin niemimaalla oli varsin ankara. 
Talvea on käytännöllisesti katsoen 9 kuukautta eikä sen aikana, 
pakkasten alettua syyskuussa, suojasäitä satu kertaakaan ennen 
seuraavan vuoden toukokuuta. Tammikuun keskilämpö oli 
—42*C, helmikuun —44*C. Toisinaan lämpötila laski —72*C. 
Maasto on tyypillistä tundramaastoa, jossa vaivaiskoivukaan 
ei enää kasva. Koko talven puhaltavat voimakkaat itä-pohjois- 
tuulet kiihtyen välillä monia vuorokausia kestäviksi lumimyrs- 
kyiksi, joiden aikana saattoi kaupungissakin eksyä tieltään. 
Sellaisia nimitettiin »mustaksi pyryksin, koska näkyvyys täl- 
löin oli aivan minimaalinen. Kaikki liikenne oli tällöin lamassa, 
koulut ja työpaikat suljettuina, koska ulkona kävely oli mah- 
dotonta. 

Lunta tuli talven aikana niin runsaasti, että pienemmät 
mökit saattoivat hautautua näkymättömiin. Teiden aukipito 
vaati tuhansien vankien työn koneellisten lumiaurojen lisäksi. 

Talvella vallitsi napaseudun yö, jolloin n. kolmen kuukauden 
aikana aurinko ei noussut horisontin yläpuolelle. Pimeimpänä 
aikana vain keskipäivällä yö muuttui hämärrykseksi, mutta 
ilman keinotekoista valoa ei mikään työ silloinkaan ollut mah- 
dollista. 

Noin kuukauden kestävän kesän aikana sääskien ja hyttysten 
paljous saattoi olla niin valtava, ettei ulkosalla voinut oleskella 

ilman hyttysverkkoa ja käsineitä. Toisinaan tappoivat sääsket 
tundralla kokonaisia porokarjoja. 

Taimyr on maakunta, joka antaa paljon mutta saa vähän. 
Sillä on tärkeä asema Neuvostoliiton kansantaloudessa ja sen 
tärkeys tulee vastaisuudessa epäilemättä suuresti kasvamaan. 
Sen tundra on erittäin rikas luonnonaarteista, sieltä saadaan 
nikkeliä, volframia, kuparia, kultaa, uraanimalmia, platinaa ym. 
Norilskin kombinaatin nikkelintuotanto on venäläisten tietojen 
mukaan ensimmäisellä tilalla maailmassa, kuparin ym. »väril- 
listen) metallien tuotanto toisella tilalla. Norilskin kivihiili- 
kaivokset antavat osittain korkealaatuistakin hiiltä ja tundralla 
suoritetut koeporaukset ovat antaneet toiveita rikkaiden nafta- 
esiintymien löytämisestä. — Myös tundran fauna on rikas 
turkiseläimistä, linnuista ja tuhatpäisistä villipeuralaumoista. 
Tundran joet ja monet järvetkin ovat kalarikkaita, — Ust- 
Portin ja Dudinkan kalasäilyketehtaiden tuotteita viedään 
runsaasti eteläisempiin seutuihin. 

Väestön tarvitsemat ruokatavarat ja muut tarvikkeet tuo- 
daan Taimyrin niemimaalle suurimmaksi osaksi proomukara- 
vaaneilla Krasnojarskista, mutta kesällä, Karian meren ollessa 
jäättömänä, saapui myös useita laivoja Leningradista ja Riiasta 
tullen Skandinavian ympäri Pohjoiselle jäämerelle ja edel- 
leen Karian meren kautta Jeniseitä ylöspäin Dudinkaan. 
Jenisei oli avoinna laivaliikenteelle vain n. kolmisen kuu- 
kautta, muina aikoina yhteys muuhun maailmaan oli mahdol- 
lista vain ilmateitse. 

Huonoista kuljetusmahdollisuuksista ja yleisestä tavara- 
pulasta johtuen ei Taimyrin väestö voinut saada juuri muita 
kasviksia kuin perunaa ja kaalia, niitäkin rajoitetusti ja vain 
lyhyenä aikana syksyisin lastien juuri saapuessa etelästä. Sil- 
loin niitä oli ostettava koko vuoden tarpeeksi kerrallaan, kenellä 
siihen oli mahdollisuutta. Huonojen säilytysmahdollisuuksien 
vuoksi niistäkin pilaantui suurin osa, — ikuisen jään maahan oli 
vaikeaa tehdä perunakellareita. Väestön ruokavalio käsittikin 
siitä syystä paitsi mustaa leipää enimmäkseen säilykkeitä, ja 


207 


siksi keripukki oli melko yleinen vitsaus väestön keskuudessa. 
Maidon ja munien, joita saattoi ostaa vapaasta kaupasta, hin- 
nat olivat niin korkeat, että vain harvojen kannatti niitä vaki- 
naisesti käyttää. Voin ja lihan saanti kaupoista oli aivan sat- 
tumanvaraista ja tuoreen kalan saanti, vaikka kalastus olikin 
yksi maakunnan pääelinkeinoja, oli tykkänään järjestämättä. 
Jos tuoretta kalaa onnistui joskus saamaan joltakin yksityiseltä 
kalastajalta, oli se voin hinnoissa. 

Kaupoissa oli tavallisesti saatavissa mustaa leipää, hedelmä- 
ja kalasäilykkeitä sekä g6 %:n spriitä. Vodkaa ym. heikompia 
väkijuomia ei juuri ollut saatavana muulloin kuin laivakulun 
aikana, koska niiden varastointi pakkasten vuoksi oli vaikeaa. 
Valkoista leipää myytiin varsin rajoitetusti vain suurten val- 
tiollisten juhlapäivien edellä, toisinaan tilapäisesti joskus muul- 
loinkin. Vehnäjauhoja ei ollut kertaakaan myymälöissä vapaasti 
ostettavana eikä väestö enää muistanutkaan sellaista aikaa, jol- 
loin olisi ollut. Suurten juhlien aattoina saattoi vehnäjauhoja 
saada ostaa työpaikan kautta tilaamalla, jolloin kukin työläi- 
nen sai niitä 1—11/, kg:n määrän. Tällainen tilaisuus esiintyi 
n. 4 kertaa vuodessa. Kahtena viime vuotena oli sokeria jo 
ollut saatavana melkein aina, mutta se maksoi 12—16 ruplaa 
kilo, toisin sanoen työmiehen päiväpalkan. 

Paitsi virkamieskuntaa, joka tietysti oli elintasoltaan kaikkia 
muita ylempänä, erottui Dudinkan väestöstä selvästi kaksi eri 
ryhmää, joiden palkkatasossa saattoi olla 100—150 %:n ero. 
Dudinkan kaupungin alaisissa sekä erillisissä »artelleissa» (työ- 
osuuskunnissa) maksetut palkat olivat paikkakunnan elinkus- 
tannusten kalleuden huomioon ottaen varsin huonot, mutta 
Norilskin kombinaatin töissä sen sijaan huomattavasti parem- 
mat. Kolhoosien töissä olevat saivat vain murto-osan siitä, 
mitä kombinaatin työläiset saattoivat ansaita. 

Tämän tulin toteamaan itse jo alkuvaiheissa jouduttuani 
rakentamaan kolhoosin sähkölaitosta ja työskentelemään sen 
valmistuttua laitoksen konemestarina. Kolhoosissa riitti kalas- 
tusvälineitä ja veneitä kahdelle brigaadille, jotka työskentelivät 

kahdessa vuorossa 10 tuntia kerrallaan. Kun kolhoosissa ei ollut 
muuta koneiden hoitoon pystyvää miestä, jouduin antamaan 
virtaa kummallekin brigaadille ja työpäiväni venyi siten 20- 
tuntiseksi. Mitään sunnuntaita tai lepopäiviä ei kalastuskam- 
panjan aikana tunnettu, joten sain levätä vain joitakin kertoja, 
milloin myrsky teki kalastuksen mahdottomaksi. Niinäkin päi- 
vinä jouduin käyttämään aikaani koneiden huoltoon ja kor- 
jauksiin, joten keskimäärin ehdin nukkua vain kolmisen tuntia 
vuorokaudessa. 

Jo heinäkuun puolivälissä olin saanut dysenterian ja päivit- 
täinen verenhukka muodostui suureksi. Sairaalaan en voinut 
päästä ennen kuin Jenisei jäätyisi ja kalastuskausi päättyisi, — 
tai löydettäisiin toinen mies sähkölaitoksen hoitajaksi. Olin jat- 
kuvasti kuumeessa ja kaiken lisäksi aloin saada perin tuskal- 
lisia, kramppimaisia suonenvetokohtauksia jalkoihini: tämä oli 
yleinen, hiljattain napapiiriin saapuneen vitsaus, ns. polarreuma- 
tismus. Monet se kaatoi vuoteeseen useiksi kuukausiksi, mutta 
hävisi sitten vähitellen itsestään. Mitkään lääkkeet eivät siihen 
auttaneet. 

Työssäkin pyrki esiintymään vaikeuksia. Polttoaineeksi saa- 
mani nafta oli laadultaan mitä kurjinta ja muodosti uskomat- 
tomia määriä kivettymää moottorin ns. hehkupäähän, jota 
alinomaa oli vaihdettava ja puhdistettava talttaa ja vasaraa 
käyttäen. Tämä häiritsi sähköaseman työskentelyä, joka välillä 
uhkasi kokonaan keskeytyäkin. Sain sittemmin polttoaineeksi 
nk. solarkkaa, eräänlaista puoliraffinoitua bensiiniä, vaikka se 
maksoikin kolhoosille neljä kertaa enemmän. Solarkka paloi 
kuitenkin hyvin Bolinder-dieselissä ja saatoin käyttää koneita 
puolinukuksissakin ollen. 

Voimani vähenivät kuitenkin nopeasti näissä oloissa enkä 
jatkuvan nälän vuoksi pystynyt toipumaan 71 päivää kestä- 
neen matkan rasituksista. Koko sen kolmen kuukauden aikana, 
minkä työskentelin kolhoosissa, ansaitsin yhteensä 184 ruplaa. 
Kuitenkin tein keskimäärin kaksi työpäivää vuorokaudessa 
eikä koneenhoitajan palkkaus ollut suinkaan kolhoosin huo- 

noimpia. Tästä ansiosta piti minun maksaa vuokraa 20 ruplaa 
kuukaudessa vuodepaikastani eräässä saksalaisperheessä, vaikka 
en paljoakaan ehtinyt vuoteessani lepäillä. 

Saattaisi luulla, että kalastuskolhoosissa ainakin kalaa olisi 
riittänyt työväen ravinnoksi, mutta niin ei suinkaan ollut asian 
laita. Koska kolhoosi ei vuosikausiin ollut täyttänyt puolueen 
sille antamia tavoitteita, oli tämän kollektiivin toimintaa ryh- 
dytty kontrolloimaan erikoisen ankarasti. Kalastuksen ollessa 
käynnissä valvoivat brigadiirit, kolhoosin komendantti apulai- 
sineen ja kolhoosin puheenjohtaja, ettei yksikään kala mennyt 
»vasempaan). Työvuoron päättyessä veneistä maihin nousevat 
kalastajat joutuivat usein tarkastettaviksi, ettei vaatteisiin tai 
saappaanvarsiin ollut kätketty kaloja. Mikäli löytyi, sai kalas- 
taja siitä 2 vuotta pakkotyöleiriä, ellei enempää. — Kuitenkin 
söivät kalastajat veneissä ollessaan raakaa kalaa kenenkään 
voimatta sitä estää, mutta siihen ei minulla ollut mahdollisuutta 
joutuessani olemaan melkein pyöreän vuorokauden sähkölaitok- 
sellani. — Tundran järvissä olisi vapaa-aikoina voinut kalastaa, 
mutta en saanut siihen kertaakaan tilaisuutta pitkän työpäiväni 
vuoksi. Saamani palkka ei riittänyt mihinkään muuhun kuin 
mustaan leipään, tuskin siihenkään, ja toisaalta hapan leipä 
vaikutti dysenteriasta kärsivään vatsaani kuin myrkky. 

Toivoin vain pikaista talven tuloa ja arvelin kestäväni sii- 
hen saakka. Milloin tilaisuutta oli, koetin tutustua alkuasukkai- 
den elämään ja kolhoosiimme kokonaisuudessaan. Kummassakin 
oli paljon uutta ja mielenkiintoista. 

Kolhoosiin kuuluva alue oli suurempi monia Euroopan pikku- 
valtioita. Sen kantaväestöön kuuluvat alkuasukkaat viettivät 
varsin primitiivistä elämää oleskellen pääasiassa poronnahkai- 
sissa kodanmuotoisissa teltoissaan tundralla. Monet heistä val- 
mistivat jalkineensa ja kaikki pukineensa yksinomaan poron- 
nahasta, eivät peseytyneet milloinkaan, eivät tienneet eivätkä 
olleet kiinnostuneitakaan syntymävuodestaan. Monenlaista alku- 
kantaista taikauskoa oli havaittavissa heidän keskuudessaan ja 
he luottivat, varsinkin vanhemmat heistä, enemmän Samaanei- 

hinsa kuin venäläisiin lääkäreihin tai agitaattoreihin. — Sama- 
nismi näytti elävän sitkeästi varsinkin nganasanien ja sahojen 
keskuudessa, vaikka jokainen kiinni joutunut Samaani viran- 
omaisten toimesta armotta- ammuttiin. — Nenez-heimo sen 
sijaan oli alkanut enemmän omaksua sivilisoituja tapoja ja 
heidän keskuudessaan oli useita koulunkäyneitäkin. 

Vuonna 1951 keväällä tämän kolhoosin poronhoito kuitenkin 
päättyi surkeasti koko porokarjan liittyessä villiporoihin, jotka 
pariutumisaikana monituhantisina laumoina ryntäävät tundralla 
paikasta toiseen. Poropaimenet olivat tällä hetkellä nukkuneet 
teltassaan umpihumalassa ja saivat myöhemmin vastata laki- 
tuvassa heidän huostaansa uskotun sosialistisen omaisuuden 
hukkaamisesta. — Myös susien runsaus aiheutti suuria mene- 
tyksiä Taimyrin poronhoidolle. 

Työskenneltyäni kolhoosissa pari kuukautta olin jo siinä 
määrin nälkiintynyt ja voimaton, että päätin syyskuun puoli- 
välissä tehdä kerta kaikkiaan lakon. Ilmoitin puheenjohtajalle 
lopettavani työni lokakuun 1. päivästä lukien, tuli mitä tuli. 
Olin päättänyt yrittää päästä ensin Dudinkan sairaalaan hoi- 
dettavaksi sekä sen jälkeen johonkin muuhun työhön, josta 
ansaitsisin riittävästi elääkseni. Selitin puheenjohtajalle, että 
ellei tämä kävisi laatuun, menisin mieluimmin takaisin vanki- 
laan, koska siellä saisin paremman muonituksen kuin täällä 
»vapaudessa». Vaikka hän tiesi minut jo siinä määrin heikoksi, 
etten enää ilman apumiestä pystynyt käynnistämään moottoria 
sen vauhtipyörästä, kieltäytyi hän vapauttamasta minua. Sanoin 
hänelle joka tapauksessa pysyväni päätöksessäni, joten hänen 
olisi parasta hankkia tilalleni toinen mies lokakuun 1. päivään 
mennessä. Kun menin kolhoosin konttoriin saadakseni hiukan 
etumaksua palkastani välttämättömiä ostoksia varten, sanoi 
puheenjohtaja sen olevan mahdollista, mikäli liittyisin kolhoo- 
sin jäseneksi ja luopuisin yrityksistäni pyrkiä pois. 

Puheenjohtajan pöydällä oli pieni kirjanen, jossa oli kollek- 
tiivitalouksien »perustuslaki», kolhooseja koskeva ohjesääntö. 
Hän kehotti ottamaan sen mukaani ja tutkimaan sitä rauhassa, 

mutta sitten hän muistikin jotain ja sanoi myöhemmin tuo- 
vansa kirjan minulle sähkölaitokselle. — Rahaa saisin lainaksi 
500 ruplaa heti, kun liittyisin kolhoosin jäseneksi, muuten 
en. — Poistuin niine hyvineni. 

Hetken kuluttua toikin Suhotin minulle kirjasen, ja aloin 
työni ohella tutustua sen sisältöön. Sen sanamuoto oli laadittu 
varsin juhlalliseksi. Siinä selitettiin, kuinka kolhoositalonpoika 
on isäntä omalla maallaan, kuinka hän on äänivaltainen kol- 
hoosin kokouksissa ja ratkaisee äänellään osaltaan kaikki 
asiat, kuinka hän osaltaan omistaa kaiken, mitä kolhoosissa 
on. Näitä teoreettisia oikeuksia oli monta sivua, mutta kirjaa 
selaillessani ihmettelin, miksi ei kolhoositalonpojan velvollisuuk- 
sista puhuta mitään. Sitten huomasin, että Suhotin oli ennen 
kirjasen antamista irroittanut siitä joukon lehtiä ja juuri ne, 
joissa mainittiin kolhoositalonpojan velvollisuuksista. — Vein 
kirjan takaisin Suhotinille ja sanoin, etten tästä vajanaisesta 
kirjasta vielä päässyt täyteen käsitykseen asiasta ja halusin 
sen vuoksi vielä miettiä asiaa. 

Myöhemmin sain Dudinkan kirjastosta saman kirjasen täy- 
dellisenä. Siinä puhuttiin myös talonpojan velvollisuuksista, ja 
niissä olikin kirjan varsinainen sisältö. Niistä selvisi, ettei 
talonpoika ole oikeutettu myymään rahtustakaan »omistamas- 
taan» kolhoosin omaisuudesta, että talonpoika on kolhoosiin 
liityttyään sitonut itsensä elinkaudekseen samaan talouteen, 
ettei kolhoositalonpoika ilman esimiestensä suostumusta saa- 
nut matkustaa minnekään muualle — tilapäisestikään—, että 
hänen piti tehdä kolhoositaloudessa esimiestensä määräämä 
luku työpäiviä ja täyttää annetut normit, ja että hänen piti 
kaikessa, pienimmässäkin, noudattaa brigadiirinsa, kolhoosin 
puheenjohtajan, työnjohtajan ja kolhoosin komendantin antamia 
määräyksiä. — Käytännössä hänellä oli tarkalleen yhtä vähän 
oikeuksia kuin kolhoosin lehmällä: sitä syötettiin, jos rehua 
riitti, ja lypsettiin niin kauan kuin vähänkin herui. 

Nähtävästi olivat puheenjohtaja Suhotin ja komendantti 
TorgaSin huomanneet, että en antaisi perään, vaan pysyisin 

päätöksessäni. Kalastuskampanjan jatkuessa vielä lokakuun 
alkupäiviin asti ei heillä ollut varaa riskeerata mitään. Heille 
olikin luvattu Dudinkan vankileiriltä kaksi sähkökoneiden hoi- 
toon tottunutta miestä ja 28. syyskuuta sain ilmoituksen, että 
olisin vapaa lähtemään kolhoosista lokakuun ensimmäisenä 
päivänä. Ilmoitus osui juuri syntymäpäiväni aamuksi ja oli 
epäilemättä tervetullein syntymäpäivälahja elämässäni. 

Syyskuun lopulla tulivatkin odotetut miehet ja 1. p:nä loka- 
kuuta pääsin lähtemään toiselle puolelle Jeniseitä soutuvengessä, 
jossa muun raskaan kuorman lisäksi oli kolme tukkihumalaista 
evenkiä ja kaksi ajokkiporoa. Jenisei on tällä kohdalla viitisen 
kilometriä leveä ja kuuden Beaufortin tuuli nostatti korkean 
aallokon. Keskellä virtaa syntyi evenkien kesken riitaa ja he 
vetivät esiin pitkät poromiehen puukkonsa. Odotin jo tapahtu- 
van murhia, mutta ihmeekseni alkoivatkin evenkit hakata puu- 
koillaan omia huuliaan ja ikeniään jatkaen samalla toistensa 
haukkumista. — Se oli heidän tapansa osoittaa hurjaa luon- 
toaan. — Pian he kuitenkin sopivat riitansa ja pyyhkivät veren 
kasvoiltaan poronnahkaisten halaattiensa liepeisiin. Evenkien 
uhkaillessa toisiaan ja kompuroidessa muutenkin täyteen lasta- 
tussa veneessä oli vaahtopää aalto moneen kertaan jo lyönyt 
yli laidan. Säilyäksemme pinnalla heitimme yli laidan kaksi 
suolasäkkiä ja aioimme jo heittää porotkin Jeniseihin. Niiden 
jälkeen kai minä, nfaSistina», olisin ollut seuraava järjestyksessä. 

Pääsimme kuitenkin vastarannalle ja käveltyäni kymmenisen 
kilometriä tulin tietöntä tundraa väsymyksestä hoippuen lopul- 
takin kaupunkiin, joka oli kolme kuukautta ollut toiveitteni 
tavoite. 


Kovien kasvojen kaupunki 


Ensimmäisen yöni Dudinkassa vietin suomalaisen Sulo Armas 
Saarisen mökissä. Mies oli ollut karkotettuna jo 19 vuotta, 
niistä viimeiset 14 Dudinkassa. Kieltolakimme viimeisinä aikoina 

hän oli harjoittanut tuontikauppaa Virosta ja joutunut sprii- 
lasteineen Suomenlahdella venäläisen rannikkovartioveneen 
tielle. Pidätys oli tapahtunut kansainvälisillä vesillä, mutta 
Saarinen oli viety Leningradiin, moottorivene ja sprii sosiali- 
soitiin ja mies sai jäädä maahan, jossa on »helpompi hengittää 
kuin missään muualla». Yriteltyään lähteä luvattomasti koti- 
puoleensa Kotkaan hän oli aina joutunut kiinni ja karkotettu 
yhä kauemmaksi, kunnes löysi itsensä täältä v»Jumalan jää- 
kaapista», Taimyristä. Nyt hän jo oli tottunut elelemään täällä 
maan tavalla ja osasi neuvoa minuakin, miten pääsisin lääkärin 
vastaanotolle ja sairaalahoitoon. 

Mennessäni seuraavana aamuna lääkärille oli kuumeeni riit- 
tävän korkea ja minut otettiin samaa kyytiä sairaalaan tarttu- 
vien tautien osastolle punatautini — dysenterian — vuoksi. 
Paitsi sitä lääkärit löysivät minusta sittemmin toistakymmentä 
vakavanlaista sairautta: voimakas anemia — hemoglobiini 
28 % — sydänvika, distrophia, keripukki, molemminpuolinen 
keuhkotuberkuloosi, korkea verenpaine (180—210) jne. Kroo- 
nilliseksi muuttunut dysenteria ei ottanut millään parantuak- 
seen ja jatkui yhä voimakkaampana vielä puolisen vuotta 
sairaalassa oloni jälkeenkin. 

Jouduin makaamaan sairaalassa yhteen menoon 11 kuukautta 
20 päivää, josta ajasta ns. kriisikautta kesti 8 kuukautta. Aika 
ajoittain eristettiin minut erilliseen huoneeseen, etten kuolisi 
toisten nähden, ja muidenkin osastojen lääkärit kävivät usein 
minua katsomassa, — heitä ihmetytti suuresti jatkuva hengissä- 
pysymiseni. 

Leirien ja vankiloiden jälkeen oli kolhoosielämä vienyt kaikki 
voimavarani ja olin kirjaimellisesti ajettu loppuun. En usko 
että tavallinen sairaalahoito — ainakaan Dudinkan olosuhteissa 
— olisi minua enää voinut pelastaa, ellei eräs sairaalassa työs- 
kentelevä, vanha ja kokenut lääkäri olisi ottanut erikoisesti 
huolekseen hoitamistani. Hän oli Latviasta karkotettu tri 
Emma Janovna Ozolinjs, valkeatukkainen 70-vuotias lääkäri, 
jonka mies oli saanut surmansa vankikuljetuksen aikana. Tri O. 

oli Suomen-ystävä ja käynyt maassamme ennen sotia. Omalla 
kustannuksellaan hän hankki minulle lääkeaineita, joita sairaa- 
lassa ei ollut saatavana, samoin lisäravintoakin toisinaan sai- 
raalaruoan lisäksi. Kun seuraavana syksynä saatoin hengissä 
jättää sairaalan, pidän sitä yksinomaan tri OzolinjSin ansiona. 

Hän avusti minua myös ensimmäisen työpaikkani saannissa 
sairaalahoitoni jälkeen. Pääsin saman sairaalan keskuslämmitys- 
laitoksen mekaanikoksi, jossa aikaisemmin mainitsemani matka- 
toveri D. nyt oli lämmittäjänä. — Hän oli pariksi kuukaudeksi 
joutunut raskaisiin töihin Ananijevskin kolhoosissa iästään ja 
pahasta sydänviastaan huolimatta. Tultuaan työhön kykene- 
mättömäksi hän sai siirtyä Dudinkaan ja pääsi siellä sairaalaan 
lämmittäjäksi. 

Kaikki kokemukseni, mitä sain Neuvostoliitossa, ovat var- 
sin yksipuolisesti raskaita, ikäviä ja vastenmielisiä. Jos olisin 
kokenut muuta, kertoisin siitäkin mielelläni, mutta myönteistä 
näkemääni on todella perin vähän. On kuitenkin eräs seikka, 
joka on mielestäni myönteisin kaikesta Neuvostoliitossa koke- 
mastani: se on maksuton sairashoito. Dudinkassakin, joka mo- 
nessä muussa suhteessa eli sivilisaation reunamailla ja jossa 
ntundran laki» oli humaanisia periaatteita ylempänä, oli varat- 
tomallakin miehellä ja yhteiskunnan ulkopuolella olevalla kar- 
kotetulla »fasistillakin)» mahdollisuus sairashoitoon. Lääkärit 
eivät tehneet eroa potilaiden välillä ja jos potilas tarvitsi sai- 
raalahoitoa, hän sai sitä mikäli sairaspaikkoja vain oli vapaana. 
Sekä lääkärin- että sairaalahoito oli täysin maksutonta ja muu- 
taman vuoden kokemuksesta voin sanoa, ettei Dudinkassa 
sairaan tarvinnut jäädä hoitoa vaille. 

Sanotaan, ettei vkenkkihevosen suuhun katsota», eikä minul- 
lakaan ehkä olisi syytä arvostella Dudinkan sairaalaoloja, koska 
minut siellä ilmaiseksi hoidettiin osapuilleen terveeksi. Arvos- 
teluuni antanee sentään oikeutuksen se, että neuvostomaahan 
tuotaessa ei minussa ollut muita vikoja kuin jalkavammani, 
muut sairaudet olivat nälän ja liiallisen »eksploateerauksen» 
seurauksia. 

Lääkärien ammattitasosta voitaneen sanoa paljon hyvääkin, 
olihan Dudinkassa kuuluisa kirurgi — entinen prof. Faltinin 
oppilas ja myöhemmin Kremlin sairaalan kirurgi — tri Petuhov. 
Tämä etevä kirurgi oli jonkin puhdistuksen aikana karkotettu 
Kremlin korkeuksista Dudinkaan. Keuhko- ja sydäntauteja 
hoiteli aikaisemmin mainitsemani tri OzolinjS, ja joukko muita 
karkotettuja eri alojen lääkäreitä toimi Taimyrin piirikunnan 
sairaalassa. Myös vapaita lääkäreitä oli useitakin, monet tosin 
vielä harjoitteluasteella, mutta tunnollisesti he kaikki näyttivät 
täyttävän tehtävänsä. — Sairaanhoitajien koulutus sen sijaan 
näytti olevan Neuvostoliitossa aivan toista luokkaa kuin muualla. 
Etupäässä he näyttivät olevan jonkinlaisia itseoppineita. Sellai- 
siin seikkoihin kuin puhtaus ja hygienia ei heillä ollut lähimain- 
kaan samoja vaatimuksia kuin meillä, samoin potilaiden kohtelu 
näytti olevan perin yksilöllistä laatua ja ilman yleisiä linjoja. 

Kun potilas on siinä kunnossa kuin minäkin sairaalaan pääs- 
tessään, ei hänellä ole suuria vaatimuksia. Minulle oli tärkeintä 
ensimmäisinä viikkoina uni, ravintokin tuntui sivuseikalta, 
koska se ei kuitenkaan pysynyt sisälläni. Mutta vähitellen alkoi 
minusta tuntua vastenmieliseltä niellä pulvereita, jotka oli 
kääritty sanomalehtipaperiin. Sanomalehtiä tuli sairaalaan var- 
sin niukasti, ja ne kiersivät potilaiden luettavana osastojen 
puhtausjärjestyksen mukaan, ensin leikkausosastolla, sitten 
synnytysosastolla, sen jälkeen sisä-, tarttuvien- ja keuhko- 
sairaiden osastoilla. Kun ne olivat tehneet kierroksensa, pari- 
sataa sairaspaikkaa käsittävän sairaalan kaikki huoneet, palau- 
tettiin ne »disurkkaan), päivystävän hoitajattaren huoneeseen. 
Siihen mennessä oli niihin tietysti hengitetty ja yskitty kaikkia 
mahdollisia bakteereja, mutta nyt ne leikeltiin päivystyshuo- 
neessa pulveripapereiksi muun paperin puuttuessa ja sanoma- 
lehdet joutuivat näin ollen palvelemaan kahta asiaa, aivopesua 
eheinä ollessaan ja taudintorjuntaa palasiksi leikeltyinä. Niel- 
tyään pulverinsa potilas teki paperista mahorkkasätkän ja 
kaikki oli hyvin. — Kun huomautin joskus tästä seikasta hoi- 
tajattarille, sain vastaukseksi »nitsevoom ... 

Sairaalamuona oli sikäli niukkaa, että potilaiden paino väheni 
jyrkästi, ellei voinut hankkia lisämuonaa sairaalan ulkopuo- 
lelta. Piirikunnan sairaala sai ainoastaan 5 ruplaa päivässä 
kutakin potilasta kohti muonarahaa, kun esim. Norilskin kom- 
binaatin sairaalassa samassa kaupungissa muonaraha potilasta 
kohden oli 27 ruplaa. Viiden ruplan muonitus, josta tietysti 
huomattava määrä meni »vasempaan)» jo muonavarastosta ja 
keittiöstä, aiheutti sen, että potilaat pyrkivät pois sairaalasta 
jo ennen parantumistaan. 

Neuvostoliiton yleinen puoluehierarkia ulottui myös sairaala- 
oloihin, kuten muuhunkin yhteiskuntaelämään. Eräät lääke- 
aineet sekä liharuoat ja maito, joita kaikkia oli riittämättömästi, 
jaettiin potilaille määrättyä arvojärjestystä noudattaen. Ensim- 
mäisellä tilalla oli tietysti kommunistipuolueen jäsen, sen jäl- 
keen komsomoltsi, vapaa työläinen (nk. vpuolueeton kommu- 
nisti»), kantaväestöön kuuluva saamelainen, ja viimeksi tietysti 
karkotettu poliittinen henkilö. Karkotetuille ei näin ollen riit- 
tänyt läheskään kaikkia lääkeaineita eikä maitolasillista juuri 
koskaan. — Tämä prioriteettijärjestelmä tuntui hieman oudok- 
suttavalta maassa, jossa ei myönnetty eri yhteiskuntaluokkia 
enää olevan. Mutta siihen tottui, kuten moneen muuhunkin 
ilmiöön. 

Sairaalan keskuslämmitystä oli hoidellut jo muutamia vuosia 
edellä mainitsemani Sulo Armas Saarinen ja hänen myytyään 
mökkinsä ja saatuaan luvan matkustaa Neuvosto-Karjalaan 
perin hänen virkansa. Tehtäviin kuului valvoa sairaalaraken- 
nusten keskuslämmityksen kuntoa ja vastata siitä. Saadakseni 
lisäansiota toimin vielä samaan aikaan päivystävänä monttöö- 
rinä, jonka tehtävänä oli korjata esiintyvät viat. Vapaa-aikoja 
en näin ollen saanut ollenkaan, mutta ansioni oli kohtalaisen 
hyvä, 1200 ruplaa kuukaudessa. 

Ehdittyäni tutustua keskuslämmityslaitteiden kuntoon pää- 
tin kuitenkin vapautua tästä toimesta niin pian kuin mahdol- 
lista. Ottamani vastuu oli liian raskas, keskuslämmityslaitteet 
oli siksi leväperäisesti rakennettu, että ne voisivat pettää mil- 

loin tahansa eikä työkaluja ja varaosia ollut saatavissa. Katti- 
loiden teho oli siksi vähäinen, että niitä täytyi lämmittää jat- 
kuvasti ja jos joku lämmittäjistä juopotteli ja nukahti työ- 
aikanaan, saattoivat putket jäätyä ja koko sairaala jäädä kyl- 
mille. 40—50 asteen pakkasilla saattoi tällainen katastrofi tulla 
koska tahansa ja syntipukki ja sabotööri olisi tietysti vastaava 
mekaanikko. 

Jo kuukauden kuluttua pääsin tästä vastuunalaisesta työstä. 
Sairaalan taloudenhoitajana palveli entinen rikosvanki, jonka 
»kombinatzijat» sairaalan omaisuudella saivat mitä moninai- 
simpia muotoja. Mies oli mustalainen ja hänen röyhkeytensä 
aivan erikoislaatuista. Kerran hän antoi minulle määräyksen 
ottaa käyttööni varamoottoriksi sähkömoottorin, joka oli kät- 
ketty hiilivarastoon hiilien alle, ja käski minun hävittää siitä 
tehtaanmerkit ja numerot. Kieltäydyin siitä, koska olin kuul- 
lut eräästä artellista joitakin päiviä aikaisemmin moottorin 
hävinneen enkä halunnut sekaantua varastetun tavaran säilyt- 
tämiseen. Asiasta sukeutui lihava riita, jonka johdosta jätin 
eronpyyntöni. Jättäessäni sen Taimyrin Piirikunnan lääkintä- 
päällikölle, Leninin kunniamerkillä palkitulle iäkkäälle lääkä- 
rille, sain näytteen uudesta neuvostomoraalista. Yleistä kun- 
nioitusta nauttiva Marija Feodorovna, kommunistipuolueen ja 
monien neuvostojen jäsen, lausui näin: 

»Kun te vaaditte, että joko teidät tai taloudenhoitaja vapau- 
tetaan sairaalan palveluksesta, on selvää, että taloudenhoitaja 
jää toimeensa. Itsehän olette pyytänyt varamoottoreita eikä 
se kuulu teille, miten niitä hankitaan. Jos minä olisin tilannut 
niitä tehtailta, olisin ehkä saanut vastauksen puolen vuoden 
päästä ja moottoreita tuskin koskaan. Mutta jos minä annan 
taloudenhoitajalle pari litraa spriitä sairaalan apteekista, minä 
saan moottorin ja mitä vain parissa päivässä. Taloudenhoitaja 
on toimekas mies enkä minä tule toimeen ilman häntä.» 

Konflikti päättyi kaikin puolin myönteisesti: rikospoliisi otti 
moottorin haltuunsa ja palautti sen omistajalle Dudinkan 
kunnallistalouden puusepänverstaalle, taloudenhoitaja jäi enti- 

seen toimeensa, mutta minä sain toivomani eron mekaanikon 
vakanssista. Moottorin varastanutta autonkuljettajaa ei ran- 
gaistu. 

Olin siis vapaa etsimään uutta työtä ja päätin hakea sitä 
nyt Norilskin kombinaatin työnvälitystoimistosta, koska kombi- 
naatin palkkataso oli paljon muista korkeampi. — Asunnon 
olin saanut vuokratuksi erään latvialaisen luota ja asiani oli- 
vat siis järjestymässä. 

Oli joulukuun alku ja työasioissa hiljaista aikaa. Dudinka 
oli vilkas kaupunki sen aikaa, kun laivakulku Jeniseillä oli 
käynnissä. Silloin tehtiin 10-tuntisia työpäiviä eikä kolmeen 
kuukauteen pidetty vapaapäiviä. Mutta talvella oli hyvien työ- 
paikkojen saanti hankalampaa. Työnvälitystoimisto, nk. kaa- 
deriosasto, otti minut kuitenkin kortistoonsa. Saisin alkaa tek- 
nillisen karriäärini Dudinkan sahalaitoksen monttöörinä, vaikka 
minulta puuttui kaikki aikaisempi kokemus sillä alalla. 

Ilmoittautuessani Dudinkan sahalaitoksen päällikölle Ivan 
IvanovitS Nikisinille huomasin tulleeni oikean neuvostobyro- 
kraatin puheille. Hän oli hyvinsyöneen ja puuhakkaan näköinen, 
yllään hänellä oli tavallinen puoluemiehen asu, armeijamalli- 
nen kenttäpusero parine kunniamerkkinauhoineen. Havaittuaan, 
mikä olin miehiäni, hän ei enää suonut katsettakaan minulle, 
vaan lähetti minut käyttöinsinöörin puheille. Tämä sattui ole- 
maan jo etapilta tuntemani insinööri PetruSin, tekniikan toh- 
tori ja muutenkin sivistynyt mies, joka oli opiskellut mm. Ber- 
liinissä ennen sotia. Hän oli aikaisemmin ollut 10 vuotta pakko- 
töissä, sen jälkeen muutaman vuoden vapaana, mutta jälleen 
pidätetty ja karkotettu Dudinkaan. Hän sijoitti minut kone- 
piirtäjän ja suunnittelijan tehtäviin, antoi käytettäväkseni 
ammattikirjallisuutta ja avusti minua monilla hyvillä neuvoilla 
ja laajoilla tiedoillaan. Hänen avullaan kehityin työssäni ja 
opin paljon sahateollisuutta ja koneenrakennusta koskevaa, 
josta minulla aikaisemmin ei ollut aavistustakaan. Ennen pit- 
kää olin jo remonttipäällikön oikea käsi» ja sain monia teknil- 
lisesti mielenkiintoisia tehtäviä suorittaakseni. 

Sahalaitos oli sikäläisiin oloihin nähden melko suuri. Siinä 
oli 12 saharaamia, 3 ratapölkkysahaa ja paljon muuta koneistoa 
ja se jakaantui neljään eri tehtaaseen. Tehtaan alue oli monta 
neliökilometriä laaja ja työväkeä oli kaikkiaan 4300 henkilöä, 
suurimmaksi osaksi vankityövoimaa. Työskenneltiin kolmessa 
vuorossa napaseudun yössä ja mitä vaikeimmissa olosuhteissa. 
Sahattavat tukit oli uitettu Jenisein latvoilta ja ennen kuin ne 
ehdittiin nostaa maalle, jäätyi suuri osa tukeista veteen ja oli 
miesvoimalla hakattava jäästä irti. Puutavara oli uiton jälkeen 
läpimärkää ja jäätyi kovissa pakkasissa kovaksi kuin luu, jonka 
vuoksi sahausnopeus oli varsin vähäistä ja sahan koneet suu- 
resti rasitetut. Suuresta työläismäärästä huolimatta ei sahan 
kapasiteetti ylittänyt 400 000 kuutiometriä vuodessa eikä sen 
tuotannosta prosenttiakaan voitu hyväksyä laadultaan ensim- 
mäiseen luokkaan. , 

Kaikki työ tapahtui talvisinkin avonaisissa lämmittämättö- 
missä työhuoneissa tai suoraan ulkosalla ja vasta 42:n asteen 
pakkasilla oli lupa keskeyttää sahaaminen. Tämä ei suinkaan 
tapahtunut työvoiman säästämiseksi vaan siksi, että koneiden 
kestävyys kovilla pakkasilla oli uhattuna. Pakkasen laskiessa 
alle 40 asteen koneiden akselit ja konehihnat katkeilivat hel- 
posti aiheuttaen seisauksia työssä ja remonttikustannuksia. 
Työvoima aiheutti paljon päänvaivaa päällystölle. Vangit oli- 
vat yleensä pitkäaikaisia poliittisia tai rikosvankeja ja osasivat 
mitä moninaisimmin keinoin aiheuttaa konerikkoja päästäk- 
seen remontin ajaksi tupakalle lämmitettyihin parakkeihin. 

Palveltuani puolisen vuotta jouduin tehtävään, jossa sain 
mitä parhaan tilaisuuden tutustua työväen juridiseen asemaan 
ja palkkatasoon. Teknillisten töiden hinnoittelijan lähtiessä 
lomalle määrättiin minut hänen tilalleen ja jouduin olemaan 
niissä tehtävissä yli puolen vuoden ajan. Yleensä tämä työ 
vaatii erikoiskoulutuksensa, mutta olin jossain määrin perillä 
työhinnoittelijan — normiroväikin — työstä, koska tämän 
virkailijan työpöytä oli piirustuskonttorissa omaani vasta- 
päätä. 

Jos mikään, niin juuri työhinnoittelu ja normisysteemi on 
luonut Neuvostoliitossa valtavan byrokraattisen koneiston ja 
yliorganisaation. Sillä on tuhansiin nouseva »esikuntaväki» 
Moskovassa ja kullakin NL:n työpaikalla on »Työpalkan ja 
työn (oikeammin työtutkimuksen) osasto». Se harjoittaa mää- 
rättömästi hedelmätöntä paperisotaa ja on käytännössä yksi 
niistä monista hyödyttömistä laitoksista, jotka tarjoavat etu- 
oikeutetulle virkamiesluokalle, byrokraateille, hyviä leipäpaik- 
koja. 

Kun ajattelemme, kuinka monipuolista on eri aloilla tehty 
työ ja kun kaikki työvaiheet on pyritty normeeraamaan, ts. 
on annettu niille määräaika paljouteen ja laatuun nähden, on 
ymmärrettävää, että yksistään kaikkien eri töiden normiluette- 
lot ja käsikirjat täyttävät monia hyllykilometrejä. Kun sen 
lisäksi elämä Neuvostoliitossakin menee eteenpäin teknillisen 
kehityksen ja työtehon nousun muodossa, on näitä normeja 
jatkuvasti »tarkistettava» ja muutettava. Työmiehen palkka- 
tason on pysyttävä määrätyssä kuopassa kaiken työtehon nou- 
susta aiheutuvan hyödyn mennessä valtiolle. 

Jotta tämä normisysteemi kävisi helpommaksi ymmärtää, 
otan tähän pienen esimerkin. On lastattava joukko tiiliä auton 
lavalle. Jos auton lava on metrin korkeudella maasta, on käy- 
tettävä eri palkkioperustetta kuin auton lavan ollessa 1 1/, met- 
rin korkeudella. Tähän puolen metrin nostoon tarvittava ero- 
tus energiankulutuksessa on otettava palkkauksessa huomioon. 

Näin ollen ei yksikään työhinnoittelija pysty suoralta kädeltä 
sanomaan, paljonko jokin työvaihe tulee maksamaan. Loppu- 
tulokseen vaikuttaa monta eri tekijää ja koeffisienttia: a) työn- 
tekijän ammattipätevyysluokka, b) työaika, — yö tai päivä, 
c) ilmastolliset tekijät, — pakkanen ja tuulen voimakkuus, 
d) matka työpaikalle, e) etäisyydet ja korkeudet työnsuorituk- 
sessa, f) työssä käytetyt raaka-aineet, g) samoin työvälineet, 
ja lukematon määrä muita tekijöitä. Kun asiaatuntematon 
saa käteensä tällaisen normiluettelon eli hinnoittelukirjan, on 
se hänelle täyttä hepreaa. Luettelossa on siksi paljon reuna- 


221 


huomautuksia, viitteitä eri lisäyksiin ja kiertokirjeisiin, esi- 
merkkejä kumotuista ennakkotapauksista jne., että monien 
töiden hinnoittelussa on käytettävä omaa harkintaa. Henkilöt, 
jotka näitä normeja ovat laatineet, ovat ikänsä kirjoituspöydän 
ääressä istuneita byrokraatteja, joiden on ollut mahdotonta 
arvioidakaan käytännön asioita oikein. 

Näin ollen on normiroväSik kullakin työpaikalla henkilö, joka 
varsin monissa tapauksissa itsevaltaisesti määrää työmiehelle 
maksettavan palkan. »Työpalkkaus- ja työtutkimusosasto» ei 
ole tehtaan tai työpaikan päällikön alainen, vaan jonkinlainen 
valtio valtiossa. Palkkariitaisuuksien selvittämiseksi on kullakin 
työpaikalla komitea, johon kuuluu ammattiliiton edustaja, teh- 
taan johdon jäsen ja työhinnoittelija. Komiteaa kutsutaan 
nimellä »rabotSii konfliktnyi komissii»n (RKK), ja sen päätös on 
ratkaiseva. Yhdessäkään näkemässäni tapauksessa ei työn- 
tekijän valitus johtanut tuloksiin. 

On selvää, että työhinnoittelija työpaikallaan on joko pidetty 
tai vihattu, riippuen kokonaan siitä, miten hän haluaa normeja 
tulkita. Olin seurannut edeltäjäni työtä ja huomannut työn- 
tekijäin useasti valittelevan odottamattoman pieniksi jääneitä 
ansioitaan. Olin myös huomannut, ettei hän pystynyt aina 
hinnoittelun vaatimiin laskutehtäviinkään, vaan määräsi työlle 
hinnan oman arvionsa mukaan. Tähän arvioon vaikutti paljon 
— koska edeltäjäni oli nainen — työmiehen ulkonäkö, kohteliai- 
suus ja muut sellaiset tekijät. Eräs sähkömonttööreistämme oli 
juutalainen, ainoa heimostaan, jonka näin tekevän ruumiillista 
työtä, vieläpä melko ahkerastikin. Panin merkille edeltäjäni 
hinnoittelevan hänen työnsä aina huonommin kuin muiden 
monttöörien, — kansallisuusnäkökohtien mukaan. 

Jouduin hinnoittelemaan monisatapäisen työmieslauman työt 
ja varsin monilta eri aloilta. Minulle kuului rakennus-, rakennus- 
korjaus-, maalarin-, sepän-, sähköuuttaajan-, sähkömonttöörin-, 
koneasentajien-, sorvarin-, jyrsijän-, poraajan-, viilarin-, maan- 
siirto-, puusepän- ja monien muiden töiden hinnoittelu. Viralli- 
siin normihintoihin nojautuen saatoin monissa tapauksissa ko- 

hottaa edeltäjäni vakiinnuttamaa palkkatasoa ja ennen pitkää 
huomasin olevani työntekijäimme suosiossa. Tähän lienee vai- 
kuttanut sekin, etten sanottavan ankarasti välittänyt puuttua 
tapauksiin, joissa oli kaikelle työlle välttämätöntä »tuhtaata»n, 
so. liioittelua työnsuorituksessa. Poikkeuksetta jokainen työ- 
mies ja brigadiiri koetti ilmoittaa tehdyn työn määrän suurem- 
maksi kuin mitä se todellisuudessa oli. Oman nahkansa vuoksi 
oli hinnoittelijan varottava, ettei pannut nimeään sellaisiin 
työilmoituksiin eli »narjaadeihin», jotka voitiin jälkeenpäin 
todeta perättömiksi. 

Erikoisesti varovainen sain siinä suhteessa olla vankibrigaa- 
dien työilmoituksiin nähden. Vankien kesken käytiin kamp- 
pailua prosenteista, koska 121 % normityön suorituksesta jo 
laskettiin vangille hyväksi rangaistusaikaa lyhentämällä (tämä 
tietysti koski vain rikosvankeja). Mainioita esimerkkejä »tuh- 
taan» suuruudesta oli työilmoituksissa, jotka koskivat lumi- 
kampanjaa teiden aukipitämisessä lumimyrskyjen aikana. 

Lumenluonti hinnoiteltiin kuutiometreissä ottaen huomioon 
kuinka kauaksi lumi oli heitettävä tieltä, toisin sanoen, menikö 
se tarpeeksi etäälle yhdellä heitolla, sekä minkälaista se oli. Lunta 
oli normikirjoissa monia eri luokkia: oli löysää kevyttä lunta, 
kiinteää hankilunta, jäätynyttä suojalunta jne. Kun pari- 
kolmesataa vankia oli lapioineen samanaikaisesti avaamassa 
esim. parin kilometrin pituista tieosuutta, jolle lumimyrsky 
koko ajan toi uutta lunta, olisi viisaammallekin miehelle tuot- 
tanut vaikeuksia määritellä päivän tai viikon ajalla tieltä pois- 
tetun lumen kuutiomäärä. 

Mutta kun Moskovassa oli määrätty, että tässäkin työssä oli 
pysyttävä individuaalisten normien kannalla, ei työtä voinut 
teettää tunti- tai päiväpalkalla. Oli synnyttävä dokumentteja, 
joissa tarkalleen kävi selville, montako kuutiometriä ja minkä- 
laista lunta olivat rikosvangit Kostjukov, Jermoilov, VereSagin 
ym. viikon kuluessa lapioillaan siirtäneet ja kuinka etäälle, 
monellako prosentilla vastaava jermu oli ylittänyt sadan pro- 
sentin normiminiminsä ja mikä oli hänen brigaadinsa kokonais- 

saavutus kuutiomäärään ja saavutettuihin prosentteihin nähden. 
Kun brigadiirit toivat minulle työilmoituksen lumenluonnista, 
saattoi niissä olla ihmeellisiä lukuja. Varmuuden vuoksi 
oli brigadiiri saattanut panna lukujensa perään pari kol- 
mekin nollaa liikaa oman arvionsa lisäksi. Minun piti lasku- 
viivottimen ja järkeni avulla päästä joihinkin todennäköisiltä 
näyttäviin lukuihin, jotka takaisivat brigaadeille vähintään 
121 % työsuorituksen, ja niin vaadittu dokumentti syntyi. 
Korjauspajallamme oli sorvareita, viilareita ynnä muita 
metallimiehiä yli kolmekymmentä. Olin aikaisemmin tehnyt 
konepiirustuksia heidän töitään varten ja jouduin ne nyt 
hinnoittelemaan. Edeltäjäni oli metallitöiden hinnoitteluun 
hyvin avuton ja miehemme olivat saaneet jatkuvasti liian 
vähän töistään. Heidän tulonsa nousivat nyt jopa 30—40 % 
ja esimieheni, työhinnoittelijoiden päällikkö Edouard Kramer, 
Latviasta karkotettu juutalainen virkamies, alkoi kiinnittää 
huomiota työtapoihini. Kun saatoin osoittaa hinnoitelleeni 
normien mukaan oikein, sain rauhassa jatkaa töitäni ja saha- 
laitoksen oli pakko maksaa kullekin töitten mukaan. Kramer 
ei enää tullut yllätystarkastuksille pistokokeitaan suoritta- 
maan. — Korjauspajamme miehet puolestaan olivat tyytyväisiä 
työhöni ja välillemme syntyi luottamuksellinen suhde. Usein 
miehemme jo etukäteen kysyivät saako jonkin määrätyn työn 
ohella kirjoittaa »tuhtaa» ja paljonko. Kerran tästä hyvästä 
yhteisymmärryksestä oli itsellenikin ratkaisevaa hyötyä. 
Jouduin kerran pahaan välikäteen erään brigadiirin, elinkau- 
tisen suurrikollisen kanssa, joka vaati minua hinnoittelemaan 
ja hyvittämään hänen brigaadiaan moneen kertaan liioitellusta 
työmäärästä. Tämän atamaanin brigaadi oli viikon päivät pois- 
tanut sahanpuruja yhdeltä sahoistamme ja esitti siitä työ- 
ilmoituksen, joka moninkertaisesti ylitti samassa sahassa vii- 
kon ajalla sahatun puutavaran kuutiomäärän. Selitin hänelle, 
etten voi tätä älytöntä paperia hyväksyä, — eihän sahatusta 
pyöreästä puutavarasta voinut syntyä sahanpuruja tällaista 
kuutiomäärää ja siinä ohessa vielä lautojakin. Mutta atamaani 

ei ollut halukas neuvottelemaan, vaan antoi minulle uhkavaati- 
muksen joko hyväksyä tai kuolla huomispäivänä. 

Sama brigaadi oli edellisenä kesänä kangilla hakannut sahan 
työnjohtaja Baranovin jonkin työriitaisuuden vuoksi niin, ettei 
hänessä liene ollut eheätä luuta. Baranov kuoli sairaalassa eikä 
suinkaan ollut ainoa tämän brigaadin surmaama mies. Tiesin, 
ettei porukan kanssa ollut leikkimistä ja etten näkisi ylihuo- 
mista, jos huomenna tulisin työhöni. Leirin vartiostolle oli 
turhaa asiasta ilmoittaa, se puuttuisi asiaan vasta murhan 
tapahduttua. 

Päätin kokeilla metallimiesbrigaadimme ystävyyttä ja kut- 
suin koko brigaadin piirustuskonttoriin. Metallimiehemme oli- 
vat osaksi vapaita työmiehiä, vain noin puolet heistä oli van- 
keja. Selitin heille atamaanilta saamaani uhkavaatimusta ja 
että huomisen jälkeen tilalleni tulisi toinen hinnoittelija, ja 
tilanne muuttuikin heti. Metallimiesten brigadiiri antoi vuoros- 
taan atamaanille kuolemantuomion ja sen ohessa koko hänen 
brigaadilleen, jos minulle jotain tapahtuisi. Vähältä piti, ettei 
eräs sorvareistamme jo samaa kyytiä päästänyt henkeä pihalle 
atamaanista, joka lähti pois vakuuttaen jättävänsä minut rau- 
haan. — Annoin atamaanin brigaadille vain 80 % edellisen 
viikon työstä, mutta sain olla heidän taholtaan kaikessa rau- 
hassa. Metallimiestenkin brigaadi oli kovanaamaista ja pelättyä 
porukkaa, ja heidän suojeluksessaan oli turvallista olla. 

Laivakulun aikana vuosina 1952-53 olin komennettuna tek- 
nillisten raaka-aineiden ja välineiden varikkoon etelästä tule- 
vien tavaroiden vastaanottotarkastajaksi. Vakanssi oli insinöö- 
rin vakanssi ja palkkaus sen mukainen. Myös työ oli varsin 
mielenkiintoista. Proomukaravaanit toivat etelästä Norilskin 
kombinaatin tarvitsemia mitä moninaisimpia koneita, koneen- 
osia, instrumentteja ja raaka-aineita. Vastaanottoinsinöörien 
tehtävänä oli tarkastaa saapuneiden tavaroiden laatu, kuntoi- 
suus, määrä ja vieläpä hintakin sekä tehdä vastaanottopöytä- 
kirjat jokaisesta lähetyksestä. Sen jälkeen luovuttivat insinöö- 
rit, joita oli kaikkiaan 15 tässä työssä, saapuneet tavarat vari- 

kon eri varastoihin. Minun erikoisalakseni annettiin tarkkuus- 
kojeet, mittausvälineet metrimitoista spektraalimikroskooppei- 
hin asti, sekä erilaisia koneita, joten skaala oli laaja ja perin 
mielenkiintoinen. Kun Norilskin kaivoksiin ja laboratorioihin 
joka päivä saapui proomuissa ja laivoissa tavaraa, vetureita, 
kivihiilikombaineja, traktoreja, autoja, kaivinkoneita, vinssejä 
ja tuhansia pienempiä välineitä, tuli siinä tutustuneeksi monen- 
laiseen tavaraan, jonka olemassaolosta ei aikaisemmin tietä- 
nytkään. 

Tätä teknillistä »baasia», varikkoa, nimitettiin venäjän kie- 
lellä Basa tehnitöeskih materialov i oborudovanie, so. Teknil- 
listen materiaalien ja välineiden varikko. Puhekielessä kutsut- 
tiin sitä vbasa TM i O», josta lyhennyksestä leikkisästi sanottiin 
yTvoja, Moja i ObSevon, suomeksi: Sinun, minun ja yhteistä. 
Tämä johtui siitä valtavasta varastamisesta, jota harrastettiin 
tämän varikon alueella. Tässä varikossahan oli myös siviili- 
väestön tarvitsemaa tavaraa kuten säilykkeitä, alkoholia, jau- 
hoja, sokeria ja yleensä kaikkea taloudessa tarvittavaa. Samoin 
tuli varikkoon kaikenlaisia rakennustarvikkeita, joita ei va- 
paassa kaupassa yleensä saanut. Mutta tästä varikosta niitä 
löytyi ja niitä varastettiin mitä ihmeellisimmin keinoin piikki- 
lanka-aidoista ja joka puolella vilisevistä vartijoista huolimatta. 

Varkaudet alkoivat jo proomukaravaaneissa matkan aikana, 
jolloin laivamiehistö hankki tarvitsemansa osan tavaroista. 
Karavaanien mukana seurasi varikon kuljetustarkastaja, vexpe- 
diter», joka oli lastin kuitannut omalle vastuulleen Krasno- 
jarskissa. Kun lasti tuli Dudinkaan, puuttui siitä aina jotain 
ja nimenomaan sellaista, jonka voi muuttaa helposti rahaksi. — 
Kuitenkaan ei expediter joutunut eikä olisi pystynytkään omis- 
taan korvaamaan hävinneitä tavaroita, vaan ne pantiin luonnol- 
listen hukkaantumisten tilille. 

Kun sitten proomukaravaani saapui Dudinkan satamaan, suo- 
rittivat purkaustyön vangeista kokoonpannut brigaadit. Vaikka 
vartijoita hääri lastin ympärillä saman verran kuin purkaus- 
työläisiä, ei hukkaantumisia voitu estää. Erikoisella vaistolla 

tiesivät vangit, missä pakkilaatikoissa oli tarpeellista ja hel- 
posti myytävää tavaraa, vaikka laatikkojen merkinnät eivät 
sitä ilmaisseetkaan. Milloin purettavana oli esimerkiksi vodka- 
pulloja sisältäviä laatikoita, järjestivät vangit eksytystarkoi- 
tuksessa milloin meluisan tappelurähäkän, milloin muka työ- 
tapaturman, ja vartijain hetkeksi kääntäessä päänsä pois las- 
tista pudottivat vangit partaan yli muutamia laatikoita Jeni- 
sein pohjaan. Täältä ne nostettiin myöhemmin vartijain huo- 
maamatta. — Vankien mielikuvituksella ja yritteliäisyydellä ei 
tuntunut olevan rajoja näissä »kombinatzijoissa». 

Kun tavaroita kuljetettiin Dudinkasta rautateitse Norilskin 
kaupunkiin (näiden kahden kaupungin välille oli muutamaa 
vuotta aikaisemmin rakennettu kapearaiteinen rautatie), seu- 
rasi jokaista vaunua karabiinilla aseistettu vartiomies. Sekään 
ei estänyt varkauksia tapahtumasta myös junakuljetuksen 
aikana. Kerran sain vihjeen katsella, miten organisoidusti var- 
kaat toimivat. Eräs autonkuljettaja-vanki tuli kysymään mi- 
nulta, haluaisinko ostaa säkillisen kristallisokeria kotiinajettuna 
ja 20 % halvemmalla kuin kaupasta. Sanoin, etten tarvitse 
sellaisia määriä yhdellä kertaa, ja ihmettelin miten hän sitä 
järjestäisi. Mies kehotti minua katselemaan kuinka sokeria 
organisoidaan; puolen tunnin kuluttua se tapahtuisi läheisellä 
ylikäytävällä. 

Olin tietysti utelias näkemään vankien menettelytapoja ja 
menin lähelle kyseistä ylikäytävää varastoalueellamme. Sillä 
kohdin oli ratapihan ylitse rakennettu puurakenteinen ylikäy- 
täväsilta, jonka alitse Norilskiin menevät junat joutuivat aja- 
maan. Valmiiksi lastattu juna teki juuri lähtöä Norilskiin. 
Muutamissa avovaunuissa heti veturin takana oli sokerisäkki- 
lasti, jonka päällä kiväärimies istui lastiaan vartioimassa. Juna 
lähti raskaasti huohottaen liikkeelle, mutta pysähtyi uudelleen 
siten, että veturi ja ensimmäinen sokerisäkkilasti joutuivat 
ylikäytäväsillan alle. Kuin sattumalta ajoi tyhjä kuorma-anto 
sillalle ja silloin päästi veturi mahtavan valkean höyrypilven 
ympärilleen. Höyrypilvi peitti myös ensimmäisen tavaravaunun 

ja sillan autoineen. Sillalla oli kolme vankia, jotka tukkihaka- 
silla nostivat kaksi sokerisäkkiä autoon ja ajoivat pois. Höyry- 
pilven sisällä ei lastiaan vartioiva mieskään nähnyt tätä touhua, 
ja kun höyrypilvi hälveni ja juna lähti liikkeelle, istui kivääri- 
mies yhtä rauhallisena kuin ennenkin kuormallaan. — Veturin- 
kuljettaja ja lämmittäjä — vankeja hekin — olivat tietysti 
juonessa mukana ja saivat osuutensa saaliista. 

Samalla tavalla vsavuverhom avulla oli vaunuista varastettu 
hyvin kysyttyä kattohuopaa ja naulalaatikoita, tekstiilejä ym. 
tarvikkeita, joita sitten saattoi ostaa sunnuntaisin Dudinkan 
torilta, jolloin siellä pidettiin »basaaria», kaikenlaisen käytetyn 
ja uudenkin tavaran torikauppaa. 

Kun kaupoista oli mahdotonta ostaa sellaisia välineitä kuin 
harppilaatikoita, mausermittoja ja mikrometrejä, saattoi niitä 
saada, aivan uusina vielä varastorasvoissaan, polkuhintaan 
Dudinkan torilta. Sahallamme oli tuskin ainoatakaan insinööriä 
tai teknikkoa, joka ei tällä tavoin olisi hankkinut työvälinei- 
tään. 

Tämä ilmiö kuuluu jokapäiväiseen elämään ja sosialistisen 
työn etiikkaan. Aikaisemmin mainitsemani leikkisä lausunto 
»sinun, minun ja yhteistä» osoittaa mainiosti nykypäivien neu- 
vostokansalaisen käsityksen. Varastaminen valtiolta on aivan 
kuin ottaisi omaansa, koska valtio ja sen omaisuus kuuluu 
jokaiselle kansalaiselle. Tämä on koko valtion taloudellisia 
perustuksia jäytävä katsomus ja se ei suinkaan rajoitu rikollis- 
piireihin, vaan on aivan yhtä hyvin havaittavissa niidenkin 
keskuudessa, jotka pitävät toiselta ihmiseltä varastamista hä- 
peänä. Sosialismin perusaatteeseen, yhteisen kansan omaisuuden 
koskemattomuuteen, ei ole päästy eikä päästäkään, vaikka 
rangaistusnormit valtion omaisuuden varastamisesta ovat monin 
verroin ankarammat kuin yksityisomaisuuden anastamisesta. 
V. 1950 säädetyssä laissa uhataan henkilöä, joka ei ilmianna 
tietoonsa tullutta valtiolta varastamista, vähintään viiden vuo- 
den vankeudella, vaikka hän ei olisikaan siihen itse millään 
tavalla sekaantunut. 

En todellakaan huomannut, että kansaa olisi saatu kasvate- 
tuksi yhteiskunnan omaisuuden suojeluun. Parhaiten sen näki 
työmailla ja työpajoissa. Rakennusaineiden tuhlaus ja heitteille- 
jättö oli aivan yleistä ja luonnollista: veihän se omaa ole». Työ- 
kalujen häviäminen työpaikoilla oli ilmiö, jolle oli mahdotonta 
keksiä mitään vastakeinoa. Kun tuli päivällistauko tai työ- 
päivä päättyi, jätti työmies useimmiten työkalunsa siihen, 
missä sattui olemaan tehtaanpillin soidessa ja lähti kotiinsa. 
Huomiseen mennessä oli tietysti joku ne »lainannut» ja työkalu- 
varastosta jouduttiin miehille antamaan uudet työkalut. Toi- 
sinaan pantiin työmiehet maksamaan hukkaamansa välineet, 
mutta se aiheutti kovan porun ja häiritsi työrauhaa enemmän 
kuin hukkautumisesta johtunut vahinko. 

Sahalaitoksemme päällikkö NikiSin luonnehti hyvin osuvasti 
tätä epäsosiaalista katsantokantaa eräässä nuhdesaarnas- 
saan: 

yTehdasalueellamme lojuu maassa ja sahanpurujen seassa 
satojentuhansien ruplien arvosta arvokkaita koneenosia ja tarve- 
aineita, mutta kukaan teistä ei niitä pelasta hukkaantumasta. 
Mutta jos te näette tiellä vaikkapa vain ruostuneen rautanaulan, 
sen te kyllä korjaatte taskuunne, koska voitte sitä tarvita koto- 
nanne.» 

Tässä Ivan Ivanovits Nikisin kyllä lausui totuuden sanat, 
mutta ei hänkään ollut pohjaltaan sen sosiaalisempi kuin muut- 
kaan. Hän ei ehkä kumartunut ottamaan tieltä ruostunutta 
naulaa, vaan kuittasi taskuunsa virallisessa järjestyksessä lahja- 
palkkioita, »preemioita», joita annettiin teollisuuslaitosten joh- 
tajille tarmokkaasta johdosta ja työsuunnitelmien ylittämisestä. 
Nämä palkkiot liikkuivat jo kymmenissä tuhansissa ruplissa, 
sillä eihän johtajan sopinut harjoittaa »tuhtaata» sen pienemmissä 
mittakaavoissa. 

Tällainen menettely oli käynyt laatuun jo joitakin vuosia, 
mutta vuonna 1952 siirrettiin osa MVD:n teollisuuslaitoksia 
Valtiopankin kontrollielimien alaiseksi, ilmeisestikin siitä syystä, 
ettei MVD:llä ollut tarpeeksi tilintarkastajia ja ammattimiehiä 

suurfinanssien hoitoon. Niinpä eräänä kevättalven päivänä 
saapui Moskovasta lentokoneella kolme tiukannäköistä toveria 
paksuine salkkuineen ja alkoi tutustua sahalaitoksemme toi- 
mintaan. 

Sahalaitoksemme 2., 3. ja 4. tehdas olivat jääneet jäljelle 
suunnitelmastaan, mutta 1. tehdas osoitti taulukoillaan rei- 
lusti ylittäneensä suunnitelman. 1. tehtaan johtajana oli kom- 
munisti Ivanov, nuori ja perin itsetietoinen mies. Hänelle, 
samoin kuin tehtaan pääjohtaja NikiSinille maksettiin lahja- 
palkkiot, koska tuotantokirjanpito osoitti suunnitelman tulleen 
ylitetyksi. Mutta kuitenkin päättivät valtiopankin reviisorit 
tutkia paremmin 1. tehtaan asioita. Ensimmäinen päivä kului 
kirjanpidon tutkimisessa ja seuraavana piti suorittaa valmiin 
sahatavaran inventointi. Nyt tuli toveri Ivanoville kiire. Yöllä 
hän antoi valmistaa vanerista tauluja seuraavin tekstein: »250 
kuutiometriä 1” lautaa», »400 kuutiometriä ratapölkkyjä» jne. 
ja kiinnittää taulut seipäisiin. Talvi oli, kuten Taimyrin talvet 
yleensä, varsin runsasluminen. Tehdasalueella oli suuria lumi- 
myrskyjen muodostamia monien metrien korkuisia lumikinoksia. 
Niihin iski Ivanov seipään pystyyn ja se osoitti kinoksien sisällä 
olevan lautaa, parrua tai ratapölkkyä 2440 kuutiometriä enem- 
män kuin tehtaalla yleensä oli sahattukaan. Kun runsas lumi 
yleensä peitti lautatapulit ja parrupinot, johdatteli Ivanov 
reviisorit sellaisten lumikumpujen luo, joissa todella olikin 
sahatavaraa lumeen hautautuneena. Mutta suuren alueen kaik- 
kia kumpuja eivät Moskovan lähettämät miehet voineet niissä 
olosuhteissa, tulipalopakkasessa ja viimassa, ruveta tarkasta- 
maan. Paremminkin tuollaisella jumalanilmalla sopi lähteä 
vgostinnitzaam, hotelliin, ottamaan hyvät ryypyt vilustumisen 
varalle. Kun vilustumisen torjuntaan oli mennyt pari päivää, 
olivat tietysti Ivanov, NikiSin ja konttoripäällikkömme Beketov 
reviisorien parhaita veljiä ja luotettavia kommunisteja kaikin 
puolin. Virkavelvollisuudet kutsuivat reviisoreja muuallekin ja 
niin oli ensimmäisestä revisiosta, mitä vuosikausiin oli tehty- 
kään, selviydytty hyvin. 

Taimyrissäkin talvi kesti vain 9 kuukautta ja kevätaurinko 
alkoi sulatella valtavia kinoksia. Ivanovin seipäät tauluineen 
kaatuivat aikanaan eikä niiden alta löytynyt sen enempää lau- 
toja kuin ratapölkkyjäkään. Preemiot oli kuitenkin nostettu 
ja juotu eikä revisiota nyt taas tulisikaan vuosikausiin. 

Vaikka sanotaankin, vettei korppi korpin silmää puhkaise», 
kävi tässä kuitenkin niin. 3. tehtaan johtaja, myös puolueen 
jäsen ja sitä paitsi ammattiyhdistyksen puheenjohtaja, oli omiin 
juopotteluihinsa käyttänyt ammattiyhdistyksen jäsenmaksu- 
varoja muutamia tuhansia ruplia, eikä pystynyt niitä korvaa- 
maan. Pelastaakseen oman asemansa hän eräässä tehtaamme 
kokouksessa avoimesti vihjaisi, minkälaisia »mahinatzijoita» 
1. tehtaan asioissa oli, ja siitä lähtivät tapahtumat vyörymään. 
Kombinaatin reviisorit ja kuulustelijat paljastivat asian ja 
NikiSin, Ivanov ja Beketov joutuivat eroamaan. Eroamaan 
joutui myös 3. tehtaan johtaja, koska ei pystynyt korvaamaan 
ammattiyhdistyksen kassaan pesemiään jäsenveromerkkejä. 

Olisi saattanut olettaa, että edellä mainitut toverit olisi ase- 
tettu syytteeseen ja velvoitettu korvaamaan takaisin saamansa 
hyöty. Siitä ei kuitenkaan ollut puhettakaan, kaikki olivat 
kommunistipuolueen jäseniä ja saivat puoluelinjalla muistutuk- 
sen kolttosistaan. Tämä vastasi vakiintunutta käytäntöä. Jos 
puolueen jäsen syyllistyi johonkin tekoon, josta puolueeseen 
kuulumaton heti olisi joutunut oikeuteen, sai jäsen puolueelta 
vain eriasteisia muistutuksia tai varotuksia. Viimeisten ja kaik- 
kein viimeisimpien varotusten jälkeen saatettiin hänet erottaa 
puolueesta määräajaksi tai kokonaan. Vasta kokonaan puo- 
lueesta erotettuna saatettiin hänet asettaa oikeudessa edesvas- 
tuuseen. Sellaista kuitenkin tapahtui aniharvoin; eihän sopi- 
nut näyttää massoille, että puolueeseen kuuluva saattoi erehtyä 
kaidalta polulta. 

Neuvostovapautta 


Juuri tämä puoluejäsenten koskemattomuus siviilirikoksissa 
aiheutti yhtä paljon katkeruutta muun väestön keskuudessa 
kuin sekin, että puolueen jäseniä ja korkeampia virkailijoita 
varten oli omat, melko hyvin varustetut myymälänsä täällä 
napapiirissäkin. Myymälät sijaitsivat GPU:n kasarmialueella 
piikkilanka-aitojen sisäpuolella ja sinne pääsi vain erikoisen 
»propuskamy, valokuvin varustetun lupatodistuksen omistava 
henkilö. Muun kansan kärsiessä puutetta aivan tavallisistakin 
ruoka-aineista ja tavaroista toivat lentokoneet näihin myymä- 
löihin etelästä tuoreita vihanneksia, hedelmiä, viinejä ym., 
joista tavallinen kansalainen ei osannut uneksiakaan. — Tämä 
oli yksi niistä irvikuvista, joita vluokattoman ja kastittoman» 
yhteiskunnan uusi, byrokraattien yläluokka oli mukavuudekseen 
järjestänyt. 

Kommunistipuolueeseen kuuluvien etuoikeudet eivät suin- 
kaan rajoittuneet vain elintarvikkeiden ja vaatetavarain vai- 
vattomaan saantiin. Kaikki uudet asunnot varattiin heidän 
käyttöönsä, joten kunnallisesta asuntotuotannosta ei tavalliselle 
kansalle ollut mitään iloa. Vaikean asuntotilanteen vuoksi oli 
kaupungissa järjestetty kunnallista asunnonvälitystäkin, mutta 
asuntojen jakelussa noudatettiin aivan samaa arvojärjestystä 
kuin sairaalan lääkkeenjakelussakin. Poliittinen karkotettu hen- 
kilö tuli pitkillä asunnonhakulistoilla vasta viimeiselle tilalle 
eikä käytännössä voinut saada mitään apua asiassa viranomais- 
ten taholta. 

Asuntopula kaupungissa pakotti väestön kaikista vaikeuk- 
sista huolimatta omatoimiseen rakentamiseen ja uusia omakoti- 
mökkejä nousi kaupungin liepeille runsaasti. Ne oli useasti 
rakennettu Jenisein tuomista ajopuista, joita jäänlähdön jäl- 
keen oli runsaastikin saatavissa. Tavallisin rakennusmuoto oli 
kuitenkin hylkylaudasta tehty rakennus, jonka kaksinkertais- 
ten lautaseinäin väli oli täytetty sahajauhoilla ja kivihiili- 
kuonalla. 

Yksityistä rakennustoimintaa oli tehokkaasti tukemassa kau- 
pungin harjoittama tonttipolitiikka. Rakennukseen tarvittavan 
maa-alan sai 99 vuoden vuokrasopimuksella jokainen, joka sitä 
halusi ja pystyi rakentamaan, ja vuokramaksu tontista oli 
aivan mitättömän pieni. — Toisaalta liittyi rakennuspuuhaan 
monenlaisia vaikeuksia, erikoisesti rakennusaineiden saannin 
vaikeus ja kuljetusvaikeudet. Nauloja esim. sai kaupasta vain 
erikoistapauksissa, kattohuopaa tuskin koskaan. Mutta basaa- 
rista eli jokasunnuntaisilta »kirppumarkkinoilta» sai ostaa käy- 
tettyjä, suoristamattomia rautanauloja 4—5 kertaa kalliimmalla 
hinnalla kuin mitä uudet naulat maksoivat kaupassa, ja katto- 
huopaa järjestyi kun järjesti. Sitä sai yötisaikaan kotiin ajet- 
tuna, käteismaksulla ja vaitiololupausta vastaan. Kattohuopa 
oli peräisin varikolta TMiO, sinun, minun ja yhteistä» 
tavaraa. 

Oli vaikeata uskoa, että kaupungissa saattoi olla lähes 35 000 
asukasta sen pieneen pinta-alaan nähden. Mutta kun tutustui 
kaupungissa vallitsevaan asutustiheyteen, uskoi jo. Jos 
jätämme pois laskuista puolueen jäsenten hieman tilavam- 
mat asunnot, jotka nekään eivät vastanneet eurooppalai- 
sia vaatimuksia, asui varsinainen kansa uskomattoman ahtaasti. 
Kaksi perhettä lapsineen yhdessä n. 3 X 4 metrin huo- 
neessa oli aivan tavallinen ilmiö. — "Tulin kerran kutsu- 
tuksi kaupungin keskustassa olevaan »Dom Intelligentzijaam, 
Sivistyneistön taloon, jossa asui pääasiassa oppikoulun opettajia 
ja sanomalehtimiehiä, kirjastonhoitajia ja näyttelijöitä. Kutsu- 
jani, opettajaperheen, vanhempien ja kahden alaikäisen lapsen 
lisäksi oli samassa huoneessa vielä vakinaisena asukkaana eräs 
oppikoulun opettajana toimiva nainen. Huone oli kooltaan kor- 
keintaan 12 neliömetriä, josta suuren tilan vaati tiilestä raken- 
nettu hellauuni. Näin ollen jäi kahden vuoteen väliin vain 
kapea sola, johon pieni pöytä vaivoin mahtui. — Kun ihmette- 
lin, eikö näissä oloissa ollut vaikeata iltaisin tarkastaa oppilai- 
den kouluvihkoja, sanoivat opettajat yhteen ääneen, että 
naapurihuoneissa on vielä ahtaampaa. 

Kansan mielialoissa havaitsi suurta kyllästymistä kommunisti- 
puolueeseen kuuluvan vähemmistön etuoikeuksiin muissakin 
suhteissa. Eräs kärjistävä seikka oli kommunistien lasten etu- 
oikeus koulusivistykseen. Huolimatta kaikista propaganda- 
väitteistä ei koululaitos ollut läheskään pystyvä antamaan 
keskikoulusivistystä kaikille sitä haluaville. Kansakoulutiloja 
lienee ollut tarpeeksi kaikille lapsille ja jonkinlainen oppivelvol- 
lisuuslaki pakotti lähettämään lapset kouluun, mutta kansa- 
koulun jälkeen alettiin jo seuloa, kenelle voitiin antaa tilaisuus 
jatko-opintoihin. Mikäli oppikoulussa jäi oppilaspaikkoja va- 
paaksi kommunistien ja muiden vhyvämaineistem lasten jälkeen, 
täytettiin ne ensi sijassa maakunnan kantaväestöön kuuluvien 
lapsilla, mikäli nämä pystyivät opiskeluun, ja vasta erikoisilla 
suosituksilla ja lahjuksilla saattoi poliittisen karkotetun jälke- 
läinen päästä opiskelemaan kansakoulua pitemmälle. 

Seurasin erästä tapausta, jossa erään Volgan-saksalaisen 
keskikoulun käynyt poika yritti päästä opiskelemaan Krasno- 
jarskin metsäteknilliseen teknikumiin. Pojalla oli mitä parhaat 
todistukset, hän oli sitä paitsi kommunistisen nuorisoliiton jäsen 
ja toimihenkilökin, mutta opiskelutie oli ja pysyi hänen koh- 
daltaan suljettuna. Ja kuitenkaan hänen isäänsä ei ollut syy- 
tetty tai tuomittu mistään asiasta, vaan hänet oli kansallisuu- 
tensa perusteella karkotettu Siperiaan. — Vallassa oleva byro- 
kraattiluokka halusi sillä tavoin varmistaa asemansa vielä etäi- 
seen tulevaisuuteenkin asti. 

Dudinkan kaupunki ja sen väestö tarjosivat monipuolisen 
mahdollisuuden tutustua neuvostoelämään. Epäilemättä on 
Neuvostoliitossa rauhallisempia, paremmin rakennettuja ja 
sivistyneempiä pieniä kaupunkeja kuin Dudinka, mutta epäi- 
lemättä myös köyhempiä kaupunkeja. Täällä napapiirissä val- 
litsi jonkinlainen »klondykelainen henki». Raha liikkui paljon 
vapaammin kuin monissa muissa kaupungeissa, koska napa- 
piirissä maksettavat palkat olivat keskimäärin 2—4 kertaa 
korkeammat kuin eteläisemmissä seuduissa maksetut. 

Erikoisen silmiinpistävää oli runsas väkijuomien käyttö. 

Alkoholi oli valtiontaloudessa havaittu vielä tuottavammaksi 
myyntiartikkeliksi kuin valtion pakko-obligaatiot, joita jokai- 
sen palkannauttijan oli pakko ostaa vähintään 10—20 %:lla 
palkastaan. Litra 906-prosenttista spriitä maksoi kaupassa 
n. 180 ruplaa ja sen saanti oli tehty mahdollisimman helpoksi. 
Sitä myytiin leipä- ja maitokaupoissakin, puhumattakaan taval- 
lisista osuuskaupoista, ja spriitä ei tarvinnut koskaan jäädä 
jonottamaan. Vaikka esim. leipäkaupassa oli kadulle ulottuva 
jono leivänostajia, sai spriinostaja heti mennä jonon kärkeen 
ja sai haluamansa määrän spriitä heti jonottamatta. Ehkäpä 
niin olikin parempi, humalaiset spriinostajat olisivat jonossa 
seistessään aiheuttaneet epäjärjestystä. 

Kaupungissa oli olemassa nk. hotellikin, jossa oli jopa pöytä- 
liinatkin pöydillä, samoin kuin pari kolme ruokalaa. Kaikissa 
niissä jatkui spriin tarjoilu aamusta iltaan ja se oli niiden tärkein 
myyntitavara. Ravintolaruoan hinta oli siksi korkea, ettei 
siellä työmiehen kannattanut syödä, mutta siksi olivatkin ruo- 
kalat muodostuneet ennen kaikkea kapakoiksi. Juomatavat oli- 
vat sen mukaisia eikä ruokaloissa liian orjallisesti seurattu taval- 
lisia muodollisuuksia. Asiakas sai niin paljon juotavaa kuin 
rahaa oli tai juoda jaksoi, ja kun uni voitti, romahti asiakas 
likaiselle lattialle nukkumaan. Muun väen kesken oli tällainen 
sammunut)» juomaveikko tabu, ja sai rauhassa ruokalan sul- 
kemiseen asti lojua lattialla. 

Spriin saannin helpottamiseksi oli kaupunkiin rakennettu 
muutamia lautakoppeja, jonkinlaisia kioskeja, joita kutsuttiin 
»stojaskoiksi», seisomakuppiloiksi, koska niissä ei ollut min- 
käänlaisia pöytiä eikä tuoleja. Myymälätiskin muodosti lauta- 
putkan poikki asetettu lauta, jolle tilattu spriilasillinen annet- 
tiin. Vieressä oli ämpäri jääkylmää vettä, josta asiakas sai itse 
ammentaa makunsa mukaan laimennusta lasiinsa. Näiden pirtu- 
kauppojen ulkopuolella tavallisesti nukkui humalaisia, jotka 
oli nostettu ulos ahtaasta putkasta. Talvisin näki usein miliisin 
yrittelevän herättää tällaista hankeen nukahtanutta, mutta 
joka talvi sattui vaikeita paleltumistapauksia näiden ulos nukah- 

taneiden joukossa. Varpaita ja sormia, käsiä ja jalkoja joudut- 
tiin monelta spriin uhrilta amputoimaan Dudinkan sairaalassa, 
sillä 40—60 asteen pakkasilla ei hangessa voinut kauankaan 
paleltumatta uinailla. — Miliisin suhtautuminen juopuneisiin 
oli hyvin suopeata, mikäli ei ilmeinen tappelu tai rauhanhäirintä 
ollut kyseessä, ja harvoin näki yksinäisen miliisin menevän tap- 
pelevia erottamaan, eikä se järkevää olisi ollutkaan. Tappelijat 
unohtivat tavallisesti keskinäiset riitansa ja ryhtyivät antamaan 
miliisille äkkilähtöä. Ainakaan Dudinkan yleisö ei rakastanut 
järjestysvaltaansa. 

Mutta toisaalta ei ollut miliisilläkään syytä lempeästi suh- 
tautua dudinkalaisiin. Tämän pienen kaupungin rikostilasto oli 
tarpeeksi synkkä kilpaillakseen minkä tahansa eurooppalaisen 
suurkaupungin kanssa. Aika ajoittain kuului tavalliseen menoon 
2—3 murhaa, tavallisimmin ryöstömurhaa, päivittäin. Varkau- 
det ja ryöstöt olivat niin yleisiä, että niitä tuskin enää vietiin 
tilastoihinkaan. Tavallisista puukotuksista ja pahoinpitelyistä 
ei myöskään suurta numeroa tehty. 

Kaupungin asukkaat elivät jatkuvasti jonkinlaisessa »piiritys- 
tilassa». Asuntojen ikkunat olivat usein rautatangoilla tai risti- 
kolla vahvistettuja ja ne peitettiin vahvoilla puuluukuilla, joita 
ei talven aikana juuri avattukaan. Myös ovet oli murtojen 
estämiseksi tehty lujarakenteisiksi ja teljetty sisäpuolelta vah- 
voilla salvoilla. Koiria pidettiin varsin yleisesti kotien vartijoina 
ja ellei kotona ollut haulikkoa, säilytettiin kirvestä vuoteen alla 
yllätysten varalle. — Rosvojen hävyttömyys meni kerran 
niinkin pitkälle, että itse kaupungin miliisin päällikkö ryöstet- 
tiin aivan kaupungin keskustassa putipuhtaaksi — hänelle jäi 
vain alushousut ja sukat ylle ja hän sai kiireenvilkkaa juosta 
asuntoonsa välttyäkseen jäätymiseltä. 

Dudinkassa eläviä ulkomaalaisia huvitti kommunistisen pro- 
pagandan yhä uudelleen toistama väite, että rikollisuus Neu- 
vostoliitossa on jo tykkänään häviämässä. Rikollisuus leimat- 
tiin kapitalistisen systeemin vitsaukseksi, joka rehoitti vain 
kapitalistisissa maissa kurjuuden ja työttömyyden seurauksena. 

Neuvostoliitossa sen sijaan oli työttömyys likvidoitu ja sen 
mukana olivat hävinneet rikollisuus ja prostituutio. Kaikista 
kauniista sanoista huolimatta ei tavallinen kansalainen mielel- 
lään lähtenyt iltasella ulos asunnostaan ja jos joutui pakosta 
lähtemään, pukeutui huonoimpiin vaatteisiinsa ja jätti rahansa 
ja kellonsa kotiin. Moni dudinkalainen odotti mielenkiinnolla, 
myöntäisikö paikallinen sanomalehti »Sovjetskii Taijmir» edes 
yhden ryövärin olemassaolon, kun lehden päätoimittaja eräänä 
iltana oli tullut ryöstetyksi putipuhtaaksi omassa asunnossaan, 
mutta lehdessä ei näkynyt mainintaakaan tapauksesta. 

Pari kertaa kosketteli lehtiriepu sentään »johtavien työnteki- 
jöiden», paikallisten kommunististen toimihenkilöiden edesotta- 
muksia, mutta vasta sen jälkeen, kun asioita ei enää voitu 
salata yleisöltä. — Talven tullessa v. 1952 jäätyi Dudinkaan 
tulossa oleva proomukaravaani Igarkan edustalle jäihin ja 
uhkasi tuhoutua jäiden puristuksessa arvokkaine lasteineen. 
Koko maakunnasta mobilisoitiin kiireesti teknillisesti pätevää 
ja fyysillisesti vahvaa pelastusmiehistöä, jotka kuljetettiin lento- 
koneilla viipymättä hädässä olevaa proomukaravaania pelasta- 
maan. Jokiliikenteen ministeriö oli luvannut suuren rahasum- 
man lahjapalkkioiksi pelastusmiehistölle. 

Pelastusmiehistö raatoi hyytävänkylmässä vedessä ja napa- 
seudun pimeässä useita vuorokausia ja saikin pelastetuksi pal- 
jon arvokasta lastia, mutta joitakin proomuja pusertui jäissä 
ja upposi, jolloin suuri joukko traktoreita, autoja ja arvokkaita 
kaivosteollisuuskoneita meni pohjaan. Kun mitään ei enää ollut 
tehtävissä, lähetettiin pelastustöihin osallistuneet kotiseuduil- 
leen, missä he jäivät odottelemaan »preemioitaan», lahjapalk- 
kioitaan. Kun alkoi kiertää huhuja, että palkkiot oli jo jaettu, 
mutta yksikään pelastustöihin osallistunut ei niitä ollut saa- 
nut, sai asia julkisen skandaalin luonteen. Oli pakko toimeen- 
panna tutkimus ja helposti selvisikin, että suuren palkkiosum- 
man olivat keskenään jakaneet eräät dudinkalaiset byrokraatit, 
nimittäin Dudinkan työnvälitystoimiston, kaaderiosaston pääl- 
likkö Moisin, Dudinkan satamahallinnon päällikkö Afanasjev 

(aikaisemmin jokiliikenteen apulaisministeri, mutta karkotettu 
Moskovasta Dudinkaan aikaisempien kombinaatioidensa vuoksi), 
satamahallinnon pääkirjanpitäjä, ja vielä pari muuta. Näistä 
»johtavista tovereista» ei yksikään ollut käynyt haaksirikko- 
paikalla Igarkassa, mutta he katsoivat ansainneensa palkkion 
toisten vaivoista. 

Kevätkesällä 1952 alkoi esiintyä oireita sodanpelosta ja loppu- 
kesään mennessä se sai melkeinpä hysteerisen luonteen. Työ- 
paikoilla järjestetyissä kokouksissa selitettiin työväelle kapita- 
listisen maailman valmistelevan sotaa tuhotakseen kukoistavan 
neuvostoisänmaan ja saattaakseen sen »vapaat kansat kapita- 
lismin orjuuteem. Vaikka valtaosa yleisöstä olisi viipymättä 
ollut valmis alistumaan vapaaehtoisesti kapitaalin orjuuteen, 
tehtiin kokouksissa komeasanaisia ponsia työtahdin paranta- 
misesta aivan ennennäkemättömiin prosentteihin ja kun tuli 
kehotus äänestää ponsien puolesta, nousivat kaikkien kädet 
empimättä ylös. Siinä suhteessa on neuvostokansa hyvin har- 
joitettua. Tietenkään ei kukaan ajatellutkaan nostaa työtah- 
tiaan, korkeintaan lisätä »tuhtaata» muutamalla prosentilla. 

Jäidenlähdön jälkeen saapui ensimmäisissä laivoissa napa- 
piiriin harvinaisia vieraita, meriväen puvussa olevia ilmator- 
juntatykkimiehiä. Olkalapuissa näkyi kultakirjaimin TF, lyhen- 
nys sanoista Tihookeanskii Flot, Tyynenmeren Laivasto. Pojat 
panivat ripeästi pystyyn arviolta nelituumaisen raskaan ilma- 
torjuntatykin aivan kaupungin keskustaan, naamioivat sen vih- 
reällä kankaalla suuren teltan muotoiseksi ja päivystivät sen 
jälkeen tykkinsä äärellä yötä päivää. Mutta lentäviä kapita- 
listeja ei vain Dudinkan yläpuolella havaittu. 

Sen sijaan kerrottiin huhupuheena vieraita sukellusveneitä 
nähdyn Karian merellä ja jossain muuallakin Novaja Semljan 
itäpuolella. Vankileireillä sattuneissa mellakoissa alkoivat van- 
git huutokuoroilla uhkailla vartijoitaan ja sanoivat Trumanin 
pian tuovan aseita vangeillekin. Todennäköisesti sotapsykoosin 
seurausta olivat Norilskin eräillä kaivoksilla ja kaupunkirakennus- 
töillä vielä v. 1953 sattuneet lakot ja rauhattomuudet. Vanki- 

leirien asukkaat uskoivat ja toivoivat sodan tuovan muutoksen 
heidän elinkautiseen kurjuuteensa. 

Moskovasta tulleen käskyn perusteella piti kaikkien Norilskin 
kombinaatin alaisten virastojen, tehtaiden ja työpajojen viipy- 
mättä ryhtyä valmistelemaan pimennys- ja naamioimistoimen- 
piteitä lentohyökkäysten varalle. Kaikkien kombinaatin insi- 
nöörien ja teknikoiden piti oman toimensa ohella suunnitella 
ja piirtää ehdotus pimennysverhoista, joita voitiin nopeasti 
valmistaa paikallisten raaka-aineiden ja mahdollisuuksien puit- 
teissa. Käsky koski minuakin ja tein määräajassa ehdotukseni. 
Se esitti aivan tavallista ohuesta tervapaperista tehtyä paperi- 
verhoa, joka voitiin vetää ikkunan eteen kuten tavallinen rulla- 
kaihdin, ja jossa sivuvalon ehkäisemiseksi oli puusta tehdyt 
sivusuojat kummallakin puolella. Ehdotukset jätettiin nimi- 
merkeillä varustettuina satamahallinnon teknilliselle osastolle ja 
siellä toimiva teknillisten parannusten lautakunta käsitteli ne 
määräajassa. Ensimmäisessä käsittelyssä oli ehdotukseni saa- 
nut ensimmäisen palkinnon, mutta kun sen tekijä huomat- 
tiinkin »fa&istiksin, annettiin ensimmäinen palkinto, 1000 rup- 
laa, eräälle kommunisti-insinöörille. Hänen ehdottamaansa 
metalliverhoa ei alettu valmistaa, mutta minulle myönnettiin 
vain 500 ruplan suuruinen toinen palkinto. 

Kaikki kombinaatin alueilla olevat ikkuna-aukot piti no- 
peassa tempossa mitata ja niiden pimentämiseen valmistautua, 
tehdä tilastoja töiden kehittymisestä ja lähettää raportteja 
niistä kombinaatin päämajaan kenraali Zverjeville. Mutta sit- 
ten alkoi koko touhu hiljalleen laimeta. Ehkäpä oli huomattu, 
ettei kapitalisteilla ollutkaan kivi kourassa. — Monet arvelivat 
kyllä sotapsykoosilla olevan toiset syyt. Arveltiin Neuvosto- 
liiton itse niihin aikoihin valmistautuneen hyökkäykseen kapi- 
talisteja vastaan, mutta tulleenkin katumapäälle. — It.tykki 
jäi kuitenkin entiselle paikalleen valvomaan Dudinkan ilma- 
tilaa, samoin jäi kaikkiin Jeniseitä kulkeviin hinaajiin ja proomu- 
karavaaneihin keväällä 1952 asennettu ilmatorjunta-aseistus 
paikalleen ja laivoja seurasi jatkuvasti it.miehistö. Erikoisen 

vahvan it.aseistuksen panin merkille niissä höyrylaivoissa, jotka 
liikennöivät Dudinkaan Leningradista ja Riiasta, ja jotka niin 
ollen joutuivat kiertämään Skandinavian niemimaan ja tulivat 
Pohjoisen jäämeren kautta Jenisein suulle. Myös Port Dickson 
ja Ust-Port Jenisei-virran suulla oli muodostettu garnisoneiksi 
ja kerrottiin Jenisein suulle asetetun sukellusveneverkkoja ja 
miinoituksia. Ilmeisesti Neuvostoliittoa hermostutti USA:n 
Alaskaan ja Beringin salmen läheisyyteen rakentamat lentotuki- 
kohdat ja rakettiammusasemat. Niistä huomautteli puna- 
armeijan aikakauslehti Krasnaja Svesjda miltei joka nume- 
rossaan. 

Sodanpelko kuvastui myös GPU:n vartijasotilaiden entistä 
jyrkemmässä suhtautumisessa vankeihin. Leireissä suoritettiin 
yllätystarkastuksia, ratsioita, yhä tiheämpään ja pienemmis- 
täkin järjestyssääntöjen rikkomuksista rangaistiin ankarasti. 
Avoimesta vastaanhangottelusta saatettiin vanki ampua heti 
toisten nähden. Vapaiden kansalaisten henki ei ollut sen suoja- 
tumpaa, huolimatta kommunistien iskulauseista: »Kalleinta 
Neuvostoliitossa on ihminen tai »Ihminen on Neuvostoliiton 
arvokkain kapitaali». Satuin kerran työhön mennessäni näke- 
mään tapauksen, joka osoitti näiden iskulauseiden todellisen 
arvon. | 

Tuhatpäisiä vankilaumoja marssitettiin leireistä kaupungin 
halki nelimiehisinä rivistöinä GPU:n sotilaiden vartioimina eri 
työkohteisiin. Rivistä sivuun horjahtaminen tai puhuminen 
jollekin jalkakäytävillä kävelevistä kaupunkilaisista aiheutti 
heti tulenavauksen. Sen tiesivät kaupunkilaiset varsin hyvin, 
ja kävelivät sen vuoksi vankilaumojen ohitse aivan kuin niitä 
näkemättä. Kerran eräs edessäni kävelevä mies heitti savuke- 
rasian vankirivistön sekaan ehkä nähtyään siellä tuttavansa tai 
muuten vain hyväntahtoisuudestaan, ja maksoi heti ihmis- 
ystävällisyytensä hengellään. Eräs tapauksen huomannut vartio- 
mies ampui hänet takaapäin kiväärillään siihen paikkaan ja 
ruumis lojui jalkakäytävällä poikittain vielä tuntia myöhem- 
min, kun kuljin samaa katua takaisin kaupungille. 

Poliittisia karkotettuja oli Dudinkan väestöstä arvioni mu- 
kaan runsaasti puolet; vapaita työläisiä, jotka suurempien 
ansiomahdollisuuksien vuoksi olivat värväytyneet napapiirin 
alueille, oli kaupungissa ehkä parisen tuhatta. MVD:n-—- GPU:n 
sekä kommunistipuolueen virkailijoiden yläluokka käsitti ehkä 
tuhatkunta henkilöä, loput väestöstä olivat entisiä rikosvan- 
keja, jotka rangaistuksensa kärsittyään oli määrätty asuttamaan 
Pohjois-Siperiaa. Lisäksi oli kaupungissa vielä n. pataljoonan 
vahvuinen osasto GPU:n sotilaita, jotka huolehtivat orjaleirien 
vartioinnista. Dudinkan kaupungissa olivat siis edustettuina 
kaikki tärkeimmät yhteiskuntaluokat ja siellä oli mahdolli- 
suus perehtyä »vapaan kansan» elämään, ajatuksiin ja toiveisiin. 

Karkotettuna, joka vastaa lähinnä ehdonalaisessa vapaudessa 
elävää muualla, oli minulla tilaisuus tutustua siihen perin kir- 
javaan ja monta kansallisuutta käsittävään väestöön, jonka 
dudinkalaiset muodostivat. Teknikkona ja insinöörinä pääsin 
tutustumaan myös useimpiin paikkakunnan napamiehiin, muu- 
tamiin melko läheisestikin. 

Kaikkien karkotettujen oli kerran tai kahdesti kuussa käy- 
tävä ilmoittautumassa GPU:n komandatuurissa, jossa oli kor- 
tistot poliittisesti epäilyttävistä henkilöistä. Tämä ilmoittautu- 
minen, ns. »otmetka», oli ikävänlainen toimitus. Se tapahtui 
aina työajan jälkeen iltaisin ja usein joutui jonottelemaan tunti- 
kausia, ennenkuin vuoro tuli päästä vastaavan virkamiehen 
»kabinettiin». Saattoi käydä myös niin, että tuntikausia jonotet- 
tuaan ei päässytkään »otmetkaans»: GPU:n virkamiehet olivat 
humalassa eivätkä viitsineet vaivautua. Silloin oli tultava taas 
seuraavana iltana jonottelemaan, muuten saattoi saada tuntu- 
van sakon poissaolostaan. — Muuten koko ilmoittautuminen 
oli tarpeeton toimenpide, kaupungista oli mahdotonta luvatto- 
masti poistua. Ympärillä oli asumaton tundra ja lähimmälle 
rautatieasemalle yli 2000 kilometrin tietön taival. Sitä paitsi 
kullakin työpaikalla oli järjestetty karkotettujen kontrolli. Jos 
mies oli puoli päivääkin poissa työstään, tiesi sen GPU:n Spezko- 
mandatuuri heti, ja mies etsittiin viipymättä. 


241 


Paitsi venäläisiä muodostivat poliittisten karkotettujen enem- 
mistön latvialaiset, virolaiset, Volgan-saksalaiset, liettualaiset. 
Näiden lisäksi oli pienempiä määriä kaikista mahdollisista 
kansakunnista japanilaisia ja kiinalaisia myöten. Muutamia 
suomalaisiakin oli näiden joukossa, mm. Vuoksenniskalta kotoi- 
sin oleva Matti Kokkonen, joka oli jo talvisotamme aikana jou- 
tunut sotavangiksi. Häntä ei ollut mistään rangaistu vaan kar- 
kotettu tavallisessa hallinnollisessa järjestyksessä Siperiaan. 
Täällä hän oli jo vuosikausia työskennellyt kirvesmiehenä 
Dudinkan rakennuskonttorin alaisissa töissä. Hän oli saanut 
yhteyden omaisiinsa ja myös Suomen lähetystöön Moskovassa, 
saanut sieltä suomalaisen passinkin kotiinpaluuta varten, mutta 
paikalliset viranomaiset eivät antaneet hänelle lähtölupaa. Oli- 
han Matvej Matveijevits hyvä kirvesmies ja tarpeellinen ra- 
kennustöissä. 

Matti Kokkonen lienee ollut koko nuoruutensa mielipiteil- 
tään vasemmistolainen, mutta väri näytti lähteneen hänestäkin, 
kuten kaikista muistakin ulkomaalaisista marxilaisista. Kok- 
konen halusi vain vanhoiksi päivikseen kotiin ja kun se yhä 
evättiin, teki hän v. 1954 itsemurhayrityksen. Vuonna 1955 
kesäkuussa hän oli yrittänyt sitä uudelleen ja saamani tiedon 
mukaan haudattiin hänet Dudinkan hautausmaahan, tundralle 
kaupungin lähelle, 15. 6. 1955. 

Ilmoittautumassa kävi myös pari nuorta, Itä-Karjalasta 
kotoisin olevaa neitosta. Suomalaisten miehitettyä Karjalan he 
olivat useiden muiden lasten mukana päässeet vierailemaan 
Suomessa. Tytöt olivat olleet Loviisassa konsuli Nordströmin 
vieraina ja muistelivat ihastuksella sydämellistä isäntäväkeään. 
Olojen sitten muututtua oli heidät tuomittu luvattomasta 
»vmaastalähdöstän 5 vuodeksi pakkotyöhön ja he kärsivät ran- 
gaistuksensa Norilskin leireillä. Saman tuomion olivat saaneet 
kaikki Suomessa vierailleet Karjalan lapset unohtaakseen kapi- 
taalin maassa saamansa vaikutelmat. 

Mielestäni olivat monet ulkomaalaiset vuosien kuluessa melko 
hyvin akklimatisoituneet ja tottuneet uuteen ympäristöönsä 

oltuaan vuosikausia säilöttyinä tänne Jumalan jääkaappiin. 
Moniin oli tarttunut venäläisten tapa kiroillakin ja myös venä- 
läisten juomatavat. Selvän poikkeuksen tekivät kuitenkin sak- 
salaiset, virolaiset ja latvialaiset tuttavani. He olivat parhaiten 
säilyttäneet kansallisia tapojaan. Mielenkiintoista oli havaita 
heidän sijoittumisensa työmarkkinoilla. Latvialaiset olivat suu- 
rimmalta osalta räätäleinä tai ompelijoina. Saksalaisia oli pal- 
jon osuuskauppojen palveluksessa sekä sairaala-apulaisina, 
kun taas virolaisia tapasi eniten rakennustöissä kirvesmiehinä, 
puuseppinä ja maalareina. — Kolhooseihin joutuneet eivät tie- 
tenkään voineet valita ammattiaan, vaan joutuivat tekemään 
kaikkia kolhooseissa esiintyviä töitä. — Kiinalaiset olivat yleis- 
maailmallisen tapansa mukaan Dudinkassakin pesulaitosten 
töissä ja puhdasta he saivatkin aikaan. Mutta jos näki miehen 
kävelevän salkku kainalossaan, saattoi olla varma siitä, että 
hän oli juutalainen; olipa hän sitten vapaa tai karkotettu 
poliittinen, hän oli joka tapauksessa jonkinlaisessa johtavassa 
asemassa. | 

Vaikka elämäni olikin monella tavalla harmaata ja toivotonta, 
riitti minulla kuitenkin mielenkiintoa erilaisten yhteiskunnal- 
listen ilmiöiden tarkkailuun. Ja vieläpä enemmänkin: mitä 
laajemmin pystyin näkemään vallitsevaa järjestelmää ja kom- 
munistisen vallankäytön seurauksia, sitä enemmän tuntui mie- 
lenkiintoni heräävän. Koko neuvostoelämä oli täynnä nurin- 
kurisuuksia, paradokseja ja valtavia valheita, joihin törmäsi 
joka askeleella. | 

Mielenkiintoista oli nähdä neuvostolaisen avioliiton ja per- 
heenmuodostuksen perusteita. Siitä oli onnistuttu karsimaan 
kaikki se romantiikka, joka muualla värittää yhteiskunnan 
perussolun, perheen perustamista. Avioliittoja solmittiin ja 
purettiin ahkerasti ja siihen ei ollut mitään laillista estettä, sillä 
mikään ei pakottanut, kaikkein vähiten ympäristön arvostelu, 
laillistuttamaan avioliittoa. Jotkut kyllä menivät Zagsiin, siviili- 
rekisteriin, rekisteröimään avioliittonsa, mutta useimmat piti- 
vät sitä tarpeettomana. Asetuttiin yksinkertaisesti asumaan 

samaan tupaan tai paremminkin sanoen samaan sänkyyn, koska 
jokaisessa tuvassa yleensä oli useampia perheitä tai asukkaita. 

Naimisiin menevien keskinäisestä rakkaudesta puhuttiin 
hyvin vähän eikä sitä pidetty tarpeellisenakaan. Taloudellisista 
syistä, poikamiesveron vuoksikin, oli yhdessä eläminen tarpeen. 
Olihan yksinäisen naisen elämä turvatonta, vaikka ansiot 
olisivatkin riittäneet elämiseen, ja pitihän miehellä olla joku 
huolehtimassa ruoanvalmistuksesta ja pyykinpesusta. Jos siinä 
ohessa sattui tulemaan perheenlisäystä, ei se taloudellisesti ollut 
niinkään hankalaa, koska valtion maksamilla lapsiavustuksilla 
saattoi jo 3—4 lapsen äiti elää ilman ansiotyötä. Ja tällaisen 
rekisteröimättömän avioliiton perheenisä saattoi koska tahansa 
siirtyä jonkun houkuttelevamman toverittaren luo asumaan, 
koska äiti tässä tapauksessa vastasi yksinään lapsista. 

Toista oli, jos avioliitto oli rekisteröity, silloin oli mies hy- 
vinkin ankarasti vastuussa lapsistaan. Tämän vuoksi olikin 
monen avioliittoonsa kyllästyneen miehen pakko kaikesta huo- 
limatta jatkaa yhdessäoloa. Avioerojuttuja ratkoivat kansan- 
oikeudessa yleensä naispuoliset kansantuomarit ja ilmeisesti 
varsin yksipuolisesti. 

Sain tilaisuuden seurata erään työtoverini, insinööri G:n 
avioerojuttua varsin läheltä. Hänen vaimonsa oli, kuten luke- 
mattomat muutkin, ottanut avioliittonsa puhtaasti taloudelliselta 
kannalta ja halunnut varmistaa sillä vanhuutensa toimeentulon. 

Vaimo oli niitä, jotka täysin laskelmoidusti, mutta hermos- 
tuneisuutta ja hysteerisyyttä näytellen lämmittävät miehelleen 
maanpäällisen helvetin. Vaikka mies ansaitsi varsin hyvin ja 
oli säännöllinen ja huolehtivainen elintavoiltaan, karkotti vaimo 
hänet harva se päivä nalkutuksellaan ja hysteerisellä itkullaan 
kotoaan. Vain harvat perheen tuttavat tiesivät tästä, sillä 
vaimo osasi muiden läsnäollessa näytellä rauhallista ja rakas- 
tettavaakin perheenäitiä. Miehen oli pakko hankkia itselleen 
vara-asunto saadakseen edes joskus rauhaa perhekohtauksilta 
kotonaan ja ilmeisesti juuri tähän oli vaimo pyrkinytkin. Han- 
kittuaan todistajat, jotka kertoivat miehen käyvän ruokaile- 

massa ja toisinaan yöpyvänkin erään leskivaimon mökillä, jätti 
insinöörin vaimo asian oikeuteen. Juttu sai insinöörille varsin 
raskaan tuomion: 50 % hänen palkkatuloistaan, 4000 ruplasta, 
määrättiin vaimolle ja heidän kahdelle alaikäiselle tyttärelleen. 
Kun jäljellejäävästä palkasta vähennettiin verot, jäi insinöö- 
rille n. 600 ruplaa kuukaudessa, vaimon saaman 2000 ruplan 
eläkkeen sen sijaan ollessa verovapaata tuloa. 

Nuorten naisten ja tyttöjenkin tavoitteina näyttivät olevan 
hyväpalkkaiset ja pian eläkeiän saavuttavat valtion virkamiehet. 
Ikäero ei tuntunut muodostavan läheskään samaa estettä kuin 
muualla. Fläkevaarien metsästys näytti muodostuneen nyky- 
aikaisen neuvostonaisen haaveeksi, — ilmiö, jota Neuvosto- 
liiton ainoa pilalehti »Krokodilo» mm. on kirpeästi arvostellut. 
Elämäntaistelu on kovaa ja nuoret naiset ovat ymmärtäneet 
totuuden: hyväpalkkaisen virkamiehen leskenä ja eläkkeen- 
nauttijana on parempi elää kuin omasta työstään. 

Jos jossain muualla maailmassa valtiota sanotaan tasaval- 
laksi, niin se on tasavalta. Jos sitä sanotaan monarkiaksi, niin 
sen hallitusmuoto on monarkistinen. Mutta kun Neuvostoliitossa 
sanottiin vallan olevan köyhälistön diktatuurilla, niin köyhä- 
listöllä ei ollutkaan siellä minkäänlaista valtaa. Kaikki valta 
oli tarkkaan keskittynyt yksinvaltiaan, punaisen keisarin Josif 
Stalinin käteen ja hän oli luonut valtavan byrokraattisen hal- 
lintokoneiston valtansa käyttöä varten. Proletaarin tehtäväksi 
jäi äänestää jo valmiiksi harkittujen päätösten puolesta. Puhu- 
mattakaan siitä, että hän olisi voinut äänestää vastaan, ei hän 
voinut edes olla äänestämättä. 

Kysäisin kerran eräältä tuttavaltani, joka oli kommunisti- 
puolueen jäsen, miksi ei puolueen jäsenillä ole minkäänlaista 
rintamerkkiä takinrinnuksessa, sillä sehän olisi tavallaan pro- 
pagandaa asialle. Odotin tarkkaavaisesti mitä hän sanoisi. 

»Olisikohan se propagandaa . . .», sanoi tuttavani ensin mietti- 
väisesti, muistellen kai puoluetoveriensa ja ehkä omiakin juhli- 
misiaan. Sitten hän muisti asiassa toisenkin puolen: »Mutta sil- 
loinhan kaikki tietäisivät, kuka on puolueen jäsen.» 

Tuo näkökanta kai olikin tärkein. Jäsenen velvollisuuksiin 
kuuluu olla silmänä ja korvana kansan keskuudessa ja paljon 
jäisi näkemättä ja kuulematta, jos merkki paljastaisi jäsenyyden. 
Sen vuoksi kommunistipuolue kai onkin ainoa poliittinen jär- 
jestö, joka ei käytä minkäänlaista näkyvää tunnusta. Muualla- 
han on tapana järjestöjä perustettaessa ensi töiksi suunnitella 
jäsenmerkki. Ma 

Jo kymmeniä vuosia on ulkomailla uskottu, että Neuvosto- 
liiton vaalitulokset olisivat väärennettyjä ja että sellaiset äänes- 
täneiden prosenttiluvut kuin 99, 98 tai 100 % olisivat valhetta. 
Seurattuani mielenkiinnolla ja läheltä tätä äänestystouhua, jolla 
ei ole itse asiassa mitään merkitystä maan asioihin, minä puo- 
lestani uskon, että sataan prosenttiin asti päästään äänestäjien 
luvussa. Siitä yli menevät luvut jo alkavat olla »tuhtaata», vaikka 
yli sadan prosentin tuloksiakin kerrotaan ilmoitetun jostain 
syrjäseuduilta. Mutta silloin on joku Pjotr Vasiljevitö erehty- 
nyt juhlahumussa tai isänmaallisuudesta äänestämään kahdesti 
peräkkäin. 

Maaliskuussa 1951 jouduin omakohtaisesti näkemään vaali- 
touhun voimaperäisyyden vaikka en ollutkaan äänioikeutettu. 
Makasin silloin heikossa kunnossa ja korkeassa kuumeessa 
Taimyrin piirikunnan sairaalassa. Vaalipäivän aamuna toi 
osastonhoitajatar kaikille potilaille omat vaatteet, käski nousta 
ylös ja pukeutua. vÄänestämään, joka mies!» kuului komento. 
Sitten hän selitti, että kaikki huoneessamme olevat potilaat 
oli »kirjoitettu ulos». Yritin selittää, että olen ulkomaalaisena 
ja karkotettuna vailla äänioikeutta, mutta se ei auttanut 
mitään. Käsky oli tullut korkeammalta. Vain raskaasti kipsissä 
tai vetositeissä olevat kirurgiset potilaat sekä »babytehtaan» 
synnyttäjät saivat jäädä vuoteisiinsa — heidän äänensä tul- 
taisiin noutamaan sairaalasta. 

Purnattuani aikani alkoi hoitajatar ymmärtää asiani ja lupasi 
sijoittaa minut iltaan asti päivystyshuoneen sohvalle pitkäk- 
seni. Mutta omiin vaatteisiini minun tuli pukeutua ja hoippua 
sitten päivystyshuoneen sohvalle. Sain tietää, etten saisi mitään 

ruokaa, koska olin »uloskirjoitettu» ja sairaalan henkilökunnalla 
on myös vapaapäivä äänestyksen vuoksi. Makasin sen päivän 
kovalla sohvalla ja illalla pääsin entiseen vuoteeseeni. 

Vasta myöhemmin, kun jo olin päässyt sairaalasta ja saatoin 
lähemmin tutustua neuvostoelämään, pääsin perille miten kansa 
saadaan uurnille. Haluaisin jaoitella koko toiminnan kolmeen 
vaiheeseen: ennakkovalmistelu, bufettiSokki ja jälkipoiminta. 
Näiden kolmen vaiheen tarmokas toimeenpano takaa normin 
täyttymisen 100 %:lla. 

Ennakkovalmisteluun ryhdytään jo pari kuukautta ennen 
vaalipäivää. Asuintalot on jaettu vaaliagitaattorien piireiksi, 
jolloin kullekin agitaattorille on annettu valmennettavaksi 
n. 20 perhettä. Agitaattorit ovat puolueen jäseniä, jäsenkandi- 
daatteja eli puolue-ehdokkaita ja kommunistisen nuorisoliiton 
jäseniä. Agitaattori käy perheissä, jättää propagandalehtisiä ja 
ilmoittaa puolen tunnin tarkkuudella, milloin äänestyspaikalle 
on mentävä. — Vaaliagitaattorin käyntiä kodeissa ei saa estää 
ja agitaattori vastaa henkilökohtaisesti oman äänestäjäpiirinsä 
äänestämisestä. 

BufettiSokki on käsite, jota en muissa maissa ole tavannut. 
Vaalipäiväksi on äänestyshuoneistoon järjestetty bufetti, josta 
saa ostaa tavallista halvemmalla makeisia, leivonnaisia, väki- 
juomia, leninkikankaita ja rannekellojakin, ts. sellaista tavaraa, 
jota muuten on vaikea saada, ja »mainoshinnoilla». Bufettiin 
pääsee vain äänestyshuoneen lävitse ja vain ne, jotka ovat 
äänestäneet. — Dudinkan vaalitilaisuuksiin oli Krasnojarskista 
asti hankittu olutta, jota muulloin ei ollut koskaan saatavilla. 
Olut oli väkevää ja maksoi vain ruplan lasilta. Tämän vuoksi 
pyrkivät eräät oluen ystävät äänestämään useammin kuin 
kerran. — Jo viikkoja ennen vaalipäivää kiersivät huhut kau- 
pungilla kertoen hyvistä tavaroista ja juomista, joita vaali- 
päivinä saisi äänestyspaikan bufetista, joten vaalipaikoilla oli 
pitkät jonot ennen äänestyksen alkua. 

Jälkipoiminta oli tehokkain vaihe edellisiin verraten. »Re- 
peämä» suunnitelmaan saattaa tulla vain silloin, kun ääni- 

oikeutettu on juuri edellisillä tunneilla ehtinyt kuolla. Unoh- 
taminen, myöhästyminen, uni, humalatila tai muu inhimillinen 
este likvidoidaan jälkipoiminnalla. Kunkin äänestysalueen agi- 
taattori on äänestyspaikalla ja merkitsee luetteloonsa kaikki 
äänestämässä käyneet. Jos joku puuttuu, on agitaattorin asia 
etsiä hänet ja tuoda äänestyspaikalle. Äänioikeutetun kieltäy- 
tyessä saa agitaattori miliisiltä virka-apua. Jos äänioikeutettu 
on tiedottomana humalassa eikä pysty kävelemään vaalipai- 
kalle, tuodaan hänet miliisin hevosella tai muilla virka-ajoneu- 
voilla. Sokeat, halvaantuneet, heikkomieliset ym. kuljetusapua 
tarvitsevat saavat sen, sillä kaikki paikkakunnan ajoneuvot on 
mobilisoitu tähän ajoon vaalipäiväksi. 

Dudinkan, ja varmaan muidenkin paikkakuntien vaalipäiviin 
liittyi karnevaalin ja yleisten juominkien tuntua. Paitsi tavan- 
mukaista spriitä oli vaalipäivinä saatavissa kaupoista parem- 
piakin aineita, kuten viinejä, likööriä ja konjakkia. Tanssiaisia 
oli järjestetty eri puolille kaupunkia ja yksityiskodeissakin oli 
laillinen syy juhlimiseen. Tuskinpa oli Dudinkassa mökkiä, 
jossa ei jo kuukautta aikaisemmin olisi pantu kiljua eli »bra&kaa» 
käymään. Se tehtiin pieneen tynnyriin, joka suljettiin tiukasti 
ja asetettiin sitten uunin kupeelle. Siinä se sitten oli koko per- 
heen huomion kohteena vaalipäivään asti. Kun perheenisä 
tuli työstään, hän meni ensimmäiseksi tynnyrin luo ja painoi 
korvansa tynnyrin kylkeen. Sen sisältä kuuluva hiljainen porina 
kertoi bra$kan käyvän ja voimistuvan. Ja kun vaalipäivä tuli, 
avattiin tynnyri ja sen sisältöä maisteltiin koko perheen kesken. 

Vaikka kilju saattoi sisältää n. 20 % alkoholia, alkoi se 
maistua parin lasin jälkeen laimealta. Silloin lisäsi perheenpää 
kiljun sekaan pirtua, vähitellen alkoi laulattaakin ja hän otti 
haitarinsa ja lähti soitellen raitteja kävelemään. Pitihän naa- 
purienkin nähdä, että perheessä oli tehty hyvää braSkaa ja 
kun isännillä oli hauskaa, iloitsivat vaimotkin. He kulkivat 
lapsineen vanjansa takana ja ottivat osaa ilonpitoon. Jossakin 
aukealla saattoi muodostua iloitsevista ihmisistä piiri, jonka 
keskellä joku hurmioitunut Vanja tanssi yksinään »tripatSkaas, 

katsojien yllyttäessä häntä huudoillaan yhä parempiin suori- 
tuksiin. — Illemmällä pyrki liika humala aiheuttamaan tappe- 
luja niin ulkosalla kuin kotipiirissäkin, ja Vaalipäivän — samoin 
kuin »Naisten Päivänkin»! — jälkeen oli hyvin monella Dudin- 
kan naisella silmä tai molemmatkin mustana. — Jos kysyi syytä 
tähän, sanoivat vaimot pilkkoneensa puita ja puupalikan len- 
täneen silmään. 

Vanha venäläinen sananlasku »nje lupit, nje ljubit» (=ei 
lyö, ei rakastakaan) tuntui pitävän paikkansa täälläkin. Ja 
sattuuhan niitä perheriitoja muuallakin maailmassa ja juostaan 
sen jälkeen vielä tuomarien luo. Dudinkassa otettiin tällaisissa 
tapauksissa krapularyypyt ja nuoltiin haavat vähin äänin. 

Palatakseni vielä jälkipoimintaan muistan erään esimerkin 
siitä. — Eräs Dudinkassa jo vuosia elellyt suomalainen oli edel- 
leenkin Suomen kansalainen eikä siis ulkomaalaisena ollut ääni- 
oikeutettu. Hänen vaimonsa sen sijaan oli neuvostokansalainen 
ja äänioikeutettu. Vaaliagitaattori oli kuitenkin erehdyksessä 
merkinnyt kummatkin listaansa ja kun miestä ei kuulunut 
äänestyspaikalle, vaikka vaimo oli jo käynyt äänestämässä, 
ryhtyi agitaattori toimenpiteisiin. 

Mennessään maanmiehemme mökille ei agitaattori päässyt 
eteistä pitemmälle — suomalainen oli yleisen tavan mukaan 
tehnyt braskaa ja hankkinut runsaasti kovempaakin juomaa 
parin päivän juopottelua varten. Agitaattorin tullessa häntä 
noutamaan oli mies jo täydessä humalassa eikä halunnut kuulla 
sanaakaan vaaleista. En tiedä, yrittikö hän edes selittää agi- 
taattorille, ettei äänestys koske häntä tai tuliko huonon kieli- 
taidon vuoksi väärinkäsitys, joka tapauksessa hän kehotti agi- 
taattoria painumaan suolle ja työnsi tämän ulos. Mutta hetken 
kuluttua oli hänen uudelleen avattava mökkinsä ovi. Eteiseen 
tunkeutui kaksi miliisiä pistoolit esillä syyttäen maanmies- 
tämme viranomaisten vastustamisesta, he kehottivat miestä heti 
lähtemään äänestämään. Vasta nyt selvisi väärinkäsitys, mutta 


1 Vastaa meidän Äitien päiväämme. 

välttyäkseen sakolta piti maanmiehemme käydä miliisipäällikön 
luona vakuuttamassa lojaalisuuttaan. 

Tällainen toiminta saa aikaan sen, etteivät 100%:n tulokset var- 
sinkaan pienemmillä paikkakunnilla ole mahdottomia tai keksit- 
tyjä. 

Eniten herätti ihmetystäni se, miksi uhrattiin miljardeja 
ruplia tämän näennäisen kansanvallan kulissien ylläpitämi- 
seen, vaikka yksikään sielu ei näkynyt uskovan kansan- 
valtaan. Miksi eivät diktaatit olleet riittäviä, koska niitä totel- 
tiin, vaan piti diktaatteihin hankkia vielä näennäinen kannatus? 

Aloin myös ymmärtää, miksi entiset venäläiset sekä ulko- 
maalaiset kommunistit olivat muuttuneet Stalinin-Berijan val- 
lan katkerimmiksi vastustajiksi. Tunsin monia miehiä, joiden 
nuoruus oli kulunut kansainvälisen työväenliikkeen riennoissa. 
He olivat olleet aatteellisia kommunisteja, jotka olivat rehelli- 
sesti uskoneet maailman olevan parannettavissa työttömyydestä 
ja taloudellisten etujen epätasaisesta jakautumisesta. Monet 
heistä olivat todellisia aatteensa marttyyreja ja olivat vuosi- 
kausia istuneet sen vuoksi eri maiden vankiloissa, Puolassa, 
Romaniassa, Töekkoslovakiassa jne. Päästyään monien vai- 
keuksien jälkeen toiveittensa maahan, Neuvostoliittoon, he 
havaitsivat Stalinin johtaman kommunismin olevan omia por- 
saitaan syövän sian. He olivat kokoikänsä vihanneetbyrokraatteja 
ja nyt heidän olisi pitänyt hetkessä unohtaa vapauden, veljeyden 
ja tasa-arvoisuuden periaatteet ja ryhtyä itse säälimättömiksi 
byrokraateiksi. Mutta kaikki eivät suinkaan olleet Pieckin, 
Grotewohlin, Kadarin ja Dimitrovin kaltaisia ja siksi heidän oli 
hävittävä. Monilla heistä oli sitä paitsi ollut haaveita kansalli- 
sesta kommunismista omissa maissaan, mutta täällä he törmä- 
sivät Kremlin kategorisiin vaatimuksiin: joko työskentelet Mos- 
kovan käskyjen mukaan tai katoat. — Ja niin kävikin; jos 
henki sattuikin säästymään monissa puhdistuksissa, oli edessä 
elämä vankiloissa tai pakkotyöleireillä. Vetoomukset ja ano- 
mukset eivät auttaneet, Josif VissarionovitS Stalin ei pitänyt 
poliittisista revisioista ja armahduksista. 

Missään maailmassa ei voi olla sellaista määrää katkeruutta 
ja vihaa varastoituna kuin Neuvostoliitossa. Maailma tietää 
vallankumousajan ja senjälkeisten aikojen veriteot Venäjällä, 
mutta ilmeisesti olisi vastareaktio vielä kauheampi. Olen kuul- 
lut monen venäläisen kiroavan nykyisen systeemin ja sen pal- 
velijat ja vannovan ottavansa hengiltä jokaisen löytämänsä 
kommunistin. Tämän piilevän, verisen uhan olemassaolon tie- 
tää jokainen Neuvostoliitossa ja ennen kaikkea siitä ovat tie- 
toisia puolueen ja GPU:n johtomiehet. Sen vuoksi ovatkin 
valvonta- ja varovaisuustoimenpiteet kehitetyt huippuunsa. 
Kansan suuren enemmistön psyyke ei halua hidasta tai asteet- 
taista siirtymistä demokraattiseen suuntaan, vaan se janoaa 
verta. Kuulin monien venäläisten sanovan, että vasta sitten 
tulee aika suunnitella jotain uutta valtiomuotoa, kun viimei- 
nenkin kommunisti ja GPU:n agentti on tapettu. Näiden mieli- 
alojen valossa on vaikeaa uskoa, että venäläiset löytäisivät 
sisäpoliittisia kompromissiratkaisuja, jos diktatuurin ote hel- 
tiäisikin vastaisuudessa. Historian heiluri heilahtaisi äärimmäi- 
seen vastakkaisuuteen Venäjän maassa ja muodostaisi ehkä 
vielä verisemmän luvun kuin mikään tähänastisista. 

Ilmeisesti on kommunistipuolueen johto luottanut GPU:n 
aseellisiin voimiin ja salaiseen valvontajärjestelmäänsä täydel- 
lisesti, mutta kuitenkin pelännyt kommunistipuolueen lisäkas- 
vussa piilevän vaaran. Siksi on puolueen jäsenluku pidetty 
prosentuaalisesti varsin alhaisena ja sitä on päätetty lisätä vasta 
täysin kontrolloidun lapsi- ja nuorisokasvatuksen ehdittyä antaa 
tykkänään uusia kaadereita puolueeseen. Tämä puolueen jälki- 
kasvu on jo ainesta, jolta puuttuu kaikki vertailumahdollisuu- 
det muuhun maailmaan. Se on lapsesta pitäen kasvatettu Sta- 
linin palvonnassa ja uuden panslavistisen patriotismin hengessä. 

Lapset ja nuoriso on jo saatu kasvatetuksi uuden neuvosto- 
moraalin kaksinaamaisuuteen. Samalla kun puhutaan vaahto 
suussa neuvostokansan rauhanrakkaudesta, valmistaudutaan 
sotaan kiihkeämmin kuin missään muussa maassa. Kouluissa 
uhrataan huomattava tuntimäärä viikossa sotilaalliseen kasva- 

tukseen, mm. oppikoulun 6:nnella luokalla 14 tuntia viikossa, 
ja uusi teknillinen keskikoulusivistys, jota parhaillaan tarmok- 
kaasti toteutetaan Neuvostoliitossa, valmistaa vuosittain mil- 
joonia työntekijöitä aseteollisuuteen. Uuden opetusohjelman 
mukaan on jokaisen keskikoulun käyneen osattava käyttää 
tarkimpiakin metalliteollisuuden mittausvälineitä, kuten työntö- 
mittaa, väljyysmittaa, mikrometrejä jne. Myös sorvi- ja pora- 
koneiden tuntemus saadaan uuden keskikoulusivistyksen puit- 
teissa ja siten riittää kranaattisorvareita tarpeeksi. 

Maatessani Dudinkan sairaalassa näin ikkunastani kadun 
vastakkaisella puolella olevan lastentarhan pihalle. Siellä leikki 
tavallisesti toistakymmentä 3—6-vuotiasta lapsukaista, useim- 
miten sotaleikkejä. Kesäisin kauniilla säällä lähti lastenhoita- 
jatar viemään hoidokkejaan kävelylle. Lapset järjestäytyivät 
silloin tiukasti parijonoon, eikä heillä ollut käsissään rauhan- 
palmuja tai valkeita kyyhkysiä, vaan perin tulivoimaista jalka- 
väkiaseistusta. Laskin kerran 14 lasta käsittävän rivistön aseis- 
tuksena olevat taisteluvälineet. Yhdellätoista oli pienoinen 
puusta tehty vavtomat», konepistooli, kahdella oli tavallinen 
pieni »vintovka», mutta neljästoista tepasteli rivistön hännillä 
aseistamattomana. Fhkä hän oli »polititSeskii instruktom — 
politruk. Näin oppivat jo kolmivuotiaat ipanatkin, että tappo- 
rauta on suoranaista jatkoa tuttipullolle. Mitään kapitalististen 
kansojen höpsötyksiä, Teddy-karhuja tai Aku-Ankkoja, ei nä- 
kynyt turmelemassa näiden pienokaisten kehittyvää maail- 
mankuvaa. 

Eräissä tutuissa perheissä oli kouluikäisiä lapsia ja usein 
tutkin suurella mielenkiinnolla minkälaista oppia tuleva 
neuvostokansalainen saa koulussaan. 

Koulukirjoissa halutaan antaa oppilaalle käsitys, että kaikki, 
mikä tällä planeetalla on Neuvostoliiton ulkopuolella, on kur- 
jaa, synkkää ja lahoavaa. Vain Neuvostoliitossa on onnea ja 
tyytyväisyyttä, kaikilla on asunto, leipää ja vaatteet. Toista on 
imperialististen koloniaalimaiden kansoilla. Sorretuilta neekeri- 
paroilta puuttuvat kivitalot ja vaatteet, ehkä huopasaappaatkin 

olisi heille tarpeen. Ja leivästäkään ei heillä ole tietoa, syövät 
mitä sattuu kasviksia ja hedelmiä raakoina. Vasta pian tapah- 
tuva maailmanvallankumous antaa siirtomaakansoillekin samat 
edut ja saman maallisen hyvinvoinnin kuin neuvostolassakin 
vallitsee. 

Mutta koulukirjoissa ei puhuta mitään siitä, että Neuvosto- 
liitto itse asiassa on maailman suurin siirtomaavaltio, joskin 
sillä erotuksella, että sillä on siirtomaansa valtakunnan rajojen 
sisäpuolella. Imperiumin emämaan, Venäjän Sosialistisen Fede- 
ratiivisen Neuvostotasavallan, alaisena oli 15 osatasavaltaa. 
Niillä oli muodollisesti omat valtiopäivänsä, omat hallituksensa 
ja virkakoneistonsa, mutta todellisuudessa ne olivat mitä täy- 
dellisimmin Moskovan imperiumin alusmaita. 

Paperilla ne olivat siinä määrin itsenäisiä, että voivat päät- 
tää jopa eroamisestaankin Neuvostoliitosta. Tämä itsenäisyys 
oli jälleen vain yksi niistä valtavista harhakuvitelmista, joita 
neuvostomaahan joutunut tapasi yhä uudelleen. Näiden »liitto- 
tasavaltojen» eli alusmaiden asiat suunniteltiin ja päätettiin 
pienimpiä piirtoja myöten Moskovassa. Neuvostoliiton Sisä- 
asiainministeriö, MVD eli GPU, huolehti herpaantumattomalla 
valppaudella, ettei näissä alusmaissa, niiden kymmeniä eri kan- 
sallisuuksia olevien väestöryhmien keskuudessa päässyt synty- 
mään mitään kansallisia tai separatistisia virtauksia. Milloin 
jotain sellaista oli esiintynyt, oli se viipymättä tukahdutettu 
väkivalloin ja miljoonia oli teljetty vankiloihin ja leireihin. 

Koulukirjoissa oli runsaasti sitaatteja Neuvostoliiton perustus- 
laista. Niissä sanottiin, että maa on työläisten ja talonpoikien 
tasavalta, jossa kaikki valta kuuluu kansalle — siis työläiselle 
ja talonpojalle, koska muita yhteiskuntaluokkia ei enää ole. 
Todellisuudessa valta kuului n. 3 % koko väestöstä käsittävälle 
kommunistipuolueelle ja nimenomaan puolueen keskuskomi- 
tealle. Tämän pienen vähemmistön hallussa oli jokainen vähän- 
kin tärkeämpi virkapaikka, maan aseellinen voima ja ennen 
kaikkea pelätty MVD. Se kontrolloi kaiken, mitä maassa tapah- 
tui. Sen agentuuri ulottui jokaiselle työpaikalle, virastoihin, 

koululaitokseen, elinkeinoelämään, lyhyesti sanoen kaikkialle. 
GPU:n harjoittama huomattavan suuri teollisuus tapahtui vanki- 
työvoimalla ja nimenomaan etupäässä siirtomaatyövoimalla, 
ei-venäläisellä työvoimalla, suurimmaksi osaksi Moskovan alai- 
suuteen joutuneiden vähemmistökansojen keskuudesta vangi- 
tuilla. 

Näitä »hurskaita valheita» oli koulukirjoissa loputtomiin, 
mutta jokainen Venäjällä asuva, niin venäläinen kuin ulko- 
maalainenkin tiesi, miten asiat todellisuudessa olivat. Työläi- 
nen ja talonpoika menettivät senkin vapauden, mikä heillä oli 
tsaarinaikoina ollut. Nyt he olivat joutuneet kommunistipuo- 
lueen kaikkivaltiaan virkakoneiston orjuuteen. Virkakoneiston 
laajuus ja yliorganisointi on tavaton, ja tuskinpa kukaan tämän 
koneiston virkamiehistäkään pystyisi suoralta kädeltä sanomaan, 
montako ministeriötä kulloinkin on maassa. Niiden lisäksi on 
suuri määrä erilaisia keskusvirastoja joilla on ministeriön valtuu- 
det. Byrokratia ja paperisota on muodostunut kaikkea kehitystä 
jarruttavaksi ilmiöksi, johon itse puolueen keskuskomiteankin 
on ollut pakko tämän tästä puuttua julkisellakin kritiikillä. 
Vuosittain tapahtuvat ministeriöiden uudelleenjärjestelyt, erot- 
tamiset ja yhdistämiset ovat vain lisänneet kitkaa virkakoneis- 
tossa ja johtaneet varsinkin taloudellisen elämän byrokratian 
viidakkoon. Työläinen ja talonpoika joutuvat elättämään moni- 
miljoonaisen virkamiesarmeijan, joka puolestaan kontrolloi näi- 
den elämää pienimpiin yksityisseikkoihin asti ja systemaatti- 
sesti hävittää kaikilta elämänaloilta nekin demokratian rippeet, 
mitä vielä oli löydettävissä Leninin valtakauden ja NEP:in 
jälkeen. 

Jos vapaissa maissa työmies on tyytymätön työpaikkaansa, 
hän päättää itse eroamisestaan. Kun minun piti Dudinkassa 
vaihtaa työpaikkaa, oli se mahdollista vasta sitten, kun 14 eri- 
arvoista virkailijaa oli nimikirjoituksellaan vahvistanut pape- 
rin, jolla oli nimenä »obhodnoi list». Ennen kuin minut 
nimitettiin Norilskin kombinaatin virkailijaksi, piti minun täyt- 
tää 36 sivua käsittävä kyselykaavake. Sen täyttäminen vaati 

minulta kolme työpäivää ja se sisälsi kysymyksiä isovanhempieni 
vanhemmista lähtien faSisteilta saamiini kunniamerkkeihin 
asti. Sain myös allekirjoittaa papereita, joissa selvitettiin, mitä 
seuraamuksia olisi, jos joskus paljastaisin Neuvostoliiton lei- 
reissä tai teollisuudessa näkemiäni asioita. — Niiden perusteella 
kirjoitan näillä muistelmilla oman kuolemantuomioni, mikäli 
Berijan systeemi edelleenkin on voimassa. 

Ainoa virkatoimenpide, joka kävi kitkattomasti ja mutkat- 
tomasti, oli ihmisen vangitseminen. Minunkin kohdallani se 
tapahtui ilman anomuksia ja monia allekirjoituksia. Kun minut 
sen jälkeen tuomittiin pakkotyöhön, ei siihen tarvittu edes 
oikeudenkäyntiä ja tuomiopaperiinikin tarvittiin vain yksi 
allekirjoitus — omani. Siltä osalta, mitä tarvittiin kansalaisen 
vapauden riistoon, toimi virkakoneisto ihailtavan rationalisoi- 
dusti. Sen perusteella voisi olettaa, että ainakin Sisäministeriön, 
GPU:n, päämiehet olisivat kiitoksella ja kunnialla siirtyneet 
eläkkeelle, sillä kaikista Neuvostoliiton ministeriöistä nimen- 
omaan Sisäasiainministeriö on täyttänyt ja ylittänyt sille anne- 
tut tavoitteet ja normit. Mutta kun muistelemme nimiä JeSov, 
Jagoda, Trotski, Berija ym., huomaamme kaikkien Neuvosto- 
liiton tähänastisten sisäministerien saaneen häpeällisen ja väki- 
valtaisen lopun. | | 

Tämä on käsittämätön seikka, joskaan ei säälittävä. 
— Suomeen jälleen palattuani osuin lukemaan erään ame- 
rikkalaisen = kirjeenvaihtajan teoksen RUSSIA IS NO 
RIDDLE — »Venäjä ei ole arvoitus». Kadehdin tätä Edmund 
Stevensiä, joka saattoi antaa kirjalleen tällaisen nimen. Minulle 
pysyy Venäjä monessa suhteessa arvoituksena. 

Yhteiskunnallisessa kastijaossa Neuvostoliiton virkamieskunta 
muodostaa ryhmän, jonka hyvinvointi useimmiten ylittää vapai- 
den maiden virkamiesten elinehdot. Kaikki on heille järjestyk- 
sessä: korkeat palkat, nopeat ylenemismahdollisuudet, eläkkeet, 
maksuttomat virkistyslomat Kaukasiaan ja lepokodit Krimillä. 
Tavallisissa palkallisissa vuosilomissakin on virkamieskunta 
omaa luokkaansa. Kun tavallinen työmies sai 12 päivää pal- 

kallista lomaa vuodessa, sai johtohenkilöstö, insinöörit ja tek- 
nikot, 2 kuukautta. Tähän lomaan sai vielä lisätä tuon kahden 
kuukauden 8—9g sunnuntaipäivää sekä paikkakunnalta 
matkustettaessa meno- ja paluumatkalla käytetyt päivät. 
Yhteiskunnallisesti on nykyinen neuvostovirkamies paljon kor- 
keammalla tsaarinaikaista edeltäjäänsä ja vain puna-armeijan 
upseeristo on taloudellisesti yhtä turvatussa asemassa. — Myös 
minulla oli tultuani nimitetyksi konstruktööriksi, kahden kuu- 
kauden lomaedut, vaikkakaan en karkotettuna voinut matkus- 
taa loma-aikanani minnekään. 

Työmiehen yhteiskunnallinen asema sen sijaan on jäänyt 
uudessa kastijaossa tasolle, jota Marx, Engels ja Lenin tuskin 
hyväksyisivät. Kun lokakuun vallankumous työnsi joukko- 
hautoihin omistavan luokan ja sivistyneistön sekä tuhosi tsaarin- 
hallituksen virkakoneiston, otaksuttiin työn ja työntekijän nou- 
sevan arvossa ja saavan uusia oikeuksia. Kuitenkin on uuden 
byrokraattisen virkakoneiston kasvu riistänyt viimeisetkinrippeet 
työn vapaudesta. Tällöin on kaikenlainen yksityisyritteliäisyys 
leimattu valtionvastaiseksi ja rikolliseksi jopa niin jyrkästi, että 
käsityöläisen itse omaan laskuunsa tekemä työ katsotaan nriis- 
toksi», Hänen on työmahdollisuuksiensa vuoksi liityttävä ns. 
kollektiivisiin artelleihin, useamman työläisen muodostamiin 
työryhmiin, jossa hänen työvoimansa joutuu hyödyttämään 
valtiota. Näissä artelleissa työskentelee huomattava määrä 
käsityöläisiä, varsinkin pienemmillä paikkakunnilla. 

Varsinainen työväestön massa työskentelee kuitenkin valtion 
omistamissa tehtaissa ja teollisuuslaitoksissa ja tämän kansalais- 
ryhmän sosiaalisten olojen tarkastelu onkin kiintoisampaa. 

Siitä hetkestä alkaen, kun työmies hakeutuu tai määrätään 
jonkin teollisuuslaitoksen palvelukseen, hän on tehtaan johdon 
täydellisen määräämisvallan alainen. Tehdas pitää hänet työs- 
sään niin kauan kuin katsoo sen tarpeelliseksi, eikä hänellä 
ilman tehtaan johdon suostumusta ole oikeutta jättää työpaik- 
kaansa. Työkarkuruus rinnastetaan sotilaskarkuruuteen ja laki 
tuomitsee sen ankarasti. Jos työläinen käy raaka-ainepulan, 

työnvähyyden tms. seikan vuoksi tarpeettomaksi, erotetaan 
hänet ilman ennakkovaroitusta tai irtisanomisaikaa. Mitään 
vapaissa maissa tavanomaista irtisanomisajan palkkaa ei mak- 
seta. 

Palkkausta ei määrätä työläisen vaatimusten mukaan vaan 
tehtaan johdon harkinnan tai paikkakunnalle vahvistetun normi- 
tariffin perusteella. Yötyöstä tai ylityöstä ei makseta progres- 
siivista korvausta. Tyytymättömyys palkkaukseen ei muodosta 
työläiselle minkäänlaista juridista syytä jättää työpaikkaansa. — 
Kun tarkastelee »työläisten ja talonpoikien maan)» työväen- 
lainsäädäntöä, tulee vakuutetuksi siitä, ettei ahnainkaan kapita- 
listi olisi pystynyt sanelemaan lakia, joka niin yksipuolisesti 
olisi työnantajan, tässä tapauksessa valtion puolella kuin se 
todellisuudessa on. 

Työvoima on jaettu yleensä seitsemään tai kahdeksaan »ras- 
rjadiim eli pätevyysluokkaan. Mihinkä luokkaan kukin työn- 
tekijä kuuluu, sen määrä kullakin paikkakunnalla työläiskaade- 
reita valvova elin, »otdelj kadrov». Työläinen siirtyy asteittain 
korkeampaan pätevyysluokkaan riippuen ammatti-alkeiskoulu- 
tuksesta, työvuosista samassa toimessa ja työpaikoilla toimeen- 
pantavista teknillisten minimitietojen (= tehminimum) kurs- 
seista. Vähintään yhtä tärkeää työmiehen ammatilliselle edisty- 
miselle on hänen poliittinen valmiutensa eli »luokkatietoisuu- 
tensa». Kaikkialla työpaikoissa näkee nuoren komsomolin (kom- 
munistisen nuorisoliiton jäsenen) pääsevän palkka-asteikossa 
edelle vanhempia, puolueeseen kuulumattomia mutta ammatis- 
saan pätevämpiä työläisiä, vaikkapa nämä käyttäisivätkin 
itsestään ironista määritelmää »bespartiinnyi kommunisto eli 
puolueeton kommunisti. 

Palkkaus vaihtelee huomattavasti eri pätevyysluokissa, vaikka 
itse suoritettu työ olisikin kaikille siihen osallistuville yhtä vaa- 
tivaa. Siitä syystä työläiset vitsailevatkin, ettei työ ole tärkeää, 
vaan »rasrjad». 

Joutuessani työskentelemään työhinnoittelijana sain tilai- 
suuden tutustua metalliteollisuuden ja konekorjausten palkka- 

tasoon. Paikkakunta oli elinkustannuksiltaan Neuvostoliiton 
kalleimpia ja normitariffit sen mukaisesti korkeammat. Alla 
oleva taulukko loppuvuodelta 1954, joka on säilynyt muistiin- 
panoissani, osoittaa muutamien tavallisimpien metallityöläisten 
palkkausta: 


M etallisorvari -jyrsijä ja poraaja, viilari ja lukkoseppä, kone- 
asentaja (palkkaus urakalla, työnsuoritus 100 %): 


Pätevyysluokka 1 2 3 4 5 6 7 8 


Päiväpalkka 15:83 17:64 20:64 23:69 27:74 31:95 37:72 41:47 
Tuntipalkka 1:98 2:22 2:58 2:96 3:47 3:99 4:71 5:18 


Samat ammattimiehet, aikapalkalla ilman norminsuoritusta: 


Pätevyysluokka 1 2 3 4 5 6 i 8 


Päiväpalkka 14:68 16:39 18:99 22:09 25:34 20:49 34:15 37:35 
Tuntipalkka 1:83 2:05 2:37 2:76 3:17 3:69 14:27 14:61 


Työkaluseppä, sähköuuttaaja, asetyleenileikkaaja (palkkaus 
urakalla, työnsuoritus 100 %): 


Pätevyysluokka 1 2 3 4 5 6 z 8 


Päiväpalkka 18:33 21:24 24:49 28:74 33:40 36:00 43:20 51:85 
Tuntipalkka 2:29 2:65 3:05 3:59 4:17 4:50 5:40 6:48 


Taulukoita katseltaessa on otettava huomioon, että I ja 2 päte- 
vyysluokka tarkoittaa työtätekeviä ammattioppilaita. 8:s päte- 
vyysluokka tarkoittaa mestaria tai työnjohtajaa (brigadiiria), 
joka ei enää itse osallistu varsinaiseen työhön. Tavallisin työ- 
läisten pätevyysluokka vaihteli 3-7, joskin 7:s luokka jo oli 
melko harvinainen. 

Yleensä kaikki työ oli normeerattua, mikä tarkoittaa sitä, 
että jokaiselle työnsuoritukselle oli asetettu vaatimukset työ- 
17 

hön käytetyn ajan, valmistemäärän ja valmisteen laadun suh- 
teen. Päivä- ja tuntipalkkausta sovellettiin vain niissä äärim- 
mäisissä tapauksissa, jolloin työn laatu tai nopeasti vaihtelevat 
tehtävät tekivät mahdottomaksi teknillisten normien käytön. 
Esim. jonkin työhuoneen lämmitys oli aikapalkalla, mutta läm- 
mitykseen käytettävien puiden pilkkominen jo normityötä. — 
Työtuntien vähimmäismääräksi kuukaudessa oli kaikissa töissä 
vahvistettu 200 tuntia. 

Laadultaan ala-arvoisesta työstä ei maksettu mitään palkkaa 
ja jos tämän ohella oli tuotettu vahinkoa raaka-aineen tai kone- 
voiman hukkaamisessa, vähennettiin niiden arvo työntekijän 
palkkasaatavasta. Usein velotettiin työn aikana särkyneen tai 
hukkaantuneen työkalun arvo työläisen palkasta. 

Jos pidämme 5—6 pätevyysluokkaa tavallisimpana metalli- 
sorvaajien keskuudessa, saamme sorvaajan keskiansioksi 3 rup- 
laa 73 kopeekkaa tunnissa. Edellyttäen, että hän suoritti tasan 
100 % tehtävästään pakollisen työajan ollessa 200 t. kuukau- 
dessa, saadaan kuukausituloksi 


200 X 3:73 =746 ruplaa. 


Tästä määrästä vähennettiin palkanmaksun yhteydessä 


Valtionveroihin 12 % palkasta. . . . 89:52 
Ammattiliiton jäsenmaksuun 1% . . 7:50 

Pakolliseen valtiolainaan vähintään 1 kk:n 
palkka vuodessa . J J J 2 L. 75:— 
Poikamiesveroon =. J J LL L L 60:— 
232:02 


Tällä paikkakunnalla, jossa palkkatariffit elinkustannusten 
kalleuden takia olivat 40—60 % tavallisia korkeammat, jäi siis 
metallisorvarin kuukausituloksi 514 ruplaa. Kun kaikkein vaa- 
timattominkin asunto maksoi vähintään 100 ruplaa kuukau- 
dessa, litra maitoa 10—12 ruplaa, munat 5 ruplaa kpl., sokeri 
16:50, naudanliha 18—30:—, voi 29:— ja sianliha 35 ruplaa 
kilolta, saamme jonkinlaisen käsityksen työmiehen elintasosta. 

Vaikka työläiset yrittivätkin ylittää työnormejaan 20—140 %, 
jolloin kuukausiansio vastaavasti lisääntyi, käsitti heidän ate- 
riansa tavallisesti vain mustaa leipää ja kaalikeittoa. — Norilskin 
kombinaatin työläisten erikoisetuna on mainittava ilmaiseksi 
jaetut talvivarusteet: huopasaappaat, toppatakki ja -housut 
sekä työkäsineet. Ne annettiin jokaiselle uudelle työmiehelle 
maksutta ja olivat ostoarvoltaan n. 300 ruplaa. 

Vallitsevaa elintasoa on ehkä helpompi vertailla muualla 
vallitsevaan, jos mainitsen joitakin kulutustavarain hintoja. 
Valmiina ostettu tehdasvalmisteinen miehen puku maksoi 
1200—3000 ruplaa, päällystakki 1000—2000, nahkapohjaiset 
miehen puolikengät 530 ruplaa, kumipohjaiset työkengät 180 
ruplaa, miehen kiintokauluspaita 130—350 ruplaa jne. — Pukeu- 
tuakseen vapaa-ajoikseen lähimainkaan siten kuin suomalaisen 
työmiehen on tapana pukeutua olisi venäläisen työmiehen ollut 
säästettävä koko vuoden ansiotulonsa käyttämättä siitä rup- 
laakaan ravintoon, asuntoon ym. muihin menoihin. — Toisaalta 
ei neuvostovalmisteisten kulutustavarain ja pukimien laatu 
läheskään vastannut yleistä eurooppalaista tasoa. 

Jotta vapaitakin työläisiä olisi saatu pysymään työssä napa- 
piirin pakkasista ja muista vaikeuksista huolimatta, teki Noril- 
skin kombinaatti työmiesten ja virkailijoiden kanssa viisivuo- 
tisia työsopimuksia. Sen perusteella nousi palkka jokaisen pal- 
velusvuoden jälkeen 20 %:lla, joten viisi vuotta palveltuaan 
työntekijä sai jo 100 %:n korotuksen peruspalkkaansa sekä sen 
jälkeen kolmen kuukauden erikoisloman vuosilomansa lisäksi. 

Edellä olevat huomiot teollisuustyöläisen elintasosta osoitta- 
vat, ettei se kohoa lähellekään virkamieskunnan elintasoa, sillä 
pienipalkkaisenkin virkamiehen kuukausipalkka Norilskin kom- 
binaatissa oli n. 2000 ruplaa ja kohosi hyvin jyrkästi tärkeäm- 
missä viroissa. Teollisuusjohtajat ja kaupallisten yritysten johto- 
miehet saivat sitä paitsi huomattavia lahjapalkkioita alaisensa 
yrityksen tuotosta. Nämä palkkiot saattoivat nousta kymme- 
niin tuhansiin rupliin vuodessa kaikkien muiden etuisuuksien, 
ilmaisten asuntojen jne. ohella. 

Kuitenkin on teollisuustyöläinen huomattavasti paremmassa 
asemassa kuin maataloustyöläinen eli kolhoositalonpoika. Jo 
kolhoositalonpojan juridinenkin asema neuvostoyhteiskunnassa 
on aivan toinen kuin muiden kansalaisten. Kun muilla yhteis- 
kuntaryhmillä on ainakin teoreettinen mahdollisuus vaihtaa 
työalaa ja paikkakuntaa, on kolhoositalonpoika juridisestikin 
sidottu siihen yhteismaatalouteen, kolhoosiin, jossa hän elää. 
Niin kauan kuin hän on työkykyinen, hän on irroittamattomasti 
kolhoosinsa omaisuutta, vaikka laki kolhoositalouksista sanoo- 
kin, että maa ja muu kolhoosin omaisuus kuuluu talonpojalle. 
Kolhoositalonpoika on pakkotyöläinen sanan täydessä merki- 
tyksessä. Hänen palkattomasta työstään elää ja rasvoittuu 
virkamieskunta, hänen uurastuksestaan elää kaupunkien väestö, 
ja hänen työnsä tuloksista rahoitetaan aseistautuminen ja maail- 
man suurimman armeijan ylläpito. Kolhoosiorjan hiellä rahoi- 
tetaan rauhanfestivaalit ja maailmanvallankumoukseen täh- 
täävä työ kaikkialla maailmassa. | | 

Kolhoositalonpojan velvollisuus on työskennellä kolhoosi- 
maatilalla ympäri vuoden niissä töissä ja ne tuntimäärät päi- 
vittäin, mitkä kolhoosin johto määrää. Häntä ei tässä suhteessa 
suojele teollisuudessa yleisesti määräävä 8:n tunnin työaikalaki 
eikä hänellä ole minkäänlaista lomaoikeutta. Kollektiivin puit- 
teissa hänellä on mieskohtainen vastuu siitä, että valtiolle luo- 
vutettaviksi määrätyt maatalous- ja karjataloustuotteet tule- 
vat ajoissa luovutetuiksi. Hän on vastuussa kolhoosille samoin 
kuin hänen omalle yksityistaloudelleen määrättyjen verojen 
suorituksesta. Hänen elämänsä on vain vastuuta ja velvolli- 
suutta, sillä hänen oikeuksiinsa kuuluu nauttia maan antimista 
ja työnsä tuloksista vain siinä määrin kuin kolhoosin johto päät- 
tää, ja kolhoosin johto saa suoranaiset ohjeensa paikalliselta 
kommunistipuolueen neuvostolta. Jos se päättää maksaa kulu- 
neen vuoden työpäivistä kaiken kaikkiaan esimerkiksi 50 gram- 
maa viljaa, taikka ei sitäkään, on kolhoositalonpojan tyydyt- 
tävä siihen. Valitusmahdollisuutta mihinkään suuntaan ei ole, 
onhan hän »vapaa talonpoika» ja nitse isäntä». Jos maatalous on 

kärsinyt katovuoden tai viljelys sijaitsee seudulla, jossa ilmas- 
tolliset olosuhteet tekevät maatalouden yleensäkin kannatta- 
mattomaksi, kehottaa puolue talonpoikaa työskentelemään yhä 
ahkerammin. Jos hän huonon sadon tai jonkin muun syyn 
vuoksi ei voi maksaa verojaan, siirtyvät ne seuraavaan vuo- 
teen. Mutta jos tällainen asiantila jatkuu pitemmälle, voi- 
daan se katsoa niskoitteluksi ja sabotaaSiksi, ja se ei tiedä 
hyvää. 

Myös kolhoosityö on normeerattua, vaikkakaan siinä ei ole 
aikarajoituksia. Sen korkeimpana lakina on viisivuotissuunni- 
telmiin perustuva viljan ja muiden maataloustuotteiden luo- 
vutusvelvollisuus. Mikä on määrätty valtiolle luovutettavaksi, 
on luovutettava. Jos siitä jää jotain ylitse, jaetaan siitä talon- 
pojille luonnontuotteina tai rahana palkkiota työstä. Ellei 
ylijäämää ole, ei myöskään palkkiota makseta. Jos valtio ei 
saa sille määrättyä viljamäärää, velkoo valtio sen seuraa- 
van tai sitä seuraavien vuosien sadosta, kunnes on omansa saa- 
nut. — Mutta mitään mahdollisuutta irtautua kolhoosin jäse- 
nyydestä ei siihen kuuluvalla ole. 

Kun tiedämme, mitä on käytännössä neuvostolehdistön ali- 
tuisesti mainostama »maatalouden jatkuva nousuw, joka todel- 
lisuudessa on maatalouden jatkuvaa alituottoa, niin ymmär- 
rämme, että tämän »repeämäm täyttää vain kolhoositalonpoika 
lisääntyvällä työmäärällä ja lisääntyvillä velvollisuuksilla. Pal- 
jonpuhuttu maatalouden mekanisointi ei ota menestyäkseen, 
vaikka lukuisat suuret maatalouskonetehtaat tuottavatkin 
koneita lisääntyvin määrin: Kolhoosijärjestelmän vuoksi ei 
kukaan huolehdi näistä koneista niinkuin omistaan. Maalais- 
väestön heikoista teknillisistä tiedoista johtuu myös, että niitä 
ei osata käyttää täydellä tehollaan. Käytännössä käy näin: 
kolhoosin varoilla hankittu uusi kallis kone rasitetaan käytössä 
kelvottomaan kuntoon, varaosia tai pätevää korjaustyövoimaa 
ei ole saatavissa ja niin kone pysähtyy. Sen jälkeen se seisoo 
jossain peltojen laitamilla taivasalla, ruosteisena ja hyljättynä, ja 
muodostaa jonkinlaisen surullisen muistomerkin siitä maatalou- 

den mekanisoinnista, josta paljon puhuttiin, mutta jota ei kos- 
kaan tullut. 

Koneiden varaosakysymys onkin neuvostomaassa jo klassil- 
linen: aivan tavallisimpienkin koneiden varaosien puute merkit- 
see normaalitilaa. Virheet teollisuuden suunnittelussa ja kaikkea 
jarruttava byrokratia tavaroiden jakelussa aiheuttaa sen, että 
helpompaa on hankkia uusi traktori tai auto kuin saada enti- 
seen varaosia. Tämä esiintyykin pysyvänä teemana neuvosto- 
lehdistössä. Monia ministereitä ja muita korkeita virkamiehiä 
on kompastunut tähän epäkohtaan, mutta tilanne on jäänyt 
ennalleen. 

Taloudellisilta edellytyksiltään saattavat kolhoositilat olla 
varsin erilaisia. Maan eteläosissa löytyy varakkaitakin puuvilla-, 
tee-, raakakumi- ja hedelmäviljelyskolhooseja, joissa talonpojat 
ansaitsevat riittävästi voidakseen syödä ja pukeutua kunnolla. 
Näillä seuduilla ovat ilmastolliset olosuhteet edulliset ja maan 
laatu maatalouden mekanisoinnille sopivaa. Nämä ovat niitä 
kolhooseja, joita voidaan näyttää ulkomaalaisille delegaatioille 
ja joista otetut valokuvat täyttävät kolhoosielämää ihannoivien 
propagandajulkaisujen sivut. Mutta tämä on vain murto-osa 
kolhoositodellisuutta. 

Varsinainen kolhoositodellisuus astuu näkyviimme, jos saamme 
tutustua johonkin tavalliseen kolhoosiin jossakin Uralilla, 
Omskin tai Tomskin seuduilla, tai jossain muualla maan keski- 
ja pohjoisosissa. Mahtikäskyllä on perustettu tuhansittain kol- 
hooseja seutuihin, jotka jo ilmastonsakin puolesta ovat maa- 
talouteen soveltumattomia. Vuodesta vuoteen raataa näiden 
kolhoosien väki toivotonta pakkotyötään säkkikankaaseen ja 
lumppuihin verhoutuneena, jalassaan samanlaiset pajunkuori- 
virsut kuin Ilja Repinin maalauksen ryysyläisillä oli lähes sata 
vuotta sitten. 

Vallankumous toi kommunismin ja vindustrialisatzijan», mutta 
pajunkuorivirsut, laptit, jäivät käyttöön ja kunniaan. Mones- 
sakaan kolhoosissa eivät talonpojan tulot riitä kumi- tai nahka- 
jalkineiden ostoon. 

On totta, että Stalinin kuoltua kolhoositalonpojan elämässä 
tapahtui parannuksia. Malenkovin aikana helpotettiin kolhoosi- 
talonpoikien henkilökohtaista verotaakkaa ja monissa tapauk- 
sissa kolhoosien verorästejä annettiin anteeksi. Paikoitellen 
helpotettiin myös viljanluovutusvelvollisuutta varsinkin huono- 
satoisilla seuduilla. Nämä toimenpiteet paransivat jossain mää- 
rin talonpoikien asemaa taloudellisesti, mutta juridisesti se jäi 
ennalleen. Kolhoosityöläinen ja hänen perheensä jäivät edel- 
leenkin kolhoosien omaisuudeksi yhtä selvästi kuin muinoin 
maaorjuuden aikoina. 

Mutta niin köyhää kolhoositaloutta ei ole, etteikö sen virka- 
mieskunta, »natSalstvo», eläisi taloudellisesti huoletonta elämää. 
Toverit kolhoosin puheenjohtaja, varapuheenjohtaja, komen- 
dantti, pääkirjanpitäjä ja brigadiirit saavat tuloja, jotka hyvin 
riittävät elämiseen ja muuhunkin. Jos käsiinne osuu jokin kol- 
hoosielämää mainostava painotuote, niin tarkkailkaapa sitä. 
Varmaan siinä esiintyy myös kolhoosin puheenjohtaja. Hän on 
punakka, pyöreäpäinen mies, joista kansa sanoo, ettei »hänellä 
ole kaulaa». Pää kiinnittyy suoraan pyöreille harteille. Ihrainen 
niska on monilla poimuilla ja pullottavat posket valuvat takin 
kaulukselle. Jo matkan päästä näette, ettei hän ole tottunut 
syömään aterioitaan ilman vodkaa, ja hänen käytöksensä osoit- 
taa mahtipontisuutta ja huoletonta itsevarmuutta. Hänen ole- 
mustaan täydentää välttämätön salkku, joka on pullollaan 
»raijonkomitteen», »partbyroon» tai »raijsovjetinm lähettämiä 
kiertokirjeitä — kehotuksia, käskyjä ja uhkauksia — luetta- 
vaksi kolhoosin kokouksissa. Kolhoosin varoilla on hänelle 
tavallisesti hankittu auto — Pobeda tai Zim — ja auton- 
kuljettaja. Useasti asuu puheenjohtaja itse jossain läheisessä 
kaupungissa, koska hänen vaimonsakaan ei pidä maalais- 
elämästä ja kaupungissa hänen lapsensa voivat saada oppikoulu- 
sivistystä. 

Julkaistut viralliset tilastotiedot osoittavat, että vain vajaat 
20 % näistä suurtilanisännistä on saanut edes jonkinlaista maa- 
taloudellista erikoiskoulutusta. Vleensä he ovat puolueen vir- 

kaanasettamia »rukovodjaSii rabotSii» — eli johtavia työnteki- 
jöitä, neuvostosysteemin luotettavia orjavouteja. 

Kommunististen oppien mukaan jokainen neuvostokansalai- 
nen tekee työtä omaksi edukseen, kommunistisen kotimaansa 
mahdin kohottamiseksi ja koko maailman työtätekevien vapaut- 
tamiseksi kapitalismin kahleista. Kokemus osoittaa, ettei yksi- 
kään näistä perusteista voimakkaammin vetoa neuvostoihmi- 
seen, koska on tarvittu erikoinen lainsäädäntö työkurin yllä- 
pitämiseksi. Kussakin työpaikassa toimii samassa tarkoituk- 
sessa toverikuntaoikeus (= tovaritSeskii sud). Tämän toveri- 
kuntaoikeuden valtuuksiin kuuluu mm. tuomita työpaikastaan 
15 minuuttia myöhästynyt työläinen 25 % palkanmenetykseen 
puolen vuoden aikana. Toistuneesta tapauksesta saattaa seu- 
rata 50 % palkanmenetys vuoden ajaksi. Koko päiväksi pois- 
jääminen työpaikalta ilman hyväksyttävää syytä voidaan jo 
antaa kansanoikeuden (= narodnyi sud) tuomittavaksi, jolloin 
tuomio on tavallisesti 1 vuosi pakkotyötä. Toverikuntaoikeus 
käsittelee muitakin työkurin rikkomuksia, kuten työnormien 
alituksia, humalassa esiintymisiä työpaikalla, uppiniskaisuutta 
työnjohtajia kohtaan. Kurinpidollisten rangaistusten ankaruus 
osoittaa, että työkurin rikkomukset ovat varsin yleisiä ja työn 
rytmiä häiritseviä. 

Nykyvenäläinen on kasvanut suurissa mullistuksissa ja tot- 
tunut monenlaiseen. Useimmiten hänen luonteessaan on jotain 
apatian ja fatalismin välimailta. Hän tietää, että elämä pakko- 
työleireissä on usein helpompaa ja turvatumpaa kuin vapaudessa 
huonossa työpaikassa, eikä leirituomioita sen vuoksi suuresti- 
kaan pelätä. Mutta on olemassa uhka, joka on pelottavampi 
kuin vankileiri — se on kolhoosi. Olen usein kuullut neuvosto- 
äitien pelottelevan pahankurista lastaan: vellet ole kiltisti, lähe- 
tän sinut kolhoosiin». Samalla tavoin uhkaillaan myös tehdas- 
työssä huonosti käyttäytyvää aikaihmistä. Hänet voidaan lähet- 
tää kolhoosimaatilalle työhön ja sen uhan edessä uppiniskai- 
sinkin Vanja nöyttyy. N 

Ilmeisesti on työkurin ankaruus tarpeenkin, sillä sodanjälkei- 

sinä vuosina on työväestöllä ollut useitakin syitä tyytymättö- 
myyteen. Kun virkamieskuntaan kuuluva voi pitää asemaansa 
kaikissa vaiheissa turvattuna, elää kolhoositalonpoika ja tehdas- 
työläinen jatkuvassa epävarmuuden tilassa. Työläisen palkka 
saattaa koska tahansa alentua, hän saattaa menettää työpaik- 
kansa ja samalla myös asuntonsa, koska asunnot useimmiten 
ovat ns. tehtaanasuntoja. Joka kerta, kun sodanjälkeisinä vuo- 
sina on joidenkin elintarpeiden hintoja alennettu, on sitä välit- 
tömästi seurannut palkkojen alentaminen vähintään vastaa- 
vasti, samoin kuin ns. normien tarkistus. Tämä tarkoittaa sitä, 
että määrättyä normeihin sidottua työtä on tehtävä tarkistuk- 
sen jälkeen enemmän kuin ennen samassa ajassa. Työntekijälle 
tämä merkitsee sitä, ettei hän enää voi hankkia itselleen lisä- 
ansiota normejaan ylittämällä, vaan saa tehdä parhaansa voi- 
dakseen täyttää uudet normit edes 100 %:lla. Näitä työnormeja 
on »tarkistettu» siksi usein, että työläisen reaalipalkka on useilla 
ammattialoilla nyt huonompi kuin ennen v. 1947 suoritettua 
valuuttareformia. Varovaisesti arvioiden on reaalipalkkoja alen- 
nettu n. 15 % vuoden 1947 tasosta, mutta jokaisen hintojen- 
alennuksen yhteydessä on neuvostopropaganda toitottanut 
elintason nousua. | 

Viime vuosina ovat kuitenkin monet teollisuustyöläiset, var- 
sinkin perheettömät, päässeet hakeutumaan paremmin palkat- 
tuihin töihin ns. vkommunismin suurilla rakennustyömailla», 
kanava-, rautatie- ja arktisten alueiden teollisuuden rakennuk- 
silla. Samoin on maanviljelystä koetettu kohentaa rappiotilas- 
taan värväämällä teollisuuden palveluksesta ammattimiehiä 
uusiin traktori- ja maanviljelyskonekorjaamoihin. Näillä kone- 
asemilla (MTS) on tarkoitus laajentaa viljelyksiä uudismaan ja 
nurmettuneiden maiden raivaamisella, mutta samalla se mer- 
kitsee kommunistisen byrokratian yhä lujempaa otetta maa- 
taloudesta. 

Ihmeteltäneen, kuinka maatalousväki on yleensä voinut tulla 
toimeen tukalassa tilanteessaan. Millä mies on voinut elättää 
itsensä ja perheensä valtion viedessä hänen työnsä tulokset? 

Tässä häntä on auttanut juuri se, joka kommunistien oppien 
mukaan on pahasta: yksityisyritteliäisyys. Ilman sitä olisi kol- 
hoosiväestö jo kuollut sukupuuttoon ja siksi on kommunistien 
edelleenkin siedettävä tätä marxilaisten opinkappaleita vastaan 
sotivaa totuutta, että oma lehmä tulee paremmin hoidetuksi 
kuin kolhoosin lehmä. Samanaikaisesti kuin yksityisyritteliäi- 
syys leimataan poiskarsittavaksi peruksi kapitalismin ajoilta, on 
vallanpitäjien pakko todeta, että yksityisyritteliäisyys pystyy 
siihen mihin kolhoosi ei pysty: se pystyy elättämään työnteki- 
jänsä. Ja hallituksen on viime aikoina ollut pakko tehdä vero- 
helpotuksiakin yksityisyritteliäisyydellä eläneille kolhoosilaisille. 

Pääasiassa on kolhoositalonpojan pelastanut hänen oma leh- 
mänsä. Kolhoosisääntöjen mukaan on jokaisella jäsenperheellä 
oikeus pitää omaa tarvettaan varten yhtä lehmää sekä vuokrata 
kolhoosilta niittyä tai laiduntilkkua rehun saamiseksi. Lehmän 
lisäksi on kolhoosilainen saanut pitää yhden sian, kanoja ja 
kaniineja. Keski-Aasian »tasavalloissa» on lupa pitää yksityis- 
käytössä kamelikin ja hevonen niillä seuduilla, joissa hevos- 
hoito on pääelinkeinona. Pohjoisessa saivat poronhoitajat pitää 
omaa porokarjaa 4—5 poroa. — Tästä yksityistaloudesta on 
säädetty vuotuinen vero, jonka suuruus vaihtelee hieman eri 
paikkakunnilla, mutta keskimäärin se on 50 kiloa lihaa lehmää 
kohden ja 200 litraa maitoa; 200 munaa, villoja lampaista, 
jos niitä on taloudessa, sekä nahka teurastetusta siasta. Verot 
ovat huomattavan korkeat, kun otamme huomioon, että taval- 
linen siperialainen lehmä antoi vain n. 6 litraa maitoa päivässä. 
Kuitenkin juuri tämän oman aputalouden, yksityisen lehmän 
ja yritteliäisyyden avulla pysyy kolhoositalonpoika hengissä ja 
hänen ohellaan myös kolhoosi. 

Stalinin aikaisen politiikan mukaan kohdistettiin tähän yksi- 
tyistalouteen (jo sanat individualjnaja hosjaistvo saivat mel- 
kein rikosluontoisen kaiun) suoranaista vainoa korkeiden vero- 
jen muodossa. Sotaa seuranneina vuosina aina Stalinin kuolemaan 
saakka väheni yksityiskäytössä olevien lehmien lukumäärä 
miljoonilla, koska lehmistä maksettava vero oli ylivoimainen. 

Kun Malenkov melkeinpä ensimmäisenä hallitustoimenaan 
myönsi verohelpotuksia kolhoositalonpojille ja heidän yksityis- 
karjalleen, aiheutti se koko Neuvostoliitossa jonkinlaisen opti- 
mismin aallon ja Malenkovista tuli hetkessä maan suosituin 
hallitusmies. Toinen teko, joka lopullisesti vahvisti hänen kan- 
sansuosiotaan, ja nimenomaan kaupunkilaisväestön keskuudessa, 
oli valtiolainan lunastuspakon vähentäminen 50 %:lla. Viimeksi 
mainittu helpotus koski jokaista neuvostomaan työläistä, pal- 
kannauttijaa ja talonpoikaakin. Näin monien ihmisten tosissaan 
ihmettelevän, voiko tämä olla totta, koska jokainen uusi dek- 
reetti tähän mennessä oli merkinnyt vain elämän kiristy- 
mistä jossain suhteessa. 

Tuskinpa muu kuin juuri tämä anteliaisuus ja väestön hyvin- 
voinnin lisääminen aiheutti sen, että Malenkovin asema kor- 
keimmalla paikalla jäi lyhyeksi. Mutta jos Venäjällä olisi jotain, 
joka muistuttaisi vapaata vaalisysteemiä, olisi Malenkovin 
asema ollut vuorenvarma. Hänen lyhyessä ajassa saavuttamansa 
kansansuosio oli epäämätön ja laaja. 

Voitaneen olettaa, että Neuvostoliiton kommunistipuolueen 
johto on katsonut tarpeelliseksi palata Stalinin »jäykkään» poli- 
tiikkaan ja säilyttää edellä mainittujen yhteiskuntaryhmien — 
virkamiesten, teollisuustyöläisten ja kolhoositalonpoikien — 
sekä keskinäiset että yhteiskunnalliset ja taloudelliset olosuh- 
teet ennallaan. Siinä mielessä ei ole otaksuttavaa, että uudistus- 
toimenpiteillä ja yrityksillä kohottaa väestön elintasoa voisi olla 
menestystä nykyisen hallitussuunnan jatkuessa Neuvostoliitossa. 


Eturivin miehiä 


Dudinkan sahalaitos puski töitään entiseen tapaansa, mutta 
kombinaatin pääjohtaja kenraali Zverjev ei hevillä antanut 
kiitostaan kollektiivimme aherrukselle, vaan lausui eräässä 
kokouksessa: 

»Täällä te sahaatte ja sahaatte, mutta pääasiassa saatte syn- 
tymään vain rimoja ja sahanpuruja. Teille eivät ilmeisesti suunni- 
telmat merkitse yhtään mitään. Norilskin rakentaminen vaatii 
yhä enemmän sahatavaraa, ja koska ette pysty sitä toimitta- 
maan lähetän tänne pari eturivin miestä, jotka saavat = 
asiat oikealle tolalleen.» 

Siihen aikaan lähetimme Norilskiin kaksi sahatavaralla las- 
tattua junaa päivittäin, mutta se ei ollut Zverjevin mielestä 
mitään. Ja niin hän erotti johtajamme Nikisinin ja määräsi 
hänen tilalleen GPU:n kapteeni Sorokursin. Uusi päällikkömme 
oli vanha GPU:n virkamies Moskovasta ja karkotettu napa- 
piiriin sionismista epäiltynä. Hän esiintyi GPU:n univormussa 
kunniamerkkeineen ja alkoi antaa päiväkäskyjään tehtaamme 
asioissa. Heti ensimmäisessä virkailijoiden kokouksessa haukkui 
hän entisen johtajan viho viimeiseksi kepuliksi ja uhkasi miltei 
paikalla ammuttaa jokaisen, joka ei täyttäisi suunnitelmaansa. 

Sorokurs tuli aamuisin komeasti hevosbaasin ajurilla kulkus- 
ten kilistessä toimeensa ja työajan päätyttyä tuli ajuri häntä 
jälleen hakemaan. Näin komeasti ei entinen johtajammekaan 
osannut järjestää asioitaan, mutta tehtaan työt eivät ottaneet- 
kaan järjestyäkseen. Kun Sorokurs tuli sahan johtajaksi, hän ei 
tiennyt sahateollisuudesta mitään, mutta antoi tinkimättömiä 
päiväkäskyjä töiden järjestelystä oman tahtonsa mukaan. Saha- 
laitoksen tuotanto laski parin kuukauden kuluessa n. 60 70 iin 
entisestään. 

Sahalaitoksemme sisarjärjestön, pyöreän puutavaran varas- 
toinnin päällikköä vaihdettiin samalla. Siihenkin määrättiin 
Moskovasta karkotettu juutalainen GPU:n everstiluutnantti 
Hodakel, jota myös oli epäilty sionismista. Myös hän esiintyi 
täydessä univormussa ja tiesi puutavarasta yhtä vähän kuin 
Sorokurs sen sahauksesta. Kenraali Zverjevin piti antaa lisää 
tekohengitystä kollektiivillemme. 

Sekä Sorokurs että Hodakel syyttivät sahalaitoksemme tek- 
nillistä henkilökuntaa, joka ei saanut koneistoja pysymään 
kunnossa. 

»Lähetän kollektiivinne avuksi, päämekaanikoksi ja käyttö- 
insinööriksi täältä hyvän miehem, ilmoitti Zverjev Norilskista. 
Muutaman päivän kuluttua saapuikin n. 30-vuotias mies teh- 
taallemme ja esitteli itsensä päämekaanikko Karjaginiksi. 
Hänen kunniakseen järjestettiin vastaanottotilaisuus, jossa 
myös Karjagin puhui. Hän sanoi itsevarmaan sävyyn autta- 
vansa kollektiivimme täyttämään suunnitelmansa eikä siinä 
pitänyt vaikeuksia ollakaan, olihan väkeä, koneita ja sahatta- 
vaa puutavaraa. Pitihän siitä siis syntyä lautaakin. 

Karjaginista kerrottiin, että hän oli työskennellyt Norilskin 
pienen sahalaitoksen mekaanikkona, oli puolueen jäsen, naimi- 
sissa ja kahden lapsen isä. Juopotteluun taipuvainen, mutta 
muuten nitSevoo. 

Ensimmäisenä työpäivänään saapui Karjagin tehtaalle ja 
nosti kassasta 2500 ruplaa, jotka hän sanoi lähettävänsä per- 
heelleen matkarahoiksi. Kun hän tuli piirustuskonttoriimme, 
jossa parhaillaan tein piirustuksia eräistä saharaamin lisälait- 
teista, huomasin ihmeekseni, ettei uusi päämekaanikkomme, 
joka meidän oloissamme vastaa yli-insinööriä, ymmärtänyt 
konepiirustuksista mitään. Kuitenkin hän oli katselevinaan 
niitä hyväksyvästi ja kehotti jatkamaan samaan tapaan. Sitten 
hän poistui kaupungille eikä hänestä kuulunut muutamiin 
päiviin mitään. Neljäntenä päivänä soitti hänen vaimonsa 
Norilskista ja kun ei tavannut miestään, kertoi odottavansa 
matkarahoja päästäkseen Dudinkaan. Karjagin oli jo Norilskissa 
nostanut 6000 ruplaa matkarahoja ja matkalippuhan maksoi 
ainoastaan 30 ruplaa. Jotain hassua asiassa siis oli. 

Mutta pian alkoi kuulua uutisia »eturivin miehestämmes. 
Hänet oli nähty täydessä seilissä eri kapakoissa ja stojaskoissa 
Dudinkassa. Tietysti tuollainen juhliminen työaikana oli työ- 
karkuruutta, mutta eihän puolueen jäsentä nyt sopinut hoput- 
taa töihin, tuumivat johtajamme. Ottakoon nyt tuliaisryyp- 
pynsä, kyllähän sitten ehtii tehdä töitäkin. — Mutta sitten 
saivat huhut hälyttävämpiä muotoja. Eturivin miehemme oli 
nähty sunnuntai-aamuna kauppatorilla, tavanmukaisessa »ba- 

saarissa» kaupittelevan pukuaan. Päällystakki ja hattu oli jo 
myyty aikaisemmin. Ja viimeksi saadut tiedot kertoivat 
hänen lähteneen jonkin hinaajan mukana Krasnojarskiin 
päin. Matkapukimina oli ollut huonot housut ja paita, eikä 
muuta. 

Toveri Karjaginin tapaus oli perin ikävä kollektiivimme 
muille puoluemiehille, eivätkä he asiaan puuttuneetkaan. Kuu- 
lin vain, että Karjagin oli jo aikaisemmin saanut juopottelus- 
taan useita muistutuksia puoluelinjalla ja nyt tuomittu työ- 
karkuruudesta 3 kk vankeuteen. 

Ja edelleenkin vainosi huono onni kollektiivimme puolueen- 
jäseniä. Sahalaitoksemme työturvallisuudesta huolehtiva insi- 
nööri yritti humalassa ollessaan kiivetä ohiajavaan telaketju- 
traktoriin, mutta suistui telaketjun alle. Hänen sääri- ja reisi- 
luunsa katkesivat parinkymmenen sentin pituisiin pätkiin ja 
hengenmenokin oli varsin lähellä. Asia oli sitäkin kiusallisempi, 
kun juuri tämän insinöörin leipälajina oli työtapaturmien tor- 
junta ja työturvallisuusmääräysten valvonta, ja liikkeellä ole- 
vaan traktoriin kiipeäminen oli ankarasti kielletty. 

Huonosti siis olivat asiamme ja Zverjev päätti vapauttaa 
juutalaiset johtajat Hodakelin ja Sorokursin. Pyöreän puun 
varastojen päälliköksi tuli GPU:n majuri Dudinski, joka aikai- 
semmin oli ollut erään Krasnojarskin vankileirin päällikkönä. 
Siellä hänen kerrottiin humalassa huvikseen ammuskelleen 
vankeja. Nykyisin vaivasi häntä juoppohulluus eivätkä työt 
ottaneet sujuakseen. 

Sahalaitoksemme sai päällikökseen entisen päämekaanik- 
komme ja kollektiivimme puoluesihteerin Petrovin. Yhtä huo- 
nosti sujuivat työt, mutta puheenaihetta riitti Petrovin tultua 
päälliköksi. Harva se päivä kerrottiin hänen naisseikkailuistaan. 
Sahalaitoksella kävi työssä muutamia satoja nuoria naisvankeja 
Dudinkan leiriltä ja Petrovin silmä oli herkkä naiskauneudelle. 
Petrov alkoi oleskella työhuoneessaan tehtaan konttorissa vain 
yövuoroilla ja otti siellä vastaan uusia naisvankien brigaadeissa 
tekemiään löytöjä. — Lopulta puoluejärjestö palautti Petrovin 

jälleen kaidemmalle tielle, kun Petrovin vaimo oli vaatinut 
miehensä yötöiden lopettamista. 

Näistä johtajanvaihdoksista oli tulla pahempaakin sahalaitok- 
sellemme. Kombinaatin ylijohto oli antanut tehtaamme päälli- 
kölle henkilökohtaisesti määräyksen suunnitella sahanpurujen 
poistamisen tehtaiden ympäriltä, jonne niitä olikin kertynyt 
valtavat määrät. Kesällä 1953 tulivat palosuojeluviranomaiset. 
ja kielsivät kerta kaikkiaan jatkamasta sahan työskentelyä ennen 
kuin sahanpurut oli poistettu. Kesällä oli itsesytytyksen vaara 
huomattavan suuri 10—15 metriä korkeissa sahanpuruvuorissa. 
— Johtajamme Petrov oli, lentäessään »kukasta kukkaam, 
unohtanut kerrassaan asian. Saimme sentään muutaman päi- 
vän armonaikaa, jona aikana insinööri PetruSin ja minä saimme 
suunnitella ja rakentaa miltei kilometrin mittaisen liukuhihna- 
radan ja täyttää kaksi läheistä pientä järveä sahanpuruillamme. 
Saimme työvoimaa rajattomasti käyttöömme, samoin varikolta 
liukuhihnaa ja kaikkea tarvittavaa, ja niin pääsi sahalaitoksemme. 
jatkamaan toimintaansa. 

Johtajamme Petrovin hurmurisielu ei kuitenkaan rauhoittu- 
nut huolimatta aviovaimon ja Neuvostoliiton Kommunistipuo- 
lueen painostuksesta. Hän erehtyi hakkailemaan myös vapaiden 
työtoveriensa vaimoja ja teki sen niin avoimesti, että asiasta 
syntyi julkinen skandaali. Jälleen synkkeni kenraali Zverjev ja 
vaihtoi miestä. Uusi päällikkömme oli nimeltään Lunin, myös 
puoluemies, mutta kaikin puolin kunnollinen ihmisenä. Hän ei 
huutanut ja räyhännyt, ei uhkaillut ammuttaa ketään, mutta 
sai nopeassa tempossa sahan tuotannon nousemaan ja muu- 
tenkin järjestyksen palautumaan. Tämä arkangelilainen puu-. 
seppä oli täysin vailla koulusivistystä, mutta hänellä oli luon- 
taiset organisaattorin lahjat ja erikoinen taito käsitellä suurta 
työläisjoukkoamme. Todellinen »eturivin mies» oli löytynyt, 
vaikkakaan ei heti ensimmäisellä yrityksellä. 

Dudinkan arkea 


Eristetystä asemastaan huolimatta oli pieni Dudinka varsin 
kansainvälinen kaupunki. Siellä saattoi tavata karkotettuja 
melkein kaikista maista. Minunkin tuttavieni joukosta löytyi 
ihmisiä 48:sta eri kansallisuudesta, kun kerran aikani kuluksi 
aloin niitä laskea. Tämä monikirjavuus antoi muuten harmaalle 
elämälle sisältöäkin ja avarsi käsityksiä eri kansojen elämästä 
ja tavoista. Joka kesä, laivakulun auettua, toivat proomu- 
karavaanit uusia vankilaumoja Dudinkan ja Norilskin leireihin, 
samoin kuin suuria määriä uusia karkotettuja. 

Juutalaisia karkotettuja tuli yhä useammin, mikä todisti 
sionismin peikon jälleen kummittelevan Moskovassa. Eräs nuori 
mies, johon tutustuin sattumalta heti hänen tulonsa jälkeen, 
kertoi joutuneensa epäillyksi sionismista ja sosiaalidemokraat- 
tisten aatteiden levittämisestä ylioppilastovereidensa keskuu- 
dessa Moskovan yliopistossa. Kun hän ei tunnustanut mitään, 
oli hänet viety Lubjankan yläkerrassa olevaan hammaslääkärin 
huoneeseen, sidottu kiinni tuoliin ja alettu porata reikiä hänen 
terveisiin hampaisiinsa ilman minkäänlaista kuoletusta. Nuori 
mies näytti minulle alaleukansa takahampaissa olevat poraus- 
reiät ja kertoi tunnustaneensa porauksen keskeydyttyä kaikki 
mitä kuulustelijat halusivat. Sen jälkeen oli kaikki tunnustuk- 
set havaittu aiheettomiksi, samoin kuin syytteetkin, ja mies 
oli ilman tuomiota passitettu Siperiaan. 

Juutalaiset näyttivät säilyttävän uskollisesti vanhoja tapo- 
jaan. Tulin kerran kutsutuksi erään juutalaisen tuttavani hää- 
päivällisille. Useat juutalaiset kutsuvieraat toivat hääparille 
onneatuottavan lahjansa, kaksi torakkaa tulitikkulaatikossa. 
Ne kuulemma toivat onnea ja »lapsilykkyä» uuteen kotiin. 

V. 1953 kiinnitin kerran huomiota siihen, että useat työtove- 
reistani viheltelivät työssään suomalaista sävelmää — »Yksi 
ruusu on kasvanut laaksossa ...» ja kuulin, että kaupungin 
elokuvateatterissa esitettiin suomalaista elokuvaa. Kun päätin 
mennä ostamaan pääsylipun, oli teatterin ulkopuolella valtava 

jono elokuviin pyrkijöitä. Suomalainen elokuva »Aappo Ojan- 
perä» oli hetkessä päässyt dudinkalaisten suosioon ja kaikki 
tahtoivat päästä sitä katsomaan. Yleensä ei yleisö ollut kiin- 
nostunut neuvostofilmeistä, koska ne poikkeuksetta olivat pro- 
pagandaa. Jos niissä oli rakkautta, niin elokuvan sankaritar 
välttämättä valitsi itselleen miehen, joka täytti kolhoosinor- 
minsa vähintään 150 %. Hellimmissäkin tunteissa piti normien 
ja prosenttien vaikuttaa, ja siitä ei venäläinenkään elokuva- 
yleisö pitänyt. 

Paikkakunnalla toimi myös amatööriteatteri, joka antoi pari 
näytöstä kuukaudessa. Halutessani kerran tutustua sen tasoon 
sain nähdä, kuinka myös näytelmässä lemmenasiat ja tuotanto- 
kampanja oli saatu kytkeytymään toisiinsa. Hyvinvoipa osuus- 
kaupan hoitaja sai rukkaset ja tytön peri traktoristi, joka oli 
täyttänyt plaaninsa 200 %:lla. Mutta paikkakunnan sanoma- 
lehti antoi näytöksestä ja sen korkeasta aatteellisesta tasosta 
mitä parhaimman arvostelun. 

Tässä vankien luille rakennetussa kaupungissa oli paljon raa- 
koja tapoja, joihin sen asukkaat näyttivät tottuneen. Kaiken- 
laiset karkeat rikostapaukset, jotka muualla maailmassa olisivat 
kuohuttaneet mieliä, kuitattiin täällä olankohautuksella. Kun 
eräs 12-vuotias poikanen oli hakannut kirveellä juopottelevan 
isäpuolensa pään irti, koska isäpuoli oli juonut pojan säästö- 
rahat, tuumittiin vain, että teko oli paikallaan. Tai kun eräät 
rikosvangit olivat leikanneet pään kahdelta naisvangilta ja aset- 
taneet päät näiden jalkojen väliin vanhan itämaisen tavan 
mukaan, ei sitäkään kummasteltu. Paremminkin ihailtiin ros- 
vojen kätevyyttä, kun molemmat murhat tapahtuivat aivan 
vartijain läheisyydessä. Syynä oli ollut mustasukkaisuus, tytöt 
olivat olleet kirjeenvaihdossa toistenkin vankien kanssa ja sai- 
vat vuskottomuudestaam tuomionsa. — Kun neuvostolehdistö 
levitti kauhukertomuksia natsien juutalaismurhista peittääkseen 
omat juutalaisvainonsa, eivät venäläiset halunneet uskoa 
Buchenwaldin, Auschwitzin ja Dachaun joukkomurhiin. Jotkut 
sen sijaan tuumailivat: volihan meikäläisilläkin samanlaisia tou- 
18 

huja Katynissa». — En myöskään huomannut yleisön ihmette- 
levän sitäkään, kun eräs kalmukkinainen murhattiin Dudinkan 
miliisilaitoksen odotushuoneessa. Taaskin vain ihmeteltiin ros- 
vojen päättäväisyyttä ja rohkeutta, — kalmukkinaisen arvel- 
tiin kertoneen miliisille eräästä kuulemastaan kassaryöstöstä 
Norilskissa ja rikolliset olivat päättäneet vaientaa naisen. 

Tavallisimmat ja yleisöä kiinnostavimmat uutiset koskivat 
sitä, mitä elintarvikkeita tai pukimia mistäkin myymälästä oli 
saatavissa. Jos johonkin myymälään oli odotettavissa esim. 
silliä, levisi tieto siitä salamannopeasti kaupungin naisten kes- 
kuudessa ja aiheutti valtavan rynnistyksen kyseistä myymälää 
kohti. Joskus saattoi tällainen huhu olla perätönkin, mutta 
saattoihan toisinaan onnistua saamaankin sillin tai kaksi. Ellei 
ostajalla tällöin itsellään ollut käärepaperia, lyötiin sillit sellai- 
senaan ostajan käteen. — Käärepaperi oli perin harvinaista 
ylellisyyttä ja ostajilla olikin aivan yleisesti itsellään pieniä 
kangaspusseja mukanaan ryynejä, suolaa, sokeria ym. elintar- 
peita varten. | 

Olin jo pitemmän aikaa halunnut hankkia itselleni radio- 
vastaanottimen yrittääkseni saada jotain uutisia ulkomailtakin, 
mutta siinä oli monia vaikeuksia. Pahin oli se, ettei poliittinen 
karkotettu saanut pitää hallussaan radiota; hänen oli tyydyt- 
tävä neuvostoliitossa yleiseen lankaradioon, joka välitti ainoas- 
taan neuvosto-ohjelmaa Krasnojarskista. Toisaalta ei kunnol- 
lisia radioita ollut saatavilla. Ne neuvostovalmisteiset radiot 
joita saattoi ostaa, olivat pääasiassa paikalliskuuntelua varten. 

Eräiden »kombinaatioiden» avulla sain järjestetyksi, että 
minulle kirjoitettiin radiolisenssi sunnuntaipäivänä, jolloin 
virastossa ei ollut ketään tärkeämpiä virkailijoita. Sitten sain 
eräältä poismatkustavalta insinööriltä ostaa hyvän Ural-merk- 
kisen radiovastaanottimen, jossa oli myös levysoitin. Sillä kuu- 
lui vain ani harvoin jotain ulkomailta, sillä napapiirissä oli 
miltei alituiseen revontulia ja magneettisia myrskyjä, jotka 
tekivät radiokuuntelun perin vaikeaksi. Vähitellen sain kaikessa 
salaisuudessa valmistetuksi itselleni lyhytaaltokelat radiooni ja 

sain monien kokeilujen jälkeen useitakin ulkomaisia asemia 
kuuluville. Parhaiten kuului Okinawan radio Tyyneltämereltä, 
mutta myös Euroopassa olevia »Voice of Americam — Ameri- 
kan äänen — lähetyksiä saatoin kuunnella. Toisinaan kuulin 
myös Sveitsin, Ruotsin ja Englannin lähetyksiä, mutta vain 
yhden ainoan kerran, ilmeisesti jonkinlaisena heijastuksena — 
Porin lyhytaaltoasemaa. 

Venäläiset häirintäasemat tekivät parhaansa häiritäkseen 
varsinkin Amerikan äänen lähetyksiä, mutta toisinaan onnis- 
tuin kuulemaan ymmärrettävästi koko ohjelman. Vaikka minun 
olikin kuunneltava ulkomaita ehdottomasti salassa, kaikkien 
muiden talon asukkaiden poissaollessa, ja kuuntelun jälkeen 
joka kerta kätkettävä huolellisesti lyhytaaltokelani, aloin kui- 
tenkin olla paremmin selvillä ulkomaiden asioista kuin kukaan 
tuttavapiiristäni, ja saatoin toisinaan valistaa luotettavia ystä- 
viäni uutisilla. Sain valtavista etäisyyksistä huolimatta jonkin- 
laisen ikkunan Eurooppaan ja tiedonhaluni tyydytetyksi. 

* Taloudellisen asemani olin saanut kohtalaiselle tolalle. Asun- 

toni olin saanut korjatuksi ja sisustetuksi miltei eurooppalaiseen 
tapaan, asuntoni emännän kanssa olin hankkinut vaputalou- 
deksi» 2 porsasta, joiden syöttökustannukset jaoimme. Molem- 
mat porsaamme olivat hyvärotuisia »tyttöporsaita», ja tultuaan 
naimaikään ne lisääntyivätkin yhteensä 15 pikkuporsaalla. — 
Sianhoito olikin monelle Dudinkassa kannattavaa. Porsaista 
maksettiin basaarissa 500 ruplaa kappaleelta ja sianlihasta 
35—060 ruplaan kilolta. Tosin oli rehujauhojen ostossa suuria 
vaikeuksia, mutta tuttavuuksien kautta sekin järjestyi. Tässä 
auttoi ns. »Blaat», eräänlainen palvelus-palveluksesta-systeemi, 
jota on syytä selostaa hieman tarkemminkin. 

Kun neuvostokansalaiset vitsailevat, että »Blaat» on voimak- 
kaampi kuin Korkein Neuvosto, niin he tietävät osittain puhu- 
vansa totta. Systeemi Blaat pystyy hankkimaan sellaista, mitä 
ei kaupoista saa, ja pystyy järjestämään asioita, joita viran- 
omaiset eivät järjestä. Lyhyesti sanoen se on jonkinlainen 
suosiosysteemi tai good-will-järjestelmä, jossa tehty palvelus 

maksetaan vastapalveluksella. Tällaiseen palvelusketjuun saat- 
taa liittyä useitakin vaiheita ja koetan selostaa sitä parilla esi- 
merkillä: 

Tarvitessani rehujauhoja sioille oli niitä turhaa tiedustella 
osuuskaupasta, — ne myytiin »tiskin alta» ennen kuin ehtivät 
myymälään astikaan varastolta. Otin siis yhteyden osuuskaupan 
ajomieheen, jotta hän ilmoittaisi minulle ennakolta, milloin 
rehujauhoja lähetetään vähittäiskauppaan varastosta. Ajomies 
puolestaan tarvitsi polttopuuksi rimoja, joita sahallamme oli 
loputtomiin, mutta joita ei yleisö voinut saada, koska sahalaitos 
oli aidattu piikkilangalla ja GPU:n joukkojen vartioima. Kun jär- 
jestin ajomiehelle luvan hakea kuormallisen rimoja sahaltamme, 
ilmoitti hän puolestaan milloin jauhoja tuli kauppaan, joten 
sain niitä tarvitessani. Näin olimme molemmat autettuja. 

Tämä oli esimerkin vuoksi kaikkein yksinkertaisinta laatua 
oleva vblaatv-menettely. Näin paljon monimutkaisempia juttuja 
tältä alalta. 

Eräs tuttavani ukrainalainen karkotettu oli tuloksetta yrit- 
tänyt saada esikoistaan oppikouluun. Hän ei itse voinut mennä 
lahjomaan koulun opettajia saadakseen pojan kouluun, mutta 
hän sai tietää erään saman koulun opettajista, joka muuten 
oli koulun johtajan parhaita juomaveikkoja, asuvan perin 
ahtaalla ja tarvitsevan asunnon. Ukrainalainen tuttavani hank- 
kikin huoneen opettajalle, tämä puolestaan painosti ryyppy- 
veljeään koulun johtajaa siten, että tämä otti pojan kouluun 
muka tietämättä tämän isän poliittista asemaa. Ja niin olivat 
kaikki tyytyväisiä. 

Useastikaan ei »blaat» vaadi suoranaisia rahallisia kuluja, 
vaan edellyttää vastapalvelusta jossain muodossa. Usein se 
vetoaa ainoastaan tuttavuuteen tai tuttavankin tuttavuuteen. 
Mutta löytyi myös melkeinpä tämän systeemin avulla eläviä 
jonkunlaisia blaat-välittäjiä, jotka rahallisesta korvauksesta 
järjestelivät erilaisia suhteita tahoille, joiden myötävaikutusta 
johonkin asiaan tarvittiin. Tämä systeemi Blaat tuntuu ehkä 
käsittämättömältä niissä maissa, joissa kaikkea tarpeellista 

tavaraa on saatavilla ja jossa kuka tahansa voi asioida byro- 
kratian estämättä. Mutta Neuvostoliitossa se kuuluu erottamat- 
tomasti jokapäiväiseen elämänmenoon olipa sitten kysymyk- 
sessä jonkin vaikeasti saatavan tavaran hankkiminen tai viran- 
omaisten antamien määräysten kiertäminen. 


Uuteen aikakauteen 


Maaliskuussa 1953 kuoli ihailtu ja vihattu, kirottu ja palvottu 
diktaattori ja yksinvaltias Stalin. Koetin panna merkille, miten 
venäläiset ja nimenomaan kommunistisen puolueen jäsenet suh- 
tautuivat johtajansa menetykseen. Muiden kansalaispiirien suh- 
tautuminen asiaan oli muutenkin selviö: se oli vuosikymmenien 
toiveiden täyttymä. 

Dudinkalaisissa kommunisteissa havaitsin parina ensimmäi- 
senä päivänä ehkä jonkinlaista epävarmuutta kannanotoissa, 
mutta mitään syvemmän surun ilmauksia en kuullut kenenkään 
lausuvan. Ennen pitkää saatoin havaita iloista, joskin hillittyä 
tyytyväisyyttä. Kahdenkeskisissä keskusteluissa joidenkin kom- 
munististen työtoverieni kanssa ei tässä suhteessa jäänyt epäi- 
lystäkään. Jokaista ihmistä, kommunistipuolueen jäsenetkin 
mukaan lukien, oli kyllästyttänyt ja suorastaan ällöttänyt yhä 
mauttomampia muotoja saanut diktaattorin palvonta. Hänestä 
oli tehty jo enemmän kuin yli-ihminen, vain jumala saattoi 
enää olla kaikkea sitä, mistä propaganda häntä oli ylistänyt. 
Venäjän kielen sanarikkaus ja ilmaisuvarat olivat jo vuosia 
sitten loppuun käytetyt ja nyt toistuivat jo vuosikausia samat 
vuodatukset: »Ihmissielujen insinööri», vnIsämme ja aurinkomme), 
»Kaikkien aikojen suurin sotapäällikkö», »Kansojen rakastava, 
hellä isä ja opettaja» jne., jne. 

Neuvostomaassa oleskellut ulkomaalainen on nähnyt monen- 
laista outoa ja käsittämätöntä, ja tulee varmaankin vast'edeskin 
näkemään vaikeasti tajuttavia ilmiöitä. Yhtenä suurimmista 

arvoituksista pidän sitä venäläisen kansallistunnon alennustilaa, 
johon se vaipui Stalin-kultin aikana. Kun luki sanoma- tai aika- 
kauslehtiä, kaunokirjallisuutta, runoutta tai vaikkapa tieteel- 
listä kirjallisuutta, kaikessa painetussa sanassa piti tämän 
georgialaisen suutarinpojan saada ylistyksensä. Jokainen vä- 
hänkin ymmärtäväinen venäläinen lukija käsitti, että Staliniin 
kohdistettu ylistely ja palvonta oli kumartelua ja vilpistelyä 
raakuuden edessä. Kuitenkin kaikki se kunnia, mitä rajatto- 
masti ammennettiin Stalinille, olisi kuulunut venäläisille soti- 
laille, venäläisille tiedemiehille ja työntekijöille. Kaikesta, mitä 
neuvostovaltio saattoi pitää saavutuksinaan, olipa se sodan tai 
rauhan töitä, jopa olemassaolostaankin, se kiitti ja ylisti nyt 
yksinomaan tätä yhtä ainoata miestä. | 
Stalin-propaganda sai aikaan ihmeitä älyttömyyksien ja maut- 
tomuuksien keksimisessä. Tästä miehestä, jonka oveluus ja 
häikäilemättömyys todella lähentelikin neroutta, tehtiin nero 
kaikilla inhimillisen elämän aloilla. Olen lukenut kymmenittäin 
eri aloja käsittävää tietokirjallisuutta ja löytänyt niistä aina 
maininnan, että ilman Suuren Stalinin henkilökohtaisia neu- 
voja ei tiede tai tekniikka olisi päässyt saavutettuihin tuloksiin. 
Olen lukenut erään neuvostolaisen panssarivoimien everstin 
kirjasen, jossa alleviivattiin Stalinin henkilökohtaista panosta 
uudenaikaisten neuvostohyökkäysvaunujen teknillisessä kehi- 
tyksessä. Eräs amiraali jälleen ylisti Stalinin henkilökohtaisesti 
neuvoneen venäläisiä laivanrakennusinsinöörejä panssari- jä 
taistelulaivojen konstruktioissa. Kasvibiologi Lysenko ylisti 
Stalinin neuvoja vehnän jalostamisessa pakkasta kestäväksi — 
ja Lysenkosta tuli akateemikko. Neuvostovenäläiset lentokone- 
suunnittelijat ovat yhtyneet samaan ylistykseen: ilman isä 
Stalinin teknillisiä neuvoja ei neuvostoilmailu olisi edistynyt 
tavoitteissaan: yhä korkeammalle, yhä nopeammin, yhä kauem- 
maksi». Ilman Stalinin syvää taiteellista näkemystä olisi musiikki 
jäänyt vaille proletaaris-aatteellista sisältöään, runous vaille 
ajatuksen lentoa, maalaustaiteesta ei olisi ilman Stalinia tullut 
neuvosto-naturalismia ja teatteri olisi jäänyt kapitalismin 

hapatuksen jätteeksi. — Diktaattorin rajattoman itserakkauden 
edessä mateli koko venäläinen kansakunta ja sen sivistyneistö 
keksi yhä uusia ja uusia ylistysvirsiä miehestä, jota se pelkäsi — 
ja joka ei ollut edes venäläinen. 

Kun Stalin-propaganda v. 1952 teki Stalinista maailman 
kaikkien aikojen suurimman kielitieteilijän julkaisemalla kirja- 
sen: »vAjatuksia kielitieteestä», kirjoittanut Josif Vissarionovits 
Stalin, tutustuivat monet mielenkiinnolla tähän teokseen. Tässä 
kirjassa oli nerous pukeutunut vaatimattomuuden viittaan, 
joten kukaan sen lukeneista ei sitä siinä huomannut ... 

Ennätyksen kaikista ylistyshymneistä veivät kuitenkin ne, 
jotka koskivat Stalinin neroutta sodankäynnissä. Kun ennen 
joku kansa on voittanut sodan, on ollut tapana sanoa: »Juma- 
lan avulla me voitimme sodan.» Ilman turhaa kainostelua sanot- 
tiin Stalin-propagandassa: »Stalin voitti sodan.» — Bismarck, 
Bliicher ja Napoleon kiittivät voitoista sotilaitaan, mutta todel- 
lisista NL:n suurista kenraaleistakin Sukovista, Vasiljevskista 
ym. puhuttiin vain pienillä kirjaimilla tai ei ollenkaan. Monet 
todella ansioituneet marsalkat ja kenraalit joutuivat sodan jäl- 
keen huomaamattomille paikoille, mm. marsalkka Sukov — 
Stalinin gloriaa ei saanut olla kukaan jakamassa. — Kollekti- 
vismin periaate jäi pois kaikesta Stalinia koskevasta — dik- 
taattorin hahmon täytyi nousta pilviä hipoviin korkeuksiin 
kuin mammuttipetäjä kanervikosta. 

Kun joskus keskustelin joidenkin kommunistien kanssa tästä 
yhden-miehen-palvonnasta, myönsivät he mielellään sen soti- 
van kommunismin henkeä vastaan, mutta oikein ymmär- 
rettynä Stalin oli tarkoituksella tehty idoliksi ja keulakuvaksi 
nimenomaan kasvavaa polvea varten. Sen vuoksi on ymmär- 
rettävää, ettei Stalin-myyttiä voitu heti diktaattorin kuoleman 
jälkeen romuttaa, vaikka koko aatteellinen arsenaali jo olikin 
valmiina, ilmeisesti jo ennen Stalinin kuolinpäivää. Miljoonilta 
lapsilta ja kommunistisen nuorisoliiton jäseniltä piti varoen 
hävittää heidän jumalansa. Monessa oikeaan uskoom kasvate- 
tussa sielussa syntyi siitä huolimatta tyhjiö — diktaattorin 

kuolemaa seurannut suru ei sittenkään saanut niin masentavia 
muotoja kuin olisi voinut odottaa, ja varmaan monen komso- 
moltsin sydäntä niinä päivinä vaivasi vanhempien ihmisten 
kevyempi mieli. 

Nuorisokaan ei voinut olla huomaamatta kuinka nopeasti 
siirryttiin maansurusta jokapäiväiseen elämään. Kun Zdanov 
kuoli paria vuotta aikaisemmin, omistivat maan valtalehdet 
Pravda ja Izvestija seitsemän peräkkäistä numeroaan kokonai- 
suudessaan Zdanovin muistolle — täyden viikon numerot jul- 
kaisivat yksinomaan Zdanovin elämää koskevia tietoja ja ylis- 
täviä muistokirjoituksia. Mutta Suuren Stalinin, isän ja aurin- 
gon kuoltua omistivat kummatkin lehdet vain puolitoista 
numeroa vjumalan kuolemalle» ja siirtyivät sen jälkeen takaisin 
tavanomaiseen poliittiseen märehtimiseen ja kolhoosiuutisiinsa. 

Moniin ihmisiin näytti vaikuttavan tyrmistyttävästi Stalinista 
viimeisinä elonpäivinä otetut ja vasta hänen kuolemansa 
jälkeen julkaistut valokuvat. Ne esittivät lyhytkasvuista, 
harmaahiuksista ja harmaapartaista kutistunutta vanhusta. 
Kaikissa aikaisemmissa kuvissa oli diktaattori kuvattu kook- 
kaana, ryhdikkäänä sankarihahmona, jolla oli musta, sakea 
tukka, kaukasialainen kotkankatse, mustat komeat viikset ja 
punakat posket. Ruumisarkussaan valokuvattuna hän oli vie- 
läkin surkeamman näköinen. Miljoonien mielessä hän »menetti 
kasvonsa», kuten kiinalaiset sanovat. Hän ei ollutkaan sitä, 
mitä hänen uskottiin olleen. 

Päivä, jolloin tieto Stalinin kuolemasta julkaistiin, on jäänyt 
lähtemättömästi mieleeni. Avatessani aamuvarhaisella radioni 
soitettiin parhaillaan Chopinin surumarssia. Vladimirin vanki- 
lassa oppimani tavan mukaan nousi peukaloni pystyyn: »yhtä 
vähemmän!» Arvelin jonkun johtavan kommunistin kuolleen, 
mutta kun radiossa arvokkaalla vakavuudella kerrottiin gene- 
ralissimuksen päättäneen päivänsä aivohalvauksen uhrina, en 
ottanut uskoakseni kuulemaani. Minusta, kuten kaikista muis- 
takin tuntui, ettei kuolemakaan pystyisi kaikkivaltiaaseen 
tyranniin. 


281 


Jo työhön mennessäni havaitsin ihmisten keskustelevan kes- 
kenään kiihtyneesti kuin jonkin äärettömän suuren mullistuk- 
sen tapahduttua. Henkilöt, joiden kanssa olin luottamukselli- 
sissa väleissä, iskivät minulle vahingoniloisesti silmäänsä ja 
sanoivat: »Lopultakin . . » Kommunisteiksi tietämäni tuttavat 
sen sijaan eivät sanoneet mitään, jonkinlainen hämmennys 
vain kuvastui heidän kasvoillaan. 

Kaikki kuitenkin janosivat yksityiskohtaisempia tietoja ja 
radiovastaanottimet olivat avoinna vuorokausikaupalla. Kun 
ensimmäiset asiaa selostavat moskovalaiset sanomalehdet saa- 
puivat lentopostissa Dudinkaan, ahmittiin uutiset kärsimättö- 
mällä tiedonhalulla. Kaikkien mieltä kiinnosti, oliko vihmis- 
sielujen insinööriä» autettu ajasta iäisyyteen vai oliko hän 
todella kuollut luonnollisen kuoleman. Mutta ensimmäiset pari 
Moskovan sanomalehteä olivat vain täynnä ylistäviä muisto- 
kirjoituksia, joissa Stalinin valoisan olemuksen» vakuutettiin 
säilyvän himmentymättömänä ikiaikoihin asti. — Parin päivän 
jälkeen loppuivat kuitenkin muistokirjoitukset kuin leikaten. 
Stalinin nimen eteen ei enää ladottukaan sanaa »nvelikii» (suuri), 
vaan yksinkertaisesti Stalin, aivan kuin kysymys olisikin ollut 
vain ihmisestä. Ja kun kului pari viikkoa, ilmestyi jo paikka- 
kuntammekin lehteen kriitillinen artikkeli henkilöpalvonnan 
virheellisyydestä ja kollektiivisen viisauden ja kollektiivisen 
johdon välttämättömyydestä sosialistisessa yhteiskunnassa. — 
Me poliittiset karkotetut lueskelimme suurella mielenkiinnolla 
näitä pesänselvityksiä ja arvelimme, ettei uutta »fiähreriä» 
aivan heti löydettäisikään. Jumalan vakanssia oli vaikea täyt- 
tää kädenkäänteessä. 

Jonkinlainen keveämmän mielialan aalto pyyhkäisi yli koko 
neuvostomaan. Toinen toistaan toivorikkaampi huhu alkoi 
kiertää varsinkin karkotettujen keskuudessa. Fhkäpä karkote- 
tut saisivat vielä palata kotiseuduilleen; kun Stalinin aikaisia 
toimenpiteitä alettaisiin arvostella, niin kaiketi OSO:n kaikin 
tavoin laittomia terrorituomioitakin alettaisiin purkaa. Ja jäl- 
leen panin merkille, kuten jo tutkintovankeuteni aikana Mos- 

kovassa, että toivorikkaimmat huhut olivat GPU:n itsensä 
liikkeelle laskemia. Tämä havaintoni sai minut suhtautumaan 
pessimistisesti monien ystävieni toivorikkauteen. 

Käydessäni tavanmukaisesti ilmoittautumassa GPU:n koman- 
datuurissa olivat virkamiehet samoja, mutta eivät kuitenkaan 
aivan samoja. Entisen ylimielisen ja ankarantärkeän käytöksen 
tilalla olikin nyt aivan toista. Joutuessani hieman odottamaan, 
kunnes henkilökorttini oli löytynyt, kehotti virkamies minua 
istumaan perin ystävälliseen sävyyn. Tämä oli aivan odotta- 
matonta ja uutta, ja kun otin vapauden sanoa, että toveri 
päällikkö tuntuukin olevan tänään hyvällä tuulella, sanoi vir- 
kailija: »No, ihmisiähän te karkotetutkin olette» — Istuin 
yllättyneenä tällaisesta humaanisuudesta. Tähän asti olimme 
olleet »kirottuja faSisteja» tms. Kaiken lisäksi ilmoitti virkai- 
lija, että siitä lähtien minun tarvitsi käydä kontrollikäynnillä 
vain kerran kuukaudessa. Aikaisemmin oli pitänyt käydä kah- 
desti kuussa. 


Armahdus v. 1953 


Maaliskuussa 1953 julkaistiin armahdus, josta oli varsin 
monenlaisia seurauksia. Pääasiassa se koski rikosvankeja, joita 
sen armahduksen perusteella vapautui yhteensä miljoonia neu- 
vostolan tuhansilta pakkotyöleireiltä ja vankiloista. Mutta 
armahdusukaasissa oli sentään kohta, joka koski myös poliit- 
tisia vankeja ja karkotettuja. Ne poliittisista rikoksista tuomi- 
tut, joiden tuomio ei ylittänyt 5 vuoden vapauden menetystä, 
määrättiin heti vapautettavaksi kaikista rangaistuksensa seu- 
raamuksista. Kun poliittisista rikkomuksista tai epäilyistä vain 
viideksi vuodeksi tuomittuja oli häviävän vähän, ymmärsi 
jokainen, ettei ollut kysymys poliittisesta revisiosta vaan puh- 
taasti propagandaeleestä. Neuvostoliiton ensimmäinen poliitti- 
nen armahdus oli julkaistu ja siitä saatettiin nyt lyödä propa- 

gandarumpua rajattomasti, vaikka sen armahduksen alaisia 
oli ehkä vain muutamia tuhansia ehkä pariinkymmeneen mil- 
joonaan nousevasta poliittisten vankien ja karkotettujen koko- 
naismäärästä. 

Dudinkassa olevista karkotetuista oli ehkä vain puolisen tusi- 
naa viisi vuotta istuneita, joihin ukaasin sanamuotoa voitiin 
soveltaa, joskaan armahdusukaasissa ei selvästi sanottu mitään 
karkotetuista. Ukaasin sanamuoto »rangaistuksesta ja sen seu- 
raamuksista» vapauttamisesta voitiin tulkita myös karkotuk- 
seen, mutta toisaalta ei karkotusta katsottu virallisesti rangais- 
tukseksi. 

Kun minulla, samoin kuin matkatoverillani herra D:llä, oli 
ollut alkujaan vain viiden vuoden tuomio, olin utelias kuule- 
maan, miten Dudinkan CPU:n päällikkö tulkitsi armahdus- 
ukaasin meidän kohdaltamme. Kysyessäni suoraan asiaa häneltä 
sain varsin epämääräisen vastauksen: 

yTeidän ei tarvitse olla ollenkaan huolissanne siitä asiasta. 
Jos asia teitä koskee, ilmoitetaan siitä kyllä teille aikanaan.» 

Todellisuudessa tarkoitti armahduksen teksti myös karkotet- 
tuja, mutta siitä meille ilmoitettiin vasta 15 kuukautta myöhem- 
min. Leireissä ja vankiloissa olevat rikosvangit sen sijaan 
vapautettiin viipymättä armahduksen jälkeen, ja pieni Dudin- 
kakin sai kokea, kuten monet muutkin syrjäisemmät paikka- 
kunnat niinä viikkoina, roistojen täydellistä mielivaltaa. 

Norilskin ja Dudinkan pakkotyöleireistä vapautui heti armah- 
duksen jälkeen tuhansia rikosvankeja. Näillä oli oikeus matkus- 
taa entisille kotiseuduilleen, mutta mitään matkustusmahdolli- 
suuksia ei ollut ennen kuin laivakulku alkaisi kesäkuun loppu- 
puolella. Napaseudun lentojärjestö — Poljarnaja Aviazija — 
ei voinut kuljettaa tällaisia vankimassoja etelään, sen koneet 
olivat varatut tärkeitä virkamatkoja ja kiireellisten tavarain 
kuljetuksia varten. Sitä paitsi tekivät napaseudun vaikeat sää- 
suhteet alituisine lumimyrskyineen lentotoiminnan epäsäännöl- 
liseksi ja vaikeaksi. Monituhatpäisten rikollisainesten, jotka 
eivät pakkotyöleireissä suinkaan olleet parantaneet tapojaan, 

oli odotettava parin kuukauden ajan, laivakulun alkuun, ja 
tämä aika muodostui Dudinkassa varsin tapahtumarikkaaksi 
kevätkaudeksi. 

Jokaiselle oli selvää, ettei vapautunut vankiaines suinkaan 
aikonut jatkaa elämäänsä lakien ahtaissa puitteissa. Heti ensim- 
mäisten vankien vapauduttua alkoivat myymälöiden ja yksi- 
tyisten kansalaisten ryöstöt. Rosvolaumat liikehtivät mies- 
lukuisina ympäri Dudinkaa ja ottivat itselleen yksinkertaisesti 
kaikkea, mitä tarvitsivat. Miliisi teki toivottomia yrityksiä 
järjestyksen säilyttämiseksi, mutta moninkertainen ylivoima 
pakotti miliisin pysyttelemään virastotalossaan. Kaupunki- 
laisten oli omin voimin puolustauduttava tai annettava ryös- 
tää omaisuutensa, — miliisi ei enää oman turvallisuutensa 
vuoksi uskaltanut kantaa virkapukuaan, vaan milloin se uskal- 
tautui toimitalostaan kaupungille, tapahtui se useamman mie- 
hen partioina ja siviilipuvussa. 

Neuvostoliitossa on yleistä, että kaikkia tehtaita, varastoja 
ja aivan tavallisia elintarvikemyymälöitäkin vartioi liikkeen 
sulkemisajan jälkeen aseistettu vartija. Nämä joutuivat luovut- 
tamaan aseensa rosvoille ja hävisivät sen tien katukuvasta. 
Paikalliset MVD:n aseelliset voimat joutuivat vahvistamaan 
leirivartiointiaan, koska niissä sattui vakavia levottomuuksia 
samaan aikaan. Armahduksesta osattomiksi jääneet vangit 
järjestivät leireissä ja työpaikoilla katkeria levottomuuksia, 
eivätkä MVD:n sinilakit voineet antaa virka-apua miliisille. 
Noin kuukauden päiviksi menetti neuvostovalta hegemoniansa 
kaupungissa ja sen tilalle tuli täysi anarkia. Kaupunkilaiset 
sanoivat sitä banditokratiaksi. 

Rosvojen mellastelu ei kohdistunut yksinomaan kaupunkilai- 
siin, vaan useat vapautuneet »atamaanit» järjestelivät verisiä 
välienselvittelyjä rosvojoukkojen keskinäisestä määräämisval- 
lasta. Sairaaloissa oli kiirettä aikaa näitä haavoittuneita hoidel- 
taessa ja sairaalan ruumishuonekin pyrki käymään ahtaaksi. 

Sain seurata erään tällaisen rosvojen keskeisen taistelun jälki- 
selvittelyjä, eikä siitä puuttunut huvittaviakaan puolia. Eräs 

porukkansa keskuudessa kunnioitettu atamaani oli saanut sur- 
mansa kahden »Saikam, rikolliskoplan, iskiessä yhteen. Ruumis 
oli viety piirikunnan sairaalan ruumishuoneelle ja lääkärien 
piti velvollisuuksien mukaan suorittaa ruumiinavaus ennen 
hautauslupaa, mutta siitä eivät atamaanin alaiset pitäneetkään. 
He antoivat sairaalan päällikkölääkärille määräyksen jättää 
atamaanin avaamatta ja sanoivat itse hoitavansa hautauksen. 
Sairaala ei saanut miliisiltä suojelusta ja rosvot järjestivät 
ruumishuoneelle vahvan vartioston huolehtimaan atamaaninsa 
koskemattomuudesta. 

Tällä välin oli pari rosvoista mennyt hautausmaalle kaiva- 
maan päällikölleen hautaa, kun taas kahdeksan pitkillä veitsillä 
aseistettua rosvoa yllätti kaupungin torvisoittokunnan harjoi- 
tuksistaan kaupungin »klubilta». Musikantit saivat tinkimättö- 
män määräyksen lähteä soittamaan surumarssia atamaanin 
hautaussaattoon. Kieltäytyminen siitä merkitsi kuolemaa välit- 
tömästi, mutta musiikistaan heille luvattiin sata ruplaa mie- 
heen ja hyvät ryypyt. Valinnan varaa ei ollut ja 15-miehinen 
torvisoittokunta lähti täysilukuisena antamaan juhlavuutta 
atamaanin viimeiselle matkalle. 

Sairaalasta oli pakkoluovutettu valkoinen ruumisarkku sekä 
hevonen rattaineen. Kun kaikki oli valmiina, aloitti torvisoitto- 
kunta surumarssin, arkku nostettiin rattaille, ja soittokunta 
etunenässä saattue lähti liikkeelle. Muutamia kymmeniä ros- 
voja marssi voimansa tunnossa päällikkönsä saattueena. Kulkue 
suuntasi matkansa sairaalan pihalta Ulitza Sovjetskajalle ja 
marssi hitaassa tempossa miliisilaitoksen ikkunain ohi ja siitä 
edelleen hautausmaalle. Sinne ehdittyä laskettiin arkku hau- 
taan, muutamat atamaanin uskollisista miehistä pitivät jää- 
hyväispuheita suurelle päällikölleen ja vannoivat pyhästi jat- 
kavansa tämän jättämiä perinteitä. Sen jälkeen hauta luotiin 
umpeen, musikantit saivat heille luvatut sata ruplaa ja ryypyt, 
ja päällikköään kaipaavat rosvot lähtivät eri tahoille jatkamaan 
päällikkönsä perinteitä. — Hevonen ja rattaat palautettiin 
takaisin sairaalaan. 

Sairaalan johto ei kuitenkaan voinut jättää asiaa sikseen, 
vainajaa koskevat dokumentit oli saatava asianmukaiseen kun- 
toon. Niinpä sairaalan toimesta atamaanin hauta avattiin paria 
päivää myöhemmin ja ruumis tuotiin kaikessa hiljaisuudessa 
takaisin sairaalaan, jossa muodollinen ruumiinavaus suoritettiin. 
Nyt nähtiin, mitä atamaanin oli katsottu tarvitsevan vielä 
haudantakaisessakin elämässään: arkkuun oli pantu kortti- 
pakka, pitkä puukko ja puolen litran pullo Moskovskaja vod- 
kaa. — Päällikkö oli haudattu säätynsä mukaisesti. 

Viranomaiset olivat koettaneet värvätä näitä vapautuneita 
vankeja paikallisiin työpaikkoihin. Työhön lupautuneille luvat- 
tiin monenlaista hyvää, mikäli he sitoutuisivat työskentele- 
mään Norilskin kombinaatin palveluksessa tai eräissä kunnalli- 
sissa teollisuuslaitoksissa. Luvattiin parin tuhannen ruplan 
vaatetusapuraha, pitkäaikaista lainaa oman asunnon rakenta- 
mista varten jne. Tässä huomasivat rikolliset heti mainion 
ansiomahdollisuuden. He kiirehtivät allekirjoittamaan vaikka 
minkälaisia sopimuksia ja nostivat kaikki luvatut avustus- ja 
rakennusrahat heti. Myös sahalaitoksemme oli värvännyt muu- 
tamia kymmeniä vapautuneita vankeja, mutta perin vähän 
heissä oli työnhaluisia. Useimmat juopottelivat saamansa rahat 
eivätkä näyttäytyneetkään työpaikallaan. — Haastattelin erästä 
tehtaallemme värväytynyttä miestä ja naista. He olivat nosta- 
neet yhteensä 28000 ruplaa, kumpikin erikseen rakennus- 
rahansa ja sen lisäksi perheenperustamisavustusta. Kummalla- 
kaan ei ollut aikomustakaan jäädä napapiiriin ja vielä vähem- 
män ryhtyä rakentamaan tai mennä keskenään naimisiin. He 
kertoivat avoimesti lähtevänsä heti etelään rahoineen kun 
laivakulku alkaisi. 

Toisaalta oli vapautuneiden vankien mieliala ymmärrettä- 
vissäkin. He olivat vuosikausia joutuneet raatamaan pakko- 
töitä napaseudun vaikeuksissa, heille maksetut palkat oli suu- 
rimmaksi osaksi otettu »asunnon, ruoan ja vaatetuksem kor- 
vaukseksi ja ylijäämä palkasta oli otettu vankien suostumusta 
kysymättä valtion pakkolainaobligaatioihin. Vuosien työn tulok- 

sena saattoi olla jokin vaivainen rupla tai ei mitään. Nyt 
he katsoivat yhteiskunnan olevan heille velkaa ja otti- 
vat kaiken mitä saivat valtiolta ja parempiosaisilta kansalai- 
silta. 

Suunnilleen kuukauden kuluttua armahduksesta saivat pai- 
kalliset MVD:n joukot pataljoonan verran vahvistuksia ja alkoi- 
vat kursailematta palauttaa järjestystä. MVD:n konepistooli- 
miehet alkoivat kiertää kaupunkia 12 miehen partioissa ja 
ampuivat heti, ellei joku rosvoista yhden kehotuksen jälkeen 
pysähtynyt ja näyttänyt henkilöpapereitaan. Myös kaupunki- 
laisten kiukku rosvoja kohtaan oli kiehumapisteessään, ja huo- 
matessaan viranomaistenkin puuttuneen tilanteeseen he yrit- 
tivät omatoimisesti lopettaa rosvoamisen. Kaupunkilaiset alkoi- 
vat kantaa mukanaan kirveitä, vasaroita ja muita lyömä- 
aseita, ja joutuessaan vastakkain jonkun tuntemansa rosvon 
kanssa, iskivät heti ja varotuksetta. Miliisi ei tätä omankäden 
oikeutta vastustanut, vaan suorastaan kehotti tuhoamaan 
kaikki rosvot, jotka eivät suostuneet ryhtymään työntekoon 
ja rauhoittumaan. 

Sain itsekin hyvän esimerkin viranomaisten suhtautumisesta 
asiaan, kun pari rosvoa pyrki väkisin tunkeutumaan asuntooni 
ja jouduin itsepuolustukseksi iskemään toista miestä kirveen- 
hamaralla. Tapaus oli tyypillinen roistojen menettelytavoille. 
Miehet kolkuttivat oveeni ja vaativat päästämään heidät sisään. 
Kun kieltäydyin, kaatoivat he ulko-oven raoista bensiiniä 
mukanaan tuomastaan pullosta eteiseen ja uhkasivat sytyttää 
talon tuleen, ellen avaisi. Otin kirveeni ja valmistauduin tun- 
keutumaan ulos pihalle, ennen kuin rosvot ehtisivät teljetä 
eteisen oven ulkopuolelta. Avatessani ulko-oven yrittivät mo- 
lemmat sisään, mutta sain toisen lyödyksi kirveenhamaralla 
maahan toisen päästessä väistämään ja pakoon. Naapuritalon 
ikkunasta oli seurattu välikohtausta ja joku oli lähtenyt hake- 
maan miliisejä pelätessään tulen leviävän laajemmallekin naa- 
puritaloihin, jos asuntoni alkaisi palaa. Kun pari miliisiä tuli 
korjaamaan kaatamani rosvon rekeensä, moittivat he minua 


288 


siitä, etten ollut iskenyt kirveen teräpuolella. Nyt olisi rosvosta 
vielä vastaisuudessakin vaivaa ja vastusta. 

Tällaista tuhopolttouhkaa käyttivät rosvot varsin usein, 
mm. ne, jotka järjestivät atamaanilleen edellä kertomani hau- 
tauksen. Kun miliisi oli uhannut asevoimin estää hautauksen, 
olivat rosvot sanoneet sijoittaneensa jo kahteenkymmeneen eri 
paikkaan kaupungissa tuhopolttoryhmän bensiinipulloineen. 
Miliisin oli ollut taivuttava rosvojen määräyksiin ja suostuttava 
kaikkeen vaadittuun. 

Nyt miliisi sen sijaan maksoi kalavelkojaan. Se käytti aseita 
häikäilemättä ja jätti haavoittuneet rosvot useasti virumaan 
kadulle siksi, kunnes nämä kuolivat verenvuotoon. Tundran 
lakia sovellettiin puolin ja toisin armotta. Päivin ja öin kuului 
kaupungissa hajanaisia laukauksia ja konepistoolisarjoja. 

Kerran satuin näkemään kaupungin basaarissa erään tasku- 
varkaudesta tavatun rosvon lynkkauksen. Väkijoukko hyökkäsi 
miehen kimppuun, iski hänet maahan ja tallasi miehen aivan 
muodottomaksi. Jotkut hakivat seipäitä tai halkoja ja jatkoi- 
vat jo kuoliaaksi tallatun miehen runtelemista. 

Ryöstöt ja ryöstömurhat alkoivat vähentyä kevään muutettua 
päivät valoisammiksi ja pahimpien roistojen jo jouduttua uudel- 
leen teoistaan kiinni. Epävarmuus hengestä ja omaisuudesta 
poistui kuitenkin vasta kesäkuun lopulla, kun proomukaravaa- 
nit olivat kuljettaneet rikollislaumat etelään. Dudinkan sijasta 
saivat nyt Krasnojarsk ja muut Siperian kaupungit, joiden 
kautta vapautuneiden virta kulki etelään, kokea samanlaista 
banditokratiaa. Villejä tarinoita kerrottiin rosvojen edesotta- 
muksista varsinkin junissa, ennen kuin MVD ehti kuljettaa 
tarpeeksi asevoimia pohjoiseen ja suojella matkustavaa yleisöä 
rosvoilta. 

Vankikapina Dudinkassa 


Laivakulun alettua v. 1953 määrättiin minut jälleen saapu- 
vien tavaroiden vastaanottoinsinööriksi. Työpaikkani sijaitsi 
TMiO:n varikon alueella, jossa lastin purkaus- ja siirtotöissä 
työskenteli n. tuhatkunta vankia. 

Eräänä heinäkuun päivänä jouduin yllättäen keskelle myrsky- 
keskusta vankien noustessa avoimeen kapinaan vartijoitaan 
vastaan. Kapina alkoi yhtäkkiä ja odottamatta, kun eräs var- 
tija oli joutunut riitaan erään vangin kanssa ja uhkasi tätä 
kiväärillään. Vanki kääntyi pois ja oli jo ehtinyt kävellä ehkä 
viiden metrin etäisyydelle, kun vartija laukaisi kiväärinsä mie- 
hen selkään. Näin, ettei vanki esiintynyt erikoisemmin uhkaa- 
vasti ennen ampumista ja itsepuolustuksesta ei ollut kysymys, 
koska vanki käveli poispäin. Tappoa oli edeltänyt vain tavan- 
mukainen riitely jostain työasiasta ja vartija siitä kiihtyneenä 
ylitti valtuutensa. 

Tapauksen olivat nähneet myös lähellä olevaa rautatievaunua 
lastanneet vangit ja avoin kapina leimahti silmänräpäyksessä. 
Vangit jättivät työnsä ja aseistautuen kangilla ja tiilikivillä 
hyökkäsivät vartijaa kohti. Tämä ampui kiväärillään pari heitto- 
laukausta ahdistajiinsa osumatta ja lähti sitten juoksemaan 
satama-alueella olevaa vartiotupana käytettyä rakennusta koh- 
den. Vartija juoksi aluksi suoraan minua kohden ja jouduin 
siten hänen ja hyökkäävien vankien väliin. Ilma oli sakeana 
tiilenpuolikkaita ja kiviä, mutta ehdin vetäytyä pahimmasta 
tuiskusta syrjemmälle ilman osumia. Vartija ehti pelastautua 
vartiotupaan, jonka ikkunoista alettiin ammuskella vankeja 
kohden. Työt koko varikon alueella pysähtyivät muutamassa 
minuutissa ja vangit kerääntyivät uhkaaviksi laumoiksi varasto- 
rakennusten suojaan lähelle vartiotupaa. He uhkasivat tappaa 
joka ainoan vartiotuvassa olevista MVD:n Spezkomandatuurin 
vartijoista kostoksi tapetusta vankitoveristaan. Vartiotuvassa 
olevat parikymmentä vartijaa pitivät yllä kivääritulta, milloin 
joku vangeista tuli näkyviin, ilmeisesti he kuitenkin ampui- 

vat tarkoituksella ohi, ja odottelivat apuvoimia MVD:n kasar- 
milta. 

Pian ajoikin useilla kuorma-autoilla MVD:n konepistooli- 
miehiä varikkoalueelle miehittäen vartiotuvan ympäristön. 
Vangit puolestaan eivät voineet ryhtyä avoimeen hyökkäykseen 
vartijain ja sotilaiden suurta tulivoimaa vastaan, mutta vaati- 
vat huutokuoroilla syyllistä vartijaa luovutettavaksi heille. 
Pian tuli paikalle myös MVD:n komendantti ja kehotti vankeja 
poistumaan varikkoalueelta brigaadittain, mutta yksikään van- 
geista ei totellut käskyä. Pian saapui varikolle myös satama- 
hallinnon päällikkö Afanasjev ja joukko muita päälliköitä, 
mutta he joutuivat vartijain kiväärituleen ja olivat pakotettuja 
heittäytymään maahan. Vartiotuvassa olevat luulivat ilmeisesti 
päällystöäänkin vangeiksi ja ampuivat heti, kun joku näistä 
kohotti päätään. Kun sotilaat vähää myöhemmin tekivät hyök- 
käyksen tätä ryhmää vastaan, jota hekin luulivat vangeiksi, 
sai mm. satamahallinnon päällikkö iskun kiväärinperästä pää- 
hänsä ennen kuin hänet tunnettiin. 

Konepistoolimiehet puhdistivat sen jälkeen varikon alueen, 
jolloin vielä neljä vankia menetti henkensä, mutta työrauha ei 
palannut ennen kuin kuuden päivän kuluttua. Yksikään vanki 
ei mennyt työhönsä ennen kuin kombinaatin pääjohtaja ken- 
raali Zverjev oli tullut esikuntineen Norilskista ja luvannut 
vangeille, että tapon tehnyt vartija tulee rangaistuksi. Keskellä 
kiireisintä lastaus- ja purkausaikaa sattunut työnseisaus aiheutti 
Dudinkan satamahallinnolle miljoonien ruplien vahingot ja toi- 
saalta vankien päättävä yhteisesiintyminen sai leiripäällystön 
ja vartijat paljon varovaisemmiksi vankien kohtelussa. Vangit 
käyttivät tilannetta hyväkseen ja esittivät vaatimuksia parem- 
man ravinnon ja työvaatteiden saamiseksi. Joitakin tilapäisiä 
etuja he saavuttivatkin, kunnes GPU:n agentuuri oli saanut 
selville vankien johtomiehet ja erottanut heidät muista van- 
geista. 

Vielä vaikeampia työselkkauksia sattui Norilskin leireillä ja 
kaivoksilla, joissa työt käytännöllisesti katsoen olivat lamassa 

kolmisen kuukautta. Ihailtavaa rohkeutta sortovaltaa vastaan 
oli esiintynyt erikoisesti Norilskin kaupungin rakennustyömailla, 
joissa vangit olivat ryöstäneet muonavarikosta elintarpeita ja 
linnoittautuneet puolivalmiiden kivitalojen yläkertoihin. Jokai- 
nen lähestyvä vartija sai tiilikivisateen niskaansa ja rakennuk- 
set pysyivät valloittamattomina kunnes nälkä pakotti vangit 
antautumaan. 

Myöskin Norilskin naisleireillä oli ollut kovia yhteenottoja 
vankien ja vartijain kesken. Erikoisesti olivat kunnostautuneet 
latvialaiset ja virolaiset naiset. He olivat valmistaneet omien 
maidensa lippuja ja nostaneet ne parakkiensa katoille. Kun var- 
tijat olivat tuoneet konekivääreitä asemiin, olivat monet naiset 
kävelleet suoraan konekivääritulta vastaan ja saaneet surmansa. 
Sittemmin olivat MVD:n vartijat ottaneet haltuunsa 14 kapi- 
nallisten vankien johtavaa naista ja vieneet heidät tundralle. 
Naiset oli raiskattu, kymmenen heistä ammuttu ja neljä palau- 
tettiin leiriin kertomaan kokemuksistaan varotukseksi toisille. 


Kuulumisia sotavangeistamme 


Tapasin näihin aikoihin erään venäläisen satamarakennuksilla 
työskentelevän työnjohtajan K:n. Vaikka hän ei ollutkaan kar- 
kotettu vaan itse värväytynyt pohjoiseen hyvien työansioiden 
vuoksi, tulimme silti hyviksi tutuiksi ja keskustelimme usein 
napaseudun elämästä ja asioista, jotka hän hyvin tunsi palvel- 
tuaan Norilskin kombinaatissa jo useita vuosia. Kuulin häneltä 
mm. suomalaisista sotavangeista seuraavaa: 

Vuonna 1952 oli hänellä ollut eräässä Pohjois-Siperian sata- 
massa käytössään n. 200 miestä käsittävä työmiesjoukko, kaikki 
suomalaisia sotavankeja. Miehet olivat kaikki vv. 1941—1944 
vangiksi joutuneita sotamiehiä ja aliupseereita, jotka oli tuo- 
mittu pakkotyöleirille joko mielipiteidensä tai joidenkin sota- 
vankileireissä sattuneiden vähäpätöisten järjestysrikkomusten 

vuoksi. K. kehui erikoisesti suomalaisen brigaadinsa hyvää 
ammattitaitoa kirvesmiehen töissä ja muutenkin hyvää sopua 
ja kuria tässä joukossa. Koetin saada häntä muistelemaan 
joitakin sukunimiä, mutta niitä ei kertojani muistanut. Hän 
sanoi niiden olleen niin vaikeita lausua ja muistaa, etteivät ne 
jääneet hänelle mieleen. Sen sijaan hän muisti koko joukon 
etunimiä, joista on jäänyt mieleeni Jussi, Nils, Aarne ja Arvo. 

Hänen jouduttuaan sitten matkustamaan kolmen kuukauden 
lomalleen Keski-Venäjälle oli hänen suomalaisbrigaadinsa luo- 
vutettu jollekin toiselle työnjohtajalle eikä hän enää voinut 
sanoa sen sijaitsemispaikkaa. Muultakaan taholta en tieduste- 
luistani huolimatta saanut enempää selvyyttä asiaan. 

Kuulin kerrottavan myös, että Keski-Siperiassa, Uralin itä- 
puolella säilytettiin jossain vankileirillä suurempaa määrää 
suomalaisvankeja. Sotamiehiä kerrottiin olevan joitakin satoja, 
ja saman leirialueen keskelle rakennetussa erikoisessa piikki- 
lanka-aitauksella eristetyssä pienemmässä leirissä n. 250 suo- 
malaista upseeria ja suojeluskuntamiestä. Tästä leiristä kuulin 
mainittavan useammin kuin kerran, mutta kertojani eivät tien- 
neet tarkemmin sanoa leirin sijaintia tai nimeä; hekin olivat 
kuulleet siitä muilta henkilöiltä enkä niin ollen voinut saada 
oikeita ensikäden tietoja. — Yksinäisiä sotavankejamme sen 
sijaan kertoi monikin tavanneensa eri leireillä ollessaan, mutta 
suomalaisten puuttuva venäjän kielen taito oli estänyt heitä 
lähemmin tutustumasta. 

Tapasin myös erään Dudinkaan tulleen virolaisen, joka oli 
aikaisemmin Marinskin leirillä ollessaan tutustunut siellä ollei- 
siin neljään suomalaiseen sotavankiin. Nämä olivat saaneet 
I0 vuoden pakkotyötuomion purnattuaan sotavankileirillä huo- 
non muonituksen ja kylmien parakkien vuoksi. — Samainen 
virolainen oli itsekin kovia kokenut mies. Kun saksalaiset oli- 
vat perääntyneet v. 1944 hänen kotiseudultaan lähellä Narvaa, 
olivat saksalaisen kenttäsantarmiston miehet sytyttäneet hänen 
omakotitalonsa tuleen. Itse hän oli seurannut saksalaisten 
puuhia läheisestä metsiköstä ja rientänyt sammuttamaan taloaan 

heti kun saksalaiset olivat lähteneet. Tulipalon hän olikin saa- 
nut sammumaan, mutta vielä pahempaa oli tulossa. Kertojani 
oli hakenut perheensä — äitinsä ja nuoren vaimonsa 11/,-vuo- 
tiaan esikoisensa kanssa — metsässä olleesta piilopaikasta kotiin 
ja sota näytti heidän kohdaltaan jo olevan ohitse. Mutta seu- 
raavana päivänä tuli metsästä puna-armeijan kärkipartio näky- 
viin juuri kun kertojani oli tulossa kotiinsa joltain asialta 
kylältä. Hän oli jäänyt etäämmälle odottelemaan partion pois- 
tumista kotoaan ja kun se vähän ajan kuluttua näkyi lähte- 
vänkin talosta, lähti hänkin kiertoteitse kotiinsa. Siellä häntä 
kohtasi kammottava näky. Hänen vanha äitinsä ja vaimonsa 
oli ammuttu tuvan lattialle, ja samoin oli hänen esikoisensa 
vatsa puhkaistu neljällä pistimeniskulla. Myös olivat punaiset 
yrittäneet sytyttää talon tuleen ja keränneet tuvan nurkkaan 
papereita ja kirjoja, mutta tuli oli sammunut itsestään seiniä 
sytyttämättä. — Mennessään kylälle takaisin järjestämään per- 
heensä hautaamista hän oli joutunut jo sinne ehtineiden puna- 
armeijan osastojen vangiksi ja sitä tietä Siperiaan. — Tämä 
mies oli tyypillinen »työtätekevän» kansanluokan edustaja, oli 
raivannut ja viljellyt pientä omakotitaloaan ja lisäansioksi teh- 
nyt lähiseudun naapureille sepäntöitä. Suojeluskuntaan hän ei 
ollut kuulunut, eikä ollut osallistunut mihinkään poliittisiin 
virtauksiin. Hänen talonpoikaisjärkensä ei pystynyt käsittä- 
mään onnettomuutta ja hän teki yhä uudelleen kysymyksen 
vmispärast tapsido — miksi tappoivat — aivan kuin etsien 
ratkaisua tähän arvoitukseen. 

Tämän heimoveljeni tapa suhtautua kohtaloonsa vaikutti 
minusta omituisen traagilliselta. Hän ei syyttänyt ketään, vaan 
häntä askarrutti ennen kaikkea syy, miksi hänen perheensä 
piti tuhoutua. Surun ja kostonhalun tunteet näyttivät pala- 
neen loppuun hänen sielussaan — jäljellä oli vain kysymys 
vmispärast tapsid»... 

Jos tämä pienviljelijä olisi paremmin tutustunut toisen 
maailmansodan taistelutapoihin, hän olisi ymmärtänyt per- 
heensä tuhoutuneen sen stalinistisen aselajin tuleen, jota sano- 

taan kauhupropagandaksi, tai kauniimmin sanottuna »siviili- 
väestöön kohdistettavaksi moraaliseksi painostukseksi». Milloin 
sodanjohto katsoi tarpeelliseksi terrorilla »varottaa» siviili- 
väestöä vihollisen avustamisesta tai partisaanitoiminnasta, ryh- 
tyivät GPU:n Puna-armeijaan liitetyt erikoiskomennuskunnat 
tällaiseen »moraaliseen painostukseen)». Esimerkkejä siitä näh- 
tiin kaikilla rintamanosilla Suomen Lappia myöten. 


Uusi suuntako? 


Vuosina 1953—54 puhuttiin yleisön keskuudessa yhä julki- 
semmin Stalinin sittenkin saaneen väkivaltaisen kuoleman, 
mutta kukaan ei voinut lausua varmoja olettamuksia siitä, 
kenenkä ansiota oli maan vapautuminen punaisesta keisarista. 
Hyvin usein kuulin kyllä arveluja, että joko Berija tai Malenkov 
olisi asian takana. Näihin arveluihin oli saatu aihetta nähtä- 
västi niistä valokuvista, joita julkaistiin Stalinin hautajais- 
juhlallisuuksista. Eräissä päivälehdissä olleista kuvista seisoivat 
Malenkov ja Berija Stalinin ruumisarkun vierellä kunniavar- 
tiossa, kuten moskovalainen tapa vaati jonkun merkkihenkilön 
kuoltua. Mainitussa kuvassa ei kuitenkaan ollut merkkiäkään 
surullisesta tunnelmasta, vaan Malenkov ja Berija mittailivat 
toisiaan Stalinin jalkojen ylitse katseilla, jotka heti paljastivat 
heidän keskinäiset välinsä. Kummankin katse paljasti vihaa ja 
halveksuntaa ja näytti sanovan: » Minä olen tuon vainajan 
vallan perijä.» Jokainen ihmetteli, kuinka lehdistösensuuri saat- 
toi antaa mainitun kuvan julkaistavaksi. Mutta Kreml säilyttää 
salaisuutensa huolellisesti ja saattaa kulua kymmeniä vuosia 
ennenkuin täysi selvyys Stalinin kuolemaan liittyvistä seikoista 
tulee maailman tietoon. 

Olin Dudinkassa ollessani tutustunut eräisiin ulkomaalaisiin 
karkotettuihin, jotka edelleenkin olivat kiinnostuneita maailman- 
politiikasta ja mielellään halusivat tietää asioista, joita onnis- 

tuin kuulemaan radioni avulla ulkomailta. Vähitellen muodos- 
timme kuusihenkisen keskusteluseuran, joka toimi täysin »kon- 
spiratiivisesti» eli niin peitetysti, etteivät sen olemassaolosta muut 
tuttavamme tienneet mitään. Kokoonnuimme milloin missäkin 
keskustelemaan tilanteesta ja koetimme luoda itsellemme toden- 
näköistä kuvaa Neuvostoliiton sisäpoliittisesta ja ulkopoliitti- 
sestakin tilanteesta. Täysin analyyttisesti eritellen tulimme 
johtopäätöksiin, jotka saattavat monista Neuvostoliiton asioita 
vähemmän seuranneista tuntua perin oudoiltakin. 

Tulimme päätelmiin, että neuvostohallitus on jo avoimesti 
siirtymässä kansainvälisyyden ohjelmasta, internationalismista, 
uusvenäläiseen isänmaallisuuteen. Varsinkaan nuorisolle ei näyt- 
tänyt riittävän Marxin tuhannesti märehdityt opinkappaleet. 
Niissä oli jo aivan kuin jotain epäiltävää: Marx oli juutalainen, 
hänen kokemuksensa ja teoriansa olivat satavuotista perua 
industrialisoinnin alkuajoilta eivätkä sellaisina enää soveltuneet 
nykyaikaan. Jos neuvostojohto piti kansaansa aasina, ei tätä 
aasia enää houkuttanut kansainvälisyyden porkkana. — Toi- 
nen maailmansota, joka Neuvostoliitossa oli ristitty »Suureksi 
Isänmaansodaksin, antoi sen sijaan propagandisteille loputtoman 
määrän nimenomaan isänmaallista aineistoa. Kansainvälisyys 
sai sodan jälkeen jäädä vain ulkomailla tehtävään kommunisti- 
seen propagandaan, mutta kotimaiseen propagandaan tuli täy- 
sin »göbbelsiläiset» piirteet sovellettuina venäläisiin oloihin. 
Venäjä oli se armoitettu ja maailman lahjakkain kansakunta, 
jonka historiallinen tehtävä oli viedä yleismaailmallista kehi- 
tystä eteenpäin kaikilla aloilla. Tähän chauvinistiseen suuruu- 
denhulluuteen tähtäsi Stalinin sodanjälkeinen Venäjän sisäinen 
propaganda usein perin naurettavillakin keinoilla. Venäläisten 
lahjakkuus muihin kansakuntiin verrattuna tuotiin esille aivan 
historiallisiin asiakirjoihin vedoten. Niinpä kahden vuoden 
aikana venäläisistä saatiin maailman teknillisesti nerokkain 
kansakunta. EFdisonit, Marconit, Wattit ynnä monet muut 
keksijät julistettiin muka arkistotutkimusten perusteella huija- 
reiksi. Kaikki tärkeimmät keksinnöt olivatkin nyt venäläistä 

alkuperää. Sähkön käytön, sähkölampun, radioputken, elo- 
kuvat, auton, tankin, traktorin, torpedon, höyrykoneen, höyry- 
veturin, kirjapainokoneen, panssarilaivan, lentokoneen, raketin 
ja reaktiolentokoneen olivat venäläiset nerot luoneet. Useim- 
miten olivat keksijät sitä paitsi proletaarista syntyperää, joko 
työmiehiä tai maaorjien poikia. Myös suuret tiedemiehet kuten 
Popov, Mendelejev ja Lomonosov olivat proletaarien poikia, 
viimeksi mainittu köyhän kalastajan poika Muurmannilta. — 
Koulukirjoihin tehtiin joka lukuvuoden alussa muutoksia. Mui- 
den maiden keksijät menettivät asemansa yksi toisensa jälkeen: 
Marconi oli varastanut Popovin idean radiosta, Edison hehku- 
lampusta jne. Koulukirjoihin ei saanut jäädä yhtään ulkomaa- 
laista keksijää ja yleensäkin suurista ulkomaalaisista säilyttivät 
asemansa vain Galileo Galilei ja Leonardo da Vinci. 
Nousevan polven tietoisuuteen alettiin nyt iskeä entistä tar- 
mokkaammin kansan loistavaa sotilaallista menneisyyttä. 
Voitot Napoleonista, Ruotsista ja Suomestakin kuvailtiin värejä 
säästämättä, mutta nyt ei propaganda paljoakaan ylistänyt 
venäläistä sotamiestä, vaan menneiden aikojen suuria johtajia. 
Niiden ympärille luotiin tarunomainen loiste ja nämä feodaali- 
kauden ja tsaarinaikaisten armeijojen suuret johtajat nousivat 
ennenkuulumattomaan kunniaan. Aikaisemmin oli nämä mie- 
het leimattu tsaarinaikaisen riistohallituksen verisiksi palkka- 
rengeiksi ja sotaseikkailijoiksi, mutta hetkessä tehtiin heistä 
jälleen kuolemattomia kansallissankareita. Alkaen Aleksanteri 
Nevskistä ja Pietari Suuresta nousivat nyt unohdetuista hau- 
doistaan sellaiset miehet kuin kenraalit Kutusov, Suvorov ja 
monet muut, samoin merisankareista amiraali Nahimov. Ken- 
raalien Kutusovin ja Suvorovin nimille omistettiin kaksi suu- 
rinta puna-armeijan kadettikoulua ja merikadetteja valmistava 
koulu nimitettiin amiraali Nahimovin mukaan. Kaikissa näissä 
kolmessa kadettikoulussa aloitetaan oppilaiden kasvatus jo 
seitsenvuotiaasta lähtien ja niiden oppilaita nimitettiin Kutu- 
sovilaisiksi, Suvorovilaisiksi tai Nahimovilaisiksi kadeteiksi. 
Paluu tsaarinaikaisiin ihanteisiin alkoi tulla yhä täydellisem- 

mäksi ja osoitti, ettei neuvostovallan aikakausi ollut synnyt- 
tänyt mitään pysyvän arvokasta nuorison esikuviksi. 

Muutamien sotaa seuranneiden vuosien aikana mentiin niin 
jyrkästi uusille suunnille entisistä kansainvälisyyden ja prole- 
tariaatin yhtenäisyyden tunnuksista, että julkisesti omaksuttiin 
Pietari Suuren triangeliohjelma Venäjän kansallisten kysymys- 
ten ratkaisuna. Tämän voimakkaan hallitsijan ohjelman mukai- 
sesti on Kiina Moskovan talutusnuorassa, vaikutusvalta Intiaan 
yhä lisääntymässä ja vikkuna Furooppaam» on avattu lukuisien 
satelliittimaiden valtauksella. Kansainvälisyyden aatteeseen 
verhottuna on venäläinen chauvinismi tehnyt valtauksia, joista 
vain utopistit saattoivat tsaarien aikoina uneksia. 

Tarkkaillessa näitä ilmiöitä kävi selväksi, että nykyvenäläinen 
mieluummin omaksuu isänmaallisella pohjalla tehtävän propa- 
gandan suunnat kuin kommunistien aikaisemmat teesit. Marxi- 
laisuus on jäänyt ja jää joidenkin teoretisointiin taipuvien henki- 
löiden keppihevoseksi. Tavallinen kansanmies ei niistä ymmärrä 
mitään eikä haluakaan ymmärtää. Isänmaallisuus sen sijaan 
kytee luonnollisena tunteena jokaisessa kansassa ja se on hiili, 
johon Kremlin hallitsijat ymmärtävät puhaltaa. 

Ulkomailla kymmeniä vuosia elätelty toiveajattelu Neuvosto- 
liiton sisäisestä heikkoudesta ja luhistumisesta lienee jo aikansa 
elänyttä. Tämä erikoisesti venäläisissä emigranttipiireissä kyte- 
nyt toivo ei koskaan toteudu, koska se on monesta syystä mah- 
doton. Vallankumous tai evoluutio voisi tapahtua vain jos 
kansalla olisi sana-, kokoontumis- ja painovapaus. Näistä ei 
neuvostomaassa ole jälkeäkään ja vieläpä ajatuksenvapauskin 
on saatu rajoitetuksi kymmenien vuosien sumutuksella ja 
propagandalla. Kansannousuun tarvitaan liikuntavapautta, ra- 
haa ja aseita, mutta niitäkään ei kansalla ole. Kaikilta siviili- 
henkilöiltä on aseen hallussapito kielletty lukuun ottamatta 
joillakin seuduilla ja vain valituille sallittuja metsästysaseita. 
Puolitoista tuumaa pitempi veitsikin katsotaan valtiota 
vaarantavaksi aseeksi ja sen kantaminen on kielletty anka- 
rasti. 

Taide ja kirjallisuus palveli samoja tarkoitusperiä. Venäläiset 
chauvinistiset kirjailijat vanhoilta ajoilta pääsivät jälleen mil- 
joonapainoksin nuorison luettaviksi. Moskovaan rakennettiin 
vanhan tarunomaisen imperialistin Aleksanteri Nevskin patsas, 
Pietari Suuren patsaita ja muotokuvia entisöitiin. Museoissa 
kaivettiin esille ja ripustettiin kunniapaikoille kaikkien venä- 
läisten sotapäällikköjen muotokuvia, jotka vallankumousta seu- 
ranneina vuosina olivat olleet jossain kellarien pimennoissa. 
Eräästä 1812 sodan johtajasta, ruhtinas Bagrationista tehtiin, 
huolimatta hänen siniverisyydestään, nopeassa tahdissa elo- 
kuvia, romaaneja ja näytelmäkappaleita. 

Näillä toimenpiteillä Moskovan propagandajohto ilmeisesti 
osuikin oikeaan. Neuvostokauden propagandatarut partisaani- 
päällikkö Töapajevista, kenraaleista Budjonnyi ja VoroSilov ja 
monista muista vallankumoussankareista potivat verenvähyyttä. 
Näihin ei saatu samaa loistetta kuin menneiden aikojen ruhti- 
naallisiin sotapäällikköihin, eivätkä he siis kelvanneet nostatta- 
maan nuorison isänmaallisia tunteita. 

Internationalismi, työläisten kansainvälisyys, oli aikansa pal- 
vellut neuvostopropagandaa, mutta havaittu heikoksi. Neuvosto- 
hallituksen oli vahvistettava valtansa perusteita tarkalleen 
samoilla ihanteilla ja esikuvilla, jotka se aikaisemmin oli julis- 
tanut pannaan keisarivallan ja kapitalismin perinteinä. 


Vankihuumoria 


Siirtyessäni jälleen syksyllä laivakulun päätyttyä entisiin 
tehtäviini Dudinkan sahalaitokselle kuulin eräälle työhinnoit- 
telijalle sattuneesta kommelluksesta, joka osoitti vankienkin 
huumorintajua. Hinnoittelija oli saanut hinnoiteltavakseen 
erään työilmoituksen, jonka vangit olivat kirjoittaneet, eikä 
tullut lukeneeksi siinä ollutta työselostusta. Ilmoituksessa oli 
mainittu ko. paragrafi, joka osoitti työn kuuluvan kuljetus- 

töiden luokkaan, ja muutkin numerot olivat kohdallaan. Hän 
hinnoitteli työilmoituksen ja lähetti sen edelleen kirjanpitämöön. 
Siellä se oli myös vahvistettu ja maksettu kiinnittämättä huo- 
miota muuhun kuin numeroihin ja loppusummaan. Työilmoi- 
tuksen oli edelleen vahvistanut nimikirjoituksellaan tehtaan 
*Työpalkan ja Työtutkimuksen» päällikkö, samoin Dudinkan 
vastaava päävirasto. 

Työilmoituksen tekstissä mainittiin: 

»Kannettu tehtaan ylityönjohtaja humalaisena konttoripara- 
kista kuorma-autoom» 

»Etäisyys 80 metriä, paino 85 kiloa» 

Tämä leikkisä työilmoitus oli kulkenut neljän kontrolliasteen 
kautta ilman, että yksikään näistä olisi lukenut työilmoituksen 
sisältöä. Ääretön »paperisota» ja yliorganisaatio normisystee- 
missä ei mitenkään estänyt o»tuhtaam rehoittamista. Mutta 
parasta jutussa oli, että asiassa ei tällä kertaa ollutkaan »tuh- 
taata». Vangit olivat todellakin kantaneet humalassa nukkuneen 
työnjohtajan autoon sekä ilmoittaneet etäisyyden ja painon 
oikein. Dudinkan satamahallinnon piti virallisessa järjestyk- 
sessä hyväksyä ja maksaa tehty lastaustyö, ja asian teki byro- 
kraateille vielä harmillisemmaksi se, että työpaikalleen huma- 
lassa nukahtanut ylityönjohtaja oli puoluemies. 

Kerran olivat muutamat Norilskin leirin vangeista määrätyt 
auttamaan erään Norilskin johtajiin kuuluvan MVD:n kenraa- 
lin asunnonmuutossa. He varastivat tällöin muuttotavaroiden 
joukosta täydellisen kenraalin univormun. Vangit olivat saa- 
neet sen kuljetetuksi salaa leiriin ja eräs rikosvangeista, entiseltä 
ammatiltaan näyttelijä, oli pukenut ylleen kenraalin puvun ja 
kävellyt esteettä ulos leirialueelta. 

»Puku tekee miehen» ja varsinkin kenraalin puku. »Kenraali» 
oli kävellyt suoraan Norilskin rautatieasemalle ja varannut 
itselleen I luokan hytin Dudinkaan menevässä junassa. Tul- 
tuaan Dudinkaan hän oli ensimmäiseksi mennyt tarkastamaan 
Dudinkan vankileirejä. MVD:n kenraalilta ei tietenkään yksi- 
kään vartiomies uskaltanut vaatia henkilöllisyyspapereita, 

vaan hänelle aukenivat kaikki ovet. Leirin päällikkö monine 
apulaisineen oli liittynyt tarkastusta pitävän »kenraalin» seu- 
rueeksi ja nyt alkoikin ankarin tarkastus, mitä leirissä koskaan 
oli ollut. Se alkoi leirin keittiöstä. Kenraali määräsi kokin heti 
arestiin lihavuuden vuoksi, sillä vain varastamalla toisten 
vankien muonasta oli kokki saattanut lihota siinä määrin. 
Seuraava arestiin määrätty oli itse leirin talouspäällikkö, koska 
ei ollut valvonut asioita paremmin. 

Sen jälkeen oli tarkastus jatkunut leirin vaatetusvarastossa. 
Havaittuaan siellä runsaasti uusia huopasaappaita ja toppatak- 
keja määräsi hän ne kaikki jaettavaksi viipymättä vangeille. 
Tällöin sai vankileirin päällikkö kuulla kunniansa vangeille 
tarkoitettujen varusteiden älyttömästä säilyttämisestä varas- 
tossa, — ja varusteet jaettiin viipymättä vangeille. 

Tämä ankara ja oikeudenmukainen kenraali tarkasti sitten 
vankien parakit ja määräsi niissä tehtäväksi monenlaisia paran- 
nuksia. Leirin päällikkö ja adjutantti kirjoittivat muistilehtiöi- 
hinsä kiireesti kaikki määräykset ja lupasivat kuuliaisesti 
toimeenpanna parannukset ensi tilassa. 

Tarkastus oli edelleen jatkunut leirin kirjanpito-osastolla. Siellä 
sanoi kenraali havainneensa ilmeisiä väärinkäytöksiä ja määräsi 
kirjanpidon ja kassan takavarikoitavaksi yksityiskohtaisempaa 
tarkastusta varten. Kassakirjat ja käteiskassa paketoitiin ja 
sinetöitiin, ja »kenraali» otti ne haltuunsa aivan kuten hänen 
kuuluisa edeltäjänsäkin Köpenickin kapteeni oli aikoinaan tehnyt. 

Ennen poistumistaan leiristä oli vkenraali» määrännyt yleisen 
vankien puhuttelun leirikentälle. Vangit oli kiireen vilkkaa 
koottu työpaikoiltaan tarkastuspuhutteluun ja kenraali piti nyt 
jyrisevän puheen, jossa hän moitti leirin huonoa järjestystä ja 
leiripäällystön kyvyttömyyttä tehtäviinsä. Vangeille hän mää- 
räsi jaettavaksi ylimääräisen leipäannoksen, koska nämä näyt- 
tivät nälkiintyneiltä. Lopuksi hän kehotti vankeja osoittamaan 
valituksensa vastedes suoraan Norilskin kombinaatin johdolle, 
mikäli aihetta ilmaantuisi huonon muonituksen tai vartijain 
raa'an kohtelun vuoksi. 

Vankileirin päällikkö oli puhunut kenraalin lopetettua. Hän 
oli pyhästi luvannut heti toimeenpanna kaikki kenraalin mää- 
räämät parannukset vankien oloissa ja myönsi itseensä osuneen 
kritiikin kaikin puolin oikeaksi. — Puhuttelu päättyi ja ken- 
raali asteli mahtipontisena ulos leiristä porttivartijain tehdessä 
kunniaa. 

Norilskissa toimeenpantu hälytys ehti Dudinkaan liian myö- 
hään, valekenraali ja leirin käteiskassa olivat hävinneet sen 
tien. Vasta viikon kuluttua oli näyttelijä matkustanut siviili- 
puvussa takaisin Norilskin leirille ja luovutti lainaamansa 
univormun sekä sinetöidyn paketin, joka sisälsi kassakirjan ja 
rahat, avaamattomana leirin kansliaan. 

Kerrottiin, että tapaus oli enemmän huvittanut kuin suutut- 
tanut kombinaatin päällikköä kenraali Zverjeviä. Osaansa 
hyvin eläytynyt näyttelijä sai vain pari viikkoa arestia vierailu- 
näytännöstään Dudinkassa. 


Tie vapauteen 


Neljäs napaseudun talvistani oli taittumassa. Kolme kuu- 
kautta kestänyt napaseutujen yö oli taas takana ja aurinko 
kohosi aluksi horisontin tasolle painuen kuitenkin uudelleen 
näkymättömiin. Päivä päivältä se kuitenkin uskaltautui kor- 
keammalle kohoten lopulta kokonaan näkyviin. Ilma oli täynnä 
pieniä kimaltelevia lumikiteitä ja hanget hohtivat häikäisevän 
kirkkaina. Pakkanen alkoi toisinaan lauhtua 30—40 asteen 
tienoille oltuaan usein viikkokaupalla 60 asteen tienoilla. Touko- 
kuun puolivälillä saattoi aurinko jo lämmittää lumen nuoskai- 
seksi ja kaikki enteili kevään tuloa Pohjolaan. 

Toukokuun lopulla muuttuivat tiet nopeasti upottavaksi lumi- 
sohjuksi ja sulava lumi muodosti kohisevia virtoja kaupungin 
kaduille. Kaupunkilaiset häärivät ahkerasti lapioineen estääk- 
seen veden tunkeutumasta asuntoihinsa, mutta alavammilla 

kohdilla ei vesi ehtinyt virrata katuojissa tarpeeksi nopeasti 
vaan hääti monia perheitä asunnoistaan. Mökit oli rakennettu 
ilman kivijalkoja suoraan maapohjalle kuten venäläiskansallinen 
tapa vaati. 

Kesäkuun alkupäivinä tapahtui koko kaupungin odottama 
jokakeväinen merkkitapaus: jäät Jeniseissä liikahtivat. Vli 
kahden metrin paksuiseen lujaan jäähän aukeni paukahtaen 
railoja ja virran yläjuoksuilla jo aikaisemmin tapahtunut lumen 
sulaminen nosti veden korkeutta. Parin päivän kuluttua tapah- 
tui toinen jäiden liikahtaminen ja sen jälkeen voitiin jo odottaa 
koska tahansa jäiden lähdön alkavan. 

Jäänlähtö Jeniseissä oli alkuvoimainen ja valtava luonnon- 
ilmiö. Koko kaupungin väestö jätti työnsä ja kiirehti sitä kat- 
somaan kun kuului huuto: »Jäät lähtevät!» Ensin nousivat jäät 
nopeasti kohoavan vedenpinnan mukana ja irtautuivat ryskyen 
rannoista, ja sitten ne alkoivat hiljaa ja nykäyksittäin liikehtiä. 
Virran yläjuoksulta virtaavat vesimassat lisäsivät nopeasti pai- 
netta, ja valtavalla jylinällä, joka kuului kymmenien kilometrien 
etäisyydelle tundralle, alkoivat jääkentät murentua suuriksi 
lautoiksi, jotka nousivat syrjälleen ja ryntäsivät toistensa yli 
vaahtoavan veden kiehuessa niiden ympärillä. Vesi alkoi no- 
peasti kohota ja nousi jopa 16 metriä normaalikorkeudestaan, 
ja yläjuoksuilta tulevat jääröykkiöt alkoivat virran mutkakoh- 
dissa työntyä ylös rantatöyräitä. Takaa tulevat suuret jäälautat 
työnsivät edellä olevia joskus 30—40 metrin korkeudelle. Hyök- 
käävien jäämassojen tiellä saattoi rantapengerkin muuttaa 
muotoaan, mikään este ei näyttänyt pidättävän näitä valtavia 
voimia. »Jenisei-Jättiläinen)» mursi talven kahleet yltään. 

Jäänlähdön jokavuotiset tuhot Dudinkassakin olivat varsin 
suuret. Satama-alueen pistoraiteet ja ratapihat, laiturit ja 
kaikki ranta-alueen rakennelmat tuhoutuivat ja virta vei ne 
kaikki mennessään. Toisinaan sattui vesi nousemaan odotta- 
mattoman korkealle ja vei mennessään joitakin ihmisasunto- 
jakin tavaroineen kaikkineen, ellei niitä ollut ehditty tyhjentää. 
Heti jäidenlähdön jälkeen alkoivat tuhannet vangit yötä päi- 

vää rakentaa uusia satamalaitureita ja ratapihoja pian alkavaa 
laivakulkua varten. Noin 20. kesäkuuta saapuivatkin ensim- 
mäiset laivat ja proomukaravaanit Krasnojarskista ja Dudinkan 
kuumeisen kiireinen kesäkausi oli alkanut. Kolmessa kuukau- 
dessa oli otettava vastaan kaikki maakunnan koko vuoden 
aikana tarvitsemat tavarat. 

Mennessäni 15. p:nä kesäkuuta 1954 tavanmukaiselle ilmoit- 
tautumiselle MVD:n komendatuuriin sain ihmeekseni kuulla, 
että karkotusmääräykseni on peruutettu armahduksen nojalla 
ja tuotuani muutamia passivalokuvia saisin asiapaperin, joka 
oikeuttaisi minut matkustamaan mihin tahansa Neuvostoliitossa. 
Ihme oli tapahtunut. Odoteltuani 15 kuukautta armahduksen 
jälkeen en enää uskonut vapautuvani sen perusteella. 

Parin päivän kuluttua olikin kädessäni paperi, joka oikeutti 
minut lähtemään Dudinkasta. Neuvostoliiton rajojen yli se ei 
kuitenkaan oikeuttanut matkustamaan eivätkä paikalliset viran- 
omaiset osanneet tarkemmin neuvoa, miten sellainen lupa olisi 
saatavissa. Saamaani paperiin oli nyt merkittävä jokin paikka- 
kunta, jonne halusin matkustaa, ja päätin ilmoittaa matkani 
pääksi Petroskoin. Aioin matkustaa ensin Moskovaan saadak- 
seni siellä hankituksi suomalaisen passin ja viisumin kotimatkaa 
varten. Ja niin merkittiin saamaani siniseen paperiin matkani 
päämääräksi Petrosavodsk. — Tunsin oloni perin juhlalliseksi 
saatuani asiapaperin, joka ainakin toistaiseksi antaisi minulle 
liikkumisvapauden. Ellen onnistuisi saamaan viisumia maasta- 
lähtöön, päätin hakeutua työhön jonnekin Neuvosto-Karjalan 
metsätyömaalle ja odotella pakomahdollisuuksia rajan poikki. 

Myös eräät eestiläiset karkotetut, joiden tuomio oli alkujaan 
ollut ainoastaan viisi vuotta, saivat samaan aikaan vapautensa 
ja alkoivat suunnitella kotiinlähtöään. Samoin oli helsinkiläinen 
matkatoverini D. saanut luvan matkustaa, mutta hänen pape- « 
riinsa oli merkitty Krasnojarsk matkan päämääräksi. Siellä 
hänen piti miliisihallinnosta saada ohjeita kotimatkaansa var- 
ten. Mielestäni oli kuitenkin hänenkin parasta pyrkiä Euroopan- 
puoleiselle Venäjälle ja koettaa saada asiat järjestymään Mos- 

kovassa. Iäkkäämpänä miehenä ja vailla venäjän kielen taitoa 
hänen olisi ollut vaikeaa matkustaa yksinään ja saada asioitaan 
sujumaan Krasnojarskin virastoissa. Sovimme, että matkus- 
taisimme yhdessä Suomeen, jos se kävisi mahdolliseksi, ja 
aloimme järjestellä lähtöämme Dudinkasta. 

Ennen lähtöä pitikin järjestellä monenlaisia asioita. Olin 
tehnyt Norilskin kombinaatin kanssa työsopimuksen, jonka 
rikkomiseen piti saada kombinaatin johdon suostumus. Työn- 
antajani ei halunnut vapauttaa minua kesken sopimusaikaa ja 
vielä keskellä kiireisintä kesäkautta. Sain kuitenkin asiat jär- 
jestymään lääkärintodistuksella, jossa terveydentilani määri- 
teltiin napaseudun ilmastoon sopimattomaksi. Lopultakin sain 
käteeni työpaikasta erotessa tarvittavan »obhodnoi listim ja 
saatoin lähteä keräämään siihen tarvittavia viittätoista nimi- 
kirjoitusta. En enää muista, mistä kaikista virastoista allekir- 
joitus piti saada, mutta ainakin se oli hankittava MVD:n 
komendatuurista, työnvälitystoimistosta, ammattiyhdistyksestä 
ja huoltorahastosta, kaupungin kirjastosta (etten ollut sinne 
kirjavelkaa), lastenseimestä (ettei minulta jäänyt sinne hoidet- 
tavana olevaa lasta), Dudinkan satamahallinnosta, kunnalli- 
sesta taloustoimistosta, työpaikastani jne. Vasta kun olin juos- 
sut kolme päivää ympäri kaupunkia keräämässä leimoja ja 
allekirjoituksia tähän »adressiin», sain käteeni lopputiliin oikeut- 
tavan todistuksen. Vielä siinäkin oli 5 allekirjoitusta: sahalai- 
toksen johtajan, pääkirjanpitäjän, kirjanpitäjän, ammattiyhdis- 
tyksen puheenjohtajan ja »Työn ja työpalkkaosastom päällikön 
nimet. Kuudennen nimen kirjoitti samaan paperiin kassanhoi- 
taja lopputiliä maksaessaan ja seitsemännen minä rahat saa- 
tuani. Tästä byrokratian viidakosta selvisin viidessä päivässä. 

Tulomatkani Siperiaan oli tapahtunut seuramatkailun mer- 
keissä. Viranomaiset olivat hoitaneet puolestani kaikki matkaan 
liittyneet asiat, mutta nyt sain itse huolehtia paluumatkastani 
miten osasin. Laivapaikat Dudinkasta Krasnojarskiin oli va- 
rattu viikoiksi eteenpäin ja jos sinne saakka onnistuisi pääse- 
määnkin, oli edessä ehkä viikon tai kaksi kestävä rautatie- 
20 

matka Krasnojarskista Moskovaan. Kaukoidästä Moskovaan 
kulkevien junien kerrottiin olevan toivottoman täynnä ja mat- 
kustajien joutuvan odottelemaan asemilla toisinaan viikkoja 
ennen kuin pääsivät mukaan. 

Päätin yrittää hankkia lentoliput Krasnojarskiin tai mikäli 
mahdollista Moskovaan asti. Napaseuduille eivät varsinaiset 
matkustajalentokoneet ulottaneet reittejään, mutta Poljarnaja 
Aviazijan koneet lensivät miltei joka päivä kesäisin Norilskiin 
ja Dudinkaan. Niiden mukana piti siis yrittää. 

Ensimmäinen yritys tuotti pettymyksen — lentolippuja myy- 
tiin vain tärkeille komennus- ja virkamatkoille lähteville ja jos 
paikkoja jäi joskus ylitse, annettiin ne kombinaatin virkaili- 
joiden lomamatkoille. Nyt piti jälleen turvautua »system 
Blaatin» apuun. 

Olin jo myynyt melkein kaiken tarpeettoman omaisuuteni — 
teknillisen ammattikirjallisuuden, turkisvaatteeni, harppilaatik- 
koni ynnä muuta ja jäljellä oli vain hyvä radiovastaanottimeni. 
Sille oli useitakin ostajia tiedossa, niiden joukossa eräs Poljar- 
naja Aviazijan lentäjä. Hän lupasi ottaa lentolippumme järjes- 
tääkseen, jos suostuisin myymään radioni hänelle ja siten asia 
järjestyikin. Parin päivän kuluttua oli hallussani kaksi lento- 
lippua Dudinka— Moskova, suunnilleen 8000 kilometrin lentoa 
varten. 

Ennen lähtöäni sairastuin vielä iskiashermon tulehdukseen 
ja sairaus kaatoi minut viikoksi vuoteeseen. Kombinaatin sai- 
raalassa osattiin sentään iskias hoitaa nopeasti ja tehokkaasti. 
Sulatettua parafiinia siveltiin pensselillä 41 asteen lämpöisenä 
kipeille kohdille ja annettiin olla siinä puolisen tuntia lämpöi- 
sesti peiteltynä. Sietämätön kipu helpotti heti ja parin päivän 
kuluttua saattoivat vaikeammatkin potilaat jo omin avuin 
kävellä. 

Vielä viimeisinä viikkoina Dudinkassa ollessani näin hyvän 
esimerkin oikeudenkäytöstä tässä syrjäisessä seudussa. Vaikka: 
pahin terroriaalto jo olikin ohitse rikollisten pääosan matkus- 
tettua etelään ja monen tultua ammutuksi tai uudelleen sulje- 

tuksi leiriin, oli elämä edelleenkin rauhatonta. Miliisi ja MVD:n 
elimet toimivat ahkerasti, mutta ryöstöjä ja murhia sattui silti 
harva se päivä. Vankilat ja leirituomiot eivät peloittaneet niissä 
elämään tottuneita rikollisia ja paikalliset viranomaiset päätti- 
vät ryhtyä tehokkaampiin toimenpiteisiin. 

Eräänä heinäkuun sunnuntaina kehotettiin paikallisessa 
radiossa yleisöä saapumaan urheilukentälle päättämään yhdessä 
viranomaisten kanssa turvallisuustoimenpiteistä. Määräaikana 
täyttyikin »Stadiom kaupunkilaisista ja vahvan vartioston 
saattamana tuotiin kentän keskelle kahdeksan viime päivinä 
pidätettyä ryöväriä ja murhamiestä. Eräs MVD:n virkailija 
nousi puhujalavalle ja kysyi lyhyessä puheessaan yleisöltä, mitä 
näille rosvoille on tehtävä, koska viranomaiset ja kansanoikeus 
eivät ehdi käsitellä kaikkia tiheään sattuvia rikostapauksia. 

Kansan ääni vastasi puheeseen uhkaavana ja raivoisana: 

»Galova daloi, galova daloi! . ..» (pää alas harteilta) 

Tämän lynkkaus-oikeuden istunto päättyi lyhyeen. Kaikki 
kahdeksan rosvoa vietiin heti kaupungin ulkopuolelle tundralle 
ja ammuttiin konepistooleilla. 

Seuraavana sunnuntaina toistui sama näytelmä. Tällöin oli 
tuomittavana viisi kuluneella viikolla kiinni joutunutta murha- 
miestä. Kansa vaati jälleen verta ja sai sitä. Rosvot vietiin 
jälleen tundralle ja kaatuivat konepistoolisarjoihin. Menetelmä 
näytti oikeaan osuneelta. Elämä kaupungissa rauhoittui huo- 
mattavasti tämän jälkeen. 

Elokuun puolivölissä 1954 olivat matkavalmistelumme päät- 
tvneet ja sanoessani jäähyväiset monille Dudinkaan jääneille 
ystävilleni epäilivät monet kotiinpääsyämme. Jotkut sanoivat 
leikillisesti: »vÄlä mene Moskovaan, siellä menee henki helposti.» 
He viittasivat tällä siihen, että Moskovassa oli viime vuosina 
kuollut paljon valtiovieraita, kuten Kremlin sairaalaan hoidet- 
taviksi tulleet Dimitrov, Zdanov, Mongolian presidentti Döoi- 
balsan ja monet muut. — Kansan keskuudessa eli käsitys, että 
Kremlissä oli tahallaan annettu näille miehille sopimattomia 
lääkkeitä. e N 

Melkein liikuttavan sävyn sai hyvästijättöni sahalaitoksemme 
pääjohtajan Luninin kanssa. Hän piti minua hyvänä työnteki- 
jänä ja olisi mielellään pitänyt minut edelleenkin sahalaitok- 
sessaan. Olisin saanut valita minkä vakanssin tahansa hänen 
alaisessaan laitoksessa insinöörin viroista laitokseen kuuluvien 
sahojen johtajan virkoihin asti. — Teknillisesti pätevää väkeä 
oli aivan liian vähän ja se selitti monien poliittisten karkotet- 
tujen nopean nousun työpaikoissaan. 

Hänen hyvää tarkoittavat neuvonsa jäivät myös mieleeni 
esimerkkinä neuvostokansalaisen tietämättömyydestä ulkomai- 
den oloista. Vilpittömästi hän varotti minua lähtemästä Neu- 
vostoliitosta kapitalistisiin maihin, joissa alituinen työttömyys 
ja nälkä on uhkaamassa. Ilmeisesti hän uskoi neuvostomaan 
elintason olevan edellä kapitalistisista maista ja kehotti minua 
lämpimästi palaamaan Dudinkaan, jos kotimaassani kohtaisin 
vaikeuksia. Kiitin tätä sydämellistä miestä hänen tarjoukses- 
taan, mutta sanoin sentään koti-ikävänkin hiukan kiusaavan 
näin kymmenen vuoden poissaolon jälkeen. 

Odoteltuamme vuorokauden verran lentokentällä saimme 
lopultakin paikat IljuSkinin hytissä. Juuri ennen lähtöä tuli 
koneeseen siviilipukuinen MVD:n passintarkastaja. Meidän paik- 
kamme olivat matkustajahytin peräosassa ja tarkastajan eh- 
dittyä luoksemme hoputti koneen ohjaaja tarkastajaa nopeasti 
selviytymään tehtävästään. Nähdessään herra D:n ja minun 
siniset »sudenpassimme» alkoi passintarkastaja epäröidä mei- 
dän suhteemme. Aikaisemmin ei tällaisilla sinisillä papereilla 
ollut kukaan lentänyt Dudinkasta. Hän tarkasteli ulkoasuamme 
ja se näyttikin ratkaisevan asian. Herra D:llä oli yllään aivan 
uusi harmaa kesäpuku, samoin minulla hyvä puku ja vielä 
neuvostomaassa yläluokkaan viittaava musta nahkamantteli. 
Pelkäsimme jo passintarkastajan jättävän meidät kentälle, 
kun lentäjä tuli väliin ja melkein työnsi tarkastajan ulos ko- 
neesta. Huokasimme helpotuksesta ja hetken kuluttua olim- 
mekin jo ilmassa. 

Ilmasta katsottuna oli Taimyrin tundramaastolla omalaatui- 

nen ja vaikuttava leimansa. Se oli melko vaihtelevaakin tuhan- 
sine pienine järvineen ja jylhine tuntureineen. Jenisein hopeinen 
nauha halkaisi maiseman kahteen osaan. Useita proomukara- 
vaaneja liikkui hinaajien vetäminä virralla vieden Taimyrin 
niemimaalle vankeja, koneita, elintarpeita, ja toiset ponnistellen 
vastavirtaan tuoden etelään tundran tuotteita: nikkeliä, kupa- 
ria, uraanimalmia, turkiksia. 

Illan suussa laskeutui koneemme Turuhanskin lentokentälle. 
Tuntui oudolta monien vuosien jälkeen nähdä metsää ja tuntea 
havumetsän kotoista tuoksua. — Yövyttyämme muutamia tun- 
teja Turuhanskissa jatkoimme aamuvarhaisella matkaa ja 
19. 8. 54 aamuvarhaisella saavuimme Moskovaan lennettyämme 
melkein yhtä kyytiä 33 tuntia. Siunattu »System Blaat» oli aut- 
tanut näin nopeasti suoriutumaan paluumatkasta, kun meno- 
matkamme Dudinkaan oli kestänyt 71 vuorokautta. 

Lentomatkamme sujui hyvin joskin Krasnojarskissa oli han- 
kittava paikkaliput Aeroflotin koneeseen. Matkustajatulva oli 
suuri ja ilmateitse matkustavat olivat tärkeitä »johtavia tove- 
reita» tai korkea-arvoisia upseereita pätevine komennuspaperei- 
neen. Tunsin melkein alemmuuskompleksia yrittäessäni sinisellä 
»sudenpassillani» saada paikkalippua. Mutta Venäjä ei olisi 
Venäjä, ellei pienellä »na tSailla» (= juomarahalla »teetä var- 
ten») asioita autettaisi. Sujautettuani sopivankokoisen setelin 
pilettiluukusta julisti lipunmyyjä muille jonottajille, että »nnämä 
kaksi toveria ovat jo kolme päivää sitten varanneet paikkansa». 
— Pian istuimme taas nojatuoleissamme ja lensimme länttä 
kohden. 

Novosibirskiin tullessamme saimme kokea yllätyksen, joka 
vain paransi muutenkin hyvää tuultamme. Ilmeisesti lento- 
emäntämme oli huomannut meidän puhuvan hänelle tuntema- 
tonta kieltä ja koneesta oli sähkötetty Novosibirskiin koneessa 
tulevan ulkomaalaisia. Koneen laskeuduttua Novosibirskin ken- 
tälle päätimme herra D:n kanssa lähteä aterioimaan kentän 
ravintolaan, mutta luoksemme tuli hyvinpuettu nuorimies: 
kysyen puhummeko englantia. Kun vastasin lyhyesti: oh yes, 

selitti mies olevansa Intouristin edustaja ja ohjaavansa meidät 
ravintolaan. Astelimme hänen mukanaan lentokentän pavil- 
jonkiin, mutta kohtelias nuorimies ei vienytkään meitä yleiseen 
ravintolaan vaan ulkomaalaisia varten järjestettyyn pieneen, 
mutta kauniisti sisustettuun ravintolaan. Saimme peseytyä 
matkan pölyistä hienossa pesuhuoneessa ja sen jälkeen istuutua 
aterioimaan. Ensimmäinen voileipäpöytä hyvine leikkeleineen 
ja kaviaareineen kymmeneen vuoteen oli käytettävissämme ja 
kohtelias hovimestari tiedusteli mitä »herrat» haluaisivat läm- 
pöiseksi ruoaksi sekä mikä olisi mielijuomamme: vodka, likööri 
vaiko samppanja. Säilyttäen arvokkuutemme katselimme viini- 
listaa ja teimme tilauksemme. Ravintolaosastoon ei päästetty 
muita matkustajia ja niin saimme kahteen mieheen nauttia 
hyvästä tarjoilusta. Kun pyysin laskun, oli siihen merkitty 
vain aivan mitätön summa väkijuomista. Hyvä ateria oli täy- 
sin ilmainen ja vodkan ja liköörienkin hinta oli niin alhainen, 
että sillä tavallisessa ravintolassa olisi tuskin saanut halvinta- 
kaan ryyppyä. — Näin oli kai tarkoitus antaa ulkomaalaisille 
matkailijoille hyvä kuva hintojen halpuudesta Neuvostolii- 
tossa. 

Aterioidessamme kävi Intouristin nuorimies vielä tiedustele- 
massa, olemmeko saaneet kaikkea haluamaamme ja kehotti 
aterioimaan kaikessa rauhassa, hän tulisi ilmoittamaan meille 
ajoissa matkamme jatkumisesta. Nautimme tilanteesta ja 
ihmettelimme vain, kauanko sitä jatkuisi. Ilmeisesti oli GPU:n 
kaikkea valvova silmä erehtynyt. Jos Intourist olisi tiennyt 
meidän olevan sinisillä sudenpasseilla vankeudesta palaavia 
»faSisteja», olisi herkuttelumme saanut nolon lopun. Mutta 
mikään ei keskeyttänyt ateriaamme. Intouristin edustaja tuli 
kohteliaasti ilmoittamaan koneen lähtevän pian Moskovaan ja 
saattoi meidät koneeseen. Kiitimme häntä kohteliaasti hyvästä 
huolenpidosta ja pian olimme taas pehmeissä nojatuoleissamme 
ylittämässä Uralin vuoristoa. Matkamme jatkui sitten ilman 
uusia yllätyksiä Sverdlovskin, Kasanin ja Gorjkin kautta vai- 
vattomasti Moskovaan. 

Koneemme laskeuduttua yöllä Vnukovin lentokentälle pää- 
timme jäädä lentoaseman odotushuoneisiin aamuun saakka ja 
vasta virka-ajan alettua pyrkiä Suomen lähetystöön. Tiedossani 
oli tarpeeksi esimerkkejä, kuinka ulkomaalaiset saattoivat tulla 
pidätetyiksi vielä lähetystöjensä ovillakin, enkä halunnut tämän 
tapahtuvan meidän kohdallamme. Vasta aamupäivällä ajoimme 
taksilla kaupunkiin ja jäimme pois autosta parin kadunkulman 
päässä lähetystötalosta. Matkalaukkumme olimme jättäneet 
lentoaseman tavarasäilytykseen, ettemme näyttäisi matkaili- 
joilta, ja niin tutustuimme ensin lähetystömme sijaintiin ja 
vartiointiin. Lähetystötalon edustalla käveli virkapukuinen 
miliisi aivan sisäänkäytävän edessä ja vähän etäämpänä seisos- 
keli kaksi siviilipukuista miestä, ilmeisesti GPU:sta. Lähes- 
tyimme muina miehinä lähetystön sisäänkäyntiä juuri sellaisena 
hetkenä, jolloin miliisi oli etäämpänä ovesta ja niin pääsimme 
pujahtamaan ovesta sisään ilman, että kukaan ehti meitä estää 
tai kysyä asiaamme. Ensimmäinen erä oli onnistunut. 

Jo samana päivänä saimme suomalaiset passit ja kuulimme 
samalla, että olimme ensimmäiset lähetystöön tulleet miehet 
niistä 19:stä, jotka keväällä 1945 oli luovutettu Neuvostoliittoon. 
Muiden 17:n kohtaloista ei siellä tiedetty mitään. Kuulimme 
myös, ettei yksikään niistä lukuisista kirjeistä, joilla olimme 
pyrkineet lähetystön kanssa yhteyteen, ollut tullut perille. 

Saimme asettua toistaiseksi lähetystötaloon erääseen van- 
hojen huonekalujen säilytyshuoneeseen ja ruokailla saimme 
lähetystötalon remonttitöihin tulleiden suomalaisten työmiesten 
pöydässä. Heillä oli Suomesta mukanaan omat elintarpeet ja 
keittäjät. Maksoimme emännillemme aterioistamme, joten emme 
aiheuttaneet lähetystölle muita kuluja kuin parista virastoihin 
tekemästämme automatkasta aiheutuneet kulut. 

Elokuun 20. p:nä menimme erään lähetystövirkailijan saat- 
tamana Moskovan Miliisihallintoon anomaan maastalähtöviisu- 
mia. Täytimme kaikki vaaditut kaavakkeet ja viisumi luvat- 
tiinkin meille viimeistään 1.9. 54 mennessä. Mutta oltuamme 
viikon päivät Moskovassa saimmekin odottamatta Sisäasiain- 

ministeriön, MVD:n, antaman määräyksen poistua Moskovasta 
24 tunnin sisällä. Olimme jonkunlaisia »persona non grata», 
joiden oleskelua Moskovassa ei voitu suvaita. Näin ollen emme 
olleetkaan täysin vapautuneet armahduksen lupaamista ran- 
gaistuksemme seuraamuksista. Tässä odottamattomassa vai- 
heessa ei lähetystömme ja asiaamme hoitanut lähetystöavus- 
taja, maisteri Taneli Kekkonen katsonut voivansa tehdä asiassa 
mitään. 

Moskovassa ollessamme ehdimme hiukan tutustua tähän suur- 
kaupunkiin ja sen moniin muistorikkaisiin rakennuksiin. Monet 
vastavalmistuneet jättiläisrakennukset, esimerkiksi 26-kerrok- 
sinen hotellirakennus Komsomoltsin aukealla, 34-kerroksinen 
hotellirakennus Dorogomilovskin rannalla, samoin Kansan- 
nousun aukealle rakennettu 22-kerroksinen asuintalo, joka tor- 
neineen kohosi 152 metrin korkeuteen, edustivat kaikki samaa 
tyyliä. Niihin oli rakennuksen tilavuuden kustannuksella tehty 
arvokkuutta tavoittelevia pylväikköjä ja koristeluja, ja kaik- 
kien huippuja koristi samanlainen tähteen päättyvä terävä 
torni. Tämä torni oli jäljennetty eräästä Kremlin tornista ja 
pyrki ilmentämään vanhan venäläisen arkkitehtuurin sulautu- 
mista nykyaikaiseen. Aivan samoista aineksista oli myös virasto- 
rakennus Lermontovin aukiolla, johon tornihuipun lisäksi oli 
rakennettu Kremlin muurihammastusta jäljitteleviä koristeita. 
Myöskin Smolenskin aukion virastotalo pyrki samaan, joskin 
monumentaalisempaan tyyliin, ilmentämään jotenkin Kremlin 
piirteiden ja amerikkalaisen pilvenpiirtäjän yhteensulautumista. 
Sen 27-kerroksinen keskiosa kohosi torneineen 170 metrin kor- 
keuteen. 

Kaikista näistä rakennusluomuksista oli kuitenkin Moskovan 
Valtionyliopiston rakennusryhmä suurenmoisin. Tästä vuonna 
1953 avatusta yliopistosta olin nähnyt paljon kuvia, mutta 
paikalla nähtynä se oli sittenkin vaikuttavin. Jo siitä annetut 
numerotiedotkin puhuvat puolestaan. Yliopiston rakennusten 
yhteinen kuutiotilavuus oli 2 611 000 kuutiometriä. Sen oppilas- 
asuntojen luku oli 5754 huonetta sekä opettajien asuntojen 184 

huoneistoa. Itse päärakennus on 32-kerroksinen, sivuosien 
ollessa 18- ja 12-kerroksisia. Rakennuskompleksissa ilmoitettiin 
olevan tuhat opetuslaboratoriota ja 148 luentosalia, jotkut niistä 
600 opiskelijalle. Kirjastojen ilmoitettiin käsittävän 20 hylly- 
kilometriä, ja yliopiston kaikkien käytävien sanottiin olevan 
yhteensä 33 kilometriä. — Varsinkin iltaisin valonheittäjien 
juhlavalaistuksessa teki rakennusryhmä mittasuhteillaan val- 
tavan vaikutuksen. 

Mielenkiintoista oli verrata moskovalaista yleisöä muualla 
Neuvostoliitossa näkemääni. Pukeutuminen oli yleensä euroop- 
palaisempaa, mutta erikoisempaa hyvinvointia se ei kuvastanut. 
Muualla maailmassa esiintyvää elämäniloa ja hilpeyttä näki 
vain harvoin. Huolestuneet, väsyneet ilmeet hallitsivat katu- 
kuvaa. 

Mutta sama tasa-arvoisuus miesten ja naisten suorittamissa 
töissä näkyi Moskovassakin. Kadunlakaisijoina ja kadunkorjaus- 
töissä oli suurelta osalta naisia. Samoin raskaissa rakennus- 
töissä he työskentelivät rinnan miesten kanssa ja muutamien 
näin toimivan miliiseinäkin liikennettä ohjaamassa. 

Olin kuullut aikaisemmin kerrottavan Moskovan suurimmasta 
tavaratalosta, GUM:ista. Suuri se olikin — monikerroksinen 
kauppahallia muistuttava rakennus, joka oli jaettu pieniin 
myymäläkojuihin. Kussakin niistä oli yhtä laatua tavaraa, 
mutta mitään laadultaan parempaa tai ostohalua kiihottavaa 
ei niissä ollut. Tavaratalon eräälle osastolle oli muodostunut 
parituhantinen jono ostajia, etupäässä naisia. Toisiaan tyrkki- 
vää ja etuilevaa naispaljoutta yritti pitää ojennuksessa 12 
valkotakkista miliisiä ja kaksi miliisiupseeria. Päästäkseni näke- 
mään mitä ihmeellistä jonotettavaa nyt oli tullut kauppaan, 
pujottelin itseni jonon laitaa myöten alkupäähän. Kauppaan oli 
tullut aivan tavallisia harmaita emaljisia ämpäreitä ja pesu- 
vateja ja niitä ostettiin nyt aivan raivokkaasti. Ilmeisesti niitä 
ei ollut pitkiin aikoihin nähty myymälöissä. 

Kremlin edustalla Punaisella torilla kohosi raskastekoinen 
Leninin mausoleumi. Nyt sinne oli talletettu myös punaisen 

itsevaltiaan Stalinin balsamoitu ruumis ja pitkä jono kansalaisia, 
ilmeisesti muilta paikkakunnilta tulleita matkailijoita ja koulu- 
laisia, liikkui hitaasti mausoleumin sisäänkäytävästä sisään 
suorittaen hiljaisen ohimarssin kahden neuvostokauden suu- 
rimman vainajan ohi. Lenin ja Stalin, joita vain harvat pääsi- 
vät näkemään heidän eläessään, olivat nyt muuttuneet turisti- 
nähtävyyksiksi. 

Ehkä vaikuttavimman muistikuvan antoi minulle kuitenkin 
Moskovan Yleisliittolainen Maatalousnäyttely. Astuessani sisään 
sen riemukaarta muistuttavasta sisäänkäytävästä odotin näke- 
väni paljon, enkä pettynytkään. Näin suurimman valheen, 
mitä kymmenen vuoden aikana Neuvostoliitossa olin nähnyt. 

Yleisliittolaisen maatalousnäyttelyn tarkoituksena oli esittää 
Neuvostoliiton maatalouden tasoa ja saavutuksia, toisin sanoen 
kolhoosielämää, sekä sovhoosien, valtiontilojen, työtä. 

Valtionpropagandan suurmestarin Josef Göbbelsin kerrotaan 
lausuneen: »Jos propagandassa pitää valehdella, niin se pitää 
tehdä niin valtavissa mittakaavoissa, ettei yhdenkään ihmisen 
mieleen pälkähdä epäillä sitä» — Tämä tuli mieleeni muodos- 
taessani käsitystä tämän näyttelyn laajuudesta ja tasosta. 

Näyttely oli monellakin tavalla valtava. Sen näyttelypavil- 
jongit, joista jokainen kuvasi oman liittotasavaltansa tai maa- 
kuntansa perinteellistä kulttuuria ja rakennustaidetta, oli raken- 
nettu arvokkaista rakennusaineista. Monet niistä olivat todel- 
lisia taideluomuksia, mm. Gruusian, AzerbaidZanin, Kasakstanin 
ja Armenian palatsit. Niissä oli samanlaista itämaista arvok- 
kuutta kuin Taj-Mahalissa tai jossain Persian Saahien palat- 
seissa. Eräiden näyttelyrakennusten seinät oli kauttaaltaan 
peitetty värikkäillä kaakeleilla tai mosaiikkitaiteella. 

Näyttelyalueen sadat kuvapatsaat, miljoonat kukat ja alhaalta 
päin taidokkaasti valonheittimin valaistut puut ja kymmenet 
valoefektein korostetut suihkulähteet olivat komeudessaan 
ennen näkemätöntä. Monet näkymät toivat mieleen tuhannen 
ja yhden yön sadut. 

Kokonaisuudessaan näyttely oli näytelmä, jonka hyvin sopi 

esittää ulkomaalaisille. Valtavuudellaan se vaikutti sekä vasem- 
mistolaiseen että konservatiiviin ja ulkomaalaisen kommunistin 
se sai hurmiotilaan. 

Mutta Neuvostoliiton maatalouden esityksenä se oli valhe, 
jonka suuruutta Göbbelskin olisi kadehtinut. Kussakin pavil- 
jongissa oli tavaranäyttein, kuvin ja graafillisin esityksin näh- 
tävissä kyseisen »tasavallan» pää- ja sivutuotteet. Jokainen 
graafillinen käyrä osoitti selvää ja määrätietoista noususuuntaa, 
sitä samaa, jota neuvostopropaganda on jo vallankumouksesta 
lähtien esittänyt. Eivät edes muutamat katovuodet olleet jättä- 
neet merkkejä graafillisiin taulukkoihin. 

Ja kuitenkin ne valtavat viljasadot ja karjataloustuotteiden 
määrät, mitkä neuvostopropaganda on aina luvannut saavuttaa 
seuraavan 5-vuotiskauden aikana, olisivat mullistaneet koko 
maailman talouselämän — jos ne olisi saavutettu. Mutta 
mikään ei estä jatkuvasti lupaamasta lisää ja niin paratiisi- 
maalaus jatkuu vuodesta toiseen. 

Katsellessani näitä värikkäitä ja ylpeitä numeroita muiste- 
lin erään leirissä tapaamani vanhan talonpojan sanoja: 

»Silloin kun leikkasimme viljan sirpeillä ja viikatteilla, riitti 
kaikille leipää. Mutta sitten kommunistit lähettivät meille 
kombaineja (= leikkuupuimureita) ja ne söivät kaiken leivän. 
Finnen meillä oli maitoa, voita ja smetanaa, mutta kun perus- 
tettiin meijereitä, ei maitoa enää riittänyt lypsäjällekään.» 

Yksistään maatalouden mekanisoinnin paviljonki oli tilava 
kuin Helsingin Messuhalli. Sen kattoon oli kiinnitetty 420 000 
vahvaa sähkölamppua ja sen kaikki mittasuhteet kertoivat 
gigantomaniasta. Valtavat leikkuupuimurit, »valtion jyvätehtai- 
den taistelulaivat», kylvökoneet ja oja-aurat loistivat kirkkain 
värein, ja jykevät traktorit voimaa uhkuvina, mustina ja teräk- 
senhohtoisina kiinnittivät itseensä näyttelyssä kävijäin ihas- 
tuneet katseet. Moskovalainen työmies, joka tuskin koskaan on 
voinut matkustaa kotikaupunkinsa ulkopuolelle, katselee näitä 
koneita kunnioittavasti. Hän on tuhannesti lukenut, että juuri 
nuo koneet siellä jossain, tuhansien kilometrien takana, kolhoo- 

seissa ja sovhooseissa huolehtivat siitä, ettei leipä lopu. Mutta 
hän ei tiedä, että useat näistä näyttelyesineistä ovat vasta 
kokeilu- tai valmistusasteellaan, ja että tuhannet ja jälleen 
tuhannet erilaiset maatalouteen jo lähetetyistä koneista viruvat 
käyttökelvottomina kolhoosien peltojen pientareilla. Hän tus- 
kin aavistaakaan, että valtaosa kaikesta kolhoosityöstä edel- 
leenkin tehdään lihasvoimin ja alkeellisin työmenetelmin. 

Tosin ovat Moskovan ja monien muiden teollisuuskeskusten 
tehtaat valmistaneet suuria määriä näitä kaikkia koneita. Niitä 
on lähetetty kolhooseihin, ne ovat rämisseet siellä aikansa ja 
pysähtyneet. On ilmennyt valmistevikoja, ainesvikoja ja vikoja 
koneiden käyttäjissä. Varaosia ei ole saatu ja niin heiluu jäl- 
leen kuokka tai viikate kolhoositalonpojan känsöittyneessä 
kädessä. Maatalouden mekanisointi on jäänyt edelleenkin kau- 
niiksi unelmaksi. 

Näyttelyssä on myös perunannostokone, jonka kokeilutulok- 
sista oli sanomalehdissä mainittu, että se jätti maahan yli puo- 
let perunoista, loput oli kaivettava maasta käsivoimin. Hara$oo, 
tässä kohdin oli saavutettu lähes 50 %:n mekanisointi. Muualla 
maailmassa olisi tällainen kone vielä jätetty pois näyttelystä 
keskeneräisenä. Täällä se edusti tekniikan kehitystä ja ehkä 
samalla koneella vielä tulevaisuudessa nostettaisiin 150 % 
maassa olevista perunoista. 

Katselin mielenkiinnolla myös Neuvosto-Karjalan paviljongin 
taulukoita. Metsäteollisuus oli johtavassa asemassa, mutta myös 
maanviljelys ja karjanhoito osoitti mainioita numeroita. Sitä 
hämmästyneempi olin, kun viikkoa myöhemmin yritin ostaa 
voita saman vtasavallan pääkaupungista Petroskoista. Myyjät- 
täret katselivat minua kuin hölmöä pyytäessäni neljänneskilon 
voita. Ilmeisesti olivat Karjalassakin »meijerit syöneet voim, 
sillä 3 !/, kuukauden aikana en sitä kertaakaan nähnyt Petros- 
koin kaupoissa. 

Katsellessani tätä näyttelyloistoa, kullattuja patsaita, mar- 
morisia palatseja, tuoksuvia ruusukenttiä, härkien, lehmien ja 
hevosten valioyksilöitä, vertasin sitä näkemääni ja kuulemaani 


317 


kolhoositodellisuuteen. Näyttely oli vertaansa vailla oleva valhe, 
koska se kuvasi kolhoosielämää tänään. Jos näyttelyn 
sanottaisiin olevan jotain, johon kollektiivinen maatalous pyr- 
kii vaikkapa sadan vuoden tavoitteella, kannattaisi tuota loistoa 
käydä kaukaakin katsomassa. 

Moskovassa olisi ollut paljonkin arvokkaita museoita ja 
taidegallerioita, jotka olisi pitänyt nähdä. Mutta MVD:n käsky 
poistua Moskovasta 24 tunnin sisällä ei antanut aikaa enempään. 
Maamme lähettiläs Äke Gartz ja lähetystöavustaja Taneli Kek- 
konen selittivät, ettei lähetystö voi asialle mitään. Aikaisem- 
missakaan tapauksissa ei Neuvostoliiton ulkoasiainministeriö ole 
edes vastannut lähetystön tekemiin vetoomuksiin. Aivan 
täydellistä tasaveroisuutta pienten ja suurten kansojen 
suhteissa ei ilmeisesti ollut saavutettu huolimatta Pravdan ja 
Izvestijan kirjoitelmista. Pakkasin matkatavarani, joista tär- 
kein edelleenkin oli ruhtinas Obolenski-vainajan puulusikka, ja 
valmistauduin lähtemään herra D:n kanssa Petroskoihin. 


N euvosto-Karjalaa 


Saavuimme junalla Petroskoihin elokuun lopulla ja asetuimme 
asumaan kaupungin ainoaan hotelliin »Pohjolaan». Rakennus 
oli sodan aikana kärsinyt pahoja vaurioita, mutta saksalaiset 
sotavangit olivat rakentaneet hotellin uudelleen. Nyt oli hotelli 
— kuten kaikki muutkin hotellit neuvostomaassa — GPU:n 
valvonnassa. Huonetta tilatessa piti näyttää passinsa ja kun 
olimme ulkomaalaisia, vieläpä entisiä vankeja, kiinnitettiin 
tapaukseemme erikoista huomiota. Vaikka junamme saapui jo 
06.00 tienoilla aamusella, emme saaneet huonetta ennen kuin 
klo 17.00 ajoissa iltapäivällä. Syy tähän selvisi ennen pitkää. 

Saimme huoneen n:o 93 kolmannesta kerroksesta. Kalustol- 
taan ja sisustukseltaan oli huone melko hyvä ja se olikin kal- 
leimpia hotellissa. Olin odotellessani pannut merkille, että hotel- 

lissa oli muitakin vapaita huoneita, mutta meidät haluttiin 
jostain syystä sijoittaa juuri tähän. Päästyämme huoneeseemme 
aloin tutkia sitä tarkemmin ja löysin oviaukon kautta kömpe- 
lösti asennetut mikrofonijohdot, jotka johtivat huoneeseemme. 
Seinään, seinäpaperien alle oli kätketty mikrofoni ja meidän 
siis oli keskusteltava asioistamme varoen. Myöhemmin sain 
tilaisuuden tutustua vielä hotellin skuuntelukeskukseem. Se oli 
samassa kerroksessa vinosti käytävän toisella puolella. Päivys- 
tävän kuuntelijan lähtiessä aamiaiselleen jäi huoneen ovi sat- 
tumalta lukitsematta ja sain tilaisuuden vilkaista sen varusteita. 

Nyt alkoi kolme ja puoli kuukautta kestänyt hermosota vii- 
sumin hankkimisessa. Jo syyskuun 2. päivänä teimme uuden 
anomuksen maastalähtöviisumin saamiseksi. Neuvostoliiton 
lakien mukaan oli jokaisella ulkomaalaisella oikeus saada 
maastalähtölupa viimeistään kymmenen vuorokauden kuluessa, 
mutta se oli vain laki. Käytäntö osoitti aivan toista. 

Petroskoin miliisihallinto suoritti tietysti uudet kuulustelut 
koko asiassamme. Saimme taas kertoa kaikki edesottamuksemme 
syntymästämme lähtien ja selostaa esivanhempiemmekin vai- 
heita niin pitkälle kuin tiesimme. Sen jälkeen saimme jäädä 
odottamaan viisumiamme ja tiedustella sitä viiden päivän 
kuluttua. Kun määräaika oli kulunut, menimme tiedustelemaan 
viisumiamme ja saimme jälleen kehotuksen tulla viiden päivän 
kuluttua uudelleen. Tätä jatkui sitten syyskuun alusta joulu- 
kuun alkuun asti. 

Tässä pakollisessa toimettomuudessa oli kuitenkin se etu, 
että sain vapaasti tutustua Petroskoin ihmisiin ja elämään. 
Aikaa riitti lueskella Petroskoissa ilmestyvää suomenkielistä 
vTotuus»-lehteä, käydä ravintoloissa ja elokuvissa, tutustua 
Petroskoissa oleviin suomalaisiin ja käydä vieraisilla heidän 
kotonaan. Näin pääsin hieman pintaakin syvemmälle tutustu- 
maan nykypäivien Itä-Karjalaan. 

Itse Petroskoin kaupunki vaikutti puhtaammalta ja hoide- 
tummalta kuin esimerkiksi Leningrad ja Moskova. Varsinkin 
Leningradissa olivat talojen julkisivut likaisia ja maalaamat- 

tomia ja monissa paikoin näki kranaatinsirpaleiden jälkiä. 
Tyhjiä, raunioituneita rakennuksia näki paljonkin Leningradin. 
liepeillä, mutta Petroskoi oli hyvin poistanut sodan arvet näky- 
mistään. Vain muutamat tyhjät tonttialueet Äänisjärven ran-- 
nalla olivat vielä rakentamatta, mutta niistäkin oli rauniot 
purettu ja tiilet käytetty uutisrakennuksiin. Kaupungin kaduilla 
ja puistikoissa oli runsaasti värikkäitä kukkaistutuksia. Leninin 
patsas, joka muuten oli kömpelöin kaikista näkemistäni, oli jäl- 
leen nostettu jalustalleen. Patsas on veistetty punaisesta gra- 
niitista ja kokoonpantu useammasta raskaasta osasta. Näiden. 
liitoskohdissa näkyi vielä lohkeamia suomalaisten sotilaiden 
rautakangista, joilla patsas oli väännetty jalustaltaan ja kulje- 
tettu jonnekin varastoon suomalaisten vallattua Petroskoin. — 
Sodan jälkeen oli kaupunkiin rakennettu runsaasti useampi- 
kerroksisia taloja, ja uutta, keskemmälle kaupunkia, Leninin 
kadun päähän rakennettua rautatieasemaa viimeisteltiin par- 
haillaan. Sen piti valmistua lokakuun vallankumouksen juhla- 
päiväksi. Komeimmat ja parhaiten rakennetut talot kaupun- 
gissa olivat kuitenkin Neuvosto-Karjalan ja Petroskoin Miliisi- 
hallinnon talo sekä MVD:n toimitalo ja tutkintovankilan raken- 
nus keskellä kaupunkia. Harmaasta graniitista jykevästi raken- 
nettuina ne ilmensivät Moskovan virkavallan ja poliisimahdin 
järkkymätöntä asemaa »tasavallassas. 

Petroskoin kookas kivikirkko oli muutettu maakuntamuseoksi, 
jossa oli suuri uskonnonvastainen osastonsa. Koululaisluokat 
tekivät tänne opintokäyntejä, vexkursioita», tutustuakseen opet- 
tajiensa ja agitaattorien avulla siihen »henkiseen pimeyteem, 
joka oli vallinnut vallankumousta edeltäneinä aikoina. 

Kiinnostavinta minusta kuitenkin oli museossa sen vallan- 
kumoustaisteluja kuvaava osasto. Kiimasjärven taistelut Kar- 
jalassa oli suurin, seinänkokoisin »operaatiokartoin», lukuisin 
maalauksin ja tekstein sekä maastolaatikoin paisutettu äärettö-- 
män tärkeäksi ratkaisutaisteluksi. Tämä heimosotiemme his- 
toriassa melko vähäpätöinen vaihe oli esitetty vertaansa vailla 
olevaksi tuhoamistaisteluksi, jossa »ssuomalaislahtarien» armeija-- 

kunta oli lyöty hajalle ja punaisten hiihtopataljoonan komen- 
tajasta Toivo Antikaisesta oli tehty mitä loistavin ja nerokkain 
sotapäällikkö. 

Museossa oli myös esillä samoista taisteluista saatua laihaa 
sotasaalista: muutamia Berdan- tai »91»-mallisia kiväärejä, yksi 
Maxim-konekivääri ja joitakin käsikranaatteja, yleensä kaikki 
vähää aikaisemmin Suomen Vapaussodassa venäläisiltä sota- 
saaliiksi saatua tavaraa. 

Museota katsellessa tuli mieleen kommunistipropagandan 
usein käyttämä sanonta: »falsifikazii istorii», — historian vää- 
rennystä. Todellisuudessahan Kiimasjärven taistelu oli vain 
punaisten hiihtojoukkojen yöllinen yllätyshyökkäys suoma- 
laisten vapaaehtoisten heikosti puolustettua kenttäsairaalaa 
vastaan. 

Koska opintomatkani nyt ulottui isäntämaan ansiosta Kar- 
jalaan, päätin käyttää tilaisuutta hyväkseni ja tutustua kaik- 
keen, mitä Karjalassa on tapahtunut ja tapahtuu. Näkemäni ja 
kuulemani oli masentavaa; olin kuten varmaankin monet muut 
suomalaiset toivonut suomalaisen kulttuurin elävän edelleen 
suomalaisten heimojen ikivanhoilla asuinmailla painostukses- 
takin huolimatta. Nyt sain todeta omin silmin mikä oli tilanne 
itärajamme takana. 

Jo Suomen ja Neuvostoliiton välillä Tartossa 1920 solmittu 
rauhansopimus sinetöi Karjalan kansan kohtalon. BolSevikit 
sulkivat rajan, joka vallankumoukseen asti oli ollut avoin ja 
jonka yli kummallakin puolella asunut väestö oli käynyt kaup- 
paa ja solminut sukulaisuussuhteita. Silloin oli alkanut rajan 
taakse jääneen karjalaisheimon vaellus tuhoutumistaan kohti. 

Vielä vallankumouksen jälkeenkin oli Karjalan kansa joukko- 
kokouksilla ja aseellisilla kansannousuilla osoittanut halunsa 
liittyä Suomen kansaan. Varsinkin vuodet 1918—1920 olivat 
Itä-Karjalan toiveiden, taistelujen ja vastoinkäymisten aikaa. 
Punainen terrori tukahdutti verisesti kaikki Karjalan pyrki- 
mykset vapauteen. Suomessakin tunnettiin tällöin kipeästi 
heimokansaan osuneet iskut ja vuosina 1919—20 otti noin 

kahden pataljoonan vahvuinen suomalainen vapaaehtoisjoukko 
osaa Itä-Karjalan vapaustaisteluun voimatta kuitenkaan pitää 
hallussaan valloittamiaan Itä-Karjalan, Aunuksen ja Inkerin 
alueita. Puutteellisesti varustettu vapaaehtoisjoukko oli pako- 
tettu vetäytymään ylivoiman tieltä takaisin Suomen alueelle. 

Jo tsaarivallan aikoina olivat karjalaiset saaneet kokea slaa- 
vilaisen imperialismin painostusta. Erilaisia pakotteita käyt- 
täen oli enin osa Itä-Karjalan väestöä käännytetty kreikkalais- 
katoliseen uskoon, koululaitos suurimmalta osaltaan venäläisty- 
tetty, ja suomalaisperäinen kulttuuri eli kansan keskuudessa 
pääasiassa perimätietona, kansanrunoutena ja tapoina, jotka 
suuresti poikkesivat isäntämaan tavoista. Kuitenkaan ei tsaarien 
Venäjä kohdistanut Karjalan väestöä kohtaan mitään sellaista 
terroria, jota se on saanut kokea punaisten vallanpitäjien 
taholta. 

Varsinainen suomalais-karjalainen asuma-alue on noin 185 000 
neliökilometriä ja ulottuu Leningradin seuduilta pohjoiseen aina 
Muurmanskiin saakka. Syvärin joki muodostaa melko tarkal- 
leen tämän alueen itärajan, joskin joukko suomalais-karjalaisia 
kyläkuntia sijaitsi vielä Syvärin itäpuolellakin. Ennen vuoden 
1940 rauhansopimuksen rajoja ilmoitettiin Karjalan-Suomen 
Neuvostotasavallan alueeksi 145 266 km?, johon ei kuitenkaan 
sisältynyt suurten Laatokan ja Äänisen järvien pinta-ala. Neu- 
vosto-Karjalan alue käsitti siis noin kolmanneksen Suomen 
tasavallan pinta-alasta ennen sotaa 1939—40. Noin 65 % Kar- 
jalan alueesta on metsämaastoa, loput niittyjä ja viljelysmaita 
sekä järviä, joita lasketaan olevan noin 15 000. Vuonna 1933 
tehdyn väestölaskennan mukaan oli Neuvosto-Karjalan asukas- 
luku n. 250 000. 

Valtaosa niistä suomalaisista punaisista, jotka vapaussotamme 
jälkeen siirtyivät Neuvostoliittoon, asettui asumaan Karjalaan. 
Heidän lukumääräkseen arvioidaan 7000 ja monet heistä pää- 
sivät huomattaville johtopaikoille perustetun Neuvosto-Karja- 
lan hallintovirastoissa ja teollisuudessa. He toivat mukanaan 
Karjalaan voimakkaan panoksen suomalaista henkeä, joskin 
21 

oman marxilaisen maailmankatsomuksensa värittämää. Kun 
Itä-Karjalan väestöstä vuonna 1920 laskettiin olevan 62 % 
suomalaista alkuperää ja kun sen hallintopaikoille tuli Suomesta 
runsaasti korkeampaakin koulusivistystä saaneita miehiä, sai 
yhteiskuntaelämä vahvasti suomalais-kansallisen luonteen. Tätä 
oli omiaan korostamaan sekin, että Suomesta paennut, aikai- 
semmin Suomen Pankin tilastovirkamiehenä toiminut tri Edvard 
Gylling ennen pitkää kohosi Neuvosto-Karjalan ministerineu- 
voston puheenjohtajaksi. Samoin nousivat monet Amerikasta 
Neuvostoliittoon siirtyneet suomalaiset huomattaville virkapai- 
koille Karjalan hallinnossa ja talouselämässä. 

Suomalaisten miesten toimesta koki Itä-Karjalan koululaitos 
perusteellisen uudistuksen. Väestön käyttämä karjalainen murre, 
joka läheisen ja satoja vuosia kestäneen vuorovaikutuksen takia 
oli omaksunut runsaasti venäläisiä lainasanoja, joutui myös 
puhdistuksen alaiseksi. Kouluissa alettiin käyttää opintokielenä 
suomen kieltä sen nykyisessä kirjallisessa asussa. Erikoisesti 
kerrottiin tri Cyllingin tarmokkaasti puoltaneen koulu- ja kieli- 
uudistusta. Suomalainen kirjallisuus, esimerkiksi Aleksis Kiven 
teokset sekä muut, jotka katsottiin poliittisesti vaarattomiksi, 
tulivat varsin kansanomaisiksi ja suosituiksi. 

Itä-Karjalaan siirtyneiden suomalaisten punaisten joukossa 
oli myös useita työväen teattereissa ja musiikkiharrastuksissa 
Suomessa ansioituneita miehiä. Heidän toimestaan perustettiin 
Petroskoin Suomalainen Teatteri, joka esitti pääasiassa suo- 
malaisia näytelmiä. Samoin perustettiin useita suomalaisia 
laulukuoroja ja musiikkikerhoja, joiden ohjelmisto käsitti suo- 
malaista ohjelmaa. Varsinkin suomalainen kansanlaulu tuli 
Neuvosto-Karjalassa suosituksi, jopa sen venäläisenkin väestön- 
osan keskuudessa. 

Näinä vuosina oli venäläisten kommunistien ohjelmana säi- 
lyttää nämä suomalaiset kommunistiainekset vastaisia vallan- 
kumoustaisteluja varten Suomessa. Monet suomalaiset komen- 
nettiin punaupseerikursseille tai saivat opiskella poliittisella 
linjalla ns. Vähemmistökansallisuuksien Yliopistossa Lenin- 

gradissa. Tämä opinahjo valmisti agitaattoreita ja maanalaisen 
kommunistisen toiminnan organisaattoreita ulkomaita varten. 
Useimmat myöhempinä vuosina Suomessa pidätetyt kommu- 
nistien salaiset toimihenkilöt olivatkin näissä oppilaitoksissa 
koulutetut maailmanvallankumouksen vaatimiin tehtäviin. 
Ennen pitkää alkoivat venäläiset kommunistit kuitenkin 
suhtautua epäluulolla näihin suomalaisiin marxilaisiin, syyttää 
heitä natsionalismista ja internatsionalismin puutteesta. Myös 
suomalaisten kommunistien kesken oli esiintynyt eripuraisuutta, 
joka jakoi heidät eri ryhmiin. Edvard Gylling ja hänen muka- 
naan suuri joukko muita vanhempia Suomesta siirtyneitä kom- 
munisteja muodostivat ryhmän, joka pyrki säilyttämään suo- 
malaista kulttuuria ja suomalaisten kommunistien johtoaseman 
Neuvosto-Karjalassa. Toinen, Otto Wille Kuusisen ryhmä, sen 
sijaan edusti venäläistyttämispolitiikalle altista suuntaa ja oli 
valmis internatsionalismin nimissä tuhoamaan suomalaisen 
kulttuurin saavutukset. Molemminpuoliset juonittelut ja ilmi- 
annot harvensivat suomalaisten kommunistien rivejä ja kun oli 
ehditty vuosien 1930—37 aikana tapahtuneisiin massapuhdis- 
tuksiin, oli Kominternin jäsen ja Moskovan politiikan tukema 
O. W. Kuusinen päässyt selvästi voitolle tässä suunta- ja valta- 
taistelussa. Tuhannet Gyllingin suunnan kannattajat vangittiin 
ja kaatuivat teloitusryhmien eteen tai hävisivät jäljettömiin pak- 
kotyöleireille ja vankiloihin. Vuonna 1936 alkoivat laajat, pre- 
ventiiviset väestönsiirrot maalaisväestön keskuudessa seurauk- 
sena Neuvostoliiton uudesta Suomen-politiikasta. Siirtotoimen- 
piteet koskivat ensi sijassa lähellä rajaa asuvia suomalaisia, joita 
siirrettiin kyläkunnittain aina Uralin takaisille alueille. Nähtä- 
västi propagandasyistä sallittiin tri Gyllingin vielä tässä vaiheessa 
jäädä entiselle virkapaikalleen Neuvosto-Karjalan presidenttinä. 
Jo tätä ennen oli suomalaisperäistä väestöä käytetty runsain 
määrin pakkotyövoimana nk. Stalin-kanavan (Valkean meren 
kanavan) rakennustyössä. Eri tahoilta kuulemani mukaan työs- 
kenteli tämän kaikkiaan n. 900 kilometriä pitkän vesireitin 
227 km pitkällä maanleikkaus- ja siirtotyömailla n. 800 000 

pakkotyövankia, joiden keskuudessa kuolevaisuus oli ehkä 
suurempi kuin millään muulla jättiläismäisellä orjatyömaalla 
Neuvostoliitossa. On arvioitu, että n. 200 000 karjalais-suoma- 
laista, Aunuksen, Vepsän tai Inkerin suomenheimolaista menetti 
henkensä tällä työmaalla, so. yksi jokaista kanaalin metriä 
kohden, lukuun ottamatta venäläisiä tai muuta syntyperää 
olevia kuolleita. 

Vuonna 1938 alkoivat suomalaisen kulttuurin tuhoon tähtää- 
vät toimenpiteet saada vielä selvempiäkin muotoja. Suomalais- 
väestön siirrot jatkuivat edelleen ennakolta tietämättömiin 
seutuihin. Asevelvollisuusikäisten nuorukaisten ei enää sallittu 
suorittaa asevelvollisuuttaan läheisissä koulutuskeskuksissa, 
vaan heidät lähetettiin etäisiin garnisoneihin, mm. Kauko- 
itään. Samana vuonna syrjäytettiin koululaitoksessa suomen 
kieli ja opetuskieleksi määrättiin joko venäjän kieli tai venäjän 
kielen sekainen karjalanmurre, jolle nyt annettiin äidinkielen 
asema. Sanomalehtiä alettiin julkaista karjalanmurteella, samoin 
koulu- ym. kirjallisuutta. Kirjastoista poistettiin suomenkieli- 
set kirjat ja niiden tilalle tuli venäläisiä — koska karjalanmur- 
teella painettua kirjallisuutta ei vielä ollut. — Aikaisemmin 
opetuskielenä ollutta suomen kieltä opetettiin nyt oppiaineena 
pari tuntia viikossa. 

Vuonna 1939 vangittiin Edvard Gylling ja hän katosi pit- 
kiksi ajoiksi jäljettömiin. Muodollista oikeudenkäyntiä häntä 
vastaan ei koskaan lavastettu, mutta jälkeenpäin on ollut liik- 
keellä huhuja, joiden mukaan häntä olisi syytetty leväperäi- 
syydestä virkansa hoidossa. Hän oli muka huonosti valvonut 
adjutanttiansa, joka oli luovuttanut tärkeitä asiakirjoja Suomen 
tiedusteluasiamiehille. — Vasta vuonna 1948 oli Gylling tuotu 
jostain vankilasta Hiipinän vankileirille, jossa hän oli ollut 
vuoteen 1940, jolloin hänet kertoman mukaan oli teloitettu. 
Viimeisen vuotensa oli tämä entinen Neuvosto-Karjalan presi- 
dentti ja diktaattori saanut työskennellä leirialueen käymälöi- 
den puhdistajana, koska häntä jalkainvalidina ei voitu käyttää 
raskaimpiin töihin. 

Talvisodasta lähtien on Kominternin jäsen O. W. Kuusinen 
toiminut Karjalan-Suomen Neuvostotasavallan ministerineu- 
voston puheenjohtajana. Hänen hallituskautenaan on suoma- 
laisten panos Petroskoin hallintokoneistossa samoin kuin kai- 
kissa muissakin tehtävissä jyrkästi vähentynyt. Suomesta siir- 
tyneet kommunistit on yksi toisensa jälkeen vangittu ja he 
ovat hävinneet tai menettäneet virkapaikkansa. Koululaitos on 
täysin venäläistetty ja suomen kielellä on mahdotonta asioida 
missään Petroskoin virastossa taikka liikkeessä. Suomalainen 
teatteri tosin vielä toimii, mutta sen ohjelmistosta on poistettu 
kaikki suomalaista alkuperää olevat näytelmät. Vuoden 1954 
alusta lähtien kiellettiin mm. »Seitsemän Veljeksen» ja vTukki- 
joella» esitykset epäkansallisina ja porvarillisina. Soitto- ja 
lauluyhtye »Kantele» on saanut toimia edelleen, mutta esittää 
pääasiassa vain venäläistä musiikkia ja lauluja. Sen solistina 
on lupaava amerikansuomalainen laulajatar Sirkka Rikka, joka 
vuonna 1933 tuli vanhempiensa mukana Yhdysvalloista Neu- 
vostoliittoon. 

Kun neuvostopropaganda jatkuvasti toitottaa vähemmistö- 
kansallisuuksien »kulttuuriautonomiaa» ja sitä valtavaa kukois- 
tusta, mikä vallankumouksen jälkeen on muka tällä alalla 
saavutettu, on sen ollut pakko jättää suomen kieli vielä toisena 
kielenä katukilpiin sekä virastojen ja joidenkin kauppojen kil- 
piin. Muualta ei sitä paljoa enää löydäkään. Missään virastossa 
tai myymälässä ei suomen kieltä puhuta ja vaikka näissä oli- 
sikin joku kieltä taitava, ei hän sitä uskalla käyttää. 

Petroskoin keskustassa olevassa suurimmassa kirjakaupassa 
on jopa suomenkielinen osasto, jossa on vielä joitakin suomen 
kielelle käännettyjä venäläisiä oppikirjoja tai romaaneja sekä 
poliittista ja nuorisokirjallisuutta. Samassa kirjakaupassa on 
myös antikvaarinen osasto, joka ostaa käytettyjä kirjoja. Kun 
yritin myydä sinne takaisin samasta kirjakaupasta ostamaani 
suomenkielistä kirjallisuutta, kieltäydyttiin ostamasta suomen- 
kielisiä kirjoja ja sanottiin: 

»35Emme osta ulkomaankielistä kirjallisuutta.» 

Käytännössä suomen kieli ei siis enää ollut maan toinenkaan 
kotimainen kieli. 

Petroskoissa ilmestyy edelleenkin suomenkielinen sanomalehti 
»Totuus». Tätä lehteä ei kuitenkaan pidetty sanomalehtimyymä- 
löissä esillä, vaikka se oli Karjalan-Suomen Neuvostotasavallan 
virallinen äänenkannattaja. Jos ostaja sitä erikoisesti vaati, 
annettiin se myyntipöydän alta. Lehden levittäminen suomen- 
kielisenä julkaisuna ei ilmeisesti kuulu vallanpitäjien ohjelmaan, 
vaan se on yksi niistä »Potemkinin kulisseista», joilla suomalaisen 
kulttuurin tuhoamista koetetaan peittää. 

Sisällöltään on yTotuus» moskovalaisen Pravdan (= totuus) 
kaltainen ja sisältää puolue- ja kolhoosiuutisia. Mitään varsi- 
naisia uutisia tai päiväntapahtumia se ei julkaise. Kun esim. 
Läskelässä tapahtui 5. päivänä joulukuuta 1954 järkyttävä 
lastenkodin tulipalo, jossa sai surmansa 34 lasta ja kolme lasten- 
hoitajaa, ei vTotuus»-lehti kertonut tästä sanaakaan. Kuitenkin 
koko väestö kertoi järkyttävästä uutisesta toisilleen ja siitä 
puhuttiin kaikissa leipäjonoissa ja »tSainajoissa». Vain »Totuu- 
den» toimituksessa ei asiasta tiedetty mitään... 

Murhenäytelmä olisikin ollut lehdessä vaikea selostaa, koska 
silloin olisivat tulleet julkisuuteen neolosuhteet, joissa sotaorvot ja 
invalidien lapset elivät. Lastenkotina oli entinen Läskelän kun- 
nalliskodin mielisairasosasto, jossa ikkunat olivat pienet, lähellä 
katonrajaa ja rautaristikoilla varustetut. Lähimpään asutuk- 
seen sieltä oli n. 5 kilometrin matka. — Lastenkodin yövalvo- 
jana oli ollut eräs nainen, joka lisäansion vuoksi työskenteli 
sekä päivin että öin. Yövuorollaan hän oli mennyt asuntoonsa 
lepäämään ja teljennyt sitä ennen lastenkodin ulko-oven vah- 
valla seipäällä, jotta hoidokit eivät pääsisi karkuun. Näissä 
oloissa syttyi kohtalokas tulipalo, josta pelastui ainoastaan 
lastenkodin johtajatar omine lapsineen sekä mainittu yövalvoja. 

Petroskoissa ilmestyvä suomenkielinen kirjallisuus käsittää jo 
mainitsemieni venäjänkielisten käännettyjen kirjojen ohella 
myös Leninin ja Stalinin teosten suomenkieliset käännökset. 
Suomen kielellä julkaistu kirjallinen aikakauslehti »Punalippu» 

osoittaa paremmin kuin mikään muu nykyisen karjalais-suoma- 
laisen kirjailija- ja runoilijapolven tason mataluuden. 

Vanhemmista suomalaisista kommunisteista on entinen Suo- 
men Punakaartin viimeinen ylipäällikkö Tainio säilyttänyt hen- 
kensä ohella myös virka-asemansa. Näin hänen esiintyvän 
Puna-armeijan kenraalimajurin univormussa. Hän on julkais- 
sut heikkotasoisen muistelmateoksen kapinanvalmistelusta Suo- 
messa nimellä Päiväkirjani lehdiltä». Tämä mainittiin »kirjal- 
lisena tapahtumana» Karjalassa. — Suomen kielellä kirjoitteleva 
A. Vikström on parissa kolmessa teoksessaan myös märehtinyt 
kapinanaikuisia tapahtumia ja ottanut erikoisalakseen Suomen 
valtiomiesten ja erikoisesti marsalkka Mannerheimin musta- 
maalauksen. 

Kesällä 1954 Petroskoissa pidetyt Neuvostoliiton kirjailijoi- 
den ja runoilijoiden neuvottelupäivät moittivat julkilausumas- 
saan neuvostokarjalaisten kynäniekkojen vihanteettomuutta ja 
formalismia». Tyytymättömyys tasoon on siis molemminpuoli- 
nen — niin lukijain kuin toimeksiantajainkin taholla. 

Harvalukuiset kaunokirjalliset yritykset karjalanmurteella 
ovat täysin epäonnistuneet ja suomen kieltä vastaan tähdätyt 
toimenpiteet edistävät nopeasti maan täydellistä venäläisty- 
mistä. On aivan tavallista nykyisin, että suomalaisperheiden 
lapset eivät enää osaa vanhempiensa kieltä tai puhuvat sitä 
perin huonosti. Sotien jälkeen ovat monet yleisillä paikoilla 
suomea puhuneet henkilöt joutuneet katuyleisön pahoinpitele- 
miksi ja kun venäläinen kansanaines suhtautuu vieläkin avoi- 
mella vihamielisyydellä suomea puhuviin, on suomen kieli no- 
peasti menettämässä merkityksensä puhekielenä Neuvosto- 
Karjalassa. Sitä paitsi on suomalaisten lukumäärä kokonais- 
väestöstä jo niin pieni, ettei niilläkään alueilla, jotka rauhan- 
sopimuksilla 1940 ja 1944 riistettiin Suomelta, ole kieli- tai 
kansallisuusprobleemeja. Noilla alueilla asuu nykyisin miltei 
yksinomaan — venäläistä väestöä. Viipurin vähälukuinen 
väestö on pelkästään venäläistä, Sortavalan väestöstä korkein- 
taan 15 % suomea puhuvia. Monet entiset rajaseutupitäjät sen 

sijaan ovat suurimmalta osaltaan autioita tai venäläisten 
asuttamia. 

Saatoin näin todeta, että suomen kieli ja suomalainen kult- 
tuuri ovat menettäneet historiantakaisista ajoista saakka säi- 
lyttämänsä asemat itärajamme takana. Yksi monista kommu- 
nistien toimeenpanemista kansallisista murhenäytelmistä on 
näin päättymässä virallisestikin — v. 1955 lakkautettiin Kar- 
jalan-Suomen Neuvostotasavalta autonomisena liittotasaval- 
tana ja liitettiin suoraan Venäjän Federatiivisen Sosialistisen 
Neuvostotasavallan alaisuuteen. 

Etsin ja tapasin Petroskoissa vielä joitakin Suomesta tai 
Amerikasta tulleita suomalaisia. Jotkut olivat ahkeruudellaan 
saaneet aikaan omakotitalonkin, mutta yleensä he olivat kaikki 
masentuneita ja toivottomia. Suurten puhdistusten aikoina oli- 
vat he olleet töissä muilla paikkakunnilla ja siten säästyneet. 
Mutta monia liikuttavia suomalaiskohtaloita kuulin täälläkin, 
vaikka niistä ei kukaan mielellään puhunut. Erään suomalais- 
perheen kohtalo muodosti esimerkin monien muidenkin kohdalle 
sattuneesta: 

Eräs perhekunta, johon kuului isä, kolme poikaa ja tytär, oli 
1930-luvun pula-aikana tullut Neuvostoliittoon työnhakuun. 
Vv. 1936 —37 olivat GPU:n miehet vanginneet yhden kerrallaan 
pojista, kunnes kaikki kolme olivat hävinneet jäljettömiin. Isä 
menetti tämän johdosta järkensä ja kuoli mielisairaana, perheen 
viimeinen jäsen, tytär, karkotettiin kauas Sisä-Venäjälle. — 
Tämänlaisia tarinoita sai kuulla yhä uusia, kun pääsi luotta- 
muksellisiin keskusteluihin suomalaisten tai karjalaisten kanssa. 

Paikallinen sanomalehti »Totuus» auttoi myös tutustumaan 
paikkakunnan elämään. Toisinaan siinä oli kirpeätä kritiikkiä 
sellaisia metsätyömaita tai kolhooseja kohtaan, jotka eivät 
olleet täyttäneet suunnitelmatavoitteita. Kerrottiin suurista 
metsätyömaista, joissa 3/, kaikista mekaanisista työvälineistä 
kuten traktoreista, kiramoista, autoista jne. seisoi käyttökelvot- 
tomana varaosien ja remontin puutteessa. Myös Aunuksen Kone- 
paja Petroskoissa sai usein tukkapöllyä huonosta työstään. 

Lehti kertoi sattuneen, että konepajalla täysikorjauksessa ollut 
traktori ei pystynyt omin voimin ajamaan tehtaan portista 
ulos vaan piti hinata toisella traktorilla. Kuitenkin vaati kone- 
paja täyden korjaushinnan. — Yleensä näytti konekorjaus ole- 
van huonosti hoidettu työala. Lehdessä mainittiin kerran jopa 
75 % kaikista Neuvosto-Karjalan metsätyökoneista olevan 
käyttökelvottomassa kunnossa. 

Neuvosto-Karjalan maataloudessa näytti myös olevan toivo- 
misen varaa, vaikka se Moskovan Yleisliittolaisessa Maatalous- 
näyttelyssä olikin esittänyt kauniita lukuja. Lainaan tähän sel- 
laisenaan Petroskoin »Totuus»-lehden numerossa 236 (3903) loka- 
kuun 5. p:nä 1954 olleen kirjoituksen: 


"Tämä tapahtui Koskenkylässä. 

Astelemme Töalnan asutuksesta johtavaa metsätietä ja lähes- 
tymme Petrovskin piirin Namojevon kyläneuvoston Kosken- 
kylää. Sinitaivaalla purjehtii siellä täällä verkalleen valkeita 
pilvenhattaroita kuin parvestaan eksyneitä joutsenia. Kuulas 
ilma soi lintujen viserryksestä, suvannoissa polskivat hauet... 
On ihanaa uurastaa pellolla tällaisena poutapäivänä! 

Kylä on Töalna-järven ja samannimisen joen rannalla. Men- 
tyämme sillan yli eteemme avautui melko kummallinen näkymä. 
Keskellä kiireintä työpäivää talojen ovet ja ikkunat olivat 
selkoselällään. Kujalla virui hankoja, viikatteita ja haravoita, 
seisoi aisattomia kärryjä. 

— Mitä te olette oikein mekastaneet täällä? kysyi seuralai- 
seni Nikolai Ivanovits Rodionov pojanvekaroiltaa. — Odotta- 
kaapas, saatte aika kyytiä kun vanhempanne palaavat o 

— Emmepä saa! 

— Mitenkä niin? 

— Meillä on nyt suuri juhla — »emänpäivä»! On juhlittu 
kolme päivää ja juhlitaan niin kauan kuin kiljua riittää... 

Koskenkyläläisten vedellessä vielä »nokkauniaam eilisen 
armottoman juopottelun jälkeen järven toisella rannalla, Kar- 
jaisen kylässä, jossa on VoroSiloville nimetyn kolhoosin toinen 

prikaati, juhlatunnelma oli korkeimmillaan. Kujalla hoiperteli 
ihmisiä, toiset täydessä seilissä, toiset hitusen hutikassa. Oli 
sekä omaa väkeä että Homselästä, Namojevosta, Tsarevitäista, 
Kossalmelta, 'TSalnasta ja muualta tulleita vieraita. Kuului 
hoilailua ja kiroilua. Anna-täti Loginovaa tanssitutti: rallattaen 
hän polki vimmatusti jalkojaan keskellä kujaa. Joku virkahti: 

— Jopa on eri eukko. Kun pitäisi mennä kolhoosin työhön, 
niin keppi kädessä valittelee jalkojaan. Mutta nyt tanssaa 
kuin nuori. Häpeisi edes tytärtään, onhan tämä sentään kylä- 
neuvoston puheenjohtaja ja vielä nuorisoliittolainen. 

— Mitäpä häpeämistä hänellä olisi? virkkoi eräs. — Tytärhän 
on itsekin mukana. Litkii kiljua Irina muorin luona... 

. . . Lahden toiselta rannalta huusi ratsumies kita pyöreänä: 

— Hei, meidän kylän miehet! Lähettäkääpäs vene tai osta- 
kaa sieltä kaksi litraa viinaa! Prikatiiri Semjon Bogdanovin 
vävy käskee — kuuletteko! 

Vävyn määräystä riensi täyttämään itse kolhoosin puheen- 
johtaja kommunisti Jevgeni Konstantinovitö Mastinnikov, 
vaikka ei pysynytkään oikein varmasti jaloillaan: oli jo useam- 
paan otteeseen kulautellut rapularyyppyjä tulematta silti 
»kristilliseen kuntoom. 

Otettuaan vaimoltaan, kaupanhoitajalta, avaimet Mastinni- 
kov meni kauppaan, työnsi taskuihinsa neljä viinapulloa, tal- 
lusteli rantaan ja ajoi kolhoosin moottoriveneellä Koskenkylään. 
Järveltä kiiri laulu: 

— Oh, on täynnä laukkuni... 

Etenevän moottorin sätkytyksen, juopuneiden rentojen lau- 
lujen, astioiden helinän ja kiljun pulputuksen läpi kantautui 
kylään lehmien vimmattu ammuminen. 

— Jopa nyt jotakin, lehmät ovat keskellä päivää tulleet met- 
sästä! ihmettelivät eräät. 

— Kontioko lienee säikyttänyt, arvelivat toiset. 

Joku laski leikkiä: 

— Paimen on juottanut niillekin kiljua ... 

Mutta arvoitus osoittautui hyvin yksinkertaiseksi: maito- 

farmin johtajalle, kolhoosin varapuheenjohtajalle Anna Silki- 
nalle oli tullut kaksikymmentä viisi vierasta. Anna Matvejevna 
parka oli niin kovin hommannut ja hummannut, että unohti 
koko kolhoosin karjan. Syyttömät elukat joutuivat »juhlapäi- 
vänä» »paastoamaam navetassa. Ja kolhoosin paimen Oskari 
Tiainen virui »tuskan» vääntämänä järven toisella rannalla, 
mistä hänet löydettiinkin sikamaisessa kunnossa. 


* * * 


Vorosiloville nimetyn maatalousarttelin kolhoosilaisten ko- 
deissa on jo kauan sitten sammutettu ainiaaksi lamput pyhäin- 
kuvien edestä eikä kuulu enää kirkonkellojen soittoa. Ihmiset 
eivät ole vuosikymmeniin nähneet kaapupukuista pappia, mutta 
viettävät »perinnäistavan» mukaan uskonnollisia juhlia, joissa 
juopotellaan mielettömästi. Se on menneisyyden jätteitä ihmis- 
ten tietoisuudessa. Ne halventavat neuvostoihmisen omanarvon- 
tuntoa ja tuottavat suunnatonta vahinkoa yhteiselle asialle. 

Kolhoosi on taloudellisesti heikko, eräs jälkeenjääneimpiä pii- 
rissä. Jo monena vuotena peräkkäin siellä on saatu suorastaan 
mitätön sato. Viime keväänä valtio auttoi kolhoosia anteliaalla 
kädellä, antoi siemeniä, luottoa uuden navetan rakentamiseen 
ja paljon muuta. Maa ja niityt ovat mainioita. Kolhoosilaisilta 
vaaditaan vain, että jokainen tekisi työtä arttelitaloudessa 
tunnollisesti niinkuin tekevät kolhoosilaiset Andrei Järä, Putro- 
lainen ym. 

Mutta valitettavasti kolhoosissa on liian vähän tällaisia 
uurastajia. Niinpä parhaat kylvöajat päästettiin ohi, pelloille 
ajettiin vähän lantaa. 

Ja mitä ihminen kylvää, sitä hän myös niittääkin. Kaura 
kasvoi vain vaaksan korkuiseksi, vehnä tuhoutui, ohran talloi 
karja. | 

... Suuri syysruispelto, jolta vilja on leikattu. Sen keskellä 
on kaksi kääpiömäistä aumaa, joita karja on jo melkoisesti 
näykkinyt. Ne ovat kuin variksenpelättimiä tuhansine törröttä- 


332 


vine tähkineen. Suunnaton määrä tähkiä viruu sänkipellolla. 
Ja niistähän juuri kerääntyvät viljakilot. 

Vorosiloville nimetyssä kolhoosissa on paljon lykkäystäsietä- 
mättömiä, mutta vallan voimienmukaisia tehtäviä. Syyspelto- 
töiden ohella on lopetettava navetan rakentaminen (sahatavara 
on tuotu jo aikoja sitten ja pilaantuu ulkosalla sillankorvassa). 
Kolhoosi on ostanut 11 tuhannen ruplan arvosta kalustoa karja- 
talouden suuritöisten prosessien koneistamiseksi. Tämä kalusto 
on vain tuotava Petroskoista ja otettava käytäntöön. Kolhoo- 
sin lehmät lypsävät kolme litraa päivässä. Mutta tänäkin 
vuonna karjalle on valmistettu rehua vain puolet tarvittavasta 
määrästä. Minkä vuoksi kolhoosin hallinto ja kolhoosilaiset 
eivät tee painorehua? Minkä vuoksi he juhlivat neljä päivää 
peräkkäin uskonnollisia juhlia ja muinakin korjuukamppailun 
päivinä ovat pellolla vain kello viiteen? Eiväthän »neitsyt Maria» 
ja muut keksityt »pyhimykset» ja »apostolit» kuitenkaan auta, 
rukoilipa heitä miten hartaasti tahansa! 

On selvää, etteivät tällaiset inhottavat ilmiöt, joiden valtaan 
monet Koskenkylän ja Karjaisen kolhoosilaiset ovat joutuneet, 
ole heille kunniaksi. Mutta ne eivät ole kunniaksi myöskään 
Namojevon kylän puoluejärjestölle ja sen sihteerille tov. AnaS- 
kinille. Minkä vuoksi puoluejärjestö ei lainkaan vaikuta näihin 
ihmisiin? Minkä vuoksi kylän nuorisoliittolaiset ovat vaiti? 
Mitä sitten tekevät agitaattorit, luennoitsijat, selostajat sekä 
piirin puolueen piirikomitean ja vyöhykeryhmän edustajat? 
Olisivat edes käyneet kesän aikana vaikkapa kerran kolhoosissa, 
keskustelleet väen kanssa ja paljastaneet kaikki nuo keksityt 
npyhimykset» ja »pyhimysten pyhimykset» sekä samalla heidän 
kumartajansakin. 

A. Terentjev. 

Petrovskin piiri.» 


Edellä oleva oli vTotuudem totuutta ja siitä näkyi, että 
nnaistenpäivää» vietettiin Karjalassa yhtä perusteellisesti kuin 
Dudinkassakin, kun puolueen kuri oli noin päässyt löystymään. 

Kirjoituksesta selvisi myös, miksi ei Petroskoissa löytynyt voita. 
Kun »kolhoosin lehmät lypsävät kolme litraa päivässä», niin ne 
litrat tarvitaan jo kolhoosin päällystön talouksissa. — Ehkäpä 
tällainen Totuuden» sana sentään sai 'TSalnan kolhoosilaiset 
synnintuntoon, unohtamaan »pyhimysten pyhimykset» ja tart- 
tumaan sosialistiseen työhön entistä lujemmin. 


Byrokratiaa ja paperisotaa 


Ja niin kuluivat viikot maastalähtöviisumia odotellessa. Kun 
yhä uudelleen saimme käydä Petroskoin miliisihallinnossa kol- 
men tai viiden päivän väliajoin tiedustelemassa asiaamme, 
saimme joka kerta virkailijatoverittarelta JarSinalta saman 
vastauksen: 

»Paperinne eivät vielä ole saapuneet. Tulkaa taas uudelleen 
kysymään, kyllä ne varmaan jo pian tulevat.» 

Koska jouduimme asumaan ja aterioimaan hotellissa, alkoivat 
matkarahamme käydä vähiin. Lähtiessäni Dudinkasta olin 
omistanut n. 12000 ruplaa, mutta matkakuluihin ja hotelli- 
majoitukseen eivät vähät riittäneet. Ulkomaalaisia ei yksikään 
Petroskoin mökinomistaja uskaltanut ottaa alivuokralaiseksi, 
vaikka yritimme hankkia halvempaa asuntoa itsellemme. MVD:n 
oli ilmeisesti vaikea ratkaista, voisiko se antaa meille maasta- 
lähtölupaa. Kuunneltuaan meitä mikrofoneillaan se puheis- 
tamme ennen pitkää huomasi meidän säästävän tärkeim- 
mät keskustelut hotellin seinien ulkopuolelle. Ja noin kuukau- 
den kuluttua ilmoittikin hotellin johto, että huoneessamme 
tullaan tekemään korjaustöitä ja että meidät siirrettäisiin 
erääseen toiseen huoneeseen. 

Huoneemme oli kuitenkin moitteettomassa kunnossa eikä 
mitenkään korjauksen tarpeessa. Syy huoneenmuuttoon olikin 
toinen: hotelliin oli tullut englantilainen puutavaramies rouvi- 
neen ja sihteereineen. Pariskunta sijoitettiin n:o 93:een ja sih- 

teeri viereiseen numeroon 92, joissa kummassakin oli mikrofonit. 
Kuuntelukohteina olivat nämä ulkomaalaiset mielenkiintoi- 
sempia kuin me. — Meille suositeltiin vähän myöhemmin 
MVD:n taholta hotellin johtajan välityksellä yksityismajoitusta 
Solomenissa eräässä perheessä. Olimme tietysti edelleenkin 
valvonnan alaisia, mutta uutta raskauttavaa meitä kohtaan ei 
löytynyt. 

Viikkojen ja kuukausien kuluessa pyysimme lähetystömme 
apua viisumiasiamme järjestelyssä, mutta lähetystö oli asiassa 
täysin voimaton. Täysin kyvytön oli se myös järjestämään 
taloudellista avustusta tai lainaa odotusajaksemme. Tämä oli 
vaikeasti ymmärrettävissä, koska olin nähnyt ulkomaanedus- 
tuksemme Saksassa auttaneen jopa omasta syystään vaikeuksiin 
joutuneita Suomen kansalaisia, mm. juopottelun takia laivois- 
taan Stettiniin tai Hampuriin jääneitä merimiehiä. Ilmeisesti 
halusi Suomen lähetystö Moskovassa säilyttää jonkinlaisen 
neutraalin asenteen »Leinon vankien» suhteen ja siten jatkaa 
aikaisemman lähettiläämme Cay Sundströmin tapaa suhtautua 
asiaan. Kun tämä »neutraliteetti»n meni niin pitkälle, että lähe- 
tystö palautti Suomeen omaisteni minulle lähettämän talvi- 
palttoon, sen sijaan, että olisi lähettänyt sen minulle edelleen 
postitse Petroskoihin, aloin ymmärtää, että lähetystön vaiku- 
tusta asiassamme oli enää turhaa odottaa. 

Käydessäni Petroskoissa eriarvoisten virkamiesten usa 
viimeksi Neuvosto-Karjalan Miliisihallinnon kenraalinarvoisen 
päällikön luona, sain aina saman vastauksen: 

»PaSalusta, pisite sajavlenijees — Olkaa hyvä, kirjoittakaa 
anomus. — Neuvostobyrokratian tapoihin kuuluu vaatia pie- 
nimmissäkin ja selvimmissäkin asioissa kirjallista anomusta. 

Niinpä kirjoittelin anomuksia Petroskoin Miliisihallinnolle, 
Neuvostoliiton YVlimmälle Miliisihallinnolle Moskovaan jne. 
ilman, että yksikään virkapaikka olisi vastannut kirjelmiini. 
Kirjoitin uudelleen Ylimmälle Miliisihallinnolle lausuen selvin 
sanoin hämmästykseni siitä, ettei yksikään viranomainen tai 
virasto ole asiassamme välittänyt »Ulkomaalaisten oleskelusta 

Neuvostoliiton alueella annetuista määräyksistä», joiden mukaan 
viisumi on annettava maastalähtijälle 10 päivän kuluessa. Kir-. 
joitin samalla, että mielestäni oli käsittämätöntä, kuinka Neu- 
vostoliitossa pidetään »ystävällisissä suhteissa olevan maan kan- 
salaisia» vasten tahtoaan ja niin edelleen. — Mitään vastausta. 
ei tähänkään kirjelmään tietenkään tullut. 

Kun matkakassani loputtua olin pakotettu myymään arvok-- 
kaimman omaisuuteni, mustan nahkamanttelin Petroskoin. 
»kirppumarkkinoilla», oli jäljellä vain kello, jonka vielä olisin. 
voinut vaihtaa rahaksi. Rahatilanteemme ei sallinut enää asua 
hotellissa, ja Petroskoissa emme voineet ulkomaalaisina saada 
halvempaa asuntoa tai työpaikkaa. Suunnittelin mielessäni 
hakeutua teknikoksi jonnekin metsätyömaalle ja yrittää omin 
neuvoin yli rajan, mutta luovuin, kun iäkkäämpi matkatoverini 
ei olisi voinut näille retkille seurata. Eräänä iltana, kun olimme 
syöneet kunnon illallisen Hotelli Pohjolan ravintolassa, päätin 
kirjoittaa edellisiä korkeammalle virkaportaalle, ja kirjoitin 
tällä kertaa NL:n ulkoministerille V. M. Molotoville, joka aikai-- 
semminkin oli osoittanut suurta mielenkiintoa Suomea kohtaan. 

Liitin kirjeeseeni jäljennöksen Neuvostoliiton MVD:n Yli- 
miliisihallinnolle lähettämästäni suorasukaisesta kirjeestä ja 
puhuttelin tunnettua »Suomen ystävää» sanoilla vTeidän Ylhäi-. 
syytenne». Fhkä juuri tämä »Teidän Ylhäisyytenne» vaikutti 
ulkoministeri Molotoviin samoin kuin »Gospodim kuulustelijaani 
majuri Harkoviin — joka tapauksessa toveri VjatSeslav Mihailo- 
vitö tarttui asiaan. Neuvostoliiton virkahitauteen katsoen. 
saimme ennätysajassa, kahden päivän kuluttua kirjeeni tulosta 
Kremliin, kutsun Petroskoin Miliisihallintoon. Ihmeeksemme: 
meitä kehotettiin istumaan ja kerrottiin Moskovasta tulleesta 
puhelinsanomasta, jonka mukaan viisumiasiamme oli myöntei- 
sesti ratkaistu ja Petroskoin viranomaiset saaneet määräyksen 
antaa kaikkea taloudellista apua meille niinä päivinä, jotka jou-- 
tuisimme vielä odottamaan papereitamme. Petroskoin Miliisihal- 
linnon virkailijat olivat yhtäkkiä muuttuneet huolehtivaisiksi 
ja rakastettaviksi meitä kohtaan. 

Halusimme kuitenkin tulla omillamme toimeen ja maasta- 
lähtöviisumin saatuamme oli meillä mahdollisuus vaihtaa rahaksi 
ne pakkolainaobligaatiot, jotka vuosien kuluessa olimme joutu- 
neet lunastamaan. Kun sitten saimme viisumit käteemme, läh- 
dimme tarjoamaan obligaatioita Neuvosto-Karjalan finanssi- 
ministeriöön. Jouduimme käymään monissa eri toimistoissa ja 
panin merkille, että tasavallan finanssit hoidettiin täälläkin 
helmitaulujen avulla. Kymmenien virkailijoiden kirjoituspöy- 
dillä näin yksinomaan helmitauluja, mekaanisia laskukoneita 
sen sijaan en nähnyt ainoatakaan. Mutta obligaatio-operaa- 
tiomme onnistui, saimme niistä rahamme takaisin, koska Neu- 
vostoliiton valuuttaa ja arvopapereita ei saanut viedä maasta. — 
Nämä obligaatiot noteerattiin yleensä basaareissa, vapaassa 
kaupassa 5—10 % nimellisarvostaan, joten niillä ei ulkomailla- 
kaan olisi ollut sanottavasti arvoa. 

Toivorikkaina aloimme nyt järjestää kotimatkaamme, kun 
saimme kaikki siihen vaadittavat paperit ja leimat. Halusin 
matkustaa tuttujen maisemien halki Sortavalan kautta Viipu- 
riin ja Vainikkalaan, mutta sitä eivät viranomaiset sallineet. 
Ehkäpä sielläpäin olivat sijoitettuna ne voimakkaat asevoimat, 
panssari-, pommitus- ja hävittäjädivisioonat, jotka vartioivat 
tätä maailman rauhallisinta rajaa. Meidän oli matkustettava 
takaisin Leningradiin ja vasta sieltä suunnistauduttava Suomeen. 

Jouduimme majoittumaan Leningradissa siihen ainoaan hotel- 
liin, johon ulkomaalaiset saavat asettua, Hotelli Astoriaan. 
Olin jo aikaisemmin kuullut tässä hotellissa olevan mikrofoneja 
pesuhuoneissakin ja niin eivät kuuntelijat huoneestamme kuul- 
leet juuri muuta kuin kuorsausta. 

Juna Leningradista Suomeen lähti joka toinen päivä, ja saa- 
vuttuamme Leningradiin junan jo ehdittyä lähteä Suomeen 
saimme aikaa tutustua kaupunkiin. Sen nähtävyyksistä oli 
Eremitagen palatsi ehdottomasti suurenmoisin keisarivallan 
aikuisine äärettömine taideaarteineen. Verrattuna Moskovaan ja 
muihin venäläisiin kaupunkeihin teki Leningrad meihin mel- 
kein länsimaisen vaikutuksen. Sen huomattavimmat rakennuk- 

set olivatkin ranskalaisten, saksalaisten ja italialaisten arkki- 
tehtien käsialaa, samoin kuin kaupungin monet kuvapatsaat. 

Monenlaisia ajatuksia ja muistoja toi mieleeni tämä Pietari 
Suuren perustama kaupunki. Sen mennyt muinainen loisto elää 
Venäjän klassillisessa kirjallisuudessa. Täällä elivät monet 
Tolstoin, Turgenjevin, TSehovin ja Gogolin romaanien sanka- 
reista. Tästä kaupungista kirjoitti aikoinaan kuuluisa venäläi- 
nen historioitsija Merezkovski, että se voli rakennettu suoma- 
laisten talonpoikien luille», se oli, kuten Valkean meren kanaali, 
vaatinut syntyäkseen tuhansien ja tuhansien suomalaisten 
hengen. 

Nevan rantaan oli ankkuroituna historiallinen risteilijä 
Aurora, jonka tykit pakottivat tsaarin luopumaan vallasta 
vuonna 1917 ja joista laukauksista kommunistisen aikakauden 
katsotaan alkaneen Venäjällä. Nyt oli risteilijä museona ja 
Lokakuun vallankumouksen muistomerkkinä. 

Suurta runoilijaa PuSkinia innoittanut Pietari Suuren ratsas- 
tajapatsas, »Vaskinen ratsumies», seisoi ylpeänä suurella gra- 
niittipaadellaan, jonka suomalaiset talonpojat aikoinaan saivat 
raahata hirsistä tehtyjä kiskoja pitkin aina Karjalasta saakka. 

Monet muutkin muistot saivat tuntemaan synnyinmaan lähei- 
syyden, jopa »Finljandskii Voksal» Suomen rautatieasema, 
jolta kotimatkamme viimeinen osa alkoi. Hotelli Astorian 
Intouristin väärien ohjeiden mukaan menimme aluksi aivan 
toiselle asemalle ja ehdimme vasta viimeisellä minuutilla Suo- 
men asemalta lähtevään junaamme. Muutamat siviilipukuiset 
MVD:n asiamiehet olivat erehdyksemme johdosta kadottaneet 
meidät näkyvistään ja seisoivat nyt huohottavina ja hermostu- 
neina vaunuosastomme edustalla. Helpotuksen tunteet näkyi- 
vät heidän ilmeistään kun juuri junan lähtiessä ilmestyimmekin 
paikoillemme. Kaksi heistä seurasi meitä, tosin hienotunteisesti 
naapurihytissä istuen, jo Petroskoista aina Vainikkalaan saakka. 

Vielä tällä viimeisellä matkaosuudella pyrki tulemaan mie- 
leen epäilys: onnistummeko ylittämään rajan? Kymmenen vii- 
meksi kulunutta vuotta ja viimeiset 3 !/, kuukautta Petroskoissa 

olivat tehneet meidät epäluuloisiksi kaikkea neuvostolaista koh- 
taan. »Tulkaa uudelleen», »kirjoittakaa anomus» lukemattomia 
kertoja kuultuina olivat opettaneet epäilemään kaikkea. Passi, 
viisumi ja matkalippu eivät vielä mitään merkinneet, vielä 
viimeisellä metrillä ennen kotimaan rajaviivaa saattoi odottaa 
kuulevansa: »Stoi, ruki nasad, davai!» 

Junamme pysähtyessä Viipurissa saimme nähdä sinne raken- 
netun uuden asemarakennuksen, entisen sodassa tuhoutuneen 
tilalle. Sen enempää emme Viipuria päässeet näkemään. MVD:n 
mies asettui asemalaiturin kumpaankin päähän ja saatoimme 
astua vain vaunustamme I luokan ravintolaan aterioimaan. — 
Matkaosalla Viipuri-Vainikkala näimme paljon viljelemät- 
tömiä, nurmettuneita peltoja, joiden ojat kasvoivat miehenkor- 
kuista koivikkoa. Seudut näyttivät autioilta ja suurin osa ase- 
milla näkemistämme ihmisistä oli asepukuisia. 

Junamme saavuttua aamuyöllä rajaviivan läheisyyteen suo- 
ritti venäläinen tullimies tavaroidemme tarkastuksen. Saimme 
allekirjoitettavaksemme pitkän kaavakkeen, jossa jouduimme 
vakuuttamaan, ettemme tuoneet Neuvostoliitosta valuuttaa, 
arvopapereita, jalokiviä, jalometalleja, turkiksia, norsunluuta, 
mammutinhampaita, teknillisiä piirustuksia ja asiakirjoja, fil- 
mejä, antiikkiesineitä ja kymmeniä muita kiellettyjä tavaroita. 
Onneksi ei kaavakkeessa sentään puhuttu mitään puulusikoista 
ja niin sain kuin sainkin tuoduksi vapaaseen maailmaan ruhti- 
nas Obolenskin puulusikan. Olin onnistunut säilyttämään sen jo 
"yhdeksän vuotta vaihtelevissa olosuhteissa. 

Tässä tullitarkastuksessa otin itselleni pienen omantunnon- 
vapauden. Olin löytänyt Siperiassa palasen mammutin tora- 
hammasta, joka oli säilynyt ikuisen jään maassa ne 80 000 
vuotta, jolloin Taimyrissä oli vallinnut arktinen ilmasto aikai- 
-semman troopillisen kauden jälkeen. vUnohdin ilmoittaa siitä 
tullitarkastuksessa, mutta toisaalta oli MVD unohtanut kor- 
vata minulle arvoesineeni, jotka oli sosialisoitu minulta Lubjan- 
kassa, samoin kuin kymmenen elämäni parhainta vuotta. 

Kun junamme pysähtyi lähelle rajaviivaa eikä ottanut läh- 
teäkseen siitä edelleen, katsoin parhaaksi ottaa pienet »nokka- 
unet» turhan jännityksen välttämiseksi. Heräsin vasta junan 
hiljaa ylittäessä rajaviivan ja pysähtyessä Vainikkalan asemalle. 
ja totesin olevani jälleen isänmaani kamaralla. Matkatoverini 
D. ja minä onnittelimme toisiamme — ihme oli tapahtunut. 
Olimme päässeet kymmenen vuoden painajaisesta, mutta tosi- 
asiana sen ehti tajuta vasta muutamien päivien kuluttua. 

Suomalainen poliisiupseeri astui vaunuosastoomme, ojensi 
kätensä ja sanoi: »Tervetuloa takaisin Suomeen!» Suomalaisen 
miehen reilu ja luja kädenpuristus sai meidät uskomaan usko- 
matonta, olimme sittenkin selvinneet hengissä kymmenen pit- 
kän, raskaan ja toivottoman vuoden koettelemuksista. 


EPILOGI 


Miltei yhtä jyrkältä tuntui ero siirtyessä vapaan maailman 
elämään kuin kymmenen vuotta sitten joutuessani kotimaastani 
Neuvostoliittoon. Päivä päivältä sain todeta, kuinka täydellistä 
neuvostolehdistön sumutus ulkomaailman oloista oli ollut. 
Eurooppa oli hyvää vauhtia toipumassa sodan haavoista eikä 
neuvostolehdistön alinomaa toistamaa työttömyyttä, nälkää ja 
kurjuutta ollut missään havaittavissa. Jopa sodan hävinneis- 
säkin maissa oli saavutettu ja ohitettukin sotaa edeltäneiden 
aikojen elintaso. 

Vain rautaesiripun takaisissa maissa oli juuri sitä, mitä 
neuvostolehdistö oli väittänyt kapitalistisissa maissa olevan: 
terroria, vähemmistön diktatuuria, nälkää ja pulaa aivan taval- 
lisimmistakin tarvikkeista. 

Koettaessani tiivistää kymmenen vuoden kokemukseni Neu- 
vostoliitosta johonkin lyhyeen päätelmään saatoin vain todeta, 
kuten miljoonat muutkin, ettei kommunistinen yhteiskunta- 
muoto ollut lähes neljän vuosikymmenen aikana päässyt 
mihinkään niistä tavoitteista, joihin ihanteellisen kommunismin 
kannattajat olivat pyrkineet: ei taloudelliseen hyvinvointiin, ei 
todelliseen demokraattiseen vapauteen, ei ihmisyyteen. Kommu- 
nismin koekenttänä ollut Venäjä ja lukuisat sen alaisuuteen 
joutuneet valtiot osoittivat selvää taantumusta kaikesta, mihin 
ihmisyys muualla maailmassa oli pyrkinyt ja mitä se oli saa- 
vuttanut. Stalinin-Berijan poliisidiktatuurin alaisissa maissa oli 
pyritty hävittämään kaikki se, mitä ihmiskunta on aina tavoi- 
tellut. Ihmisoikeudet, henkilökohtainen vapaus, työn ja taiteen 


341 


vapaus, ajatuksen- ja sananvapaus, uskonto, kansojen itse- 
määräämisoikeudet, — kaikki oli tallattu lokaan. Saatuaan 
Neuvostoliiton alueella toteutetuksi täydellisen vallankeskityk- 
sen diktatuurille, pyrki kommunismi nyt maailmanvallan- 
kumouksen ja uuden panslavistisen laajentumispyrkimyksen 
nimissä orjuuttamaan ja alistamaan mahtinsa alaisuuteen koko 
vapaan maailman. 

Lähes puolet maailman asukasluvusta oli jo Kremlin vaikutus- 
vallan ja johdon alaisina ja toimi tiiviisti vapaata maailmaa 
vastaan. Missä viipyi vapaan maailman yhtenäisyys? 


* * * 


Varmasti jokaisen entisen neuvostovangin ajatukset. palaa- 
vat usein niiden onnettomien pariin, jotka jäivät sinne etäälle 
vankiloiden ja pakkotyöleirien kurjuuteen, taikka karkotettu- 
jen toivottomaan asemaan. Käsittämättömältä tuntuu, etteivät 
vapaan maailman humanitääriset järjestöt ole voineet tehdä 
enempää Neuvostoliittoon jääneiden sotavankien hyväksi. Eikö 
todellakaan löytynyt neuvottelutietä ja menetelmiä, jolla voi- 
taisiin avustaa Neuvostoliiton alueella yhä vapautta vailla ole- 
via viime sodan vankeja ja kotiuttaa heidät? Oliko syynä 
turvatuissa ja hyvissä oloissa elävien virkamiesten haluttomuus 
ja välinpitämättömyys sotavankikysymyksen hoidossa? 

Koetin kiinnittää hallituksemme huomiota esimerkiksi aliker- 
santti Matti Kokkosen tapaukseen kahdella ulkoasiainministeri 
Johannes Virolaiselle osoittamallani kirjelmällä. Kumpaankaan 
en saanut vastausta, mikä osoittanee, että kysymys suomalaisten 
sotavankien ja muidenkin synnyinmaahansa takaisin haluavien 
kohdalta on edelleenkin ihmeellisen arkaluontoinen. Sitä ei hoi- 
deta, kuten »suurten ja pienten. kansojen tasavertaisuus» edellyt- 
täisi ja vystävällisissä ja luottamuksellisissa suhteissa» olevien 
naapurikansojen kesken voisi olettaa hoidettavan. Syvä sala- 
peräisyys peittää edelleenkin sotavangeiksi jääneiden maamme 
puolustajain lukumäärän ja nykyiset olinpaikat. Miksi on näin? 

Pitääkö sotavankiemmekin jäädä eräiden maamme historiaan 
kuuluvien tapahtumien sijaiskärsijöiksi kuten »sotasyyllisyys- 
prosessissa» tuomittujen valtiomiestemme ja nk. »Leinon van- 
kien»? Kansallinen omatuntomme ja yleiset oikeuskäsitteet vaa- 
tivat sotavankikysymyksen lopullista selvitystä ennen kuin 
viimeisetkin heistä ovat saaneet hautansa vieraan maan mullassa. 


* * * 


Heti Neuvostoliittoon jouduttuani erotettiin Suomesta tuo- 
dut »Leinon vangit» erilleen toisistaan ja vain sattumalta näin 
joitakin heistä jälkeenpäin. Useimpien näiden miesten kohtalo 
muodostui paljon omaani vaikeammaksi jo senkin vuoksi, että 
he yleensä olivat minua vanhempaa ikäluokkaa ja jo lähties- 
sään sairaalloisia. 

Eräistä heistä on saapunut vajavaisia, surullisia viestejä. 
Joku on teloitettu, useita sortunut nälkään ja kurjuuteen, osa 
päässyt palaamaan kotimaahan Stalinin ja Berijan kuoleman 
jälkeen raskaiden ruumiillisten ja henkisten kärsimysten run- 
telemina. 

Tätä kirjoittaessani on näiden 19 miehen kohtaloista saatu 
seuraavat tiedot: Dobrovolskij — teloitettu Moskovassa 1945, 
Narbuth — kuollut Vladimirin vankilassa 1951, Bystrojevskij — 
kuollut Vladimirin vankilassa 1948, Kuznetsov — kuollut jos- 
sain vankileirillä 1949—50, Loudon — kuollut Vladimirin van- 
kilassa 1947—48, Petrisienko — kuollut vankileirillä 1947. 

Kotimaahan pääsivät palaamaan Dahm ja Parvilahti v. 1954, 
Björkelund, Maximov,Pushkarev, Kusmin-Karavajev ja Pihra 
v. 1955 sekä G. Popper, B. Popper, Daragan ja Bastamov v. 1956. 

Tietymättömissä ovat edelleen Sumbarov ja Verigin. 

Tämä itsenäisyysaikamme törkein perustuslakiemme louk- 
kaus on jäänyt vaille virallista ja julkista selvitystä. Suomen 
kansalaisten laittoman vangitsemisen ja Neuvostoliittoon luovut- 
tamisen toimeenpannutta kommunistista sisäministeriä Yrjö 
Leinoa sen paremmin kuin häntä avustaneita virkamiehiä ei ole 

asetettu syytteeseen. Luovutusta on pyritty perusteettomasti 
selittämään välirauhansopimuksesta johtuvaksi toimenpiteeksi. 
Vieläpä kotiinpalanneiden korvausvaatimusta käsiteltiin tavalla, 
johon ei Suomen oikeudenkäytössä ole totuttu: korvauksen saa- 
jilta evättiin esteetön mahdollisuus oikeustietä vaatia korvausta 
ja heidät pakotettiin tyytymään eräiden ministerien päätökseen. 
Asian kulkua luonnehtivat parhaiten hallintoneuvos Reino Kuus- 
kosken sanat: vTämä toimenpide on luonteeltaan sellainen, että 
se yksityisen suorittamana ilmeisesti käsittäisi kiristämisen ... 
Tällä kertaa on siis kohtuusharkinta voittanut oikeusperiaatteen 
valtioneuvostossa, ei siis täysin puolueettoman ja objektiivisen 
arvostelulautakunnan edessä. Se ei kuitenkaan onnistu — siitä 
olen vakuutettu — enää silloin, kun valtioneuvosto joutuu sel- 
laista korvauksen hakijaa vastaan, jonka jokapäiväinen toi- 
meentulo ei ole korvauksen varassa.» 


EE * * 


Vanha ja kulunut puulusikka, jonka kerran olin tehnyt 
mordvalaisesta koivusta vanhalle ruhtinas Obolenskille ja joka 
oli seurannut mukanani tuhansien kilometrien matkat Mord- 
van nälkäleireiltä Siperian perukoille, lähti kotiinpaluuni jäl- 
keen viimeiselle taipaleelleen. Lähetin sen ja ruhtinas Obo- 
lenskin viimeiset terveiset Venäjän suuren kirjailijaneron Leo 
Tolstoin tyttärelle kreivitär Alexandra Tolstoille New Yorkiin. 
Iäkäs kreivitär otti liikutuksella vastaan nuoruudenaikaisen 
ystävänsä terveiset ja Amerikassa toimiva Tolstoi-säätiö val- 
mistutti vanhasta puulusikasta 50000 kultaista pienoisjäljen- 
nöstä, jotka myytiin säätiön toiminnan hyväksi. 

Lukemattomat amerikkalaiset kuulivat tämän vaatimattoman 
puulusikan tarinan. Kreivitär Tolstoi piti sen vaiheista esitel- 
män Patersonin kaupungin tuomiokirkossa, siitä kerrottiin leh- 
distössä ja siitä kirjoitettiin romanttinen runokin. Lokakuun 
10. p:nä 1956 oli Los Angelesin televisioon järjestetty kreivitär 
Alexandra Tolstoin elämäntyölle omistettu ohjelma sarjassa 

»This is your Life». Tällöin kuulivat kymmenet miljoonat ame- 
rikkalaiset muun muassa tämän puulusikan vaiheista ja samassa 
televisio-ohjelmassa sain esittää iäkkäälle kreivittärelle terveiset 
hänen entisestä isänmaastaan. 

Olin saanut lunastetuksi ruhtinas Sergei Obolenskille kymme- 
nen vuotta sitten hänen kuolinvuoteensa ääressä antamani 
lupauksen. 

Kirjeessään 3.6.1955 kirjoitti kreivitär Alexandra Tolstoi 
minulle näin: 

»I think that if you have the possibility, you must write 
about your experiences in Russia. The more books, articles, 
lectures and other information are given to the world, the better 
it is. Slowly but surely more and more people are becoming 
aware of the great danger of the Communism for the Free 
World ...» | 

(Mielestäni on Teidän, jos saatte tilaisuuden, kirjoitettava 
kokemuksistanne Venäjällä. Mitä enemmän kirjoja, kirjoituksia, 
luentoja ja muita tietoja annetaan maailmalle sitä parempi. 
Hitaasti mutta varmasti ihmiset tulevat tietoisiksi kommu- 
nismin suuresta vaarasta vapaalle maailmalle .. .) 

Siinä mielessä kirjoitin havainnoistani Neuvostoliitossa. Kat- 
soin sen velvollisuudekseni vapaata maailmaa ja kommunismin 
lukemattomia uhreja kohtaan. 


Helsingissä, = 1957. 


